
Ernst Cassirer 


KANT. 

VIAŢA ŞI OPERA 


Traducere din limba germană 
de Adriana Cînta 


PARALELA 45 



Prefaţă la ediţia întâi 

* * 


Lucrarea pe care o public aici încheie ediţia completă a 

operelor lui Kant, servind drept volum explicativ şi de completare. 

Ku nu se adresează aşadar cititorilor care consideră că, într-un 

oarecare sens, au „terminat” cu Kant şi cu învăţătura sa, ci mizează 

pe cititorii care încă se mai îndeletnicesc cu studiul operelor 

kantiene. Acestora doreşte ea să le indice o cale care conduce de la 

periferia sistemului critic în punctul său central, de la diversitatea 

problemelor particulare la o privire de ansamblt? liberă şi amplă 

asupra întregului gândirii kantiene. Ca atare, de la bun început, 

n-am intenţionat să mă pierd în abundenţa problemelor specifice pe 

care le întâlnim în tot sistemul kantian, ci să reliefez, într-o sinteză 

energică, doar planul sistemului şi liniile majore şi decisive ale 

edificiului ideatic kantian. Valoarea cercetărilor minuţioase între- 

* 

prinse de „filologia kantiană” în ultimele decenii nu trebuie 
subestimată, iar rezultatele la care aceasta a condus, în sens istoric 
şi sistematic, fireşte că trebuie luate în considerare şi în lucrarea de 
l’nţă. Şi totuşi, mi se pare că, adesea, această tendinţă a cercetării 
detaliate mai degrabă a împiedicat decât a favorizat intuiţia vie a 
ceea ce înseamnă filosofia kantiană în ansamblul ei. în contrast cu 
acest tip de cercetare care vizează în primul rând dezvăluirea 
„contradicţiilor” lui Kant şi care, în cele din urmă, ameninţă să 
transforme întreg sistemul critic într-un agregat de astfel de con¬ 
tradicţii, cercetarea de faţă tinde spre o imagine de ansamblu 
asupra lui Kant şi a sistemului său, aşa cum au avut-o Schiller sau 
Wilhelm von Humboldt. în acest scop, abordarea de faţă încearcă să 
urmeze calea inversă, respectiv de la multitudinea şi complexitatea 
aproape evidentă a problemelor speciale la naturaleţea şi unitatea, 
la sublima simplitate şi la generalitatea ideilor fundamentale ale 

sistemului kantian. Desigur, având în vedere limitele trasate şi im¬ 
puse expunerii prin proiectul general al ediţiei, acest scop putea fi 
atins doar prin renunţarea la prezentarea exhaustivă a întregului 

volum al activităţii intelectuale kantiene. Am fost nevoit să-mi 
* 

impun aceleaşi limite atât în privinţa părţii sistematice a lucrării, 
cât şi în cea a părţii biografice. în privinţa acesteia din urmă, 
conştient am trecut cu vederea abundenţa particularităţilor şi a 
ornamentelor anecdotice transmise de primii biografi ai lui Kant şi 
preluate de atunci înainte în toate biografiile. Am încercat să indic 
doar liniile directoare ale vieţii lui Kant, ceea ce apare tot mai 
determinat drept „sensul” unitar al acestei vieţi, în evoluţia sa umană 
şi filosofică. Sper că, prin acest demers, cunoaşterea individualităţii 
lui Kant n-a pierdut nimic. Asta pentru că autentica individualitate 
a lui Kant poate fi căutată doar în acele trăsături ale spiritului şi 
caracterului său pe care se bazează şi originalitatea sa filosofică 
şi creativă. Individualitatea sa nu constă în particularităţi şi ciudăţenii 
anume ale firii şi ale atitudinii sale în ceea ce priveşte viaţa, ci în 
orientarea spre universal care se manifestă atât în organizarea 
vieţii, cât şi în cea a operei. Am încercat să arăt cum ambele mo¬ 
mente se condiţionează şi completează reciproc, cum fac trimitere la 
aceeaşi origine, iar în cele din urmă, conduc la un rezultat unitar, şi 
cum, prin aceasta, personalitatea şi opera lui Kant se constituie de 
fapt dintr-o singură bucată. în ceea ce priveşte cadrul exterior al 
vieţii, l-am prezentat doar în măsura în care reflectă şi exprimă 
conţinutul propriu-zis decisiv al existenţei lui Kant: esenţa şi dezvol¬ 
tarea ideilor sale fundamentale. 

Manuscrisul acestei lucrări era deja gata pentru tipar în 
primăvara lui 1916. Faptul că ea apare doar acum, la mai mult de 
doi ani după finalizare, se datorează războiului care a influenţat 
evoluţia întregii ediţii. Regret foarte mult această amânare a pu¬ 
blicării, deoarece acum nu-i mai pot înmâna lucrarea celui care, de 
la primele ei începuturi, a însoţit-o cu participarea sa cea mai caldă 
şi mai fecundă. Din 4 aprilie 1918, Hermann Cohen nu se mai află 

printre noi. Am încercat să prezint în altă parte 1 semnificaţia 
operelor sale pentru înnoirea şi evoluţia teoriei kantiene în Germania; 
iui mai vreau să revin aici asupra acestui subiect. Cu profundă 
recunoştinţă trebuie să-mi amintesc însă de impresia pe care, în 
urmă cu mai mult de douăzeci de ani, mi-au lăsat-o cărţile lui Cohen 
despre Kant. Sunt conştient de faptul că aceste cărţi m-au introdus 
pentru prima oară în problematica serioasă şi profundă a învăţăturii 
kantiene. De atunci, am revenit însă la problemele filosofiei kantiene 
prin studii proprii, mereu reluate şi în raport cu diferite teme, iar 
concepţia mea cu privire la aceste probleme s-a configurat diferit şi 
distanţat faţă de cea a lui Cohen. Mereu, însă, ideea metodică de care 
a fost condus Cohen şi pe care a situat-o la baza interpretării sale a 
sistemului kantian mi s-a dovedit eficientă, productivă şi avanta¬ 
joasă. Pentru Cohen însuşi, această idee, cerinţa „metodei transcen¬ 
dentale”, a devenit chintesenţa filosofiei ştiinţifice. Datorită faptului 
că, în acest sens, el nu consideră sistemul kantian un întreg ermetic 
istoric, ci o expresie a temelor permanente ale filosofiei înseşi, acesta 
nu reprezintă pentru Cohen doar o potenţă istorică, ci o putere 
vitală activă în mod nemijlocit. Aşa l-a simţit el şi aşa l-a predat şi 
mai departe; şi tot aşa a înţeles şi raportul dintre filosofia kantiană 
şi problemele fundamentale generale ale vieţii spirituale germane. 

I n multe dintre scrierile sale făcuse trimitere la acest raport, însă 
intenţia sa în ceea ce priveşte prezenta ediţie completă a operelor 
kantiene a fost să prezinte exhaustiv acest raport. Iar acum, această 
lucrare îndelung planificată despre „semnificaţia lui Kant pentru 
cultura germană”, a cărei schiţă mi-a prezentat-o cu câteva zile 
î naintea morţii sale, n-a mai ajuns să fie realizată. Şi cu toate că n-a 
inai fost posibil ca însuşi Hermann Cohen să facă parte din cercul 
colaboratorilor la această ediţie, numele său trebuie să rămână 
î ntotdeauna strâns legat de ea. Aşa cum a rămas prieten şi dascăl al 
tuturor colaboratorilor la această ediţie, tot aşa şi modul său de 
gândire a constituit unitatea ideală şi a însemnat în acelaşi timp 


' „Hermann Cohen und die Emeuerung der kantischen Philosophie”, în Kant- 
Sludien, 17 (1912), pp. 252-273. 

convingerea fundamentală comună, obiectivă şi metodică, care a 
rămas pentru fiecare dintre ei, în munca lor, determinantă şi că¬ 
lăuzitoare. 

Schierke, în Munţii Harz, 14 august 1918 

Ernst Cassirer 



Introducere 


Cu referire la Kant, Goethe spunea odată că orice filosofie ar 
trebui să fie iubită şi trăită dacă vrea să dobândească semnificaţie 
pentru viaţă. „[...] stoicul, platonicianul, epicureicul, fiecare, în pro¬ 
pria sa manieră, trebuie să se împace cu lumea; aceasta este tocmai 
sarcina vieţii de care nimeni nu este scutit, indiferent de şcoala 
căreia îi aparţine. în ceea ce-i priveşte pe filosofi, ei nu pot să ne 
olbre nimic altceva decât forme de viaţă. [...] Sobrietatea riguroasă, 
cea a lui Kant de pildă, pretindea o fllosofîe pe măsura înclinaţiilor 
Hale înnăscute. Citiţi-i viaţa şi veţi afla imediat cu câtă amabilitate 
retrăgea el stoicismului său, care se afla într-o opoziţie tranşantă cu 
relaţiile sociale, asprimea, îl punea în ordine şi în echilibru cu lumea. 
Datorită înclinaţiilor sale, orice individ are un drept la principii, 
principii care nu-1 anulează ca individ. Şi doar aici trebuie căutată 
originea oricărei filosofii. [...] Fiecare sistem [...] reuşeşte să se 
împace cu lumea îndată ce în el îşi face intrarea eroul potrivit. Doar 
ceea ce e dobândit de natura umană eşuează cel mai adesea când e 
vorba de contradicţii; ceea ce îi este înnăscut ştie să-şi creeze acces 
peste tot, şi, nu arareori, îşi înfrânge cu cel mai mare succes con¬ 
trariul. [...] în primul rând, trebuie să fim în armonie cu noi înşine, 
Hă fim cel puţin în stare să echilibrăm contradicţiile care pătrund în 
noi din exterior, dacă nu putem să le înlăturăm.” 1 

Prin aceste cuvinte este desemnat cu toată claritatea unul 
dintre cele mai importante scopuri pe care trebuia să şi-l propună 
cercetarea şi expunerea ştiinţifică a vieţii lui Kant. în acest sens, nu 
poate fi vorba despre simpla depănare a destinelor şi evenimentelor 


1 .). W. von Goethe către Johannes Daniel Falk, în Goethes Gesprăche, ediţie revizuită 
tir Flodoard Freiherr von Biedermann, cinci volume, Leipzig, 1909 şi anii urm., 
volumul al patrulea, p. 468 sqq. 

exterioare, ci farmecul propriu şi dificultatea propriu-zisă a sarcinii 
ar consta în descoperirea şi evidenţierea „formei vieţii” care 
corespunde acestei forme a sistemului. în ceea ce priveşte forma 
sistemului ca atare, ea are propria sa istorie ce transcende toate 
limitele individuale. Fiindcă problemele filosofice kantiene, dacă 
dorim să le urmărim în originea şi evoluţia lor, nu se lasă incluse în 
sfera personalităţii filosofului. în ele se manifestă mai mult o logică 
autonomă a problemei; în ele trăieşte un conţinut ideal, care, 
detaşat de toate barierele de natură temporală şi subiectiv-perso- 
nală, are o permanenţă obiectivă, fundamentată în sine. Şi totuşi, pe 
de altă parte, la Kant, raportul dintre sistem şi viaţă nu se lasă 
conceput astfel încât viaţa să devină exclusiv purtător şi recipient 
pasiv al sistemului. în existenţa lui Kant - în această privinţă, fără 
îndoială că Goethe a observat corect -, nu doar ideea este cea care, 
în conţinutul şi în adevărul ei obiectiv, se supune vieţii, ci ea 
reprimeşte în acelaşi timp de la viaţă, căreia îi dă formă, şi forma 
acesteia. Aici domneşte acel tipic raport reciproc de condiţionare, în 
care fiecare dintre cele două momente care se influenţează reciproc 
apar simultan ca determinant şi determinat. Ceea ce este şi sem¬ 
nifică Immanuel Kant - nu în întregul istoriei filosofiei, ci ca perso¬ 
nalitate individuală a gânditorului - se manifestă doar în această 
dublă relaţie. Modul în care se relaţionează cele două momente şi 
modul în care unitatea astfel creată se prezintă ulterior în exterior 
tot mai clar şi mai pur constituie tema spirituală fundamentală a 
vieţii sale şi, odată cu aceasta, punctul central al biografiei sale. Asta 
pentru că sarcina esenţială a fiecărei expuneri a vieţii unui mare 
gânditor rămâne totuşi aceasta: a urmări cum individualitatea se 
contopeşte tot mai strâns cu opera, pierzându-se aparent în ea, şi 
cum, totuşi, trăsăturile sale spirituale principale rămân păstrate în 
operă, doar prin intermediul acesteia ajungând la claritate şi evidenţă. 

Apogeul filosofiei moderne îl constituie o lucrare ce prezintă 
acest raport în manieră clasică. Discursul despre metodă al lui 
Descartes vrea să dezvolte un procedeu fundamental pe baza căruia 
toate ştiinţele particulare să fie deduse şi argumentate pornind de la 

cauzele lor prime şi generale; însă, ca şi cum s-ar datora unei nece¬ 
sităţi intrinseci, aceste expuneri obiective fuzionează cu raportul 
asupra demersului evolutiv propriu al lui Descartes, începând cu 
prima îndoială fundamentală şi până la certitudinea indestructibilă 
de care are parte prin ideea de „matematică universală” şi prin prin¬ 
cipiile de bază ale metafizicii sale. Scopul spre care tinde tratatul 
este o deducţie riguroasă a principiilor şi adevărurilor obiective; în 
ucelaşi timp, însă, involuntar şi colateral, se va obţine şi defini clar 
aici tipul modern al personalităţii filosofice. E ca şi cum noua uni¬ 
tate a „subiectivului” şi „obiectivului”, idee sistematică fundamen¬ 
tală a teoriei carteziene, trebuia să se prezinte încă o dată, dintr-o 
cu totul altă perspectivă şi într-un alt sens. Până şi a doua operă 
principală a lui Descartes, Meditaţii metafizice, mai prezintă încă 
această caracteristică proprie a stilului. Ne confruntăm aici cu cele 
mai mari abstracţii ale metafizicii carteziene. în egală măsură le 
vedem însă născându-se dintr-o situaţie concretă determinată, 
redată până în cele mai mici detalii, în întreg coloritul ei local. Eul, 
cogito- ul, devine principiu general al filosofiei. în acelaşi timp, 
imaginea noii vieţi se distinge însă de acest fundal obiectiv, imagine 
pe care Descartes a creat-o în solitudinea sa olandeză, printr-o re¬ 
nunţare conştientă la tradiţie şi la toate legăturile şi convenţiile 
sociale. Forma literară a monologului poate face trimitere aici la 
modele mai vechi, în special la Soliloquia a lui Augustin şi la confe¬ 
siunile filosofice ale lui Petrarca. Conţinutul este totuşi unul nou şi 
propriu fiecăruia, deoarece confesiunea nu survine în urma unui 
sentiment etic sau religios, ci izvorăşte din energia pură şi neîn¬ 
frântă a gândirii înseşi. Ideea se prezintă în structura sa obiectivă 
drept un sistem coerent de concepte şi adevăruri, de premise şi con¬ 
secinţe -, însă, odată cu aceasta, întregul proces al judecării şi 
deducţiei devine totodată viu în fata noastră. Iar în acest sens, odată 
cu forma sistemului, se explică şi „forma” personală a vieţii. Dacă 
viaţa este dependentă de sistem sau, invers, sistemul dependent de 
viaţă, abia dacă s-ar mai putea pune sub semnul întrebării în acest 
context: ideal şi real, imagine despre lume şi configurare a vieţii au 

devenit momente ale unuia şi aceluiaşi proces evolutiv spiritual, 
indivizibil. 

Dacă încercăm să stabilim un punct similar de pornire în 
abordarea vieţii şi sistemului filosofic kantian, fireşte că ne vedem 
imediat situati în fata unei dificultăţi ciudate, deoarece în sens exte- 
rior, se pare că materialul biografic pe care îl deţinem este insufi¬ 
cient pentru obţinerea unei perspective de acest fel. Ca niciun altul, 
secolul al XVIII-lea este caracterizat prin impulsul spre introspecţie 
şi confesiune. Acest impuls se hrăneşte în permanenţă din cele mai 
diferite surse. înclinaţia spre empiria psihologică, spre „psihologia 
experimentală” se uneşte cu impulsurile religioase ce provin din 
pietism şi cu noul cult al sentimentului care-şi are punctul de ple¬ 
care în Rousseau. Kant este mişcat interior de toate aceste tendinţe 
spirituale. Aşa cum educaţia primită în copilărie stă sub semnul 
pietismului, în perioada tinereţii şi a maturităţii, el se dedă analizei 
psihologice, pentru a descoperi în ea un nou fundament al meta¬ 
fizicii; iar Rousseau este pentru el un Newton al lumii morale, care a 
descoperit cele mai ascunse legi şi impulsuri ale acesteia. Cu toate 
astea, însă, mărturisirile pe care el însuşi ni le-a lăsat sunt insufi¬ 
ciente în ceea ce priveşte volumul lor şi nesatisfacătoare în privinţa 
conţinutului. Din însemnările de jurnal nu aflăm mai nimic; ar 
trebui astfel să luăm aici în calcul observaţiile pe care obişnuia să le 
facă pe textul manualelor pe care le citea. într-o epocă ce căuta şi 
aprecia efuziunile sentimentale în corespondenţa amicală, el se 
situa la polul opus, manifestând scepticism faţă de astfel de apu¬ 
cături. Scrisorile sale nu sunt decât completarea şi continuarea 
ideilor pe care le-a expus în tratatele sale ştiinţifice şi filosofice; ca 
atare, ele au o semnificaţie extraordinară pentru cunoaşterea sis¬ 
temului şi a istoriei evoluţiei sale, însă ele alocă doar ocazional şi 
oarecum potrivnic spaţiu unei dispoziţii personale şi unui interes 
personal. Cu cât Kant înaintează în vârstă, cu atât mai mult se 
consolidează în el această trăsătură de bază. Scrierea sa de debut, 
Gedanken von der wahren Schătzung der lebendigen Krăfte [Idei 
despre adevărata apreciere a forţelor vii], încă mai începe cu un şir 

de consideraţii pur personale în care încearcă să-şi definească oare¬ 
cum poziţia de pe care vrea să emită judecăţi asupra obiectului. în 
acest caz, despre o temă ce aparţine matematicii abstracte şi 
mecanicii nu vorbeşte aici doar cercetătorul ştiinţific, ci şi juvenilul 
umor propriu al gânditorului şi scriitorului ce tinde să depăşească 
limitele strânse ale temei specifice spre o cât mai mare vivacitate 
subiectivă a abordării şi prezentării. Acest ton se mai aude şi în lu¬ 
crările de maturitate. în critica obiectivă făcută metafizicii în 
Visurile unui vizionar se simte peste tot expresia autoeliberării care 
se săvârşeşte aici în Kant. Din momentul în care s-au stabilit însă 
bazele sistemului critic, şi stilul lui Kant suferă o transformare 
internă. Sintagma de nobis ipsis silemus, pe care o preia de la Bacon 
pentru a o aşeza drept motto al Criticii raţiunii pure 2 , devine tot 
mai pregnantă. Pe cât de hotărât şi de clar îşi concepe marea sarcină 
tematică, pe atât de laconic devine în legătură cu tot ceea ce ţine de 
propria persoană. Se pare că, pentru biografii lui Kant, izvorul seacă 
în punctul în care el se deschide realmente pentru cercetarea şi 
expunerea sistematică a operei sale. 

Cu toate astea, această dificultate nu poate şi nu are voie să 
constituie în sine o piedică decisivă, deoarece acea parte a vieţii lui 
Kant situată în afara operei nu poate avea semnificaţie pentru 
sarcina profundă pe care trebuie să şi-o asume biografia filosofică. 
Ceea ce opera însăşi nu ne spune nu poate fi înlocuit nici de cu¬ 
noaşterea minuţioasă a vieţii interioare şi exterioare a autorului ei. 
Aşadar, nu aceasta este lipsa pe care o resimţim drept limită 
propriu-zisă a cunoaşterii noastre despre firea lui Kant, ci mai mult 
- oricât de paradoxal poate suna acest lucru - chiar opusul ei, ceea 
ce în acest punct împiedică libertatea şi perspectiva privirii. înţele¬ 
gerea adecvată a personalităţii lui Kant nu suferă din cauza prea 
puţinelor date şi informaţii care ne-au fost transmise despre el, ci 
din cauza abundenţei acestora. Primii biografi ai lui Kant, la care se 


.Asupra noastră păstrăm tăcerea”, vezi Critica raţiunii pure. Bucureşti, Editura 
lltl, 1994, traducere de Nicolae Bagdasar şi Elena Moisuc, p. 17. [In continuare, 
citarea se va face conform acestei ediţii a operei ( Crp) - n.t .] 

reduce toată cunoaşterea noastră despre cursul vieţii sale, nu ur¬ 
măresc decât redarea cât mai fidelă a tuturor acelor detalii minore 
din care se compune viaţa sa exterioară. Ei credeau că îl înţeleg 
pe omul Kant dacă-1 descriu cât mai detaliat şi mai fidel în spe¬ 
cificitatea comportamentului său, în organizarea existenţei sale 
zilnice, în cele mai tipice înclinaţii şi obiceiuri ale sale. Ei au mers cu 
această descriere până la îmbrăcăminte, până la mâncarea şi 
băutura pe care o consuma. Pe baza descrierilor lor, putem re¬ 
constitui o zi de muncă a lui Kant, cu ceasul în mână, pe ore şi minute; 
cunoaştem detalii despre fiecare piesă a mobilierului şi despre cum e 
organizată gospodăria sa; suntem informaţi până în cele mai mici 
amănunte despre toate maximele dietei sale fizice şi morale. Şi, aşa 
cum a fost prezentat Kant prin toate astea, aşa a intrat în tradiţie şi 
în memoria colectivă. Cine se poate gândi la el fără să-i vină în 
acelaşi timp în minte una dintre particularităţile şi ciudăţeniile sale, 
unul dintre miile de ornamente anecdotice pe care această tradiţie 
le-a adunat cu atâta zel? Cine însă, pe de altă parte, tinde să pro¬ 
iecteze o imagine spirituală de ansamblu a lui Kant, obţinută în 
mod pur din cunoaşterea învăţăturii sale, trebuie să simtă aici 
imediat o contradicţie internă. Căci, cum se poate înţelege faptul că 
această învăţătură, pe măsură ce îşi urmează calea, se întrepă¬ 
trunde tot mai decisiv cu tendinţa spre generalul pur, necesarul 
obiectiv şi universalul valabil -, în timp ce, simultan, individul, în 
configurarea vieţii sale, pare că este asociat tot mai mult cu ceea ce 
se cheamă particularitate, bizarerie şi capriciu? Este vorba aici 
despre o opoziţie reală de neînlăturat între forma sistemului critic şi 
viaţa lui Kant? Sau poate că această opoziţie dispare îndată ce 
alegem o nouă linie directoare pentru abordarea noastră biografică? 
Aceasta este întrebarea în faţa căreia se vede mai întâi plasată 
biografia lui Kant. Sarcina ar fi îndeplinită doar dacă biograful ar 
reuşi să structureze şi să interpreteze haosul material al notiţelor şi 
informaţiilor pe care le are despre persoana lui Kant şi despre 
desfăşurarea vieţii sale, astfel încât acest agregat de trăsături 
individuale să conveargă din nou spre o autentică structură spi¬ 
rituală unitară, şi nu doar spre unitatea unui caracter moral. Primii 

biografi ai lui Kant, indiferent cât de atractive, naive şi sincere sunt 
descrierile lor, nu au atins nicăieri acest scop; abia dacă au avut 
despre el o oarecare conştiinţă metodică. Modul lor de abordare ră¬ 
mâne, în sens strict, „excentric”. Ei s-au mulţumit să selecteze şi să 
adune trăsături periferice, fără să caute măcar sau să aibă o idee 
despre punctul central viu şi spiritual de la care acestea, mediat sau 
nu, pornesc. Dacă astăzi, în ceea ce ştim sau credem că ştim despre 
firea lui Kant, multe lucruri ne apar bizare şi paradoxale, tocmai de 
aceea trebuie să punem mereu întrebarea dacă această ciudăţenie se 
fundamentează exclusiv pe obiectul vieţii lui Kant sau pe abordarea 
subiectivă care a subjugat de cele mai multe ori această viaţă; dacă, 
cu alte cuvinte, nu cumva elementul excentric al aprecierii a fost, în 
cea mai mare parte, cel care a cauzat aparenţa excentricului în ceea 
ce-1 priveşte pe Kant. 

Fireşte, vina nu-i revine însă doar acestui punct exterior de 
vedere din care porneşte de cele mai multe ori observaţia atunci 
când, în viaţa lui Kant, pe cât de simplă pare ea, noi credem că mai 
simţim şi un ultim dualism instabil între interior şi exterior. 
Această opoziţie nu este doar o aparenţă, ci îşi are originea în înseşi 
condiţiile sub care a fost aşezată această viaţă şi de care n-a fost 
detaşată nici în privinţa ascensiunii sale continue. Desfăşurarea 
completă şi uniformă a vieţii şi creaţiei care îi este acordată celui 
mai fericit dintre cei mari nu i-a fost hărăzită lui Kant. El şi-a 
configurat întreaga existenţă cu forţa şi puritatea unei voinţe de 
neclintit şi a pătruns-o cu o idee dominantă. Această voinţă, care s-a 
dovedit însă în cea mai mare măsură pozitiv-creatoare în structura 
filosofiei sale, are în raport cu viaţa personală o caracteristică 
restrictivă şi negativă. Toate impulsurile venite din zona afectelor 
constituie pentru el doar materialul pe care aspiră tot mai decisiv 
să-l supună domniei „raţiunii” şi datoriei obiective absolute. Dacă în 
această luptă viaţa lui Kant a pierdut din plenitudine şi armonie, a 
câştigat prin ea, pe de altă parte, caracterul său cu adevărat eroic. 
Chiar şi acest proces al autoformării interioare se lasă evidenţiat 
doar prin faptul că istoria vieţii lui Kant şi evoluţia sistematică a filo¬ 
sofiei sale sunt concepute împreună. Unitatea şi întregul caracteristic 



Kant. Viaţa şi opera 


16 


care se manifestă în viaţa lui Kant nu pot fi intuite prin încercarea 
de a reconstitui acest întreg pe baza „părţilor” sale individuale; el 
trebuie gândit ca ceva prim şi originar ce stă atât la baza operei, cât 
şi la baza vieţii. 

Modul în care această bază, iniţial nedeterminată, se dez¬ 
voltă şi se revelează în energia pură a ideii şi în cea a configurării 
personale a vieţii, constituie conţinutul esenţial al istoriei evoluţiei 
lui Kant. 



Capitolul întâi 


Anii de tinereţe şi anii de studiu 


1 . 


Istoria copilăriei lui Kant şi a anilor săi de şcoală se poves¬ 
teşte în câteva cuvinte. Immanuel Kant s-a născut la 22 aprilie 
1724, în modesta casă a unui meşteşugar german, fiind al patrulea 
copil al meşterului şelar Johann Georg Kant. în ceea ce priveşte 
originea familiei, Kant însuşi relatează, într-o scrisoare redactată 
la bătrâneţe, că bunicul său, care în ultima parte a vieţii a locuit la 
Tilsit, ar proveni din Scoţia. El ar fi fost unul dintre cei mulţi, care, 
spre sfârşitul secolului al XVII-lea şi începutul secolului al XVIII-lea, 
ar fi emigrat de acolo în număr mare, stabilindu-se o parte în 
Suedia, o parte în Prusia de Est. 1 O verificare obiectivă ulterioară 
nu a confirmat această informaţie, cel puţin în forma în care se 
găseşte ea la Kant. Chiar străbunicul lui Kant locuise, după cum s-a 
stabilit, la Worden lângă Heydekrug, unde fusese gospodar. 2 Nici 
afirmaţiile lui Borowski, primul biograf al lui Kant, cum că numele 
de familie ar fi fost la origine Cant şi că însuşi Kant ar fi introdus 
primul scrierea obişnuită a numelui, nu s-au adeverit; în limitele 
documentelor disponibile, numele ne apare peste tot în varianta Kant 
sau Kandt. De aceea, este posibil ca informaţia despre provenienţa 

1 Scrisoare către Jakob Lindblom, din 13 octombrie 1797, în Werke , voi. X (Scrisori de 
la şi către Kant, partea a Il-a, 1790-1803); ediţia Cassirer, Berlin, 1921, p. 326 şi urm. 
f Vezi Johannes Sembritzki, „Kants Vorfahren”, în Altpreussische Monatsschrift 36 
(1899), p. 469 şi urm.; pentru alte informaţii despre bunicul lui Kant, vezi „Kants 
Jugend und die fiinf ersten Jahre seiner Privatdozentur im Umriss dargestellt”, în 
(iesammelte Schriften, ed. de Otto Schondorffer, volumul al treilea, Berlin, 1908, 
pp. 103-210. 

scoţiană, preluată în mod cert de Kant din vechi istorisiri ale fa¬ 
miliei, să fie, de fapt, nefondată; în orice caz, până acum, ea nu a 
putut fi demonstrată cu suficientă certitudine. în ceea ce-i priveşte 
pe părinţii lui Kant, nu ştim despre ei decât ceea ce fiul lor a poves¬ 
tit mai târziu, din propriile-i amintiri. Se pare că imaginea mamei i 
s-a întipărit mai adânc în memorie decât figura tatălui. Până şi la 
bătrâneţe, vorbea cu dragoste şi profundă emoţie despre cea pe care 
o pierduse la vârsta de paisprezece ani. Era conştient de faptul că 
mamei i se datorau primele influenţe spirituale asupra lui, decisive 
pentru întreaga sa concepţie despre viaţă. „N-o voi uita niciodată pe 
mama mea”, îi mărturisea el lui Jachmann, „fiindcă ea a cultivat şi 
a hrănit în mine primul germene al binelui, şi tot ea mi-a deschis 
inima asupra semnelor naturii; a trezit şi extins ideile mele, iar 
învăţăturile ei au avut o neîntreruptă influenţă asupra vieţii mele. ” 3 
Se pare că tot mama este cea care a cunoscut cel mai devreme talen¬ 
tele intelectuale ale băiatului şi care, la sfatul duhovnicului ei, 
profesorul de teologie şi pastorul Franz Albert Schultz, s-a decis să-l 
trimită la gimnaziu. însă, odată cu Schultz, în viaţa lui Kant a intrat 
un bărbat care a avut o importanţă decisivă pentru întreaga formare 
în tinereţe. Din punct de vedere religios, Schultz aparţinea aceleiaşi 
orientări ca şi părinţii lui Kant, respectiv pietismului; dar, în acelaşi 
timp, ca elev al lui Wolff, pe care trebuie să-l fi apreciat în mod 
special, el era pe deplin familiarizat cu conţinutul filosofiei germane 
contemporane şi, prin aceasta, cu tendinţele educaţiei laice în 
general. în toamna lui 1732, Kant, în vârstă de opt ani, intră 
la Collegium Fridericianum, la conducerea căruia avea să vină 
Schultz, un an mai târziu. Ceea ce i-a oferit această şcoală a fost 
ceva exclusiv de natură informativă, rămânând în această privinţă 
strict limitat. în special în Prusia, tipul vechi de gimnaziu latin era 
încă predominant. Scopul principal al învăţământului îl constituia 
aproape exclusiv cunoaşterea şi utilizarea abilă a limbii latine. în 


3 Reinhold Bernhard Jachmann, Immanuel Kant geschildert in Briefen an einen 
Freund (Uber Imm. Kant, voi. II), Konigsberg, 1804, pp. 97-104, p. 99 şi urm. 
(Scrisoarea a VUI-a). 

anul 1690, în Pomerania, a fost reactualizată o veche ordonanţă 
bisericească din 1535 care interzicea utilizarea limbii germane în 
timpul orelor de predare: „Preceptorii (praeceptores ) trebuie să vor¬ 
bească tot timpul cu discipolii ( discipulis ) latina, şi nu germana, 
care este superficială în sine, dăunătoare copiilor şi supărătoare 
atunci când ei o folosesc” 4 . Starea şi structura internă a acestui 
Collegium Fridericianum în perioada în care îl urmează Kant 
aminteşte în multe privinţe - dacă facem abstracţie de orientarea 
specific teologică a instituţiei - de şcoala latină din Stendal unde s-a 
format Winckelmann, care era cu şapte ani mai mare decât Kant. 
Aici, ca şi acolo, instruirea gramatical-filologică reprezenta planul 
propriu-zis de învăţământ, în timp ce matematica şi logica, deşi 
acceptate în plan, erau predate într-o formă cu totul nesatisfăcă¬ 
toare; toate ştiinţele exacte, istoria şi geografia fuseseră complet 
eliminate. 5 Dacă luăm în considerare faptul că tocmai acestea sunt 
domeniile de care Kant s-a simţit atras aproape exclusiv mai târziu, 
în timpul primei perioade a creaţiei sale, şi cărora li s-a dedicat cu 
elanul tineresc al cunoaşterii imediat ce i s-a acordat libertatea de a 
decide, putem aprecia astfel cât de puţin a însemnat învăţământul de 
care a avut parte la Fridericianum pentru orientarea sa spirituală. 
Doar profesorului de latină din ultima clasă, filologul Heydenreich, 
i-a păstrat o amintire plăcută; căci la el a găsit o metodă de expli- 
citare a scriitorilor clasici care nu se oprea la nivelul gramatical şi 
formal, ci ţintea la conţinut: la claritatea şi „corectitudinea” 
conceptelor. Despre ceilalţi profesori, însă, avea să afirme foarte clar 
mai târziu că n-au reuşit să aprindă niciuna dintre scânteile care, 
latent, îl făceau apt pentru studiul filosofiei şi matematicii. Astfel, 
predispoziţia sa originară a rămas aici în întuneric. Chiar şi acei 


4 Citat după Karl Biedermann, Deutschland im achtzehnten Jahrhundert, voi. II, 1 şi 
2: Deutschlands geistige, sittliche und gesellige Zustănde im achtzehnte Jahrhundert, 
2, ed. îmbunătăţită, Leipzig, 1880, voi. II/1, p. 490. 

B Despre anii de şcoală ai lui Winckelmann, vezi Cari Justi; Winckelmann in 
Deutschland. Mit Skizzen zur Kunst- und Gelehrtengeschichte des achtzehnten Jahr- 
hunderts. Nach gedruckten und handschriftlichen Quellen dargestellt, Leipzig, 1866, 
p. 33 şi urm. 

prieteni din tinereţe ai lui Kant, care ghiceau în el trăsăturile 
celebrităţii viitoare, vedeau pe atunci în el doar pe viitorul mare 
filolog. Singura componentă autentică a formării sale ulterioare pe 
care a datorat-o şcolii a fost de fapt preţuirea şi cunoaşterea exactă a 
clasicilor latini, păstrată de el până la o vârstă înaintată; spiritul 
limbii greceşti, predată exclusiv pe baza Noului Testament, nu pare 
să-l fi atins în vreun fel. 

Amintirile din copilărie şi tinereţe ale majorităţii oamenilor 
maturi au o strălucire specială care îi luminează din interior - chiar 
şi acolo unde tinereţea lor a stat sub semnul sărăciei şi al asprelor 
constrângeri exterioare. Acest farmec le este propriu mai cu seamă 
amintirilor din tinereţe ale marilor artişti. Lui Kant, dimpotrivă, 
tinereţea nu îi apare, mai târziu, când se va întoarce asupra ei, în 
lumina fanteziei, nici în idealitatea amintirii; prin prisma inte¬ 
lectului matur, vede în ea doar perioada imaturităţii intelectuale şi a 
constrângerii morale. Oricât de pătruns a fost mai târziu de ideile 
teoretice ale lui Rousseau, n-a reuşit, totuşi, niciodată să-şi dezvolte 
o sensibilitate asemănătoare cu a acestuia pentru copilărie şi tine¬ 
reţe. Rink ne aduce la cunoştinţă o maximă a sa, cum că cel care, 
bărbat fiind, tânjeşte după vremurile copilăriei, trebuie să fi rămas 
copil 6 ; şi mai ilustrativă şi emoţionantă este povestea lui Hippel, 
care vorbeşte despre un om atât de reţinut în toate exteriorizările 
afectelor sale, încât obişnuia să spună că îl copleşesc spaima şi 
neliniştea numai la gândul acelei „sclavii a tinereţii” de pe vremuri. 7 
Din aceste aspre cuvinte înţelegem că educaţia lui Kant din tinereţe 
a lăsat în el o impresie pe care n-a putut să o şteargă niciodată în 
totalitate din viaţa sa. Decisive nu au fost povara exterioară a situa¬ 
ţiei sale, eforturile şi lipsurile sale; pe toate acestea le va îndura, 
oricum, în timpul întregii vieţi, cu un asemenea calm desăvârşit 
încât i se părea aproape ciudat şi supărător să-i audă pe alţii, mai 


6 Vezi Friedrich Theodor Rink, Ansichten aus lmm. Kant’s Leben, Konigsberg, 1805, 
p. 22 şi urm. 

1 Biographie des Konigl. Preuji Geheimenkriegesraths zu Konigsberg, Theodor 
Gottlieb von Hippel, concepută în parte de el însuşi, Gotha, 1801, p. 78 şi urm. 

târziu, vorbind despre ele. Faptul că valoarea vieţii, estimată după 
suma plăcerilor, „coboară sub zero” 8 nu constituie o teoremă izolată 
a fllosofiei kantiene, ci motto-ul permanent al concepţiei sale despre 
lume şi al modului său de viaţă. De la început, scopul acestei vieţi 
nu a fost orientat spre „fericire”, ci spre autonomia gândirii şi a vo¬ 
inţei. Dar tocmai în acest punct intervine acum disciplina spirituală 

sub semnul căreia a stat tinereţea lui Kant. Ea nu viza doar 

» 

îndeplinirea obiectivă a anumitor prescripţii şi datorii, ci aspira să ia 
în posesie întregul om, ţinuta sa morală şi convingerile sale, 
sentimentele şi voinţa sa. Această examinare a „inimii” a fost exer¬ 
sată necontenit în sensul pietismului. Nu mai exista nicio emoţie 
interioară, oricât de ascunsă, căreia să nu-i poată rezista şi care să nu 
fie supravegheată printr-un control permanent. După treizeci de ani, 
David Ruhnken, pe atunci reputat profesor de filologie la Universi¬ 
tatea din Leiden, care frecventase Colegiul Fridericianum în acelaşi 
timp cu Kant, mai vorbeşte încă despre „disciplina pedantă şi sumbră 
a fanaticilor” sub semnul căreia se aflase viaţa lor de la şcoală. 9 
Ajunge o simplă privire în planul de învăţământ al instituţiei, plin 
de exerciţii neîntrerupte de rugăciune şi meditaţie, predici şi 
cateheze, ca să confirme această părere. De la toate acestea, învăţă¬ 
mântul îşi primea atât marca morală, cât şi pe cea intelectuală, 
deoarece şi lecţiile teoretice aveau în vedere să ţină veşnic trează 
relaţia cu problemele religioase şi teologice. 

Dacă vrem să ne facem o imagine clară despre spiritul acestei 
forme de învăţământ, trebuie să completăm puţinele informaţii pe 
care le avem despre activitatea didactică din colegiu cu mărturiile 
variate şi tipice dezvoltării şi devenirii spiritului pietist în Germania. 
Aici, diferenţele individuale cântăresc, de fapt, puţin: asta deoarece 
destinul pietismului a făcut ca el, deşi orientat iniţial spre însufleţirea 
unei religiozităţi interioare personale, să încremenească ulterior, 


" Vezi Critica facultăţii de judecare , traducere de Vasile Dem Zamfirescu, Editura 
Trei, Bucureşti, 1995, § 83. 

'' David Ruhnken, scrisoare către Kant din 10 martie 1771, în Werke, voi. IX (Scrisori 
de la şi către Kant), prima parte, 1749-1789; ediţia Cassirer, Berlin, 1918, p. 94 şi 
urm. [poenitenda fanaticorum disciplina}. 




Kant. Viaţa şi opera 


22 


aproape definitiv, într-un simplu şablon general. Ceea ce relatează 

anumiţi oameni despre convertirea lor capătă treptat caracteristicile 

unei scheme fixe care se reia încontinuu cu modificări neînsemnate. 

Iar această schemă a fost ridicată tot mai clar la rangul de condiţie 

pentru obţinerea mântuirii. Una dintre corespondentele Susannei 

von Klettenberg intuieşte totuşi la această natură profund religioasă 

lipsa acelei „lupte formale pentru ispăşire”, fără de care 

transformarea interioară riscă să rămână îndoielnică. 10 în direcţia 

» 

inversă conţinutului originar, religios al pietismului, se conturează 
acum tot mai conştient şi mai exigent o anumită tehnică psiho- 
logico-religioasă. întâlnim la tot pasul urmele ei, în oricare din 
biografiile timpului. Nu doar educaţia generală teologică a tinerilor 
din epocă se afla sub influenţa ei - aşa cum, de exemplu, a descris-o 
Semler într-un mod viu şi impresionant în biografia sa; inclusiv 
bărbaţi care reprezintă întregul volum şi conţinut al educaţiei 
germane din acea perioadă - precum Albrecht von Haller - au încer¬ 
cat în zadar să-şi elibereze viaţa interioară de această tehnică. în 
spiritul critic al lui Kant, separaţia pare să se fi produs însă de tim¬ 
puriu. Această scindare se pregătea încă din adolescenţă şi tinereţe, 
devenind mai târziu unul dintre momentele caracteristice de bază 
ale sistemului: despărţirea sensului etic al religiei de toate formele 
exterioare ale manifestării sale, aşa cum apar ele în dogmă şi rit. în 
această scindare nu era încă vorba despre o înţelegere conceptuală 
abstractă, ci despre un sentiment care se consolida în el pe măsură 
ce compara şi cântărea cele două forme de religiozitate, cea din casa 
părintească şi cea de la Colegium Fridericianum. Aşezate, în mod 
pur exterior, una lângă cealaltă, părerile despre pietism emise 
de Kant la bătrâneţe sunt la prima vedere ciudat de discordante şi de 
contradictorii; ele capătă însă imediat un sens pe deplin univoc dacă 
se ţine cont de faptul că el are în vedere moduri diferite de gândire 
şi de viaţă ale pietismului. Prima direcţie, a cărei întrupare a 
cunoscut-o în casa părinţilor, a apreciat-o şi preţuit-o chiar şi atunci 


10 Pentru consideraţii generale despre istoria pietismului, vezi Albrecht Ritschl, 
Geschichte des Pietismus, 3 vot, Bonn, 1880; Julian Schmidt, Geschichte der 
deutschen Literatur von Leibniz bis auf unsere Zeit, 5 voi., Berlin, 1886; Biedermann, 
Deutschland im achtzehnten Jahrhundert, voi II/l. 



23 


Anii de tinereţe şi anii de studiu 


când, în propria.sa concepţie, se detaşase interior de ea. „Chiar dacă 
reprezentările religioase ale perioadei respective” - îi spunea odată 
lui Rink - „[...] şi ideile despre ceea ce se numea virtute şi pietate 
nu erau nici pe departe distincte şi suficiente, problema era totuşi 
găsită! Despre pietism să spună oricine ce-o vrea, ajunge! Oamenii 
care l-au luat în serios s-au remarcat într-o manieră onorabilă. Ei 
deţineau lucrul cel mai înalt pe care îl poate obţine un om: acea 
linişte, acea seninătate, acea pace interioară, netulburate de nicio pa¬ 
siune. Nicio constrângere, nicio persecuţie nu îi descuraja, nicio dis¬ 
pută nu putea să le stârnească mânie şi ură. Pe scurt, până şi 
simplul observator era imediat cuprins de veneraţie. încă îmi mai 
aduc aminte de certurile care s-au iscat odată între curelari şi şelari 
în legătură cu privilegiile celor două bresle, conflicte care i-au 
pricinuit şi tatălui meu destulă suferinţă. Cu toate astea, chiar şi în 
discuţiile lor private, părinţii mei au abordat conflictul cu atâta 
indulgenţă şi iubire faţă de adversar, încât chiar dacă pe-atunci 
eram doar un copil, acest gând nu mă va părăsi niciodată.” 11 Cu atât 
mai profundă era însă aversiunea pe care Kant a simţit-o întot¬ 
deauna faţă de reglementarea şi mecanicizarea evlaviei, al cărei pro¬ 
totip îl reprezenta, pentru el, în egală măsură pietismul. Nu numai 
că a dezaprobat - cu referire explicită la Haller - acea descompunere 
autochinuitoare a vieţii sufleteşti, care, până la urmă, duce de-a 
dreptul la „confuzii datorate unor pretinse inspiraţii înalte [...], ilu¬ 
minare sau terorism” 12 ; în anii târzii a şi respins, ca ipocrite, toate 
manifestările exterioare ale conştiinţei religioase. Este cunoscută 
părerea sa, exprimată atât în discuţiile personale, cât şi în scrisori, 
despre lipsa de valoare a rugăciunii; oriunde o găsim formulată, 
simţim în ea o reţinere, ecou al acelei „discipline fanatice” din 
tinereţea sa. 13 Pentru prima dată observăm aici cum un element 


" Rink, Ansichten aus Kant’s Leben, p. 13 şi urm.; o opinie similară vezi la Rudolph 
Reicke (editor), Kantiana. Beitrăge zu Imm. Kants Leben und Schriften, Konigsberg, 
1860, p. 5. 

V1 Antropologia din perspectivă pragmatică, traducere de Rodica Croitoru, Editura 
Antaios, 2001, (§ 4). 

1:1 Vezi biografia lui Hippel, p. 34; vezi şi „Vom Gebet”, în Werke, voi. IV (Scrieri 
1783-1788), ediţia Buchenau-Cassirer, Berlin, 1913, p. 525 şi urm. 

teoretic fundamental al filosofiei kantiene - opoziţia dintre religia 
moralităţii şi religia „ca efort în vederea obţinerii de favoruri” - îşi 
are originea într-una dintre cele mai timpurii şi mai profunde 
experienţe de viaţă ale gânditorului . 14 La apariţia Antropologiei kan¬ 
tiene, Schiller, într-o scrisoare către Goethe, regreta faptul că nici 
măcar acest „spirit senin şi jovial” nu a putut să-şi elibereze cu totul 
aripile de „murdăria vieţii” şi că anumite impresii întunecate din 
tinereţe i-ar fi rămas întipărite pe veci în memorie . 15 Această părere 
se bazează pe o intuiţie justă; totuşi, ea reţine, în mod unilateral, 
doar momentul negativ al acestui raport. Situaţia de conflict în care 
se vedea situat Kant reprezintă, în acelaşi timp, prima formare deter¬ 
minantă a caracterului şi voinţei sale; degajând-o din atitudinea sa 
morală şi din concepţia sa despre viaţă, el stabilea astfel o trăsătură 
fundamentală a firii şi a evoluţiei sale viitoare. 

Inclusiv primii ani de universitate ai lui Kant - judecând 

după insuficientele informaţii care s-au păstrat în acest sens - au 

semnificaţie mai mult în această direcţie a formării voinţei decât în 

» * » 

14 Nu încape îndoială că idealul educaţiei religioase din tinereţe al lui Kant a fost 
dezvoltat per antiphrasin din experienţele copilăriei sale. „In ceea ce priveşte religia - 
astfel îi scria lui Wolke, şeful Societăţii Dessamischen Philanthropins, recomandându-i 
spre educaţie pe fiul prietenului său Montherby spiritul filantropic este în deplină 
concordanţă cu viziunea tatălui, chiar într-o aşa măsură, încât acesta îşi doreşte ca 
însăşi cunoaşterea naturală a lui Dumnezeu, atâta cât o va dobândi el [fiul] odată 
cu înaintarea în vârstă şi în raţiune, să nu se îndrepte spre acţiuni de devotament, ci doar 
după ce va fi învăţat că ele nu au decât valoarea unor mijloace pentru însufleţirea 
unei frici faţă de Dumnezeu şi a unei conştiinciozităţi în exercitarea datoriilor, şi nu 
valoarea unor porunci dumnezeieşti, acestea să fie obiectul lui de cunoaştere. Căci 
opinia că religia nu este decât o metodă de a obţine favoruri şi de linguşire pe lângă 
cea mai înaltă fiinţă, şi în privinţa căreia oamenii nu se deosebesc decît prin diferitele 
lor păreri despre metoda care le convine cel mai mult, nu este decât o nebunie, care, 
bazată pe regulamente sau făcând abstracţie de acestea, aduce nesiguranţă oricărei 
conştiinţe morale, prin faptul că, în afara unei vieţi virtuoase, ea mai presupune încă 
ceva drept mijloc de a ajunge la favoarea celui mai înalt, prin linguşire, ridicându-se 
astfel ocazional deasupra rigurozităţilor celei dintâi, având însă totuşi la dispoziţie, în 
caz de nevoie, o cale sigură de ieşire.” (Scrisoare către Christian Heinrich Wolke din 
28 martie 1776, în Werke, voi. IX, pp. 147-150, vezi p. 149 [X, 179].) 

10 [Friedrich Schiller, Scrisoare către Johann Wolfgang von Goethe din 22 decembrie 
1798, în Briefe. Kritische Gesamtausgabe , ediţie şi note de Fritz Jonas, 7 voi., 
Stuttgart, Leipzig, Berlin, Wien, 1892 şi anii urm., voi. IV, p. 474 şi urm.] 

privinţa cunoştinţelor pe care a reuşit să le dobândească din urma¬ 
rea regulată a prelegerilor. în această perioadă, în Prusia, învăţă¬ 
mântul şcolar şi cel universitar nu sunt încă în mod esenţial 
separate. în 1778, sub domnia lui Friedrich cel Mare, s-a emis un 
edict ministerial care le interzicea profesorilor Universităţii din 
Konigsberg organizarea liberă a învăţământului academic şi pre¬ 
tindea raportarea strictă la un anumit manual: cel mai slab compen¬ 
diu era cu certitudine mai bun decât niciunul. Dacă aveau atâta 
înţelepciune, profesorii puteau să aducă îmbunătăţiri autorului - 
însă prelegerile pe baza notiţelor proprii trebuiau pur şi simplu 
suprimate. în acest scop, ordinea studiilor era stabilită până în cele 
mai mici detalii pentru fiecare disciplină în parte şi se punea un 
accent deosebit pe organizarea de către profesori a unor examene 
regulate, „pe de o parte, ca să afle cum a înţeles auditoriul lor 
anumite chestiuni, pe de altă parte, ca să încurajeze sârguinţa şi 
atenţia studenţilor şi să-i cunoască astfel pe cei capabili şi silitori”. 16 
Din acest motiv, studiului academic îi revenea - atât în ceea ce-i 
privea pe profesori, cât şi pe studenţi - un domeniu destul de îngust. 
Până şi Kant, care, conform unei trăsături fundamentale a firii 
sale, obişnuia să se acomodeze şi să se resemneze cu ordinile 
exterioare ale vieţii, pare să nu fi depăşit, iniţial, în mod conştient 
aceste limite. însă cu atât mai semnificativ este faptul că el le 
suprimă de la bun început oarecum involuntar. Aşa cum viitorul 
profesor va extinde şablonul didactic impus - ordonanţa minis¬ 
terială mai sus amintită face excepţie în cazul domnului profesor 
Kant şi al cursului său despre geografia fizică, deoarece nu există 
niciun manual pe deplin convenabil, tot astfel studentul de nici 
şaptesprezece ani vădeşte, prin felul său de a-şi delimita şi organiza 
studiul, toate trăsăturile unei autonomii spirituale precoce. „Alegeţi-mi 
o facultate!” mai constituia încă, pentru structura din acea perioadă 


16 Pentru situaţia şi organizarea Universităţii din Konigsberg, vezi Daniel Heinrich 
Arnoldt, Ausfuhrliche und mit Urkunden uersehene Historie der Kdnigsbergischen 
Universităt, 2. vot, Konigsberg, 1746 [citat voi. I, anexa 54 (Friedrich Wilhelm I, 
Ordonanţa din 25 octombrie 1735), pp. 314-393]. 

a universităţii, cuvântul de ordine general care, în cazul Prusiei, fu¬ 
sese impus cu puţin timp în urmă printr-o ordonanţă a lui Friedrich 
Wilhelm I din 25 octombrie 1735. Acolo se spunea: „De acum înainte 
este de prisos obiecţia că tinerii care vin la Academie nu ştiu dacă să 
se dedice teologiei, dreptului sau medicinei; ei trebuie să ştie din 
timp acest lucru, căci dacă vin la Academie fără să se fi hotărât 
dinainte ce vor urma acolo, atunci nu poţi aştepta mare lucru de la 
ei; nici pretextul că doresc să se dedice doar filosofiei sau unei părţi 
a acesteia nu mai poate fi acceptat; fiecare va trebui să se decidă şi 
asupra uneia dintre facultăţile enumerate mai sus, străduindu-se să 
profite măcar puţin de pe urma acestora.” 17 în contrast cu această 
concepţie, care, în spiritul lui Friedrich Wilhelm I, vede în Univer¬ 
sitate doar o şcoală pentru viitorul funcţionar, menit să devină util 
şi activ într-o anumită branşă, Kant a avut de la bun început, 
conform datelor de care dispunem în această privinţă, o altă viziune, 
pe care şi-a menţinut-o neclintită şi a pus-o în valoare. Când, la 24 
septembrie 1740, a fost înmatriculat la Universitatea din Konigsberg, 
ducea o viaţă extrem de strâmtorată şi de jalnică. Din registrul 
parohiei Konigsberg aflăm că mama sa, cu trei ani în urmă, fusese 
îngropată „sărăcăcios” şi „discret”, adică fără însoţirea preotului şi 
sub scutire de taxe, iar la înmormântarea tatălui, în 24 martie 1746, 
regăsim aceeaşi observaţie. Cu toate astea, încă de pe atunci Kant 
părea să respingă, cu siguranţa de sine şi naturaleţea geniului, orice 
dorinţă de a-şi câştiga pâinea cu ajutorul studiilor. Pe baza unor 
informaţii vagi, tradiţia l-a etichetat multă vreme drept student la 
teologie; şi totuşi, cercetările elaborate şi temeinice ale lui Emil 
Arnoldt asupra acestei chestiuni au demonstrat limpede faptul că el 
n-a urmat facultatea de teologie şi, prin urmare, că e puţin probabil 
să fi avut vreodată intenţia de a deveni teolog de profesie. Exa¬ 
minând biografia alcătuită de Borowski, Kant însuşi a eliminat 
informaţia eronată în legătură cu această problemă. Importantă în 
această privinţă este mărturia lui Heilsberg, unul dintre cei mai 


11 Op. cit., anexa 54, p. 328 şi urm.; pentru ceea ce urmează, vezi în special Arnoldt, 
Kants Jugend und die fiinf ersten Jahre seiner Privatdozentur, p. 115 şi urm. 

apropiaţi prieteni ai săi din tinereţe, consilier militar şi membru în 
Consiliul de Administraţie al domeniilor din Konigsberg, mărturie 
care atestă clar faptul că Immanuel Kant n-a fost niciodată 
„studiosus theologiae ”, 18 A audiat prelegeri de teologie - spune 
Heilsberg - doar pentru că avea o convingere pe care le-o re¬ 
comanda insistent şi tovarăşilor săi de studiu, şi anume că trebuie 
să încercăm să învăţăm ceva de la toate ştiinţele, să nu excludem, 
aşadar, nici măcar teologia, „chiar dacă nu intenţionăm să ne 
câştigăm pâinea din aceasta”. 19 Tot aici, Heilsberg povesteşte cum 
el, Kant şi un al treilea prieten din tinereţe, Wlomer, au participat 
la o prelegere a lui Franz Albert Schultz, profesorul lui Kant de la 
Fridericianum, în timpul căreia s-au evidenţiat atât de mult prin zel 
şi capacitate de înţelegere încât Schultz, la sfârşitul ultimei ore, i-a 
poftit la el şi s-a informat în legătură cu situaţiile lor personale şi cu 
intenţiile lor. Kant a răspuns că „vrea să devină medic” 20 , Wlomer, 
jurist, drept care Schultz a dorit să ştie de ce audiau atunci prelegeri 
de teologie, întrebare la care Kant a răspuns cu cele mai simple 
cuvinte: „din sete de cunoaştere”. 21 în acest răspuns se manifestă o 
forţă şi o pregnanţă de o naivitate cu totul specială. El conţine deja 
prima conştiinţă a unei orientări spirituale de bază care nu 
coincidea nici cu un scop particular al studiilor şi care nici nu putea 
Fi satisfăcută prin acesta. O confirmare involuntară a acestei stări de 
fapt apare mai târziu, când, în biografia lui Kant, Jachmann 
mărturiseşte că în zadar s-a interesat în legătură cu „planul de 
studii” pe care l-a urmat acesta la universitate; nici măcar singurul 
prieten intim al lui Kant, pe care îl cunoştea şi el, doctorul 
Trummer din Konigsberg, n-a putut să-i ofere vreo informaţie. Se 
ştie cu siguranţă doar că, la universitate, Kant a studiat în special 


18 Arnoldt, op. cit., p. 126. 

19 Op. cit., p. 125. 

20 Op. cit., p. 126. Rămâne de văzut dacă acest răspuns al lui Kant - cum crede 
Arnoldt - conţinea o „notă de umor” [op. cit., p. 127]; putem presupune mai degrabă 
că, prin acest răspuns, Kant a putut să-şi exprime interesul său dominant pentru 
ştiinţa naturii în cadrul schemei pe atunci valabile a împărţirii facultăţilor. 

21 Op. cit., p. 126. 

humaniora şi că nu s-a dedicat niciunei ştiinţe „pozitive”. 22 încur¬ 
cătura în care se găseau biograful şi prietenii lui Kant poartă am¬ 
prenta unei ironii inconştiente: ea conţine întreaga opoziţie dintre 
scopurile materiale ale omului de rând şi acea finalitate fără scop 
care domneşte până şi în viaţa celui mai cumpătat şi mai conştient 
de sine geniu. îndepărtarea lui Kant de profilul tradiţional al 
universităţii timpului şi cotitura pe care o face spre umanioare 
reprezintă, din punctul de vedere al biografiei sale, unul dintre 
primii germeni ai acelei structuri mai libere, „umaniste” a educaţiei 
care se va impune mai târziu în Germania sub influenţa decisivă 

a filosofiei sale. în evoluţia acestui nou ideal de umanitate se 

> 

întrepătrund individualul şi universalul, personalul şi spiritualul. 
Tânărului Herder, care tocmai se eliberase de constrângerea intelec¬ 
tuală a anilor de copilărie şi de şcoală, i s-a revelat pentru prima 
dată în prelegerile lui Kant acea nouă exigenţă a „formării umane”, 
care de atunci înainte a constituit fundamentul şi impulsul creaţiei 
sale. 

Pentru Kant însuşi, câştigul acestor ani de studiu a constat 
mai puţin în dobândirea unor cunoştinţe şi a unor perspective 
teoretice, cât în disciplina moral-intelectuală care i-a fost impusă 
astfel de timpuriu. Lipsurile ce trebuiau zilnic depăşite cu multă 
stăruinţă n-au reuşit să-i tulbure calmul interior, aşa cum reiese din 
informaţiile pe care le avem despre acei ani. Ele n-au făcut decât să-i 
întărească „stoicismul” latent. Şi tocmai pentru faptul că acest stoi¬ 
cism nu-i fusese provocat din exterior, ci venea dintr-o tendinţă 
fundamentală a propriei naturi, prima perioadă a vieţii lui Kant 
căpăta o anumită prospeţime şi nepăsare naivă. Această trăsătură se 
manifestă distinct în toate relatările colegilor lui Kant din acea 
vreme şi mai ales în însemnările pe care le-a făcut Heilsberg, 
în vârstă de optzeci de ani, ca material pentru discursul lui Wald în 
memoria lui Kant. Observăm cum între Kant şi tovarăşii de studii 
cu care locuieşte se înfiripă o comuniune personală şi intelectuală, 


22 Jachmann, Immanuel Kant in Briefen an einen Freund (scrisoarea a doua), 
pp. 10-15. 

care, în exterior, ia forma unei indiviziuni primitive a bunurilor: aşa 
cum Kant îi sprijinea pe ceilalţi prin sfatul şi învăţătura sa, la fel 
primea şi el ajutorul acestora în micile neajunsuri ale vieţii sale 
materiale. 23 în acest cerc domnea astfel un spirit amical autentic, 
„o libertate în a dărui şi a primi” în care nimeni nu era datornicul 
nimănui. 24 în această privinţă, Kant şi-a impus încă din tinereţe cea 
mai mare severitate. Unul dintre principiile sale fundamentale, 
formulat încă de timpuriu, a constat în afirmarea independenţei 
economice în care vedea o condiţie a autonomiei spiritului şi carac¬ 
terului său. Dacă acest impuls necondiţionat spre independenţă a 
adus însă treptat, odată cu înaintarea în vârstă, ceva rigid şi exclu¬ 
sivist în viaţa lui Kant, tinereţea lui vădeşte totuşi o mobilitate liberă 
şi naturală, proprie firii sale comunicative şi înzestrării lui sociale. 
Armonia acestor două momente: impulsul spre interacţiune şi co¬ 
municare, pe de o parte, şi afirmarea deschisă a libertăţii interioare 
şi exterioare pe de altă parte, a conferit ţinută vieţii de student a lui 
Kant. Despre Winckelmann, ai cărui ani de studiu sunt asemănători 
în multe aspecte ale evoluţiei intelectuale şi ale vieţii exterioare cu 
cei ai lui Kant 25 , biograful său a spus că nu exista nimic tineresc în 
caracterul său, în afara unei mari puteri de muncă. 26 Am putea 
spune acelaşi lucru şi despre Kant, căci însăşi viaţa în tovărăşia 
camarazilor săi, despre care cunoaştem atâtea amănunte vesele, a 
fost de la început o comuniune întru muncă şi studiu, în mijlocul 
căreia Kant - recunoscut de toţi drept lider spiritual şi tip superior - 
avea manifestări care-1 anticipau pe viitorul profesor. Kant nu iubea 
„distracţiile şi cu atât mai puţin exaltările” 27 , povesteşte Heilsberg, 

23 Vezi relatarea lui Heilsberg, Kantiana, pp. 48-51. 

24 Vezi în acest sens descrierea lui Arnoldt, Kants Jugend und die fiinf ersten Jahre 
seiner Privatdozentur, p. 146 şi urm. 

25 In această privinţă, compară în special relatarea pe care o face Paalzow despre anii 
de studenţie ai lui Winckelmann (la Justi, Winckelmann, p. 46 şi urm.) cu ceea ce 
povesteşte Heilsberg, (Reicke, Kantiana, pp. 48-51) despre Kant; este caracteristic 
mai ales faptul că şi Winckelmann s-a opus cerinţei de a alege una dintre cele trei 
„facultăţi superioare”. 

26 Justi, Winckelmann, p. 44. 

27 [Reicke, Kantiana, p. 49] 

convertindu-şi treptat şi auditoriul - cuvântul este semnificativ - la 
această atitudine, singura formă de relaxare pe care şi-o îngăduia lui 
şi celorlalţi era reprezentată de jocurile de biliard şi l’hombre, care, 
datorită priceperii lor, erau uneori şi o sursă de câştig. 

Şi pentru că este vorba de reconstituirea spirituală a acelei 
epoci, ne permitem şi mai puţin decât de obicei să rămânem doar la 
nivelul unei schiţe biografice exterioare. Tot ce s-a relatat în această 
privinţă îşi pierde complet semnificaţia în raport cu „bogăţia” inte¬ 
rioară ce i se revela pesemne pe-atunci pentru întâia oară lui Kant. 
în acea vreme, conceptul de ştiinţă - înţeles, din punctul de vedere 
al conţinutului, atât în generalitatea sa abstractă, cât şi în reali¬ 
zările sale concrete - a devenit pentru el un concept cu adevărat viu. 
Cunoştinţele pe care i le oferise şcoala nu erau în ultimă instanţă 
decât un simplu material de memorat, în timp ce acum se confruntă 
pentru prima oară cu ceea ce se cheamă „filosofie şi mathesis”, şi 
chiar în cea mai strânsă relaţie de interdependenţă a celor două. 
Profesorul care i le-a mijlocit a dobândit astfel o influenţă decisivă 
asupra întregii orientări ulterioare a studiilor sale. Ceea ce cu¬ 
noaştem despre acest profesor, despre Martin Knutzen şi activitatea 
sa de la catedră şi cea scriitoricească, nu ne ajută să înţelegem 
imediat profunzimea acestei influenţe: deşi în scrierile sale Knutzen 
ne apare drept un gânditor serios şi pătrunzător, problemele pe care 
le abordează nu depăşesc în mod esenţial domeniul filosofiei sco¬ 
lastice din acea vreme. în cadrul acestui cerc, el nu este adeptul 
niciuneia dintre părţi, ci tinde spre o judecată proprie şi spre o 
decizie independentă; în pofida atenţiei sporite ce i s-a acordat în 
calitate de profesor al lui Kant, nu s-au descoperit însă la el idei cu 
adevărat proprii şi tendinţe novatoare. 28 Dacă Christian Jacob 
Kraus - cel care, dintre toţi prietenii şi elevii lui Kant, deţinea cea 
mai profundă înţelegere a semnificaţiei şi conţinutului filosofiei 
acestuia - a spus totuşi despre Knutzen că, în Konigsbergul acelei 


28 Despre Knutzen, vezi Benno Erdmann, Martin Knutzen und seine Zeit. Ein Beitrag 
zur Geschichte der Wolfischen Schule und insbesondere zur Entwicklungsgeschichte 
Kants, Leipzig, 1876. 

perioade, a fost singurul care a putut influenţa geniul lui Kant 
această afirmaţie vizează nu atât conţinutul doctrinei sale, cât 
spiritul în care aceasta a fost expusă. Dintre profesorii Universităţii 
din Konigsberg, Knutzen era singurul reprezentant demn al con¬ 
ceptului european de ştiinţă. Doar el ieşea din limitele erudiţiei tra¬ 
diţionale de compendiu; doar el se afla în centrul discuţiilor 
generale purtate în jurul problemelor fundamentale ale cunoaşterii 
raţionale şi ale cunoaşterii realităţii, fiind interesat în egală măsură 
de scrierile lui Wolff şi de cele ale lui Newton. De aceea Kant, odată 
cu prelegerile şi exerciţiile acestui profesor, a pătruns într-o nouă 
atmosferă spirituală. Numai faptul că Martin Knutzen a fost primul 
care i-a împrumutat operele lui Newton are o semnificaţie biografică 
inestimabilă, fiindcă pentru Kant, de-a lungul vieţii sale, Newton a 
reprezentat personificarea ideii de ştiinţă. Probabil că de la început 
trebuie să fi fost viu în Kant sentimentul că dobândise acum, pentru 
prima dată, o poziţie solidă în lumea spiritului. După cum relatează 
Borowski, de atunci înainte „a participat la toate prelegerile de 
filosofie şi matematică [...]” ale lui Knutzen. 29 Aceste prelegeri vizau 
logica şi filosofia naturii, filosofia practică şi dreptul natural, algebra 
şi analiza infinitezimală şi astronomia generală. Un nou univers al 
cunoaşterii se deschisese astfel pentru Kant, însă spiritul său 
orientat ab initio spre sistem şi metodă trebuia să dea imediat 
cunoştinţelor un alt conţinut şi un alt sens. 

Această tendinţă a evoluţiei interioare se manifestă în de¬ 
plină claritate în prima sa scriere cu care îşi încheie anii de studiu. 
Probabil că a conceput această lucrare încă de pe vremea când era 
student; pentru semestrul al doilea al anului 1746, actele Facultăţii 
de Filosofie a Universităţii Konigsberg conţin observaţia că 
„lucrarea Gedancken von der wahren Schătzung der lebendigen 
Krăfte a studentului Immanuel Kandt” a fost prezentată decanului 
în vederea evaluării. Desigur că tipărirea lucrării s-a amânat destul 


29 Ludwig Ernst Borowski, Darstellung des Lebens und Charakters Imm. Kants. Von 
Kant selbst genau reuidirt und berichtigt, (Uber Imm. Kant, voi. I), Konigsberg 1804, 
p. 28 şi urm. [citat p. 28]. 

de mult; a început în 1746, dar a fost terminată abia cu trei ani mai 
târziu. Despre motivele ideatice care l-au condus pe Kant la alegerea 
temei nu există informaţii biografice precise: conţinutul lucrării ne 
face însă să bănuim drumul care l-a condus pe tânărul Kant spre 
problema mărimii forţelor. Dacă aruncăm o privire în lucrările de 
filosofie a naturii şi de fizică din primele decenii ale secolului al 
XVIII-lea, înţelegem că la baza disputei în jurul conceptului de mă¬ 
rime a forţei - dispută desfăşurată cu mare zel mai ales în Germania 
- se află o problemă generală. în apărarea conceptului de „mărime a 
forţei” impus de Leibniz, se încerca în acelaşi timp şi menţinerea 
conceptului leibnizian d e forţă. Acest concept al forţei era ameninţat 
din toate direcţiile: pe de o parte, i se opunea concepţia „geome¬ 
trică” a lui Descartes, conform căreia materia şi mişcarea nu sunt 
decât modificări ale simplei „întinderi”; pe de altă parte, se afirma 
tot mai puternic concepţia fundamentală a mecanicii newtoniene 
care respingea orice hotărâre în legătură cu „natura” forţei în gene¬ 
ral, văzând în descrierea şi calculul fenomenelor singura sarcină a 
ştiinţei empirice. 30 Fireşte că, treptat, pe parcursul disputei, rolurile 
adversarilor s-au schimbat şi s-au încurcat în mod curios. Căci aici 
nu se mai confruntau nici pe departe, în mod clar şi bine delimitat, 
„metafizicianul” şi „fizicianul”, cum ar fi putut părea la începutul 
disputei, ci ambele părţi folosesc „metafizica” drept argument, 
pentru ca, fireşte, să-şi reproşeze ulterior utilizarea acesteia. Dacă 
Newton şi Clarke văd în conceptul leibnizian de „monadă” o reîn¬ 
noire a conceptului aristotelic-medieval de substanţă, care, cred ei, 
încalcă principiile cunoaşterii moderne bazate pe matematică şi pe 
ştiinţele naturii, totuşi, pe de altă parte, Leibniz nu pierde nicio 
ocazie să se pronunţe împotriva conceptului de forţe cu efect la 
distanţă, care nu face decât să readucă la viaţă vechea „barbarie” a 
fizicii scolastice cu formele sale substanţiale şi calităţile ei obscure. 
Adevărata temă începea astfel să se deplaseze tot mai mult din 
domeniul pur fizic în cel general-metodologic. Şi tocmai acest aspect 


30 Mai multe detalii vezi în lucrarea mea Das Erkenntnisproblem..., voi. II, p. 400 şi 


urm. 

al problemei â fost cel care l-a atras pe Kant. Nu mai era vorba aici 
de obţinerea şi stabilirea anumitor fapte particulare, ci de o opoziţie 
fundamentală în interpretarea fenomenelor de bază cunoscute şi 
date ale mişcării înseşi; nu trebuiau cântărite, unele în raport cu 
altele, doar observaţii şi fapte izolate, ci principiile pe care le res¬ 
pectă cercetarea naturii şi diversele aplicaţii ale acestora. Kant şi-a 
formulat problema specifică raportându-se doar la această sarcină 
generală. Uimitor la această scriere de debut este faptul că primul 
pas pe care Kant îl face în domeniul filosofiei naturii devine imediat 
pentru el o încercare asupra metodei filosofiei naturii. întreaga 
critică pe care o aduce concepţiei leibniziene trebuie privită din 
acest punct de vedere: într-un pasaj va sublinia faptul că nu con¬ 
testă rezultatul lui Leibniz, ci modul în care argumentează şi face 
deducţii, „nu chestiunea propriu-zisă, ci modum cognoscendi ”, 31 
Această focalizare sigură şi conştientă a încâlcitei controverse asu¬ 
pra lui modus cognoscendi reprezintă pecetea caracteristică a scrierii 
lui Kant. „Trebuie să avem la dispoziţie o metodă cu ajutorul căreia 
să putem stabili pentru fiecare caz în parte - printr-o analiză 
generală a principiilor pe care se întemeiază o anumită opinie şi prin 
compararea acestora cu concluzia dedusă din ele - dacă natura 
însăşi a premiselor conţine în sine tot ceea ce este necesar în vede¬ 
rea rezultatelor la care s-a ajuns. Acest lucru se întâmplă dacă ţinem 
cont de determinările inerente concluziei. Dacă lucrurile nu stau 
aşa, am fi îndreptăţiţi să credem cu siguranţă că aceste concluzii, 
care - într-o astfel de manieră - sunt incomplete, nu demonstrează 
nimic [...] într-un cuvânt: acest întreg tratat trebuie gândit doar ca 
un produs al acestei metode.” 32 Kant şi-a numit lucrarea fizico-fi- 
losofică de debut un „tratat despre metodă” - tot un tratat despre 
metodă şi-a numit mai târziu, la apogeul vieţii şi al creaţiei sale, şi 


31 Gedancken von der wahren Schătzung der lebendigen Krăfte und Beurteilung der 
Beweise, deren sich Herr von Leibniz und andere Mechaniker in dieser Streitsache 
bedienet haben, nebst einigen vorhergehenden Betrachtungen, welche die Kraft der 
Korper uberhaupt betreffen (§ 50); în Werke, voi. I (Scrieri precritice, voi. I, ed. de 
Artur Buchenau, Berlin 1912, pp. 1-18, p. 60 [I, 60]. 

32 Op. cit., § 88, p. 95 şi urm [I, p. 93 şi urm.] 

Critica raţiunii pure. întreaga sa filosofie şi evoluţia acesteia sunt 

cuprinse în transformarea pe care a suferit-o pentru el sensul 

acestei denumiri. Bineînţeles că acum Kant se află încă foarte 

» 

departe de o abordare „critică” în sensul filosofiei sale ulterioare, şi 
ar fi doar o manifestare a bunului-plac citirea tratatului în acest 
sens. în el s-a născut deja îndoiala cu privire la fermitatea şi 
temeinicia metafizicii scolastice, însă se sprijină mai mult pe o 
senzaţie generală decât pe o întemeiere riguroasă şi pe distincţie 
conceptuală. „Metafizica noastră” - spune aici - „se află, în rea¬ 
litate, la fel ca multe alte ştiinţe, doar la începutul unei cunoaşteri 
temeinice reale; Dumnezeu ştie când o vom vedea depăşind acest 
început. Nu este greu să-i vedem neputinţa în cele multe pe care le 
întreprinde. [...] Iar pentru aceasta, vinovată se dovedeşte înclinaţia 
dominantă a celor care caută să extindă cunoaşterea umană. Ei 
doreau să posede o măreaţă filosofie, doar că ar fi fost de dorit ca 
aceasta să fie şi una temeinică. Aproape singura răsplată a unui 
filosof pentru efortul său apare atunci când, după o cercetare ane¬ 
voioasă, poate să intre în cele din urmă în posesia unei ştiinţe 
temeinice. De aceea, este prea mult să pretindem de la el ca doar 
arareori să creadă în propriul său succes, ca el, în propriile des¬ 
coperiri, să nu tăinuiască imperfecţiunile pe care nu este în stare să 
le corecteze. [...] Intelectului îi plac foarte mult aplauzele, şi fireşte 
că este foarte greu să-l reţinem mult timp de la acestea; ar trebui 
totuşi să ne impunem, în cele din urmă, această constrângere, sacri¬ 
ficând totul pentru o cunoaştere şi mai temeinică, fapt care, în sine, 
este mult mai seducător.” 33 în tratatul lui Kant, această renunţare 
cumpătată şi matură se intersectează însă constant cu impulsul şi cu 
îndrăzneala juvenilă spre speculaţie. Nu numai că distincţia între 
forţe „vii” şi „moarte”, pe care se sprijină întregul tratat, este mai 
mult de natură „metafizică” decât „fizică”, ci şi în rest, din el străbate 
peste tot năzuinţa de a trece de la simpla descriere a particularului 
şi realului la intuiţia celor mai generale „posibilităţi” ale gândirii. 
Tipică în această privinţă este ideea că spaţiul tridimensional dat al 


33 Op. cit., § 19, p. 30 [I, p. 30 şi urm.] 

lumii noastre empirice ar fi doar un caz special într-un sistem de 
forme spaţiale care, în structura şi dimensiunea lor, pot fi diferite. 
„O ştiinţă despre toate aceste tipuri spaţiale posibile”, se continuă 
în tratat, „pe care ar putea să o întreprindă un intelect finit ar fi 
geometria supremă” - ea ar implica imediat şi ideea că formelor 
diferite ale spaţiului le-ar putea corespunde tot atâtea lumi diferite, 
care nu se află însă, una faţă de cealaltă, în niciun raport dinamic şi 
în nicio relaţie de interdependenţă. 34 în general, în lucrare se tinde 
spre o conciliere şi unificare a matematicii şi metafizicii, de care 
Kant fireşte că este conştient că n-ar fi pe gustul epocii ce domina 
ştiinţa, pe care o credea însă indispensabilă, asta pentru că, după 
toate aparenţele, „primele surse din care izvorăsc acţiunile naturii 
ar trebui să constituie în întregime un obiect al metafizicii”. 36 

Ceea ce din punctul de vedere al biografiei lui Kant prezintă 
totuşi interes în privinţa lucrării Gedancken von der wahren 
Schătzung der lebendigen Krăfte nu este atât conţinutul acesteia, 
cât mai mult tonul în care ea este scrisă. Fără îndoială că, mai ales 
când este comparat cu operele anterioare şi cu cele contemporane 
lui ale mecanicii clasice - cu Mechanica sive motus scientia a lui 
Euler, din anul 1736, şi cu Essai de Dynamique a lui d’Alembert, 
din 1743, conţinutul ei apare, din perspectiva ştiinţelor naturii, 
insuficient. Ştim că studentul în vârstă de 22 de ani, cu toată cu¬ 
noaşterea uluitoare pe care a cucerit-o din literatura fizico-mate- 
matică, nu şi-a însuşit totuşi, în mod autentic, conţinutul profund al 
educaţiei matematice din epocă. în mecanica modernă, care pre¬ 
tindea definirea univocă a tuturor conceptelor de bază şi măsurarea 
exactă a tuturor raporturilor, distincţiile între forţa moartă şi cea 
vie, pe care se sprijină în totalitate abordarea kantiană, îşi pier¬ 
duseră deja fundamentul. în această privinţă, renumita epigramă 
sarcastică a lui Lessing despre „aprecierea forţelor vii” a lui Kant, 
în care acesta ar fi uitat aprecierea propriei forţe, n-a greşit. Şi 
totuşi, după ce aproape toate rezultatele ei nu se mai susţin, 


34 Op. cit., § 8-11, p. 20 şi urm. [citat p. 23 (I, 24)] 

35 Op. cit., § 51, p. 61 [I, 61] 

scrierea mai emană încă un farmec specific care nu rezidă în ceea ce 
oferă şi conţine din punct de vedere pozitiv, ci în acel ceva spre care 
tinde şi pe care-1 promite. Pentru prima oară ne confruntăm aici în 
deplină forţă şi concreteţe cu acel patos subiectiv al gândirii 
kantiene. Această gândire este orientată exclusiv spre chestiunea în 
raport cu care orice „opinie”, chiar dacă prin tradiţie şi prin stră¬ 
lucirea unui nume celebru pare credibilă, îşi pierde orice impor¬ 
tanţă. „Era o perioadă în care, în cazul unei astfel de cutezanţe, 
existau foarte multe temeri; doar eu îmi imaginez că această 
perioadă ar fi trecut deja, iar intelectul uman s-ar fi desprins deja cu 
succes din lanţurile în care îl puseseră odinioară ignoranţa şi 
admiraţia. De acum înainte putem îndrăzni să trecem cu vederea 
prestigiul lui Newton şi al lui Leibniz dacă acesta s-ar opune des¬ 
coperirii adevărului şi dacă nu s-ar supune niciunor altor convingeri 
decât vocii intelectului”. Din acest punct de vedere, cercetarea teo¬ 
riei despre forţele vii primeşte un nou sens. Tânărul critic nu mai 
apare drept partizan al unei anumite opinii, ci drept reprezentant al 
„intelectului”. Trebuie apărată „onoarea raţiunii umane”, în măsura 
în care, în persoanele bărbaţilor cu spirit pătrunzător, se identifică 
cu aceştia. 36 Această apologie nu rămâne însă exclusiv eclectică: dacă 
Immanuel Kant îşi îndreaptă în special atenţia spre o certă „teză 
intermediară”, în care afirmarea ambilor oponenţi trebuie să se pună 
de acord 37 , această intermediere necesară nu trebuie să însemne un 
compromis la nivelul conţinutului între concepţii opuse, ci trebuie 
obţinută prin examinarea şi diferenţierea exactă a condiţiilor sub 
care se află teza şi antiteza, şi doar prin care acestea îşi obţin 
valoarea specifică. Simţim deja aici cum în fiecare teză particulară 
se conturează oarecum stilul general al modului de gândire kantian, 
deşi acestui stil îi lipseşte încă o temă cu adevărat demnă de el. 
Conştiinţa acestei specificităţi şi originarităţi este atât de puternică 
în Kant încât conduce imediat şi la explicaţia subiectivă. „îmi ima¬ 
ginez” - spune el în prefaţa lucrării - „că uneori n-ar fi în zadar să 


36 Op. cit., Prefaţă şi § 125; vezi § 5 şi 152 [I, 7 şi 148] 

37 Op. cit., § 20, p. 31 [I, 32] 

avem o anumită încredere nobilă în propriile forţe. O astfel de în¬ 
credere ne-ar însufleţi toate strădaniile şi le-ar da un impuls care 
este necesar cercetării adevărului. Dacă ne stă în fire să ne putem 
convinge că abordarea noastră ar mai necesita încă ceva ca să fie 
credibilă şi că ar fi posibil ca pe un domn von Leibniz să-l prindem 
cu greşeala, atunci să folosim totul pentru a ne confirma bănuielile. 
După ce am îndrăznit ceva şi am greşit de o mie de ori, câştigul 
atribuit prin aceasta cunoaşterii adevărului va fi totuşi mult mai 
important decât dacă am fi păstrat doar calea majorităţii. Pe aceasta 
mă bazez. Mi-am prefigurat deja calea pe care vreau să o menţin. 
Voi porni pe acest drum şi nimic nu trebuie să mă împiedice să-l 
continui.” 38 

în primele afirmaţii ale primei lucrări kantiene răsună atât 
de pur şi de puternic tonul promisiunii. în momentul în care Kant 
apare ca filosof, orice lipsuri ale existenţei sale exterioare sunt ca 
şterse, ieşind la suprafaţă, într-o claritate aproape abstractă, doar 
legea determinantă a esenţei sale şi a modului său de gândire. De 
acum înainte apare în viaţa sa acea trăsătură extraordinară a 
consecvenţei, care compensează lipsa bogăţiei şi diversităţii pe plan 
exterior. El nu a găsit forma unei dogme concrete, ci forma propriei 
gândiri şi voinţe. Deja la 20 de ani, având sentimentul necondiţionat 
de sine al geniului, el este conştient că această formă va fi păstrată 
şi continuată. „Nihil magis praestandum est” - aşa sună motto-ul 
preluat de la Seneca pe care-1 pune lucrării Gedancken von der 
wahren Schătzung der lebendigen Krăfte - „quam ne pecorum ritu 
sequamur antecedentium gregem, pergentes, non qua eundum est, 
sed qua itur.” 39 Aceste cuvinte pe care Kant le alege ca maximă a 
gândirii sale se confirmă totodată şi ca maximă a vieţii. Kant putea 
să-şi asigure ulterior practicarea liberă a profesiei de scriitor doar 
prin faptul că, mai întâi, renunţase la ea pentru o lungă perioadă de 


38 Op. cit., Prefaţă, p. 8 [I, 10] 

39 Op. cit., p. 5 [I, 7]: „Nimic nu este mai de seamă decât să nu urmăm turma 
predecesorilor după obiceiul oilor, care nu înaintează aşa cum trebuie, ci aşa cum se 
obişnuieşte.’’ [n.t.] 

timp. înainte de finalizarea tipăririi scrierii sale de debut părăseşte 
Konigsbergul pentru a ocupa - după cum relatează Borowski 
„constrâns de situaţia sa, un post de preceptor la ţară, în casa unui 
pastor”. 40 Acest exil în postura de „preceptor” a durat nu mai puţin 
de şapte ani (dacă nu chiar nouă); în acest timp, Kant şi-a dobândit 
însă independenţa socială şi libera autodeterminare, ceea ce de fapt 
nădăjduia sau aştepta vreodată din partea vieţii. 41 


2 . 


în anii care urmează acum, viaţa lui Kant recade aproape 
complet în obscuritate - şi chiar într-o măsură atât de mare încât 
firul său exterior nu se mai poate reconstitui cu siguranţă, indicarea 
exactă a locului şi a timpului pentru fiecare secţiune a acestei 
perioade devenind incertă şi fluctuantă. Majoritatea biografilor 
relatează în mod concordant că, mai întâi, Kant ar fi rămas o pe¬ 
rioadă la pastorul reformat Andersch în Judschen, ca profesor 
particular, iar de aici, s-ar fi mutat pe proprietatea d-lui von Hiilsen, 
în GroB-Arnsdorf, la Saalfeld. Deja însă următoarea relatare, cum că 
ar fi lucrat ca preceptor şi în casa contelui Johann Gebhardt von 
Keyserling, în Rautenburg, la Tilsit, nu este foarte sigură. Christian 
Jacob Kraus cel puţin ne relatează că despre o astfel de relaţie n-ar 
fi auzit niciodată ceva: iar dovada sa este importantă aici, deoarece 
el însuşi - după căsătoria contesei Keyserling cu al doilea soţ, Heinrich 
Christian Keyserling - a ocupat postul de educator şi preceptor în 
casa familiei Keyserling din Konigsberg. în orice caz, judecând după 
vârsta fiilor din familia Keyserling, nu poate fi vorba despre o acti¬ 
vitate a lui Kant ca preceptor înainte de anul 1753; şi deja în anii ce 


40 Vezi Borowski, Darstellung des Lebens Kants, p. 30 şi urm. [citat, p. 30] 

41 „Deja din tinereţe marele bărbat aspira să fie independent, prin aceasta să trăiască 
nu pentru oameni, ci pentru sine însuşi şi pentru datoria sa. Şi la bătrâneţe considera 
această independenţă drept baza oricărei fericiri şi ne asigura că el, întotdeauna, a 
fost mult mai fericit să se lipsească de anumite lucruri decât să devină dator celor¬ 
lalţi, primind ceva de la ei.” [Jachmann, Immanuel Kant in Briefen an einen Freund 
(scrisoarea a 7-a), pp. 61-74: p. 65 şi urm.]. 

au urmat, Kant probabil că s-a reîntors în Konigsberg, căci o scri¬ 
soare din această perioadă poartă această însemnare. Indiferent cum 
s-au întâmplat lucrurile 42 , este evident că pe baza unor date atât de 
vagi şi de incerte, nu se poate obţine o imagine clară care ne-ar 
putea lămuri oarecum evoluţia interioară a lui Kant în această 
perioadă. Doar Borowski ne-a păstrat despre aceasta câteva infor¬ 
maţii, deşi insuficiente. „Liniştita şedere la ţară” - aflăm de la el - 
„i-a stimulat hărnicia. Pe atunci se aflau trasate în mintea sa liniile 
de bază ale multor cercetări; multe dintre acestea şi complet ela¬ 
borate, cu care el [...] în anul 1754 şi în anii ce au urmat, a ieşit 
dintr-odată la iveală, spre surprinderea multora. Acolo adunase el, 
în miscelaneele sale din toate domeniile de erudiţie, ceea ce îi apărea 
important pentru cunoaşterea umană - şi astăzi se mai gândeşte cu 
multă mulţumire la acei ani petrecuţi la ţară.” 43 Dacă această rela¬ 
tare poate fi acceptată cu certitudine pe baza afirmaţiilor lui Kant - 
cel puţin Kant a confirmat-o, lăsând-o nemodificată când a examinat 
biografia întocmită de Borowski -, reiese că nici noul cerc de acţiune 
spre care a fost împins Kant de constrângerile pe care i le impunea 
viaţa n-a putut periclita liniştea şi constanţa evoluţiei sale 
intelectuale. Completă şi fără contradicţii, aşa cum apare aici în 
amintirile lui Kant, bineînţeles, armonia între exterior şi interior nu 
s-a produs în el; căci anii de preceptorat care, în orice caz, apar¬ 
ţineau destinului tipic al învăţaţilor din acea perioadă, însemnaseră 
pentru orice firi profunde o şcoală riguroasă de lipsuri spirituale. 
Poziţia socială a „preceptorului” era în sine apăsătoare şi mizeră. 
„Mai mult de 40 de taleri” - citim în scrisorile d-nei Gottsched - „nu 
primea un preceptor; în plus, acesta trebuia să se îngrijească şi de 
socotelile administratorului.” 44 Despre cum stăteau lucrurile, în 

42 întregul material pentru soluţionarea acestei întrebări se găseşte sintetizat la Emil 
Arnoldt ( Kants Jugend und die funf ersten Jahre seiner Privatdozentur, p. 168 şi 
urm.); vezi şi Emil Fromm, „Das Kantbildnis der Grăfîn Karoline Charlotte Amalia 
von Keyserling. Nebst Mitteilungen iiber Kants Beziehungen zum grăflich 
Keyserlingschen Hause”, în Kants-Studien (1899), pp. 145-160. 

43 Borowski, Darstellung des Lebens Kants , p. 30 şi urm. 

44 Citat după Biedermann, Deutschland im Achtzehnten Jahrhundert, voi. II, 1, 
p. 522. 



Kant. Viaţa şi opera 


40 


special în Prusia de Est, obţinem o vie impresie, dacă ne reamintim 
imaginea pe care a creat-o Lenz în comedia sa, Preceptorul, un sfert 
de secol mai târziu, despre aceste circumstanţe, comedie ce s-a jucat 
pe o proprietate din Insterburg. „100 pe naiba, dle pastor”, îi spune 
aici consilierul aulic pastorului care vrea să-şi lase fiul să devină 
preceptor, „doar nu l-aţi educat să devină servitor, şi ce este el alt¬ 
ceva decât servitor dacă îşi vinde libertatea unei persoane private 
pentru o mână de ducaţi? El este un sclav asupra căruia stăpânirea 
are putere nelimitată, doar că trebuie să fi învăţat mult la Academie 
ca să preîntâmpine pretenţiile dumneavoastră necugetate şi să ada¬ 
uge un firnis peste serviabilitatea sa [...] Vă plângeţi atât de mult de 
nobleţelea şi mândria sa; oamenii îl văd pe preceptor ca pe ceva 
domestic [...] Cine vă porunceşte însă să le hrăniţi orgoliul? Cine vă 
porunceşte să deveniţi domestici, când voi aţi învăţat ceva, şi să de¬ 
veniţi supuşi unui nobil îndărătnic care n-a fost obişnuit din familie 
cu nimic altceva decât cu supunerea sclavului?” 45 Cele mai nobile şi 
mai puternice caractere - cum era, de pildă, Fichte - au resimţit 
întotdeauna această sclavie a existenţei de preceptor cu o profundă 
amărăciune. Fireşte, din câte ştim, Kant a fost scutit de experienţe 
de acest fel. El a simţit bineînţeles cât de puţină compatibilitate 
exista între el şi meseria sa, iar mai târziu, dădea zâmbind asigurări 
în privinţa faptului că, probabil, în lume n-a mai existat niciodată 
un preceptor atât de nepotrivit ca el. 46 Totuşi, tot ceea ce ştim 
despre relaţiile lui cu familiile în care a lucrat demonstrează înalta 
preţuire de care se bucura în cadrul acestora. Se pare că, la scurt 
timp, şi în cadrul acestora tot lui îi revenea conducerea spirituală şi 
un anumit mod de domnie morală. De la persoana sa, în toată mo¬ 
destia, emana din fragedă tinereţe o forţă care creştea în fiecare 
situaţie a vieţii în care a fost pus şi care constrângea la consideraţie. 

Natura sa, ca de la sine, dădea mediului în care se afla şi 
relaţiilor exterioare forma determinantă. Cu familia contelui von 


4,3 [Jacob Michael Reinhlod Lenz, Der Hofmeister oder Vortheile der Privaterziehung. 
Eine Komodie, Leipzig, 1774, p. 33 şi urm.] 

46 Vezi Jachmann, Immanuel Kant in Briefen an einen Freund (scris, a 2-a), p. 11 
şi urm. 

Hiilsen Kant a rămas mult timp în relaţii amicale chiar şi după ce 
s-a despărţit de ea. Scrisorile ce i-au fost adresate de aici conţineau - 
după cum dovedeşte Rink - „cea mai caldă expresie de gratitudine, 
preţuire şi iubire, care aminteşte şi de ziua când l-au făcut parti¬ 
cipant al fiecărui eveniment interesant din familie”. „Poate nu este 
superficial de remarcat” - continuă Rink - „că domnii von Hiilsen, 
sub regimul actualului rege al Prusiei [Friedrich Wilhelm al III-lea], 
le-au dăruit libertatea supuşilor lor şi, după cum apare în anunţul 
oficial, pentru aceasta, au fost ridicaţi la rangul de conte de către 
monarhul filantrop. ” 47 Kant a rămas cu casa Keyserling în cele mai 
apropiate legături personale şi intelectuale, dat fiind că distinsa 
contesă von Keyserling s-a mutat la Konigsberg după a doua sa că¬ 
sătorie; Kraus a relatat cum, la masă, Kant trebuia să o aibă 
întotdeauna alături pe contesă, pe locul de onoare, „căci altfel ar fi 
trebuit să fie prezentă o persoană complet străină căreia, conform 
convenienţelor, să i se cedeze acest loc.” 48 Dacă sintetizăm toate 
aceste relatări, reiese în orice caz faptul că şi din această perioadă a 
anilor de profesorat privat, pe cât de străină şi inadecvată îi apare 
firii sale propriu-zise, pentru el însuşi şi pentru alţii a avut o in¬ 
fluenţă profundă şi îndelungată. Constrângerea sub care Kant îm¬ 
brăţişase iniţial postura de preceptor nu a anulat în el sentimentul 
libertăţii interioare, deoarece n-a pierdut din vedere scopul de dragul 
căruia îşi sacrificase cei mai buni ani ai tinereţii sale. Lucrarea 
Allgemeine Naturgeschichte und Theorie des Himmels, care în mare 
parte trebuie să fi fost scrisă sau cel puţin pregătită încă în timpul 
anilor săi de preceptorat 49 , va fi întrecută doar de puţine dintre 


47 Rink, Ansichten aus Kants Leben, p. 28 şi urm. 

48 Vezi relatarea lui Kraus, Kantiana, p. 60 (citat); vezi şi povestirea fiicei contelui 
von Keyserling (Charlotte Elisabeth Konstantia von der Recke, Bruchstiicke aus 
Neanders Leben, ed. de Christoph August Tiedge, Berlin, 1804, p. 108 şi urm.). Mai 
multe detalii despre contesa von Keyserling şi cercul ei, vezi la Fromm, Das Kant- 
bildnis der Grăfin von Keyserling, p. 150 şi urm. 

49 Arthur Warda [„Ergănzungen zu E. Fromms zweiten und dritten Beitrage zur 
Lebensgeschichte Kants”, 2. Teii, în Altpreussische Monatsschrift, 38 (1901), pp. 398- 
432; p. 404] probabil a făcut cunoscut faptul că, până în 1750, Kant a zăbovit ca pro¬ 
fesor privat în Judschen, iar din 1750 şi până la Paşte, în 1754, s-a aflat pe 

operele ulterioare ale lui Kant în privinţa universalităţii perspectivei, 
a profunzimii şi cutezanţei concepţiei, în avântul şi forţa limbajului. 
De aceea, Kant a câştigat pentru sine în toţi aceşti ani mai mult 
decât simple „miscelanee de erudiţie”; ceea ce el a atins a fost pri¬ 
virea intelectuală liberă şi judecata matură asupra întregului 
problemelor ştiinţifice, care, amândouă, lipsiseră lucrării Gedancken 
iiber die wahren Schătzung der lebendigen Krăfte. El se putea în¬ 
toarce acum la universitate cu sentimentul unei siguranţe interi¬ 
oare şi exterioare. A reuşit „să adune mijloacele [...] pentru 
a-şi înfrunta vocaţia viitoare mai puţin împovărat de griji” 50 şi, în 
acelaşi timp, deţinea acum un volum de cunoaştere ce i-a permis ca 
în primii săi ani de conferenţiar să parcurgă logica şi metafizica, 
geografia fizică şi istoria generală a naturii, probleme de matema¬ 
tică şi mecanică teoretică şi practică. 

La 12 iunie 1755, pe baza unui tratat, De igne, Kant obţine 
titlul de doctor în filosofie; la 27 septembrie, acelaşi an, după sus¬ 
ţinerea publică a lucrării Principiorum primorum cognitionis 
metaphysvcae nova dilucidatio, îi va fi acordată permisiunea de a ţine 
prelegeri. Kant şi-a început astfel noua carieră cu o temă fizică şi cu 
una metafizică. Spiritul său, care căuta în toate organizarea şi divi¬ 
ziunea critică, n-a putut rămâne însă în această alăturare a diferitor 
ştiinţe. De atunci înainte, dintr-o nouă perspectivă, i s-a trasat 
sarcina de a stabili principiile fizicii şi metafizicii şi de a le delimita 
una faţă de cealaltă în specificul problematicii lor şi al mijloacelor 
lor de cunoaştere. Doar după ce această tranşare se realizase, se 
putea constitui acel raport între filosofie şi ştiinţa naturii, între 
„experienţă” şi „gândire”, pe care se sprijină noul concept al cu¬ 
noaşterii înseşi, introdus şi întemeiat de criticism. 

înainte să cercetăm această evoluţie, dacă revedem totuşi 
întreaga tinereţe a lui Kant, se impune o observaţie generală. Viaţa 


proprietatea familiei von Hiilsen în Grolb-Arnsdorf. Dat fiind că dedicaţia lucrării 
Allgemeine Naturgeschichte und Theorie des Himmels este datată 14 martie 1755 şi 
fără îndoială că opera a necesitat o pregătire de mai mulţi ani, rezultă că redactarea 
şi conceperea sa au avut loc în cea mai mare parte în anii de profesorat privat. 

60 Rink, Ansichten aus Kants Leben, p. 27. 

marilor oameni, Chiar şi atunci când pare că decurge complet deta¬ 
şat de marile mişcări istorice ale timpului, se află în strânsă legă¬ 
tură cu întreaga viaţă a naţiunii şi a epocii. Ceea ce Prusia, în 
secolul al XVIII-lea, deţinea ca forţe spirituale originare se lasă sin¬ 
tetizat în trei nume: Winckelmann, Kant şi Herder. Istoria tinereţii 
celor trei, în toată diversitatea ce rezultă din specificul orientării de 
bază şi din condiţiile speciale ale evoluţiei lor, prezintă totuşi o tră¬ 
sătură comună: o trăsătură în care se oglindeşte situaţia materială 
şi intelectuală a Prusiei din acea vreme. Ceea ce Prusia a fost sub 
Friedrich Wilhelm I s-a datorat unei discipline de fier, unei forţe de 
limitare şi renunţare. Intr-un regim al celor mai aspre constrângeri 
şi al sărăciei extreme au fost adunate aici forţele din care trebuia să 
se nască noua structură politică a ţării. Aşa cum această constrân¬ 
gere a pătruns în toate sferele existenţei private, tot aşa ea şi-a pus 
pecetea şi asupra concepţiei generale despre viaţă, prin intermediul 
educaţiei şi învăţământului. Viata fiecăruia dintre cei mari trebuia 
să se desprindă mai întâi de caracterul prozaic, de restricţiile şi con¬ 
strângerile acestui mediu politico-spiritual. Winckelmann şi Herder 
au dus această luptă cu o îndârjire crescândă. Aflându-se la Roma, 
Winckelmann a privit sclavia tinereţii sale şi „ţara barbarilor”, 
Prusia, cu o profundă înverşunare; şi inclusiv Herder simte desfă¬ 
şurarea deplină a forţelor sale spirituale doar în momentul în care 
intenţionează să se desprindă pentru totdeauna de vechea patrie. 
Doar în contact cu lumea şi cu viaţa de pretutindeni are el pentru 
prima oară acces la totalitatea propriei sale naturi; abia Jurnalul 
său de călătorie” oferă o imagine de ansamblu asupra originalităţii 
sale personale şi literare. Iar în acest moment nu îl mai leagă niciun 
sentiment de vechea patrie-mamă: „Statele regelui Prusiei ” - decre¬ 
tează el distant - „nu vor fi fericite până când nu vor constitui o 
confrerie”. 51 Dacă, în această privinţă, punem faţă în faţă modul 
în care gândesc Kant, Winckelmann şi Herder, atunci faptul că 
Immanuel Kant a dedicat prima lucrare Allgemeine Naturgeschichte 


51 [Johann Gottfried Herder, „Journal meiner Reise im Jahr 1769”, în: Sămmtliche 
Werke, ed. de Bernhard Suphan, voi. IV, Berlin, 1878, pp. 343-461; p. 405]. 

und Theorie des Himmels lui Friedrich al II-lea, lucrare ce ni-1 arată 
ca gânditor matur şi universal, primeşte semnificaţia unui simbol 
general. Dacă privim această trăsătură în ansamblul vieţii viitoare a 
lui Kant, este ca şi cum, cu aceasta, el şi-ar lua pentru totdeauna 
angajamentul faţă de patrie, în toată restricţia şi limitarea sa. Ceea 
ce evoluţia sa intelectuală a putut să piardă prin aceasta, în com¬ 
paraţie cu cea a lui Winckelmann şi Herder, nu se poate măsura; 
însă, pe de altă parte, foarte semnificativ a fost câştigul care i-a re¬ 
venit de aici formării caracterului său şi a voinţei sale. Kant a rămas 
pe terenul pe care i-1 pregătiseră naşterea şi circumstanţele exte¬ 
rioare ale vieţii; însă, prin capacitatea sa de autolimitare, trăsătură 
specifică geniului său intelectual şi moral, el l-a câştigat prin tot 
ceea ce conţinea ca beneficiu spiritual. Aşa cum învăţase deja, băiat 
şi tânăr fiind, să-şi îndeplinească datoria de bărbat, tot aşa a rămas 
fidel acestei datorii până la sfârşit. Iar din energia acestei voinţe 
morale s-a născut noua concepţie teoretică despre lume şi viaţă a fi- 
losofiei critice. 



Capitolul al doilea 


Anii de profesorat şi începuturile 
filosofiei kantiene 


2.1. Imaginea natural-ştiinţifică a 
lumii - Cosmologie şi cosmofizică 

în toamna anului 1755, magistrul Kant ţine prima sa 
prelegere în casa profesorului Kypke în care locuia pe atunci. Sala 
vastă de curs pe care o avea această casă, împreună cu vestibulul şi 
scările, erau „pline de o mulţime aproape incredibilă de studenţi”, 
în legătură cu acest fapt, Kant, care nu se aşteptase la acest mare 
auditoriu, a fost extrem de stingherit. Aproape că şi-a pierdut cum¬ 
pătul, vorbea mai încet decât de obicei, fiind nevoit adesea să se 
corecteze. Aceste greşeli din timpul conferinţei nu au dăunat însă în 
niciun caz efectului prelegerii asupra publicului numeros, ci au dat 
doar „un impuls cu atât mai viu” admiraţiei acestuia pentru modestul 
gânditor. „Prezumţia vastei erudiţii” a lui Kant exista deja, publicul 
aşteptând răbdător expunerile sale. într-adevăr, în următoarea oră 
a prelegerii, imaginea deja se schimbase: conferinţa lui Kant nu 
doar că era temeinică, ci şi sinceră şi plăcută, aşa cum a rămas şi el 
în continuare. 

Preluăm această descriere din biografia lui Borowski 1 , 
prezent el însuşi printre ascultători la prima prelegere a lui Kant, 
deoarece şi ea este o dovadă caracteristică pentru puternica impresie 
personală pe care tânărul Kant o lăsa pretutindeni. „Prezumţia 


Borowski, Darstellung des Lebens Kants, p. 185 şi urm. 

vastei erudiţii” de care Kant se bucura deja în rândul auditoriului 
său nu se poate baza pe prestigiul său literar, deoarece tocmai acea 
operă care ar fi putut justifica odată pentru totdeauna faima sa lite¬ 
rară în această perioadă, Allgemeine Naturgeschichte und Theorie 
des Himmels, rămăsese, printr-un curios ghinion, total necunoscută 
publicului. în timpul tipăririi operei, editorul dăduse faliment; 
întregul său depozit a fost sigilat, iar astfel, lucrarea n-a mai ajuns 
nici măcar la un târg de carte. 2 De aceea, ceea ce se cunoştea în 
privinţa lucrărilor ştiinţifice ale lui Kant în momentul în care el îşi 
începea prelegerile se limitează - independent de lucrarea sa de 
debut de filosofie a naturii - la câteva articole scurte pe care le-a 
publicat în 1754 în Wdchentlichen Kdnigsbergischen Frag- und 
Anzeigungs-Nachrichten. 3 Prin urmare, aceste puţine pagini în care 
erau abordate chestiuni de geografie fizică nu au putut fi cele care 
au trezit interesul şi aşteptările auditoriului în ceea ce-1 privea pe 
tânărul docent în logică şi metafizică. Şi totuşi, chiar în momentul 
în care, la 12 iunie 1755, Immanuel Kant primea titlul de magistru, 
deja se întrunise un cerc vast de bărbaţi erudiţi şi de vază ai oraşului, 
care, „printr-o remarcabilă linişte şi atenţie”, şi-au arătat conside¬ 
raţia de care se bucura Kant. 4 Efectul conversaţiei şi prezenţei lui 
Kant trebuie să-i fi asigurat această consideraţie - după cum şi mai 
târziu, când toate operele sale filosofice fundamentale apăruseră 
deja, prietenii şi elevii săi apropiaţi stăruiau în opinia că, în relaţiile 
personale şi „în prelegerile sale”, Kant ar fi fost „mult mai spiritual 
decât în cărţi”, că ar fi emis „mii de idei geniale”, irosind „o bogăţie 


2 Op. cit., p. 194 şi urm. 

3 Untersuchung der Frage, ob die Erde in ihrer Umdrehung um die Achse, wodurch 
sie die Abwechselung des Tages und der Nacht hervorbringt, einige Verănderung seit 
den ersten Zeiten ihres Ursprungs erlitten habe und woraus man sich ihrer versichern 
kdnne, welche von der Kdnigl. Akademie der Wissenschaften zu Berlin zum Preise vor 
dasjetztlaufendeJahraufgegeben worden\ în: Werke, voi. I, pp. 189-196 (apare iniţial 
în Wdchentlichen Kdnigsbergischen Frag- und Anzeigungs-Nachrichten, nr. din 8 
şi 15 iunie 1754); „Die Frage, ob die Erde veralte, physikalisch erwogen”, în Werke, 
voi. I, pp. 197-217 (apare iniţial în Wdchentlichen Kdnigsbergischen Frag- und 
Anzeigungs-Nachrichten, nr. din 10 august şi 14 septembrie 1754). 

4 Borowski, op. cit., p. 32. 

ideatică incomensurabilă”. Tocmai în aceasta găseau ei marca 
propriu-zisă a originalităţii lui: căci dacă pentru învăţaţii mediocri 
cartea e îndeobşte mai erudită decât autorul ei, profunzimea şi spe¬ 
cificitatea autenticului „gânditor independent” s-ar dovedi tocmai 
prin faptul că lucrările nu îl pun în umbră pe autor, ci rămân în 
subsidiar. 5 

Desigur, dacă, după etaloanele obişnuite, ar fi putut să existe 
însă ceva în stare să distrugă această prospeţime şi nemijlocire a 
spiritului kantian, aceasta ar fi fost doar viaţa în care el intra acum, 
în primii săi ani de activitate profesională. încă mai avea de luptat 
cu nesiguranţa existenţei sale şi, adesea, cu grija pentru viitorul 
apropiat. Şi-a păstrat 20 de galbeni pentru siguranţă în cazul unei 
eventuale boli; pentru a nu se atinge însă de această „comoară”, 
relatează Jachmann, s-a văzut nevoit „să-şi vândă treptat biblioteca, 
pe atunci considerabilă şi aleasă, deoarece, timp de câţiva ani, n-a 
putut face faţă doar din banii câştigaţi nevoilor sale stringente”. 6 
Câteva decenii mai târziu, Kraus îi spunea lui Poerschke că o 
persoană care hotărăşte să se dedice Universităţii din Konigsberg 
face prin asta un legământ de sărăcie. 7 Dar nu lipsurile, pe care Kant 
era de mult obişnuit să le suporte, au constituit, în cazul lui, povara 
propriu-zisă, ci volumul imens de muncă academică pe care şi-l 
asumase acum sub constrângerea situaţiei lui şi care ar fi copleşit 
orice altă natură decât a sa. încă din primul semestru - în iarna lui 
1755/56 - el a ţinut prelegeri de logică, matematică şi metafizică; iar 
următorul semestru, pe lângă repetarea prelegerilor anterioare, a 
mai adus şi un seminar de geografie fizică şi despre liniile directoare 


5 Vezi opinia lui Poerschke exprimată în prelegerea cu ocazia celebrării zilei de 
naştere a lui Kant, 22 aprilie 1812 [Karl Ludwig Poerschke, „Vorlesung bey Kants 
Geburtstagsfeyer, den 22sten April 1812”, în: Kdnigsberger Archiv fur Philosophie, 
Theologie, Sprachkun.de und Geschichte, voi. I, ed. de Friedrich Delbriick, Cari 
Gottlieb August Erfurdt şi alţii, Konigsberg, 1812, pp. 536-544, p. 542]. 

6 Jachmann, op. cit., (scris, a 2-a), p. 13. 

7 Vezi Johann Voigt, Das Leben des Professors Christian Jacob Kraus, offentlichen 
Lehrers der praktischen Philosophie und der cameralwissenschaften auf der 
Universităt zu Konigsberg, aus den Mittheilungen seiner Freunde und seinen Briefen, 
Konigsberg, 1819, p. 437. 

ale ştiinţei generale a naturii. Pornind de aici, conţinutul activităţii 
sale didactice sporea tot mai mult; iarna anului 1756/57, care a inclus 
şi etica în cadrul prelegerilor, indică deja 20 de ore pe săptămână, 
faţă de 12 şi 16 ore în semestrul precedent. Dacă înaintăm în timp 
cu câţiva ani, găsim, de exemplu, anunţate pentru semestrul al 
doilea din 1761, pe lângă logică şi metafizică, şi mecanică şi fizică 
teoretică; pe lângă geografie fizică, aritmetică, geometrie şi trigono¬ 
metrie, cărora, în fiecare dimineaţă de miercuri şi sâmbătă, le re¬ 
venea un „disputatorium ”, restul orelor fiind dedicate, în ambele 
zile, „în parte repetiţiilor ( repetitionen ), în parte soluţionării îndoie¬ 
lilor”. Prelegerile anunţate cuprind în total nu mai puţin de 34-36 de 
ore pe săptămână - deşi e discutabil dacă acest program a fost reali¬ 
zat în întregime. 8 Mai poate să surprindă pe cineva faptul că Immanuel 
Kant resimţea adesea această activitate, pe care o respecta cu cea 
mai mare conştiinciozitate şi punctualitate, fără să-şi permită nicio 
întrerupere, ca pe o muncă intelectuală forţată? „In ceea ce mă 
priveşte” - aşa îi scrie el în octombrie 1759 lui Lindner -, „mă aşez 
zilnic la nicovala catedrei mele şi mânuiesc mai departe, într-un 
singur tact, ciocanul greoi al mereu aceloraşi prelegeri. Uneori, o 
înclinaţie nobilă îmi cere să mă extind puţin în afara acestei sfere 
înguste; doar că, pe loc, se năpusteşte asupră-mi neajunsul cu glasul 
lui impetuos şi, cu ameninţările lui mereu reale, mă împinge fără 
întârziere înapoi la munca dificilă - intentant angues atque intonat 
ore”. 9 Această mărturisire este cu adevărat zguduitoare - şi, totuşi, 


8 Emil Arnoldt a alcătuit o listă a tuturor prelegerilor anunţate de Kant pentru anii 
1755-1796, iar Otto Schondorffer, editorul lui Arnoldt, a completat-o cu dovezi 
importante; în acest sens, vezi Emil Arnoldt, Verzeichnis von Kants Vorlesungen nach 
der Reihenfolge, fur die sie angekundigt, und in denen sie, zum Teii nachweisbar, 
gehalten worden, nebst darauf bezuglichen Notizen und Bemerkungen, în; 
Gesammelte Schriften, voi. V: Kritische Exkurse im Gebiete der Kardforschung, 
partea a doua. Berlin, 1909, pp. 177-331; p. 177 şi urm. şi p. 193 şi urm. [citat, 
p. 193], 

9 Scrisoare către Johann Gotthelf Lindner din 28 octombrie 1759, în Werke, voi. IX, 
pp. 16-19 - pentru perioada la care se referă această relatare, Kant - la finalul 
lucrării Versuch einiger Betrachtungen iiber den Optimismus - anunţase o prelegere 
de logică (după manualul lui Meier), de metafizică şi etică (după Baumgarten), de 

aproape că suntem înclinaţi să nu o luăm în seamă dacă ţinem cont 
de lucrările lui Kant din această perioadă. Căci, oricât de puţin vo¬ 
luminoase ar fi ele - producţia lui literară din anii 1756-1763 
cuprinde doar câteva articole fiecare din ele atestă o stăpânire 
intelectuală superioară a temei respective şi un punct de vedere nou 
şi original al abordării. în Monadologia physica, el prezintă o teorie 
a atomului „simplu” şi a forţelor cu efect la distanţă, care ia în 
discuţie problemele fundamentale ale filosofiei naturii din vremea 
aceea - aşa cum au fost ele concepute şi prezentate sistematic în 
special de către Boscovich; în Neue Anmerkungen zur Erlăuterung 
der Theorie der Winde [Noi observaţii în scopul clarificării teoriei 
vânturilor ], Kant anticipează explicaţia dată de Dove mai târziu, în 
anul 1835, la legea lui Mariott a mişcării de rotaţie a vânturilor. în 
Neuer Lehrbegriff der Bewegung und Ruhe [Conceptul didactic al 
mişcării şi repausului ] din anul 1758, el dezvoltă o concepţie despre 
relativitatea mişcării, total opusă concepţiei dominante aflate sub 
protecţia numelui şi autorităţii lui Newton. Din toate acestea emană 

o forţă intelectuală neatinsă de rutina academică zilnică - o mobi- 
» 

litate universală care se lasă doar în treacăt închistată în cercul 
strâmt impus de structura tradiţională a Universităţii. 

Desigur, nu putem căuta în această perioadă soluţii filo¬ 
sofice fundamentale şi decisive: deoarece această perioadă, cu în¬ 
tregul ei conţinut, mai aparţine încă orientării intelectuale pe care 
Kant trebuia să o înfăptuiască în primul rând pentru sine. în 
articolul de mai târziu Was heisst: sich im Denken orientieren (1786) 
[Ce înseamnă a te orienta în gândire], Kant, urmând sensul literal 
al expresiei, scotea în evidenţă trei semnificaţii de bază diferite ale 
conceptului de orientare. Prima semnificaţie, în care se recunoaşte 
distinct rădăcina cuvântului, se referă la orientarea în spaţiu : ea 
vizează determinarea punctelor cardinale pe care o realizăm în con¬ 
formitate cu locul de unde răsare soarele. Acestui concept geografic i 


geografie fizică (după propria sa lucrare), cât şi una de matematică pură şi mecanică 
(după Wolff); vezi Versuch einiger Betrachtungen liber den Optimismus, în Werke, 
voi. II ( Vorkritische Schriften), ed. de Artur Buchenau, Berlin, 1912, pp. 27-37; 
[lb. lat. - îşi întinde gâtul şi îşi intonează vocea - n.tX 

se alătură apoi un alt sens, matematic, potrivit căruia se pune 
problema diferenţierii direcţiilor într-un spaţiu concret, fără ca, 
pentru aceasta, un obiect particular şi poziţia lui (ca, de pildă, 
poziţia răsăritului) să constituie cu necesitate un punct de plecare, 
în acest sens, ne „orientăm” într-o cameră întunecată cunoscută de 
noi dacă ne este dată poziţia unui singur obiect (oricare ar fi el), 
fiindcă, odată cu stabilirea acestei poziţii, celelalte ne devin acce¬ 
sibile după raportul cunoscut „dreapta”-„stânga”. în ambele cazuri, 
baza procedurii de care ne servim rămâne totuşi sensibilă: căci 
opoziţia de direcţie dintre dreapta şi stânga se bazează exclusiv 
pe sentimentul unei distincţii la nivelul subiectului, respectiv cea 
dintre mâna dreaptă şi mâna stângă. Ultima şi suprema etapă va fi 
atinsă când trecem de la orientarea „geografică” şi „matematică” 
la orientarea logică, în cel mai general sens al cuvântului, în care nu 
mai este vorba de stabilirea locului unui obiect în spaţiu, ci de po¬ 
ziţia unei judecăţi sau cunoştinţe în sistemul universal al raţiunii} 0 
Diferenţierea şi succesiunea de niveluri pe care o oferă Kant aici 
poate fi aplicată şi în cazul propriei sale evoluţii intelectuale. Şi 
el începe cu orientarea de tip fizico-geografic: primul obiect al 
interesului său natural-ştiinţific îl constituie Pământul, diversitatea 
şi originea formării acestuia, precum şi poziţia lui cosmică. „Cer¬ 
cetarea chestiunii dacă Pământul, în rotaţia lui în jurul axei, a 
suferit anumite modificări de la originea lui”, cât şi soluţionarea 
problemei dacă se poate vorbi în sens fizic despre o vârstă a Pămân¬ 
tului, constituie în anul 1754 începutul activităţii sale de scriitor în 
domeniul ştiinţelor naturii; ca o completare, acestor preocupări li se 
alătură cercetări speciale despre teoria vânturilor, precum şi despre 
cauzele cutremurelor şi ale fenomenelor vulcanice. însă toate aceste 
chestiuni sunt concepute deja cu referire la marea temă funda¬ 
mentală din perioada respectivă, problema universală a cosmogoniei, 
expusă la modul general în Allgemeine Naturgeschichte und Theorie 
des Himmels. Şi totuşi, după cum vedem, această încercare de a 


10 Was heisst: sich im Denken orientieren?, în Werke, voi. IV, pp. 349-366 [p. 352 şi 
urm.]. 

explica în mod. general fenomenele naturale rămâne insuficientă 
atâta timp cât principiile şi „fundamentele” empirico-teoretice ulti¬ 
me ale fenomenului natural nu sunt clar înţelese. De aici înainte, 
lor le revine în primul rând interesul de orientare. Din cercul des¬ 
crierii naturii şi al istoriei generale a naturii, Kant se vede acum 
împins tot mai mult în cercul filosofiei naturii. Monadologia physica 
justifică şi susţine o nouă formă de atomism, în timp ce Neuer 
Lehrbegriff der Bewegung und Ruhe [Conceptul didactic al mişcării 
şi repausului ] îşi propune să elimine o neclaritate rămasă în fun¬ 
damentele fizicii, şi anume în definiţia primelor concepte de bază 
ale mecanicii. Din nou, analiza se aprofundează şi se extinde, ajun¬ 
gând de la începuturile fizicii la cele ale matematicii. O clarificare 
totală a relaţiilor între mărimi şi a legilor mărimilor, de care se 
ocupă ştiinţa naturii, poate fi sperată doar atunci când sunt înţelese 
condiţiile de evaluare a mărimilor, premisele definirii şi măsurării 
matematice. în această privinţă, Versuch, den Begriff der negativen 
Groţien in die Weltweisheit einzufuhren [încercare de a introduce 
noţiunea de mărimi negative în filosofie ] din anul 1763 ajunge la un 
prim rezultat important: conceptul de „direcţie” şi cel de „opoziţie 
de direcţie” vor fi definite şi utilizate aici într-un sens nou şi efi¬ 
cient. Prin aceasta însă, este desemnat în acelaşi timp, în mod clar şi 
tranşant, contrastul ce există între gândirea silogistică şi cea 
matematică, între logica scolastică şi logica aritmeticii, între geo¬ 
metrie şi ştiinţa naturii. întrebarea cu privire la „limitele” dintre 
matematică şi metafizică dobândea prin urmare un nou conţinut. 
Toate lucrările din anii următori se referă, direct sau indirect, la 
această problemă centrală, care îşi găseşte în cele din urmă formu¬ 
larea sistematică în lucrarea De mundi sensibilis atque intelligibilis 
forma et principii (1770). Iese, totuşi, încă o dată la iveală faptul că 

ceea se oferă aici mai întâi ca soluţie rezumativă se transformă 

* 

imediat într-un complex de probleme dificile; însă noua direcţie 
generală este stabilită şi va fi păstrată, fără îndoială, de aici înainte, 
în locul determinării cosmosului spaţial a apărut acum deter¬ 
minarea cosmosului „intelectual”: geograful empiric devine „geograf 

al raţiunii”, care începe să măsoare, potrivit anumitor principii, 
volumul întregului potenţial al acesteia. 11 

Dacă ne întoarcem de la această trecere în revistă a evo¬ 
luţiei generale a gândirii kantiene la tematica specifică care 
defineşte şi umple primul deceniu de activitate didactică, observăm 
că aici era vorba în primul rând de întinderea lumii, care trebuia 
pusă la dispoziţia gândirii. Nicio altă perioadă din viaţa lui Kant nu 
se caracterizează atât de mult printr-un pur „instinct al mate¬ 
rialului de cercetare”. Acum începe o muncă imensă, orientată în 
principal către obţinerea şi ordonarea materialului intuitiv care 
trebuia să servească drept fundament noii concepţii globale asupra 
lumii. Deficitul lui Kant în materie de impresii şi experienţe proprii 
trebuia suplinit, în acest scop, prin mijloace secundare de orice 
fel: opere geografice şi natural-ştiinţifice, jurnale de călătorie şi 
rapoarte de cercetare. Niciun amănunt, oricât de neînsemnat, din 
aceste opere nu scapă atenţiei sale vii şi încordate. Desigur, acest 
gen de preluare a materialului pare să conţină în sine toate pri¬ 
mejdiile legate de o simplă receptare a observaţiilor străine; însă 
nemijlocirea percepţiei sensibile va fi compensată aici de acel dar 
al fanteziei sensibile exacte proprii lui Kant. Graţie acesteia, chiar şi 
acele particularităţi extrase de el dintr-o mulţime nesistematică de 
relatări i se revelau în unitatea şi claritatea unei imagini. în această 
privinţă, sunt cunoscute mai cu seamă cuvintele lui Jachmann 
despre „admirabila sa forţă lăuntrică de intuiţie şi reprezentare”. 
„De pildă, el descrise într-o zi, în prezenţa unui londonez, atât de 
exact Podul Londrei, după structură şi amenajare, după lungime, 
lăţime şi înălţime, determinând dimensiunile fiecărei părţi încât 
englezul îl întrebă câţi ani a trăit în Londra şi dacă este interesat în 
mod special de arhitectură, întrebări la care fu asigurat de faptul că 
Immanuel Kant nici nu trecuse graniţele Prusiei, nici nu este 
arhitect de profesie. Tot atât de detaliat trebuie să fi vorbit cu 


11 Vezi Critica raţiunii pure, traducere de Nicolae Bagdasar şi Elena Moisuc, Editura 
IRI, Bucureşti, 1994, „Despre imposibilitatea unei satisfacţii sceptice a raţiunii pure 
în conflict cu ea însăşi”, p. 548 şi urm. 

Brydone despre Italia, astfel încât şi acesta se interesă cât de mult 
timp a petrecut în Italia.” 12 Trăsătură cu trăsătură, element cu ele¬ 
ment îşi construieşte acum, datorită acestui talent spiritual, tota¬ 
litatea cosmosului vizibil; forţa interioară de reprezentare şi gândire 
extinde materialul precar al datelor nemijlocite, transformându-1 
într-o imagine despre lume ce reuneşte în sine plenitudine şi ar¬ 
monie sistematică. în epoca în care ne aflăm aici, capacitatea de 
sinteză depăşeşte capacitatea analitică şi critică - în pofida repre¬ 
zentării pe care o avem îndeobşte despre Kant. Acest impuls spre 
totalitate este atât de puternic în spiritul lui Kant, încât fantezia 
constructivă o ia aproape fără excepţie înaintea examinării atente a 
datelor particulare. Teza: „Daţi-mi [...] materie, vreau [...] să con¬ 
struiesc o lume din ea”, pe care o explică şi o variază prefaţa la 
Allgemeine Naturgeschichte und Theorie des Himmels 13 , desem¬ 
nează în acest sens nu doar tema specifică a cosmogoniei kantiene, 
ci şi cea mai generală sarcină care se oferă abordării sale în această 
perioadă. Construcţia astronomic-cosmică este, am putea spune, 
doar rezultatul şi expresia clară a unei anumite forţe fundamentale 
a gândirii kantiene înseşi. Această gândire întreabă dincolo de limi¬ 
tele a ceea ce este cunoscut şi dat în mod empiric, în două direcţii 
distincte: cu privire la spaţiu şi cu privire la timp. „Edificiul lumii” - 
aşa începe secţiunea a şaptea a lucrării Allgemeine Naturgeschichte 
und Theorie des Himmels, care tratează despre creaţie în întregul 
inflnitudinii ei, atât din punct de vedere spaţial, cât şi temporal - 
„provoacă, atât prin mărimea lui incomensurabilă, cât şi prin 
diversitatea şi frumuseţea infinită pe care le iradiază din toate 
părţile, un sentiment de uluire tăcută. în vreme ce reprezentarea 
acestei perfecţiuni tulbură imaginaţia, pe de altă parte, intelectul e 
cuprins de un alt fel de încântare atunci când contemplă câtă 
splendoare, câtă măreţie decurge dintr-o unică regulă generală, 

12 Jachmann, op. cit., (scris, a 3-a), pp. 16-25; vezi şi p. 18 şi urm. 

13 Allgemeine Naturgeschichte und Theorie des Himmels oder Versuch von der 
Verfassung und dem mechanischen Ursprunge des ganzen Weltgebăudes, nach 
Newtonischen Grundsătzen abgehandelt, Vorrede, în Werke, voi. I, pp. 219-370; vezi 
p. 223 şi urm. şi în special, p. 231 [I, 229]. 




Kant. Viaţa şi opera 


54 


potrivit unei rânduieli eterne şi exacte. Edificiul planetar al uni¬ 
versului în care soarele, din punctul central al tuturor cerurilor, 
face, prin atracţia lui puternică, să se rotească în cercuri eterne 
sfera locuită a sistemului său, este în întregime [...] clădit din 
substanţa fundamentală, răspândită în afară la originea întregii 
materii a lumii. Toate stelele fixe pe care ochiul le descoperă în 
profunzimea cerului, şi care par a sugera un fel de risipă, sunt sori şi 
centre ale altor sisteme similare. [...] dacă toate lumile şi ordinile 
cosmice cunosc aceeaşi origine, dacă atracţia este nelimitată şi gene¬ 
rală, dacă, însă, respingerea elementelor funcţionează în aceeaşi 
măsură, dacă, în infinit, mărimea şi micimea sunt mici de ambele 
părţi: atunci nu cumva trebuie ca toate edificiile cosmice să vădească 
o legătură sistematică între ele, aidoma corpurilor cereşti ale 
sistemului nostru solar, Saturn, Jupiter şi Pământul, care, luate în 
sine, sunt sisteme, dar, în relaţiile dintre ele, sunt componente ale unui 
sistem şi mai mare? [...] însă, care va fi în cele din urmă sfârşitul 
organizărilor sistematice? Unde va lua sfârşit creaţia însăşi? Ob¬ 
servăm că pentru a o putea gândi în raport cu puterea fiinţei infi¬ 
nite, ea n-ar trebui să aibă niciun fel de limite. Nu ne putem apropia 

de infinitatea forţei de creaţie a lui Dumnezeu nici dacă includem 
» » 

spaţiul revelaţiei acesteia într-o sferă având drept rază Calea Lactee, 

nici dacă o limităm la o sferă cu diametrul de un toi.” 14 Acestei 

» 

incomensurabilităţi a întregului lumii îi corespunde infinitatea 
devenirii ei. Creaţia nu este opera unui singur moment, ci, după ce a 
început cu producerea unei infinităţi de substanţă şi materie, ea ră¬ 
mâne activă pentru vecie şi în grade tot mai înalte de productivitate. 
Principiul creator nu poate niciodată renunţa să acţioneze şi va fi 
mereu preocupat să genereze mai multe apariţii ale naturii, noi 
lucruri şi noi lumi. în vreme ce gândul orientat spre trecut şi spre 
originea lucrurilor e nevoit să se oprească în cele din urmă la o 
materie informă, la un „haos”, din care, progresiv, prin forţele crea¬ 
toare de atracţii şi respingeri, se naşte o „lume”, o structură unitară 
spaţială şi o articulare mecanică a întregului, privirea noastră în 


14 Op. cit., p. 309 şi p. 311 şi urm. [I, p. 306 şi urm. şi p. 309]. 

viitorul devenirii este nelimitată - căci după cum, „în succesiunea de 
timp a eternităţii, partea rămasă este infinită, iar cea scursă este 
finită, tot astfel, sfera naturii desăvârşite este doar [...] o mică parte 
a acelei forme ideale care poartă în sine sămânţa lumilor viitoare şi 
care aspiră să se dezvolte din starea brută a haosului în perioade 
mai lungi sau mai scurte.” 15 

Nu vom dezbate semnificaţia acestei teorii, aşa-numita 
„ipoteză Kant-Laplace“, în ansamblul ştiinţei naturii. Pentru evo¬ 
luţia intelectuală a lui Kant, şi această scriere - care aprofundează, 
mai mult decât oricare alta, detalii empirico-natural-ştiinţifice - este 
semnificativă mai puţin prin conţinutul ei, cât prin metodă. Dacă 
vrem să determinăm specificitatea acestei metode, trebuie să re¬ 
nunţăm de la bun început să o caracterizăm prin anumite locuri 
comune ale filosofiei, cum ar fi etichetele „raţionalism” sau „empi¬ 
rism”. Această opoziţie schematică, în ciuda încercării de a o utiliza 
ca linie directoare pentru expunerea evoluţiei spiritului kantian, 
mai mult a înceţoşat imaginea acestei evoluţii decât a limpezit-o. 
Căci ceea ce desemnează tendinţa fundamentală a cercetării şi 
gândirii lui Kant este faptul că acesta a avut în vedere de la bun 
început o unitate a „empiricului” şi „raţionalului” mai profundă 
decât cea recunoscută şi valorizată până atunci în disputa şcolilor 
filosofice. în acest sens, şi Allgemeine Naturgeschichte und Theorie 
des Himmels, după cum o anunţă şi titlul, afirmă o relaţie continuă 
de interdependenţă între empirie şi teorie, între „experienţă” şi 
„speculaţie”. Lucrarea reia problema constituirii universului exact 
din punctul în care o lăsase Newton. Şase planete se deplasează, îm¬ 
preună cu cei zece însoţitori ai lor, în acelaşi sens în jurul soarelui, 
care figurează drept centru al lor, mai exact, în aceeaşi direcţie 
în care soarele însuşi se deplasează; iar revoluţiile lor sunt astfel 
reglate, încât toate orbitele se află aproximativ pe una şi aceeaşi 
suprafaţă, respectiv pe suprafaţa ecuatorială prelungită a soarelui. 
Dacă luăm acest fenomen ca punct de plecare, suntem de la sine 
provocaţi să ne întrebăm asupra cauzei acestei coincidenţe generale 


15 Op. cit., pp. 309-325 [citat p. 317,1, p. 314] 

şi să explicăm, pornind de la ea, „armonia în orientarea şi poziţia 
cercului planetar” 16 . Newton, deşi a văzut această problemă, n-a 
putut totuşi să o rezolve: căci, din moment ce el, din punctul de 
vedere al stării actuale a lumii, considera, în mod justificat, drept 
vid spaţiul în care se deplasează planetele, acestui fapt nu i se putea 
găsi nicio „cauză materială” care, prin extinderea ei în spaţiul pla¬ 
netar, să fi putut menţine similitudinea mişcării. Aşadar, el se 
credea nevoit să afirme că mâna lui Dumnezeu a întemeiat această 
ordine, şi anume fără implicarea forţelor naturii. însă, el n-ar fi 
trebuit să se oprească la o asemenea „decizie tristă [...] pentru un 
filosof [,..]” 17 , dacă, în loc să caute „temeiurile” fizice ale sistemului 
fenomenelor astronomice exclusiv în structura lui actuală , şi-ar fi 
îndreptat privirea şi spre trecutul acestui sistem: dacă ar fi ajuns de 
la abordarea permanenţei întregului sistematic al lumii, la deve¬ 
nirea ei sistematică. Doar legea devenirii explică în mod real perma¬ 
nenţa existenţei, făcând-o inteligibilă conform legilor empirice. 
Aşadar, dacă la Newton încă mai există o întrepătrundere specială 
între empirie şi metafizică, cauzalitatea empirică ajungând pentru el 
într-un punct de unde trece direct în cea metafizică, Kant, 
dimpotrivă, se reîntoarce la acea exigenţă a unităţii metodei, por¬ 
nind de la care Descartes fundamentase filosof ia recentă. Deja 
acestei fundamentări nu îi era străină implicarea în problema astro- 
nomic-cosmologică: proiectul unei explicitări a lumii, aşa cum îl 
găsim în lucrarea postumă a lui Descartes, Le monde, propune în 
mod ferm teza că nu putem înţelege lumea în structura sa dată 
înainte de a o face să ia fiinţă pentru noi. Allgemeine Naturgeschichte 
und Theorie des Himmels dă acestei idei valoarea unui principiu 
general al explicitării „filosofice” a naturii. Ceea ce pentru fizician, 
pentru Newton, constituia ultimul „dat” în natură - trebuie dezvol¬ 
tat şi derivat genetic în faţa ochilor noştri sipirituali din perspectiva 
filosofică asupra cosmosului. Ipoteza, speculaţia însăşi nu doar că 
are dreptul, ci trebuie să treacă dincolo de conţinutul a ceea ce este 


16 Op. cit., p. 264 [I, p. 261 şi urm.] 

17 Op. cit., p. 341 [I, p. 338] 

dat, cu condiţiâ, totuşi, de a se supune controlului acestui conţinut: 
cu condiţia ca rezultatele care se lasă deduse din ea conceptual să 
corespundă datelor experienţei şi observaţiei. 

Dacă deja în acest context e clar faptul că Immanuel Kant 
nu utilizează şi nu recunoaşte în niciun caz exclusiv metoda cerce¬ 
tării empirice, oricât de mult ar preţui-o, acest lucru devine şi mai 
evident în tendinţa generală care-i domină direcţia de cercetare în 
această perioadă. Nu doar Allgemeine Naturgeschichte und Theorie 
des Himmels, ci şi întreaga orientare natural-ştiinţifică a deceniilor 
următoare se află sub semnul unui interes etico-spiritual global: ea 
caută „natura” pentru a-1 găsi în aceasta pe „om”. „înţelegând încă 
de la începuturile instruirii mele academice” - relatează Kant în 
documentul informativ cu privire la organizarea prelegerilor lui 
pentru anul 1765/66 - „că o mare neglijenţă a tineretului studios 
constă în aceea că el învaţă de timpuriu să producă sofisme, fără 
a avea suficiente cunoştinţe istorice, menite a compensa lipsa 
experienţei de viaţă, am avut în vedere să fac din istoria situaţiei 
actuale a Pământului sau geografie în înţeles larg, un concept 
absolut plăcut şi accesibil a ceea ce ar putea să o pregătească pe 
aceasta în vederea unei raţiuni practice şi să servească totodată la 
incitarea dorinţei de a spori tot mai mult cunoştinţele preexistente 
în ea.” 18 Aici „raţiunea practică” este luată în sensul ei cel mai larg: 
ea cuprinde atât orientarea morală generală a omului, cât şi acea 
sumă a „lumii şi cunoaşterii umane”, care joacă un rol atât de 
important în orice program pedagogic al epocii luminilor. Pentru 
a-şi ocupa locul cuvenit în cadrul creaţiei, omul trebuie să o fi cu¬ 
noscut dinainte, trebuie să se fi înţeles pe sine ca o parte compo¬ 
nentă a naturii, dar, conform destinaţiei lui finale, ca fiind superior 
acesteia. Astfel, aici se întrepătrund nemijlocit consideraţii cauzale 
şi teleologice. Modul în care Kant - în prefaţa la Allgemeine 
Naturgeschichte und Theorie des Himmels - încearcă să le con¬ 
cilieze, aspirând să descopere în legitatea universală mecanică a 


18 „Nachricht von der Einrichtung seiner Vorlesungen in dem Winterhalbenjahre von 
1765-1766”, în Werke, voi. II, pp. 317-328, p. 326 [II, p. 312], 

cosmosului dovada originii sale divine, nu poartă aici nicio am¬ 
prentă de originalitate, în raport cu tendinţa spirituală generală a 
secolului al XVIII-lea. Se reiterează doar ideea de bază a fîlosofiei 
leibniziene, potrivit căreia ordinea cauzală generală a universului 
este dovada supremă şi absolut valabilă a „armoniei” lui interioare 
şi a „finalităţii” lui intelectuale şi morale. Lumea este plină de minuni, 
însă de „minuni ale raţiunii”: căci nu în excepţia de la regulile 
naturii, ci în universalitatea şi valoarea de neclintit a chiar acestor 
reguli rezidă adevărata minune, dovada şi pecetea caracterului divin 
al existenţei. Orice temei şi orientare filosofică ar avea ştiinţa 
naturii din acea vreme, ea rămâne îndatorată acestei concepţii; ea se 
reîntoarce nu doar la teoria scolastică a wolffienilor, ci şi la filosofia 
franceză, la D’Alembert şi Maupertuis. Datorită faptului că preia 
încă într-un mod firesc această formă a argumentului teleologic, 
toate aspiraţiile lui spirituale i se relevă închegate într-o unitate de 
nezdruncinat. Aici nu este încă niciunde vorba de un dualism între 
lumea lui „ceea ce este” şi a lui „ceea ce ar trebui să fie”, între fizică 
şi etică; peste tot, consideraţiile oscilează între cele două domenii, 
fără ca astfel să se facă simţită pentru Kant însuşi vreo schimbare 
sau vreun salt în metodică. 

Această poziţie ideatică îşi găseşte expresia sa caracteristică 
şi în atitudinea şi concepţia despre viaţă specifice acestei perioade. 
Mai târziu, gândindu-se la „anii săi de profesorat”, Kant i-a consi¬ 
derat drept cei mai mulţumitori ai vieţii sale. 19 Fireşte că el mai 
îndura presiunea necesităţilor exterioare şi a activităţii academice 
peste măsură; elasticitatea spirituală demnă de admiraţie specifică 
acestor ani de tinereţe depăşise însă în scurt timp, cu uşurinţă şi în 
totalitate, orice piedici de acest fel. Dacă perioada ulterioară a vieţii 
lui Kant, în special cea în care a conceput şi prezentat filosofia 
critică se caracterizează prin comprimarea tuturor forţelor de gân¬ 
dire şi viaţă într-un singur punct, aici domină mai mult o lăsare 
liberă în voia vieţii şi a experienţei. Aşa cum, în studiul şi lecturile 


19 Vezi scrisoarea către Frangois Theodore de la Garde din 25 martie 1790, în Werke, 
voi. X, p. 16 şi urm. 

sale, Kant se lasă influenţat de materialul intuitiv de cele mai dife¬ 
rite tipuri şi provenienţe, tot astfel, în această perioadă, el caută şi 
cei mai variaţi stimuli în viaţa socială. „Aşa petrecea Kant” - rela¬ 
tează Rink -, „în anii săi de tinereţe, majoritatea după-amiezelor şi 
serilor în diferite cercuri în afara casei, luând nu arareori parte 
inclusiv la câte o partidă de cărţi, întorcându-se câteodată acasă 
doar către miezul nopţii. [...] Dacă nu stabilise deja vreo întâlnire 
pentru masa de prânz, mânca la restaurant, în compania mai 
multor persoane culte care luau tot acolo masa. ” 20 Atât de firesc şi 

fără rezerve se lăsa Kant în voia acestui mod de viată încât cei mai 

» 

fini observatori-psihologi din cercul său cel mai apropiat s-au în¬ 
şelat, ocazional, în această privinţă: în 1764, Hamann relatează că 

Immanuel Kant avea în minte o mulţime de lucrări mai mici sau 

» 

mai mari, pe care însă, „în vârtejul risipirilor sociale” în care se lăsa 
antrenat acum, cu greu le va mai termina vreodată. 21 Inclusiv 
activitatea academică a lui Kant din această perioadă mai purta, 
conform normelor pe care Kant însuşi şi le impusese, amprenta 
acestei „mondenităţi”. In privinţa caracterului popular-enciclopedic 
pe care l-a atribuit „geografiei fizice”, nu este surprinzător faptul că 
el nu o abordează în ansamblu şi cu acea exactitate filosofică în 
părţile care privesc fizica şi istoria naturii, ci cu curiozitatea ra¬ 
ţională a unui călător, „care caută în toate elementul curios, ceea ce 
e straniu şi frumos, comparând observaţiile făcute şi reflectând din 
nou la planul său” 22 -, însă şi despre predarea disciplinelor abstracte 
spune că acestea, în rândul auditoriului, „ar trebui să-l educe în 
primul rând pe omul care înţelege, apoi pe cel raţional”, şi, în cele 
din urmă, pe erudit. Considera că în filosofie, în special, este ne¬ 
cesară această transformare a modului obişnuit de predare: căci 


20 Rink, Ansichten aus Kants Leben, p. 80 şi urm. 

21 Johann Georg Hamann, Scrisoare către Johann Gotthelf Lindner din 1 februarie 
1764, în Schriften, ed. de Friedrich Roth, voi. III, Berlin, 1822, pp. 211-215, p. 213. 

22 „Entwurf und Ankiindigung eines Collegii der physischen Geographie nebst dem 
Anhange einer kurzen Betrachtung iiber die Frage: Ob die Westwinde in unsern 
Gegenden darum feucht sein, weil sie iiber ein grolles Meer streichen” (1757), în 
Werke, voi. II, pp. 1-13; p. 3 [II, 3]. 

„nu se poate învăţa filosofia, ci doar filosofarea”P Logica, înainte să 
fie considerată „critică şi regulă a adevăratei erudiţii ”, trebuie abor¬ 
dată într-o secţiune pregătitoare ca regulă şi critică a intelectului 
sănătos, „la fel cum acesta se află, pe de o parte, la limita con¬ 
ceptelor aproximative şi a ignoranţei, pe de altă parte, însă, la limita 
ştiinţei şi a erudiţiei”. La rândul ei, nici etica nu trebuie să por¬ 
nească de la reguli abstracte şi formale ale ceea ce ar trebui să fie, ci 
trebuie mereu să cântărească, istoric şi filosofic, ceea ce se întâmplă, 
înainte să indice ceea ce ar trebui să se întâmple , 24 Astfel, în tot ce 
întreprinde Kant, în propria sa formare şi în activitatea academică 
deopotrivă, el urmăreşte un ideal de „antropologie practică”. Aşa 
cum, la început, prelegerile de geografie fizică urmăreau acest scop, 
l-au urmărit mai târziu şi prelegerile de antropologie. Adevărata 
cauză a popularităţii de care se bucura filosofia lui Kant în această 
perioadă rezidă însă în raportul general acceptat aici între „expe¬ 
rienţă” şi „gândire”, între „cunoaştere” şi „viaţă”. între aceşti doi 
poli nu exista încă nicio tensiune interioară şi nicio opoziţie. însăşi 
gândirea şi sistematica sa, aşa cum este înţeleasă acum, nu este 
decât experienţa - eliberată de superstiţie şi prejudecăţi, completată 
şi extinsă prin forţa concluziei prin analogie. Ea nu tinde să depă¬ 
şească acum sfera acestei determinaţii. De aceea, Kant se află aici 
mai aproape decât oriunde de idealul dominant al „filosofiei” 
secolului al XVIII-lea, de idealul „filosofiei populare”. Deşi îl enunţă 
şi-l prezintă mult mai spiritual, mai viu, mai emoţionant decât orice 
alţi reprezentanţi ai aceste linii de gândire, se pare că nu i-a dat 
totuşi o nouă orientare. Se pare că şi el aştepta soluţia la întrebările 
filosofice fundamentale pe baza selecţionării şi explicitării con¬ 
ceptelor „intelectului comun”. în acest sens, în Versuch einiger 
Betrachtungen uber den Optimismus (1759) vrea să identifice o 
soluţie la problema „celei mai bune lumi”, o soluţie ce seamănă însă 
mai degrabă cu un exemplu desăvârşit de petitio principii. „Dacă 


23 „Nachricht von der Einrichtung seiner Vorlesungen”, p. 319 şi urm. [II, 305 
şi urm.] 

24 Op. cit. [citat, p. 324( II, 310)]. 

cineva se aventurează să afirme” - spune Kant aici - „că înţelep¬ 
ciunea supremă ar putea înţelege mai degrabă răul decât binele sau 
că binelui suprem i-ar conveni mai mult ceva mai puţin bun decât 
ceva şi mai bun, care oricum se afla în puterea lui, atunci nu-mi mai 
pierd timpul. Ne servim foarte prost de filosofie când o folosim 
pentru răsturnarea principiilor raţiunii sănătoase, şi îi facem prea 
puţină cinste, când, pentru a contesta strădanii de acest fel, mai 
considerăm încă necesară folosirea armelor ei. ” 25 

Desigur că radicalismul propriu-zis le este străin aici atât 
gândirii, cât şi vieţii. Aşa se explică de ce Kant - într-o perioadă în 
care avu deja loc în el o transformare completă a modului de gândire 
şi viaţă - a fost considerat de observatori drept „filosoful pentru 
lume” căruia i se cereau mai ales soluţii în chestiuni de gust şi mod 
de viaţă. Borowski relatează faptul că studenţii săi erau obişnuiţi să 
pretindă de la el, „în mod direct”, „tot” ce aveau nevoie pentru ei 
înşişi în viaţă şi ştiinţă; astfel, nu numai că l-au rugat, în 1759, să 
ţină un curs „despre elocvenţă şi în stilul german” - Kant, fireşte, 
în loc să-l accepte, l-a însărcinat pe Borowski în acest sens -, ci şi în 
1764, l-au rugat să-i ajute „să organizeze funeraliile” unui profesor 
din Konigsberg. 26 Lumea educată din Konigsberg încerca să-l atragă 
tot mai mult în cercul ei: „Cine nu era însă în stare să-i aprecieze 
calităţile” - observă naiv Rink - „căuta cel puţin onoarea de a-1 
vedea în cercul său pe un om atât de respectat.” 27 Kant întreţinea 
relaţii intense cu ofiţerii garnizoanei din Konigsberg, luând aproape 
zilnic, o bună perioadă de timp, masa cu ei; generalului von Meyer, 
un „om cu mintea deschisă”, îi plăcea în special să-şi vadă ofiţerii 
regimentului instruiţi de Kant în materie de matematică, geografie 
fizică şi natura fortificaţiilor. 28 Este cunoscută legătura lui Kant cu 
importante familii de comercianţi, mai ales cu excentricul Green, 

25 Versuch einiger Betrachtungen liber den Optimismus, p. 35 şi urm. [II, 33], 

26 Borowski, op. cit., p. 189 şi urm.; Johann Georg Hamann, scrisoare către Johann 
Gotthelf Lindner, a doua zi de Paşti, 1764, în Schriften, voi. III, p. 221 şi urm. 

27 Rink, op. cit., p. 80. 

28 Op. cit., p. 32; Hamann, scrisoare către Lindner din 1 februarie 1764; Reicke, 
Kantiana, p. 11. 

prototipul „omului-ceasornic” al lui Hippel, şi cu companionul aces¬ 
tuia, Motherby. Cele mai drăguţe trăsături ale caracterului lui Kant 
se manifestă în această relaţie, descrisă de contemporanii lui prin 
numeroase accesorii anecdotice încântătoare. 29 în sfârşit, şi guver¬ 
nul prusac a dat o dovadă remarcabilă despre direcţia în care se 
îndrepta aprecierea de care se bucura Kant în anii săi de profesorat, 
oferindu-i, în 1764, după moartea profesorului Bock - profesor 
de artă poetică în Konigsberg -, postul pe care acesta îl ocupase; un 
post care implica examinarea oricăror poezii de ocazie şi obligaţia de 
a redacta poeme germane şi latineşti pentru toate ceremoniile 
academice. 30 Dacă Immanuel Kant, în pofida situaţiei lui financiare 
dificile - chiar el mai vorbeşte în treacăt, cu ocazia candidaturii 
pentru un post de bibliotecar secund, plătit cu un salariu de 62 de 
taleri pe an, despre „subzistenţa foarte precară la Academia lo¬ 
cală” 31 -, n-ar fi avut tăria să respingă această formă de asigurare a 
existenţei, n-ar fi avut destinul de succesor, în Konigsberg, al lui 
Johann Valentin Pietsch, reputatul profesor al lui Gottsched. 

Şi, totuşi, evoluţia intelectuală a lui Kant o pornise deja 
acum în acea direcţie, care, în cele din urmă, îi va schimba radical 
modul de gândire şi viaţă. în 1763, Academia de Ştiinţe din Berlin 
propusese o temă care a atras imediat atenţia întregii lumi filosofice 
din Germania. „Sunt în stare ştiinţele metafizice” - astfel sună 
întrebarea - „să prezinte aceeaşi evidenţă ca cele matematice?” 
Aproape toţi marii gânditori ai Germaniei - pe lângă Kant, mai ales 
Lambert, Tetens şi Mendelssohn - au încercat să răspundă la această 
întrebare. Ea constituia însă doar pretextul pentru ca aceştia să-şi 
expună şi întemeieze ideea solidă pe care şi-o formaseră despre 
această chestiune, fie pornind de la tradiţie, fie de la cercetări 


29 Despre relaţia cu Green şi Motherby, vezi Jachmann, Immanuel Kant in Briefen an 
einen Freund (scris, a 8-a), pp. 75-96. 

30 Actele se găsesc în biografia lui Kant întocmită de Schubert (Friedrich Wilhelm 
Schubert, editor), Immanuel Kants Biographie. Zum grossen Theil nach hand- 
schriftlichen Nachrichten dargestellt [Sămmtliche Werke, ed. de Karl Rosenkranz 
şi Friedrich Wilhelm Schubert, voi. XI/2], Leipzig 1842, p. 49 şi urm. 

31 Scrisoare către Friedrich II., din 24 octombrie 1765, în Werke, voi. IX, p. 40 [X, 46], 

proprii. Pentru Kant, dimpotrivă, abordarea problemei a devenit 
punctul de plecare pentru o mişcare ideatică mereu progresivă şi 
influentă. Problema nu s-a epuizat în răspunsul pe care l-a dat 
Academiei, ci abia după formularea acestuia, problema a început să 
existe pentru el cu adevărat. Se pare însă că, la început, cercul 
intereselor şi aspiraţiilor sale n-a suferit încă nicio modificare 
evidentă. Atenţia i se îndreaptă în continuare spre probleme 
natural-ştiinţifice, psihologice şi antropologice 32 ; iar dacă obser¬ 
vaţiile lui se deplasează treptat dinspre „experienţa exterioară” spre 
„experienţa interioară”, asta nu înseamnă, totuşi, că s-a schimbat 
obiectul, ci doar principiul acestora. Noutatea constă însă în faptul 
că, de aici înainte, Kant, aplecându-se asupra unui obiect concret, 
nu-1 mai cercetează în singularitatea lui, ci investighează în acelaşi 
timp particularitatea modului în care acesta se oferă cunoaşterii. 
Allgemeine Naturgeschichte und Theorie des Himmels era foarte 
departe de o diferenţiere de acest fel a modurilor de cunoaştere. Ea 
încă mai utiliza, în mod firesc, metoda inducţiei natural-ştiinţifice, 
metoda măsurării şi calculului matematic, şi, în sfârşit, procedeul 
gândirii metafizice. Structura lumii materiale şi legile generale ale 
mişcării care o guvernează vor constitui baza argumentului teologic, 
iar din calculul densităţii diferite a planetelor, gândul kantian face 
un salt direct spre zona speculaţiilor despre diversitatea materială şi 
spirituală a locuitorilor acestora şi spre perspective asupra nemu¬ 
ririi. 33 încă nu există aici o distincţie clară între perspectiva cauzală 
şi cea teleologică, concepţia despre natură conducând astfel la o teorie 
despre determinarea morală a omului care îşi găseşte din nou 
expresia ultimă în teze şi revendicări metafizice certe. „[...] umplân- 
du-ne sufletul cu consideraţii de acest fel” - aşa încheie Kant 
Allgemeine Naturgeschichte und Theorie des Himmels -, „privirea 
unui cer înstelat într-o noapte senină oferă o plăcere pe care doar 


32 Vezi „Versuch uber die Krankheiten des Kopfes” (1764); Werke, voi. II, pp. 301- 
316; recenzia lucrării lui Moscaţi, Von dem korperlichen wesentlichen Unterschiede 
zwischen der Struktur der Tiere und Menschen (1771) în Werke, voi. II, pp. 437-441. 

33 Vezi Anexa la Allgemeine Naturgeschichte, p. 353 şi urm. 

sufletele nobile o simt. în liniştea naturii, când simţurile se odih¬ 
nesc, facultatea ascunsă de cunoaştere a spiritului nemuritor vor¬ 
beşte o limbă inefabilă, oferind concepte nedesluşite, care, deşi se 
simt, nu pot fi descrise. Dacă printre creaturile gânditoare ale 
acestei planete există fiinţe infame, care, independent de farmecele 
cu care pot seduce un obiect atât de mare, fiind totuşi capabile să se 
pună definitiv în slujba vanităţii, cât de nefericit este atunci acest 
glob pentru că a putut să formeze creaturi atât de mizerabile! Cât de 
fericit este însă pe de altă parte, deoarece, în cele mai acceptabile 
condiţii, îi este deschisă o cale de a atinge o stare de fericire şi 
măreţie, infinit superioară în raport cu cea mai avantajoasă struc¬ 
tură pe care natura o poate realiza în corpurile lumeşti!” 34 Spiritul 
unui Kant nu putea rămâne însă multă vreme la nivelul conceptelor 
care doar „se simt”, dar nu se lasă „descrise”. Deşi instituia şi recu¬ 
noştea limitele înţelegerii, el pretindea şi atunci dovada şi justifi¬ 
carea „imposibilităţii de a înţelege”. Tot mai mult se trezea de aceea 
dorinţa de a traduce limbajul inefabil al sentimentului în limbajul 
clar şi distinct al intelectului, făcând astfel distinctă şi transparentă 
„facultatea ascunsă de cunoaştere”. Este identică metoda metafizicii 
- astfel trebuia pusă acum întrebarea - cu cea a matematicii şi a 
ştiinţei empirice? Sau există între ele mai mult o opoziţie principială? 
Iar dacă aşa ar sta lucrurile, avem în general o garanţie pentru 
faptul că gândirea, „conceptul” logic pur şi „concluzia” logică sunt 
în stare să exprime corect structura „realităţii”? Kant este încă 
foarte departe de soluţionarea definitivă a acestor întrebări; faptul 
că ele au fost însă formulate semnifică o nouă orientare generală în 

evoluţia ulterioară a sistemului său. 

♦ 


34 Op. cit., p. 369 şi urm. [I, 367 şi urm.] 

2.2. Problema metodei metafizice 

Primul pas spre destinderea treptată a bazelor pe care se 
ridică construcţia lucrării Allgemeine Naturgeschichte und Theorie 
des Himmels era în direcţia problemei teleologiei. Intuiţia funda¬ 
mentală care-1 domină pe Kant în plăsmuirea ideilor cosmologice are 
un caracter optimist. El crede că încă mai recunoaşte în forma 
fizicii şi mecanicii newtoniene sistemul leibnizian al „armoniei”. La 
baza constituirii şi nimicirii mecanice a lumii se află un plan ascuns; 
un plan despre care, deşi nu-1 putem urmări pas cu pas, suntem 
totuşi siguri că va conduce întreg universul tot mai aproape de sco¬ 
purile lui supreme, de o perfecţiune mereu crescândă. Chiar dacă 
această convingere îmbracă forma tradiţională a argumentului teleo¬ 
logic, Kant, la început, nu i se opune. „Recunosc validitatea argu¬ 
mentelor - spune clar în prefaţa lucrării Allgemeine Naturgeschichte 
- obţinute din frumuseţea şi ordinea perfectă a edificiului lumii, în 
vederea confirmării creatorului suprem. Dacă nu contestăm, cu 
îndrăzneală, orice convingere, trebuie să avem motive solide în acest 
sens. Eu doar afirm că susţinătorii religiei, folosind greşit aceste 
motive, poartă la infinit disputa cu naturaliştii, oferindu-le fără să 
fie nevoie o latură slabă.” 35 Această latură constă în confuzia între 
teleologia „materială” şi cea „formală”, între „finalitate” internă şi 
„intenţionalitate” externă. Nu pretutindeni unde observăm armonia 
părţilor într-un întreg şi concordanţa acestora în vederea unui scop 
comun avem dreptul să presupunem că ea a fost mai întâi artistic 
stabilită de o inteligenţă exterioară, situată deasupra părţilor. Căci 
ar fi foarte probabil ca obiectul însuşi, conform „naturii” sale, să 
atragă după sine în mod necesar o astfel de potrivire - ca unitatea 
originară a unui principiu creator, care se descompune treptat într-o 
diversitate de consecinţe, să stabilească de la sine o astfel de relaţie 
internă a particularului. Găsim o legătură de acest tip în toate 
structurile organice, dar şi în formele pure pe care ni le face 
cunoscute legitatea logic-geometrică a spaţiului: căci şi aici, dintr-o 


35 Op. cit., p. 224 (I,p. 222). 

determinaţie de bază particulară sau dintr-un raport fundamental 
singular, decurge o bogăţie de consecinţe tot mai noi şi mai surprin¬ 
zătoare, care împreună sunt menţinute, asemeni unui „plan” 
suprem, fiind capabile de soluţionarea celor mai diverse teme. Kant 
reuşeşte să evite confuzia conceptului de scop cu acel concept trivial 
de utilitate mai ales graţie acestei distincţii între finalitate „formală” 
şi „materială”, „externă” şi „internă”. Allgemeine Naturgeschichte 
und Theorie des Himmels criticase deja această confuzie, combătând-o 
cu armele satirei. în această privinţă, Candidul lui Voltaire, la care 
Kant face mai târziu cu plăcere referire 36 , nu a putut să-l înveţe 
nimic nou. în planul iniţial al naturii şi al „providenţei”, orice 
creatură, oricât de nesemnificativă ar fi, se află pe aceeaşi treaptă cu 
omul. Căci infinitatea creaţiei cuprinde în sine, cu aceeaşi necesi¬ 
tate, toate naturile care-i conferă o mare bogăţie: „începând cu cea 
mai nobilă clasă dintre fiinţele gânditoare şi până la cea mai dispre¬ 
ţuită insectă, nu îi este indiferentă nicio verigă; şi niciuna nu poate 
lipsi, fără ca frumuseţea întregului să nu fie prin aceasta afectată.” 37 

în vederea respingerii modului de abordare popular-filosofic 
teleologic, Kant este condus aici mai degrabă de o reacţie personală 
decât de o examinare riguroasă logic-matematică. Doar treptat se 
instalează acum descompunerea riguroasă şi critică a conceptelor şi 
argumentelor, care, în acest caz, poate că din exterior a primit pri¬ 
mul impuls decisiv. Aşa cum Goethe, la 7 ani, s-a simţit profund 
tulburat şi predispus pentru prima oară la consideraţii spirituale, 
odată cu producerea „evenimentului mondial ieşit din comun” 38 , 
cutremurul din Lisabona, şi aşa cum disputa dintre Rousseau 
şi Voltaire cu privire la „cea mai bună lume” a început ca urmare a 
acestui eveniment, la fel şi Kant se vedea chemat aici la o dare de 
seamă conceptuală. El a încercat să-şi facă datoria de a clarifica 


36 Vezi Der einzig mogliche Beweisgrung zu einer Demonstration des dasein Gottes, în 
Werke, voi. II, pp. 67-172 (p. 138 [II, 131]; Traume eines Geistersehers, erlăutert 
durch Trăume der Metaphysik, în Werke, voi. II, pp. 329-390 [II, 373]. 

37 Allgemeine Naturgeschichte und Theorie des Himmels, (Partea a 3-a), p. 356 
[I, 354], 

38 J.W. Goethe, Poezie şi adevăr, secţiunea 1. 

evenimentul redactând trei articole, publicându-le în parte, în 1756, 
în Kdnigsbergischen wochentlichen Frag- und Anzeigungsnachrichten, 
iar în parte lăsându-le să apară independent 39 ; chestiunea generală 
n-a fost însă, cu aceasta, redusă pentru el la tăcere. Nici Versuch 
einiger Betrachtungen iiber den Optimismus din 1759, care repre¬ 
zintă doar o scriere academică ocazională, redactată în grabă 40 , n-a 
putut să-l satisfacă multă vreme. Patru ani mai târziu, în Der einzig 
mogliche Beweisgrund zu einer Demonstration des Dasein Gottes, 
reia problema, pentru a-şi expune şi argumenta sistematic, atât în 
sens pozitiv, cât şi în sens negativ, poziţia faţă de teleologie. El con¬ 
sideră că argumentul teologic - din armonia finală a lumii deducem 
existenţa fiinţei divine primordiale - este cel mai adecvat „atât 
demnităţii, cât şi slăbiciunii intelectului uman”. 41 Şi mai clar însă ca 
până acum este subliniată lipsa fundamentală a metodologiei 
teleologiei fizice. Convingerea ce izvorăşte din ea poate fi „extrem de 
sensibilă şi, de aceea, foarte vie şi plăcută, iar [...] pentru intelectul 
comun, uşor de înţeles” 42 ; ea nu face însă faţă exigenţelor riguroase 
ale cunoaşterii conceptuale. Să presupunem că s-ar demonstra că, 
printr-o intervenţie divină specială, din dezordine s-ar naşte ordine, 
din haos, un „cosmos”; dar, în acest caz, fiinţei primordiale - care 
trebuie considerată infinită şi autarhică - îi este impusă din exterior 
o limită originară. Dacă materia „brută” constituie opoziţia pe care 
trebuie să o înlăture această fiinţă, doar astfel putându-şi revela bu¬ 
nătatea şi înţelepciunea, atunci, pe de altă parte, dacă argumentul 
vrea să-şi păstreze semnificaţia şi eficienţa, chiar această materie 


39 Vezi Von den Ursachen der Erderschutterungen bei Gelegenheit des Unglucks, 
welches die westliche Lănder von Europa gegen das Ende des vorigen Jahres betroffen 
hat, în Werke, voi. I, pp. 427-437; Geschichte und Naturbeschreibung der merkwur- 
digsten Vorfălle des Erdbebens, welches an dem Ende des 1755sten Jahres einen 
gro/len Teii der Erde erschuttert hat, în Werke, voi. I, pp. 439-473; Fortgesetzte 
Betrachtung der seit einiger Zeii wahrgenommenen Erderschutterungen, în Werke, 
voi. I, pp. 475-484. 

40 Despre naşterea lucrării ne informează o scrisoare a lui Kant către Lindner din 28 
octombrie 1759, p. 16 (vezi mai sus, capitolul anterior, nota 9). 

41 Einzig mdglicher Beweisgrund, p. 129 [II, 123]. 

42 Op. cit., p. 123 [11,117], 

trebuie recunoscută ca independentă: un material dat, asupra 
căruia trebuie să acţioneze forţa în conformitate cu scopul. Acest 
procedeu poate servi de aceea doar pentru demonstrarea existenţei 
„unui creator al raporturilor şi edificiilor artificiale ale lumii, însă 
nu şi a materiei înseşi şi a originii părţilor universului.” 43 Dumnezeu 
se dovedeşte în acest fel doar un constructor, şi nu creator al lumii; 
opera atribuită Lui este ordonarea şi modelarea materiei, nu însă şi 
producerea acesteia. Cu aceasta, însă, este periclitată de fapt însăşi 
ideea de finalitate a lumii care trebuia demonstrată aici. Căci apare 
acum în lume un dualism originar, pe care, oricât de mult am 
încerca să-l mascăm, nu-1 putem înlătura. Modelarea materiei brute 
a existenţei, în mod voluntar şi în conformitate cu scopul, nu este una 
absolută, ci doar relativă şi condiţionată. Conform acestei concepţii, 
există cel puţin un substrat determinat al existenţei, care, ca atare, 
nu are în sine forma „raţiunii”, ci mai mult, i se opune acesteia. 
Lacuna în argumentaţia teologiei fizice devine în acest punct 
vizibilă; ea ar putea fi înlăturată doar dacă s-ar demonstra faptul 
că ceea ce suntem nevoiţi să presupunem drept „esenţă” proprie şi 
independentă a materiei, pornind de la care putem deduce legile 
ei dinamice generale, nu este ceva străin regulilor raţiunii, ci o ex¬ 
presie şi o manifestare tipică chiar a acestor reguli. 44 

Pentru Kant, însă, cu această formulare a problemei, se schim¬ 
bă acum şi scopul, şi forma argumentului teologic. Căci nu vom mai 
porni acum de la structura realului, pentru a descoperi în ea dovada 
unei voinţe supreme care ar fi creat-o după bunul ei plac, ci ne 
bazăm doar pe valoarea adevărurilor supreme, pornind de la care, 
încercăm să ajungem la certitudinea unei fiinţe absolute. De aici 
înainte punctul de pornire trebuie să-l constituie imperiul legilor 
necesare, nu cel al lucrurilor empiric-contingente; nu domeniul 
lucrurilor existente, ci domeniul „posibilităţilor”. Formulând astfel 
problema, Kant este conştient, desigur, că depăşeşte linia urmată 


43 Op. cit., p. 129 [II, 122], 

44 Pentru o imagine de ansamblu, vezi lucrarea Einzig moglicher Beweisgrund, 
pp. 122-144. 

până atunci în scrierile lui, modul popular de expunere a ideilor 
filosofice fundamentale. „Aş putea încă să mă mai tem” - observă el 
- „că aş ofensa delicateţea celor ce se plâng în special de ariditate. 
[...] Căci dacă, mai mult decât oricine altcineva în altă parte, am 
găsit atâta lipsă de gust în înţelepciunea rafinată a celor care, în 
creuzetul lor logic, exagerează, generalizează, şlefuiesc şi îmbună¬ 
tăţesc îndelung concepte sigure şi utilizabile, până când acestea 
devin aburi şi săruri volatile, obiectul pe care intenţionez să-l exa¬ 
minez presupune fie renunţarea totală la a mai ajunge vreodată la o 
certitudine demonstrabilă, fie continuarea descompunerii concep¬ 
telor în aceşti atomi”. 45 Abstractizarea nu trebuie să înceteze înainte 
să ajungă, pe de o parte, la conceptul pur al „existenţei”, şi la con¬ 
ceptul pur al „posibilităţii” logice, pe de altă parte. Formulând astfel 
opoziţia, Kant face în acelaşi timp referire, în mod distinct, la ori¬ 
ginea istorică a problemei puse aici în discuţie. în Der einzig 
mogliche Beweisgrund zu einer Demonstration des Dasein Gottes, el 
vorbeşte doar limba filosofiei leibniziene. Aici, însă, distincţia între 
„real” şi „posibil” provine din distincţia metodică, mai profundă, 
între cunoştinţe „contingente” şi „necesare”, între „adevăruri ale 
faptelor” şi „adevăruri ale raţiunii”. Acestea din urmă, care includ 
toate tezele logicii şi matematicii, sunt independente de orice lucru 
existent, căci nu exprimă existentul irepetabil, acel hic et nune, într-un 
loc determinat al spaţiului şi într-un anumit moment temporal, ci 
desemnează raporturi universal-valabile şi obligatorii pentru orice 
conţinut particular. Faptul că 7+5=12, că unghiul unui semicerc 
este drept reprezintă „adevăruri eterne” care nu depind de natura 
lucrurilor individuale, spaţio-temporale, şi care rămân adevăruri 
chiar dacă nu ar exista lucruri de acest fel, nici materie şi nici lume 
fizică. în logică, în geometria pură şi ştiinţa numerelor, dar şi în 
principiile pure ale dinamicii, este vorba, prin urmare, despre 
cunoştinţe care exprimă o dependenţă pur ideală între conţinuturi 
în genere, nu însă o legătură între anumite obiecte sau evenimente 


45 Op. cit., p. 79. 

empirice. Dacă traducem această judecată logică în termenii meta¬ 
fizicii leibniziene, putem atunci spune şi că prima clasă de enunţuri, 
adevărurile pure ale raţiunii, sunt valabile pentru toate lumile 
posibile cuprinse în intelectul divin, în timp ce adevărurile faptelor 
se referă doar la determinaţiile unei lumi „reale”, care, prin voia divi¬ 
nităţii, a fost scoasă din cercul posibilităţilor generale, fiind „lăsată” 
să ia forma existenţei actuale. Doar pornind de aici înţelegem forma 
pe care Kant o dă argumentului teologic. în locul dependenţei „mo¬ 
rale” a lucrurilor faţă de Dumnezeu - dependenţă la care facem 
referire în mod obişnuit pe această linie de argumentare -, Kant 
vrea să aşeze dependenţa „amorală” (mai bine spus: „situată în 
afara moralei”), adică el nu vrea să-şi preia argumentele din sfera 
fenomenelor particulare care par să conţină amprenta unui act 
divin de voinţă, ci vrea să se spijine pe raporturi universale şi nece¬ 
sare, care, ca atare, constituie norme de neclintit pentru orice 
intelect finit sau infinit. 46 Kant nu vrea să pornească de la „lucruri”, 
de la o ordine dată, ci să recurgă la „posibilităţile” universale care 
constituie premisa existenţei oricăror adevăruri ideale şi, cu aceasta, 
indirect desigur, şi a existenţei oricărui „real”. Argumentaţia lui 
Kant are de aceea un caracter „aprioric”-, el nu trage concluzii por¬ 
nind de la existenţa „contingenţă” a unui lucru particular şi nici de 
la întregul lucrurilor empirice pe care obişnuim să-l numim „lume”, 
ci pornind de la contextul conceptual, care, în mod similar concep¬ 
telor geometriei şi aritmeticii, constituie o construcţie sistematică 
eternă, independentă de orice bun plac. 47 Este posibil - întreabă 
aici Kant - să ajungem la certitudinea unei fiinţe absolute (asta 
înseamnă, după cum se va vedea, certitudinea lui Dumnezeu), dacă, 
în ceea ce ne priveşte, nu presupunem decât certitudinea adevă¬ 
rurilor ideale sau a „posibilităţilor generale”? Reprezintă Dumnezeu 
o certitudine, dar nu la fel cum este cert un lucru sau cum este reală o 
anumită succesiune întâmplătoare de evenimente, ci aşa cum numai 


46 Op. cit., p. 106. 

47 Op. cit., p. 96. 

adevărul şi falsitatea se diferenţiază, aşa cum există anumite reguli, 
conform cărora se constituie, cu necesitate, o concordanţă între 
anumite conţinuturi conceptuale, în timp ce între alte conţinuturi, 
aceasta trebuie negată cu aceeaşi necesitate? 

Kant crede că poate răspunde acum afirmativ la această 
întrebare. Căci - conchide el - dacă n-ar exista nicio fiinţă absolută, 
n-ar putea exista niciun fel de raporturi ideale, nici concordanţă sau 
opoziţie între conceptele pure. Să ne gândim la faptul că raporturi 
de acest fel nu sunt în niciun caz fundamentate şi asigurate 
suficient doar prin unitatea pur formală exprimată în principiul 
logic al identităţii şi noncontradicţiei, ci presupun, cu necesitate, 
anumite determinaţii materiale ale gândirii. Bineînţeles că sunt 
sigur, graţie principiului noncontradicţiei, de faptul că un patrulater 
nu este cerc; că ar „exista” însă imagini ca patrulater şi cerc, că este 
realizabilă o diferenţiere calitativă de acest fel între conţinuturi, 
despre toate astea nu mă învaţă nimic principiul logic general şi 
formal, ci acea ordine legitimă specifică pe care o numim „spaţiu”. 
Dacă n-ar exista certitudini ca spaţiul şi formele lui, ca numărul şi 
diferenţele sale, ca mişcarea şi diversitatea mărimilor şi direcţiilor ei 
-, adică, dacă n-am putea distinge între toate acestea, considerându-le 
conţinuturi ale gândirii -, atunci nici materia n-ar mai constitui o 
„posibilitate”, atunci nu numai că n-ar mai putea fi afirmată vreo 
existenţă empirică, dar nici măcar un principiu adevărat. Gândirea 
ar fi atunci imediat suprimată, şi nu doar din cauza unei con¬ 
tradicţii formale, ci pentru că nu i-ar mai parveni niciun fel de 
„date”, iar astfel, n-ar mai exista nici măcar posibilitatea contestării 
vreunei teze. Căci posibilitatea ca atare este suprimată „nu doar 
dacă întâlnim o contradicţie internă ca logicul imposibilităţii, ci şi 
dacă nu mai există niciun element material, niciun fel de date care 
să facă obiectul gândirii. Posibilul constituie însă ceva ce poate fi gân¬ 
dit şi căruia «îi este atribuit» un raport logic conform principiului 
noncontradicţiei” - însă nu numai prin intermediul acestuia. Şi în 
aceasta rezidă acum nervul argumentaţiei kantiene: trebuie demon¬ 
strat că, de fapt, odată cu suprimarea oricărei existenţe în genere, 




Kant. Viaţa şi opera 


72 


ar fi suprimat şi întreg „materialul” gândirii, chiar în sensul deja 

prefigurat. „Dacă [...] orice existenţă este suprimată, absolut nimic 

nu mai este instituit, nimic nu mai este dat, niciun material care să 

mai poată fi gândit, iar orice posibilitate dispare. Iar negarea 

oricărei existente chiar nu conţine nicio contradicţie internă. Căci 
* ♦ » 

pentru o contradicţie de acest fel, ar fi trebuit ca ceva să fi fost insti¬ 
tuit şi suprimat în acelaşi timp, aici, însă, nu este instituit nimic, 
astfel că nu putem spune că această suprimare ar conţine vreo con¬ 
tradicţie internă. Este contradictoriu doar faptul că ar exista vreo 
posibilitate, dar, totuşi, nimic real, deoarece, dacă nimic nu există, 
atunci nimic din ceea ce ar putea fi gândit nu este aici dat, iar astfel 
ne contrazicem, dorind totuşi ca ceva să fie posibil.” 48 

Desigur, cu aceasta, argumentaţia kantiană încă n-a ajuns la 
final: deşi recunoaştem concludenţa argumentaţiei până în acest 
punct, totuşi, ea doar a arătat că „ceva”, un conţinut oarecare în 
genere, ar trebui să existe în mod absolut şi necesar, nu a demon¬ 
strat însă că acest conţinut ar fi „Dumnezeu”. Vom relua aici suc¬ 
cint această parte a argumentaţiei kantiene. Dacă avem certitudinea 
unei existenţe absolute şi necesare, putem demonstra că această 
existenţă ar trebui să fie simplă şi unică, neschimbătoare şi eternă, 
că ar conţine în sine orice realitate şi că natura sa e pur spirituală - 
pe scurt spus, că trebuie să-i atribuim toate acele determinaţii pe care 
obişnuim să le sintetizăm în numele şi conceptul de „Dumnezeu”. 49 
Prin urmare, nu pornim aici de la conceptul de Dumnezeu, pentru 
ca ulterior să demonstrăm în privinţa Lui, alături de alte predicate, 
pe cel al existenţei; existenţa nu este în genere un predicat ce ar 
putea fi atribuit şi altora, ci conţine „poziţia absolută” a unui lucru, 
simplă şi indivizibilă. 50 Argumentaţia se desfăşoară mai mult invers: 
după postularea fiinţei absolute, se încearcă deducerea determina- 
ţiilor ei, „natura” ei specifică; în plus, se descoperă şi se dovedeşte 
că această natură prezintă toate trăsăturile tipice, care, pentru noi, 


48 Op. cit., p. 83 [II, 78], 

49 Op. cit., pp. 86-95. 

60 Op. cit., p. 76 şi urm. 

alcătuiesc conţinutul propriu-zis al conceptului de Dumnezeu. Astfel, 
baza o constituie aici, desigur, argumentul ontologic, şi atât argu¬ 
mentul cosmologic, cât şi cel fizic-teologic vor face referire tot la 
acesta. în metodologia gândirii ontologice apare aici totuşi o schim¬ 
bare. Dacă argumentul ontologic începe, în forma pe care i-a dat-o 
Anselm din Canterbury şi pe care Descartes a reluat-o într-o nouă 
manieră, cu conceptul fiinţei desăvârşite, pentru a-i deduce de aici 
existenţa, dacă „existenţa” este dedusă în mod sintetic pornind de la 
„esenţă”, Kant, mai mult, începe cu posibilităţile pur ideale, cu 
sistemul adevărurilor eterne în genere, pentru a demonstra imediat, 
în cadrul unei analize progresive, că o fiinţă absolută trebuie reven¬ 
dicată cu necesitate drept condiţie a posibilităţii acestui sistem. Ceea 
ce vedem aici reprezintă un preludiu tipic la viitoarea „metodă trans¬ 
cendentală”. Căci ultima justificare pentru instituirea existenţei ca 
poziţie absolută rezidă aici în faptul că, fără această instituire, n-ar 
putea fi înţeleasă posibilitatea cunoaşterii. Fireşte că, judecând 
de pe poziţia sistemului critic ulterior, toate „poziţiile” obţinute pe 
această cale nu sunt absolute, ci relative; ele rămân limitate, în va¬ 
loarea şi utilizarea lor deopotrivă, doar la experienţa pe care o fac 
posibilă. 

Putem renunţa deocamdată la aprecierea obiectivă a proble¬ 
mei fundamentale a lucrării Der einzig mogliche Beweisgrund, mai ales 
că evoluţia progresivă a lui Kant va clarifica de la sine această pro¬ 
blemă. Rămânând în punctul în care această evoluţie ne-a adus până 
acum, observăm că această lucrare se distinge de toate scrierile 
anterioare ale lui Kant în special prin aceea că se înscrie pe un nivel 
superior de reflecţie şi de introspecţie critică. Kant nu se mai 
rezumă acum la simple observaţii şi argumente cu privire la obiectul 
concret pe care-1 examinează, ci investighează în acelaşi timp ori¬ 
ginea logică a acestora şi valoarea lor de adevăr. De aceea, ca niciun 
alt gânditor al acelei epoci, Kant era pregătit şi înarmat acum pentru 
a răspunde la întrebarea pe care Academia din Berlin o lansase 
cu un an înainte. în abordarea acestei probleme, n-a fost motivat, de 
fapt, de premiul pus în joc, ci, se pare că doar după terminarea 

lucrării, s-ar fi emoţionat din cauza raportului obiectiv pe care îl 
descoperise între problematica din lucrare şi întrebarea lansată de 
Academie. 51 „Vrem să ştim” - aşa suna această întrebare - „dacă 
adevărurile metafizice în general şi principiile ultime ale teologiei 
naturale [Theologiae naturalis] şi ale moralei, în special, sunt 
capabile să ofere aceleaşi dovezi distincte ca şi adevărurile geome¬ 
trice, iar dacă nu pot oferi aceste dovezi, care este atunci natura pro- 
priu-zisă a certitudinii lor, la ce fel de grad se poate aduce certi¬ 
tudinea pretinsă şi dacă acest grad este suficient pentru o convin¬ 
gere deplină”. 52 Decizia asupra lucrărilor depuse s-a luat în şedinţa 
Academiei din luna mai, 1763. Premiul întâi i-a revenit tratatului lui 
Moses Mendelssohn, iar despre lucrarea lui Kant s-a spus categoric 
că „s-a apropiat foarte mult” de lucrarea premiată şi că „merită cele 
mai mari elogii”. Ambele tratate, al lui Kant şi al lui Mendelssohn, 
au apărut împreună în lucrările Academiei. 53 Faptul că Formey, în 


51 Premiile Academiei puse în concurs fuseseră publicate deja în iunie 1761, în timp 
ce Kant a început redactarea temei doar la sfârşitul lui 1762, cu puţin înainte de 
expirarea termenului de predare. El însuşi îşi numeşte tratatul o „lucrare concepută 
în grabă” („Nachricht von der Einrichtung seiner Vorlesungen”, p. 322 [II, 308]; vezi 
şi Untersuchung iiber die Deutlichkeit der Grundsătze der natiirlichen Theologie und 
der Moral. Zur Beantwortung der Frage, welche die Kdnigl. Akaderrde der Wissen- 
schaften zu Berlin auf dos Jahr 1763 aufgegeben hat, în Werke, voi. II, pp. 173-202. 
Der Beweisgrund... apăruse deja la sfârşitul lui decembrie 1762; la 21 decembrie 1762 
se afla în mâinile lui Hamann, după cum reiese din scrisoarea acestuia către Nicolai 
datată astfel. De aceea, manuscrisul a fost probabil terminat cel mai târziu în toamna 
lui 1762 (vezi notele lui Kurd Lasswitz şi Paul Menzer în ediţia Academiei a operelor lui 
Kant: Paul Menzer (editor), Note la Der einzig mogliche Beweisgrund zu einer 
Demonstration des Dasein Gottes, în Gesammelte Schriften, voi. II, pp. 470-475 şi 
Kurd Lasswitz (editor), Note la Untersuchung iiber die Deutlichkeit der Grundsătze 
der naturlichen Theologie und der Moral, lbidem, pp. 492-495; vezi şi Adolf Harnack, 
Geschichte der koniglich Preussischen Akademie der Wissenschaften zu Berlin, voi. I, 
1, Von der Grundung bis zum Tode Friedrich's des Grofien, Berlin, 1900, p. 410 
şi urm. 

52 Lasswitz, op. cit., p. 492. 

53 Vezi interpretările la Untersuchung uber die Deutlichkeit der Grundsătze der 
naturlichen Theologie und der Moral, în Kant, Werke, voi. II, p. 475 şi urm. [citat 
p. 475], 

calitate de secretar permanent al Academiei din Berlin, a fost primul 
care, printr-o scrisoare din iulie 1763, l-a felicitat pe Kant pentru 
succesul său ascunde în sine o ironie istorică tipică. Căci acest Formey, 
spirit ştiinţific eclectic, îşi datora reputaţia filosofică popularizării 
sistemului wolffian într-o lucrare în mai multe volume, dar super¬ 
ficială. 54 Dacă ar fi fost în stare să aprecieze conţinutul tratatului lui 
Kant, ar fi trebuit să bănuiască faptul că lucrarea trimisă la tipar la 
comanda Academiei purta în sine germenele unei reformări a filo- 
sofiei, care, într-o zi, va nimici „pretenţia nejustificată a tomurilor 
de convingeri” metafizice dogmatice 55 . 

în ceea ce-1 priveşte pe Kant, el era de la bun început 
conştient de miza pusă aici în joc: „întrebarea lansată” - aşa începe 
el dezbaterea - „prin natura ei, dacă este soluţionată aşa cum se 
cuvine, ar trebui să confere filosofiei o anumită formă. Dacă e 
stabilită metoda prin care poate fi atinsă certitudinea maximă în 
acest tip de cunoaştere, şi dacă natura acestei convingeri este pe 
deplin înţeleasă, atunci, în locul eternei instabilităţi a opiniilor şi 
şcolilor de gândire, o regulă stabilă a modului de predare trebuie să 
unifice capetele gânditoare în direcţia unui singur efort; la fel cum 
metoda lui Newton, în ştiinţa naturii, a transformat dezmăţul ipo¬ 
tezelor fizice într-un procedeu sigur conform experienţei şi geome¬ 
triei.” 56 Care a fost însă ideea decisivă pe baza căreia Newton a 
ajuns la această transformare? Prin ce se diferenţiează ipotezele 
fizice utilizate înainte de el de regulile şi legile pe care le-a stabilit? 
Dacă punem această întrebare, recunoaştem atunci că modul în care 
„universalul” este raportat la „particular”, în fizica matematică 
a epocii moderne, este diferit în fizica speculativă a lui Aristotel şi a 
Evului Mediu. 57 Galilei şi Newton nu pornesc de la „conceptul” 


54 Jean Henri Samuel Formey, La belle Wolffiene, 6 volume, Den Haag, 1741 sqq. 

55 Vezi scrisoarea către Moses Mendelssohn din 8 aprilie 1766, în Werke, voi. IX, 
pp. 55-59 [p. 56 (X, 67)]. 

56 Untersuchung iiber die Deutlichkeit der Grundsătze der natiirlichen Theologie und 
der Moral, p. 175 (II, 275). 

57 Op. cit., p. 184 

general al forţei gravitaţionale, pentru a „explica” pornind de aici 
fenomenele gravitaţiei, nu deduc, pornind de la natura materiei şi a 
mişcării, ceea ce ar trebui să se întâmple în căderea liberă a corpu¬ 
rilor, ci se mulţumesc să stabilească mai întâi „datele” problemei, 
aşa cum le oferă experienţa. Căderea către centrul Pământului, miş¬ 
carea de aruncare, mişcarea lunii în jurul Pământului, în sfârşit, 
rotirea planetelor în jurul Soarelui în traiectorii eliptice: toate 
acestea sunt fenomene date mai întâi ca atare şi stabilite în deter¬ 
minabile lor pure, cantitative. Şi abia acum se naşte întrebarea dacă 
nu cumva acest complex de stări de fapt poate fi redus la un 
„concept” comun, adică dacă nu cumva există o relaţie matematică, 
o funcţie analitică, care să conţină şi să exprime în sine toate aceste 
raporturi speciale. Cu alte cuvinte, nu se porneşte aici de la o 
„forţă” născocită sau imaginată, pentru a deduce pe baza ei anumite 
mişcări (aşa cum, de exemplu, în sistemul fizic aristotelic, căderea 
corpurilor este „explicată” printr-o tendinţă naturală care atrage 
fiecare parte a materiei spre „locul ei natural”); ceea ce numim 
„gravitaţie” reprezintă aici doar o altă expresie pentru raporturile 
mărimilor cunoscute şi măsurabile. Dacă aplicăm acum în meta¬ 
fizică ceea ce învăţăm de-aici, observăm, desigur, că aceasta se referă 
la o sferă de fapte diferită de cea a fizicii matematice. Căci obiectul 
ei nu-1 constituie experienţa externă, ci, mai mult, „experienţa 
interioară”; ea nu studiază corpurile şi mişcările lor, ci cunoştinţele, 
actele de voinţă, sentimentele şi înclinaţiile. 58 

Modul de interpretare nu este însă determinat sau schimbat 
prin faptul că obiectul diferă. Inclusiv aici poate fi vorba doar despre 
descompunerea structurilor date ale experienţei în raporturi simple 
şi despre considerarea lor drept date ultime indivizibile. Dacă în 
aceste date se ascund determinaţii, care, nemaiputând fi descompuse 
în componente şi mai simple, nu ne pot oferi o definiţie scolastică 
(după genus proximum şi differentia specifica), ne este la fel de 


58 Op. cit., p. 186; pentru mai multe detalii despre raportul istoric al acestor afirmaţii 
cu metodologia lui Newton şi a şcolii sale, vezi Das Erkenntnisproblem..., voi. II, 
p. 337 şi urm şi p. 493. 

indiferent. Căci există un tip de „determinare” şi de „evidenţă” - şi 
despre acesta este vorba în conceptele şi raporturile fundamentale 
care, printr-o definiţie logică de acest fel, în loc să ajungă la un grad 
şi mai ridicat de determinare şi evidenţă, este doar camuflat. 
Augustin spunea: „Ştiu foarte bine ce este timpul, dacă mă întreabă 
însă cineva, nu mai ştiu”. 59 La fel, şi în filosofie, putem şti adesea, şi 
chiar cu certitudine, foarte multe despre un obiect, înainte să avem 
definiţia lui, şi chiar dacă nici măcar nu intenţionăm să dăm o astfel 
de definiţie. „Pot avea certitudinea unor predicate diferite ale fiecă¬ 
rui lucru în parte, deşi nu le cunosc îndeajuns, pentru a ajunge la 
conceptul elaborat al lucrului respectiv, adică la definiţia lui. Dacă 
n-aş explica niciodată ce este o dorinţă, aş putea totuşi spune cu 
certitudine că orice dorinţă presupune o reprezentare a lucrului 
râvnit, că această reprezentare este o anticipare a viitorului, că sen¬ 
timentul plăcerii îi este inerent etc. Oricine poate percepe toate 
acestea în conştiinţa nemijlocită a dorinţei. Poate că pe baza obser¬ 
vaţiilor de acest fel am putea ajunge, în cele din urmă, la definiţia 
dorinţei. Doar că, de vreme ce şi fără această definiţie, am putea 
deduce ceea ce căutăm pe baza câtorva trăsături nemijlocite ale unui 
lucru, este inutil atunci să întreprindem ceva atât de delicat.” 60 
Aşadar, la fel cum, în ştiinţa naturii, nu mai începem prin a explica 
„natura” forţei, ci considerăm ceea ce numim forţă drept expresie 
analitică ultimă a proporţiilor cunoscute ale mişcărilor, tot aşa 
esenţa logică, obiectul investigaţiei metafizice, nu trebuie să consti¬ 
tuie începutul cercetării, ci sfârşitul ei. Orice compendiu de metafi¬ 
zică contrazice însă această regulă, prin mersul obişnuit al cercetării, 
sacralizat prin tradiţie. Se începe cu explicarea universalului - tipică 
în acest sens este Metaphysica lui Alexander Baumgarten, care stătea 
la baza prelegerilor lui Kant -, definiţia fiinţei, a esenţei, a substan¬ 
ţei, a cauzei sau a afectului şi dorinţei, în genere, încercându-se apoi 
deducerea particularului din relaţionarea acestor determinaţii. Dacă 


59 Untersuchung uber die Deutlichkeit der Grundsătze der natiirlichen Theologie und 
der Moral, p. 184 [II, 283]. 

60 Op. cit., p. 184 şi urm. [II; 284]. 

examinăm mai atent această presupusă deducţie, vom recunoaşte, 
desigur, că ea acceptă de fapt tacit cunoaşterea particularului pe 
care pretinde că-1 deduce, folosind acest procedeu astfel încât 
„întemeierea” filosofică, chipurile, sfârşeşte prin a fi circulară. Dacă 
vrem să clarificăm ceea ce îi este atribuit şi neatribuit metafizicii, ne 
poate ajuta aici doar întoarcerea la metodele, simple şi oneste în 
acelaşi timp, ale fizicii. Nu vrem, în niciunul din cazuri, să extindem 
cu orice preţ conţinutul cunoaşterii noastre, ci să respectăm cu 
rigurozitate limitele cognoscibilului şi incognoscibilului, ale ceea ce 
este dat şi ceea ce este căutat, fără să ne înşelăm nici pe noi, şi nici 
pe alţii în privinţa acestora. Atât într-un caz, cât şi în celălalt, ajun¬ 
gem la „esenţă” doar prin analiza constantă şi mereu progresivă a 
fenomenelor; desigur, însă, trebuie să ne mulţumim cu faptul că 
nicio determinare a esenţei în acest domeniu nu este absolută, ci doar 
relativă şi provizorie, căci nu putem susţine cu certitudine desă¬ 
vârşirea acestei analize, cel puţin nu în stadiul actual al metafizicii. 
„Adevărata metodă a metafizicii” - aşa sintetizează Kant toate 
aceste observaţii în lucrarea lui premiată - „este de fapt identică cu 
cea introdusă de Newton în ştiinţa naturii şi care a condus acolo la 
rezultate atât de utile. Se spune acolo că, prin experienţe certe, 
trebuie să căutăm, cu ajutorul geometriei, regulile după care se 
petrec anumite fenomene ale naturii. Dacă nu identificăm cauza 
acestora în corpuri, este tot atât de sigur atunci că ele acţionează 
după aceste legi; iar noi explicăm fenomenele încâlcite ale naturii 
când arătăm în mod distinct cum se supun ele acestor reguli deja 
demonstrate. La fel şi în metafizică: căutăm, printr-o experienţă 
interioară certă, adică o conştiinţă nemijlocită, acele semne distinc¬ 
tive care se află cu certitudine în conceptul unei naturi oarecare, şi 
deşi nu cunoaştem esenţa lucrului, le folosim totuşi ca punct de 
pornire în deducţiile noastre cu privire la lucrul respectiv.” 61 

Mai ales într-un singur punct se distanţează acum Kant atât 
de metafizica tradiţională, cât şi de procedeul pe care, la început, el 
însuşi îl utilizase. Metafizica nu poate „inventa” nimic, ci doar să 


61 Op. cit., p. 186 şi urm. [II, 286]. 

enunţe raporturi empirice pure. Ea doar clarifică ceea ce, mai întâi, 
ne este dat ca un întreg întunecat şi complex, facându-i vizibilă struc¬ 
tura; nu-i adaugă însă de la sine nici măcar un singur moment. Şi la 
începuturi, în Allgemeine Năturgeschichte und Theorie des Himmels, 
gândirea kantiană credea că se află pe terenul „experienţei”; însă, 
unde datele experienţei erau insuficiente, şi-a permis completarea şi 
depăşirea datului empiric prin forţa sintetică a fanteziei şi intelec¬ 
tului. Ea pornea de la lume, de la cosmosul cercetătorului naturii; de 
aici, însă, a ajuns, treptat şi inconştient, la ipoteze despre fiinţa 
divină, despre ordinea finală a universului, despre permanenţa 
în timp şi nemurirea sufletului. Doar acum devine Kant conştient de 
întreaga problematică internă a acestui mod de gândire. Poate fi 
demersul metafizic - întreabă el - unul sintetic, unul constructiv? în 
momentul în care întrebarea este atât de categoric pusă, la fel de 
categoric va fi negată. Căci „sinteza” se produce doar dacă conţinu¬ 
turile puse în discuţie reprezintă imagini autocreate ale intelectului, 
care, prin urmare, se subordonează doar legii acestuia. în acest sens, 
matematica, mai ales geometria pură, trebuie să procedeze 
„sintetic”, deoarece formele de care se ocupă se nasc doar în şi odată 
cu actul construcţiei. Ele nu sunt amprente ale unui oarecare dat 
fizic, ci şi-ar păstra semnificaţia şi adevărul chiar dacă n-ar exista 
nimic fizic, nimic real material. Un cerc, un triunghi „există” doar 
graţie actului intelectual şi intuitiv prin care, sintetizând elemente 
spaţiale singulare, le facem să ia fiinţă; nu există nicio trăsătură, 
nicio determinaţie exterioară a acestor imagini care să nu fie 
conţinută în acest act fundamental şi deductibilă doar de aici. „Un 
con poate însemna orice; în matematică, el se naşte din reprezen¬ 
tarea arbitrară a unui triunghi dreptunghic care se învârte în jurul 
unei laturi. Explicaţia, aici şi în toate celelalte cazuri, este evident 
sinteza". 62 Altfel se întâmplă însă cu conceptele şi explicitările 
„filosofiei”. Dacă în matematică, după cum s-a arătat, obiectul con¬ 
cret ce trebuie explicat, cum este elipsa sau parabola, nu există 
înainte de construcţia genetică a imaginii, ci, mai mult, doar prin ea 


62 Op. cit., p. 176 [11,276]. 

se naşte metafizica, dimpotrivă, de la bun început are în vedere 
un material cert intuitiv. Căci ea nu vrea să-i prezinte spiritului 
determinaţii pur ideale, ci proprietăţi şi raporturi ale „realului”. De 
aceea, la fel de puţin ca fizica, nu poate să producă obiectul, ci doar 
să-l înţeleagă în structura lui reală; ea nu-1 „descrie” în sensul în 
care geometrul descrie o anumită figură, adică o creează construind-o, 
ci poate doar să-l „circumscrie”, adică să-i scoată în evidenţă o oarecare 
trăsătură caracteristică şi să o interpreteze în mod izolat. Conceptul 
metafizic îşi menţine valabilitatea relativă doar prin această rapor¬ 
tare obişnuită la „datul” experienţei interne şi externe. Gândirea 
metafizică nu vrea, în nicio privinţă, să fie o „născocire”; ea nu este 
deductivă ca în geometrie, unde, dintr-o definiţie originară, sunt 
formulate progresiv concluzii tot mai noi, ci inductivă, căutând, la o 
stare de fapt existentă, condiţiile în care aceasta rezultă, la un 
ansamblu de fenomene, „temeiurile explicative” posibile. 63 Fireşte 
că aceste temeiuri sunt, în primul rând, doar ipotetice, devin însă 
certe doar dacă reuşim să explicăm pe baza lor totalitatea fenome¬ 
nelor cunoscute, prezentându-le ca unitate legitimă concretă. Kant 
nu are nicio îndoială în privinţa faptului că această problemă, în 
încercările metafizice anterioare, n-a fost soluţionată, bineînţeles, 
în niciun fel: „Fără îndoială că metafizica este cea mai dificilă între¬ 
prindere; doar că încă n-a fost scrisă vreuna” . M 

Şi, într-adevăr, ea n-a putut fi scrisă de vreme ce gândirea 
dispunea în acest sens doar de acea metodă obişnuită a deducţiei, 
specifică filosofiei scolastice. Căci instrumentul folosit aproape exclusiv 
în acest demers este silogismul: lumea e cunoscută şi înţeleasă dacă 
este descompusă într-un şir de concluzii raţionale. Aşa îşi dezvoltase 
Wolff „ideile raţionale” despre Dumnezeu, lume şi suflet, despre 
drept, stat şi societate, despre acţiunile naturii şi despre raporturile 
vieţii spirituale, pe scurt spus, „despre toate lucrurile în genere”, în 
manualele considerate clasice în acea perioadă. Kant aprecia rigu¬ 
rozitatea şi chibzuinţă metodică a acestora, continuând să le apere 


63 Op. cit., (§§ 1 şi 3), p. 176 şi urm.; p. 180 şi urm. 

64 Op. cit., p. 183 [II, 283], 



81 


Anii de profesorat 


şi de pe poziţia sistemului său critic împotriva atacurilor filosofiei 
populare eclectice, pe-atunci la modă. în prefaţa la Critica raţiunii 
pure, Wolff este considerat „creatorul spiritului de temeinicie până 
acum încă nestins în Germania”, deoarece, prin stabilirea legitimă a 
principiilor, prin determinarea clară a conceptelor şi prin evitarea 
de salturi temerare la concluzii, a încercat pentru prima dată să 
conducă metafizica pe calea sigură a unei ştiinţe. 65 Cu toate astea, în 
evoluţia filosofică a lui Kant, nu găsim niciun indiciu cum că s-ar fi 
aflat vreodată într-un raport de dependenţă spirituală cu sistemul sco¬ 
lastic wolffian, cum se poate spune, de exemplu, despre Mendelssohn 
şi Sulzer. Tehnica artistică a argumentării de tip silogistic nu l-a 
„orbit” niciodată; iar în 1762, într-o lucrare, a încercat să explice 
„falsa subtilitate” a acesteia. 66 Mai gravă însă decât această dezba¬ 
tere formală este obiecţia care se naşte acum din noua concepţie 
kantiană cu privire la sarcina metafizicii. Demersul silogistic 
este „sintetic”, în sensul strict în care este folosit acest termen în 
Untersuchung uber die Deutlichkeit der Grundsătze der natiirlichen 
Theologie und der Moral. Pornim de la premise spre concluzii, de la 
conceptele şi definiţiile generale iniţiale mergem către determinaţii 
particulare. Corespunde însă un demers de acest fel drumului cu¬ 
noaşterii care, după cum am văzut, ne-a fost prescris în orice cercetare 
a realului ? Principiul care stă la baza oricărui procedeu logic 
deductiv este principiul identităţii şi al noncontradicţiei - primul, 
după cum arată Kant într-o lucrare logică, Nova dilucidatio, din 
1755, este principiul suprem pentru toate judecăţile afirmative, al 
doilea, principiul suprem pentru toate judecăţile negative. 67 Orice 
deducţie vizează, prin introducerea unui şir de componente concep¬ 
tuale, doar demonstrarea mediată a identităţii între două conţi- 
nuturi, a şi b, când aceasta nu este evidentă în mod direct. Astfel, 


85 Critica raţiunii pure, traducere de Nicolae Bagdasar şi Elena Moisuc, Editura IRI, 
Bucureşti, 1994, Prefaţa la ediţia a doua, p. 43. 

68 Die falsche Spitzfindigkeit der vier syllogistischen Figuren, în Werke, voi. II, 49-65 
[Falsa subtilitate a celor patru figuri silogistice], 

87 Principiorum primorum cognitionis metaphysicae nova dilucidatio, în Werke, voi. I, 
pp. 389-426 (V. p. 393). 

sistemul lucrurilor şi al evenimentelor, conform concepţiei raţiona¬ 
liste, trebuie prezentat tot mai exact şi mai determinat ca un sistem 
de premise şi concluzii. Formulând astfel sarcina filosofiei, Wolff 
face evident referire la Leibniz: în elaborarea ulterioară a sistemului 
său, a şters însă limita metodică subtilă, care mai exista încă la 
acesta, între „principiul noncontradicţiei” şi „principiul raţiunii su¬ 
ficiente”. Conform lui Leibniz, primul este principiul adevărurilor 
„necesare”, al doilea, principiul celor „contingente”; primul vizează 
tezele logicii şi matematicii, în timp ce al doilea, în sens specific, 
trebuie să garanteze tezele fizicii. în cadrul sistemului scolastic 
wolffian, uniformitatea schemei de argumentare constrângea însă 
tot mai mult la o uniformitate a principiilor. Pretutindeni se simţea 
aşadar aici dorinţa de depăşire a particularităţii conţinuturilor „ma¬ 
teriale” de cunoaştere şi a principiilor cunoaşterii prin reducerea lor 
la principiul logic al identităţii şi prin „demonstrarea” lor pe baza 
acestuia. în acest sens încercase Wolff, de exemplu, să demonstreze 
„principiul raţiunii suficiente”, ajungând însă la un cerc vicios; dacă 
ar exista ceva, aşa raţionase el, fără niciun temei, nimic n-ar trebui 
să fie atunci temeiul unui lucru - fapt ce conţine o contradicţie. S-a 
încercat, în acest mod, deducerea necesităţii ordinii spaţiale a feno¬ 
menelor, doar pe baza validităţii principiului logic suprem: căci ceea 
ce este gândit ca fiind diferit de noi, aşa s-a conchis, trebuie gândit 
ca existând în afara noastră, deci separat de noi din punct de vedere 
spaţial. „Praeter nos” este interpretat aici ca „extra nos”, conceptul 
abstract al diversităţii ca „separare” intuitivă a locurilor spaţiale. 

Bineînţeles că lipsurile acestui mod de abordare au fost 
observate şi în cadrul filosofiei scolastice germane. Crusius, cel mai 
important adversar al lui Wolff, pune accentul în critica lui pe faptul 
că principiul noncontradicţiei, ca principiu formal, nu poate oferi, în 
genere, vreo cunoaştere concretă, ci, pentru aceasta, ar fi necesar un 
şir de „principii materiale” originare şi nedeductibile, însă mai 
sigure. 68 Ultimul pas decisiv în această direcţie l-a făcut însă Kant în 

68 Vezi Das Erkenntnisproblem, voi. II, pp. 442-449; vezi afirmaţiile lui Kant despre 
Crusius în Untersuchung uber die Deutlichkeit der Grundsătze der naturlichen 
Theologie und der Moral, § 3, pp. 194-197. 

Versuch, den Begriff der negativen Grofien in die Weltwiesheit 
einzufuhren, un tratat care avea probabil legătură cu lucrarea pre¬ 
miată 69 . Chiar la început este formulată aici distincţia între opoziţia 
logică şi opoziţia reală. Prima are loc când două predicate se ra¬ 
portează unul la altul, ca A şi non-A - când, aşadar, afirmarea logică 
a unuia conţine în sine negarea logică a celuilalt. Rezultatul acestei 
opoziţii este astfel nimicul pur: dacă pe un om îl consider erudit şi, 
în acelaşi timp şi sub acelaşi raport, ignorant, dacă-mi imaginez un 
corp în mişcare şi inert, această idee e imposibilă şi lipsită de con¬ 
ţinut. Cu totul altfel stau însă lucrurile în cazul opoziţiei reale - în 
acele cazuri, în care, popular fie spus, nu este vorba de o opoziţie a 
trăsăturilor şi determinaţiilor conceptuale, ci de una a „forţelor”. 
Viteza unui corp în mişcare, care nu întâmpină niciun fel de piedici 
exterioare, poate fi anulată printr-o alta egală, dar invers orientată-. 
ceea ce rezultă însă de aici nu este, ca în primul caz, o contradicţie 
logică, ci acea stare fizică tipică pe care o numim „repaus” sau 
„echilibru”. Dacă în prima formă, în încercarea de a stabili o relaţie 
între A şi non-A, rezultatul este un nonsens, aici este vorba despre o 
determinare stabilă şi clară a mărimilor, căci mărimea „zero” nu 
este mai puţin determinată decât orice altă mărime căreia i se atri¬ 
buie un număr pozitiv sau negativ. Prin urmare, modul în care se 
determină reciproc diferite cauze reale, înlănţuindu-se în unitatea 
unui efect - raport ilustrat cel mai bine prin paralelogramul 
mişcărilor sau al forţelor - nu este, în niciun caz, identic cu relaţia 
existentă între predicatele logice şi judecăţi. „Cauza reală” repre¬ 
zintă un raport independent, tipic calitativ, care nu numai că nu 
se epuizează în raportul dintre cauza logică şi consecinţă, dintre 
„antecendens ” şi „consequens ”, dar nici măcar nu poate fi exprimat 
prin acesta. Doar acum metoda metafizicii este separată definitiv de 
cea silogistică: căci metafizica, conform definiţiei pe care i-a dat-o 
Kant, vrea să fie ştiinţa „cauzelor reale”. în metafizică, la fel ca 
în ştiinţa naturii, descompunerea fenomenului complex conduce 


69 Prezentarea tratatului se găseşte în Actele Facultăţii de Filosofie din Konigsberg, 
cu data de 3 iunie 1763, în timp ce lucrarea premiată a fost terminată la sfârşitul lui 
1762. 

la anumite raporturi fundamentale simple, care doar în realitatea 
lor pură pot fi înţelese, şi nu pornind de la concepte. 

Acest lucru vizează în primul rând raportul de cauzalitate, 
care, pentru noi, deşi este neîndoielnic, nu mai poate fi demonstrat 
logic; căci pentru determinarea lui nu mai există în sistemul con¬ 
ceptual formal al logicii niciun pretext şi niciun mijloc. Fireşte că 
este uşor de înţeles cum un efect urmează cauzei lui conceptuale, o 
consecinţă unei premise, conform principiului identităţii, deoarece, 
în acest caz, trebuie doar să descompunem cele două concepte care 
trebuie relaţionate aici, pentru a regăsi în ele una şi aceeaşi carac¬ 
teristică. O cu totul altă problemă, despre care Kant recunoaşte că 
niciunul dintre „filosofii temeinici” n-a putut să i-o clarifice până 
atunci, este cum decurge ceva din altceva, însă nu conform princi¬ 
piului identităţii. Cuvintele „cauză” şi „efect”, „forţă” şi „acţiune” 
nu conţin aici vreo soluţie, ci doar repetă problema. Ele toate spun 
că, dacă ceva există, trebuie să existe atunci şi altceva diferit de acel 
ceva, şi nu că - ceea ce ar corespunde unei linii pur logice de argu¬ 
mentare -, dacă ceva este gândit, trebuie gândit atunci şi un altceva, 
identic în fond cu acesta.™ în evoluţia sistemului kantian iese, cu 
aceasta, la iveală primul dualism pronunţat. Concepţia potrivit 
căreia logica, în forma ei tradiţională, ca silogistică, ar fi suficientă 
pentru „a copia” sistemul realităţii este definitiv înlăturată: căci ea 
şi principiul ei suprem, principiul noncontradicţiei, nu mai pot nici 
măcar indica, în specificitatea lui, cel mai simplu raport real, 
raportul cauză-efect. Să renunţe atunci gândirea la a mai înţelege 
natura şi structura existenţei? Să devenim atunci „empirişti”, mul- 
ţumindu-ne să înşiruim impresie după impresie, stare de fapt după 
stare de fapt? Kant, cu siguranţă, n-a gândit niciodată aşa, în niciun 
moment al evoluţiei lui. Renunţarea la silogistică şi la metoda ei 
care imită mersul sintetic argumentativ al geometriei nu înseamnă 
pentru el, în niciun caz, renunţarea la o întemeiere „raţională” a fi- 
losofiei: căci analiza experienţei - care, de aici înainte, devine pentru 


70 Vezi Versuch, den Begriff der negativen Groessen in die Weltweisheit einzufuehren, 
în Werke, voi. II, pp. 203-242. 

el sarcina esenţială a oricărei metafizici - mai reprezintă încă pentru 
el o operă a raţiunii. Sintetizând ceea ce a înfăptuit raţiunea, con¬ 
form concepţiei dominante a acestei epoci, în raport cu realitatea, 
obţinem o dublă relaţie. Ea trebuia, pe de o parte, să descompună 
datul experienţei până la ultimele raporturi fundamentale din care 
acesta se constituie - desigur, raporturi pe care doar le-a exprimat, 
în existenţa lor pură, fără să continue însă şirul deducţiilor. în 
schimb, pe de altă parte, ea poate întemeia şi demonstra necesitatea 
unei fiinţe absolute - şi acesta este un privilegiu care îi mai este încă 
aici îngăduit -, căci, din purele posibilităţi ideale, domeniul ei de cer¬ 
cetare, decurg, după cum a arătat Der einzig mogliche Beweisgrund, 
existenţa şi esenţa realităţii supreme, atotcuprinzătoare, pe care o 
indicăm prin conceptul de Dumnezeu. Dacă alăturăm aceste două 
funcţii, descoperim că aparţin unor direcţii complet diferite de gân¬ 
dire. Este o dilemă tipică pentru Kant, când, pentru determinarea 
realităţii, trimite, pe de o parte, raţiunea la datele experienţei, iar pe 
de altă parte, îi încredinţează forţa de a demonstra certitudinea 

necondiţionată a unei fiinţe infinite care se situează în afara ori- 

* > 

cărei experienţe. Analistul „experienţei interne” - care încearcă să 
se formeze după modelul metodei newtoniene - şi filosoful specu¬ 
lativ - care se agaţă de nucleul oricărei metafizici raţionale, de argu¬ 
mentul ontologic, deşi într-o formă schimbată - nu s-au separat încă 
aici. Această opoziţie ascundea germenele şi condiţia evoluţiei 
filosofice ulterioare a lui Kant. Odată înţeleasă, ea revendica şi o 
anumită decizie, una care trebuia să-l împingă pe Kant tot mai 
departe de sistemele filosofiei scolastice. 

2.3. Critica metafizicii dogmatice - 
Visurile unui vizionar 

Kant îşi creează reputaţie în lumea literară şi filosofică a 
Germaniei odată cu scrierile din 1763. Mendelssohn, deşi nu înţelege 
pe deplin originalitatea demersului argumentativ, recenzează Der 
einzig mogliche Beweisgrund zu einer Demonstration des Daseins 

Gottes şi recunoaşte, fără invidie şi fără rezerve, faptul că Immanuel 
Kant este un „gânditor autonom”. Kant a spus mai târziu despre 
această recenzie că l-a făcut cunoscut, pentru prima dată, publicului. 
Părerea Academiei din Berlin despre lucrarea Untersuchungen 
iiber die Deutlichkeit der Grundsătze der natiirlichen Theologie 
und der Moral şi faptul că aceasta apăruse alături de lucrarea 
premiată a lui Mendelssohn în scrierile Academiei l-au făcut cu¬ 
noscut pe Kant şi în afara graniţelor Germaniei. Deşi poziţia lui faţă 
de filosofia epocii nu este încă precis determinată şi delimitată, el se 
numără de aici înainte printre liderii spirituali ai Germaniei. Gân¬ 
ditori ca Lambert, socotit fără îndoială una din cele mai originale 
minţi ale epocii şi considerat de însuşi Kant drept „primul geniu în 
Germania” în materie de metafizică, încep cu el o corespondenţă 
ştiinţifică, prezentându-i proiectele lor filosofice. în general, Kant 
începe să fie văzut acum drept viitorul creator al unui nou „sistem” 
pe care Mendelssohn îl anticipase în 1763 - cu 18 ani înainte de 
apariţia Criticii raţiunii pure -, în recenzia deja menţionată. 

După scrierile din 1763, Kant, în evoluţia lui ca gânditor şi 
scriitor, intră într-o fază care a înşelat în cel mai ciudat mod aceste 
aşteptări. Lumea spera şi aştepta de la el proiectul unei metafizici 
noi, mult mai temeinică şi mai credibilă, o descompunere analitică 
abstractă a premiselor ei şi o examinarea teoretică matură a celor 
mai generale rezultate ale ei - a primit în schimb, în primul rând, o 
scriere, care, prin forma ei literară şi prin accesoriile stilistice, 
răsturna orice tradiţie ştiinţifică şi filosofică. Visurile unui vizionar 
interpretate prin visurile metafizicii - aşa se numea lucrarea ano¬ 
nimă ce apărea în 1766, în Konigsberg. Magistrul Kant, autor al 
scrierii premiate de Academie, scrisese într-adevăr această lucrare? 
Existau îndoieli în această privinţă - atât de straniu şi de străin era 
tonul ei. Căci nu era vorba de examinarea teoretică a metafizicii şi a 
principiilor ei, ci o subtilă ironie se joacă aici îndrăzneţ cu toate 
conceptele şi clasificările acesteia, cu definiţiile şi distincţiile, cu ca¬ 
tegoriile şi şirurile ei de concluzii logice. Pe de altă parte, răzbate 
însă din lucrare, în pofida ironiei, un ton grav. Căci este vorba, 

totuşi, de îndoieli şi reflecţii ce ating problemele spirituale şi religioase 
supreme ale umanităţii - chestiuni ca nemurire şi permanenţă în 
timp, despre care Kant, în orice fază a gândirii, indiferent cum sună 
răspunsul lui teoretic, mărturisise că prezintă doar un interes moral. 
„S-ar spune” - citim într-un pasaj din lucrare - „că avem de-a face 
cu o discuţie serioasă asupra unei probleme atât de indif erente ca cea 
pe care o tratăm noi, ce merită să fie numită mai degrabă amu¬ 
zament decât o îndeletnicire serioasă. Şi nu este incorect să judecăm 
astfel. Şi deşi nu este cazul să facem pregătiri însemnate pentru 
mărunţişuri, totuşi, trebuie să le facem şi în astfel de ocazii [...] Eu 
nu găsesc că un ataşament oarecare sau o înclinaţie concepută 
înainte de examinare ar priva sufletul meu de docilitate în raport cu 
toate felurile de principii pro sau contra, cu excepţia unui singur 
caz. Balanţa intelectului nu este însă cu totul nepărtinitoare, iar 
unul dintre braţele sale, cel ce poartă inscripţia speranţă în viitor, 
are un avantaj mecanic [...] De acest fel este singura incorectitudine 
pe care eu nu o pot preveni şi pe care în fapt nici nu vreau să o pot 
preveni vreodată.” 71 

Ce moment este însă cu adevărat decisiv în această mixtură 
paradoxală de glumă şi seriozitate? Care este aici adevărata faţă a 
autorului şi care e masca lui? Este scrierea doar un capriciu de 
moment? Sau în spatele acestui joc satiric se ascunde altceva - cum 
ar fi, de exemplu, o tragedie a metafizicii? Niciunul din prietenii 
şi criticii lui Kant nu a putut răspunde cu certitudine la aceste 
întrebări. Cei mai bine intenţionaţi critici, cum este, de exemplu, 
Mendelssohn, nu şi-au ascuns uimirea cu privire la acest echivoc. 
Răspunsul lui Kant a fost însă, la început, aproape o enigmă. 
„Uimirea pe care o exprimaţi cu privire la tonul micii scrieri” - îi 
scrie el lui Mendelssohn - „este pentru mine o dovadă a bunei păreri 
pe care v-aţi format-o despre caracterul meu sincer; îmi place şi 
apreciez inclusiv indignarea dumneavoastră cu privire la tonul 
echivoc. în fapt, nu veţi mai avea niciodată motive să vă schimbaţi 
părerea despre mine, căci, indiferent ce greşeli ar putea exista, pe 

71 Visurile unui vizionar, traducere de Rodica Croitoru, Editura IRI, Bucureşti, 2003, 
pp. 76-77. 

care nici măcar cea mai fermă decizie să nu le poată ocoli, cu sigu¬ 
ranţă nu voi avea niciodată un temperament nestatornic, mai ales 
după ce am învăţat deja, de-a lungul celei mai mari părţi a vieţii 
mele, să mă debarasez de majoritatea lucrurilor care obişnuiesc să 
corupă caracterul; prin urmare, pierderea armoniei interioare, care 
provine din conştiinţa unei moralităţi nesimulate, ar fi răul suprem 
care mi s-ar putea întâmpla vreodată, dar de care sunt sigur că nu 
voi avea parte. Cred în multe lucruri, şi chiar cu tărie; cred şi în 
unele despre care, spre marea mea mulţumire, n-aş avea curajul să 
mărturisesc vreodată ceva, nu voi afirma însă niciodată ceva în care 
să nu cred.” 72 Dacă încercăm să elucidăm problemele cu care se 
confruntă de fapt Kant şi care se ascund în mod evident în spatele 
lucrării, contextul apariţiei acesteia ne ajută foarte puţin într-o 
primă fază. într-o renumită scrisoare către Charlotte von Knobloch, 
Kant însuşi descrie cum, mai întâi, a acordat atenţie istorisirilor 
fantastice care circulau pe-atunci despre „vizionarul” Swedenborg, 
fapt ce l-a determinat să studieze în profunzime opera fundamen¬ 
tală a acestuia, Arcana coelestia. Nu reluăm aici această relatare, ci 
ne mulţumim doar să facem referire la ea. 73 Cine este însă dispus să 
creadă că Immanuel Kant, doar pentru că achiziţionase cu mult 
efort şi cu mulţi bani cele opt volume ale operei lui Swedenborg, 
dorea o confruntare literară serioasă cu aceasta? Să credem mai 
degrabă ceea ce aflăm din preambulul umoristic la Visurile unui 
vizionari „Autorul” - aflăm de aici - „recunoaşte cu o anumită umi¬ 
linţă că a fost onest în urmărirea adevărului unor relatări de felul 
♦ 

menţionat. El a descoperit... nimic, ca de obicei când nu este nimic 

de căutat... Aşadar, aceasta este în sine o cauză suficientă pentru a 

scrie o carte; numai că acesteia i s-a mai adăugat faptul că modestul 

autor s-a străduit de mai multe ori să scrie cărţi bucurându-se de 

» 

sprijinul impetuos al prietenilor cunoscuţi şi necunoscuţi.” 74 Cu greu 
l-ar fi putut determina toate acestea pe Kant, care nu se lăsa condus 
de vreun „orgoliu de autor” 75 , să se ocupe atât de detaliat de „cel 


72 Scrisoare către Mendelssohn din 8 aprilie 1766, p. 55 şi urm. [X, 66]. 

73 Scrisoare către Charlotte von Knobloch, 10 august 1763, în Werke, voi. IX, pp. 34-39. 

74 Visurile unui vizionar, p. 44. 

75 Vezi scrisoare către Marcus Herz din 1733, în Werke, voi. IX, pp. 114-117. 

mai mare visător dintre toţi”, dacă n-ar fi recunoscut la el un raport 
straniu cu problema filosofică fundamentală la care îl condusese 
între timp evoluţia sa interioară. Swedenborg este pentru Kant 
caricatura oricărei metafizici suprasensibile; din cauza acestei 
distorsionări a trăsăturilor ei fundamentale, îşi permite însă să-i 
arate oglinda. Dacă nu s-a recunoscut în analiza rece şi la obiect din 
„lucrarea premiată”, metafizica trebuie să se recunoască acum în 
această caricatură. Căci, prin ce se disting de fapt excesele fantastice 
ale visătorului de „cei ce construiesc în aer toate felurile de lumi 
ideale” care obişnuiesc să-şi numească creaţiile sisteme filosofice? 
Unde se află limita care separă închipuirile vizionarului de acea 
ordine construită a lucrurilor, după cum a făcut-o Wolff, din mai 
puţine materiale empirice, şi mai mult din concepte obţinute prin 
tertipuri? Sau de cea construită din nimic de Crusius, „prin forţa 
magică a unor sentinţe asupra a ceea ce poate fi gândit şi ceea ce nu 
poate fi gândit ”? 76 

Dacă filosoful intenţionează să recurgă aici la „experienţe”, 
atunci - independent de faptul că examinarea acestei pretenţii va 
conduce adesea la lipsuri grave ale întemeierii - visătorului nu-i vor 
lipsi anumite instanţe, date şi „stări de fapt” certe, verificate, supra¬ 
sensibile. Sau să fie aici decisivă forma sistemului, „ansamblul raţio¬ 
nal” de concepte şi principii? Kant învăţase însă deja, din studiul 
amănunţit al Arcanei coelestia, cât de departe poate merge acest 
sistem, ajungând chiar la absurdităţi evidente. Cum silogistica, 
conform rezultatelor obţinute în scrierile din 1763, nu e suficientă 
pentru examinarea unei cauze reale -, pe de altă parte, lipsa adevă¬ 
ratelor cauze reale nu împiedică apariţia unei scheme, în aparenţă 
fără lacune, de şiruri cauzale. Aşadar, în această privinţă, „visătorii 
raţiunii” nu sunt mai buni decât „visătorii senzaţiei”: arhitectonica 
artistică a construcţiei nu poate suplini lipsa „uneltelor”. Iar astfel, 
nici măcar pentru filosoful sistematic nu există un alt criteriu pentru 
„realitatea” concluziilor lui decât examinarea exactă şi răbdătoare a 

76 Visurile unui vizionar, p. 69; pentru ceea ce trebuie înţeles prin „sentinţe asupra a 
ceea ce poate fi gândit şi ceea ce nu poate fi gândit" la Crusius, vezi explicaţia dată 
într-un pasaj din lucrarea premiată (p. 196 şi urm.). 

„datelor” ce-i stau la dispoziţie pentru fiecare problemă în parte. Ce 
formă îmbracă însă metafizica tradiţională, dacă o supunem acestui 
etalon! Pretutindeni ne lovim în metafizică de probleme care nu 
numai că se dovedesc neînţelese, ci, la o examinare mai atentă, şi 
neinteligibile, căci însăşi formularea problemei începe de la un con¬ 
cept echivoc sau de la o premisă obţinută prin tertipuri. 77 Se vor¬ 
beşte despre „prezenţa” sufletului în corpuri, se investighează modul 
în care „spiritul” acţionează asupra „materiei” sau invers - nu se ob¬ 
servă însă că reprezentarea pe care o avem despre spirit nu se da¬ 
torează analizei ştiinţifice riguroase, ci mai mult obişnuinţei şi 
prejudecăţii. Este mare această amăgire de sine, dar, pe de altă 
parte, este de înţeles: „Căci despre ceea ce ştim foarte mult de tim¬ 
puriu, din vremea copilăriei, ulterior, şi la maturitate, apare certi¬ 
tudinea că nu ştim nimic, iar omul care are un fond bun devine, în 
cele din urmă, sofistul iluziilor din tinereţea sa.” 78 De altfel, la fina¬ 
lul tratatului despre „mărimile negative”, Kant recunoaşte ironic 
„neputinţa” capacităţii lui de înţelegere, spunând că, de obicei, 
„înţelege cel mai puţin ceea ce toţi oamenii cred că înţeleg cu uşu¬ 
rinţă”. 79 Graţie acestei neputinţe, metafizica epocii, „dorind să fie 
atât de fecundă” 80 , devine tot mai mult pentru el, pe măsură ce 
se afunda şi mai adânc în ea, o carte cu şapte peceţi. Ea înseamnă 
pentru el o ţesătură de opinii, care, similar relatărilor pe care le face 
Swedenborg despre lumea spiritelor, pot fi asimilate istoric, însă nu 
pot fi înţelese pornind de la cauze prime, nefiind în realitate con¬ 
vingătoare. îi rămâne, prin urmare, o singură poziţie: mărturisirea 


77 Vezi scrisoarea către Mendelssohn din 8 aprilie 1766, p. 58 şi urm. [X, 69]: „[...] 
încercarea mea asupra analogiei între o influenţă morală a naturilor spirituale şi 
gravitaţia generală nu este de fapt vreo părere onestă de-a mea, ci un exemplu pentru 
cât de departe şi de neîngrădit se poate merge în invenţiile filosofice, când datele 
lipsesc, şi pentru cât de necesar ar fi, pentru o astfel de sarcină, să stabilim ceea ce ar 
fi util pentru soluţia problemei şi dacă datele necesare nu lipsesc. [...] Trebuie să 
stabilim dacă nu cumva aici există limite reale care să nu fie fixate prin barierele 
raţiunii, ba chiar şi prin ale experienţei care conţine datele pentru acestea.” 

78 Visurile unui vizionar, p. 47. 

79 Negative Grofien, p. 240 (II, 201). 

80 Scrisoare către Mendelssohn din 8 aprilie 1766, p. 57 (X, 67). 

onestă şi deschisă a ignoranţei. De aici înainte, problema lumii 
spiritelor, dar şi temele care se referă la obiecte ce transcend orice 
experienţă, nu mai reprezintă pentru el conţinuturi ale speculaţiei 
teoretice. Ceea ce filosofia poate realiza în această privinţă pare, în 
sens strict, lipsit de însemnătate; în sens metodic, însă, este hotă¬ 
râtor pentru cunoaştere şi viaţă. Ea transformă scepticismul forţat 
într-unul liber şi dorit. „Atunci când ştiinţa şi-a parcurs traseul, ea 
ajunge în mod natural în punctul unei modeste încrederi şi spune 
involuntar despre sine: Cât de multe lucruri există totuşi, pe care eu 
nu le înţeleg! Dar raţiunea maturizată de experienţă şi ajunsă la 
înţelepciune spune cu sufletul senin prin gura lui Socrate, în mij¬ 
locul mărfurilor care se etalează într-o zi de iarmaroc: Cât de multe 
lucruri există totuşi, de care eu nu am deloc nevoie! Astfel, la sfârşit, 

se reunesc două tendinţe de o natură atât de diferită într-una sin- 

* 

gură, cu toate că la început ele au avut direcţii diferite, unde prima 
este vană şi nesatisfăcută, iar a doua este serioasă şi satisfăcută. 
Căci pentru a face o alegere raţională trebuie mai înainte să cu¬ 
noaştem şi ceea ce este inutil şi chiar imposibil; dar ştiinţa ajunge, 
în cele din urmă, să determine limitele stabilite ei conform naturii 
raţiunii umane; iar toate proiectele lipsite de fundament, care de altfel 
pot să nu aibă în ele însele o altă indemnitate decât aceea de a fi 
plasate în afara sferei umane, dispar în limbusul vanităţii. Atunci 
metafizica însăşi devine ceva care se îndepărtează destul de mult de 
ceea ce este ea astăzi, pe care cel puţin am putea să o presupunem 
ca însoţitoare a înţelepciunii .” 81 

Aceste afirmaţii prezintă, pentru întreaga evoluţie a lui 
Kant, un dublu interes. Pe de o parte, ele ne arată un Kant aflat în 
cea mai strânsă relaţie cu tendinţele şi temele iluministe funda¬ 
mentale - pe de altă parte, însă, ne indică faptul că acestea au primit 
în spiritul lui o nouă formă şi întemeiere. Dacă filosofia luminilor 
procedează naiv în respingerea suprasensibilului, limitând raţiunea 
la datul empiric, la „ceea ce se află dincoace”, pentru Kant, acelaşi 
procedeu reprezintă produsul unui proces de gândire care a parcurs 


81 Visurile unui vizionar, p. 99. 

toate stadiile reflecţiei critice. El nu se situează pe terenul „expe¬ 
rienţei” din precauţie sau comoditate, ci în mod asumat şi conştient. 
Astfel, pentru el, metafizica mai este încă ştiinţă: însă nu ştiinţa 
lucrurilor unei lumi suprasensibile, ci ştiinţa limitelor raţiunii 
umane. 82 Ea trimite omul la cercul lui specific, adecvat lui, căci e 
singurul de care are el nevoie pentru a se defini din punct de vedere 
moral, pentru determinarea în vederea acţiunii. Atitudinea morală a 
epocii luminilor, aşa cum este ea vie în cele mai mari şi mai pure 
spirite ale ei, îşi găseşte aici prin Kant justificarea teoretică. „Nu; va 
veni, cu siguranţă va veni vremea aceea a desăvârşirii” - declară 
Lessing la finalul Educaţiei neamului omenesc - „când omul, cu cât va 
fi mai încredinţat în mintea lui de apropierea unui viitor mai bun, cu 
atât mai puţin va avea nevoie să-şi caute în acest viitor motivele 
acţiunilor sale; atunci el va înfăptui binele pentru că e bine, şi nu 
pentru că nu ştiu ce arbitrare răsplăţi sunt statornicite, care 
şi-au avut altădată rostul unic să-i fixeze şi să-i întărească privirea 
şovăitoare spre a putea descoperi răsplăţile intrinseci, mai bune, ale 
binelui.” 83 Pornind de la aceeaşi concepţie etică fundamentală şi de 
la acelaşi patos intelectual se pronunţase Kant, cu un deceniu şi ju¬ 
mătate înainte de Educaţia neamului omenesc, pro şi contra metafi¬ 
zicii. „Cum? aşadar este bine să fim virtuoşi numai pentru că există 
o altă lume sau mai degrabă că acţiunile ar merita să fie recompen¬ 
sate pentru că ele au fost bune şi virtuoase în ele însele?” 84 Cine mai 
are nevoie de perspective metafizice pentru întemeierea moralităţii 
nu-şi recunoaşte încă acea trăsătură autarhică pură, care constituie 

adevăratul lui conţinut. în acest sens al imanentei etice se încheie 
* » 

Visurile unui vizionar cu apelul la cuvintele „onestului Candid”: 
Hai să ne ocupăm de fericirea noastră, să mergem în grădină şi să 
muncim! 85 


82 Op. cit., p. 97. 

83 Gotthold Ephraim Lessing, Educaţia neamului omenesc, în româneşte de Lucian 
Blaga, în Opere I, Editura de Stat pentru Literatură şi Artă, Bucureşti, 1958, p. 330. 

84 Visurile unui vizionar, p. 102. 

85 Op. cit., p. 103. 

Noul ideal educativ se transformă aici într-un nou ideal de 
viaţă. Despre modul în care aceste idealuri s-au impregnat imediat 
atunci în atitudinea spirituală a lui Kant şi în influenţa pe care a 
avut-o asupra altora deţinem o dovadă decisivă şi clasică într-o 
renumită descriere a lui Herder, pe care nicio biografie kantiană nu 
trebuie s-o treacă cu vederea. „Am avut norocul să cunosc un filosof 
care mi-a fost profesor. în anii lui înfloritori, avea vioiciunea unui 
tânăr, care cred că l-a însoţit şi la bătrâneţe. Fruntea lui, construită 
pentru gândire, era un loc de seninătate şi bucurie indestructibile; 
de pe buze îi curge discursul cel mai bogat în idei; gluma şi vorbele 
de duh îi stăteau la dispoziţie, iar cuvântările lui bogate în învăţă¬ 
turi erau cea mai plăcută companie. în acelaşi spirit în care îi analiza 
pe Leibniz, Wolff, Baumgarten, Crusius şi Hume, şi în care urmărea 
legile enunţate de Kepler şi Newton, la fel accepta şi lucrările 
apărute pe atunci ale lui Rousseau, Emil şi Heloise, dar şi orice altă 
descoperire în domeniul ştiinţelor naturii; le preţuia ca atare şi se 
întorcea la cunoaşterea sinceră a naturii şi la valoarea morală a 
omului. Oameni, popoare, istoria naturii, ştiinţa naturii, matematică 
şi experienţă: toate acestea erau sursele din care îşi alimenta 
conferinţele şi relaţiile pe care le întreţinea; nimic din ceea ce era 
demn de a fi cunoscut nu-i era indiferent; cabală, sectă, avantaj, 
ambiţie: niciuna dintre acestea n-au constituit vreodată pentru el 
nici cel mai mic stimul împotriva aflării adevărului. El încuraja şi 
constrângea în mod plăcut spre gândire autonomă-, despotismul era 
străin firii lui. Omul la care mă refer aici cu cea mai mare re¬ 
cunoştinţă şi preţuire este Immanuel Kant; portretul lui se află în 
faţa mea.” 86 în Jurnalul de călătorie”, Herder subliniază contrastul 
între anii de studiu din copilărie şi tinereţe, seci, abstracţi, disper¬ 
saţi, şi „modul viu de predare” şi „filosofia umană” pură a lui Kant. 87 
Herder subliniază mereu libertatea şi seninătatea sufletului ca tră¬ 
sături fundamentale ale firii lui Kant; se pare însă că n-a conştientizat 

86 Johann Gottfried Herder, Briefe zur Beforderung der Humanităt (Scris. 79), în 
Sămmtliche Werke, voi. XVII şi urm., Berlin, 1881, 1883, voi. XVII, pp. 402-408. 

pe deplin faptul că această armonie n-a fost pentru Kant un dar 
direct al naturii şi destinului, ci a obţinut-o prin grele bătălii 
intelectuale. Se pare că aceste bătălii au luat sfârşit doar odată cu 
Visurile unui vizionar. Kant a găsit, în sens teoretic şi etic, în 
cunoaştere şi în acţiune, direcţia spre „ceea ce se află dincoace”. El 
este convins acum că se situează „pe poziţia unui om” şi că nimic 
înşelător nu l-ar putea ispiti să iasă în afara acesteia. 88 Această 
tendinţă se manifesta atât de pronunţat încât era evidentă pentru 
oricine intra pe atunci în contact cu el. „Pe mulţi i-a făcut să vadă, 
luminându-le ochii, simplitate în gândire şi natura în viaţă”, aşa 
sună câteva versuri dintr-un poem pe care tânărul Reinhold Michael 
Lenz îl compune în 1770 „în numele celor care studiau în Konigsberg” 
şi îl înmânează profesorului Kant cu ocazia preluării noii lui 
funcţii. 89 în această perioadă, în Kant se înfăptuieşte idealul unei 
vieţi contemplative şi active în egală măsură, vizând sfera obligaţi¬ 
ilor cotidiene, dar şi perspective mai largi, orientată în permanenţă 
spre cele mai generale contexte spirituale, şi, totuşi, conştientă în 
flecare clipă de limitele înţelegerii umane. într-o scrisoare pe care 
i-o trimite lui Herder, la Riga, în 1768, Kant însuşi schiţează ima¬ 
ginea acestui tip de viaţă: „în ceea ce priveşte dezvoltarea timpurie 
a talentelor dumneavoastră, mă gândesc cu mai mare plăcere la mo¬ 
mentul în care spiritul productiv nu mai cucereşte, animat de emoţii 
şi sentimente juvenile, acea linişte blândă, dar plină de sensibilitate, 
şi care constituie oarecum viaţa contemplativă a filosofului, exact în 
opoziţie cu ceea ce visează misticii. îmi pun nădejdea în această 
epocă a geniului, bazându-mă pe ceea ce cunosc de la dumneavoastră: 
o natură spirituală, extrem de utilă pentru lume, şi în privinţa 


87 J.G. Herder, Journal meiner Reise, p. 384. 

88 Vezi Kant, Fragmente aus seinem Nachlasse, în Friedrich Wilhelm Schubert (ed.), 
Immanuel Kant’s Briefe, Erklărungen. Fragmente aus seinem Nachlasse (Sămmtliche 
Werke [Ediţia Rosenkranz, voi. XI, 1, Berlin, 1842, pp. 215-277; vezi şi Imm. Kant’s 
Sămmtliche Werke in chronologischer Reihenfolge, ed. de Gustav Hartenstein, 
voi. VIII, Leipzig, 1868, p. 625]. 

89 Poezia este tipărită de exemplu în volumul editat de August Sauer, Sturmer und 
Drănger, voi. II, Lenz und Wagner (Deutsche National-Literatur. Historischkritische 
Ausgabe, ed. de Joseph Kiirschner, voi. 80, Berlin, Stuttgart, o. J., 1886, p. 215 şi 
urm. (citat pp. 216 şi 215). 

căreia Montăigne ocupă locul cel mai de jos, iar Hume, după câte 
ştiu, pe cel mai de sus.” 90 

în această perioadă, Kant este influenţat cel mai tare de 
această „natură spirituală” - şi mai clar spus, el examinează acum 
literatura filosofică, asumându-şi poziţia faţă de ea, dintr-o perspec¬ 
tivă pur spirituală. Fireşte că la prima vedere, opoziţia între Kant şi 
Montăigne, între „critic” şi „sceptic”, între cel mai riguros gânditor 
sistematic şi cel mai nesistematic pare ireconciliabilă. Şi, totuşi, în 
faza spirituală în care ne aflăm aici, îi uneşte o trăsătură comună 
care îşi are originea în atitudinea lor faţă de erudiţie. La fel cum 
Montăigne avertizează asupra faptului că ne micşorăm capacitatea 
de înţelegere dacă pretindem prea mult de la ea - că putem deveni 
erudiţi asimilând cunoştinţe străine, însă înţelepţi doar prin 
propriile noastre cunoştinţe -, tot aşa, şi din Visurile unui vizionar 
răzbate convingerea că adevărata înţelepciune este însoţitoarea 
simplităţii, că ea, deoarece inima îi dictează intelectului, „face de 
obicei inutil întregul aparat al erudiţiei” 91 . La fel cum Montăigne a 
făcut din „Que sais je?” deviza filosofiei lui despre viaţă, Kant, tot 
aşa, vede adesea în „flecăreala metodică din şcolile superioare”, de 
cele mai multe ori, „numai un acord destinat să eludeze întrebări 
greu de rezolvat prin ambiguitatea cuvintelor, întrucât calmul şi 
raţionalul: Eu nu ştiu nu se aude cu uşurinţă în Academii” 92 . Dacă 
Montăigne, unul dintre primii gânditori moderni, revendica deta¬ 
şarea moralităţii de orice implicaţii religioase, dacă pretindea o morală 
liberă de orice prescrieri legale sau religioase, una care să se nască 
„din origini proprii, din seminţele raţiunii universale” - Kant, la 
rândul lui, se întreabă indignat dacă nu cumva inima omului conţi¬ 
ne prescrieri morale nemijlocite şi dacă nu cumva, pentru a-1 con¬ 
duce pe om, conform destinaţiei sale, ar trebui ca maşinăria să-i fie 
dusă într-o altă lume. 93 Dacă adaugă însă că adevăratele scopuri ale 


90 Scrisoare către J.G. Herder, din 9 mai 1768, în Werke, voi. IX, p. 59 şi urm. [X, 70, 
conform ediţiei Academiei, scrisoarea datează din 9 mai 1767]. 

91 Visurile unui vizionar, p. 102. 

92 Op. cit., p. 47. 

93 Op. cit., p. 102; vezi Michel de Montăigne, Essais (cartea a 3-a, cap. XII) [Sssais, 
avec Ies notes de tout commentateurs, ed. de Joseph-Victor Le Clerc, 2 voi.. Paris, 

omului nu trebuie gândite ca depinzând de mijloace de acest fel, 
care „nu-şi pot exercita puterea asupra tuturor oamenilor” ne 
mişcă în acelaşi timp aici un alt cerc ideatic: suntem transpuşi 
imediat în starea fundamentală tipică confesiunii a vicarului din 
Savoia. Pentru a înţelege ce a însemnat pentru Kant, de la bun 
început, opera lui Rousseau, n-avem nevoie de bine cunoscuta 
anecdotă conform căreia, în 1762, lecturând recent apărutul Emil, el 
ar fi devenit pentru prima oară infidel programului zilnic obişnuit, 
neglijând plimbarea de după-amiază, spre uimirea concetăţenilor 
lui. Elementul istoric inedit în lucrarea lui Rousseau se conturează 
poate cel mai clar prin faptul că toate etaloanele fixe de care dis¬ 
punea epoca în materie de judecată s-au dovedit complet insufi¬ 
ciente în privinţa acestuia. Rousseau a avut o influenţă diametral 
opusă, în funcţie de specificul fiecărui spirit din epocă. Pentru 
filosofia luminilor, Rousseau rămâne - indiferent cât de multe fire îl 
leagă de ea - o valoare incomensurabilă. Dacă iluminismul german a 
confirmat aceasta în tonul lui Voltaire - dacă chibzuitul Mendelssohn 
dorea o judecată calmă şi bine cântărită, lui Kant i-a fost refuzată 
orice întrezărire a originalităţii istorice a lui Rousseau. Recenzia lui 
Mendelssohn la Noua Eloiză în „scrisorile literare”, în care, în ceea 
ce priveşte „cunoaşterea inimii omului”, îl plasează pe Rousseau 
cu mult sub Richardson 94 , este tipică pentru gustul literar al acelor 
zile: doar Hamann, în Chimărischen Einfăllen, s-a opus pe atunci 
acestei recenzii, cu întregul lui temperament şi cu întreaga forţă 
a umorului său veninos, persiflând-o la modul cel mai eficient. 
Artistul Rousseau a fost înţeles doar de următoarea generaţie, gene¬ 
raţia tinerelor „genii”. Ea s-a lăsat docil cuprinsă de forţa senzaţiei 
rousseauniene şi de limbajul acestuia; în fiecare cuvânt credea că 
aude vocea vieţii şi a „naturii” înseşi. în acest cult al sentimentului 
stârnit acum în jurul lui Rousseau, dispar însă toate distincţiile 
categorice, toate problemele conceptual-dialectice, care sunt totuşi 


1836, voi. II, p. 558 şi urm. „nee en nous de ses propres racines, par la semence de la 
raison universelle” [e născut in noi din propriile sale rădăcini, din sămânţa raţiunii 
universale - n.t.\ 

94 Moses Mendelssohn, „Uber Rousseau’s Neue Heloise”, în Schriften zur Philosophie, 
Ăsthetik und Apologetik, ed. de Moritz Brasch, voi. II, Leipzig, 1880, pp. 302-318. 

importante pentru personalitatea şi pentru misiunea lui istorică. 
Faţă de aceste două abordări şi aprecieri tipice ale naturii lui Rousseau, 
Kant adoptă un punct de vedere complet independent. Dacă ilumi¬ 
nismul apără dreptul unei culturi rigide şi depăşite a intelectului, 
privindu-1 pe Rousseau oarecum prin ochii unui bătrân, dacă „ge¬ 
niile” îl văd prin ochii unui tânăr, Kant - care doar cu Lessing poate fi 
comparat aici 95 - îl receptează de la bun început cu sensibilitate şi 
judecată mature. Chiar dacă în anii în care îl cunoaşte pe Rousseau 
se află pe culmile lui scriitoriceşti - Beobachtungen iiber das Gefiihl 
des Schdnen und Erhabenen 9e apare în 1764 şi este scrierea care, 
alături de Visurile unui vizionar, ni-1 arată cel mai clar ca stilist -, 
Kant manifestă un mare interes pentru noul stil pe care-1 introduce 
Rousseau în literatura filosofică. Nu se lasă însă pradă farmecului 
acestuia. „Trebuie” - aşa îşi poruncea sieşi - „să-l citesc pe Rousseau 
până când frumuseţea expresiilor să nu mă mai deranjeze, şi doar 
atunci să-l pot pătrunde cu raţiunea.” 97 Farmecul estetic al scrie¬ 
rilor lui Rousseau nu este, desigur, singurul lucru ce îngreunează 
aici examinarea cumpătată şi lucidă, ci în spatele acestuia se află nu 
mai puţin periculosul farmec al dialecticii sale. „Prima impresie pe 
care o lasă scrierile lui Rousseau unui cititor care nu citeşte doar din 
vanitate şi pentru a-şi umple timpul este aceea că întâlneşte o 
profunzime neobişnuită a spiritului, un entuziasm nobil al geniului 
şi un suflet sensibil, cum poate niciun alt scriitor, indiferent cărei 
epoci sau cărui popor i-ar aparţine, nu le-a mai avut vreodată 
reunite astfel. Impresia imediat următoare este uimirea în faţa unor 
opinii stranii şi absurde, ce contravin atât de mult celor generale, 
încât cu uşurinţă bănuim că autorul, graţie talentului şi elocvenţei 
lui ieşite din comun, este un om original care aduce elemente noi şi 
surprinzătoare, în comparaţie cu orice alt rival al agerimii spiri¬ 
tului. ” 98 Kant nu se rezumă însă doar la aceste două impresii, ci în 


95 Vezi Lessings Anzeige von Rousseaus Dijoner Preisschrift (Das Neueste aus dem Reicfie 
des Witzes, als eine Beylage zu den Berlinischen Staats- und Gelehrten Zeitungen), 
1751, în Sămmtliche Schriften, voi. IV, Stuttgart 1889, pp. 385-475 (vezi p. 388). 

96 Vezi Werke , voi. II, pp. 243-300. 

97 Kant, Fragmente, p. 232. 

98 Op. cit., p. 240. 

spatele „magicianului”, îl caută pe filosoful Rousseau. El nu se lasă 
orbit şi indus în eroare de natura paradoxală şi de exprimarea 
ambiguă a acestuia; este convins că acest fenomen bizar, ce se 
sustrage oricărei convenţii şi oricărui şablon, trebuie să aibă totuşi 
legea sa interioară, şi de aceea vrea să o descopere. Şi acum îşi 
formează despre Rousseau o părere în totalitate nouă şi tipică. 
Contemporanii lui Kant împărtăşeau oarecum aceeaşi părere despre 
Rousseau, şi anume îl considerau militant împotriva tiraniei „re¬ 
gulii”. în această postură, unii l-au contestat pe bazele „raţiunii” 
populare şi a moralei civile, în timp ce alţii l-au salutat entuziast ca 
eliberator. întoarcerea la „natură” părea întoarcerea la libertatea 
vieţii interioare, la naturaleţea sentimentului. Pentru Kant, pe fi¬ 
liera Newton, conceptul de natură are de la bun început un alt ton. 
El îl consideră expresia obiectivităţii supreme, a ordinii şi legiti¬ 
mităţii. Iar pe Rousseau îl interpretează acum în acest sens. La fel 
cum Newton căuta şi stabilea regula obiectivă a traiectoriilor cor¬ 
purilor, tot aşa şi Rousseau căuta şi stabilea norma morală obiectivă 
a înclinaţiilor şi acţiunilor umane. „în primul rând, unde înainte era 
dezordine şi diversitate, Newton a văzut ordine şi regularitate 
asociate unei mari simplităţi, şi de atunci cometele parcurg tra¬ 
iectorii geometrice. în diversitatea structurilor umane, Rousseau a 
descoperit în primul rând natura ascunsă şi legea ascunsă a omului, 
care justifică providenţa.” 99 Această „natură”, imuabilă în sine, este 
independentă atât faţă de schimbarea înclinaţiei subiective, cât şi de 
schimbarea „opiniilor” teoretice: ea reprezintă legea morală autonomă, 
valabilă, necesară şi neschimbătoare. în faţa simplităţii sublime şi a 
uniformităţii acestei legi, toate diferenţele trebuie să dispară - di¬ 
ferenţe pe baza cărora individul se credea aparte în raport cu 
ceilalţi, fie prin privilegiul naşterii şi a poziţiei sociale, fie prin 
talentele spiritului şi ale erudiţiei lui. Kant recunoaşte că este „din 
înclinaţie un cercetător” şi că simte sete de cunoaştere şi nelinişte 
arzătoare în privinţa acesteia. Nu vrea însă să mai caute adevărata 
valoare morală şi „prestigiul umanităţii” în capacitatea ei de cu¬ 
noaştere şi în progresul ei intelectual: Rousseau l-a ajutat în acest 


Op. cit., p. 248. 

sens. „Acest primat înşelător dispare, învăţ să cinstesc oamenii, şi 
m-aş simţi mai inutil decât muncitorul de rând dacă n-aş crede că 
acest mod de a privi lucrurile ar putea acorda drepturi umani¬ 
tăţii .” 100 înţelegem acum de ce Kant, în aceeaşi scrisoare către 
Mendelssohn în care îi mărturisea că priveşte cu aversiune, cu ură 
chiar, pretenţia exagerată nejustificată a tomurilor de convingeri 
metafizice din acea vreme, explică în acelaşi timp că este departe de 
a privi metafizica, obiectiv vorbind, ca nesemnificativă sau dispen¬ 
sabilă, căci este totuşi convins că adevărata şi durabila bunăstare a 
speciei umane depind de ea . 101 De aici înainte, scopul şi orientarea 
metafizicii se schimbă. în locul numeroaselor probleme abordate în 
şcob în numele ontologiei, psihologiei raţionale şi teologiei, apare 
acum provocarea fundamentală la o nouă întemeiere a eticii. Aici, şi 
nu în conceptele logicii scolastice este căutată adevărata cheie 
pentru interpretarea lumii spirituale. A preluat Kant această con¬ 
vingere de bază de la Rousseau? Sau, mai mult, Kant i-a imple- 
mentat-o acestuia? Aceste întrebări sunt inutile; căci tocmai în 
aceste fine relaţii de tip spiritual şi ideal rezidă valoarea tezei pe 
care Kant a enunţat-o pentru apriorismul cunoaşterii teoretice: cu¬ 
noaştem despre lucruri doar ceea ce „noi înşine punem în ele ”. 102 La 
fel cum Schiller, mai târziu, la primul contact, a întrezărit imediat 
ţesătura încâlcită a filosofiei kantiene, căci a înţeles-o pornind din 
punctul ei central, pornind de la ideea de libertate, care era şi ideea 
centrală a vieţii sale - tot aşa l-a citit şi înţeles şi Kant pe Rousseau, 
pornind de la această idee esenţială. Newton îl ajutase să inter¬ 
preteze fenomenul lumii, Rousseau i-a mijlocit interpretarea pro¬ 
fundă a noumen-n\\ii libertăţii. în această confruntare se ascunde 
însă, desigur, germenele unei noi probleme fundamentale. Trebuie 
indicat acum cum este posibilă menţinerea punctului „imanent” de 


100 Op. cit., p. 240. Afirmaţiile lui Kant despre Rousseau, introduse aici, se găsesc în 
observaţiile (publicate mai întâi de Schubert) pe care Kant le face în manuscrisul la 
Beobachtungen uber das Gefuhl des Schdnen und Erhabenen (1764). în majoritatea 
ediţiilor Kant, aceste observaţii sunt preluate sub titlul Fragmente aus Kants 
Nachlass (vezi şi Imm. Kant’s Sămmtliche Werke, voi. VIII, pp. 618, 624 şi 630.) 

101 Scrisoare către Mendelssohn din 8 aprilie 1766, p. 56 şi urm. 

102 Critica raţiunii pure , prefaţă la ediţia a doua, p. 34. 

vedere, dar şi protejarea caracterului necondiţionat al normelor 
morale - cum să păstrăm „caracterul inteligibil” al eticii şi, totuşi, 
sau chiar de aceea, să putem renunţa la suprasensibilul exaltării 
mistice şi al metafizicii speculative. 

Pornind de la această problemă fundamentală, care apare de 
aici înainte tot mai distinct ca una centrală, determinând întreaga 
evoluţie ideatică de la Visurile unui vizionar şi până la De mundi 
sensibilis atque intelligibilis forma et principiis, se conturează şi 
poziţia pe care Kant o adoptă, atât în manieră pozitivă, cât şi nega¬ 
tivă, faţă de sistemul lui Hume. 103 O scrisoare către Herder, din 1768 
ne confirmă faptul că se simte foarte aproape de Hume: Hume 
ocupă aici locul suprem printre profesorii adevăratei „naturi” filo¬ 
sofice. 104 De aici înainte, Kant acceptă cel puţin un rezultat fun¬ 
damental al teoriei lui Hume, chiar dacă numai într-o relaţie pur 
teoretică. Faptul că, dintr-o simplă descompunere a conceptului, 
conform principiului identităţii şi noncontradicţiei, nu se poate obţine 
nici cea mai neînsemnată examinare a unei „cauze reale” oarecare, 
fapt pe care îl afirmase deja lucrarea despre „mărimile negative”, 
este consolidat şi aprofundat acum şi mai mult pentru Kant. „[...] cum 
poate constitui ceva o cauză sau cum poate avea o forţă”: Kant este 
convins că nu putem înţelege niciodată aceasta prin „raţiune” - 
adică prin compararea conceptelor după semnul identităţii şi al 
noncontradicţiei -, ci cunoaşterea acestor relaţii fundamentale poate 
fi extrasă exclusiv din experienţă. 105 Două pagini mai încolo, acordul 
cu teoria lui Hume îşi întâlneşte însă limita. Kant şi Hume au 
interese teoretice şi etice complet diferite. Scepticismul lui Hume 
este de fapt expresia completă şi adecvată a felului lui de a fi. El este 
stăpânit în întregime de plăcerea de a se îndoi de dragul îndoielii, de 
a-şi ţine intelectul analitic ocupat tot timpul. De asemenea, şi la el 

103 Nu voi insista aici asupra disputei cu privire la orientarea, mărimea şi durata 
influenţei lui Hume asupra lui Kant. Pentru evitarea repetiţiilor, facem trimitere la 
expuneri anterioare ( Erkenntnisproblem , voi. II, p. 507 şi urm.). 

104 Vezi mai sus, pp. 94-95. 

105 Visurile unui vizionar , p. 100. 

sunt prezente - în special în Dialoguri despre religia naturală - 
tendinţele morale populare ale filosofului luminilor; în general, însă, 
şi el se confruntă cu problemele etice fundamentale cu o supe¬ 
rioritate ieftină, pe jumătate ironică. Kant devine în schimb tot mai 
sceptic faţă de orice dogmatism religios şi teologic, atâta timp cât 
acesta pretinde că este fundamentul moralităţii; poziţia lui faţă de 
conţinutul eticii şi recunoaşterea pretenţiei de valabilitate a acesteia 
au rămas însă neschimbate pe tot parcursul vieţii lui. în această 
privinţă, Visurile unui vizionar recunoaşte că „balanţa intelectului” 
de care se serveşte Kant nu este niciodată complet imparţială, că ea 
nu poate renunţa la orice „interes” moral. Războiul împotriva me¬ 
tafizicii şi împotriva formei pe care aceasta o dă conceptelor de 
Dumnezeu şi de lume suprasensibilă înseamnă pentru el, în acelaşi 
timp, războiul pentru o nouă întemeiere pozitivă a moralităţii 
autonome. Inclusiv în cadrul domeniului logic pur se manifestă un 
raport analog. Conceptul kantian de experienţă atinge, şi el, o stare 
pozitivă pe care niciun scepticism n-o atinge: asta pentru că orice 
cunoaştere reală a experienţei se serveşte de matematică. Pentru 
Hume, experienţa constituie doar un joc al reprezentărilor, care se 
derulează graţie regulilor „subiective” ale imaginaţiei şi mecanis¬ 
mului psihologic al asociaţiei. Pentru Kant, experienţa, origine a 
întregii noastre cunoaşteri despre „cauzele reale”, este mai mult 
metoda inducţiei fizice, aşa cum a fost ea desăvârşită de Newton cu 
ajutorul experimentului şi prin utilizarea continuă a analizei şi cal¬ 
culului matematic. Aşadar, chiar dacă Immanuel Kant se simte 
impulsionat, prin Hume, la luptă împotriva metafizicii şi pentru 
contestarea oricărei „transcendenţe”, ideea lui, în raport cu Hume, 
ia imediat o nouă şi autonomă turnură; căci, cu cât mai pur tinde de 
aici înainte să se menţină exclusiv în cadrul „6a</ios-ului rodnic al 
experienţei” 106 , cu atât mai clar îi va fi în acelaşi timp faptul că această 
profunzime a experienţei este întemeiată pe un moment care nu îşi 

106 Prolegomene, traducere de Mircea Flonta şi Thomas Kleininger, Editura Şti¬ 
inţifică şi Enciclopedică, Bucureşti, 1987, p. 181 (în notă). 

are originea în senzaţie, ci în conceptul matematic. înţelegerea con¬ 
ceptului de experienţă conduce, prin urmare, la diferenţierea strictă 
a condiţiilor pe care se bazează acest concept şi la delimitarea aces¬ 
tora, în valoarea lor specifică. 

2.4. Lume sensibilă versus lume inteligibilă 

Un biograf al tinereţii lui Kant a observat odată că opinia 
conform căreia viaţa lui Kant s-ar fi derulat extrem de simplu şi de 
regulat se confirmă cu atât mai puţin pe măsură ce cunoaştem şi 
mai profund detaliile ce o compun. Mai mult, într-un mod sur¬ 
prinzător, el arată că viaţa lui Kant, în cursul ei exterior, nu poate fi 
în niciun caz apreciată după etaloanele şi regulile vieţii cotidiene. 
„Nici Kant nu s-a plimbat pe o potecă obişnuită [...] De la începutul 
evoluţiei lui şi până la bătrâneţe, n-a făcut niciodată nimic din ceea 
ce, în cazul său, ar fi făcut oamenii obişnuiţi. De aceea, viaţa lui, la o 
privire mai atentă, nu mergea în niciun caz înainte, cu o regularitate 
perfectă, ci decurgea neuniform în direcţia scopurilor. Se derula 
mereu în contra direcţiei opiniei comune, înşelând aşteptările celor 
ce-1 înconjurau şi-l observau. Căci ceea ce aşteptai de la el să facă, fie 
că nu făcea, fie făcea, însă abia după ce se renunţase deja la 
aşteptare; şi chiar făcea ceva atât de grandios şi de desăvârşit încât 
stârnea uimire, contrazicând din nou orice aşteptare.” 107 

Dacă această părere cu privire la cursul exterior al vieţii lui 
Kant poate părea paradoxală, ea se aplică totuşi, în toate punctele, 
muncii intelectuale prin care se construieşte sistemul lui Kant. Cu 
cât este mai metodică această muncă în cele mai profunde motive 
ale ei, cu atât mai puţin progresează, simplu, regulat şi „rectiliniu”, 
în vederea rezultatelor. întâlnim aici pretutindeni puncte în care 
ideea, aflându-se mai întâi în minte, în loc să se finalizeze printr-o 
anumită soluţie, face brusc o mişcare inversă. Se pune o problemă, 
este gândită, şi apoi rezolvată - brusc se arată însă că tocmai con¬ 
diţiile sub care se află ea, în prima sa abordare, nu sunt suficient 

107 Arnoldt, Kants Jugend und die funf ersten Jahre seiner Privatdozentur, p. 204 
şi urm. 

cântărite, prin urmare, nu numai că un singur pas al soluţiei trebuie 
corectat, ci mai mult, întreaga problematizare trebuie reluată. 
Scrisorile lui Kant, tăcute de obicei în legătură cu problemele evo¬ 
luţiei interioare, relatează mereu „răsturnări” de acest fel. Un an¬ 
samblu de concepte nu se construieşte aici treptat, într-un progres 
continuu, ci fire mereu noi par a fi toarse pentru ca imediat să fie 
din nou desfăcute. Dacă Immanuel Kant, după ce ajunge la desă¬ 
vârşirea teoriei critice, menţine şi apără toate tezele esenţiale ale 
acesteia cu o forţă de convingere necondiţionată, în această perioadă 
de preparare îi este caracteristică mai mult o oarecare indiferenţă 
faţă de tot ceea ce reprezintă un simplu „rezultat”: simte frică faţă 
de finalizarea prea rapidă a unui proces de idei. „în ce mă priveşte” 
- îi scrie lui Herder, în 1768 -, „deoarece nu depind de nimic şi fiind 
profund indiferent atât faţă de părerile mele, cât şi ale altora, răs¬ 
torn adesea întreg edificiul şi îl abordez din toate punctele, pentru 
ca în cele din urmă să întâlnesc totuşi ceva pe care să-l pot prefigura 
conform adevărului; de când ne-am despărţit, am ajuns la alte con¬ 
vingeri [,..].” 108 O observaţie ulterioară surprinde şi mai bine 
această „maximă” a gândirii kantiene. „[...] nu împărtăşesc părerea 
unui bărbat admirabil, care recomanda să nu mai supunem îndoielii 
ceva despre care ne-am convins deja. In filosofici pură nu func¬ 
ţionează acest lucru. însuşi intelectul are o aversiune naturală faţă 
de acest lucru. Afirmaţiile trebuie cântărite în toate aplicările lor, 
iar dacă le lipseşte un argument, să încercăm să presupunem 
contrariul şi să amânăm decizia până când adevărul va ilumina din 
toate părţile.” 109 


108 Scrisoare către Herder, din 9 mai 1768 [X, p. 70 şi urm.] 

109 Reflexionen Kants zur kritischen Philosophie. Aus Kants handschriftlichen 
Aufzeichnungen, 2. voi., ed de Benno Erdmann, Leipzig, 1882, 1884, voi. II, 
Reflexionen zur Kritik der reinen Vernunft , p. 4 şi urm. (nr. 5). Am recurs aici la 
aceste „reflecţii” (în care este vorba despre observaţiile pe care le nota Kant pe mar¬ 
ginea textelor pe care le citea, mai ales pe marginea Metafizicii lui Baumgarten), 
cercetate detaliat şi folosite de mine într-o expunere mai veche a evoluţiei fîlosofiei 
critice, doar acolo unde perioada redactării lor poate fi stabilită cu exactitate - fie că 
ele conţin o anumită dată, fie că aceasta rezultă nemijlocit şi clar din conţinutul 
acestora. Unde această datare este îndoielnică sau se poate obţine doar indirect prin 

Doar dacă ne reprezentăm acest procedeu al lui Kant, vom 

înţelege imediat motivul turnurii total surprinzătoare pe care 

filosofia lui a luat-o încă o dată între anii 1766 şi 1770, adică în 

intervalul dintre Visurile unui vizionar şi De mundi sensibilis atque 

intelligibilis forma et principiis. Aşteptările lumii în legătură cu 

evoluţia lui Kant au fost şi aici înşelate în cel mai ciudat mod. Ne 

amintim că în 1763, după redactarea lucrării Einzig moglicher 

Beweisgrund, cunoscătorii într-ale filosofiei îl considerau pe Kant 

viitorul creator al unei noi metafizici, mai temeinice - o metafizică 

pe baze examinate critic, construită însă, în ansamblu, după vechiul 

model „raţional”. Cu uimire, observă acum că Immanuel Kant, pe 

care-1 consideraseră de-al lor, o apucă pe un drum ce pare că-1 

separă pentru totdeauna de metafizică. El chiar se declarase vinovat 

de o mai veche dependenţă şi slăbiciune pentru metafizică; declara 

însă asta cu o ironie atât de rafinată încât se simţea cu atât mai tare 

» 

eliberarea subiectivă pe care credea că a câştigat-o definitiv. 
„Metafizica, de care soarta a voit ca eu să mă îndrăgostesc, cu toate 
că nu mă pot măguli că am fost adesea răsplătit de ea cu unele 
mărturisiri temeinice, prezintă două avantaje. Primul este de a 
răspunde la întrebări ridicate de un suflet curios, atunci când 
investighează prin raţiune proprietăţile ascunse ale lucrurilor. Dar 
adesea se întâmplă ca aici speranţa să fie înşelată de eveniment şi de 
această dată ceea ce dorim ne scapă printre degete [...] Celălalt 
avantaj este mai conform naturii intelectului uman şi constă în: a 
vedea dacă problema ce rezultă din ceea ce poate fi cunoscut este şi 
ea determinată, şi care este raportul dintre întrebare şi conceptele 
experienţei pe care trebuie să se bazeze întotdeauna toate judecăţile 
noastre. In măsura în care metafizica este o ştiinţă asupra limitelor 


deducţii obiective, acolo mai bine am renunţat la aceste dovezi decât să împovărez 
expunerea biografică, care face trimiteri la date exacte şi univoce, cu un material în 
multe privinţe problematic, neesenţial, inutil. Mijlocul exact pentru datarea 
„reflecţiilor” ni-1 oferă ediţia kantiană Handschriftlicher Nachlass, începută de Erich 
Adickes în ediţia Academiei a scrierilor lui Kant. [Immanuel Kant, Gesammelte 
Schriften, 3. Secţ.: Handschriftlicher Nachlass, 10 voi. (voi. XTV-XXIII, Berlin 1911 şi 
anii urm.)]. 

raţiunii umane şi întrucât o ţară mică are întotdeauna mai multe 
graniţe, în general ea este mult mai interesată să îşi cunoască şi să 
îşi menţină bine posesiunile decât să întreprindă orbeşte mărirea 
sa prin cuceriri, această utilitate a metafizicii este cea mai puţin 
cunoscută şi totodată cea mai importantă, dar ea este dobândită 
doar târziu şi ca urmare a unei experienţe îndelungate. Intr-adevăr, 
eu nu am determinat aici cu precizie limitele, dar totuşi le-am 
indicat, astfel încât cititorul să le găsească printr-o reflecţie ulte¬ 
rioară, el putându-se dispensa de orice investigaţie vană în raport cu 
o întrebare ale cărei date se află într-o altă lume decât cea în care 
simte el. Eu mi-am pierdut, deci, timpul pentru a-1 câştiga. Mi-am 
înşelat cititorul pentru a-i fi de folos, iar dacă nu i-am dat nicio nouă 
perspectivă, am făcut să-i dispară iluzia şi cunoştinţa vană ce umflă 
intelectul, luând locul pe care teoriile filosofice şi instrucţia folo¬ 
sitoare puteau să-l ocupe.” Metafizica, înţeleasă ca problemă şi 
sarcină teoretică, pare cu aceasta concediată. Kant explică foarte 
clar că, de aici înainte, consideră încheiat definitiv subiectul despre 
spirite. Acest subiect nu-1 mai interesează pe viitor, căci, datorită 
abordărilor precedente, orice examinare filosofică a esenţelor de 
acest fel este încheiată; şi chiar dacă am mai emite păreri, crede el, 
n-am putea afla niciodată mai multe. Această afirmaţie - continuă 
Kant - pare desigur o fanfaronadă, însă nu e aşa, deoarece înche¬ 
ierea despre care e vorba aici este, ca atare, doar în sens negativ, 
adică n-am definit obiectul, ci am stabilit doar cu exactitate limitele 
înţelegerii noastre. Pe acest fundament, întreaga pneumatologie ar 
putea fi numită un sistem al ignoranţei necesare cu privire la o 
natură ipotetică, fiind, ca atare, adecvat sarcinii. 110 

După această mărturisire, nimeni n-ar fi bănuit că, la data 
de 20 august 1770, cu ocazia preluării noii funcţii de profesor titular 
de logică şi metafizică, Kant va prezenta un tratat care, deja prin 
titlu, promitea să înfăţişeze clar forma lumii inteligibile şi să o deli¬ 
miteze, în toate aspectele esenţiale, de lumea sensibilă. Ceea ce este 
sintetizat aici în conceptul de lume inteligibilă este, de fapt, acel 


110 Visurile unui vizionar , p. 97 şi urm. 

imperiu al substanţelor imateriale, în care se părea că accesul ne 
este refuzat. Iar aceasta nu mai reprezintă o scriere ocazională, 
izvorâtă dintr-un capriciu de moment, ci aici, un gânditor riguros 
descria pas cu pas întregul program al activităţii lui viitoare de 
profesor şi cercetător. Kant ne oferă aici o teorie detaliată a inte¬ 
ligibilului, întemeiată pe o cercetare a principiilor şi a premiselor 
acestuia, şi condusă prin toate punctele principale ale metafizicii 
cunoscute. El nu mai are îndoieli în privinţa faptului că aici se ocupă 
doar de probleme ale căror date sunt puse într-o altă lume decât cea 
în care noi simţim ; este departe însă de a-şi cataloga demersul drept 
o „cercetare zadarnică”. Stăpân pe sine, merge înainte, şi deşi, după 
cum este firesc într-o scriere preliminară, nu schiţează nicio ima¬ 
gine clară a lumii inteligibile, el este totuşi convins că a facut-o. 
Nimic de-aici nu mai are legătură cu vechile proiecte şi încercări: 
născută ca din nimic, avem în faţă noua imagine a lumii sensibile şi 
a celei suprasensibile. 

Suntem nevoiţi totuşi să căutăm un punct intermediar şi 
pentru această lucrare, care să ne permită să stabilim o legătură, 
dacă nu cu soluţiile anterioare, măcar cu problemele cu care se con¬ 
frunta gândirea kantiană. Ce raport există între negarea din Visurile 
unui vizionar şi poziţia pe care se află Despre forma şi principiile 
lumii sensibile şi a celei inteligibilei Este subiectul acelaşi sau poate 
că tema metafizicii a devenit o alta? Şi dacă aşa stau lucrurile, care 
sunt atunci noile sarcini care se află acum în centrul intereselor 
teoretice kantiene? Dovezile pe care le deţinem în legătură cu evo¬ 
luţia lui Kant între anii 1766 şi 1770 nu ne dau un răspuns direct, 
cel puţin nu unul complet, la niciuna dintre aceste întrebări. 
Conţinutul disertaţiei inaugurale umple însă acest gol: căci se referă 
clar şi distinct la noul cerc de idei în care intră Kant acum. Filosofia 
leibniziană se dovedeşte aici, pentru prima oară, o putere interioară 
şi determinantă pentru Kant. Bineînţeles că această afirmaţie pare 
paradoxală; căci nu cumva prima scriere a lui Kant despre apre¬ 
cierea forţelor vii abordase deja o temă din filosofia leibniziană a 
naturii, şi nu cumva totalitatea învăţăturilor lui Leibniz - cel puţin 

în forma pe care au primit-o prin Wolff şi filosofia scolastică - l-a 
însoţit pas cu pas mai departe? în realitate, chiar menţionarea 
frecventă a conţinutului acestor învăţături demonstrează că, pentru 
Kant, într-o primă fază, spiritul filosofic al acestora a rămas inac¬ 
cesibil. Nici Monadologia physica, care aminteşte mai degrabă de 
Leibniz, nu face excepţie în acest sens; deoarece, ca monadologie 
fizică, ea încearcă să obţină particulele ultime în domeniul exis¬ 
tenţei corporale. Monadele sunt înţelese aici ca centre de forţă din a 
căror influenţare reciprocă, din atracţie şi respingere, se constituie 
materia ca masă având drept atribut întinderea. De aceea, această 
construcţie dinamică utilizează în permanenţă concepte, care (la fel 
ca noţiunile de element corporal, forţă care acţionează la distanţă şi 
influenţă fizică), în sens leibnizian, ar fi considerate pur şi simplu 
ficţiuni. însă, în conformitate cu conţinutul său metafizic, conceptul 
de monadă - în Versuch uber die Deutlichkeit der Grunsătze der 
natiirlichen Theologie und Moral - este considerat un exemplu 
pentru acea metodă „sintetică” a metafizicii, contestată de Kant, în 
care conceptele fundamentale nu sunt deduse prin descompunerea 
fenomenului în elementele lui, ci mai mult „născocite” după bunul 
plac. 111 Acest fapt arată că Immanuel Kant nu înţelegea şi nu putea 
aprecia pe-atunci imensa activitate analitică prin care Leibniz, ob¬ 
servând fenomenele, obţinuse conceptul de substanţă ca „principiu” 
şi „fundament” al acestora. 112 Trebuie să ne amintim poziţia de până 
acum faţă de învăţătura leibniziană, pentru a putea aprecia trans¬ 
formarea decisivă pe care Noile eseuri asupra intelectului uman 
au produs-o în concepţia lui Kant, în momentul în care i-au fost 
cunoscute. Această lucrare a rămas ascunsă mai mult de 60 de ani 
în manuscrisele bibliotecii din Hanovra, până când a fost tipărită 
de către Raspe, în 1765, în ediţia lui a Operelor filosofice ale lui 
Leibniz. Fireşte că trebuia să aibă acum o nouă influenţă asupra 

111 Uber die Deutlichkeit der Grundsătze, p. 177. 

112 Mai multe detalii vezi în lucrarea mea Leibniz’s System in seinen wissen- 
schaftlichen Grundlagen, cap. 6, p. 254 şi urm. 

epocii. Leibniz, ca înviat din morţi, se afla din nou în mijlocul 
contemporanilor. Doar acum ieşeau la iveală întreaga sferă şi ori¬ 
ginalitate a gândirii lui, ascunse până atunci prin tradiţia scolastică, 
în această operă - se simţea pe-atunci în general - nu este vorba 
despre un produs erudit izolat, ci despre un eveniment ce se produce 
în istoria universală a spiritului şi în toate problemele şi interesele 
acestuia. în acest sens au înţeles-o Herder şi Lessing, acesta din 
urmă plănuind şi începând traducerea în limba germană a Noilor 
eseuri. 113 între anii 1765 şi 1770, s-au depus cele mai mari eforturi 
pentru cunoaşterea generală şi pentru înţelegerea profundă a învă¬ 
ţăturii lui Leibniz în Germania; odată cu marea ediţie a lui Dutens 
din 1768, înţelegerea operei filosofice şi ştiinţifice leibniziene, înainte 
dispersată sau necunoscută, a devenit posibilă în întregul ei. Şi 
Kant, aşadar, avea acum acces la noi surse. Notiţele lui din această 
perioadă oferă numeroase dovezi neîndoielnice în privinţa faptului 
că s-a ocupat în detaliu de Noile eseuri. 114 Kant îl înfruntă aici pe 
Leibniz, pentru prima oară, nu doar ca filosof al naturii sau meta¬ 
fizician speculativ, ci în calitate de critic al cunoaşterii. El înţelege 
acum în ce sens este corelată teoria ideilor şi a adevărurilor înnăs¬ 
cute cu sistemul monadologiei; cum, pe de o parte, ea fundamen¬ 
tează acest sistem, iar pe de altă parte, îşi găseşte pentru prima oară 
confirmarea în acesta. Kant se confruntă încă o dată acum cu marea 
problemă a relaţiei existente între metodologia cunoaşterii ştiin¬ 
ţifice şi cea a metafizicii. Leibniz îl conduce astfel înapoi la problema 
fundamentală, detaşată însă aici de orice raport cu probleme singu¬ 
lare şi obţinând o formulare universală. 

Dacă dorim să ne reamintim acest proces, nu trebuie să 
pornim, desigur, de la semnificaţia sistemului leibnizian în ceea ce 


113 Vezi Gotthold Ephraim Lessing, Neue Versuche vom menschlichen Verstande, în 
Sămmtliche Werke, voi. XV, Leipzig, 1900, p. 521 şi urm. 

114 Vezi Reflexionen, voi. II (nr. 513 şi 273-278, p. 160 şi urm. şi pp. 83-86; pentru 
datarea acestor reflecţii, vezi Erich Adickes, Kant-Studien, Kiel, Leipzig, 1895, p. 165 
şi urm. şi Dos Erkenntnisproblem, voi. II, p. 521, notă. 

priveşte existenţa lui istorică, ci de la modul în care acesta s-a con¬ 
turat în spiritul lui Kant. Interpretarea pe care Kant o dă concep¬ 
telor şi tezelor leibniziene conţine şi erori; deoarece, deşi exista deja 
ediţia întocmită de Dutens, cele mai importante surse ale filosofiei 
leibniziene, pe care noi le avem astăzi la dispoziţie - în special cea 
mai mare parte a corespondenţei lui filosofice şi matematice -, mai 
erau încă inaccesibile în secolul al XVIII-lea. Pentru istoria evoluţiei 
spirituale a lui Kant acest fapt are însă o mică însemnătate: căci nu 
se discută aici cine a fost Leibniz, ci modul în care Kant îl recep¬ 
tează şi-l interpretează. Când Kant, mai târziu, în Metaphysischen 
Anfangsgriinden der Naturwissenschaft, trece încă o dată în revistă 
sistemul lui Leibniz în ansamblul lui, el subliniază faptul că mona- 
dologia nu trebuie considerată o încercare în vederea explicitării 
naturii, ci mai degrabă „o idee platonică despre lume”; „privită ca 
lucru în sine, şi nu ca obiect al simţurilor, ea reprezintă doar un 
obiect al intelectului, dar care stă totuşi la baza fenomenelor sen¬ 
sibile.” 115 De fapt, din acest punct de vedere apreciază Kant de la 
bun început sistemul leibnizian. Monadele reprezintă „cel mai simplu 
element” al lucrurilor, însă această simplitate nu se referă în niciun 
caz la simplitatea unei componente fizice care ar intra în alcătuirea 
corpurilor ca ingredient, ci la acea unitate ultimă ireductibilă pe 
care noi, ca subiecţi spirituali, o conştientizăm în ideea de eu. 116 în 
actul conştiinţei de sine ne este dată o unitate, care nu numai că este 
ireductibilă, ci constituie principiul oricărei deducţii - una care nu 
mai rezultă dintr-o multiplicitate originară, ci care constituie 
premisa necesară pentru reprezentarea oricărei multiplicităţi. Căci 
pentru a gândi sau reprezenta multiplul, este necesar ca momente 
diferite ale acestuia să fie raportate unul la celălalt şi gândite ca în¬ 
treg coerent - această sinteză este însă realizabilă doar dacă ne bazăm 
pe acea posibilitate generală de a vedea „unitate în diversitate”, pe 

llD Metaphysischen Anfangsgriinden der Naturwissenschaft, în Werke, voi. IV, 
pp. 367-485 [413; IV, 507], 

116 Vezi Critica raţiunii pure, pp. 310-317. 

care obişnuim să o numim „percepţie” sau „conştiinţă”. Avem astfel 
două concepţii opuse despre lume, conform principiului şi originii 
lor, chiar dacă între ele există o legătură în întregul concret al ex¬ 
perienţei noastre. în conformitate cu prima concepţie, noi ne consi¬ 
derăm esenţe spirituale: un ansamblu de fenomene sufleteşti raportate 
toate, în diversitatea lor, la acelaşi eu identic, constituind astfel doar 
un singur şir de trăiri, o „substanţă” unitară; conform celeilalte, 
atât noi înşine, cât şi lumea înconjurătoare constituim un întreg 
corporal coerent, guvernat de legi mecanice, de legile de presiune şi 
ciocnire. în prima viziune, ceea ce numim „lume” este un ansamblu 
pur de stări interioare, o chintesenţă de reprezentări şi dorinţe - în 
a doua, privim aceste stări de pe poziţia unui observator extern. De 
pe această poziţie, diversitatea intensivă trebuie să se transforme 
într-una extensivă; dependenţa reciprocă a fenomenelor interioare 
şi înrudirea sau asemănarea lor calitativă trebuie să apară drept 
ordine exterioară, aşa cum o gândim în ideile de spaţiu şi timp. Dacă 
ne întrebăm care dintre cele două viziuni este „adevărată”, răs¬ 
punsul este neîndoielnic. Căci, în prima, ne concepem în confor¬ 
mitate cu ceea ce suntem pentru noi înşine în mod pur; în a doua, 
este prezentat doar punctul de vedere sub incidenţa căruia cade 
existenţa noastră atunci când este privită din exterior. în primul 
caz, prin concepte pur spirituale - ca cel de condiţionare dinamică a 
unei stări printr-o alta -, este exprimată şi prezentată o existenţă, şi 
ea, pur spirituală; în cel de-al doilea, pentru a afla ceea ce este de 
fapt o relaţie interioară, suntem nevoiţi să o traducem în exteri¬ 
oritatea unei lumi spaţiale şi temporale. Obţinem astfel, într-un 
caz, imaginea unei lumi pur inteligibile, a unei comunităţi între 
diferite substanţe spirituale, iar în celălalt, imaginea unei lumi sen¬ 
sibile, a unei relaţionări de fenomene ale căror coexistenţă şi succe¬ 
siune pot fi observate şi descrise empiric. în această concepţie 
fundamentală găseşte Kant de aici înainte - după cum arată compa¬ 
raţia pe care o face între Leibniz şi Platon - vechea opoziţie între 
phaenomenon şi noumenon, înţeleasă şi interpretată însă dintr-o 

nouă perspectivă. De aici înainte, el priveşte sistemul monadologiei 
în acest context universal al istoriei spiritului - context la care Leibniz 
însuşi făcuse trimitere 117 . Distincţia „clasică” între lumea inteli¬ 
gibilă şi cea sensibilă 118 pare dedusă aici din legile fundamentale 
ale cunoaşterii înseşi, şi astfel, înţeleasă pentru prima dată în 
necesitatea ei. Dar şi poziţia lui Kant faţă de această problemă 
suferise o mutaţie. în critica pe care o adusese metafizicii - începând 
cu lucrarea premiată şi până la Visurile unui vizionar -, el in- 
vestigase mereu „datele” pe care s-ar putea sprijini cunoaşterea unei 
lumi suprasensibile, dar nu le-a putut descoperi în definiţiile 
tradiţionale ale metafizicii scolastice, şi cu atât mai puţin în teoriile 
şi relatările unui Swedenborg. Găseşte însă aici un nou punct de 
pornire: cele mai importante date - Kant conştientizează pentru 
prima oară acest lucru studiindu-1 pe Leibniz - se află în diferita 
provenienţă şi valoare a principiilor cunoaşterii noastre. De aici, 
dacă nu de oriunde altundeva, trebuie să înceapă abordarea me¬ 
tafizicii. Cu adevărat spiritual nu înseamnă exagerat, nu înseamnă a 
ieşi în afara oricărei forme a cunoaşterii noastre, ci se ascunde chiar 
în aceasta. Distincţia între adevărurile universal valabile şi 
particulare, necesare şi contingente este „dată”, este certă, fără 
îndoială: să încercăm să vedem dacă este posibilă determinarea 
limitelor celor două lumi, sensibilă şi inteligibilă, pornind doar de la 
această distincţie. Căci în disputa dintre Leibniz şi Locke, Kant 
trece imediat - şi, după cum se pare, fără ezitare - de partea pri¬ 
mului. Modul în care Locke deduce conceptele pure ale intelectului 
din „experienţă” i se pare lui Kant un fel de ,generaţia aequivoca ”: 
el n-a folosit, în nicio fază a gândirii lui, un astfel de „certificat de 

117 Vezi G. W. Leibniz, Epistola ad Hanschium, de philosophia Platonica sive de 
enthusiasmo Platonico, în Opera omnia, ediţia Louis Dutens, voi. II, Genf, 1768, 
Partea I, pp. 222-230. [Epistola către Hanschius despre filosofia lui Platon sau despre 
entuziasmul platonic - n.t.]. 

llfl Vezi De mundi sensibilis atque intelligibilis forma et princiipis, în Werke, voi. II, 
pp. 401-436; vezi şi Critica raţiunii pure, p. 212 şi urm. 

naştere”. 119 Că a fost „empirist”, aceasta însemna pentru el doar 
pretenţia ca valabilitatea conceptelor să fie întemeiată în analiza 
conţinutului obiectiv al experienţei; însă niciodată n-a privit dovada 
originii psihologice subiective a unui concept şi deducerea acestuia 
din „senzaţii” drept condiţie suficientă sau necesară a adevărului 
lui. S-a convins acum de faptul că mai ales concepte ca posibilitate, 
existenţă, necesitate, substanţă, cauză etc., împreună cu tot ce le 
este corelat, nu pot fi obţinute şi deduse niciodată pe această cale. 
Relaţiile pe care acestea le exprimă nu sunt de natură sensibilă, prin 
urmare nu pot fi extrase, prin simpla însumare a conţinuturilor 
sensibile particulare, din materia percepţiilor. 120 Dacă vrem să vorbim 
despre faptul că aceste concepte pure de relaţie sunt obţinute, „prin 
abstractizare”, pornind de la simţuri, văz, auz etc., trebuie să înlă¬ 
turăm atunci echivocitatea internă a conceptului de „abstractizare”. 
Adevăratul concept logic sau matematic nu este abstras din feno¬ 
menele senzoriale (căci, astfel, el n-ar mai conţine nimic în afară de 
părţile componente ale acestora), ci se raportează la ele mai mult 
prin abstragere, adică prezintă o relaţie generală fără să-l intereseze 
însă dacă aceasta poate fi demonstrată şi concretizată prin oarecari 
exemple sensibile. Este mai corect, aşadar, să-l numim „conceptus 
abstrahens”, şi nu „conceptus abstractus” . 121 Kant, înainte să ajungă 
să definească metodic spaţiul şi timpul, în Disertaţie, ca „intuiţii 
pure”, în acest sens îşi mai numeşte conceptele geometrice funda¬ 
mentale „idei ale intelectului pur”: căci şi ele exprimă raporturi pe 
care, pentru a le cunoaşte în general, nu trebuie să le testăm mai 
întâi în cazuri particulare. Le obţinem, desigur, intr-un anumit 
sens, tot „prin abstractizare”; însă materialul ce stă la baza acestui 
proces nu îl constituie senzaţiile, ci acţiunile spiritului, pe care le 
înţelegem în legitatea lor imanentă, deci în necesitatea lor. „Câteva 
concepte” - aflăm dintr-o însemnare din această perioadă - „sunt 

119 Critica raţiunii pure , p. 106 [B 119 şi 167], 

120 De mundi sensibilis, p. 411. 

121 Op. cit., p. 410. 

deduse din senzaţii; altele, din legile intelectului, de exemplu, a 
compara, a pune în relaţie sau a separa. Originea acestora din urmă 
se află în intelect; a primelor, în simţuri. Toate conceptele de acest 
fel se numesc concepte pure ale intelectului: conceptus intellectus 
puri. Având la un moment dat anumite senzaţii, putem pune 
intelectul în mişcare, conştientizând astfel anumite legături gene¬ 
rale ale ideilor abstrase conform legilor acestuia; iar regula lui Locke 
este valabilă şi aici, respectiv, fără senzaţie, nicio idee nu ne este 
clară; « notiones raţionale s» apar doar prin intermediul senzaţiilor şi 
pot fi gândite doar aplicate ideilor abstrase din acestea; ele nu se 
află însă în senzaţii şi nu sunt deduse de aici; la fel cum, în 
geometrie, nu împrumutăm ideea de spaţiu din senzaţia existenţei 
întinse, chiar dacă acest concept ne devine clar doar în momentul în 
care cunoaştem prin simţuri lucrurile corporale. De aceea, ideea de 
spaţiu este notio intellectus puri şi poate fi aplicată la ideea abstrasă 
de rocă şi de recipient. Metafizica reprezintă filosofia conceptelor 
intelectului pur ( intellectus puri), ea se raportează la restul filosofiei 
precum mathesis pura la mathesis applicata. Conceptele de exis¬ 
tenţă (realitate), posibilitate, necesitate, temei, unitate şi diver¬ 
sitate, parte, tot, nimic, compus şi simplu, spaţiu, timp, schimbare, 
mişcare, substanţă şi accident, forţă şi acţiune, şi toate cele ce apar¬ 
ţin adevăratei ontologii, se află, faţă de restul metafizicii, într-un 
raport similar celui existent între aritmetica generală şi mathesi 
pura.” 122 De muncii sensibilis adaugă acestor idei şi terminologia 


122 Reflexionen, voi. II (Nr. 513), p. 160 şi urm. Pentru a reactualiza contextul istoric 
împreună cu Leibniz, contrapunem acestor afirmaţii enunţurile din prefaţa lucrării 
Noi eseuri: „Poate că eruditul nostru autor [Locke] nu se îndepărtează în întregime 
de opiniile mele. Căci după ce a întrebuinţat întreaga carte a întâia (a scrierii sale) 
pentru a respinge luminile înnăscute, luate într-un anumit sens, mărturiseşte, totuşi, 
la începutul celei de-a doua şi în continuare, că ideile care nu-şi au nicicum originea 
în senzaţie provin din reflexie. Or, reflexia nu este nimic altceva decât o atenţionare 
către ceea ce este în noi, pe când simţurile nu ne dau niciodată ceea ce purtăm deja cu 
noi. Aşa stând lucrurile, se poate nega oare că există ceva înnăscut în spiritul nostru, 
deoarece ne suntem înnăscuţi nouă înşine, ca să zic aşa, şi că: fiinţă, unitate, 

finală, conceptul echivoc de „idei înnăscute” fiind astfel evitat. în 
ceea ce priveşte categoriile fundamentale ale intelectului, nu este 
vorba de „idei înnăscute” (conceptus connati ), ci despre legi origi¬ 
nare ale spiritului (leges menti insitae) pe care le conştientizăm, 
desigur, doar îndreptându-ne atenţia spre acţiunile lui, deci în 
momentul unei experienţe. 123 Nici în această privinţă Kant nu-1 
depăşeşte pe Leibniz; de aici înainte, el găseşte însă, pentru ideile de 
bază pe care acesta le susţine, o nouă expresie, care, în pregnanţa şi 
determinarea ei, conduce de la sine la o aprofundare a problemei 
„apriorismului”. Mai întâi, însă, Kant este nevoit să ia o decizie 
critică cu privire la probleme mult mai complexe decât opoziţia 
dintre Leibniz şi Locke. Fără îndoială că s-a pronunţat împotriva lui 
Locke, deoarece Kant făcuse întotdeauna o distincţie foarte clară 
între „empirism” şi „empirie”. Avea însă dreptul, în sistemul cu¬ 
noaşterii pur intelectuale pe care îl întreprindea acum, să renunţe, pe 
lângă Locke, şi la Newton? Nu cumva între acesta şi Leibniz existau 
cele mai clare opoziţii, neîmpăcate încă, şi, după cum se pare, irecon¬ 
ciliabile? De la formularea lor clară în corespondenţa polemică 
dintre Leibniz şi Clarke, ele n-au mai atins vreun echilibru. întreaga 
literatură filosofică şi ştiinţifică a secolului al XVIII-lea mai este 
încă dominată de ele. Pretutindeni se constituie aici o opoziţie, la 
modul dur şi ireconciliabil, între conceptul de lume al metafizi¬ 
cianului şi ontologului şi cel al fizicianului matematic. Această 


substanţă, durată, schimbare, acţiune, percepţie, plăcere şi multe alte obiecte ale 
ideilor noastre intelectuale există în noi? Şi dacă aceste obiecte fiind imediate şi 
totdeauna prezente în intelectul nostru (cu toate că nu ar putea să fie totdeauna 
percepute din cauza neatenţiilor şi nevoilor noastre), atunci de ce să ne mirăm că 
spunem că aceste idei ne sunt înnăscute împreună cu tot ce depinde de ele?”, în 
Opera philosophica quae exstant latina gallica germanica omnia, ed. de Johann 
Eduard Erdmann, Berlin 1840, pp. 194-418; vezi p. 196. Pentru spaţiu şi timp, vezi 
cartea a doua, cap. 5: „Idei [...] ca ideile de spaţiu, figură, mişcare aparţin mai 
degrabă simţului comun [... ], căci sunt ideile intelectului pur, dar care au legătură cu 
exteriorul şi pe care simţurile ne ajută să le observăm.” (p. 230). 

123 De mundi sensibilis, p. 411. 

scindare devine.parola universală în numele căreia se poartă în acea 
epocă războaiele spirituale. Cel mai mare geniu al Germaniei în 
materie de ştiinţă, Leonhard Euler, reia această dispută în 1768, 
într-o lucrare populară, în Briefen an eine deutsche Prinzessin. Dacă 
metafizicianul - aşa prezintă el aici lucrurile -, pentru a înţelege 
lumea, o descompune în părţile ei ultime, matematicianul trebuie să 
procedeze atunci invers, adică să insiste asupra faptului că materia 
şi spaţiul sunt infinit divizibile şi că aici, de aceea, nu se poate 
ajunge la ceva ultim. Dacă primul reduce realul la o sumă de sub¬ 
stanţe punctuale, existente pentru sine, care, prin compunere, trebuie 
să creeze fenomenul (sau, mai mult, aparenţa) -, matematicianul 
ştie că, graţie continuităţii spaţiului şi timpului, va ajunge întot¬ 
deauna numai la o relaţie spaţială sau temporală mai complexă în 
raport cu o altă relaţie mai simplă, că niciodată însă n-ar putea 
produce întinderea din puncte, extensivul din ceva fără extensie. 
Dacă, mergând mai departe, conform teoriilor metafizice puse în 
discuţie, spaţiul pur şi timpul pur nu există în sine, ci sunt gândite 
doar ca determinaţii, ca „accidente” ale corpurilor reale şi ale 
mişcărilor acestora, matematicianul şi fizicianul, în ceea ce-i pri¬ 
veşte, nu se vor mulţumi, desigur, să stabilească ce tip de realitate le 
revine spaţiului şi timpului; vor constata, în schimb, în mod sigur, 
că trebuie să le fie atribuită o oarecare realitate şi că, astfel, întin¬ 
derea şi durata au o existenţă autonomă, chiar dacă facem abstracţie 
de ceea ce este întins şi de ceea ce durează; fără această prezumţie, 
n-ar putea defini legile supreme ale mişcării. De exemplu, legea 
inerţiei nu poate fi clar formulată dacă nu facem o distincţie prea¬ 
labilă între spaţiul pur sau absolut, cum îl numise Newton, şi tot 
ceea ce este conţinut în el, şi dacă nu îl recunoaştem ca întreg inde¬ 
pendent, în raport cu care se poate discuta despre repausul sau 
mişcarea unui sistem material. 124 


124 Leonhard Euler, Briefe an eine deutsche Prinzessin liber verschiedene Gegenstănde 
aus der Physik und Philosophie, Leipzig, 1769 şi Theoria motus corporum solidorum 
seu rigidorum ex primis nostrae cognitionis prindpiis stabilita et ad omnes motus, 

Cea mai severă obiecţie împotriva pretenţiilor nejustificate 
ale metafizicii de a se pronunţa în chestiuni de teorie a naturii a fost 
aşadar ridicată aici de un gânditor pentru care Kant simţise mereu 
cea mai adâncă admiraţie şi pe care, după Newton, obişnuia să-l 
considere adevăratul arbitru în toate problemele ştiinţelor exacte şi 
empirice. în prefaţa lucrării Versuch, den Begriff der negativen 
Groţlen in die Weltweisheit einzufiihren, Kant făcuse deja referire la 
metoda lui Euler de a vedea în cele mai sigure rezultate ale mate¬ 
maticii o piatră de încercare pentru tezele filosofice, o măsură a 
adevărului sau falsităţii lor; tot la Euler se referise şi în lucrarea 
Von dem ersten Grunde des Unterschiedes der Gegenden im Raume 
din 1768, lucrare despre care mărturiseşte că este o extindere a 
Reflecţiilor sale despre spaţiu şi timp, ca în De mundi sensibilis 
atque intelligibilis forma et principiis, să-l proslăvească drept 
„phaenomenorum magnus indagator et arbiter”} 25 Aşadar, şi acum, 
când se îndreaptă spre o transformare a filosofiei care pare să-l 
apropie din nou de metafizică, Kant este convins de un singur lucru: 
matematica, ştiinţă pură şi aplicată, trebuie să stabilească şi să 
protejeze faţă de orice „şicane” valabilitatea principiilor metafizice. 
Cum putea fi însă atins acest scop dacă, cum a făcut Kant începând 
de-acum, era menţinută opoziţia între lumea sensibilă şi cea 
inteligibilă? Era posibil să i se atribuie matematicii o totală aplica¬ 
bilitate în sfera fizicii, fără să existe astfel riscul ca ele să fie inter¬ 
pretate, în natura şi esenţa lor, ca uniformei Şirul ideilor conduce 
aici la o dilemă tipică. Dacă afirmăm corespondenţa totală între 
matematic şi empiric, astfel încât să nu existe vreo teză a matema¬ 
ticii pure care să nu aibă valabilitatea şi în cea aplicată, atunci, după 


qui in huiusmodi corpora cădere possunt, accomodata, Rostock, Greifswald, 1765 şi 
„Reflexions sur l’espace et le temp”, în Histoire de l’Academie Royale des Sciences et 
Belles Lettres , 1748, Berlin, 1750, pp. 324-333; şi Mechanica sive motus scientia 
analytice exposita, 2. vot, Petropol, 1736; vezi mai multe amănunte despre Euler şi 
războiul său împotriva teoriilor „metafizice” despre spaţiu şi timp în Das Er- 
kenntnisproblem, voi. II, p. 397 şi urm., p. 422 şi urm. 

125 Versuch, den Begriff der negativen Grojien in die Weltweisheit einzufiihren, p. 206; 
Von dem ersten Grunde des Unterschiedes der Gegenden im Raume, în Werke, voi. II, 
pp. 391-400; p. 394; De mundi sensibilis atque intelligibilis. forma et principiis, 
p. 414. 

cum se pare, conceptele empirice constituie originea conceptelor 
matematice şi a valorii lor cognitive. Dimpotrivă, dacă adevărurile 
matematice sunt considerate adevăruri pure ale intelectului, care nu 
sunt deduse pornind de la lucruri, ci de la legile şi activităţile 
„intelectului”, ce ne garantează nouă atunci că lucrurile sunt în 
conformitate cu conceptele pure, că sensibilul este conform inteligi¬ 
bilului? Dorind să ne referim aici la o „armonie prestabilită” a ambelor 
domenii, am obţinut doar un termen, şi nu o soluţie a problemei. 126 

Sistemul leibnizian al metafizicii eşuează, de fapt, chiar în 

acest punct. După părerea lui Kant, lipsa fundamentală a acestui 

sistem este aceea că forma „raţionalului”, prezentată şi doar aici 

recunoscută, poate să-şi afirme aplicabilitatea la existenţa empirică 

doar prin faptul că îi atribuie acesteia un concept fals. Căci forma în 

care apare realul-empiric este spaţiul şi timpul; în sistemul lui Leibniz, 

însă, acestea nu sunt recunoscute ca mijloace specifice şi pure de 

cunoaştere, ci doar ca „reprezentări confuze”. „Adevărul” propriu-zis 

le este atribuit în cadrul acestui sistem doar relaţiilor dinamice între 

» 

substanţe, raporturilor monadelor simple, în timp ce tot ceea ce ex¬ 
primăm în termeni spaţiali şi temporali nu ne oferă nicicând acest 
adevăr, ci doar o imagine tulbure a lui. Dacă, pe de altă parte, această 
concepţie este valabilă, atunci, în acest punct, teoria Leibniz-Wolff 
este suprimată. Căci dacă mai întâi avem substanţele, spaţiul şi 
timpul, însă, sunt ulterioare şi deduse (ceva dedus care nu cores¬ 
punde nicicând în totalitate prototipului), atunci orice conţinut al 
matematicii este dependent de realitatea lucrurilor. Dacă urmărim 
concluzia raţionamentului şi nu vrem să o ocolim după bunul nostru 
plac, suntem readuşi de fapt pe poziţia unei întemeieri empirice a 
matematicii; iar faptul că s-a ajuns la această întemeiere pornind de 
la alte premise decât cele de la care pornise Locke este lipsit de orice 
însemnătate. Deoarece când „lucrurile” determină „conceptul”, şi 
nu invers, se ajunge doar la o cunoaştere accidentală, şi nu la una 
universal valabilă şi necesară. Prin urmare, dacă sunt valabile 


126 Vezi părerea lui Kant în scrisoarea adresată mai târziu lui Marcus Herz, din 21 
februarie 1772, în Werke, voi. IX, pp. 102-108; De mundi sensibilis, p. 426. 

premisele sistemului Leibniz-Wolff, iar spaţiul şi timpul exprimă 
structura „realităţii” - chiar dacă neadecvat, ci doar neclar atunci 
s-a terminat cu orice exactitate şi certitudine necondiţionată a 
matematicii. Tezele matematicii ar putea avea atunci pretenţii de 
universalitate şi adevăr doar relative şi „comparative”, însă nu 
absolute, iar ideea conform căreia conţinutul axiomelor şi tezelor 
geometrice ar putea fi schimbat sau combătut prin experimentare 
progresivă n-ar mai fi absurdă. 127 Ne-a mai rămas doar o cale pentru 
a face faţă acestor dificultăţi - pentru a-i acorda matematicii liber¬ 
tatea deplină, independenţa faţă de realul-empiric, şi, totuşi, pe de 
altă parte, pentru a-i asigura deplina concordanţă cu acesta. Ea ar 
trebui să corespundă domeniului formelor spirituale pure şi, totuşi, 
să se raporteze la domeniul sensibilului, într-o manieră specifică, ca 
niciun alt „concept al intelectului”; ar trebui să recurgă la un princi¬ 
piu de cunoaştere care să fie „raţional” şi „sensibil”, „universal” şi 
„individual”, „general” şi „concret” în acelaşi timp. 

Apropiindu-ne de analiza critică a formei spaţiale şi tempo¬ 
rale, observăm că, aici, nu avem de-a face cu o cerinţă accidentală şi 
paradoxală, ci chiar acesteia îi corespunde un „dat” real al cunoaş¬ 
terii. Căci în această formă se desăvârşeşte de fapt ceea ce fusese 
prezentat ca simplu postulat. Spaţiul şi timpul sunt „universale”: 
asta pentru că ele stau la baza oricărei posibilităţi de ordonare în 
genere, şi, de aceea, trebuie să constituie premisa oricărui enunţ 
despre o structură concretă şi specială a existenţei, despre una 
empirică individuală. Ele sunt însă, în acelaşi timp, „concrete”, căci 
nu reprezintă pentru noi concepte generice ce pot fi concretizate 
printr-o majoritate de exemplare individuale, ci, în măsura în care 
vrem să le înţelegem în determinarea lor tipică, trebuie să le gândim 
ca individuale şi „unice”. Conceptul de gen „subsumează” diferite 
clase, aşa cum, de exemplu, conceptul de copac cuprinde „speciile”: 


127 Op. cit., p. 420; ar fi încă o dată de subliniat faptul că aici nu este vorba, bine¬ 
înţeles, despre concepţia istorică reală pe care a avut-o Leibniz despre spaţiu, timp şi 
despre valoarea cognitivă a matematicii, ci despre concluzii ipotetice despre care Kant 
afirmă că şi-ar avea temeiul în premisele sistemului leibnizian. 

brad, tei, stejar etc.; aici, însă, pentru spaţiu şi timp, nu există specii 
subordonate. Chiar dacă descompunem întregul spaţiului şi al 
timpului, nu ajungem la nimic ce ar putea fi gândit ca „şi mai 
simplu”, la niciun concept cu un grad mai mic de complexitate, ci în 
fiecare picior şi în fiecare cot, în fiecare minut şi secundă, pentru a 
înţelege totalitatea coexistenţei spaţiale şi a succesiunii temporale, 
aceasta trebuie gândită în acelaşi timp. Dacă n-am respecta această 
cerinţă, atunci n-am gândi nici cotul „în” spaţiu, şi nici secunda 
„în” timp: căci cotul şi secunda trebuie delimitate de restul părţilor 
spaţiale şi temporale, acestea însă reprezentate în acelaşi timp cu ele. 
Pentru tipul acesta aparte de raportare a particularului la universal 
şi invers, de concepere a întregului în fiecare dintre părţile lui şi 
odată cu ele, apare aici un nou termen psihologic şi cognitiv-critic. 
Unde este pretins şi posibil acest tip de înţelegere, acolo nu avem 
de-a face cu forma conceptului, ci cu forma intuiţiei. 128 Acum ajunge 
Kant la ideea hotărâtoare, care, crede el, conţine în sine soluţia la 
orice îndoială anterioară. Intuiţia spaţiului şi a timpului, recunos¬ 
cute ca „dat” autonom şi tipic al cunoaşterii, creează de fapt, pentru 
prima oară, adevărata punte de legătură cu pretenţiile care, până 
acum, apăreau ca excluzându-se reciproc. Intuiţia constituie punctul 
în care momentul purităţii intră în legătură cu momentul sensibi¬ 
lităţii. Spaţiul şi timpul sunt sensibile, întrucât simultaneitatea şi 
succesiunea nu pot fi reduse vreodată, în cadrul vreunei analize, la 
simple determinaţii conceptuale - ele sunt „pure”, întrucât, fără să 
întreprindem o descompunere de acest fel în elemente conceptuale, 
funcţia pe care o îndeplinesc ele, ca întreg, ne poate conduce la 
deplină „evidenţă”, ajutându-ne astfel să le înţelegem în valabili¬ 
tatea lor necondiţionată, superioară oricărui element empiric. Doar 
acum, ajungând în acest punct, există pentru noi o ştiinţă a sensi¬ 
bilului, o aplicare riguroasă şi exactă a matematicii la fenomene, la 
transformarea şi la cursul lor. S-au tranşat aici două tipuri 
fundamentale de cunoaştere pură: unul, graţie căruia putem stabili 
raporturile „inteligibilului”, şi un altul, pe baza căruia ordonăm 


128 Op. cit., pp. 414, 422. 

sfera sensibilă. Doar primul tip, prin concepte intelectuale pure, ne 
învaţă să cunoaştem lucrurile aşa cum sunt ele, în timp ce al doilea, 
cunoaşterea intuitivă în spaţiu şi timp, ne lasă să pătrundem doar în 
lumea „fenomenului”; în acest cadru fenomenal al ei, ea îşi păs¬ 
trează însă universalitatea şi necesitatea, exactitatea şi certitudinea 
nelimitate. 129 

Kant ia astfel şi decizia cu privire la opoziţia între Leibniz şi 
Newton, chiar dacă ea nu este formulată aici într-o formă la fel de 
simplă ca în disputa dintre Leibniz şi Locke. în aceasta din urmă, 
Kant este de acord cu Leibniz în toate punctele esenţiale: dacă 
respinge noţiunea de „înnăscut” şi pune în locul ei afirmarea legilor 
originare ale spiritului, cunoscute de altfel doar în manifestarea lor, 
aceasta înseamnă mai degrabă o îmbunătăţire a terminologiei decât 
o turnură a ideilor leibniziene. în disputa dintre Leibniz şi Newton 
n-a mai fost însă posibil să treacă de partea niciunuia; căci proble¬ 
mele care-1 preocupau acum ieşeau în afara problematicii acestora. 
Euler, în intervenţia sa pentru Newton, susţine de fapt interesul 
cercetării empirice, care trebuie apărat de orice pretenţie străină, 
critica filosofică a lui Kant se confruntă însă aici cu o problemă mai 
dificilă şi mai complexă. Căci trebuia să înlocuiască decizia negativă 
cu una pozitivă; nu numai că trebuia să asigure şi să afirme ştiinţa 
în propriile ei limite, ci şi să determine cu exactitate ceea ce ieşea în 
afara acestora, ca domeniu propriu al metafizicii. Doar în acest fel 
putea reuşi să prevină intervenţiile abuzive ale metafizicii în ştiinţa 
naturii, dar şi intervenţiile abuzive ale acesteia în metafizică. 

Evoluţia fizicii matematice în secolul al XVIII-lea oferea numeroase 
» 

exemple avertizând asupra intervenţiilor de acest fel. Kant le-ar fi 
permis cu plăcere geometrului şi fizicianului să utilizeze conceptul 
de „spaţiu absolut ” pentru deducerea tezelor lor; căci, de fapt, această 
utilizare se epuiza în afirmaţia că acea chintesenţă pe care, în geo¬ 
metrie sau mecanică, o numim „spaţiu” nu coincide cu ceea ce numim 
întreg al lumii materiale, ci mai mult i se opune ca ceva inconfun- 
dabil. Kant era în totalitate de acord cu această teză; chiar încercase 


129 Op. cit., p. 413 şi urm., 408 şi urm. 

să o susţină în tratatul din 1768, în Von dem ersten Grunde des 
Unterschiedes der Gegenden im Raume, analizând raporturile geo¬ 
metrice pure. 130 Nu putea fi însă de acord, după cum se întâmpla în 
tot locul, cu formularea unor concluzii, pornind de la natura acestui 
spaţiu matematic pur, ce privesc probleme fundamentale de cosmolo¬ 
gie şi teologie speculativă, raportul dintre Dumnezeu şi lume, dintre 
creaţie şi eternitate. Şi în această privinţă Newton i-o luase înainte: 
la calculele şi experimentele din Principiile matematice ale filosofiei 
naturii şi din Optice el adăugă secţiuni în care îşi expune teoria 
despre spaţiu ca „sensorium” al divinităţii şi ca organ al omnipre¬ 
zenţei divine, o teorie, deşi rezervată în privinţa formei, foarte 
incisivă şi dogmatică în conţinut. 131 Probleme de acest fel vizau 
polemicile dintre Leibniz şi Clarke. Leibniz subliniase însă deja 
contradicţiile dialectice la care se ajungea pe această cale. Dacă 
acceptăm - astfel conchidea el - că spaţiul şi timpul sunt predicate 
ale oricărei existenţe, deci şi ale spiritualului şi corporalului, şi ale 
lui Dumnezeu şi ale lumii, creaţia apare atunci, cu necesitate, drept 
un act ce se înfăptuieşte în spaţiul absolut şi în timpul absolut. Ea 
este determinată, aşadar, spaţial şi temporal, „unde” şi „când”, 
adică există un moment în care începe şi există un loc, o secţiune 
limitată a spaţiului infinit al lumii, care-i serveşte ca fundament, ca 
recipient pentru materia care trebuie inventariată. Dacă vrem însă 
să definim acest loc şi timp, ne rătăcim imediat într-o reţea de anti¬ 
nomii. Căci, întrucât în spaţiul „vid” şi în timpul „vid”, nicio poziţie 
nu deţine vreun oarecare primat şi nici nu prezintă vreo diferenţă 
internă faţă de altele, orice punct pe care-1 putem accepta ipotetic 
aici ca „început” sau „limită” spaţială a creaţiei, poate fi oricând 
schimbat cu un altul. Prin urmare, privind astfel lucrurile, nu este 
posibil să instituim un „aici” oarecare, fără ca acesta să nu se trans¬ 
forme imediat pentru noi într-un „aici” şi „acolo”, şi nici un „acum” 


130 Op. cit., p. 391 şi urm. 

131 Isaac Newton, Philosophia naturalis principia mathematica (Cartea a 3-a, p. 673 şi 
urm.); Optice ; sive de reflexionibus, refractionibus, inflexionibus et coloribus lucis, 
libri tres, ed. de Samuel Clarke, Lausanne, Genf, 1740, p. 297 şi urm. 

oarecare, fără ca el să nu se transforme imediat în opusul lui, în- 
tr-un „mai devreme” sau „mai târziu”. 132 Kant, luând însufleţit parte 
la toate aceste discuţii - cunoştea corespondenţa dintre Leibniz şi 
Clarke din ediţia lui Dutens din 1768, iar observaţiile pe care le-a 
notat în exemplarul pe care-1 avea din Metafizica lui Baumgarten ne 
arată cât de amănunţit s-a ocupat de ea - înţelege problema 
formulată aici, însă îi acordă imediat o semnificaţie şi mai generală. 
Contradicţia pe care Leibniz o descoperă aici nu este una izolată, ci 
apare întotdeauna atunci când se folosesc predicate sensibile pentru 
obiecte inteligibile sau predicate inteligibile pentru obiecte sensibile. 
Când se întâmplă aceasta, orice „teză” enunţată îşi întâlneşte 
imediat „antiteza”, ambele putând fi, în aparenţă cu aceeaşi concizie 
şi necesitate, demonstrate. Kant însuşi relatează că, în perioada 
premergătoare disertaţiei inaugurale, a practicat astfel de argumen¬ 
taţii antitetice şi că doar pe baza lor, a ajuns să fie pe deplin conştient, 
pentru prima oară, de elementul specific al noului sistem: separarea 
principială şi metodică a lumii sensibile de lumea intelectuală. „La 
început, vedeam acest sistem doar într-un clarobscur. încercam cu 
seriozitate să demonstrez teze, dar şi antitezele lor, şi nu pentru a 
construi un sistem al îndoielii, ci pentru că bănuiam că voi descoperi 
locul în care s-ar ascunde o iluzie a intelectului. Anul ’69 mi-a adus 
marea revelaţie.” 133 Iluzia s-a spulberat imediat ce a ştiut faptul că 
obiectul oricărei judecăţi, pentru a fi definit complet, necesită în¬ 
totdeauna un semn specific care să ne indice condiţiile în care el 
poate fi cunoscut. Dacă omitem acest fapt şi dacă legile, care îşi au 
originea în „predispoziţia” ( indoles ) noastră subiectivă, fiind înte¬ 
meiate cu necesitate în aceasta, sunt considerate, în mod fals, determi¬ 
naţii ale lucrurilor, deci trebuie atribuite acestora indiferent de modul 
de abordare -, atunci are loc o „subrepţie” a conştiinţei. întrucât 
limitele cunoaşterii dispar, dispare şi orice claritate a obiectelor: nu 

132 Vezi Corespondenţa dintre Leibniz şi Clarke (în ediţia întocmită de mine: 
G.W. Leibniz, Hauptschriften zur Grundlegung der Philosophie, traducere de Artur 
Buchenau, cu introducere şi note de E. Cassirer), voi. I, Leipzig, 1904, p. 134 şi urm., 
pp. 147, 188 şi 190. 

133 Reflexionen, voi. II, (nr. 4), p. 4. 

mai avem un subiect al judecăţii, ci rătăcim încoace şi încolo, fără 
vreun fir călăuzitor, printre diferite interpretări şi semnificaţii. 
Spiritul uman devine o lanternă fermecată, care, în funcţie de lu¬ 
mina proiectată asupra lucrurilor, le schimbă şi deformează în mod 
curios silueta. Doar delimitarea strictă a celor două sfere în care se 
mişcă judecăţile noastre ne protejează de astfel de „fantasme ale 
spiritului”: Odată înfăptuită această separare, nu mai putem cădea 
în ispita de a aplica predicatele „unde” şi „când” la obiectele lumii 
intelectuale pure, de exemplu, la Dumnezeu şi substanţele imate¬ 
riale, la fel cum, pe de altă parte, nu mai putem concepe obiectele 
sensibile decât în condiţiile specifice ale sensibilităţii, în formele 
pure ale intuiţiei, adică în spaţiu şi timp. 134 

Ajungem astfel acum la un dublu rezultat. „Contaminarea” 
(i contagiuni ) inteligibilului prin sensibil, aşa cum apărea ea distinct 
în teoria newtoniană a divinităţii 135 , este înlăturată; pe de altă 
parte, însă, formelor sensibilităţii, în cadrul acestei regiuni a obiec¬ 
telor experienţei, li se asigură certitudine necondiţionată şi aplicabi¬ 
litate permanentă. Atât metafizica, cât şi fizica matematică sunt în 
egală măsură satisfăcute; fiecare şi-a găsit centrul de greutate şi 
propriul principiu al certitudinii. Pentru Kant, în aceasta rezidă 
tema principală şi nucleul propriu-zis al disertaţiei lui inaugurale. 
„Prima şi a patra secţiune” - îi scrie lui Lambert la 2 septembrie 
1770, căruia îi şi trimite lucrarea - „pot fi trecute cu vederea ca mai 
puţin importante, însă în a doua, a treia şi în a cincea*, deşi, din 
cauza indispoziţiei mele, nu le-am redactat astfel încât să fiu mul¬ 
ţumit, mi se pare că se află un material care ar fi demn de o dez¬ 
voltare atentă şi amănunţită. Este fals că, în metafizică, unde este 


134 Vezi De mundi sensibilis, p. 427 şi urm. 

135 Op. cit., p. 426 şi 428. 

’ A doua secţiune este Despre deosebirea in genere a celor sensibile de cele inteligibile-, 
a treia, Despre principiile formei lumii sensibile-, a cincea, Despre metoda in legătură 
cu cele sensitiue şi intelectuale în metafizică [vezi şi Imm. Kant, Despre forma şi 
principiile lumii sensibile şi a celei inteligibile, traducere de Constantin Noica, 
Tipografia Bucovina, Bucureşti, 1936 - deşi există această traducere, am preferat să 
retraduc pasajele din această lucrare decât să le preiau ca atare de aici - n.t.] 

vorba doar de concepte şi principii ale raţiunii pure, legile cele mai 
generale ale sensibilităţii joacă un rol important. Se pare că meta¬ 
fizicii ar trebui să-i preceadă o ştiinţă specială, deşi negativă {pheno- 
menologia generalis), în care principiile sensibilităţii să-şi determine 
valabilitatea şi limitele astfel încât să nu încurce judecăţile despre 
obiectele raţiunii pure, cum aproape întotdeauna s-a întâmplat până 
acum. Căci, raportate la ele, spaţiul şi timpul şi axiomele tuturor 
lucurilor sunt, din punctul de vedere al cunoaşterii empirice şi al 
obiectelor simţurilor, foarte reale şi conţin condiţiile tuturor feno¬ 
menelor şi judecăţilor empirice. Dacă ceva nu este însă gândit ca un 
obiect al simţurilor, ci, prin intermediul unui concept pur al raţi¬ 
unii, ca un lucru sau ca substanţă, apar atunci poziţii în întregime 
false dacă vrem să le subordonăm conceptelor fundamentale ale 
sensibilităţii. De asemenea, mi se pare, şi poate că de aceea mă simt 
eu atât de fericit, deşi mai trebuie încă să încerc să obţin şi confir¬ 
marea dumneavoastră, că o astfel de disciplină propedeutică, care 
apără adevărata metafizică de orice amestec al sensibilului, poate fi 
realizată eficient şi evident chiar cu mici eforturi.” 136 Ceea ce Kant 
consideră aici obiectul unui mic efort se va dovedi de fapt cea mai 
profundă şi încordată muncă timp de un deceniu: doar Critica ra¬ 
ţiunii pure, care apare la aproape 11 ani după această scrisoare 
către Lambert, va conduce la „evidenţă” reală această propedeutică 
a gândirii metafizice pe care Kant o întrezăreşte aici. 

înainte să pornim pe drumul ce conduce dincolo de diser¬ 
taţia inaugurală, să ne oprim încă o dată asupra evoluţiei ideatice 
care a dus la naşterea rezultatelor din această lucrare. Pentru in¬ 
tervalul dintre Visurile unui vizionar şi disertaţie dispunem de date 
relativ puţine; dacă le luăm însă pe toate în calcul, obţinem totuşi o 
imagine clară despre progresul ideatic înregistrat în aceşti ani. Ştim 
despre Kant că, în acest interval, ia contact cu lucrarea lui Leibniz, 
Noi eseuri asupra intelectului uman, că el, în strânsă legătură 
cu aceasta, schiţează o teorie a conceptelor intelectuale pure, în care 


136 Vezi scrisoare către Johann Heinrich Lambert din 2 septembrie 1770, în Werke, 
voi. IX, pp. 73-76. 

spaţiul şi timpul se mai află încă pe acelaşi plan cu „conceptele 
raţionale” pure de substanţă, cauză, posibilitate, necesitate etc., şi 
că, treptat, începe pentru el separarea strictă a „conceptelor elemen¬ 
tare ale sensibilităţii”, a „conceptelor pure ale intuiţiilor”. Putem 
urmări cum, bazându-se mai ales pe lucrările lui Euler şi cu referire 
la discuţia dintre Leibniz şi Clarke, încearcă să soluţioneze disputa 
dintre „matematician” şi „metafizician” cu privire la problema spa¬ 
ţiului şi a timpului, cum, însă, în acest sens, se încurcă tot mai 
adânc în contradicţii dialectice până când, în cele din urmă, în 1769, 
ajunge să vadă problema generală a antinomiilor în semnificaţia ei 
decisivă. 137 Formulând riguros problema, el găseşte acum şi o nouă 
soluţie. „Teza” şi „antiteza” pot fi unificate doar dacă înţelegem că 
ele vizează lumi diferite. Separarea lor, dar şi întemeierea fiecăreia 
dintre ele constituie de aici înainte adevărata sarcină a metafizicii, 
în privinţa metodei, în metafizică nu este important, după cum se 
întâmplă în alte ştiinţe, să începem cu încercări singulare şi paşi 
mici de gândire, pentru ca ulterior, când obţinem deja un anumit set 
de convingeri, să cercetăm principiile care ne-au ghidat în cunoaş¬ 
tere. întrebarea cu privire la metodă constituie aici începutul pro- 
priu-zis şi legitim al oricărei cunoaşteri: Methodus antevertit omnem 
scientiam. 138 Vedem aici foarte clar cum Kant, atingând un nou 
stadiu al gândirii, nu depăşeşte totuşi cadrul continuităţii evoluţiei 
sale de până atunci. Filosofia mai este încă pentru el o „ştiinţă 
despre limitele raţiunii umane”; acum, însă, ca fundament al deter¬ 
minării limitelor el obţine noi „date” pe care înainte nu le-a înţeles 
nici în întregul lor, nici ca importanţă. Sistemul cunoştinţelor aprio¬ 
rice reprezintă fundamentul oricărei distincţii între lumea sensibilă 
şi lumea inteligibilă. Leibniz a dat un prim contur acestui sistem, nu 
i-a văzut însă şi subtilele ramificaţii; căci dincolo de principiul 
comun, dincolo de „raţionalitate”, specifică în egală măsură tuturor 

137 Mai multe detalii despre semnificaţia problemei antinomiilor pentru istoria 
evoluţiei lui Kant, vezi la Benno Erdmann, în prefaţa la Reflexionen („Die Ent- 
wicklungsperioden von Kants theoretischer Philosophie”), în Kant, Reflexionen , 
pp. XIII-LX: p. XXIV şi urm. 

138 De mundi sensibilis, p. 427. 




Kant. Viaţa şi opera 


126 


elementelor acestei chintesenţe, conceptelor logic-ontologice, dar şi 
celor matematice, el a neglijat diferenţele tipice de valoare ce există 
totuşi aici. Disertaţia inaugurală a făcut primul pas decisiv în direc¬ 
ţia clarificării acestor diferente: iar acum trebuiau trasate, la modul 
riguros, liniile de demarcaţie, până când „raţiunea” ieşea la iveală ca 
unitate desăvârşită şi, în acelaşi timp, în specificul şi articularea 
tuturor momentelor ei particulare. 

2.5. Descoperirea problemei critice fundamentale 

Kant, la 46 de ani, graţie lucrării De mundi sensibilis atque 
intelligibilis forma et principiis, îşi ocupă noua catedră, iar acest 
fapt putea fi interpretat aici ca punct culminant al evoluţiei sale 
filosofice. Din nou se afla în faţa marilor puteri intelectuale ale 
epocii, obţinând, în raport cu ele, o poziţie proprie şi independentă. 
Nimic nu părea mai necesar decât consolidarea averii spirituale prin 
efort obţinută şi desăvârşirea ei sub toate aspectele. Kant însuşi 
crede că orice activitate ulterioară trebuie să servească doar unui 
singur scop: aprofundarea şi fundamentarea convingerilor deja obţi¬ 
nute. Chiar în acest punct survine însă acum cotitura decisivă, care, 
pentru prima oară, îi oferă vieţii şi gândirii sale adevărata profun¬ 
zime. Ceea ce pentru alţii, chiar pentru marile talente filosofice, ar fi 
însemnat sfârşitul, pentru geniul filosofic al lui Kant constituie doar 
primul pas pe o cale în totalitate nouă. Mai târziu, însuşi Kant 
plasează începutul realizărilor lui originale ca gânditor şi scriitor în 
anul 1770 - şi, de fapt, tot ce premerge acestei perioade, indiferent 
cât de bogat este în conţinut, are o însemnătate secundară raportat 
la acele etaloane, care, începând cu disertaţia inaugurală şi până la 
critica raţiunii, au fost din nou examinate şi schimbate. 

înainte să intrăm propriu-zis în această epocă, cea mai 
importantă pentru formarea lui Kant, trebuie să precizăm succint 
câteva aspecte cu privire la viaţa şi evoluţia lui profesională. Fără 
îndoială că obţinerea postului de profesor titular de logică şi meta¬ 
fizică a constituit o etapă importantă; Kant avea astfel asigurat 

răgazul netulbtirat pentru desăvârşirea operei sale filosofice. Din 
scrisorile pe care le adresează ministrului şi regelui, cu ocazia 
candidaturii lui la postul de profesor, în pofida modestiei de care dă 
dovadă, aflăm totuşi cât de îngrijorat era în privinţa viitorului. „In 
primăvara aceasta” - scrie el - „intru în al 47-lea an de viaţă, vârstă 
care face tot mai neliniştitoare grija pentru viitoare neajunsuri.” 139 
„în cazul în care petiţia mea smerită şi-ar rata scopul, atunci vârsta 
şi raritatea ocaziilor de a ocupa un post la Academie, dar şi acea 
conştiinţă de a candida doar pentru acele posturi pe care le pot 
ocupa cu onoare, ar nimici în mine orice speranţă de a mă putea 
întreţine în viitor în patria mea.” 140 De fapt, toate demersurile pe 
care Kant le-a întreprins înainte în această direcţie rămăseseră fără 
succes. în primii ani de profesorat i-a fost refuzat până şi postul de 
profesor la o şcoală confesională din Konigsberg pentru care con¬ 
curase; acesta a fost ocupat, după cum relatează Wald în discursul 
lui comemorativ, de un „ignorant notoriu” pe nume Kahnert. 141 
Eşuase, de asemenea, şi în încercarea de a obţine postul de profesor 
de logică şi metafizică al lui Martin Knutzen, la câţiva ani după 
moartea acestuia; când, în aprilie 1756, formulase petiţia, izbuc¬ 
nirea războiului era din nou iminentă, iar guvernul prusac lăsase 
postul neocupat din motive economice. 142 Sub auspicii şi mai puţin 
favorabile a stat şi următoarea petiţie a lui Kant, formulată doi ani 
mai târziu, pentru postul de profesor de logică şi metafizică. Odată cu 
moartea profesorului Kypke în 1758, postul rămase vacant. în acea 
perioadă, întreaga Prusie de Est era ocupată de ruşi şi administrată 


139 Scrisoare către baronul von Fiirst din 16 martie 1770, în Werke, voi. IX, p. 68 şi urm. 

140 Scrisoare către Friedrich al II-lea din 19 martie 1770, în Werke, voi. IX, p. 70. 

141 Vezi Reicke, Kantiana, p. 7; Borowski, Darstellung des Lebens Kant’s, p. 31, notă; 
nu mai există niciun motiv de a pune la îndoială conţinutul acestor relatări de vreme 
ce Arthur Warda („Zur Frage nach Kants Bewerbung um eine Lehrstelle an der 
Kneiphoefischen Schule”, în Altpreussische Monatsschrift 35 [1898], pp. 578-614) 
a demonstrat, pe baza actelor şcolii, că, începând cu anul 1757, Kahnert a fost angajat 
acolo ca profesor. Desigur, nu s-a găsit în acte dovada faptului că Imm. Kant a 
concurat pentru post. 

142 Petiţia lui Kant către regele Friedrich al II-lea, din 8 aprilie 1756, vezi Werke, 
voi. IX, p. 2 şi urm. 

de autorităţile lor militare. Prin urmare, petiţia nu trebuia înaintată 
doar Facultăţii de Filosofie din Konigsberg, ci, în acelaşi timp, 
şi „măritei şi puternicei împărătese autocrate a tuturor ruşilor”, îm¬ 
părătesei Elisabeta. Reprezentantul ei, guvernatorul rus din Konigsberg, 
s-a pronunţat totuşi împotriva lui Kant; în locul său, a primit postul 
colegul Buck, care fusese recomandat în primul rând de senatul uni¬ 
versităţii, şi chiar cu motivaţia că îl depăşeşte pe Kant, în privinţa 
anilor de muncă, cu mai mult de doisprezece ani. 143 însă, nici după 
revenirea Konigsbergului la administraţia prusacă, când, odată cu 
sfârşitul războiului de şapte ani, chestiunile învăţământului supe¬ 
rior puteau fi din nou dezbătute, Ministerului de Justiţie, care ad¬ 
ministra pe atunci problemele de învăţământ, nu i se oferise încă 
nicio ocazie să-l promoveze pe Kant. într-o ordonanţă din 5 august 
1764, adresată autorităţilor prusace din Konigsberg, chiar este men¬ 
ţionat faptul că „un anumit profesor de acolo, pe nume Immanuel 
Kant, ar fi atras atenţia prin câteva dintre lucrările lui [...] din care 
răzbate o foarte temeinică erudiţie” 144 , însă singurul post ce-i putea 
fi oferit pe atunci era un post de profesor de artă poetică în Konigsberg. 
Refuzându-1, Kant cel puţin a primit asigurarea că „va fi plasat” 
imediat ce se iveşte o altă ocazie; iar o scrisoare adresată Senatului 
Universităţii din Konigsberg dispunea ca „magistrul docent foarte 
talentat şi renumit [...] să fie promovat cu prima ocazie”. 145 Până la 
ivirea acestei ocazii, s-au scurs însă mai mult de 6 ani. Kant trebuia 
să se mulţumească deocamdată cu postul, oferit la cerere, de ajutor 
de bibliotecar în cadrul Bibliotecii Regale din Konigsberg, cu un 


143 Petiţia lui Kant către rector şi Senat (din 11 decembrie 1758), către Facultatea de 
Filosofie din Konigsberg (din 12 decembrie 1759) şi către împărăteasa Elisabeta a 
Rusiei (din 14 decembrie 1758), vezi Werke , voi. IX, pp. 3-6. Faptul că petiţia trebuia 
adresată împărătesei constituia o formă impusă de autoritatea rusă şi stipulată 
printr-o ordonanţă specială; detalii vezi la Arthur Warda, „Kants Bewerbung um die 
Stelle des Sub-Bibliothekars an der Schlossbibliothek”, în Altpreussische Monats- 
schrift 36 (1899), pp. 473-524. 

144 Schubert, Immanuel ’s Kant Biographie , p. 65 şi urm. 

145 Despre planul de a prelua Kant postul de profesor de artă poetică şi despre 
decretele şi dispoziţiile în legătură cu aceasta, vezi op. cit., p. 49 şi urm. [citat Anexa 
A, pentru petiţia adresată regelui, din 24 octombrie 1765, în Werke, voi. IX, p. 40]. 

venit de 62 de taleri pe an - o sumă despre care spunea în petiţia sa 
că, deşi modestă, „i-ar servi totuşi asigurării existenţei, şi-aşa 
incertă”. 146 Ani la rând, din cauza incompetenţei superiorului său, 
bibliotecarul-şef Bock, a purtat aproape singur, cu solicitudine şi 
punctualitate, întreaga povară a muncii. Abia în aprilie 1772, la doi 
ani după ce ocupase postul de profesor titular, a cerut să fie demis 
din postul de ajutor de bibliotecar, căci, din cauza obligaţiilor aca¬ 
demice, nu-i mai rămânea timp şi pentru acesta. 147 Când, în 1769, 
s-a ivit posibilitatea ocupării unui post în Erlangen, vedea în ea „o 
şansă mică, dar sigură”, iar acest fapt demonstrează că, şi în ultimii 
săi ani de profesorat, se mai gândea încă la siguranţa viitorului. 148 
Se temea însă că, acceptând, universitatea îi va hotărî de îndată 
numirea şi, prin profesorul de matematică şi fizică, Simon Gabriel 
Suckow, îl va invita să-şi ocupe imediat postul. Abia acum realiza ce 
ar fi însemnat pentru el schimbarea mediului şi a modului său obiş¬ 
nuit de viaţă. „Noi şi binevoitoare asigurări” - îi scrie lui Suckow -, 
„în privinţa unui posibil post vacant în localitate, oraşul natal şi un 
cerc destul de mare de cunoscuţi şi prieteni, dar mai ales constituţia 
mea firavă, toate astea se împotrivesc dintr-odată acestei intenţii: 
îmi pot găsi liniştea doar acolo unde, deşi în circumstanţe dificile, 
am găsit-o până acum întotdeauna [...] îmi fac foarte multe griji, 
onorabile [...] să nu cumva să stârnesc nemulţumire din cauza 
aşteptării zadarnice pe care eu însumi am provocat-o. Numai dum¬ 
neavoastră, onorabile, cunoaşteţi slăbiciunile ce se ascund în carac¬ 
terul oamenilor, şi chiar foarte bine: în privinţa unui suflet care nu 
este predispus la schimbări, considerate neînsemnate de alţii, dum¬ 
neavoastră ar trebui să luaţi în calcul şi obstacolele, care, deşi 
adesea pot avea consecinţe dezavantajoase, pot fi controlate la fel de 


146 Petiţia către rege din 24 octombrie 1765, p. 40 şi urm. şi către ministru, baronul 
von Fiirst, din 29 octombrie 1765, în Werke, voi. IX, p. 41 (vezi şi Arthur Warda, 
op. cit., p. 477 şi urm.). 

141 Scrisoare către regele Friedrich al II-lea din 14 aprilie 1772, în Werke, voi. IX, 
p. 109. Mai multe detalii despre postul şi activitatea lui Kant ca ajutor de bibliotecar, 
vezi Karl Vorlănder, Immanuel Kants Leben, Leipzig, 1911, p. 79 şi urm. 

148 Citat după Karl Vorlănder, op. cit., p. 83 şi urm. 

puţin ca şi şansele.” 149 în anii următori, după ocuparea postului de 
profesor titular de logică şi metafizică, Kant, deşi n-a mai fost 
constrâns de griji materiale, gândea la fel. Ministrul von Zedlitz, 
care nu îl aprecia doar ca profesor, ci şi ca filosof, a încercat, în 
1778, să-l determine să accepte un post de profesor la Halle; refuzat 
fiind, nu i-a arătat doar „îmbunătăţirea” pe care ar fi adus-o schim¬ 
barea postului, ci i-a şi amintit că, pentru un om ca el, ar fi o datorie 
să-şi extindă cercul de influenţă - Kant rămase totuşi de neclintit în 
decizia lui. „[...] mi-aş dori” - îi scria von Zedlitz pe atunci - „ca 
oameni cu cunoştinţele şi talentele dumneavoastră să nu fie atât de 
rari, nu am vrut să vă supăr, am vrut însă să nu treceţi cu vederea 

datoria dumneavoastră de a fi de folos celorlalţi în ocaziile care vi se 

» 

oferă şi să luaţi în calcul faptul că cei 1.000 până la 1.200 de 
studenţi din Halle au dreptul să ceară îndrumare de la dumnea¬ 
voastră, iar de omiterea acestui drept nu vreau să mă fac răspun¬ 
zător.” 150 Halle, unde Wolff, numit din nou de Friedrich cel Mare, 
predase paisprezece ani, se bucura de fapt de renumele primei 
universităţi cu tradiţie filosofică din Germania, iar von Zedlitz, 
depunând mari eforturi în vederea creşterii prestigiului ei, putea 
să-i prezinte lui Kant chiar şi la restul disciplinelor câteva nume mari. 
Voltaire spunea că, pentru a vedea încununarea erudiţiei germane, 
trebuie să mergem la Halle. Kant nu doar că s-a opus oricărei ten¬ 
taţii a vanităţii - von Zedlitz îi of erise până şi titlul de consilier aulic 
în eventualitatea că „circumstanţele conexe de care nici măcar filo¬ 
soful nu se poate separa” ar putea să-i facă plăcut acest titlu -, ci, 
ceea ce cu siguranţă era şi mai important pentru el, şi tuturor apelu¬ 
rilor pe care von Zedlitz le făcuse la datoria sa faţă de universalitate 
şi tineretul studios. „Beneficii şi senzaţie pe o mare scenă” - îi scrie 
Kant pe atunci lui Marcus Herz - „mă stimulează, după cum ştiţi, în 
mică măsură. Tot ce mi-am dorit şi am obţinut este o situaţie 


149 Scrisoare către Simon Gabriel Suckow din 15 decembrie 1769, în Werke, voi. IX, 
p. 66 şi urm. 

150 Karl Abraham, baron von Zedlitz, scrisoare către Kant din 28 martie 1778, în 
Werke , voi. IX, p. 171 şi urm. 

liniştită şi adecvată nevoilor mele, alternând cu muncă, speculaţii şi 
relaţii sociale, prin care spiritul meu, uşor afectat, însă în rest lipsit 
de griji, şi corpul meu, mai mult capricios, deşi niciodată bolnav, vor 
fi, fără efort, ţinute ocupate. Orice schimbare îmi produce teamă, 
chiar dacă creează aparenţa îmbunătăţirii stării mele, şi cred că 
trebuie să mă bazez pe acest instinct al meu, dacă vreau să întind şi 
mai departe firele fine pe care ursitoarele mi le ţes. Aşadar, cele mai 
mari mulţumiri binefăcătorilor şi prietenilor mei atât de binevoitori 
să se intereseze de bunăstarea mea, în acelaşi timp, şi rugămintea 
mea supusă ca ei să mă protejeze de toate neliniştile, însă în situaţia 
mea actuală [,..].” 151 Nu arareori unii au condamnat această hotă¬ 
râre; chiar s-a făcut haz pe seama firii sensibile şi anxioase a filo¬ 
sofului în chestiunile ce ţineau de viata lui exterioară; însă, în ambele 
cazuri, Kant a fost judecat mai mult prin prisma unor motive 
abstracte şi generale decât prin cântărirea situaţiei concrete de viaţă 
care a stat la baza deciziei sale. în acea perioadă se gândea la 
elaborarea operei, care, atât conceptual, cât şi literar, necesita o 
muncă enormă, cum poate niciodată n-a realizat-o vreun gânditor. 
Din momentul în care Kant a conceput-o, viaţa lui nu mai avea 
pentru el nicio însemnătate în sine şi în afara operei; viaţa era doar 
substratul pentru sarcina spirituală ce trebuia îndeplinită. Toate 
forţele personale sunt puse doar în slujba acestui proces conceptual 
abstract. Se plânge mereu, în această perioadă, de sănătatea lui 
„mereu întreruptă”; însă, corpul, graţie unei diete atente şi chib¬ 
zuite, îi ţinea piept eforturilor. Observăm că, în această perioadă, 
Kant resimte orice schimbare, deşi din exterior ar putea apărea ca o 
îmbunătăţire a situaţiei sale, ca pericol şi nelinişte. Scrisoarea lui 
Kant către Marcus Herz aminteşte în multe puncte de corespon¬ 
denţa lui Descartes cu Chanut, ambasadorul francez în Stockholm, 
pe când acesta îl invita la Curtea Cristinei a Suediei. Şi Descartes 
simţea o puternică împotrivire faţă de invitaţia ce implica renunţarea 
la un mod de viaţă metodic ales şi, până în acel moment, riguros 
urmat - o împotrivire căreia, în cele din urmă, i-a cedat, însă mai 


151 Scrisoare către Marcus Herz din aprilie 1778, în Werke, voi. IX, p. 174 şi urm. 

puţin din convingere, şi mai mult din motive exterioare. Kant, în 
schimb, a rămas şi în această privinţă fidel legii interioare - suntem 
convinşi că „instinctul” pe care se baza era, de fapt, acel daimonion 
care i-a determinat cursul vieţii, conform cerinţelor pur obiective ale 
operei sale. 

Corespondenţa lui cu Marcus Herz în intervalul 1770-1780 
reprezintă o mărturie incomparabilă în privinţa modului în care s-a 
născut în el, printr-o evoluţie liniară a ideii, această operă, în pofida 
oricăror dificultăţi şi piedici interioare - o mărturie care, desigur, 
trebuie luată ca atare, căci nu deţinem alte informaţii despre aceşti 
ani. Unii, pe baza reproducerilor ce s-au păstrat după prelegerile de 
metafizică ale lui Kant, au încercat să contureze o imagine a con¬ 
cepţiei filosofice dezvoltate în această perioadă, dar acest demers s-a 
dovedit nesigur în mai multe privinţe; pe lângă faptul că aceste 
reproduceri nu pot fi datate cu exactitate, găsim în ele, fie din vina 
celui care le-a scris, fie din cauza manualului care, conform tradiţiei, 
stătea la baza prelegerilor, atât de multe elemente stranii încât 
valoarea lor, ca surse ale filosofiei kantiene, devine cu adevărat 
problematică. Scrisorile către Herz, în schimb, nu numai că recon¬ 
stituie evoluţia ideilor kantiene, ci reprezintă şi o oglindire fidelă a 
stărilor de spirit pe care le experimenta Kant. La dezbaterea publică 
a lucrării De mundi sensibilis, Marcus Herz participase în calitate 
de „respondent”, fiind introdus în toate detaliile acestei lucrări de 
însuşi Kant. De aceea, dacă Immanuel Kant aştepta de la cineva 
înţelegere pentru ulterioarele dezvoltări ale ideilor sale, Marcus 
Herz era acela. Corespondenţa lor a fost adesea întreruptă şi se pare 
că, pentru o perioadă, chiar lipseşte; Kant, care, prin aceste scrisori, 
îşi dădea oarecum sieşi socoteală despre progresul gândirii, simţea 
însă nevoia mereu de a o relua. Prin această corespondenţă, rapor¬ 
turile dintre profesor şi elev au devenit tot mai intime şi mai priete¬ 
neşti. „Ales şi nepreţuit prieten”, „onorabile şi preastimate prieten” 
- astfel i se adresează Kant lui Herz, el, care întotdeauna era zgârcit 
în folosirea acestui apelativ. I-a permis astfel lui Herz, ca nimănui 
altcuiva înainte, o profundă privire în atelierele gândurilor sale. 
Prima scrisoare, din iunie 1771, nu ne arată doar noile rezultate la 

care ajunsese între timp, ci şi aruncă o lumină asupra metodei su¬ 
biective de care se serveşte de aici înainte în prelucrarea gândurilor 
sale. „Dumneavoastră ştiţi că eu nu privesc obiecţiile raţionale” - îi 
scrie Kant lui Herz, scuzându-se pentru amânarea răspunsului său 
la obiecţiile ridicate de Lambert şi Mendelssohn cu privire la 
disertaţie - „doar în funcţie de modul în care ar putea fi combătute, 
ci le las să se întreţeasă cu judecăţile mele, acordându-le dreptul de 
a-mi da peste cap toate părerile preconcepute. Privindu-mi nepar¬ 
tinic opiniile, din punctul altora de vedere, sper să obţin un al treilea 
punct de vedere, mai bun decât cel pe care-1 aveam iniţial. In plus, 
lipsa de convingere la oameni cu o mare capacitate de pătrundere 
este pentru mine întotdeauna o dovadă că teoriile mele au anumite 
lacune, fie în privinţa clarităţii, fie a evidenţei, fie în privinţa a ceva 
şi mai important. O îndelungă experienţă m-a învăţat că înţelegerea 
intenţiilor noastre nu poate fi obţinută prin constrângere şi grăbită 
prin încordare, ci este nevoie de o perioadă destul de mare de timp 
pentru a analiza, periodic, un singur concept în toate raporturile şi 
contextele posibile, iar, astfel, spiritul sceptic să se trezească şi să 
cerceteze dacă rezultatul gândirii rezistă în faţa celei mai severe 
îndoieli. Pe astfel de lucruri m-am concentrat în acest timp, de fapt, 
din respect faţă de părerile celor doi erudiţi, deşi există şi posibili¬ 
tatea unui reproş de nepoliteţe din partea mea. Ştiţi ce mare influ¬ 
enţă are în general a face o distincţie riguroasă între, pe de o parte, 
faptul că nu doar sensibilitatea, ci şi intelectul se bazează pe prin¬ 
cipiile subiective ale forţelor sufleteşti, şi, pe de altă parte, ceea ce 
vizează obiectele în ansamblul filosofiei, până şi cele mai importante 
scopuri ale oamenilor. Dacă nu cădem în patima sistemului, atunci 
se verifică reciproc şi cercetările întreprinse asupra aceleiaşi reguli 
fundamentale în vasta sa utilizare. De aceea, sunt preocupat acum 
să elaborez o lucrare cu titlul Limitele sensibilităţii şi ale raţiunii, 
care să prezinte raportul legilor şi conceptelor fundamentale pre¬ 
luate din lumea simţurilor, dar şi să schiţeze ceea ce constituie na¬ 
tura teoriei gustului, metafizica şi morala. De-a lungul iernii am 
parcurs toate materialele în acest sens, am cântărit toate punctele 
de vedere, le-am potrivit, însă doar pe scurt am schiţat planul 

lucrării.” 152 Care este momentul nou ce diferenţiază acest plan de 
proiectul anunţat în disertaţia inaugurală? Din observaţiile lui Kant 
din aceeaşi scrisoare către Herz, reiese, fără îndoială, faptul că 
disertaţia trebuia să constituie textul de bază şi pentru lucrarea pe 
care o avea acum în minte, deşi recunoscuse că anumite explicaţii ce 
apar în ea sunt eronate. Prin urmare, trebuie să acceptăm aici o 
dublă relaţie, una pozitivă şi una negativă - pe de o parte, este 
confirmat procedeul de bază din lucrarea De mundi sensibilis, pe de 
altă parte, însă, rezultatul la care ajunge aceasta este anulat. Dacă 
ne aducem aminte de obiecţiile lui Lambert şi Mendelssohn, care 
constituie punctul de plecare pentru consideraţiile kantiene ulte¬ 
rioare şi care servesc mai ales la deşteptarea „spiritului sceptic” în 
el, obţinem un indiciu clar cu privire la dubla relaţie deja menţio¬ 
nată. Obiecţiile celor doi gânditori, în deplină concordanţă, se referă 
la modul în care a fost formulată, în disertaţie, teoria despre 
„idealitatea spaţiului şi a timpului”. Desigur, această teorie, în şi 
pentru sine, nu conţine, consideră ei, nimic surprinzător sau para¬ 
doxal; metafizica leibniziană stabilise deja că spaţiul şi timpul sunt 
doar ordonări ale fenomenelor, iar această teză îmbracă cele mai 
diferite forme în literatura filosofică a secolului al XVIII-lea. Lambert 
şi Mendelssohn au fost deranjaţi mai ales de faptul că această 
idealitate a spaţiului şi timpului părea că se transformă, în diser¬ 
taţie, într-o simplă „subiectivitate” a acestora. „Timpul” - scrie 
Mendelssohn - „este [după Leibniz] un fenomen ( Phaenomenon ) şi 
are, la fel ca toate fenomenele, ceva obiectiv şi ceva subiectiv.” 
Lambert, la rândul lui, subliniază că încă n-a putut fi convins în 
privinţa faptului că timpul nu este „ceva real”: dacă schimbările 
sunt reale (asta până şi un idealist trebuie să admită, deoarece le 
percepe nemijlocit în schimbarea internă a reprezentărilor sale), 
atunci şi timpul trebuie să fie real, întrucât orice schimbări se petrec 
în timp, în lipsa acestuia neputând fi „gândite”. 153 Astăzi, putem 
constata cu uşurinţă că aceste obiecţii nu atingeau de fapt sensul 


152 Scrisoare către Marcus Herz din 7 iunie 1771, în Werke, voi. IX, p. 96 şi urm. 

153 Vezi Mendelssohn, scrisoare către Kant din 25 decembrie 1770, în Werke, voi. IX, 
pp. 90-93; J.H. Lambert, scrisoare din 13 octombrie 1770, în op. cit., pp. 80-88. 

profund al teoriei kantiene, că ele, pentru a ne exprima în termenii 
viitorului sistem, confundau idealismul „transcendental” cu un 
idealism „psihologic”; Kant însuşi s-a referit la acest fapt într-un 
binecunoscut pasaj din Critica raţiunii pure. 154 însă nu cumva se 
justifică această confuzie? Nu cumva era aproape necesară dacă ne 
gândim la forma în care a fost expusă teoria spaţiului şi timpului în 
disertaţie? Nu cumva „subiectivitatea” formelor intuiţiei, deşi con¬ 
stituia temeiul certitudinii matematicii şi ştiinţei naturii, trebuia să 
apară totuşi ca o pată care o distingea de „conceptele pure ale 
intelectului” în defavoarea ei? Căci despre acestea din urmă s-a spus 
clar că ne oferă lucrurile spre cunoaştere, şi nu doar aşa cum ne 
apar ele nouă, ci şi cum sunt în şi pentru sine. Deşi spaţiul şi timpul 
nu sunt obiecte absolute, conceptul lor este „foarte adevărat” 155 : 
ideea aceasta a fost mereu subliniată; acest adevăr rămâne totuşi 
doar un adevăr de rangul al doilea, de vreme ce există alte concepte 
care au pretenţia de a se raporta „nemijlocit la lucruri”, nu doar la 
„fenomene” şi la relaţiile dintre ele. 

Scrisoarea lui Kant către Herz ne arată cum cercetarea sa 
progresivă începe chiar în acest punct dificil. Kant consideră drept 
rezultat incontestabil separarea conceptelor „sensibile” de cele „in¬ 
telectuale”; în acelaşi timp, însă, extinde şi asupra ultimei sfere, 
neafectate de critică până acum, distincţia între ceea ce se sprijină 
pe „principii subiective” şi ceea ce se referă la „obiecte”. „Nu doar 
subiectivitatea sensibilităţii, ci şi a intelectului” 156 începe să i se con¬ 
tureze acum tot mai concret şi mai clar - însă, în loc să se rătăcească 


154 Vezi Critica raţiunii pure , „Estetica transcendentală”, § 7, pp. 84-86. 

155 Vezi De mundi sensibilis [p. 418]; „Quanquam autem Tempus in se et absolute 
positum sit ens imaginarium, tamen, quatenus ad immutabilem legem sensibilium, 
qua talium, pertinet, est concep tus verissimus et per omnia posibilia sensuum obiecta 
in infinitum patens intuitivae repraesentationis conditio” [Chiar dacă timpul, 
considerat în sine şi absolut, este o realitate imaginară, totuşi, în măsura în care se 
referă la legea imuabilă a unor asemenea lucruri sensibile, este un concept foarte 
adevărat şi o condiţie care afectează reprezentarea intuitivă prin toate obiectele 
posibile ale simţurilor, la infinit - n.t.]\ vezi şi teza analogă cu privire la spaţiu, 
op. cit., 420 şi urm. 

156 Scrisoare către Marcus Herz din 7 iunie 1771, p. 97. 

astfel într-o teorie generală a îndoielii, conceptele intelectului îşi 
însuşesc, mai mult pe dos, aceeaşi pecete a „adevărului” ca şi for¬ 
mele intuiţiei pure. Ele nu sunt adevărate în virtutea faptului că 
reproduc lumea obiectelor absolute, ci pentru că reprezintă condiţii 
indispensabile în sistemul cunoaşterii, în construcţia realităţii em¬ 
pirice, şi de aceea sunt universal şi necesar valabile. Disertaţia 
recunoaşte şi formulează lucrurile în acest fel; utilizării „logice” a 
conceptelor intelectului, în raport cu utilizarea „reală”, care vizează 
cunoaşterea obiectelor suprasensibile, îi recunoaşte însă doar o impor¬ 
tanţă relativ subordonată. 157 De altfel, centrul de greutate al pro¬ 
blemei începe să se deplaseze. în locul separării în obiecte, în locul 
dualismului lumii sensibile şi suprasensibile, apare separarea în 
funcţiile cunoaşterii, întemeierea „obiectivităţii” de orice tip sau 
pretenţia acestei obiectivităţi. Limita nu mai este trasată între 
mundus intelligibilis şi mundus sensibilis, ci între sensibilitate şi 
raţiune. Iar aceasta din urmă mai este încă luată aici în sensul cel 
mai larg. La fel cum putem întreba care este forma tipică de obiec¬ 
tivitate ce revine spaţiului şi timpului şi cum o putem descoperi, în 
măsura în care clarificăm structura şi modul de cunoaştere specifice 
matematicii şi mecanicii pure -, tot aşa, pe de altă parte, putem şi 
trebuie să punem întrebarea asupra principiului pe care se bazează 
necesitatea cunoaşterii intelectuale pure sau dreptul şi valabilitatea 
primelor noastre judecăţi morale sau estetice. Kant vede acum, cu 
ochii minţii, într-o primă schiţă, o operă care să of ere răspunsuri la 
toate aceste întrebări, care să stabilească şi să delimiteze pretenţiile 
de valabilitate atât în cadrul cunoaşterii teoretice, cât şi în domeniul 
etic şi estetic; şi se pare că mai este necesară doar dezvoltarea 
riguroasă a planului deja conceput, pentru a o desăvârşi. 

Abia în acest punct apare problema cu adevărat decisivă. Să 
presupunem că am definit limitele dintre sensibilitate şi intelect şi, 
mai departe, dintre judecata teoretică, etică şi estetică; înseamnă că am 
ajuns într-adevăr la un „sistem” al raţiunii? Nu cumva am obţinut 


157 Pentru opoziţia dintre „usus logicus” şi „usus realis ” a conceptelor intelectului, 
vezi De mundi sensibilis, p. 409 şi urm. 

doar un simplu „agregat”? Este suficient să alăturăm această diver¬ 
sitate şi să o examinăm ca atare? Sau nu cumva trebuie să căutăm 
un punct de vedere comun care să stea la baza tuturor acestor for¬ 
mulări diferite ale problemei? Orice instituire a limitei presupune, 
în separarea pe care o face, şi o legătură originară între elementele 
separate, orice analiză presupune o sinteză. în ce constă această 
componentă unificatoare, dacă nu mai suntem nevoiţi să căutăm 
rezultatul, la care am ajuns până acum, în lumea lucrurilor, ci în 
structura şi legitatea „raţiunii pure”? La toate aceste întrebări 
ne oferă un răspuns scrisoarea lui Kant către Marcus Herz din 
21 februarie 1772: un răspuns care, ca dintr-odată, clarifică şi 
iluminează din interior orice dezvoltări precedente şi viitoare. Pe 
bună dreptate s-a spus despre această scrisoare că reprezintă adevă¬ 
ratul moment în care s-a născut Critica raţiunii pure. „Dacă lipsa 
oricărui răspuns din partea mea a reuşit să vă contrarieze” - aşa 
începe Kant, şi trebuie să lăsăm aici scrisoarea să vorbească de la 
sine, dacă vrem să reţinem toate nuanţele fine ale dezvoltării ideii 
„trebuie să recunosc că există motive care să îndreptăţească o 
asemenea atitudine. Dacă însă veţi trage concluzii neplăcute, mi-aş 
dori să vă pot aduce la cunoştinţă modul meu de a gândi. Ca să mă 
scuz, vă voi explica pe scurt cu ce îmi ocup gândurile, care, în orele 
libere, cauzează amânarea scrierii corespondenţei. După plecarea 
dumneavoastră din Konigsberg, în intervalele de muncă, precum şi 
în cele de repaus, atât de necesare, am revăzut încă o dată planul 
chestiunilor pe care le-am dezbătut împreună, pentru a-1 adapta 
ansamblului filosofiei şi restului cunoaşterii şi pentru a încerca să 
determin întinderea şi limitele sale. în ceea ce priveşte diferenţierea 
sensibilului de intelectual în morală şi a principiilor corespunză¬ 
toare care decurg din ea, cercetările mele înaintaseră deja destul de 
mult. Principiile sentimentului, gustului, forţei de judecare, împreună 
cu efectele lor, anume, plăcutul, frumosul şi binele, le-am schiţat cu 
mai mult timp în urmă, într-o manieră pe care o găseam îndeajuns 
de mulţumitoare; intenţionam să elaborez planul unei lucrări al 
cărei titlu să fie Limitele sensibilităţii şi ale raţiunii. Plănuiam să o 

ordonez în două părţi, una teoretică şi una practică. Prima parte ar 
cuprinde în două capitole: 1) fenomenologia generală; 2) metafizica, 
ţinând cont doar de natura şi de metoda sa. A doua parte ar cu¬ 
prinde tot două capitole: 1) principiile generale ale sentimentului 
gustului şi dorinţei sensibile; 2) primele fundamente ale moralităţii. 
Eram pe cale să aprofundez atât partea teoretică cu tot ce presu¬ 
pune ea, cât şi raporturile reciproce pe care le întreţin toate părţile, 
când am remarcat că îmi lipseşte ceva [un lucru] esenţial pe care 
l-am neglijat, ca şi alţi gânditori, în cursul îndelungilor mele cerce¬ 
tări metafizice, şi care constituia de fapt cheia întregului mister, 
cheia metafizicii, ascunsă ei înseşi până acum. M-am întrebat: Pe ce 
se întemeiază raportul între ceea ce numim în noi reprezentare şi 
obiect?” 158 Acest raport - în aceşti termeni continuă Kant - poate fi 
înţeles cu uşurinţă în două cazuri: când obiectul creează repre¬ 
zentarea sau, invers, când aceasta creează obiectul. înţelegem apoi 
de unde ar proveni „conformitatea” între acestea; căci credem că 
înţelegem că orice efect e conform cauzei lui, şi că, într-un anumit 
sens, trebuie să o „reproducă”. Aşadar, problema pare rezolvată şi 
dacă o analizăm de pe poziţia senzaţiei, şi de pe poziţia unui intelect, 
care, el însuşi, produce obiectele pe care le cunoaşte. Căci în primul 
caz al pasivităţii pure nu există, ca să spunem aşa, nicio diferenţă 
sau tensiune între ceea ce este dat „în afară” şi efectul pe care îl 
produce în noi: obiectul ni se imprimă conform existenţei sale, lă¬ 
sând în urmă-i o dâră sensibilă prin care ni se anunţă. în al doilea 
caz, însă, în cazul „intelectului divin”, din nou putem recunoaşte cu 
uşurinţă corespondenţa dintre cunoaştere şi obiect: căci aici, una şi 
aceeaşi identitate originară a esenţei divine se prezintă şi se explică, 
în egală măsură, în cunoaştere şi închipuire, în contemplare şi 
creaţie. Prin urmare, putem concepe, cel puţin la modul general, 
atât posibilitatea unui intelect creator pur, intellectus archetypus, 
cât şi posibilitatea unui intelect receptiv pur, intellectus ectypus. 
Singur intelectul nostru nu intră în niciuna dintre aceste categorii: 
pentru că el nici nu produce obiecte la care se raportează în 


108 Scrisoare către MarcusHerz din 21 februarie 1772 în Werke, voi. IX, p. 102 şi urm. 

cunoaşterea sa, nici nu preia efectele lor, aşa cum acestea se oferă 
nemijlocit în impresiile sensibile. Disertaţia arătase foarte clar că a 
doua alternativă este exclusă. „Aşadar, conceptele pure ale intelec¬ 
tului” - argumentează Kant în continuare - „nu trebuie să fie abstrase 
de la senzaţii, nici nu pot exprima caracterul receptiv al reprezen¬ 
tărilor [care trec] prin simţuri, dar, chiar dacă este adevărat că ele 
îşi au sursa în natura sufletului, asta nu înseamnă că sunt produse 
de obiect, nici că ele însele produc obiectul. în disertaţie m-am 
mulţumit să expun natura reprezentărilor intelectuale doar într-o 
manieră negativă, afirmând că ele nu ar fi modificări ale sufletului 
produse de obiect. Am trecut însă sub tăcere chestiunea de a şti cum 
este posibilă o reprezentare care se raportează la un obiect fără ca 
prin aceasta să fie afectată totuşi de el în vreo oarecare privinţă. 
Afirmasem: reprezentările sensibile reprezintă lucrurile aşa cum 
apar ele, iar cele intelectuale aşa cum sunt. Dar prin ce ne sunt date 
aceste lucruri, ştiut fiind că ele nu sunt date prin modul în care ne 
afectează, iar dacă asemenea reprezentări intelectuale se întemeiază 
pe activitatea noastră interioară, de unde provine atunci corespon¬ 
denţa pe care trebuie să o aibă cu obiectele [...]?” 159 

în matematică, desigur, acest lucru poate fi posibil: căci, aici, 
obiectul „se naşte” de fapt doar în actul de instituire intuitivă şi 
conceptuală. Ceea ce „este” un cerc sau o sferă ne-a învăţat deja 
lucrarea premiată din 1763; în această privinţă, trebuie să examinez 
doar actul construcţiei în care se naşte această imagine. Unde 
ajungem însă dacă admitem un tip de „construcţie” de acest fel şi 
pentru conceptele „metafizice” şi dacă vrem în acest sens să le for¬ 
măm, „independent de experienţă”? Conceptele de mărime pot fi 
„spontane”, căci doar în sinteza diversului, „luând unitatea de mai 
multe ori”, se constituie pentru noi întregul mărimii, iar principiile 
teoriei pure a mărimilor pot fi, conform acestui lucru, valabile a 
priori şi necondiţionat necesare. „Dar, sub raportul calităţilor, ches¬ 
tiunea de a şti cum trebuie să-şi facă intelectul nostru a priori 
concepte despre lucruri, cu care trebuie să corespundă în mod 


159 Op. cit., p. 103 şi urm. 

necesar lucrurile, cum trebuie intelectul să producă principii reale 
despre posibilitatea lucrurilor, cu care experienţa trebuie să cores¬ 
pundă fidel şi care sunt, totuşi, independente de ea: această proble¬ 
mă lasă mereu în urma ei o zonă obscură în ce priveşte capacitatea 
intelectului nostru, adică în ce priveşte problema de a şti de unde 
poate proveni corespondenţa intelectului cu lucrurile însele.” 160 
întreaga metafizică de până acum ne lasă baltă în faţa acestei 
probleme. Căci, cu ce ne ajută dacă credem că putem rezolva enigma 
deplasând-o până la originea ultimă a lucrurilor: până la acel punct 
unitar misterios, în care „fiinţa” şi „gândirea” încă nu s-au separat? 
Ce câştigăm noi dacă Platon face dintr-o contemplare spirituală de 
odinioară a divinităţii izvorul conceptelor pure ale intelectului, dacă 
Malebranche presupune o legătură şi mai durabilă între spiritul 
uman şi cel divin, una care se confirmă şi revelează în orice cunoaş¬ 
tere a unei teze pure a raţiunii, dacă Leibniz sau Crusius, înteme¬ 
iază corespondenţa dintre ordinea lucrurilor şi ordinea regulilor 
intelectului într-o „armonie prestabilită”? Nu cumva în toate aceste 
„explicaţii” aparente este utilizat mai mult ceva absolut necunoscut 
pentru lămurirea a ceva relativ necunoscut, ceva de neconceput pentru 
mintea noastră pentru interpretarea a ceva problematic? „Deus ex 
machina" - obiectează Kant împotriva tuturor încercărilor de acest 
fel - „este ipoteza cea mai absurdă pe care o putem alege când este 
vorba să determinăm originea şi valabilitatea cunoaşterii noastre; 
dincolo de cercul vicios căruia îi dă naştere în seria raţionamentelor 
cunoaşterii noastre, această ipoteză are şi dezavantajul de a încuraja 
capriciile habotnice sau himerele creierului nostru.” 161 Problema 
fundamentală pe care o ridică cunoaşterea: întrebarea cu privire la 
ceea ce îi asigură valabilitatea obiectivă, relaţia cu obiectul, trebuie 
soluţionată pe terenul cunoaşterii înseşi, trebuie să-şi găsească 
răspuns în lumina raţiunii, recunoscând însă condiţiile şi limitele 
acesteia. 


160 Op. cit., p. 104 şi urm. 

161 Op. cit., p. 105. 

Odată cu această formă a problematizării, introducerea 
în Critica raţiunii pure este de fapt făcută. Kant însuşi relatează în 
scrisoarea către Herz cum, pornind de aici, a proiectat un întreg 
sistem al „filosofiei transcendentale”, reducând „toate conceptele 
raţiunii pure” la un anumit număr de categorii - însă nu aşa cum a 
făcut-o Aristotel, care s-a mulţumit să le juxtapună după bunul său 
plac, ci aşa cum se împart ele în clase, respectând câteva legi fun¬ 
damentale ale intelectului. „Fără a încerca” - continuă Kant - „să 
prezint în detaliu întreaga desfăşurare ulterioară a acestei cercetări 
până la ultimul ei punct, pot totuşi să afirm că mi-a reuşit intenţia 
principală şi că sunt acum în stare să prezint o critică a raţiunii 
pure care va cuprinde atât natura cunoaşterii teoretice, cât şi a celei 
practice, în măsura în care este intelectuală. Voi redacta mai întâi 
prima parte, care va cuprinde sursele metafizicii, metoda şi limitele 
sale. Mă voi ocupa pe urmă de principiile pure ale moralităţii şi, în 
ce priveşte primul proiect, sper că-1 voi putea prezenta spre pu¬ 
blicare în trei luni.” 162 Iluzia lui Kant, cum că ar putea termina în 
trei luni o operă de care, de altfel, se va mai ocupa încă opt sau nouă 
ani, este, totuşi, de înţeles, oricât de ciudată ar putea părea la prima 

vedere. Cine a înţeles noua sarcină într-un mod atât de determinat 
» 

şi de clar putea spera că deţine deja toate condiţiile esenţiale pentru 
soluţionare. Căci, pe bună dreptate, Kant avea deja toate convin¬ 
gerile fundamentale pe baza cărora s-a născut Critica raţiunii pure. 
Acum s-a înfăptuit ceea ce Kant a numit mai târziu „revoluţia modului 
de gândire”, cotitura „copemicană” a problemei cunoaşterii 163 . Cer¬ 
cetarea nu mai începe cu obiectul, ca ceva dat şi cunoscut, pentru a 
arăta ulterior cum acesta „trece” în facultatea noastră de cunoaştere 
şi se „reflectă” în ea 164 , ci cu sensul şi conţinutul conceptului de 
obiect, cu semnificaţia pretenţiei de „obiectivitate”, fie în mate¬ 
matică, în ştiinţa naturii, în metafizică sau în morală şi estetică. în 
acest tip de cercetare s-a găsit componenta intermediară, care, 


162 Ibidem, p. 126 şi urm. 

163 Vezi Critica raţiunii pure, prefaţă la ediţia a doua, pp. 33-36. 

164 Vezi Prolegomene, p. 31. 

începând de aici, uneşte într-un sistem toate conceptele şi proble¬ 
mele „raţiunii pure”. Dacă în metafizica anterioară era importantă 
întrebarea „ce”, Kant subliniază importanţa lui „cum”, cu alte cu¬ 
vinte, dacă metafizica anterioară pornise de la obiect, de la „ce” 
reprezintă el, Kant investighează „cum” este posibilă judecata asupra 
obiectului. Dacă metafizica anterioară ştia să ne relateze mai întâi 
despre o calitate oarecare a lucrurilor, Kant cercetează şi descom¬ 
pune afirmarea cunoaşterii obiectului, pentru a stabili apoi ceea ce 
este instituit şi vizat prin „relaţia” enunţată. 

în această convertire a problemei, „metafizica” devine 
„filosofie transcendentală” - în sensul riguros în care Critica raţi¬ 
unii pure a definit mai târziu noul termen: „Numesc transcen¬ 
dentală orice cunoaştere care se ocupă în genere nu cu obiecte, ci cu 
modul nostru de cunoaştere a obiectelor, întrucât acesta este posibil 
a priori.” 165 Nu un ansamblu al lucrurilor, ci unul al „modurilor de 
cunoaştere” - printre care se numără şi „facultatea de judecare” 
morală, teleologică, estetică - revendică acum înnodare şi separare, 
coerenţă, în vederea unei sarcini comune şi a recunoaşterii reali¬ 
zărilor lor specifice. Kant atinge totodată conţinutul altei întrebări 
fundamentale a criticii raţiunii: „Cum sunt posibile judecăţile 
sintetice a priori ?’ nee - chiar dacă formularea nu este aici identică. 
Căci problema pe care o pune scrisoarea lui Kant către Herz este 
următoarea: cu ce drept putem vorbi despre o cunoaştere „a priori”, 
care transcende tot ce este dat în elementele pasive ale senzaţiei şi 
sensibilităţii, dar şi orice descompunere conceptuală: o cunoaştere 
care, ca enunţ despre legătura „reală” şi conflictul real, este ra¬ 
portată în mod necesar la experienţă, care însă, pe de altă parte, 
întrucât vrea să fie valabilă „independent de orice experienţă”, nu 
mai este întemeiată în nicio experienţă particulară. Valabilitatea uni¬ 
versală şi necesitatea devin acum o problemă, respectiv ceea ce apare 
ca universal-valabil şi necesar nu doar în cunoaşterea cantităţilor, ci 
şi a calităţilor, nu doar în dezvoltarea relaţiilor de simultaneitate în 


165 Vezi Critica raţiunii pure, p. 66. 

166 Ibidem, p. 62. 

spaţiu sau de succesiune în timp, ci şi în „raportul dinamic”, în enun¬ 
ţurile despre lucruri şi proprietăţi, despre cauză şi efect: o problemă 
ce poate fi soluţionată doar cu ajutorul noii formule a „conceptului de 
obiect”, în care trebuie căutată în general „cheia întregului mister [...] 
până acum încă ascuns al metafizicii”. 167 

Cu cât Kant se apropie mai mult de prelucrarea şi înţele¬ 
gerea detaliilor, cu atât mai clar îi apare dificultatea sarcinii pe care 
a asumat-o. în urma fiecărei soluţii, se nasc pentru el noi întrebări; 
în urma fiecărei împărţiri a conceptelor raţiunii în clase şi „facul¬ 
tăţi”, apar din nou alte subdiviziuni, fiecare în parte necesitând o 
nouă şi subtilă examinare. Planul său este însă deja cunoscut, iar 
Herz, în special, insistă, cu o nerăbdare firească de fapt, să termine 
opera promisă. Nici aşteptările lui, nici aşteptările pe care le-a trezit 
în alţii nu pot să-l abată însă de la munca sa. „Dacă în intenţia mea” 
- îi scrie lui Herz într-o nouă scrisoare, la aproape doi ani după 
ultima - „de a transforma o ştiinţă, în zadar prelucrată de jumătate 
din lumea filosofică, am ajuns atât de departe încât mă văd în 
posesia unui sistem care dezleagă definitiv enigma de până acum şi 
foloseşte raţiunea ce se izolează după reguli sigure şi uşor de aplicat, 
rămân, şi de acum înainte, la fel de neclintit în hotărârea mea de a 
nu mă lăsa condus de orgoliu în căutarea faimei într-un domeniu 
mai uşor şi mai îndrăgit, înainte să-mi eliberez terenul spinos şi 
anevoios în vederea unei abordări generale.” 168 Kant mai speră ca 
opera să fie gata „de Paşti” în 1774 sau, „aproape sigur”, în scurt 
timp după Paşti: invocă însă în acelaşi timp efortul şi timpul pe 
care-1 necesită metoda, clasificările şi terminologia specifică „în 
proiectarea şi desăvârşirea unei ştiinţe în totalitate noi”. 169 Intenţio¬ 
nează să finalizeze mai întâi „filosofia transcendentală”, vrea să 
treacă apoi la metafizică, pe care o gândeşte în două părţi: ca „meta¬ 
fizică a naturii” şi ca „metafizică a moravurilor”; spune că se gândeşte 
să o elaboreze mai întâi pe aceasta din urmă şi că deja se bucură 


167 Vezi mai sus, nota 20. 

168 Scrisoare către Marcus Herz, spre sfârşitul lui 1773, în Werke, voi. IX, pp. 114-117. 

169 Ibidem. 

anticipat în această privinţă. Foarte interesant aici, din punct de 
vedere sistematic, este faptul că problemele eticii sunt abordate la fel 
ca problemele cunoaşterii teoretice, adică pe baza aceloraşi premise 
şi după acelaşi plan de bază. A existat o perioadă în care Kant părea 
că se apropie de metoda psihologică a eticii, aşa cum a fost ea practi¬ 
cată de englezi, şi când vedea în metoda unor Shaftesbury, Hutcheson 
şi Hume „o frumoasă descoperire a timpurilor noastre” 170 , această 
perioadă ţine însă acum de domeniul trecutului. Disertaţia inaugu¬ 
rală deplasase problema moralităţii pe poziţiile „inteligibilului”, 
separând-o, în evidentă opoziţie faţă de Shaftesbury, de toate teme¬ 
iurile sensibile ale plăcerii şi neplăcerii. 171 în această reformare a 
bazelor eticii, Kant vede în acelaşi timp, după cum îi scrie lui Lambert 
odată cu trimiterea disertaţiei, unul dintre cele mai importante 
scopuri în ceea ce priveşte forma, de aici înainte schimbată, a meta¬ 
fizicii. 172 Etica devine, la fel ca teoria spaţiului şi timpului, la fel ca 
teoria conceptelor intelectuale pure, o disciplină „apriorică”: obiecti¬ 
vitatea specifică a lui „ceea ce ar trebui să fie” se distinge, pe de o 
parte, de obiectivitatea a „ceea ce este”, la fel cum, pe de altă parte, 
aruncă lumină asupra ei, şi, în sens invers, primeşte de la ea lu¬ 
mina. 

Nu mai intrăm aici şi în celelalte detalii ale corespondenţei 
dintre Kant şi Herz, căci acestea reflectă doar aceeaşi imagine de 
ansamblu. Până aici, din perspectiva unui spectator, planul lui Kant 
ar putea părea doar un spiriduş care îl ademeneşte, fără niciun scop, 
în depărtările necunoscute ale gândirii. Kant crede adesea că se află 
la final, însă, pe măsură ce avansează, i se aşterne tot mai mult în 
faţă drumul pe care mai trebuie încă să-l parcurgă. De la sfârşitul 
lui 1773, când promitea finalizarea „aproape sigură” a operei după 
sărbătorile de Paşti, anul următor 173 , s-au scurs din nou trei ani, 
în care, asaltat de întrebări mereu noi, nici măcar nu începuse 
cu aşternerea sistematică a ideilor pe hârtie. Tot mai mari sunt 

170 Vezi informaţia despre organizarea prelegerilor sale, p. 326 [II; 312]. 

171 De mundi sensibilis, p. 412. 

172 Scrisoare către Lambert din 2 septembrie 1770, p. 73 şi urm. 

173 Scrisoare către Herz, sfârşitul lui 1773, p. 116 (X, 137). 

aşteptările şi tot mai insistente sunt întrebările ce vin din cercurile 
Germaniei literare şi erudite. „Spuneţi-mi, vă rog, chiar dacă numai 
în două rânduri” - îi scrie Lavater în februarie 1774 „aţi murit 
pentru lume? De ce scriu atâţia care nu pot să scrie, iar dumnea¬ 
voastră, care puteţi să o faceţi atât de exemplar, nu? De ce tăceţi - în 
acest timp nou -, de ce nu scoateţi niciun sunet? Dormiţi? Kant - nu, 
nu vreau să vă aduc elogii -, spuneţi-mi, totuşi, de ce tăceţi? Sau, 
mai mult, spuneţi-mi că vreţi să vorbiţi.” 174 Scriind acestea, Lavater 
nu bănuia, desigur, că în această tăcere se anunţa începutul 
„timpului nou”. „Din toate părţile” - îi scrie Kant, la 24 noiembrie 
1776, lui Herz - „primesc reproşuri din cauza inactivităţii în care 
par că mă aflu de mult timp, şi, totuşi, niciodată n-am fost mai 
sistematic şi mai ocupat de când nu m-aţi văzut. Materialele, prin a 
căror întocmire aş putea spera să obţin un succes trecător, se aglo¬ 
merează, aşa cum se întâmplă de obicei, când intri în posesia 
câtorva principii eficiente. Un obiect fundamental le reţine însă, 
asemeni unui stăvilar, şi sper să obţin ceva durabil, ceva la care cred 
că, într-adevăr, am ajuns deja şi care, de aici înainte, nu mai nece¬ 
sită reflecţie, ci doar redactare. [...] Dacă e să o spun, urmarea neclin¬ 
tită a unui plan ca acesta e o dovadă de încăpăţânare; vă mărturisesc 
că, adesea, datorită dificultăţilor întâmpinate, mă gândeam să mă 
dedic altor subiecte, mai plăcute, însă, depăşirea câtorva obstacole şi 
importanţa subiectului m-au ferit de o infidelitate de acest fel. Dum¬ 
neavoastră ştiţi că domeniul raţiunii pure trebuie privit indepen¬ 
dent de orice principii empirice, căci el se află a priori în noi şi nu 
are voie să aştepte nicio deschidere din partea experienţei. Şi-acum, 
pentru a-i stabili întreaga cuprindere, secţiunile, limitele şi conţi¬ 
nutul în conformitate cu certe principii şi pentru a aşeza pietrele de 
hotar astfel încât, pe viitor, să putem şti cu certitudine dacă ne aflăm 
pe terenul raţiunii sau pe cel al sofisticii, pentru toate astea sunt ne¬ 
cesare: o critică, o disciplină, un canon şi o arhitectonică a raţiunii 
pure, aşadar o ştiinţă formală căreia nu-i poate folosi nimic din ceea 
ce oferă ştiinţele existente şi a cărei întemeiere necesită formulări 

174 Johann Caspar Lavater, scrisoare către Kant din 8 februarie 1774, în Werke, 
voi. IX, p. 117 şi urm. 



Kant. Viaţa şi opera 


146 


tehnice proprii.” 175 Aşadar, Kant concepe clar acum nu doar planul 
fundamental sistematic, ci şi planul tehnic al criticii raţiunii; şi, mai 
ales, separă acum „analitica” de „dialectică”, domeniul „raţiunii” de 
cel al „sofisticii”. Şi totuşi, încă nu putea cuprinde întregul sarcinii 
literare, şi asta pentru că, din nou, apăreau asigurări, îndoielnice 
deja, cum că spera să termine lucrarea, dacă nu înainte de Paşti, 
atunci în vara imediat următoare. îl ruga însă pe Herz să nu stâr¬ 
nească niciun fel de aşteptări în privinţa ei, aşteptări care, până 
atunci, „au fost dificile şi în dezavantaj”. 176 După trei sferturi de an, 
în august 1777, Kant anunţă că opera sa, Critica raţiunii pure, mai 
constituie încă o „piatră” în calea celorlalte planuri şi activităţi pe 
care le are în minte, fiind preocupat acum de eliminarea acestora. 
Este convins că va reuşi să facă acest lucru în „această iarnă”. îl mai 
reţine acum doar strădania de a-şi expune cu cea mai mare claritate 
ideile, întrucât, conform experienţei, până şi lucrurile foarte clar 
prezentate, dacă se renunţă la calea obişnuită, ar putea fi greşit 
interpretate chiar de cunoscători. 177 în aprilie 1778, este nevoit să 
infirme zvonul cum că din „opera la care lucrează” s-ar fi tipărit 
deja câteva pagini. Dacă, însă, pe baza acestui zvon, suntem încli¬ 
naţi să credem că, în acea vreme, Kant fixase, cel puţin, prima schiţă 
şi viitoarea formă literară a operei, aflăm totuşi altceva din 
afirmaţiile lui cu referire la o lucrare „de mici dimensiuni”. 178 în 
luna august a aceluiaşi an, auzim despre operă că este un „manual 
de filosofie” 179 la care Kant mai lucrează încă neobosit; după încă un 
an, finalizarea lucrării este anunţată pentru Crăciunul din 1779. 180 
Oricum, un lucru este sigur: în acea perioadă, redactarea trebuie 
să fi început deja, căci, în mai 1779, Hamann îi relatează lui Herder, că 
Immanuel Kant mai lucrează încă la „morala raţiunii pure”; în 
iunie 1780, se vorbeşte despre cât de binevenită este întârzierea, 


175 Scrisoare către Marcus Herz din 24 noiembrie 1776, în Werke, voi. IX, p. 151 şi urm. 

176 Op. cit., p. 153. 

177 Scrisoare către Herz, 20 august 1777, p. 158-161. 

178 Scrisoare către Herz, aprilie 1778, p. 174 şi urm. 

179 Scrisoare către Herz, 28 august 1778, p. 182 şi urm. 

180 Scrisoare către Johann Jacob Engel, 4 iulie 1779, p. 191 şi urm. 

deoarece ea va contribui la atingerea scopului kantian. 181 Aştemerea 
ideilor pe hârtie - făcând abstracţie de schiţele preliminare - nu 
necesita, desigur, foarte mult timp; Kant le-a povestit lui Garve şi 
Mendelssohn cum a reuşit să redacteze „într-un interval de patru 
până la cinci luni, oarecum în zbor”, materialele la care reflectase cu 
atenţie timp de mai mult de doisprezece ani. După un deceniu de 
profunde meditaţii, după amânări şi amânări, opera va fi terminată 
doar printr-o hotărâre care întrerupe brusc depănarea continuă a 
gândurilor. Teama că moartea sau slăbiciunile vârstei l-ar putea 
surprinde în timpul elaborării l-a determinat pe Kant să-şi formu¬ 
leze în cele din urmă concluziile, pe care le simţea ca insuficiente şi 
provizorii. 182 Şi în această privinţă, Critica raţiunii pure este o carte 
clasică: fiindcă operele marelui gânditor, asemeni marilor opere de 
artă, nu apar în adevărata lor formă când poartă pecetea desăvâr¬ 
şirii, ci când mai oglindesc încă devenirea continuă şi neliniştea 
interioară a gândului. 

în lucrările premergătoare „criticii raţiunii”, pe care le mai 
avem, se conturează clar şi viu acest proces. Manuscrisele pe care 
Rudolf Reicke le-a publicat sub titlul Lose Blătter aus Kants Nachlafi, 
dar şi ediţia Reflexionen a lui Benno Erdmann, conţin însemnări 
făcute în acest stadiu al gândirii; unul dintre manuscrisele publicate 
de Reicke poate fi datat aproape exact, întrucât Kant, pentru însem¬ 
nările sale, foloseşte spaţiile goale ale unei foi de scrisoare pe care 
este înscrisă dată de 20 mai 1775. Dacă pornim de la aceste manu¬ 
scrise şi grupăm restul în jurul lor, dacă luăm în calcul şi afirmaţiile 
corespondente conţinutului, obţinem o imagine de ansamblu edifica¬ 
toare cu privire la stadiul ideatic la care ajunsese Kant în această 
perioadă. 183 Nu insistăm aici asupra conţinutului acestor manu¬ 
scrise: îl înţelegem doar în contextul problemelor şi conceptelor 


181 J.G. Haraann, scrisoare către Herder, din 17 mai 1779 şi din 11 iunie 1780, în 
Schriften, voi. VI, Berlin, 1824, p. 82 şi urm şi pp. 83, 136-146. 

182 Scrisoare către Christian Garve din 7 august 1783, în Werke, IX, pp. 223-230; 
scrisoare către Mendelssohn din 16 august 1783, pp. 230-234. 

183 Mai multe detalii vezi la Theodor Haering, care a reeditat şi comentat manu¬ 
scrisele respective: Der Duisburgsche Nachlass und Kants Kritizismus um 1775, 
Leipzig, 1910. 

fundamentale ale Criticii raţiunii pure. Aproape la fel de semnifi¬ 
cativă ca şi conţinutul obiectiv al acestor manuscrise este şi lumina 
pe care o aruncă ele asupra modului de lucru al lui Kant. „Kant” - ne 
relatează Borowski cu referire la acest aspect - „îşi făcea mai întâi 
în minte proiecte generale; le prelucra apoi amănunţit; nota pe 
bucăţi mici de hârtie ceea ce mai trebuia intercalat sau explicat mai 
pe larg, după care le anexa primului manuscris improvizat. După un 
timp, prelucra din nou întregul; pe urmă, transcria curat şi clar, aşa 
cum scria întotdeauna, pentru tipar.” 184 însemnările pe care le de¬ 
ţinem din 1775 reflectă acel prim stadiu de pregătire, în care Kant, 
fără a fi atent la cititor şi la forma literară a operei, încearcă să 
fixeze doar pentru sine ideile şi să le redea în cele mai diferite 
formulări. El nu este condus aici de nicio schemă concretă, rigu¬ 
roasă a expunerii; nu există nicio raportare strictă la o „dispu¬ 
nere” fixă sau la o anumită terminologie. Cele mai diferite adăugiri 
şi încercări se încrucişează şi se înlocuiesc reciproc, fără ca una 
dintre acestea să obţină primatul definitiv şi forma finală. Cine 
consideră gândirea kantiană doar un ansamblu blindat de definiţii şi 
clasificări conceptuale scolastice ar fi uimit de libertatea mişcării 
pe care o întâlneşte aici. Kant priveşte toate chestiunile termi¬ 
nologice cu o autentică indiferenţă suverană. El găseşte denumiri şi 
face distincţii în funcţie de cerinţele tematice ale unei probleme 
oarecare; renunţă însă la ele, îndată ce ideea ia o nouă turnură. 
Evoluţia ideii nu este nicicând împiedicată prin concentrarea asupra 
unui şablon acceptat o dată, ci conţinutul îşi creează întotdeauna 
doar forma care-i este adecvată. Rezultă, aşadar, colateral şi arbi¬ 
trar, o plenitudine de idei, care, şi în raport cu forma ulterioară, de¬ 
finitivă din Critica raţiunii pure, îşi mai păstrează încă valoarea 
proprie şi independentă. Cine analizează aici terminologia lui Kant - 
cu acea pedanterie pe care se pare că mulţi o consideră calitatea 
adevăratei şi „exactei” filologii kantiene - doar pentru a scoate în 
evidenţă, în privinţa conceptelor şi expresiilor izolate folosite, 
diferenţele şi „contradicţiile”, va vedea în aceste manuscrise doar un 
haos de idei eterogene. Dacă le citim aşa cum trebuie citite - ca 


184 Borowski, Darstellungdes Lebens Kant’s, p. 191 şi urm. 

încercări diferite de surprindere a gândului în devenire, de a-i da o 
primă formă obţinem, din ele, la fel ca din multe alte opere 
kantiene, o imagine vie despre specificul şi stilul gândirii kantiene. 
Observăm, desigur, şi dificultăţile interioare şi exterioare care tre¬ 
buiau depăşite, în vederea structurării materialului ideatic, aşa cum 
ne apare el în „critica raţiunii”. Poate Kant avea de fapt dreptate 
atunci când acuza dificultăţile expunerii că sunt răspunzătoare 
pentru mersul anevoios al operei. în 1775 - atât cât putem să ne 
dăm seama din însemnările făcute în această perioadă -, schiţa 
generală a sistemului critic e gata; însă, conform indiciilor pe care le 
conţine corespondenţa lui Hamann cu Hartknoch, se pare că abia în 
decembrie 1780 începe tipărirea Criticii raţiunii pure. La 1 mai 1781, 
Kant îi poate anunţa lui Herz, într-o scrisoare, apariţia iminentă a 
operei. „în perioada acestui târg de Paşti va ieşi de la tipar o carte 
de-a mea, cu titlul Critica raţiunii pure [...] Ea conţine expunerea 
completă a tuturor cercetărilor care au început de la conceptele pe 
care le-am disputat împreună sub numele de mundi sensibilis şi 
intelligibilis; ea reprezintă totodată pentru mine o ocazie impor¬ 
tantă pentru a preda întreaga sumă a strădaniilor mele, spre a fi 
evaluate, aceluiaşi om pătrunzător care a găsit că merită să-mi 
prelucreze ideile şi care a fost atât de ager la minte încât să le pă¬ 
trundă cât se poate de adânc.” 185 Kant îşi leagă astfel opera de tre¬ 
cutul său filosofic. îşi face însă o mare nedreptate când, la 57 de ani, 
îşi priveşte lucrarea, născută din doisprezece ani de meditaţii, ca apo¬ 
geu al muncii sale de-o viaţă: căci ea devine atât pentru el, cât şi 
pentru istoria filosofiei începutul unei evoluţii aparte. 


186 Scrisoare către Marcus Herz din 1 mai 1781, în Werke, voi. IX, p. 194 şi urm. 
(X, 249). 

Dacă şi în cazul marilor gânditori este adevărat că stilul 
defineşte omul, atunci, în această privinţă, Critica raţiunii pure îi 
pune pe biografii lui Kant în faţa unei probleme dificile. Căci o 
transformare atât de profundă a stilului, aşa cum are loc la Kant 
între anii 1770 şi 1780, nu găsim niciunde în istoria literaturii şi a 
filosofiei - nici măcar la Platon, al cărui stil de bătrâneţe în 
Philebos, Sofistul sau Parmenide se distinge totuşi de stilul în care-şi 
prezintă dialogurile anterioare. Doar cu mare efort putem recu¬ 
noaşte în autorul Criticii pe autorul Observaţiilor despre senti¬ 
mentul frumosului şi al sublimului sau al Visurilor unui vizionar. 
în locul umorului şi imaginaţiei apare acum rigurozitatea descom¬ 
punerii conceptuale abstracte, în locul graţiei şi voioşiei superioare, 
seriozitatea scolastică gravă. Desigur, cine ştie să citească corect 
Critica raţiunii pure găseşte şi în ea, pe lângă causticitatea şi 
profunzimea gândirii, o forţă ieşită din comun a intuiţiei şi o forţă 
plastică neobişnuită a limbajului. Goethe spunea că, citind o pagină din 
Kant, se simţea întotdeauna de parcă ar intra într-o cameră lumi¬ 
noasă. Pe lângă arta descompunerii continue a celor mai dificile şi 
încâlcite complexe de idei, se manif estă aici şi talentul de a determina 
brusc şi de a concentra într-un singur punct, în imagini caracteristice, 

în ocolişuri satirice, rezultatul unei îndelungi deducţii şi descompuneri 
conceptuale. în general, însă, la majoritatea cititorilor predomină 
impresia că forma expunerii aleasă de Kant mai degrabă îi încă¬ 
tuşează ideile decât le exprimă adecvat şi pur. Din prea mare grijă 
pentru stabilirea terminologiei, pentru exactitate în determinaţii şi 
clasificări conceptuale, pentru concordanţa şi paralelismul sche¬ 
melor, se pare că forma naturală, spirituală şi personală de expresie 
a lui Kant este încremenită. Chiar el a simţit şi a spus asta. „Metoda 
expunerii mele” - observă el într-o însemnare de jurnal - „are un 
dezavantaj; ea pare scolastică, prin urmare, meditativă, seacă, 
limitată chiar, şi în totalitate diferită de tonul geniului.” Conştient 
şi asumat, însă, are aici rezerve faţă de orice apropiere, de orice 
recunoaştere, de orice mărturisire a tonului „geniului”. „Am ales 
metoda scolastică” - spune în altă parte - „şi am preferat-o mişcării 
libere a spiritului şi a ironiei, chiar dacă, dorind ca fiecare minte 
gânditoare să participe la această cercetare, am aflat că ariditatea 
acestei metode ar intimida cititorii care caută de-a dreptul legătura 
cu practicul. Chiar dacă aş fi avut cele mai mari capacităţi de a folosi 
ironia şi cel mai mare farmec ca autor, i-aş fi scutit de acestea, căci 
mă interesează mai mult să nu las nicio suspiciune în privinţa 
faptului cum că aş vrea să influenţez şi să conving cititorii; doresc să 
mi se alăture doar prin capacitatea lor de înţelegere. Şi metoda, de 
asemenea, mi s-a născut doar prin încercări.” 1 Deducţia conceptuală 
riguroasă şi sistematica conceptuală constituie aici unicul ideal din 
f aţa căruia orice alte pretenţii trebuie să se retragă. 

Kant n-a renunţat, totuşi, uşor la aceste pretenţii. în anii ce 
premerg direct redactarea Criticii raţiunii pure, îl preocupă neîn¬ 
cetat cum şi în ce măsură este posibil să acordăm ideilor filosofice, 
neprejudiciind temeinicia lor, forma „popularităţii”. „De ceva timp 
încoace” - îi scrie lui Herz în ianuarie 1779 - „mă gândesc, în anu¬ 
mite ore de răgaz, la principiile popularităţii mai ales în ştiinţe (se 
înţelege, în cadrul celor care sunt capabile de aceasta, căci matema¬ 
tica nu este), cu precădere în filosofie, şi cred că aş putea stabili nu 


Reflexionen, voi. II (Nr. 9 şi 14), p. 6 şi urm. 




Kant. Viaţa şi opera 


152 


numai o selecţie din acest punct de vedere, ci şi o cu totul altă ordine 
faţă de cea pretinsă de metoda scolastică, care, totuşi, rămâne 
fundamentul”. 2 Intr-adevăr, primele proiecte ale „criticii raţiunii” 
au fost dominate de acest punct de vedere. Pe lângă „claritatea dis¬ 
cursivă (logică) prin concepte”, ele urmăreau şi „claritatea intuitivă 
(estetică) prin intuiţii” şi exemple concrete. Prefaţa la Critica ra¬ 
ţiunii pure ne lămureşte în legătură cu motivele care, în cele din 
urmă, l-au determinat pe Kant să se detaşeze de această intenţie. 
„[...] Căci dacă mijloacele care ajută pentru a produce claritatea sunt 
fără îndoială utile în amănunte , ele sunt însă de multe ori 
dăunătoare în ansamblu , întrucât nu permit cititorului să ajungă 
destul de repede la o perspectivă de ansamblu - şi acoperă cu toate 
culorile lor sclipitoare articulaţia sau fac de nerecunoscut structura 
sistemului, de care depinde totuşi de cele mai multe ori judecarea 
unităţii şi solidităţii lui.” 3 în locul primelor încercări de a face o ex¬ 
punere intuitivă, inteligibilă pentru intelectul comun, apare astfel 
aici renunţarea conştientă: Kant înţelege acum că o „cale regală” spre 
filosofia transcendentală poate exista la fel de puţin ca una spre ma¬ 
tematică. 

Cauza şi mai profundă a acestei transformări a stilului 
constă însă în faptul că Immanuel Kant reprezintă acum un tip de 
gândire în totalitate nou, în raport cu propriul său trecut şi cu filo¬ 
sofia epocii luminilor - în raport cu Hume şi Mendelssohn, al căror 
stil de a scrie, elegant şi temeinic deopotrivă, îl invidiază. în dece¬ 
niile de meditaţie solitară în care îşi stabilise metoda şi modalitatea 
de interogare, Kant se îndepărtase treptat de premisele de bază pe 
care se sprijineau, ca într-o înţelegere tacită, gândirea filosofică şi 
ştiinţifică din epocă. Fireşte că el mai vorbeşte încă limba acestei 
epoci; încă mai foloseşte conceptele pe care aceasta le-a încetăţenit şi 
clasificările scolastice pe care ea le valorificase în manualele de 
ontologie, de psihologie raţională, cosmologie şi teologie. Kant va 
pune însă întregul material ideatic în slujba unui scop în totalitate 


2 Scrisoare către Marcus Herz, din ianuarie 1779, în Werke, voi. IX, p. 188 şi urm. 

3 Vezi Critica raţiunii pure. Prefaţă la ediţia întâi, p. 26. 

nou. Autorul, stabilindu-şi acest scop, nu respinge nici mijloacele 
definirii şi expunerii care, conform rigurozităţii, nu mai sunt adec¬ 
vate ideilor sale; adesea le preferă, sperând să găsească cât mai 
degrabă o legătură directă cu lumea conceptuală obişnuită a citito¬ 
rului. Această flexibilitate devine însă, de aici înainte, cauza feluritor 
dificultăţi: coborând la nivelul epocii sale, nu reuşeşte, în schimb, să 
ridice epoca la nivelul lui. Trebuie să facem aici referire şi la un alt 
moment care le-a creat contemporanilor dificultăţi în înţelegerea 
concepţiei fundamentale a lui Kant, constituind, de atunci înainte, 
sursa a nenumărate erori şi răstălmăciri. Dacă luăm în considerare 
doar forma exterioară pe care Kant o dă scrierilor sale, este foarte 
clar că, în faţa noastră, se desfăşoară un sistem terminat, rigid şi 
închis. „Materialele” structurale par că sunt pregătite, totul este 
plănuit clar şi exact până în cele mai mici detalii: mai trebuie doar 
ca părţile disparate să fie îmbinate în conformitate cu acest plan. în 
această încercare, iese însă la iveală dificultatea sarcinii. Apar 
pretutindeni noi îndoieli şi întrebări; observăm că până şi conceptele 
singulare, despre care credeam că pot fi utilizate ca premise, 
necesită mai mult ele însele definire. Conceptele devin, astfel, altele 
şi altele, în funcţie de poziţia pe care o ocupă în construcţia sis¬ 
tematică progresivă a întregului. Ele nu există de la bun început ca 
substrat al mişcării ideatice, ci evoluează şi se fixează doar în cadrul 
acestei mişcări. Cine omite acest fapt, cine crede că semnificaţia 
unui anumit concept se epuizează în prima lui definiţie şi cine în¬ 
cearcă, în acest sens, să vadă în el ceva neschimbător, ceva neafectat 
de mersul ideii - se află, gândind astfel, pe o cale greşită. Modul în 
care scrie Kant coincide aici cu ceea ce ni s-a relatat despre el ca 
profesor. „Conferinţa lui” - povesteşte Jachmann - „era întotdeauna 
adecvată obiectului, şi nu era memorată, ci atunci gândită. [...] Până 
şi prelegerile sale de metafizică, având în vedere dificultatea su¬ 
biectului pentru gânditorul începător, erau clare şi atractive. Kant a 
dat dovadă de o mare artă în expunerea şi definirea conceptelor 
metafizice, lăsând auditoriului impresia că atunci, pe loc, începea 
să reflecteze asupra obiectului, introducând treptat noi concepte 

definitorii, reluând şi îmbunătăţinând explicaţiile deja date, trecând, 
în cele din urmă, la definirea conceptului, epuizat şi clarificat deja 
sub toate aspectele, iar astfel, nu numai că-şi familiariza auditoriul 
cu subiectul, ci îl şi introducea în gândirea metodică. Cine nu a 
învăţat de la el acest mers al expunerii şi considera că prima ex¬ 
plicaţie este cea corectă şi definitivă, cine nu îl urmărea cu atenţie 
mai departe acumula doar cvasi-adevăruri, după cum m-am convins 
citind mai multe notiţe luate de cei ce-1 ascultau.” 4 Aceeaşi soartă au 
avut-o şi mulţi dintre exegeţii lui Kant. Dacă ne raportăm la 
definiţia judecăţilor analitice şi sintetice, la conceptul de experienţă 
şi cel de apriori, la conceptele de transcendental şi filosofie transcen¬ 
dentală, aşa cum apar ele la începutul Criticii raţiunii pure, gândin- 
du-ne că găsim aici monede bătute a căror valoare este stabilită 
definitiv, atunci, cu siguranţă, citind mai departe, ne vom încurca şi 
vom fi în eroare. Şi asta pentru că, din paginile Criticii, reiese foarte 
clar că o cercetare, încheiată în aparenţă, este reluată, că o explicaţie 
anterioară e completată şi dezvoltată, reconfigurată chiar, că proble¬ 
mele care, iniţial, au fost separat tratate sunt abordate dintr-odată 
într-un context în totalitate nou, în care se schimbă şi semnificaţia 
iniţială. Această capacitate de schimbare constituie de fapt singurul 
raport natural şi necesar: căci ea certifică faptul că, aici, ne aflăm în 
mijlocul unui proces viu şi într-o evoluţie continuă a gândirii înseşi. 
Multe lucruri, care, în privinţa rezultatului, par contradictorii se 
clarifică de îndată ce ne situăm din nou în cadrul acestei mişcări şi le 
interpretăm pornind dinăuntrul ei. Unde Kant, graţie metodei 
„sintetice” pe care o utilizează în Critica raţiunii pure, merge trep¬ 
tat de la parte spre întreg, reproducerea liberă a sistemului poate 
începe acolo, în mod similar demersului pe care Kant îl indică în 
Prolegomene, cu ideea întregului, şi doar prin raportare la acesta, să 
încerce să stabilească sensul părţii. Dacă acolo se împletesc fire în 
permanenţă noi, până când, în cele din urmă, obţinem cea mai inge¬ 
nioasă ţesătură ideatică -, pentru analiza retrospectivă mersul e 


4 Jachmann, Immanuel Kant in Briefen an einen Freund (Scrisoarea a IV-a), 
pp. 26-38. 

invers, şi anume desprinderea trăsăturilor relevante din diferite 
complexe conceptuale şi reţinerea celor mai generale linii directoare 
care ghidează ideea printre ramificaţiile şi complicaţiile ei. Fireşte 
că, astfel, nu sunt epuizate toate problemele pe care le conţine în 
sine sistemul filosofiei critice; ar fi suficient doar ca acea „structură 
pe niveluri”, în care însuşi Kant a văzut un moment esenţial, un cri¬ 
teriu decisiv în aprecierea unităţii şi temeiniciei filosofiei sale, să fie 
clară şi vizibilă. 


2 . 


„Critica raţiunii” porneşte de la conceptul de metafizică şi 
de la destinul acestuia de-a lungul timpului. Contradicţia internă 
care străbate întreaga istorie a metafizicii este aceea că ea, pretinzând 
că este instanţa supremă în problema „existenţei” şi a „adevărului”, 
nu i-a oferit însă nicio normă a certitudinii. Schimbarea sistemelor 
pare că sfidează orice încercare de a conduce metafizica pe „drumul 
sigur al unei ştiinţe”. 5 Deşi pare imposibilă ca ştiinţă, judecând după 
experienţele istoriei sale, ea este totuşi necesară ca „predispoziţie 
naturală”. Căci orice încercare de resemnare în faţa problemelor ei 
fundamentale se dovedeşte imediat înşelătoare. Niciun act de voinţă 
şi nicio demonstraţie, oricât de riguroasă şi de logică, nu ne pot de¬ 
termina să stăm la distantă fată de sarcinile ce ne sunt trasate aici. 

» » 

Dogmatismul, care nu ne învaţă nimic, şi scepticismul, care nu ne 
promite nicăieri nimic, se dovedesc a fi, ca soluţii la problema 
metafizicii, în egală măsură insuficiente. După eforturi spirituale de 
secole, am ajuns în punctul în care, după cum se pare, nu mai există 
nici înainte şi nici înapoi - în care este imposibil să satisfacem 
pretenţiile ce converg în conceptul şi numele de metafizică, dar şi să 
renunţăm la ele. „Matematicianul, spiritul frumos, filosoful naturii: 
Ce obţin ei dacă batjocoresc cu aroganţă metafizica? în interiorul lor 
există o voce care-i invită mereu să facă o încercare în domeniul 
metafizicii. Dacă ei nu urmăresc doar atingerea scopurilor acestei 


Critica raţiunii pure [citată în continuare Op], Prefaţa ediţiei a doua, p. 32 şi urm. 

vieţi, atunci nu pot să nu se întrebe: De unde vin eu? De unde pro¬ 
vine întregul? Astronomul este cu atât mai mult invitat să răspundă 
la aceste întrebări. El nu se poate abţine să nu caute ceva ce l-ar 
satisface în această privinţă. Odată cu primele judecăţi pe care le 
emite, el se află deja în domeniul metafizicii. Iar aici, vrea cumva să 
se bazeze, fără niciun reper, doar pe convingerile la care ar putea 
ajunge, deşi nu deţine nicio hartă a domeniului pe care vrea să-l 
străbată? In acest întuneric, Critica raţiunii pure scoate faclia, 
neluminând însă regiunea pe care n-o cunoaştem şi care transcende 
lumea simţurilor, ci doar spaţiul întunecat al propriului nostru 
intelect.” 6 Prin urmare, Critica raţiunii pure nu abordează şi nu 
elucidează obiectul metafizicii; ceea ce examinează ea, şi mai profund 
decât înainte, este întrebarea asupra metafizicii, considerând nece¬ 
sară înţelegerea ei pornind de la originile pe care le are în „intelec¬ 
tul” nostru. 

Odată cu aceasta, este exprimată prima opoziţie caracte¬ 
ristică între filosofia kantiană şi sistemele trecutului. Vechea meta¬ 
fizică era ontologie-, ea începea cu anumite convingeri generale 
despre „existenţă” şi încerca, pornind de aici, să pătrundă până la 
cunoaşterea determinaţiilor specifice ale lucrurilor. De fapt, acest 
demers este tipic atât pentru acele sisteme care se autointitulează 
„empiriste”, cât şi pentru acelea care se declară „raţionaliste”. Căci 
„empirismul” şi „raţionalismul” se separă doar în privinţa mijloa¬ 
celor de cunoaştere prin care ne apropriem fiinţa; le este comună 
însă viziunea fundamentală cum că o astfel de fiinţă „există”, că 
există o realitate a lucrurilor, una pe care spiritul trebuie să o per¬ 
ceapă şi să o reproducă în sine. Deci, indiferent cum privim aici 
relaţia, rămâne totuşi faptul că ambele încep cu o anumită afirmaţie 
despre realitate, despre natura lucrurilor sau a sufletului, şi, pornind 
de aici, deduc restul tezelor. în acest punct încep prima îndoială şi 
prima cerinţă a lui Kant. „Numele mândru al unei ontologii care 
pretinde să dea, într-o doctrină sistematică”, cunoştinţe universal-va¬ 
labile şi necesare despre „lucruri în genere trebuie să facă loc 


Reflexionen,vol. II (Nr. 128), p. 40. 

titlului modest al unei simple analitici a intelectului pur”. 7 Dacă 
ontologia întreabă mai întâi ce este existenţa, pentru a arăta 
imediat cum „este înţeleasă”, adică cum se prezintă şi se exprimă în 
concepte şi cunoştinţe, metafizica trebuie să înceapă invers, adică să 
stabilească ce înseamnă întrebarea asupra existenţei în genere - dacă, 
în primul caz, punctul de plecare îl constituie existenţa, în al doilea, 
aceasta devine problemă sau postulat. Dacă ontologia îşi stabileşte 
drept punct de pornire o structură oarecare a lumii obiectuale, 
cu scopul precis de a arăta cum această formă de „obiectivitate” se 
transformă în „subiectivitate”, în cunoaştere şi reprezentare, meta¬ 
fizica pretinde ca, înaintea oricărei teorii despre această transfor¬ 
mare, să fie dată mai întâi o explicaţie cu privire la ce înseamnă de 
fapt, în genere, conceptul de realitate şi pretenţia de obiectivitate. 
Căci „obiectivitatea” - cunoaştem acest fapt acum - nu este o stare 
de fapt primordială, ci o întrebare iniţială a „raţiunii”, o întrebare 
care, deşi nu se lasă complet soluţionată, trebuie să dea neaparat 
socoteală cu privire la sensul ei. 

Desigur, lucrurile mai pot părea încă obscure, însă ele se 
clarifică îndată ce ne întoarcem în timp, la acel prim germene al 
„criticii raţiunii” pe care l-am găsit în scrisoarea lui Kant către Herz 
din 1772. Temeiul relaţiei dintre ceea ce se numeşte în noi repre¬ 
zentare şi obiect este privit aici de Kant drept „cheia întregului 
mister, cheia metafizicii, ascunsă ei înseşi până acum” 8 . Toate teo¬ 
riile anterioare cu privire la această relaţie nu l-au lămurit cu nimic; 
căci fie conduceau la o simplă „receptivitate” a spiritului, care nu 
explica capacitatea acestuia de a ajunge la cunoştinţe universale şi 
necesare, fie sfârşeau, întrucât îi recunoşteau aceste capacităţi, prin 
acceptarea unui oarecare „Deux ex Machina”, care le-ar fi sădit iniţial 
în spirit, în concordanţă cu „natura lucrurilor”. 9 Această soluţie 
mistică este, de fapt, la fel de inutilă pe cât de nesatisfacătoare, de 
vreme ce s-a înţeles deja că întrebarea generală asupra obiectului 


7 Crp, p. 244. 

8 Vezi scrisoarea lui Kant către MarcusHerz din 21 februarie 1772. 

9 Vezi mai sus, capitolul al doilea. 

cunoaşterii nu este o întrebare a metafizicii, ci mai mult una a logicii. 
Şi asta pentru că în opoziţia pe care o stabilim între „reprezentare” 
şi „obiect” nu este vorba despre două feţe distincte ale fiinţei abso¬ 
lute, ci despre o anumită calitate şi tendinţă a judecăţii. Atribuind 
„obiectivitate” unei anumite corelaţii între conţinuturi, vom considera 
că ea este expresie a „fiinţei”, dacă avem un temei să presupunem că 
forma acestei corelaţii nu este accidentală, ci necesară şi universal- 
valabilă. Ce ne îndreptăţeşte să presupunem acest lucru? Deocam¬ 
dată, doar faptul că pe această presupoziţie nu se bazează numai 
întreaga noastră conştiinţă despre adevărul şi valabilitatea reală a 
unei judecăţi, ci în ea constă de fapt această conştiinţă. Cu alte 
cuvinte, nu ne sunt date „lucruri”, pornind de la care obţinem ime¬ 
diat cunoştinţe sigure şi necesare, ci certitudinea acestor cunoştinţe 
este cea care se insinuează în afirmarea unei „fiinţe”, a unei „lumi” 
şi a unei „naturi”. Este drept că scrisoarea către Herz nu atinge 
această rigurozitate în punerea şi soluţionarea problemei; o atinge 
doar Critica raţiunii pure în capitolul hotărâtor despre „deducţia 
transcendentală a categoriilor”. „Şi aici este necesar - se subliniază 
clar, încă o dată, în această secţiune - să facem inteligibil ce înţe¬ 
legem prin expresia de obiect al reprezentărilor. [...] Ce se înţelege 
când se vorbeşte despre un obiect care corespunde cunoaşterii şi, 
prin urmare, e şi distinct de ea? E uşor de sesizat că acest obiect 
trebuie gândit numai ca ceva în genere = X, fiindcă, afară de cunoş¬ 
tinţa noastră, noi nu avem nimic pe care să-l putem opune acestei 
cunoştinţe ca fiindu-i corespunzătoare. Dar găsim că ideea noastră 
despre raportul oricărei cunoştinţe cu obiectul ei cuprinde în sine 
ceva necesar, dat fiind că acest obiect e considerat ca ceea ce e pus în 
faţa cunoştinţei, că şi cunoştinţele noastre nu sunt determinate la 
întâmplare sau arbitrar, ci într-un mod anumit a priori , fiindcă, 
urmând a se raporta la un obiect, ele trebuie să concorde, de ase¬ 
menea, necesar între ele cu privire la acest obiect, adică trebuie să 
aibă acea unitate care constituie conceptul despre un obiect. [...] 
Atunci vom spune: cunoaştem obiectul dacă am efectuat unitate 
sintetică în diversul intuiţiei. [...] Astfel, noi gândim un triunghi ca 



159 


Structura şi problematica criticii raţiunii pure 


obiect când suntem conştienţi de aşezarea celor trei linii drepte 
după o regulă conform căreia o astfel de intuiţie poate fi totdeauna 
reprezentată. Această unitate a regulii determină tot diversul şi îl 
limitează la condiţii care fac posibilă unitatea apercepţiei, şi con¬ 
ceptul acestei unităţi este reprezentarea despre obiectul = X, pe 
care-1 gândesc cu ajutorul predicatelor amintite ale unui triunghi.” 10 
Necesitatea judecăţii nu provine, aşadar, din unitatea unui obiect, 
situat în spatele cunoaşterii şi dincolo de ea, ci această necesitate 
constituie pentru noi singurul sens inteligibil al conceptului de obiect. 
Cine înţelege condiţiile constitutive şi temeiul acestei necesităţi ar 
rezolva problema fiinţei mult mai bine decât este ea în genere solu- 
ţionabilă din punctul de vedere al cunoaşterii. Căci, nu întrucât 
există o lume a lucrurilor, există pentru noi, ca reprezentare şi copie 
a acestora, o lume a cunoştinţelor şi adevărurilor, ci întrucât există 
necondiţionat judecăţi sigure - judecăţi a căror valabilitate nu este 
dependentă nici de subiectul empiric care le emite, nici de condiţiile 
empirice şi temporale în care sunt ele emise -, există pentru noi o 
ordine ce nu trebuie înţeleasă doar ca ordine a impresiilor şi repre¬ 
zentărilor, ci ca ordine a obiectelor. 

Cu aceasta, sunt indicate definitiv punctul de plecare al 
filosofiei kantiene şi opoziţia în care simte ea că se află faţă de orice 
formulare anterioară a problemelor metafizice. în Prefaţa la ediţia a 
doua a „criticii raţiunii”, Kant, pentru a da expresie acestei opoziţii, 
a creat acea imagine celebră în care îşi compară „revoluţia modului 
de gândire” cu fapta lui Copernic. „Până acum se admitea că toată 
cunoaşterea noastră trebuie să se orienteze după obiecte; dar, în 
această ipoteză, toate încercările de a stabili ceva despre ele a priori 
cu ajutorul conceptelor, prin intermediul cărora cunoaşterea noastră 
ar fi fost lărgită, au fost zadarnice. Să încercăm deci o dată, dacă 
n-am reuşi mai bine în problemele metafizice, presupunând că 
lucrurile trebuie să se orienteze după cunoaşterea noastră, ceea ce 
concordă şi mai bine cu posibilitatea dorită a unei cunoaşteri a lor 


10 Crp, pp. 140-142. 

a priori, menită să stabilească ceva asupra lucrurilor înainte de a ne fi 
date. Aici se petrece acelaşi lucru ca şi cu prima idee a lui Copemic, 
care, văzând că explicarea mişcărilor cereşti nu dădea rezultate dacă 
admitea că toată armata stelelor se învârte în jurul spectatorului, 
încercă să vadă dacă n-ar reuşi mai bine lăsând spectatorul să se 
învârtă, iar stelele, dimpotrivă, să stea pe loc.” 11 „învârtirea spec¬ 
tatorului”, în sensul în care este înţeleasă aici, înseamnă că lăsăm să 
ne treacă prin faţă ansamblul funcţiilor de cunoaştere de care 
dispune în genere „raţiunea” şi că ni le imaginăm pe fiecare dintre 
ele în valabilitatea lor necesară, dar şi în cea specifică şi limitată. 
Nici în cosmosul cunoaşterii raţionale nu avem voie să ne agăţăm 
rigid de un singur punct, ci trebuie să parcurgem succesiv întregul 
şir de poziţii pe care le putem lua în raport cu adevărul şi cu 
obiectul. Există pentru noi o anumită formă de obiectivitate pe care 
o numim ordinea spaţială a lucrurilor. Trebuie să încercăm să o 
înţelegem şi să o definim, dar nu pe baza existenţei unui spaţiu 
„absolut” al lumii, ci chestionând şi analizând legile construcţiei 
geometrice: legile în conformitate cu care se nasc pentru noi, 
construindu-se permanent, puncte şi linii, suprafeţe şi corpuri. 
Există pentru noi o legătură sistematică între structuri numerice, 
astfel încât fiecare număr are, în cadrul întregului numerelor, o 
poziţie fixă în raport cu toate celelalte componente ale întregului. 
Trebuie să înţelegem această legătură ca fiind una necesară, 
întrucât, în această privinţă, nu avem niciun fel de alte date în afară 
de procedeul general pe baza căruia, pornind de la „unu”, să con¬ 
struim întregul şir de numere din primele sale elemente şi după un 
principiu în sine constant. Şi, în sfârşit, există pentru noi acel an¬ 
samblu de corpuri şi forţe fizice pe care obişnuim să-l numim, în sens 
strict, lumea „naturii”; însă, pentru a-1 înţelege, nu trebuie să por¬ 
nim nici aici de la existenţa empirică a obiectelor, ci de la specificul 
funcţiei empirice de cunoaştere, de la acea „raţiune” care se află în 
experienţa însăşi şi în fiecare dintre judecăţile sale. Şi totuşi, calea 
pe care ne conduce „turnura” critică nu este încă decisă. Metafizica, 


11 Idem, p. 33. 

ca teorie a existenţei, ca ontologie generală, cunoaşte de fapt doar 
un anumit tip de realitate, cunoaşte doar substanţe materiale sau 
imateriale care „sunt acolo” şi persistă într-o formă oarecare. Pentru 
sistemul raţiunii, există însă necesităţi pur imanente, există, aşadar, 
pretenţii obiective de valabilitate, care, ca atare, nu mai admit pre¬ 
dicatul „existenţei”, ci aparţin unui cu totul alt tip, unul inedit. O 
necesitate de acest fel este cea care se exprimă în judecata etică sau 
estetică. Şi „imperiul scopurilor”, a cărui imagine o proiectează etica, 
şi imperiul structurilor şi formelor pure care ni se revelează în artă 
„sunt” într-un oarecare sens, deoarece au o existenţă stabilă, inde¬ 
pendentă de orice bun plac individual. Această existenţă nu este însă 
nici identică, nici comparabilă cu existenţa empirică, spaţio-tem- 
porală a lucrurilor, deoarece are propriile ei principii de formare. 
Din această diferenţă de principii rezultă că, pentru noi, lumea a 
„ceea ce ar trebui să fie” şi lumea formei artistice trebuie să fie o 
alta decât cea existentă ca atare. Observăm că doar diversitatea 
existentă în raţiunea însăşi, în direcţiile şi interogările ei fundamen¬ 
tale, ne intermediază şi explică diversitatea obiectelor. Pornind de la 
ea, însă, trebuie să obţinem o cunoaştere sistematică şi completă, 
întrucât raţiune înseamnă de fapt că „putem da socoteală de toate 
conceptele, părerile, aserţiunile noastre, fie din principii obiective, 
fie, când ele sunt o simplă aparenţă, din principii subiective.” 12 
Revoluţia modului de gândire înseamnă că raţiunea începe să reflec¬ 
teze asupra ei înseşi, asupra premiselor şi principiilor, problemelor 
şi sarcinilor ei; abia după acest prim moment, urmează reflecţia 
asupra „obiectelor”. 

Sunt definite astfel aici două concepte fundamentale, semni¬ 
ficative pentru problematica criticii raţiunii. Dacă înţelegem bine 
semnificaţia „revoluţiei copernicane”, vom înţelege şi conceptul 
kantian de „subiectivitate”, şi conceptul de „transcendental”. Şi, 
astfel, mai înţelegem că, de fapt, ambele concepte se lasă definite 
doar împreună şi unul prin celălalt: căci tocmai noua relaţie în care 
intră ele constituie esenţa şi specificul noului conţinut pe care-1 


12 Idem , p. 468. 

primesc prin critica raţiunii. Să începem cu conceptul de „transcen¬ 
dental”. Kant spune că numeşte transcendentală orice cunoaştere 
care nu se ocupă în genere de obiecte, ci de modul în care noi 
cunoaştem obiectele, întrucât acest mod de cunoaştere trebuie să fie 
a priori. „De aceea, nici spaţiul, nici vreo determinare geometrică 
a priori a lui nu este o reprezentare transcendentală, ci poate fi 
numită transcendentală numai cunoaşterea că aceste reprezentări 
nu sunt câtuşi de puţin de origine empirică, precum şi posibilitatea 
pe care o au ele totuşi de a se putea raporta a priori la obiecte ale 
experienţei.” 13 La fel de puţin pot fi numite „transcendentale” - în 
aceeaşi ordine de idei - conceptele de mărime şi număr, de perma¬ 
nenţă sau cauzalitate; acest atribut îi revine doar acelei teorii care 
ne arată cum posibilitatea oricărei cunoaşteri a naturii se bazează 
pe aceste concepte, fiind considerate condiţii necesare. Nici ideea de 
libertate, luată în sine, nu poate fi numită „transcendentală”, ci 
această denumire trebuie să-i fie rezervată doar cunoaşterii despre 
modul în care conştiinţa datoriei şi, implicit, întregul imperiu al lui 
„ceea ce ar trebui să fie” îşi are temeiul în libertate. Şi doar acum 
înţelegem în ce sens le poate fi şi trebuie să le fie atribuit, din 
perspectivă strict „transcendentală”, momentul „subiectivităţii” 
acestor concepte fundamentale: spaţiu şi timp, mărime şi număr, 
substanţialitate şi cauzalitate etc. Această „subiectivitate” nu 
înseamnă altceva decât spune în general revoluţia copernicană; ea 
stabileşte punctul de plecare nu de la obiect, ci de la o legitate 
specifică a cunoaşterii pe baza căreia trebuie explicată o anumită 
formă de realitate (fie ea teoretică, etică sau estetică). Dacă în¬ 
ţelegem clar acest lucru, dispare imediat acel sens colateral al 
„subiectivului” care-1 leagă de aparenţa individualului şi bunului 
plac. în acest context, „subiectiv” înseamnă: a fi întemeiat într-un 
procedeu necesar şi într-o lege generală a raţiunii. De exemplu, 
turnura subiectivă pe care o dă Kant teoriei spaţiului nu înseamnă 
că „esenţa” spaţiului trebuie determinată printr-o analiză a „repre¬ 
zentării spaţiului” şi printr-o indicare a momentelor psihologice 


13 Idem, p. 98 şi urm. 

singulare care se îmbină în această reprezentare, ci că înţelegerea 
acestei esenţe rezultă din examinarea şi înţelegerea naturii cunoaş¬ 
terii geometrice, rămânând dependentă de aceasta. Ce trebuie să fie 
spaţiul - întreabă Kant în „Expunerea transcendentală a concep¬ 
tului de spaţiu” - pentru ca o astfel de cunoaştere despre el să fie 
posibilă? O cunoaştere care, la fel ca axiomele geometrice, să fie în 
acelaşi timp generală şi concretă, certă în mod necondiţionat şi pur 
intuitivă? 14 începem cu specificul funcţiei de cunoaştere pentru a 
determina în ea specificul obiectului cunoaşterii: asta înseamnă aici 
„subiectivitate”. La fel cum totalitatea numerelor este dedusă din 
„principiul” numărării, tot aşa, şi ordinea obiectelor în spaţiu şi a 
evenimentelor în timp este dedusă din principiile şi condiţiile cu¬ 
noaşterii experienţei, din „categoriile” de cauzalitate şi acţiune reci¬ 
procă - şi tot aşa, într-un alt domeniu, forma imperativului etic, pe 
care se sprijină pentru noi tot ceea ce stă sub semnul lui „trebuie”, 
este înţeleasă pornind de la certitudinea fundamentală ce ni se reve¬ 
lează în ideea de libertate. Să confundăm această subiectivitate a 
„raţiunii” cu subiectivitatea bunului plac sau cu cea a „organizării” 
fizico-psihice nu mai este posibil, întrucât ea este presupusă şi de¬ 
monstrată tocmai pentru păstrarea acestora. 

Acest raport fundamental se manifestă, şi mai clar decât în 
„critica raţiunii”, în câteva reflecţii şi însemnări ale lui Kant, care 
ne permit să urmărim modul în care se nasc noua semnificaţie şi 
relaţie a conceptelor principale. Se pare că, dintre aceste reflecţii, 
câteva datează din perioada anterioară finalizării Criticii raţiunii 
pure, marcând astfel mai mult stadiul ideilor în devenire decât al 
celor deja fixate; şi chiar dacă, în privinţa altor reflecţii oscilante, nu 
putem estima momentul redactării lor, evoluţia conceptelor se ma¬ 
nifestă în ele mult mai viu şi mai clar decât în expunerea rezul¬ 
tatelor. „Poate fi” - citim în aceste reflecţii - „născocit ceva prin 
metafizică? Da, dar cu privire la subiect, şi nu la obiect.” 15 însă, în mod 
evident, această teză exprimă incomplet noua turnură; dacă ne-am 


14 Idem, § 3, „Expunerea transcendentală a conceptului de spaţiu”, p. 76. 

15 Reflexionen, voi. II (Nr. 102), p. 33. 

rezuma doar la ea, ar trebui să ne aşteptăm la o metafizică ce nu 
promite idei noi despre lucruri, ci doar despre „suflet” - o metafizică 
despre care, de altfel, n-am putea spune prin ce se distinge, prin¬ 
cipial, de sistemele dogmatice anterioare ale „spiritualismului”. De 
aceea, găsim o formulare şi mai clară a opoziţiei fundamentale într-un 
alt loc, unde se spune concis şi pregnant că metafizica nu se ocupă 
de obiecte, ci de cunoştinţe , 16 Doar odată cu aceasta, se conturează 
foarte clar „subiectivitatea” spre care se îndreaptă metafizica: nu 
este o „subiectivitate” a „naturii umane”, după cum au înţeles-o Locke 
şi Hume, ci acel tip de „subiectivitate” care se relevă în ştiinţe, în me¬ 
toda construcţiei geometrice sau în calculele aritmetice, în cercetarea 
empirică sau în producerea experimentului fizic. „în orice filosofie” - 
găsim o altă observaţie -, „elementul cu adevărat filosofic este meta¬ 
fizica ştiinţei. Orice ştiinţă, întrucât se foloseşte de raţiune, îşi are 
metafizica ei.” 17 Şi, astfel, s-a tranşat definitiv în ce sens este pă¬ 
răsită calea anterioară, obiectiv-dogmatică, a vechii ontologii, con¬ 
ceptul de metafizică fiind însă păstrat şi aprofundat în direcţia 
„subiectivităţii”. 18 „Elementul obiectiv” al ştiinţelor - aşa putem 
spune, de aici înainte, în sens kantian - îl constituie tezele lor, iar 
„elementul subiectiv”, principiile lor. De exemplu, abordăm „obiectiv” 
geometria dacă o privim în mod pur, după conţinutul ei teoretic, ca 
un întreg de teze despre forme şi raporturi spaţiale; o abordăm 
„subiectiv” dacă, în loc să-i examinăm rezultatele, ne interesează 
mai mult principiile ce stau la baza ei, axiomele fundamentale va¬ 
labile ca atare nu doar pentru o oarecare formă spaţială, ci pentru 


16 Op. cit., (Nr. 91), p. 30. Faptul că această reflecţie aparţine epocii pe care Erdmann 
o numeşte empirismul critic, deci epocii anilor 1760, este improbabil. Poziţia „scrierii 
premiate” din anul 1763 pe care se bazează Erdmann pentru această părere, nu este 
elocventă în nici un caz deoarece aici metafizica (în sensul concepţiei folosite din vre¬ 
mea lui Aristotel, de npGSrp (piAocro<pia) este desemnată drept o filosofie despre pri¬ 
mele fundamente ale cunoaşterii noastre; însă, faptul că „ea nu s-ar ocupa de obiecte”, 
nu ar fi putut fi spus de către Kant înainte de cotitura decisivă, în scrisoarea către 
Marcus Herz din anul 1772. 

17 Op. cit., (Nr. 129), p. 40. 

18 Vezi şi op. cit., (Nr. 215), p. 63: „Paşii în metafizică au fost până acum zadarnici; 
aici nu s-a găsit nimic. Totuşi ea nu poate fi abandonată. Subiectiv în loc de obiectiv.” 

orice structură spaţială în genere. Aceasta este direcţia interogaţiei, 
care, începând de acum, va fi neclintit menţinută. „Metafizica este 
ştiinţa despre principiile oricărei cunoaşteri a priori şi ale oricărei 
cunoaşteri care decurge din aceste principii. Matematica conţine prin¬ 
cipii de acest fel, însă nu este ştiinţa despre posibilitatea acestor 
principii.” 19 

Apare aici, în acelaşi timp, un nou element, tipic manierei în 
care Kant defineşte conceptele. Şi filosofia transcendentală vrea şi 
trebuie să se ocupe de diferite forme de realitate; orice formă îi este 
însă accesibilă doar printr-o anumită modalitate de cunoaştere. De 
aceea, materialul pe care ea se bazează este întotdeauna unul deja 
oarecum format. Analiza transcendentală vrea să descopere şi să 
explice modul în care se prezintă „realitatea”: fie văzută cu ochii 
geometriei sau ai fizicii matematice, fie aşa cum apare ea în lumina 
intuiţiei artistice, fie din perspectiva imperativului etic. Ea nu ne 
poate răspunde însă la întrebarea: ce este această realitate „în sine” 
şi independent de orice legătură cu modurile spirituale specifice de 
interpretare? Căci, odată cu această întrebare, filosofia s-ar simţi 
din nou transpusă în spaţiul vid al abstracţiei, fără să mai aibă vreo 
bază solidă. Dacă într-adevăr are pentru sine pretenţia la un con¬ 
ţinut determinat, „metafizica” trebuie să fie metafizică a ştiinţelor, 
teorie a principiilor matematicii şi cunoaşterii naturii, sau, de ce nu, 
metafizică a moralităţii, a dreptului, a religiei, a istoriei. Ea sinteti¬ 
zează toate aceste direcţii şi activităţi obiectiv-spirituale în unitatea 
unei probleme - şi nu pentru ca diversitatea lor să dispară în această 
unitate, ci pentru a le pune pe fiecare dintre ele în lumină, în spe¬ 
cificul şi condiţionarea lor. Cu aceasta, filosofia rămâne un punct de 
pornire necesar pentru întregul dat al culturii spirituale; însă ea nu 
mai vrea să preia pur şi simplu acest întreg, ci să-şi explice struc¬ 
tura acestuia şi normele universal-valabile cărora el li se supune. 
Abia acum înţelegem ce voia Kant să spună prin faptul că făclia 

criticii raţiunii nu trebuie să ne lumineze necunoscutul ce transcende 
» 

lumea simţurilor, ci spaţiul întunecat al propriului nostru intelect. 


19 Op. cit., (nr. 140), p. 42. 

„Intelectul” nu trebuie nicidecum înţeles aici în sens empiric, ca 
forţă psihologică de gândire a omului, ci, în sens pur transcendental, 
ca întreg al culturii spirituale. întâi de toate, „intelectul” reprezintă 
acea chintesenţă pe care o numim „ştiinţă” şi premisele axiomatice 
ale acesteia, imediat însă, în sens extins, el reprezintă acele „ordini” 
intelectuale, etice sau estetice care ies la iveală în raţiune şi se nasc 
prin intermediul ei. Ceea ce în viaţa empiric-istorică a umanităţii se 
manifestă izolat şi accidental, prin critica transcendentală, trebuie 
înţeles ca necesar, pornind de la primele sale „cauze”, şi prezentat 
ca sistem. La fel cum orice formă spaţială particulară se supune legii 
generale întemeiate în forma pură a „simultaneităţii”, în forma 
intuiţiei, tot aşa, orice „conţinut al raţiunii” se explică printr-o 
manifestare specifică a raţiunii, printr-o procedură fundamentală pe 
care ea o certifică şi o respectă în toate realizările sale. Filosofia nu 
mai are acum un domeniu propriu, nici un cerc specific de conţi¬ 
nuturi şi obiecte, care, spre deosebire de alte ştiinţe, să-i aparţină 
exclusiv ei; însă doar ea cuprinde relaţia funcţiilor spirituale funda¬ 
mentale în adevărata lor universalitate şi profunzime: într-o profun¬ 
zime la care niciuna dintre aceste ştiinţe nu are acces. Lumea este 
lăsată în seama disciplinelor teoretice şi forţelor particulare, pro¬ 
ductive ale spiritului; cosmosul acestor forţe, diversitatea şi clasifi¬ 
carea lor constituie însă, în schimb, noul „obiect” pe care l-a câştigat 
filosofia. 

Pentru a clarifica acest lucru, să începem cu structura mate¬ 
maticii. în acest caz, nu este vorba despre dezvoltarea conţinutului 
principiilor matematice, ci, mai mult, despre indicarea procedeului 
general graţie căruia există de fapt „principii”, adică graţie căruia 
putem înţelege cum orice structură spaţială sau orice operaţie spe¬ 
cifică de numărare şi măsurare se supun unor condiţii generale 
originare de care nu se pot desprinde. La baza oricărei teze sau de¬ 
monstraţii geometrice se află o intuiţie concretă, deci „izolată”; nicio 
demonstraţie nu vizează însă ceea ce este izolat, ci, de la acesta, trece 
imediat la o judecată despre un întreg infinit de forme. Nu se 
enunţă o anumită proprietate despre acest sau acel triunghi, despre 
un cerc oarecare, ci despre triunghi sau cerc în genere. Ce ne 

îndreptăţeşte, în acest caz, să trecem de la ceva particular, care ne 
poate fi dat doar în reprezentarea sensibilă, la totalitatea cazurilor 
posibile, care nu poate fi percepută ca nelimitată în nicio repre¬ 
zentare empirică? Cum ajungem până acolo încât să transformăm 
conţinutul parţial limitat în purtătorul unui enunţ care, ca atare, nu 
se referă la el, ci la o chintesenţă infinită care ne este „reprezentată” 
prin intermediul acestuia? Conform lui Kant, pentru a răspunde la 
aceste întrebări, este suficient să ne amintim de metodele geo¬ 
metriei ştiinţifice, aşa cum au fost ele aplicate şi cum au evoluat pe 
plan istoric. Faptul că geometria, din starea ei cea mai rudimentară, 
în care nu era decât o artă practică a măsurării, s-a ridicat la rangul 
unei cunoaşteri teoretice temeinice se datorează doar unei „revoluţii 
a modului de gândire”, similară celei la care ne-am referit în filosofia 
transcendentală. „Istoria acestei revoluţii a modului de gândire, care 
a fost mult mai importantă decât descoperirea drumului în jurul renu¬ 
mitului Cap, şi a fericitului care a înfăptuit-o, nu ne-au fost păstrate. 
Totuşi, legenda pe care ne-o transmite Diogene Laerţiu, care dă 
numele pretinsului inventator al celor mai mici elemente ale demon¬ 
straţiilor geometrice şi care, după părerea generală, nici nu au măcar 
nevoie de o demonstraţie, dovedeşte că amintirea schimbării care a 
fost efectuată prin întâiul pas spre descoperirea acestui drum nou 
trebuie să li se fi părut matematicienilor extraordinar de importantă 
şi prin aceasta a devenit de neuitat. Primul care a demonstrat triun¬ 
ghiul isoscel (fie că s-a numit Thales sau altfel) a avut o revelaţie; el 
a găsit că nu trebuie să urmărească cu atenţie ceea ce vedea în 
figură sau chiar simplul concept al ei şi să înveţe, aşa-zicând, din 
acestea proprietăţile ei, ci că trebuie s-o producă prin ceea ce el 
însuşi gândea şi reprezenta în ea a priori prin concepte şi că, pentru 
a şti sigur ceva a priori, nu trebuie să atribuie lucrului decât ceea ce 
rezultă în mod necesar din ceea ce a pus el însuşi în lucru, în con¬ 
formitate cu conceptul său.” 20 Pentru a face demonstraţia geome¬ 
trică, ar trebui să mergem pe urmele figurii; dacă am avea-o în faţă, 
ca un obiect dat, ale cărui proprietăţi specifice ar trebui să le 
învăţăm, în mod direct, prin experiment, judecata geometrică n-ar 


20 Crp, prefaţa ediţiei a doua, p. 31. 

putea depăşi atunci niciodată sfera conţinutului obiectiv al figurii 
respective; căci cu ce drept am emite judecăţi despre ceva ce nu este 
dat pornind de la ceva dat sau despre suma celor ce nu sunt date 
pornind de la un caz particular? în realitate, însă, o deducţie de 
acest fel nu este aici nici posibilă, nici necesară: deoarece totalitatea 
cazurilor geometrice singulare nu există înaintea şi în afara construc¬ 
ţiei, ci ea se naşte pentru noi doar în actul construcţiei înseşi. Dacă 
mă gândesc la parabolă, la elipsă, însă nu doar in abstracto, ci pe 
baza unei anumite reguli (de pildă, pe baza definirii lor ca secţiuni 
conice), creez astfel condiţiile sub care pot fi gândite parabolele sau 
elipsele particulare. înţelegem acum în ce măsură conceptul geometric 
constructiv nu apare în urma cazurilor particulare, ci le premerge - 
înţelegem, aşadar, că în raport cu acestea, el este „a priori”. în acest 
context, este evident că această determinaţie nu se referă în niciun 
caz la un subiect empiric-psihologic şi la succesiunea temporală a 
reprezentărilor şi cunoştinţelor acestuia, ci exprimă doar, în mod 
pur şi exclusiv, un raport în privinţa a ceea ce este observat, un 
raport al „lucrului însuşi”. Construcţia geometrică este „anteri¬ 
oară” figurii geometrice particulare, deoarece sensul figurii este 
stabilit doar prin construcţie, şi nu invers, sensul construcţiei prin 
figura particulară. Orice necesitate, specifică judecăţilor geometrice, 
se bazează pe această stare de fapt. în geometrie, cazurile nu există, 
separat şi independent, în afara legii, ci se nasc doar din conştiinţa 
legii; „particularul” nu constituie aici premisa „generalului”, ci el 
poate fi gândit doar prin determinarea mai îndeaproape a genera¬ 
lului. Ceea ce se întâmplă în demersul instituirii spaţiale sau în 
demersul sintetic al numărării nu poate fi combătut de nicio formă 
particulară şi de niciun număr concret, pentru că doar în cadrul 
acestui demers se naşte tot ceea ce participă la conceptul de spaţiu 
sau la conceptul de număr. în acest sens, geometria şi aritmetica 
oferă dovada nemijlocită pentru un principiu pe care Kant îl pre¬ 
zintă acum drept norma şi „piatra de încercare” a „metodei schim¬ 
bate a modului de gândire”: „anume că noi cunoaştem despre lucruri 
a priori numai ceea ce noi înşine punem în ele.” 21 


21 Crp, p. 34. 

Pe lângă conceptele fundamentale de „subiectiv” şi „transcen¬ 
dental”, apare acum şi un al treilea concept-nucleu al criticii raţi¬ 
unii: „sinteza a priori”. înţelegem semnificaţia acestei sinteze imediat 
ce comparăm demersul geometriei şi aritmeticii, aşa cum l-am fixat 
până acum, cu modul obişnuit, empiric în care se formează concep¬ 
tele şi cu demersul logicii formale. în demersul empiric de formare a 
conceptelor (demers specific mai ales ştiinţelor pur descriptive şi 
clasificatoare), ne mulţumim doar să înşiruim caz după caz, detaliu 
după detaliu şi să vedem dacă nu cumva în suma astfel obţinută iese 
la iveală o trăsătură „comună”, proprie fiecărui caz sau detaliu. Evi¬ 
dent, putem decide că un astfel de raport există doar după ce parti¬ 
cularităţile, la care se referă problema noastră, au fost într-adevăr 
verificate: căci nu putem cunoaşte acea trăsătură de care vorbim aici 
altfel decât ca „proprietate” observată a unui lucru dat, şi, astfel, este 
foarte clar că, înainte ca „lucrul” ca atare să existe în mod real, 
adică să fie constatat în experienţă, nu ne sunt date niciun fel de 
trăsături ale lui. Cu aceasta, cunoaşterea pare că se îndreaptă spre o 
sinteză, spre un agregat de elemente, care, şi în afara acestei legă¬ 
turi, şi anterior ei, au o existenţă şi o semnificaţie autonome. 22 Se 
pare că lucrurile stau cu totul altfel în cazul acelor propoziţii gene¬ 
rale pe care ni le indică logica formală. în „propoziţia universală” a 
acestei logici, totalitatea nu este dedusă pe baza examinării elemen¬ 
telor particulare, ci ea le premerge şi le determină. Pornind de la 
faptul că toţi oamenii sunt muritori şi de la certitudinea conţinută 


22 Desigur, trebuie accentuat faptul că în această prezentare a cunoaşterii empirice 
(a „sintezei a posteriori”) nu este atât vorba despre descrierea unei stări de fapt reale 
a cunoaşterii, cât mai mult despre construcţia unui caz limită pe care noi o folosim 
pentru a determina mai exact specificul judecăţii apriorice prin contrastul său şi prin 
opoziţie. In distincţia sa între judecăţi de percepţie şi judecăţi de experienţă şi în 
accentuarea caracterului pur „subiectiv” al primelor, Kant însuşi s-a servit de această 
construcţie (vezi Prolegomene, § 18). însă, după Kant, nu există în sine nici o 
Judecată particulară” care să nu ridice imediat pretenţie la o oarecare formă de 
„generalitate”; nici o teză „empirică” care să nu închidă în sine o oarecare afirmaţie 
„apriorică”. Deoarece, deja forma judecăţii însăşi conţine această pretenţie de „uni¬ 
versalitate valabilă obiectivă”. 

în această propoziţie, este „demonstrat”, drept consecinţă necesară, 
faptul că şi Caius este muritor. Logica se rezumă însă doar la dez¬ 
voltarea formelor şi formulelor acestui raţionament, fără să re¬ 
flecteze şi asupra conţinutului cunoaşterii, originii şi temeiul ei. De 
aceea, ea acceptă ca atare principiile generale de la care porneşte 
pentru a trage o anumită concluzie, fără să pună sub semnul 
întrebării temeiului valabilităţii lor. Ea ne arată că, dacă orice A este 
B, acest lucru trebuie să fie valabil şi pentru un anumit A, parti¬ 
cular; întrebarea dacă şi de ce premisa ipotetică este valabilă se află 
în afara sferei intereselor sale. în fapt, logica generală nu face decât 
să descompună din nou în părţile componente anumite complexe 
conceptuale pe care ea însăşi le-a format anterior prin compunere. 
Ea „defineşte” un concept prin afirmarea anumitor „caracteristici” 
de conţinut, pentru ca imediat să scoată în evidenţă, din ansamblul 
logic astfel creat, un moment particular, pe care îl separă de cele¬ 
lalte, pentru a-1 folosi ca „predicat” al întregului. Acest predicat nu 
conţine însă niciun element nou, ci doar expune şi lămureşte ceea ce 
ştiam deja; el serveşte analizei „conceptelor pe care le avem despre 
obiecte” 23 . în ceea ce priveşte sursa acestor concepte, logica nu face 
niciun fel de investigaţii. 

De aici înainte, în privinţa dublei opoziţii rezultate, recunoaş¬ 
tem specificul „sintezei a priori”. Dacă în judecata empirică, în legătura 
a posteriori, am obţinut „întregul”, pe care-1 căutam, din elemente 
singulare, existente anterior independent, dacă în judecata formal- 
logică am descompus un întreg logic dat în părţile sale - sinteza a 
priori aparţine unui cu totul alt tip de construcţie. Aici se porneşte 
de la o anumită legătură constructivă, în care şi prin care se naşte 
pentru noi, în acelaşi timp, o abundenţă de elemente particulare, 
condiţionate de forma generală a îmbinării. într-o singură regulă, 
gândim diferite posibilităţi de a secţiona un con; creăm astfel, în 
acelaşi timp, totalitatea acelor figuri geometrice pe care le numim 
curbe de gradul al doilea, cercuri, elipse, parabole şi hiperbole - gân¬ 
dim construcţia „sistemului natural al numerelor” în conformitate 


23 Vezi Crp, p. 55. şi Prolegomene, p. 63 şi urm. 

cu un principiu fundamental, incluzând în acelaşi timp aici, din capul 
locului şi în anumite condiţii, toate relaţiile posibile între termenii 
acestuia. însă, disertaţia inaugurală a lui Kant a introdus deja ex¬ 
presia tipică de „intuiţie pură” pentru a desemna această formă a 
raportului între „părţi” şi „întreg”. Rezultă astfel că orice sinteză 
a priori coincide cu forma intuiţiei pure - că ea fie este intuiţie pură, 
fie se raportează şi se sprijină în mod direct pe o astfel de intuiţie. 
Când, mai târziu, în polemica sa, Eberhard a acuzat lipsa unui prin¬ 
cipiu unitar, clar determinat, în Critica raţiunii pure, Kant l-a trimis 
la acest raport. „Toate judecăţile sintetice ale cunoaşterii teoretice” - 
formulează acum Kant acest principiu - „sunt posibile doar prin ra¬ 
portarea conceptului dat la o intuiţie .” 24 De aceea, spaţiul şi timpul 
rămân adevăratele modele şi prototipuri în conformitate cu care se 
prezintă, în mod pur şi complet, raportul tipic care există, în orice 
cunoaştere aprioric-sintetică, între infinit şi finit, între universal şi 
particular. Nemărginirea spaţiului şi a timpului se referă la faptul 
că mărimile singulare determinate spaţial şi temporal sunt posibile 
doar prin limitările unui spaţiu „unic” care cuprinde totul sau ale 
reprezentării unitare, nelimitate a timpului. 25 Spaţiul nu ia fiinţă 
pentru noi întrucât îl compunem din puncte, şi nici timpul întrucât 
îl compunem din clipe, de parcă acestea ar fi componente obiective; 
mai mult, punctele şi clipele (şi astfel, în mod direct, orice creaţii 
în spaţiu şi timp în genere) pot fi instituite doar printr-o sinteză, în 
care se constituie pentru noi, în mod originar, forma simultaneităţii 
în genere sau a succesiunii în genere. Aşadar, noi nu plasăm creaţi¬ 
ile într-un spaţiu şi într-un timp date, ci le producem doar prin 
intermediul spaţiului şi a timpului - înţelegând spaţiul şi timpul 
drept acte constructive fundamentale ale intuiţiei. „[...] matematica 
trebuie să-şi reprezinte toate conceptele ei mai întâi în intuiţie, iar 


24 Vezi scrisoarea lui Kant către Cari Leonhard Reinhold din 12 mai 1789, în Werke, 
voi. IX, pp. 396-404; vezi şi lucrarea împotriva lui Eberhard: Uber eine Entdeckung, 
nach der alte neue Kritik der reinen Vernunft durch eine ăltere entbehrlich gemacht 
werden soli, în Werke, voi. IV (Scrieri din anii 1790-1796), ed. de Artur Buchenau, 
Ernst Cassirer şi Benzion Kellermann, Berlin 1914, pp. 1-71: vezi p. 59 şi urm. 

25 Vezi Crp, p. 74 şi urm. 

matematica pură, în intuiţia pură, adică să le construiască. Deoarece 
matematica trebuie să procedeze sintetic şi nu analitic, adică prin 
descompunerea conceptelor, nu-i este cu putinţă să facă nici măcar 
un singur pas atât timp cât îi lipseşte intuiţia pură [...] Geometria 
pune la temelia ei intuiţia pură a spaţiului. Aritmetica îşi produce ea 
însăşi conceptele numerelor prin adăugarea succesivă a unităţilor în 
timp, iar mecanica pură, mai ales, nu poate produce conceptele sale 
despre mişcare decât prin mijlocirea reprezentării timpului”. 26 
întrucât pe această cale se constituie conţinuturile geometriei, arit¬ 
meticii şi mecanicii - căci nu pornim de la lucruri fizice pentru a le 
învăţa apoi proprietăţile, ci începem cu instituiri-limită în întregul 
ideal al întinderii şi al duratei -, şi lor li se aplică, de aceea, în mod 
necesar şi universal, toate tezele implicit incluse în aceste forme 
fundamentale. 

Dacă, însă, se pare că acest mod de a privi lucrurile ne lă¬ 
mureşte utilizarea şi valabilitatea sintezei a priori în matematică, 
el pare totodată, în acelaşi timp, că scurtează orice cale, pentru a 
ridica pretenţii la o valabilitate de acest fel şi pentru domeniul 
realului, pentru cel al ştiinţei empirice. Căci tocmai aceasta era 
„piatra de încercare” despre care ne vorbea Kant: „că noi cunoaştem 
despre lucruri a priori numai ceea ce noi înşine punem în ele”. 27 O 
„punere” de acest fel a legilor în obiecte era de înţeles în construc¬ 
ţiile matematice ideale. Unde am ajunge însă dacă am accepta-o 
oarecum şi pentru obiectele empirice? Nu cumva chiar aceasta este 
trăsătura fundamentală prin care se caracterizează aceste obiecte ca 
fiind reale, „adevărate”, şi anume, faptul că ele, în particularitatea 
lor, „există aici” înainte de orice evoluţii şi instituiri ale gândirii? Că 
ele, deci, ne determină în mod originar reprezentarea şi gândirea, 
nefiind însă determinate de acestea? Şi nu cumva ne-am pierde 
imediat orice fundament încercând să răsturnăm acest raport? 
Oricât ar fi de inteligibile pentru noi spaţiul şi timpul în principii 
generale, întrucât prin aceste principii sunt construibile, existenţa 


26 Prolegomene , § 10, p. 79. 

27 Crp, p. 34. 

lucrurilor în spaţiu şi timp, existenţa corpurilor şi a mişcărilor aces¬ 
tora pare să constituie bariera de netrecut pentru orice construcţii 
de acest tip. După toate aparenţele, nu există aici nicio altă cale decât 
să aşteptăm ca lucrurile să acţioneze, să ne influenţeze şi să consta¬ 
tăm aceasta exclusiv prin senzaţia sensibilă. Obiectele sunt pentru 
noi reale doar dacă acţionează asupra noastră şi dacă, pe această 
cale, ne „comunică” proprietăţile lor. De aceea, oricât de posibilă 
pare o afirmaţie generală despre existenţele fizice, nu trebuie să 
înţelegem, în niciun caz, că ea este posibilă altfel decât prin însu¬ 
marea cazurilor particulare, prin înşiruirea şi compararea variatelor 
impresii pe care ni le „lasă” lucrurile. 

De fapt, „idealismul transcendental” al lui Kant nu intenţio¬ 
nează să estompeze specificul cunoaşterii empirice, ci, în afirmarea 
acestuia, el îi caută adevăratul merit. Cunoaştem foarte bine spusele 
lui Kant, cum că locul lui „este bathos -ul rodnic al experienţei”. 28 
Insă, şi cu referire la noua determinare critică a conceptului de 
experienţă, putem spune că, nici în acest caz, nu trebuie să începem 
cu examinarea obiectului, ci cu analiza cunoaşterii. Ce este obiectul 
empiric, acest lucru particular al naturii? Ne este el accesibil altfel 
decât prin percepţia nemijlocită a trăsăturilor sale? Aceste întrebări 
trebuie, aşadar, înainte de toate, să rămână fără răspuns. Căci înainte 
ca ele să poată fi puse cu oarecare sens, ar fi trebuit să clarificăm în 
întregime ce înseamnă „mod de cunoaştere” al ştiinţei naturii, ce este 
fizica, conform structurii şi metodologiei sale. Şi în această privinţă 

sesizăm imediat o dificultate fundamentală a modului tradiţional de 

* 

abordare. Să urmăm acest mod de abordare şi să presupunem că obiec¬ 
tul matematicii se bazează de fapt pe regulamentele pure ale gândirii 
şi că, astfel, are exclusiv o valabilitate „ideală”, în timp ce obiectul 
„fizic” ne este dat doar prin intermediul diferitelor clase de senzaţii 
sensibile. Pe această bază, se înţelege ceva de genul cum că, pe de o 
parte, este posibilă o teorie matematică pură, iar pe de altă parte, 
o „empirie pură”, adică, pe de o parte, ar putea exista un complex de 
teze, care, independent de orice experienţă, ar aborda doar acele 


2H Vezi Prolegomene, p. 181, în notă. 

conţinuturi pe care le putem construi liber, iar pe de altă parte, am 
putea întemeia o ştiinţă descriptivă care să se ocupe de experimente 
pe lucrurile date. Ceea ce rămâne, în schimb, complet inexplicabil 
sub această premisă este întrepătrunderea specifică a ambelor mo¬ 
mente pe care o observăm în structura reală a ştiinţei matematice a 
naturii. Căci aici, „măsurarea” nu are loc în paralel cu „experi¬ 
mentul”, „experimentul” şi „teoria” nu se află în opoziţie, ci se con¬ 
diţionează reciproc. Teoria conduce la experiment determinându-1, 
la fel cum experimentul determină conţinutul teoriei. Prefaţa la edi¬ 
ţia a doua a Criticii raţiunii pure, în privirea transcendentală pe 
care o aruncă asupra întregului domeniu al cunoaşterii, prezintă 
acest raport cu o desăvârşită claritate, fără egal. „Când Gabiei a lă¬ 
sat sferele sale să ruleze pe planul înclinat cu o greutate aleasă de el 
însuşi, sau când Torricelli a lăsat aerul să susţină o greutate pe care 
a gândit-o mai dinainte egală cu o coloană de apă cunoscută lui, sau 
când, mai târziu, Stahl a transformat metalele în var şi varul iar în 
metal, sustrăgându-le şi restituindu-le ceva, toţi fizicienii au început 

să vadă clar. Ei au înţeles că raţiunea nu sesizează decât ceea ce 
* * 

produce ea însăşi după planul ei, că trebuie să meargă înainte condusă 
de principiile judecăţilor ei după legi imuabile şi să constrângă 
natura a-i răspunde la întrebări, iar nu să se lase dusă, aşa-zicând, 
de nas de către ea: căci altfel, observaţii întâmplătoare, care nu sunt 
făcute după un plan schiţat mai înainte, nu pot sta împreună într-o 
lege necesară, pe care raţiunea o caută şi de care are nevoie. Raţiu¬ 
nea trebuie să se aproprie de natură ţinând într-o mână principiile 
ei, conform cărora numai fenomenele concordante pot dobândi va¬ 
loare de legi, şi în cealaltă mână experimentul pe care şi l-a ima¬ 
ginat potrivit acelor principii, pentru a fi ce-i drept instruită de ea, 
dar nu în calitate de şcolar, căruia dascălul îi poate spune ce vrea, ci 
de judecător în exerciţiul funcţiunii care constrânge martorii să 
răspundă la întrebările pe care el le pune. Şi astfel şi fizica dato¬ 
rează atât de avantajoasa revoluţie a modului ei de gândire exclusiv 
ideii că trebuie să caute în natură (nu să-i atribuie prin imaginaţie) 
în conformitate cu ceea ce trebuie să înveţe de la ea şi despre care 

n-ar şti nimic prin ea însăşi. Numai în chipul acesta fizica a fost 
adusă pe drumul sigur al unei ştiinţe, după ce timp de atâtea secole 
nu fusese altceva decât o simplă dibuire.” 29 Deci, oricât de mult se 
pot dispensa percepţiile sensibile izolate sau o sumă de percepţii de 
acest fel de „proiectul” anterior al raţiunii, totuşi, acest proiect este 
cel care determină primul experiment, care face posibilă „experienţa”, 
în sensul de cunoaştere fizică. Astfel, impresii sensibile izolate pot 
deveni „observaţii” şi „stări de fapt”: în acest sens, trebuie mai întâi 
ca diversitatea, iniţial pur calitativă, a percepţiilor să fie transfor¬ 
mată într-una cantitativă, trebuie ca agregatul senzaţiilor să fie 
raportat la un sistem de mărimi măsurabile. Ideea unui astfel de 
sistem stă la baza oricărui experiment. înainte ca Gabiei să poată 
„măsura” acceleraţia în căderea liberă, trebuia să existe în prealabil 
conceptul de acceleraţie ca instrument de măsură. De altfel, acest con¬ 
cept matematic îl separă definitiv pe Gabiei de fizica scolastică a 
Kvului Mediu. Rezultatul experimentului, aici, mai decide doar ce 
unităţi de măsură sunt valabile pentru căderea liberă; că trebuie 
căutate şi pretinse în genere astfel de unităţi reprezintă însă un 
lupt stabilit pentru Gabiei în prealabil, în conformitate cu acel 
„proiect al raţiunii” pe baza căruia a putut fi născocit şi organizat 
experimentul. Doar din acest moment devine cu adevărat transpa¬ 
rentă structura fizicii matematice. Teoria ştiinţifică a naturii nu 
este un hibrid logic, nu se naşte din cuplarea eclectică a componen¬ 
telor cognitiv-teoretice eterogene, ci constituie o metodă unitară. 
Sarcina pe care şi-o propune critica transcendentală este înţelegerea 
şi explicarea acestei unităţi, în mod similar unităţii matematicii 
pure, pe baza unui principiu general fundamental. Formulând 
această sarcină, ea depăşeşte atât unilateralitatea raţionalismului, 
cât şi a empirismului. După cum vedem aici, esenţa teoriei natural- 
ştiinţifice nu rezidă nici în recurgerea la concept, nici în recurgerea 
la percepţie şi experienţă: căci ambele opţiuni vizează întotdeauna 
doar un singur moment, în loc să determine raportul momentelor de 
care depinde aici soluţia. 


r> Crp, p. 31 şi urm. 

Şi, totuşi, problema nu este încă soluţionată, ci doar schiţată 
în linii generale. în cadrul matematicii pure, sinteza a priori lămu¬ 
rea următorul lucru: „întregul” formei intuiţiei, întregul spaţiului 
pur şi al timpului pur, premerge şi stă la baza oricăror creaţii 
spaţiale şi temporale. Se lasă susţinută o astfel de relaţie sau una 
asemănătoare şi pentru domeniul naturii? Este posibil, şi despre 
natură ca întreg, un enunţ, dar care să nu fie o sinteză ulterioară a 
experimentelor izolate, ci, mai mult, care să mijlocească un expe¬ 
riment izolat? Există şi aici un particular care să nu poată fi obţinut 
şi stabilit altfel decât prin „limitarea” unei totalităţi originare? De 
vreme ce gândim „natura”, în sens obişnuit, ca sumă a lucrurilor 
fizico-materiale, suntem nevoiţi să răspundem negativ la toate 
aceste întrebări. Căci, cum am putea enunţa ceva despre o totalitate a 
lucrurilor, fără o parcurgere şi o examinare individuală prealabilă 
a acestora? Conceptul de natură conţine însă o determinaţie care 
indică abordării noastre o altă direcţie. Pentru că nu numim „na¬ 
tură” orice complex de lucruri, ci înţelegem prin aceasta un întreg 
de elemente şi evenimente ordonate şi supuse unor reguli generale. 
De aceea, Kant ne dă următoarea definiţie: „Natura este existenţa 
lucrurilor în măsura în care aceasta din urmă este determinată după 
legi universale.” 30 Dacă, aşadar, natura înseamnă, în sens material, 
suma tuturor obiectelor experienţei, atunci pe de altă parte, din 
punct de vedere formal, ea înseamnă legitimitatea acestor obiecte. 
Iar sarcina generală îmbracă acum o altă formă: în loc să cercetăm 
pe ce se bazează legitimitatea necesară a lucrurilor ca obiecte ale ex¬ 
perienţei, cercetăm cum este posibilă în genere cunoaşterea legitimi¬ 
tăţii necesare a experienţei înseşi, în ceea ce priveşte obiectele sale. 
„Vom avea de-a face, prin urmare, aici” - citim în Prolegomene - 
„numai cu experienţa şi cu condiţiile generale şi a priori date ale 
posibilităţii ei şi vom determina natura, pornind de la acestea, drept 
întregul obiect al oricărei cunoaşteri posibile. Cred că se înţelege că 
nu am aici în vedere regulile pentru observarea unei naturi care este 
de acum dată [... ], ci felul în care condiţiile a priori ale posibilităţii 


30 Prolegomene, § 14, p. 91. 



177 


Structura şi problematica criticii raţiunii pure 


experienţei sunt în acelaşi timp şi sursele din care trebuie deduse 
toate legile universale ale naturii.” 31 Astfel, de la conţinuturile expe¬ 
rienţei, de la obiectele empirice, cercetarea merge înapoi la funcţia 
experienţei. Această funcţie are o determinaţie originară, compara¬ 
bilă cu cea care ni se revelează în forma pură a spaţiului şi a timpului. 
Ea nu se lasă realizată, fără ca anumite concepte să nu fie utilizate, 
după cum în organizarea oricărui experiment ştiinţific, în întrebarea 
pe care, odată cu el, o adresăm naturii, sunt deja incluse anumite 
premise: mărimea naturii, constanţa şi conservarea anumitor ele¬ 
mente în natură şi succesiunea regulată a evenimentelor. Fără ideea 
unei ecuaţii care să determine raportul spaţiului pe care-1 parcurge 
un corp în cădere şi al timpului de cădere, fără ideea de permanenţă 
n cantităţii de mişcare, fără conceptul şi procedeul universal al mă¬ 
surării şi numărării, niciun experiment al lui Galilei n-ar fi fost 
posibil. Căci fără aceste condiţii preliminare, întregul cerc de pro¬ 
bleme al lui Galilei ar fi rămas pur şi simplu neinteligibil. Prin 
urmare, experienţa însăşi este un „mod de cunoaştere care reclamă 
intelect” 32 , adică un proces de judecare care se bazează pe anumite 
condiţii logice preliminare. Ni se arată din nou aici, de fapt, un 
„întreg”, care nu trebuie „citit” însă pornind de la părţile sale, ci 
instituirea „părţilor”, a conţinuturilor particulare este posibilă doar 
în virtutea lui. Până şi natura trebuie gândită ca sistem, înainte 
ca ea să poată fi observată în detaliile sale. La fel cum înainte, o anu¬ 
mită figură spaţială apărea ca limitare a „spaţiului unic”, iar un 
anumit interval de timp, ca delimitare a duratei infinite, tot aşa, de 
aici înainte, văzute în acest context, apar şi legile specifice ale natu¬ 
rii ca „specificaţii” ale principiilor generale ale intelectului. Există 
multe legi pe care le putem cunoaşte doar prin intermediul expe¬ 
rienţei, „dar legitatea în corelarea fenomenelor, adică natura în 
genere, nu o putem cunoaşte prin nicio experienţă, deoarece expe¬ 
rienţa are ea însăşi nevoie de asemenea legi, care întemeiază a priori 
posibilitatea ei.” 33 Oricât de exagerat şi de contradictoriu ar suna 


11 Idem , p. 94. 

12 Crp, p. 34. 

:l:l Prolegomene, p. 118. 

dacă am spune că intelectul însuşi este sursa legilor naturii, deci a 
unităţii formale a naturii, o astfel de afirmaţie este totuşi corectă şi 
adecvată obiectului, respectiv experienţei. „Intr-adevăr, legile empi¬ 
rice, ca atare, nu-şi pot deriva nicidecum originea lor din intelectul 
pur, după cum diversitatea incomensurabilă a fenomenelor nu poate 
fi concepută suficient din forma pură a intuiţiei sensibile. Dar toate 
legile empirice nu sunt decât determinări particulare ale legilor 
pure ale intelectului, sub care şi după a căror normă cele dintâi sunt 
abia posibile, şi fenomenele primesc o formă legală, după cum şi 
toate fenomenele, în ciuda diversităţii formei lor empirice, trebuie 
totuşi să fie totdeauna conforme condiţiilor formei pure a sensibi¬ 
lităţii. ” 34 Desigur, putem stabili anumite constante numerice, carac¬ 
teristice unui domeniu particular al naturii, doar prin măsurarea 
empirică, iar anumite raporturi cauzale pot fi mijlocite doar prin 
observaţie; faptul că noi căutăm în genere astfel de constante, că 
revendicăm şi presupunem o legitate cauzală în succesiunea eveni¬ 
mentelor se datorează însă acelui „proiect al raţiunii”, pe care nu îl 
deducem pornind de la natură, ci pe care noi îl punem în ea. Există o 
cunoaştere „apriorică” doar despre ceea ce hotărăşte acest proiect. 

Este stabilită astfel a doua direcţie fundamentală a „sintezei 
a priori”, sinteza conceptelor pure ale intelectului sau a categoriilor, 
fiind justificată pe baza aceluiaşi principiu, la fel ca sinteza intuiţiei 
pure. Căci nici conceptul pur nu acţionează cu adevărat şi în mod 
tipic când doar descrie datul experienţei, ci când construieşte „for¬ 
ma” pură a acesteia; nu când înşiruie şi clasifică conţinuturile ex¬ 
perienţei, ci când întemeiază unitatea sistematică a modului ei de 
cunoaştere. în niciun caz, în vederea experienţei, nu este suficient, 
aşa cum ne imaginăm în mod obişnuit, să comparăm percepţiile şi să 
le corelăm, prin intermediul raţionamentului, într-o cunoştinţă: 
procedând astfel, valabilitatea specifică a conştiinţei perceptive n-ar 
fi nicicând depăşită, iar caracterul universal-valabil şi necesar al 
unui principiu ştiinţific n-ar fi nicicând atins. „înainte ca percepţia 
să se poată transforma în experienţă mai trebuie, deci, să apară o 


M Crp, p. 175 şi urm. 

judecată de cu totul alt fel. Intuiţia dată trebuie subsumată unui 
concept care determină forma judecăţii în genere cu privire la intui¬ 
ţie, care leagă conştiinţa empirică a celui din urmă într-o conştiinţă 
în genere, făcând astfel ca judecăţile empirice să fie universal vala¬ 
bile. Un asemenea concept este un concept pur a priori al intelec¬ 
tului, care nu face nimic altceva decât să indice unei intuiţii felul în 
care ea poate sluji în actul judecării.” Nici măcar judecăţile mate¬ 
maticii pure nu se abat de la această condiţie: de exemplu, „propo¬ 
ziţia că linia dreaptă este cea mai scurtă linie care poate fi trasă 
între două puncte presupune subsumarea liniei la conceptul de 
mărime” - un concept, „care, cu siguranţă nu este o simplă intuiţie, 
ci îşi are sediul numai în intelect şi slujeşte la determinarea intuiţiei 
(a liniei) în perspectiva judecăţilor ce vor fi formulate cu privire la 
cantitatea ei, şi anume a determinării multiplicităţii [...], prin 
aceasta înţelegându-se că o intuiţie dată cuprinde multe elemente de 
acelaşi fel.” 35 Şi mai clar se manifestă acest raport atunci când 
vorbim despre o determinare „dinamică” a obiectului, şi nu despre 
una strict matematică: adică, nu numai atunci când este produsă o 
anumită imagine spaţial-temporală, drept quantum, prin sinteza 
succesivă a uniformului 36 , ci şi când este stabilit raportul acesteia cu 
o alta. Căci observăm că orice determinare de acest fel a raportului, 
că ordinea pe care o atribuim corpurilor particulare în spaţiu şi 
evenimentelor izolate în timp se sprijină în permanenţă pe o formă 
de acţiune pe care o presupunem că există între ele. Ideea de acţiune 
presupune însă ideea de dependenţă funcţională, aşadar un concept 
pur al intelectului. 

Dacă, între timp, pe baza acestor exemple simple, am clarifi¬ 
cat deja acţiunea şi relaţia reciprocă ale celor două forme fundamen¬ 
tale de sinteză apriorică, mai lipseşte încă, deocamdată, un principiu, 
pentru a desăvârşi expunerea celei de-a doua forme. Putem da exemple 


30 Prolegomene, p. 99; vezi şi paginile anterioare, în special, p. 98. 

36 Vezi Crp, „Metodologia transcendentală”, p. 528: „Astfel, noi putem determina a 
priori conceptele noastre în intuiţie, întrucât noi înşine ne creăm obiectele în spaţiu 
şi timp, printr-o sinteză uniformă, considerându-le numai ca şi quanta." 

de cazuri izolate de aplicare a conceptelor pure ale intelectului, însă 
nu deţinem niciun fel de criteriu, care, în acest punct, să ne asigure 
de faptul că am înţeles bine lucrurile şi că cercetarea noastră este 
desăvârşită. Chiar la această din urmă pretenţie a ajuns Kant, după 
cum ne amintim, în evoluţia ideilor ce începuse imediat după diser¬ 
taţia inaugurală. Scrisoarea către Marcus Herz din 1772 prezintă 
drept sarcină a nou descoperitei ştiinţe a „filosofiei transcenden¬ 
tale” următoarele: „am încercat să reduc toate conceptele raţiunii 
pure la un anumit număr de categorii, însă nu aşa cum a făcut-o 
Aristotel, care s-a mulţumit să le enumere după bunul său plac, aşa 
cum le-a descoperit, în cele zece predicate, ci aşa cum ele însele se 
împart în clase, respectând câteva legi fundamentale ale intelec¬ 
tului.” 37 Pentru satisfacerea acestei vechi pretenţii, noul sistem 
oferă însă un nou fundamentum divisionis. „Posibilitatea experien¬ 
ţei ” - ni se spune despre acest fundament al clasificării în secţiunea 
a doua, „Despre principiul suprem al tuturor judecăţilor sintetice” - 
„este deci ceea ce dă tuturor cunoştinţelor a priori realitate obiec¬ 
tivă. Experienţa se bazează pe unitatea sintetică a fenomenelor în 
genere, fără care nu ar fi cunoştinţă, ci o rapsodie de percepţii care 
nu ar forma împreună un context după regulile unei conştiinţe 
(posibile) universal legate, prin urmare care nu s-ar acomoda nici în 
unitatea transcendentală şi necesară a apercepţiei. Experienţa are 
deci ca bază principii ale formei ei a priori, anume reguli generale 
ale unităţii în sinteza fenomenelor, a căror realitate obiectivă, ca şi 
condiţii necesare, poate fi arătată oricând în experienţă, ba chiar în 
posibilitatea experienţei. Dar în afară de acest raport, judecăţi sin¬ 
tetice a priori sunt cu totul imposibile, fiindcă nu au un al treilea 
termen, anume nici un obiect, în care unitatea sintetică a concep¬ 
telor lor să poată demonstra realitatea lui obiectivă. [...] Fiindcă 
experienţa, ca sinteză empirică, este deci în posibilitatea ei unicul 
mod de cunoaştere care dă oricărei alte sinteze realitate, aceasta, ca 
şi cunoştinţă a priori, are adevăr (acord cu obiectul) numai cu con¬ 
diţia de a nu conţine nimic mai mult decât este necesar unităţii 
» » » 


37 Vezi scrisoarea către Marcus Herz din 21 februarie 1772, p. 205. 

ninlutice a experienţei în genere. [...] în felul acesta judecăţi sinte¬ 
tice sunt posibile a priori când [...] zicem: condiţiile posibilităţii ex¬ 
perienţei în genere sunt în acelaşi timp condiţii ale posibilităţii 
obiectelor experienţei şi de aceea au valabilitate obiectivă într-o ju¬ 
decată sintetică a priori.” 38 întreaga structură internă a Criticii 
raţiunii pure ni se revelează în aceste afirmaţii. Se porneşte de la 
experienţă - însă nu înţeleasă ca sumă de lucruri date având anumite 
proprietăţi, şi nici ca simplă rapsodie de percepţii, ci determinată şi 
caracterizată drept necesitate în relaţionare, drept domnie a legilor 
obiective. Până aici, metodica transcendentală stabilise doar ceea ce 
de mult timp era valabil în fizica matematică şi ceea ce era recu¬ 
noscut în privinţa ei, fie conştient, fie inconştient. Teza lui Kant 
cu m că orice judecată empirică autentică trebuie să fie conţinută cu 
necesitate în sinteza percepţiilor reprezintă de fapt doar o cerinţă 
care fusese deja formulată, concis şi concludent, de către Galilei. 
Conceptul de experienţă al senzualismului filosofic este pur şi sim¬ 
plu înlocuit cu cel al empiriei matematice. 39 însă, în acelaşi timp, în 
acest punct începe adevărata „revoluţie a modului de gândire”. Dacă 
î nainte consideram că necesitatea este întemeiată în obiecte şi că de 
la acestea se revarsă doar indirect asupra cunoaşterii, acum înţele¬ 
gem, mai mult invers, că orice idee despre „obiect” provine dintr-o 
necesitate originară în cunoaşterea însăşi: „[...] căci obiect nu este 
nimic mai mult decât ceva despre care conceptul exprimă o astfel de 
necesitate a sintezei.” 40 întrucât în succesiunea senzaţiilor şi repre¬ 
zentărilor noastre nu domneşte bunul-plac, ci, mai mult, o legitate 
riguroasă care exclude orice bun-plac subiectiv, de aceea şi numai de 
aceea există pentru noi şiruri „obiective” de fenomene. Ceea ce expe¬ 
rienţa constituie ca „mod de cunoaştere” condiţionează şi mijloceşte 
instituirea obiectelor empirice. Dacă în afara acestui raport ar mai 
putea exista pentru noi şi alte obiecte, aceasta reprezintă o problemă 


Crp, p. 183 şi urm. 

:l!l Prolegomene, § 22; vezi Crp, p. 197: „Experienţa este posibilă doar prin repre¬ 
zentarea unei legături necesare a percepţiilor.” 

40 Crp, p. 144. 

complet inutilă - şi, conform ideilor transcendentale fundamentale, 
ea trebuie să fie inutilă, de vreme ce pentru acest, chipurile, alt 
obiect nu ne este indicat un alt tip de cunoaştere a cărei structură să 
fie diferită faţă de cea a experienţei. Acum, însă, când încă nu 
înţelegem foarte bine pretenţia unui astfel de tip de cunoaştere sau 
când, altfel spus, cel puţin satisfacerea acestei pretenţii rămâne 
problematică, nu este posibilă o altă concluzie în afară de cea trasă 
de principiul suprem. Condiţiile pe care experienţa, ca funcţie, se ba¬ 
zează sunt, în acelaşi timp, şi condiţii pentru tot ceea ce putem 
obţine din ea ca rezultat; căci orice determinare întru obiect se ba¬ 
zează pe întrepătrunderea dintre formele pure ale intuiţiei şi concep¬ 
tele pure ale intelectului, o întrepătrundere prin care diverse 
senzaţii sunt relaţionate într-un sistem de reguli şi, astfel, transfor¬ 
mate într-un „obiect.” 


3. 

Dacă în consideraţiile precedente doar am formulat marile 
idei clasice ale Criticii raţiunii pure, odată cu problema clasificării 
şi diviziunii sistematice a conceptelor pure ale intelectului, intrăm, 
pentru prima oară, în subtilităţile acestei opere. însă, odată cu aceasta, 
este ca şi cum ne-am situa pe un alt teren; de parcă aici n-ar mai 
domina doar necesitatea obiectivă a chestiunii, ci un mod evolutiv şi 
expozitiv, care, în cele din urmă, poate fi înţeles şi apreciat corect 
doar dacă facem apel la anumite trăsături ale spiritului kantian. în 
expunerea teoriei categoriilor, Kant dă dovadă de o plăcere ieftină 
pentru structura arhitectonică sinoptică, pentru paralelismul formei 
artistice sistematice, pentru schematizarea unitară a conceptelor. 
De fapt, una dintre cele mai importante obiecţii care s-au adus în 
permanenţă în raport cu structura „criticii raţiunii” este aceea că 
tabelul conceptelor pure ale intelectului ar fi reprodus după tabelul 
logic al judecăţilor, e adevărat, cu o mai mare artă analitică, însă nu 
mai puţin artificial. în viziunea logicii tradiţionale, judecăţile se îm¬ 
part în cele patru clase ale cantităţii, calităţii, relaţiei şi modalităţii, 

şi tot aşa trebuie să se clasifice şi conceptele intelectului; la fel cum, 
în privinţa judecăţilor, fiecare clasă presupune o triadă de instituiri 
speciale, a treia rezultând întotdeauna din unirea sintetică a pri¬ 
melor două, tot aşa, şi în privinţa categoriilor, este riguros menţinută 
aceeaşi structură. Obţinem astfel, pentru fiecare categorie în parte, 
următoarele concepte subordonate: pentru „cantitate”: unitate, multi¬ 
plicitate şi totalitate ; pentru „calitate”: conceptele de realitate, nega¬ 
lic şi limitaţie-, pentru „relaţie”: substanţă, cauzalitate şi comunitate, 
iar pentru „modalitate”: posibilitate, existenţă şi necesitate. 

Indiferent ce obiecţii s-ar aduce şi împotriva acestei forme 
de derivare, orice polemică, care vizează în general relaţia siste¬ 
matică dintre „categorie” şi Judecată”, îşi ratează totuşi scopul. 
Căci ei îi scapă adevăratul sens al problemei transcendentale funda¬ 
mentale; ea omite faptul că poziţia pregnantă pe care Kant o atribuie 
judecăţii îşi are deja temeiul în mod necesar în primele premise ale 
problemei. Judecata este corelativul natural, revendicat obiectiv, al 
„obiectului”: căci ea exprimă doar în cel mai general sens realizarea 
acelei „legături” la care, pentru noi, s-a redus conceptul de obiect. 
„Atunci vom spune: cunoaştem obiectul, dacă am efectuat unitate 
sintetică în diversul intuiţiei” 41 -, dar tocmai tipurile şi formele 
unităţii sintetice sunt cele care, reduse la anumite denumiri logice, 
produc formele judecăţii. Aici poate fi ridicată doar o singură obiec¬ 
ţie, şi anume că, dacă acceptăm acest raport, sistemul „logicii formale” 
n-ar putea fi instanţa în faţa căreia trebuie să se justifice formele 
legăturii reale. Căci nu cumva natura acestei logici şi a metodei sale 
fundamentale este mai mult analitică decât sintetică? Nu cumva 
abstrage ea chiar din acea relaţie, din acel „conţinut” al cunoaşterii 
care pentru noi trebuie să fie cel decisiv şi esenţial? Se impune să ne 
amintim aici faptul că, deşi pentru Kant există o astfel de abstra¬ 
gere, ea trebuie înţeleasă întotdeauna doar în sens relativ, şi nu 
absolut. O analiză care ar fi în întregime doar o analiză, care nu s-ar 
baza nici măcar indirect pe o sinteză, este imposibilă; „căci acolo 
unde intelectul nu a legat nimic în prealabil, el nu poate nici dezlega 


41 Vezi Crp, p. 141 şi urm. 

nimic, fiindcă numai ca fiind legat de către el a putut fi dat ceva 
facultăţii de reprezentare”. 42 Prin urmare, fireşte că „logica gene¬ 
rală” se ocupă cu „descompunerile conceptelor pe care noi le avem 
deja despre obiecte” 43 şi că dezvoltă judecăţile care rezultă atunci 
când considerăm astfel de obiecte drept substraturi ale aserţiunii; 
însă, imediat ce reflectăm la originea acestor substraturi - ceea ce, 
desigur, iese în afara câmpului problematic al logicii - şi lansăm 
întrebarea cu privire la posibilitatea acestei „existenţe” acceptate de 
logică, intrăm pe terenul unui alt tip de abordare care reclamă o 
explicitare mai profundă şi o deducţie şi mai temeinică a judecăţii, 
înţelegem acum că funcţia care, într-o judecată, dă unitate diferitor 
reprezentări este identică cu cea care relaţionează diversitatea 
elementelor empirice de o aşa manieră încât acestea primesc vala¬ 
bilitate obiectivă. „Acelaşi intelect deci, şi anume prin aceleaşi acte 
prin care a produs în concepte, cu ajutorul unităţii analitice, forma 
logică a unei judecăţi, introduce cu ajutorul unităţii sintetice a 
diversului care se găseşte în intuiţia în genere şi în reprezentările 
lui un conţinut transcendental; de aceea ele se numesc concepte 
pure ale intelectului, care se raportează a priori la obiecte, ceea ce 
nu poate face logica generală.” 44 Dacă logica poate fi totuşi folosită 
ca „fir conducător în descoperirea conceptelor pure ale intelectului”, 
acest lucru nu se întâmplă în scopul susţinerii conceptelor „trans¬ 
cendentale” prin cele „formale”, ci invers, în scopul susţinerii concep¬ 
telor „formale” prin cele „transcendentale”, deci în scopul înţelegerii 
şi mai profunde a acestora, în conformitate cu temeiul ultim al vala¬ 
bilităţii lor. „Aristotel a adunat zece asemenea concepte elementare 
sub numele de categorii. Mai târziu s-a văzut nevoit să adauge 
acestor categorii, care au fost numite şi predicamente, încă cinci 
postpredicamente, care în parte se află deja în primele (ca prius, 
simul, motus). Această rapsodie poate fi însă considerată mai 
degrabă drept o îndrumare pentru cercetătorul de mai târziu [...] La 


42 Idem, p. 127. 

43 Idem, p. 99 şi urm. 

44 Idem, p. 112. 

o cercetare a elementelor pure ale cunoaşterii omeneşti (care nu 
cuprind nimic empiric) am izbutit numai după o îndelungată re¬ 
flecţie să deosebesc şi să separ cu siguranţă conceptele elementare 
pure ale sensibilităţii (spaţiul şi timpul) de cele ale intelectului. în 
felul acesta am exclus din acea listă a şaptea, a opta şi a noua 
categorie. Celelalte nu-mi puteau fi de niciun folos, pentru că nu 
exista niciun principiu potrivit căruia să poată fi măsurat în mod 
complet şi determinat cu precizie domeniul intelectului şi toate 
funcţiile sale din care provin conceptele sale pure. Pentru a des¬ 
coperi însă un asemenea principiu, am căutat un act al intelectului 
cure să le cuprindă pe toate celelalte, care să nu se deosebească 
decât prin diferite modificări sau momente şi să strângă laolaltă 
varietatea reprezentării sub unitatea gândirii în genere, şi am 
descoperit că acest act al intelectului constă în actul judecării. Aici 
îmi stăteau în faţă rezultatele deja încheiate - deşi nu întru totul 
lipsite de greşeli -, obţinute de logicieni şi, astfel, mi-a stat în pu¬ 
tinţă să alcătuiesc un tabel complet al funcţiilor pure ale intelectului, 
care rămâneau însă nedeterminate în raport cu toate obiectele. Am 
raportat apoi aceste funcţii de judecare la obiecte în genere sau, mai 
exact, la condiţia care determină judecăţile ca obiectiv valabile şi au 
rezultat astfel conceptele pure ale intelectului cu privire la care 
puteam fi sigur că tocmai acestea, numai acestea, nu mai multe, nu 
mai puţine, alcătuiesc întreaga noastră cunoaştere a lucrurilor doar 
prin intelect.” 45 Demersul deductiv descris aici de Kant corespunde 
în întregime cu tendinţa sa generală fundamentală. Dacă Aristotel 
determinase „elementele” cunoaşterii, Kant vrea să descopere „prin¬ 
cipiul” acestor elemente; dacă Aristotel pornise de la proprietăţile 
originare ale fiinţei, Kant face apel la judecată, ca unitate a acţiunii 
logice 46 , în care conţinutul reprezentării primeşte pentru noi constan¬ 
ţă şi necesitate, deci valabilitate obiectivă. 

Nu putem înţelege cu adevărat semnificaţia propriu-zisă a 
fiecărei categorii dacă o raportăm doar la forma judecăţii logice care 


45 Prolegomene, pp. 122-123. 

46 Vezi Crp, p. 113 şi urm. 

îi corespunde, ci trebuie să anticipăm în acelaşi timp aici şi reali¬ 
zarea atribuită ei în construcţia lumii obiectuale. Această realizare 

» 

nu îi este proprie categoriei abstracte ca atare, ci ea se manifestă 
mai întâi în acea formulă concretă pe care o primesc conceptele 
intelectului pur prin faptul că se transformă în principii ale intelec¬ 
tului pur. Unul dintre meritele fundamentale ale operelor pe care le- 
a scris Cohen despre Kant este acela că au determinat pentru prima 
oară, cu o deplină claritate, acest raport. Sistemul principiilor 
sintetice - pe acest lucru se tot insistă aici 47 - constituie adevărata 
piatră de încercare pentru valabilitatea şi adevărul sistemului cate¬ 
goriilor. Căci principiul sintetic apare prin faptul că funcţia, care 
este desemnată printr-o anumită categorie, se raportează la forma 
intuiţiei pure şi se întrepătrunde cu ea formând o unitate siste¬ 
matică. Obiectele empirice - acest lucru este stabilit încă de la 
primele propoziţii ale „esteticii transcendentale” - nu ne pot fi date 
altfel decât prin intermediul intuiţiei, prin forma spaţiului şi a timpu¬ 
lui. Această condiţie necesară nu este însă în niciun caz suficientă. 

* 

Căci intuiţia ca atare conţine doar diversul pur al simultaneităţii şi 
succesiunii; însă, pentru ca anumite figuri, strict delimitate între 
ele, să se poată contura în acest divers, este necesar ca elementele 
lor să fie parcurse în conformitate cu un anumit punct de vedere şi 
cu o regulă fixă şi, astfel, să fie sintetizate în unităţi relativ auto¬ 
nome. însă, chiar intelectul face acest lucru; el nu găseşte această 
legătură a diversului în spaţiu şi în timp gata stabilită, ci doar el o 
produce, întrucât „afectează” ambele intuiţii. 48 Dacă pentru crearea 
figurilor geometrice concrete este necesară o sinteză de acest fel 49 , 
ea se dovedeşte complet inutilă în cazul definirii obiectelor fizice. 
Pentru a defini un obiect fizic, trebuie să-i atribui un „loc” fix în între¬ 
gul spaţiului şi un anumit „moment” în timp. Acest lucru, din nou, 
este posibil doar dacă precizez o regulă fixă sau, mai mult, un sistem 


47 Vezi Herman Cohen, Kants Theorie der Erfahrung, a doua ediţie, Berlin 1885, 
p. 242 şi urm. 

48 Crp, p. 128, vezi şi p. 132, notă. 

49 Vezi Prolegomene , p. 73. 

do reguli, în conformitate cu care conţinutul particular ce trebuie 
lixat aici să fie cunoscut într-un context mai larg şi în dependenţa sa 
funcţională faţă de alte conţinuturi. Locuri în spaţiu şi momente în 
timp sunt, în sens fizic, definibile doar pe baza „forţelor” şi a rapor¬ 
turilor de forţă; simultaneitatea şi succesiunea se lasă stabilite legitim 
doar prin faptul că presupunem, între elementele particulare ale 
experienţei, anumite relaţii dinamice universal valabile. Sarcina gene¬ 
rală pe care şi-o propune sistemul principiilor sintetice este următoa¬ 
rea: stabilirea formei acestor premise şi, totodată, indicarea condiţiilor 
în care este în genere posibilă o legătură reciprocă a „obiectelor” în 
spaţiu şi în timp. Dacă nu ne abatem de la acest scop, iese în acelaşi 
timp la iveală principiul în conformitate cu care este ordonat acest 
sistem şi în virtutea căruia el avansează de la simplu la complex. 

Primul pas trebuie să-l constituie, fără îndoială, faptul că 
obiectul în genere, întrucât este intuit în spaţiu şi în timp, preia din 
caracteristicile amândurora, adică este determinat ca mărime 
extensivă. Dacă, însă, conform modului obişnuit de abordare, conţi¬ 
nutul concret, fizic, „are” mărime, atunci, în viziune transcen- 
dental-critică, această afirmaţie trebuie inversată. Nu lucrurilor le 
este atribuit predicatul mărimii ca cea mai generală şi esenţială 
proprietate a lor; ci sinteza, prin care se naşte pentru noi conceptul 
de cantitate, este identică cu cea prin care diversul percepţiilor 
devine o ordine a obiectelor, supusă anumitor reguli. Mărimea nu 
este o determinaţie ontologică fundamentală a obiectelor, pe care o 
putem obţine prin comparaţie şi abstragere; şi nici nu este ceva de 
genul unei simple senzaţii, cum ar fi cea vizuală sau auditivă. Ea 
reprezintă mai mult un instrument al gândirii: un mijloc pur de 
cunoaştere, cu ajutorul căruia ne construim „natura” ca ordine 
legitimă universală a fenomenelor. Căci fenomenele „nu pot fi deci 
altfel aprehendate, adică primite în conştiinţa empirică, decât cu 
ajutorul sintezei diversului prin care sunt produse reprezentările 
unui spaţiu sau timp determinat, adică prin compoziţia omogenului 
şi conştiinţa unităţii sintetice a acestui divers (omogen).” 50 însă, 


50 Crp, p. 188. 



Kant. Viaţa şi opera 


188 


conceptul de mărime ( quantum ) în genere reprezintă chiar această 
conştiinţă a omogenului divers, întrucât prin ea devine mai întâi 
posibilă reprezentarea unui obiect. „Prin urmare, însăşi percepţia 
unui obiect ca fenomen nu este posibilă decât prin aceeaşi unitate 
sintetică a diversului intuiţiei sensibile date prin care este gândită 
unitatea compoziţiei omogenului divers în conceptul unei mărimi-, 
adică fenomenele sunt toate mărimi, şi anume mărimi extensive, 
pentru că ele, ca intuiţii în spaţiu sau în timp, trebuie să fie repre¬ 
zentate prin aceeaşi sinteză prin care sunt determinate în genere 
spaţiul şi timpul.” 51 întrebarea cu privire la posibilitatea aplicării 
conceptelor matematice exacte la fenomenele naturii - nu numai 
întregul trecut filosofic s-a ocupat de această întrebare, ci şi însuşi 
Kant în perioada sa precritică - îşi găseşte astfel, dintr-odată, răs¬ 
punsul. Pentru că ştim acum că ea este în mod fals pusă. Pentru 
că nu este vorba despre aplicarea conceptelor date asupra unei lumi 
de lucruri, în egală măsură date şi stranii în raport cu aceste con¬ 
cepte, ci despre un mod specific de plăsmuire, prin care transfor¬ 
măm „simplele” senzaţii în forme obiective ale intuiţiei. „Va rămâne 

întotdeauna un fenomen demn de atentie în istoria filosofiei” - 

» 

observă Kant în Prolegomene - „faptul că a existat o epocă în care 
chiar matematicienii, care erau totodată şi filosofi, au început să se 
îndoiască, ce-i drept, nu de corectitudinea propoziţiilor lor geome¬ 
trice, în măsura în care nu se refereau decât la spaţiu, ci de valabili¬ 
tatea obiectivă şi de posibilitatea ca acest concept, împreună cu 
toate determinările sale geometrice, să poată fi aplicat naturii. Ei se 
temeau că în natură linia ar putea foarte bine să fie compusă din 
puncte fizice şi, prin urmare, că spaţiul adevărat din obiect ar fi 
compus din părţi simple, cu toate că spaţiul, aşa cum îl gândeşte 
geometrul, nu poate să fie alcătuit din asemenea elemente.” 52 în 
această privinţă, se interpretase greşit faptul că tocmai acest „spaţiu 
gândit” ar face posibil spaţiul fizic, adică întinderea materiei: că 
acelaşi procedeu graţie căruia noi proiectăm în geometria pură 


51 Idem , p. 188. 

52 Prolegomene, p. 84. 

imaginea spaţiului „ideal” ne-ar servi şi la crearea unui raport 
metric între elementele sensibil-empirice. Toate obiecţiile sunt doar 
„şicane ale unei raţiuni greşit instruite” 53 , care nu poate găsi ade¬ 
văratul temei al propriilor sale cunoştinţe, deoarece îl caută, în mod 
eronat, într-o lume de lucruri transcendente, în loc să îl caute în 
propriile sale principii. Atâta timp cât privim determinaţiile mate¬ 
matice pure ca date ale experienţei, nu putem ajunge la o deplină 
certitudine cu privire la exactitatea acestor determinaţii, întrucât 
orice măsurare empirică este în mod necesar inexactă, ascunzând în 
sine anumite surse ale erorii; vom ajunge însă la această certitudine 
îndată ce vom învăţa să înţelegem prin mărime, în loc de proprie¬ 
tate, un principiu. Faptul că spaţiul este o condiţie formală 
a priori a experienţelor exterioare, că sinteza creatoare, prin care 
construim în imaginaţie un triunghi, este identică cu cea pe care o 
săvârşim în aprehendarea unui fenomen, pentru a ne construi pe 
baza lui un concept de experienţă: acesta, singurul, este cel care 
pune în legătură cu acest concept reprezentarea posibilităţii unui 
astfel de lucru , 54 

Şi mai dificilă pare deducţia celui de-al doilea principiu 
sintetic, pe care Kant îl numeşte principiul „anticipaţiilor percep¬ 
ţiei”. Căci, după cum ne anunţă deja această denumire, aici nu este 
vorba despre determinarea formei percepţiei, ci despre anticiparea 
conţinutului ei într-o teză generală. întrucât însă percepţia este 
de fapt „conştiinţa empirică”, orice pretenţie de acest fel trebuie să 
apară ca paradoxală: cum s-ar lăsa ceva „anticipat” din ceea ce ne 
poate fi dat doar a posteriori? Cantitatea admite principii teoretice 
universal-valabile - însă cum ar trebui să fie posibile astfel de 
principii despre calitate, care ni se comunică exclusiv prin senzaţie, 
nu putem înţelege deocamdată în niciun fel. Şi totuşi, există un 
anumit moment pe care-1 afirmăm despre toate calităţile naturii şi 
care, în sens strict, nu este perceptibil totuşi în niciun fel. Putem 
distinge mărimile extensive după întinderea lor în spaţiu şi în timp, 


53 Crp, p. 190. 

54 Crp , p. 188 şi urm. 

le putem atribui „întindere” şi „durată” diferite, însă acest mijloc al 
măsurării şi comparării nu ne este de niciun folos în cazul cali¬ 
tăţilor. Căci dacă gândim o astfel de calitate (de exemplu, viteza unui 
corp sau „temperatura” sa, potenţialul său electric sau magnetic 
etc.), ea nu este legată de ideea de separare, esenţială în cazul spa¬ 
ţiului şi timpului. Putem gândi variabil viteza unui corp în mişcare, 
într-o mişcare neuniformă dintr-un loc în altul, dintr-un moment în 
altul, fără ca astfel să încetăm să o concepem în fiecare punct spaţial 
şi temporal indivizibil ca mărime şi să-i atribuim, în raport cu alte 
viteze, o anumită valoare. Şi, tot aşa, ceea ce numim temperatură 
sau energie electrică a unui corp, poate fi văzut într-un punct ca 
determinat, iar de la un punct la altul, diferit. Această mărime a 
calităţii fixată într-un punct nu se compune, aşadar, la fel ca dis¬ 
tanţa, din „părţi” singulare situate la distanţă unele faţă de altele; 
ci ea există în el în întregime, de unde totuşi, în raport cu alte mă¬ 
rimi de acelaşi fel, admite un anumit „mai mult” sau „mai puţin”, 
deci o comparare exactă. Mărimii extensive i se contrapune aici mări¬ 
mea intensivă, mărimii întinderii sau a duratei, mărimea gradului, 
care, şi pentru diferenţialul spaţial şi temporal, are o valoare fixă. 
Fireşte, este evident faptul că această valoare, calităţile particulare, 
în privinţa corpurilor particulare, nu pot fi stabilite decât prin măsu¬ 
rare empirică. Şi, cu toate astea, dacă analizăm întregul cunoaşterii 
noastre despre natură, se arată că, în privinţa lor, deşi nu se poate 
prezenta determinarea calităţilor şi gradelor singulare, se poate pre¬ 
zenta însă un raport fundamental general, o pretenţie generală pe 
care ele o satisfac în întregime. Să presupunem că trecerea de la un 
grad la un altul nu are loc în salturi, ci este continuă; că în locul 
unui anumit grad A nu apare direct un altul, mai mare sau mai mic, 
ci că la o astfel de schimbare, toate valorile intermediare ce pot fi 
gândite între a şi b, vor fi parcurse şi acceptate ca atare. Se sprijină 
şi această teză pe un experiment empiric - poate fi ea demonstrată 
sau combătută prin senzaţie ? în mod evident, nu: căci indiferent cum 
poate fi determinată relaţia dintre senzaţie şi calitate „obiectivă”, în 
orice caz un lucru este clar, faptul că senzaţia se raportează întot¬ 
deauna doar la starea singulară deja dată şi că ea, cu aceasta, chiar 

şi atunci când colectăm despre ea atât de multe date, nu depăşeşte 
niciodată un cerc finit de constatări. 

Principiul continuităţii oricăror schimbări fizice este însă o 
teză în care nu este vorba despre o sumă de elemente finite, ci despre 
o sumă de infinit mai multe elemente. între fiecare dintre două 
puncte temporale pe care le gândim ca punct iniţial şi punct final al 
unui anumit proces de schimbare se lasă intercalate, indiferent cât 
de aproape sunt situate unele în raport cu altele, pe baza diviziunii 
nelimitate a timpului, infinit de multe momente temporale; şi fie¬ 
căruia dintre aceste momente îi corespunde, după cum spune teza 
continuităţii schimbării, o anumită valoare a calităţii schimbate 
care va fi acceptată încă o dată în cursul întregului proces. Indi¬ 
ferent pentru câte valori poate fi demonstrat sau este demonstrabil 
empiric acest lucru, mai rămâne încă întotdeauna o infinitate de 
valori nedemonstrate în acest fel şi despre care noi afirmăm totuşi 
că se supun aceloraşi reguli generale. Căci dacă într-un loc oarecare 
am gândi continuitatea schimbării ca fiind anulată, atunci n-am mai 
avea nici un mijloc prin care să legăm schimbarea de un subiect 
unitar identic. Să presupunem că un corp prezintă în momentul a o 
stare X, în momentul b, o stare X’, fără să fi parcurs şi valorile 
intermediare dintre acestea; am putea astfel concluziona de-aici că, 
de fapt, n-ar mai fi vorba despre „acelaşi” corp. Am susţine că în 
momentul a un corp cu starea X ar dispărea şi că în momentul b ar 
apărea un altul, cu starea X’. înţelegem de-aici că în presupoziţia 
continuităţii schimbărilor fizice nu este vorba despre un rezultat 
singular experimental, ci despre o premisă a cunoaşterii naturii în 
genere, nu este vorba despre o teoremă, ci despre un adevărat princi¬ 
piu. Aşa cum primul principiu sintetic, principiul „axiomelor intuiţiei”, 
condiţionează obiectul fizic de mărimile geometrice şi aritmetice, tot 
aşa, în acest al doilea principiu, obiectul naturii este legat de condiţiile 
care îşi găsesc expresia şi evoluţia lor ştiinţifică în analiza infinitului. 
Această analiză este adevărata „Mathesis intensorum”, matematica 
mărimilor intensive. 55 Dacă fenomenele erau determinate înainte 


50 Vezi Cohen, Kants Theorie der Erfahrung, p. 422; de acelaşi autor, Das Princip der 
Infinitesimal-Methode und seine Geschichte. Ein Kapitel zur Grundlegung der Er- 
kenntniskritik, Berlin, 1883, p. 105 şi urm. 

drept Quante în spaţiu şi în timp, calitatea lor, care-şi găseşte ex¬ 
presia subiectiv-psihologică în senzaţie, este cuprinsă acum intr-un 
concept pur şi doar aşa „realitatea” fenomenului devine obiectivă şi 
determinată din punct de vedere ştiinţific. 

„In toate fenomenele” - din acest motiv aşa formulează Kant 
principiul anticipaţiilor percepţiei - „realul, care este un obiect al sen¬ 
zaţiei, are mărime intensivă, adică un grad”. 56 Locurile goale din spaţiu 
şi timp ar fi, ca urmare, similare cu omogenitatea obişnuită a spa¬ 
ţiului şi a timpului pur, şi de aceea, ca atare, n-ar putea fi diferen¬ 
ţiate. Ele ar putea fi diferenţiate doar dacă le-am umple cu un anumit 
conţinut în funcţie de care am gândi diferenţa dintre „mare” şi 
„mic”, dintre „mai mult” şi „mai puţin”. Simpla aprehensiune prin 
intermediul senzaţiei umple însă, în sens strict, doar o clipă: unui 
„acum” indivizibil îi corespunde un conţinut senzorial indivizibil 
care se poate schimba de la un moment la altul. „Fiind ceva în fe¬ 
nomen, a cărui aprehensiune nu este sinteză succesivă, care să 
meargă de la părţi la reprezentarea totală, ea nu are decât mărime 
extensivă; absenţa senzaţiei în aceeaşi clipă ar reprezenta această 
clipă ca vidă, prin urmare = 0. Ceea ce corespunde senzaţiei în 
intuiţia empirică este realitate ( realitas phaenomenon ); ceea ce cores¬ 
punde absenţei ei este negare = 0. Dar orice senzaţie e susceptibilă 
de diminuare, aşa încât ea poate descreşte şi astfel dispărea treptat. 
Prin urmare, între realitatea în fenomen şi negare este o înlănţuire 
continuă şi mai multe senzaţii intermediare posibile, între care este 

totdeauna o diferenţă mai mică decât diferenţa dintre senzaţia dată 
» ♦ * 

şi zero sau negarea totală. Adică: realul în fenomen are totdeauna o 
mărime [...], dar nu una extensivă.” 57 De aceea toate senzaţiile vor fi 
date, ca atare, doar a posteriori; însă proprietăţile lor, faptul că au 
un grad şi, mai departe, că acest grad, întrucât suferă o schimbare, 
trebuie să se schimbe continuu, pot fi înţelese a priori ca fiind ne¬ 
cesare. în acest sens se lasă aşadar „anticipată” natura empiricului, 
determinarea propriu-zisă a percepţiilor. „Este demn de reţinut” - 


56 Crp, p. 190. 

57 Idem, p. 192. 

astfel încheie Kant dezbaterea acestui principiu - „că nu putem 
cunoaşte a priori în mărimile în genere decât o singură calitate, 
un urne continuitatea, iar că în orice calitate (în realul fenomenelor) 
nu putem cunoaşte nimic mai mult a priori decât cantitatea lor in¬ 
tensivă, anume că au un grad; tot restul rămâne în seama experien¬ 
ţei.^” r>H Ceea ce înainte era valabil în privinţa conceptului de mărime 
Hpaţială şi temporală este valabil acum despre conceptul de grad. Nici 
el nu ne oferă o caracteristică generală în ceea ce priveşte cunoaş¬ 
terea lucrului, ci el este mai mult condiţia constitutivă sub care 
devin posibile instituirea şi diferenţierea obiectelor empirice. 

Dacă, prin urmare, obiectul singular este luat doar în parti¬ 
cularitatea sa, atunci, cu aceasta, el nu umple încă conceptul pro- 
priu-zis de „natură”: deoarece sistemul naturii vrea să fie un sistem 
de legi, nevizând însă astfel obiectul izolat ca atare, ci raportul 
general al fenomenelor şi forma dependenţei lor reciproce. Cu aceste 
noi idei suntem conduşi spre o nouă grupă de principii care trebuie 
să enunţe premisele nu atât pentru instituirea obiectelor singulare, 
cât mai mult, pentru instituirea raporturilor. Dacă Immanuel Kant 
numeşte aceste principii „analogii ale experienţei”, el foloseşte aici 
limbajul matematic al epocii în care termenul „analogie” era utilizat 
drept expresie generală pentru orice tip de proporţie. Dar proporţia 
fundamentală care trebuie stabilită aici este poziţia mutuală pe care 
o deţin fenomenele în spaţiu şi timp: aşadar, raportul obiectiv al 
simultaneităţii şi succesiunii lor. Pentru ca un astfel de raport să 
poată fi exprimat, pare mai întâi necesară includerea lucrurilor 
singulare, fiecare pentru sine, în spaţiu şi în timp, adică pare ne¬ 
cesar a le atribui un anumit punct în diversitatea dată a spaţiului 
şi a timpului în genere, un punct care să le determine individual un 
„aici” şi un „acum”. Ne lovim însă aici imediat de o dificultate 
tipică. Pentru a avea nevoie de spaţiu, în special de timp, ca fun¬ 
dament al determinării, ar trebui mai întâi să le deţinem pe ambele 
ca ordini absolute şi incontestabile. Ar trebui să ne fie dată o divizi¬ 
une constantă a „locurilor”, o succesiune constantă a „momentelor 


58 Idem , p. 196. 

temporale” la care să putem raporta, precum la o scală fundamen¬ 
tală fixă, orice mişcare în spaţiu şi orice schimbare calitativă. 
Presupunând însă că o astfel de scală ar exista, putem noi să o cu¬ 
noaştem în vreun fel oarecare? Newton vorbeşte desigur despre 
timpul absolut, adevărat şi matematic, care, în sine şi datorită 
naturii sale, curge uniform şi fără raportare la vreun obiect exterior. 
Dacă admitem însă această explicaţie a sa, atunci şi momentele 
acestui timp uniform pot fi deosebite independent de orice raportare 
la obiectele fizice? Cunoaştem noi nemijlocit clipele şi succesiunea 
lor? Sau nu cumva, mai mult, orice cunoaştere pe care credem că o 
deţinem în această privinţă provine din cunoaşterea conţinuturilor 
spaţio-temporale şi din relaţia dinamică pe care o asumăm între ele? 
Nu ne putem pronunţa în acest sens doar pe baza unui „unde” 
absolut şi a unui „când” absolut al lucrurilor; ci invers, forma ac¬ 
ţiunii pe care o presupunem între ele pe baze empirice sau pur 
deductive este cea care ne permite să le atribuim o anumită ordine 
în spaţiu şi în timp. Bazându-ne pe legea gravitaţiei, deci pe o teorie 
despre împărţirea şi dependenţa „forţelor”, noi proiectăm mental 
imaginea cosmosului aşa cum există el în spaţiu şi aşa cum a evoluat 
în timp. în această construcţie teoretică, se distanţează spaţial şi 
temporal multe elemente care, în prima percepţie sensibilă, în sim¬ 
pla simultaneitate şi în succesiunea impresiilor, se atingeau direct 
(aşa cum, de exemplu, noi raportăm lumina stelelor fixe, într-o 
interpretare pur intelectuală, la un „obiect”, amprenta pe care ele 
o lasă asupra noastră fiind similară cu cea a unui corp prezent oare¬ 
care); pe de altă parte, multe elemente separate în senzaţie vor fi 
concepute şi transformate într-o unitate prin judecata ştiinţifică 
obiectivă. 

Dacă în acest fel se arată însă că ordinea specifică pe care o 
atribuim conţinuturilor în spaţiu şi în timp se bazează întotdeauna 
pe anumite legi speciale ale acţiunii pe care le asumăm între ele, din 
punct de vedere transcendental, această viziune trebuie acum genera¬ 
lizată. în privinţa timpului distingem trei determinaţii fundamentale 
diferite, doar trei moduri prin care ideea de timp se desăvârşeşte: 

permanenţa, succesiunea şi simultaneitatea. Trebuie să înţelegem că 
aceste trei determinaţii nu sunt date în mod direct, că nu pot fi „citite” 
pur şi simplu pornind de la impresii, ci că fiecare dintre ele, pentru a 
li inteligibile pentru noi, necesită o anumită sinteză a intelectului, 
care, la rândul ei, constituie o premisă generală pentru forma ex¬ 
perienţei înseşi. „De aici trei reguli ale tuturor raporturilor tempo¬ 
rale ale fenomenelor, după care existenţa fiecăruia din ele poate fi 
determinată în raport cu unitatea oricărui timp, reguli care preced 
orice experienţă şi o fac mai întâi posibilă. ” 59 Aceste trei reguli sunt 
prezentate de către Kant în cele trei „analogii ale experienţei”. Doar 
pe baza lor ajungem în genere la determinarea raporturilor tempo¬ 
rale obiective-, asta înseamnă că nu ne lăsăm exclusiv în voia şirului 
accidental de impresii care se produc în noi, conform jocului asoci¬ 
erii, diferit de altfel pentru fiecare individ, în funcţie de condiţiile 
particulare în care el se află, ci că putem emite judecăţi universal-va- 
labile despre raporturile temporale. De exemplu, pentru a constata 
în mod obiectiv apariţia unei schimbări, nu este suficient să aşezăm 
diferite conţinuturi şi să le fixăm direct de anumite momente tem¬ 
porale - căci timpul şi momentul ca atare nu sunt obiecte ale 
percepţiei posibile -, ci, în acest scop, trebuie să indicăm în feno¬ 
menele însele un element permanent şi invariabil, prin raportare la 
care să putem constata schimbarea prin alte determinaţii. Această 
idee despre ceva relativ constant şi relativ schimbător în fenomene, 
această categorie a „substanţei” şi „accidentului” devine astfel con¬ 
diţia necesară - sine qua non - sub care se conturează pentru noi, 
din întregul reprezentărilor noastre în genere, conceptul de unitate 
a timpului, de durată în schimbare. Permanentul este „substratul 
reprezentării empirice a timpului însuşi, substratul care, el singur, 
face posibilă orice determinare de timp.” 60 Care parte, ce cantitate 
(quantum) din natură trebuie privită ca invariabilă? Aceasta rămâne 
desigur o întrebare a cărei soluţionare trebuie să o lăsăm în seama 
observaţiei propriu-zise - faptul că în genere trebuie asumată însă 


59 Crp, p. 197 

60 Crp, p. 201. 

o oarecare cantitate care să se menţină în acest fel constantă consti- 

» 

tuie o premisă fundamentală fără de care conceptul de „natură” şi de 
cunoaştere a naturii s-ar dărâma pentru noi. 

Acelaşi raţionament este valabil pentru relaţiile de cauza¬ 
litate şi acţiune reciprocă, puse în discuţie în cea de-a doua şi în cea 
de-a treia „analogie a experienţei”. Critica senzualistă a noţiunii de 
cauzalitate prin Hume pornea de la contestarea valorii obiective şi 

necesare a acesteia, încercând să reducă tot conţinutul ei la un enunţ 
' * » 

despre succesiunea mai mult sau mai puţin regulată a reprezen¬ 
tărilor. Potrivit acestei concepţii, înlănţuirea fenomenelor pe care 
credem că o surprindem în ideea cauzalităţii nu înseamnă decât că, 
adesea, acestea se succed neîncetat şi, astfel, pentru „imaginaţia” 
noastră, sunt amestecate într-un complex de reprezentări relativ 
stabil. Dacă această viziune este combătută din temelii, atunci asta 
se poate întâmpla doar prin acea turnură a întrebării, tipică pentru 
filosofia transcendentală. Trebuie demonstrat faptul că nu regula¬ 
ritatea cu care se succed senzaţiile şi reprezentările noastre produce 
conceptul de cauzalitate, ci, invers, că doar ideea şi revendicarea 
unei reguli pe care să o aplicăm percepţiilor ne permit să reliefăm, 
dintr-un flux permanent, anumite „plăsmuiri”, anumite legături 
obiective necesare, şi astfel, să dăm reprezentării noastre un „obiect”. 
Asta pentru că, în realitate, dacă cercetăm tipul reprezentărilor 
noastre în funcţie de raportarea la un obiect şi valoarea logică ce 
le-ar reveni astfel, vom afla atunci „că acest raport nu constă în 
altceva decât în aceea că face necesară legătura reprezentărilor într-un 
anumit mod şi le supune unei reguli; invers, numai prin faptul că o 
anumită ordine e necesară în raportul cronologic al reprezentărilor 
noastre, li se conferă o semnificaţie obiectivă.” 61 însă tocmai asta 
face conceptul de cauzalitate; căci dacă pun două fenomene, a şi b, 
în relaţia cauză-efect, acest fapt nu înseamnă decât că trecerea de la 
unul la altul nu se realizează întâmplător (aşa cum, de exemplu, în vis 
sau în fantezie, putem muta elemente singulare precum pietricelele 
unui caleidoscop şi le putem grupa după bunul-plac într-un mod sau 


61 Idem , p. 210. 

nitul), ci că ea se supune unei reguli fixe, conform căreia b trebuie 
să-i succeadă întotdeauna şi cu necesitate lui a, nu însă că b se 
poate întâmpla şi înaintea lui a. Aşadar, plasând un raport empiric 
dat sub conceptul cauzalităţii, am fixat astfel şi determinat univoc 
ordinea temporală în succesiunea elementelor sale. „Să presupunem 
că un eveniment nu e precedat de nimic căruia el ar trebui să-i 
urmeze în conformitate cu o regulă; atunci orice succesiune a per¬ 
cepţiei nu ar fi determinată decât în aprehensiune, adică numai su¬ 
biectiv; dar prin aceasta nu ar fi deloc determinat obiectiv ce anume 
trebuie să preceadă şi să succeadă percepţiilor. Nu am avea în acest 
fel decât un joc de reprezentări, care nu s-ar raporta la niciun obiect, 
adică prin percepţia noastră un fenomen nu ar fi distins deloc de 
oricare altul sub raportul timpului [...] Eu nu voi spune deci că două 
stări se succed într-un fenomen, ci doar că o aprehensiune urmează 
alteia, ceea ce e numai ceva subiectiv şi nu determină un obiect, prin 
urmare nu poate fi valabilă pentru cunoaşterea unui obiect oarecare 
|...| E vorba deci să arătăm [...] că noi nu atribuim niciodată, nici chiar 
în experienţă, obiectului succesiunea [...] şi nu o distingem de succesi¬ 
unea subiectivă a aprehensiunii noastre decât dacă avem ca principiu 
o regulă care ne constrânge să observăm această ordine a percepţiilor 
mai mult decât pe alta, ba chiar că această constrângere este propriu- 
zis ceea ce face posibilă în primul rând reprezentarea unei succesiuni în 
obiect ”. 62 Şi doar aşa este dezlegată problema lui Hume - „deşi con¬ 
trară presupunerii lui”. 63 în întreaga sa analiză psihologică, Hume 
presupusese fără preget un fapt: că în genere anumite impresii ar fi 
date într-o succesiune obiectivă şi regulată. Căci dacă lucrurile n-ar 
sta aşa, dacă ba a i-ar premerge lui b, ba n-ar fi legat de acesta sau 
ar apărea într-o altă succesiune - cu totul şi cu totul întâmplător -, ar 
fi imposibil atunci să se producă o „asociere” obişnuită între a şi b, 
o asociere a cărei condiţie este chiar apariţia repetată a aceloraşi 
conţinuturi empirice într-un raport identic. 64 însă, deja în premisa 
unei succesiuni obiective de elemente empirice se manifestă conţinutul 


62 Idem , pp. 208-210. 

63 Prolegomene, p. 111, § 30. 

64 Op, p. 141 şi urm. 

propriu-zis al noţiunii contestate de cauzalitate - după cum obiec¬ 
tează Kant aşa încât orice scepticism ulterior cu privire la această 
noţiune nu se susţine. Doar prin aplicarea cauzalităţii, doar prin 
ideea unei reguli căreia i se subordonează „fenomenele” indepen¬ 
dent de conştiinţa spectatorului subiectiv, poate fi vorba „în noi” 
despre o succesiune în „natură” sau în „lucruri”, în contrast cu 
simplul mozaic al reprezentărilor. „Dar aici” - astfel observă Kant - 
„este la fel ca şi cu alte reprezentări pure a priori (de exemplu, spa¬ 
ţiul şi timpul), pe care nu le putem scoate din experienţă ca şi con¬ 
cepte clare decât fiindcă noi le pusesem în experienţă, pe care am 
constituit-o cu ajutorul acestor concepte.” 65 Pentru metafizica dog¬ 
matică, cauzalitatea este o putere obiectivă, un gen de fatum care îşi 
are originea în lucrurile însele sau în temeiul lucrurilor. Critica 
sceptic-psihologică suprimă această viziune; însă, la o privire mai 
atentă, ea plasează în locul constrângerii lucrurilor doar constrân¬ 
gerea ce ţine de mecanismul reprezentărilor şi al legăturilor dintre 
ele. Dimpotrivă, metodologia critică fundamentează necesitatea pe 
care o gândim în raportul cauză-efect pe o sinteză necesară a inte¬ 
lectului, graţie căreia impresiile disparate şi izolate se transformă în 
„experienţe”. Fireşte, ea nu poate asigura o altă obiectivitate, mai 
sigură şi mai stabilă; însă nici nu necesită una, întrucât principiul 
ei suprem spune că pentru noi există „obiecte” doar în experienţă şi 
graţie condiţiilor acesteia. Conceptul de cauză nu este obţinut mai 
întâi „din experienţă”, din succesiunile percepute, comparate şi con¬ 
cordante ale mai multor evenimente, adică pe baza impresiilor sen¬ 
sibile; mai mult, principiul cauzalităţii arată „cum în primul rând 
s-ar putea obţine de la ceea ce se întâmplă un anumit concept al 
experienţei.” 66 

A treia „analogie a experienţei”, numită de Kant „principiul 
simultaneităţii după legea acţiunii reciproce sau a comunităţii” , se 
bazează pe aceeaşi idee. „ Toate substanţele, întrucât pot fi percepute 
în spaţiu ca simultane, sunt într-o acţiune reciprocă universală ”, 67 


65 Idem , p. 209. 

66 Pentru întreaga problematică, vezi Crp, p. 205 şi urm. 

67 Crp, p. 218. 

(Iaci, aşa cum obiectivarea succesiunii era posibilă doar prin faptul 
că legam elementele, a căror succesiune trebuia considerată nece- 
Hiiră, printr-o regulă cauzală, tot aşa obiectivitatea „ simultaneităţii ” 
poate fi garantată doar prin faptul că ambele elemente, despre care 
afirmăm acest raport, se află într-o relaţie dinamică, pe baza căreia 
linul este atât cauză, cât şi efect al celuilalt. Câtă vreme ne lăsăm ex¬ 
clusiv în voia fluxului senzaţiilor şi al impresiilor, nu există pentru 
noi, în sens strict, nicio „simultaneitate”: căci „aprehensiunea” 
noastră este exclusiv ceva curgător şi succesiv, în cadrul căreia 
un conţinut poate „exista” doar dacă înlătură conţinuturile care 
existau înaintea lui. „Sinteza imaginaţiei în aprehensiune nu 
ar prezenta deci flecare din aceste percepţii decât ca existând în 
subiect când cealaltă nu este, şi reciproc, dar nu că obiectele sunt 
simultane, adică atunci când unul este, este şi celălalt în acelaşi 
timp [...] Prin urmare, e necesar un concept al intelectului despre 
succesiunea reciprocă a determinărilor acestor lucruri care există 
simultan exterior unele faţă de altele, pentru a spune că succe¬ 
siunea reciprocă a percepţiilor e întemeiată în obiect şi pentru a ne 
reprezenta astfel simultaneitatea ca obiectivă .” 68 Caracteristica ge¬ 
nerală a acestui concept al intelectului este deja stabilită prin 
principiul precedent. Forma „acţiunii” sau cea a dependenţei func¬ 
ţionale este cea care ne dă „cauza” pentru acceptarea unei anumite 
legături temporale în obiectul însuşi. Aici, însă, elementele nu se 
află, cum era cazul relaţiei de cauzalitate, într-un raport de depen¬ 
denţă unilaterală, astfel încât un element a „presupune” un element 
b, atât în sens temporal, cât şi obiectiv, ci trecerea între ele, dacă 
vrea să fie „în acelaşi timp”, trebuie să se producă atât de la a la b, 
cât şi de la b la a. Ajungem astfel la un sistem de cauzalitate în care 
ambele elemente sunt concepute astfel încât să se poată trece de la 
unul la altul, şi invers. Un asemenea sistem apare de exemplu în 
conţinutul ecuaţiilor fizico-matematice care se deduc din legea 
newtoniană a gravitaţiei. Prin această lege, fiecare componentă a 


68 Ibidem. 

cosmosului, în poziţia şi mişcarea sa spaţială, este privită drept func¬ 
ţie a celorlalte componente, şi invers. Şi doar în această acţiune reci¬ 
procă universală, realizată de la masă la masă, se constituie pentru 
noi întregul obiectiv al spaţiului fizic şi ordonarea şi divizarea păr¬ 
ţilor sale componente. 69 

însă, acest ultim mare exemplu, care pentru Kant a însem¬ 
nat de timpuriu adevăratul prototip al oricărei cunoaşteri naturale, 
este în acelaşi timp şi un indiciu pentru faptul că, odată cu prin¬ 
cipiul pe care-1 examinăm aici, sarcina determinării obiectului 
naturii a ajuns la final. Principiile care urmează şi care sunt sin¬ 
tetizate de Kant sub numele de „postulate ale gândirii empirice” nu 
mai adaugă de fapt nimic nou. Căci ele nu vizează - după cum arată 
deja acest nume - conţinutul fenomenului obiectiv, ci mai degrabă 
raportul în care ne situăm faţă de el în gândirea empirică. Dacă vom 
considera un conţinut ca fiind „posibil”, „empiric-real” sau „necesar”, 
acest lucru nu schimbă nimic în natura sa ca atare şi nu-i adaugă 
conceptului său nici măcar o singură trăsătură nouă; acest fapt 
vădeşte însă o poziţie diferită pe care i-o acordăm în întregul 
cunoaşterii noastre. Astfel, şi categoriile modalităţii, în care îşi gă¬ 
seşte expresia această instituire tripartită, au în sine particula¬ 
ritatea: „că nu augumentează cu nimic, ca determinare a obiectului, 
conceptul căruia îi sunt adăugate ca predicate, nu exprimă decât 
raportul faţă de facultatea de cunoaştere. Când conceptul unui 
obiect este deja cu totul complet, eu totuşi mai pot întreba despre 
acest obiect dacă el este numai posibil sau şi real, sau în cazul în 
care este real, dacă este şi necesar. Prin aceasta nu sunt gândite mai 
multe determinări în obiectul însuşi, ci se pune numai problema de 
a şti care este raportul acestui obiect (cu toate determinările lui) 
faţă de intelect şi folosirea lui empirică faţă de judecata empirică 
şi faţă de raţiune (în aplicarea ei la experienţă).” 70 De aceea, la o 
privire mai atentă, raportarea la „intelect” înseamnă raportarea 
la sistemul experienţei, singurul în care obiectele pot fi cunoscute ca 
obiecte date şi, astfel, şi ca obiecte „reale”, „posibile” sau „necesare”. 


69 Idem, p. 218 şi urm. 

70 Crp, p. 223. 

(loca ce coincide cu condiţiile formale ale experienţei (în ce priveşte 
intuiţia şi conceptele) - aşa sună acum cele trei postulate ale mo¬ 
dalităţii - este posibil-, ceea ce se acordă cu condiţiile materiale ale 
experienţei (ale senzaţiei) este real ; ceea ce este determinat ca fiind 
în acord cu realul după condiţiile universale ale experienţei este (sau 
există) necesar. Ştim că aici, în niciun caz, nu trebuie definit con¬ 
ceptul formal-logic al posibilului, realului şi necesarului, ci că pu¬ 
nerea în opoziţie a celor trei niveluri rezultă pe baza unui interes 
cognitiv cu totul şi cu totul specific. „Posibil”, conform „logicii gene¬ 
rale”, ar fi orice conţinut care n-ar avea nicio trăsătură contradictorie 
şi nicio contradicţie internă; însă, după acest criteriu, asigurarea că 
nu acesta este cazul aici este departe de a fi suficientă. Căci şi fără o 
astfel de deficienţă formală, un anumit conţinut poate fi totuşi 
pentru noi complet vid, încât să nu definească clar niciun obiect al 
cunoaşterii. Astfel, în conceptul unei figuri formate din două linii 
drepte nu există nicio contradicţie, deoarece noţiunile a două linii drep¬ 
te şi intersectarea lor nu conţin nicio negare a unei figuri. Şi totuşi, 
acest concept nu va defini nicio imagine particulară, diferită din 
punct de vedere spaţial de altele. Pentru a ajunge la o astfel de 
imagine, trebuie să mergem mai departe, de la regulile analitice ale 
logicii la condiţiile sintetice ale construcţiei în intuiţia pură. Şi nici 
acordul cu aceste ultime condiţii nu este încă suficient pentru a 
rezulta sensul complet şi concret al posibilului ce trebuie definit aici. 
Acesta va rezulta mai degrabă doar dacă ajungem să înţelegem că 
sinteza pură a spaţiului ca atare este conţinută cu necesitate în 
orice sinteză empirică a percepţiilor, prin care apare pentru noi no¬ 
ţiunea unui „lucru” fizic-sensibil: că, aşadar, de exemplu, actul prin 
care proiectăm la nivel imaginar figura unui triunghi este perfect 
identic cu cel pe care-1 facem în aprehensiunea unui fenomen, în 
scopul de a-1 transforma într-un concept al experienţei. 71 Prin 
urmare, nu satisfacerea unei anumite condiţii, ci satisfacerea oricăror 
condiţii, considerate esenţiale pentru obiectul experienţei, duce la 
stabilirea unui autentic concept al „posibilului”. 


71 Idem , p. 226. 

Desigur, primul principiu modal afirmă doar valoarea condi¬ 
ţiilor „formale” ale experienţei, ale intuiţiei pure şi ale conceptului 
pur al intelectului. Dimpotrivă, dacă mergem mai departe, de la afir¬ 
marea posibilului la afirmarea „realului”, ajungem de fapt la un cu 
totul alt factor de cunoaştere. Nici prin conceptul pur, nici prin 
intuiţia pură nu ne este dată o realitate in concreta, un lucru par¬ 
ticular concret; căci în simpla noţiune a unui lucru nu poate fi 
întâlnită nicio trăsătură a existenţei sale, şi în ceea ce priveşte 
sinteza constructivă prin care apar pentru noi figurile geometrice, 
nici măcar ea nu ajunge vreodată până la determinaţiile individuale 
pe care le vizăm când vorbim despre „existenţa” unui obiect specific. 
Noi construim „triunghiul” sau „cercul” ca pe o schemă [un model 
general] ce poate fi realizată în exemplare infinite şi diferite; îndată 
însă ce dorim să reliefam din acest conţinut posibil un caz singular 
real, îndată ce concepem o figură în toate particularităţile sale, cum 
ar fi lungimea laturii sau mărimea unghiului, sau determinarea 
poziţiei sale „actuale”, a poziţiei sale în spaţiul absolut, noi trecem 
de fapt dincolo de problematica şi bazele cunoaşterii matematice. 
Doar senzaţia permite o astfel de instituire a particularului. „Pos¬ 
tulatul cu privire la cunoaşterea realităţii lucrurilor reclamă 
percepţie, prin urmare senzaţie de care suntem conştienţi; el nu 
reclamă, ce-i drept, să fim nemijlocit conştienţi de obiectul însuşi, a 
cărui existenţă trebuie să fie cunoscută; dar reclamă totuşi un acord 
al acestui obiect cu o oarecare percepţie reală după analogiile expe¬ 
rienţei, care reprezintă orice legătură reală într-o experienţă în 
genere.” 72 Astfel, pentru a fi real, „existent”, nu este necesar ca un 
conţinut să fie sensibil; el trebuie să demonstreze însă, cel puţin cu 
o percepţie oarecare dată, acea legătură pe care o numim [în sens 
larg] sistemul şi ordinea cauzalităţii empirice. De exemplu, existenţa 
unei materii magnetice care pătrunde toate corpurile nu se arată, 
bineînţeles, în senzaţia nemijlocită; este suficient însă dacă este 
„revelată” pe baza datelor observabile (cum ar fi de exemplu 
atracţia piliturii de fier), apelând la legile cauzalităţii. Raportarea 


72 Ibidem. 




<*03 Structura şi problematica criticii raţi unii pure 

percepţiilor la astfel de legi şi, invers, raportarea legilor la percepţie 
este aşadar ceea ce constituie pentru noi caracteristica fundamen¬ 
tală propriu-zisă a realităţii empirice. „Că ar putea exista locuitori 
în lună, deşi niciun om nu i-a văzut vreodată, trebuie fără îndoială 
admis, dar acest lucru înseamnă numai atât: că în progresul posibil 
al experienţei noi am putea da peste ei. Căci tot ceea ce stă într-un 
context cu o percepţie după legi ale progresului empiric este real.” 73 
Nici pentru diferenţa între vis şi veghe nu avem vreun alt criteriu 
mai sigur decât cel fixat în aceste afirmaţii. Căci în alcătuirea con¬ 
ţi nuturilor conştiinţei ca atare, în originalitatea reprezentărilor 
singulare ce ne sunt date într-o stare şi într-o alta, această distincţie 
nu se lasă demonstrată niciodată, întrucât aceste date sunt mai 
mult aceleaşi de ambele părţi; iar diferenţa decisivă este dată doar 
de faptul că noi, într-un caz, putem sintetiza totalitatea acestora 
într-un întreg legitim şi concordant în sine, în timp ce în celălalt 
caz, totalitatea rămâne pentru noi doar un conglomerat incoerent 
de impresii singulare. 74 

Astfel definit, postulatul realităţii se apropie nemijlocit de 
cel al necesităţii. Deoarece necesitatea, aşa cum este înţeleasă aici, 
nu este în niciun caz una formală şi logică în corelarea conceptelor, 
ci desemnează o valoare cognitivă plasată şi fundamentată în gân¬ 
direa empirică, deci în gândirea naturii. Potrivit acestui mod de 
gândire, noi desemnăm însă un anumit fapt drept „necesar” nu 
afirmându-i exclusiv realitatea pe baza observaţiei, ci considerând 
această realitate drept consecinţa unei legi generale. în acest sens, 
de exemplu, regulile mişcării planetelor, în forma în care le-a 
enunţat Kepler, reprezentau mai întâi o simplă constatare; au fost 
ridicate însă la rangul de „necesitate” empirică când Newton a 
reuşit să găsească formula generală a legii gravitaţionale; doar pe 
baza acestei legi, acele reguli puteau fi deduse matematic, fiind con¬ 
siderate drept cazuri speciale. Este evident, fireşte, faptul că această 
necesitate nu este una „absolută”, ci doar una „ipotetică”. Ea are 


73 Crp , pp. 402-403. 

74 Prolegomene, p. 87. 

valoare doar sub premisa că principiul pe baza căruia se face deducţia - 
în cazul nostru legea newtoniană a atracţiei în raportul direct al 
maselor şi în raportul invers al pătratelor distanţelor - există şi este 
autentic. Astfel, existenţa obiectelor simţurilor nu poate fi cunos¬ 
cută a priori în totalitate, „dar totuşi relativ a priori în raport cu o 
altă existenţă deja dată”. 75 Prin urmare, atât în postulatul nece¬ 
sităţii, cât şi în cel al realităţii este vorba despre relaţia percepţiilor 
cu legile; însă în ambele cazuri această relaţie este una diferită. 
Dacă în primul caz are loc trecerea de la „particular” la „universal”, 
în celălalt, drumul este invers; dacă în primul caz se face apel la o 
situaţie particulară, aşa cum se prezintă ea în senzaţie şi percepţie, 
în cel de-al doilea, observaţia porneşte de la lege spre situaţia izo¬ 
lată. Principiul realităţii îmbracă astfel forma inducţiei fizice, cel al 
necesităţii, forma deducţiei fizice: trebuie să reţinem însă că niciuna 
dintre ele nu constituie o metodă independentă, ci că se condiţio¬ 
nează reciproc, doar în această corelaţie determinând forma com¬ 
pletă a „experienţei în genere”. înţelegem în acest context încă o dată 
poziţia specifică pe care o ocupă postulatele modalităţii în cadrul 
sistemului principiilor sintetice: ele nu se mai raportează la lucruri, 
ci la complexul de metode empirice, cu scopul de a le stabili, pentru 
fiecare în parte, dreptul relativ şi semnificaţia în întregul cunoaş¬ 
terii empirice. 


4 . 


„Subiectivitatea”, punctul de pornire al abordării transcen¬ 
dentale, a fost prezentată până acum într-un sens foarte clar, deli¬ 
mitat din punct de vedere terminologic. Ea nu înseamnă că pornim de 
la structura subiectului care cunoaşte, şi nici de la procesele psi¬ 
hologice prin care se constituie pentru acesta lumea senzaţiilor, a 
reprezentărilor şi a complexelor de reprezentări. „Subiectivitate” 
înseamnă mai degrabă că oricărei definiri a obiectului cunoaşterii 
trebuie să-i preceadă definirea formei pure a cunoaşterii. Concepând 


75 Crp, p. 230. 

„spaţiul” ca procedeu sintetic unitar, înţelegem şi legitimitatea 
figurilor geometrice şi fizico-geometrice; analizând metodologia 
experimentală şi arătând conceptele pure de mărime şi măsură, pre¬ 
misele generale ale permanenţei şi ale cauzalităţii, cunoaştem şi 
universalitatea şi validitatea obiectivă a judecăţilor de experienţă în 
chiar originea lor. De aceea „subiectul” despre care vorbim aici nu 
este altul decât „raţiunea” însăşi, în funcţiile sale fundamentale 
generale şi specifice. Şi doar în acest sens putem numi sistemul 
kuntian un sistem „idealist”: idealul la care se referă şi pe care se 
bazează este cel al principiilor raţiunii; un cadru ideal în care toate 
rezultatele specifice şi deduse sunt oarecum deja prefigurate şi în 
care acestea trebuie să fie „a priori determinate”. 

Nu cumva există însă şi un cu totul alt sens al „subiecti¬ 
vităţii”, care, deşi nu constituie punctul de plecare al Criticii raţiu¬ 
nii pure, pretinde cel puţin să fie luat în considerare aici? Şi nu 
există nici alte forme de „idealism” cunoscute suficient de istoria 
filosofiei şi în raport cu care noua formă trebuie să fie strict delimi¬ 
tată pentru a evita confuziile? Nicio problemă, în ceea ce priveşte 
expunerea ideilor, nu l-a preocupat atât de profund şi atât de mult 
pe Kant ca aceasta. A încercat în permanenţă să-şi delimiteze idea¬ 
lismul „critic” de cel „sceptic” sau „problematic” al lui Descartes, dar 
şi de cel „dogmatic” al lui Berkeley, a încercat să-şi protejeze ideile 
fundamentale, referitoare la determinarea „formei” experienţei, faţă 
de orice confuzie cu idealismul psihologic „comun” şi „material”. 
Dacă Immanuel Kant şi-a explicat însă orice confuzie de acest fel ca 
izvorând „dintr-o răstălmăcire aproape premeditată” 76 -, judecata 
istorică pură o plasează desigur într-o altă lumină. Căci un moment 
fundamental al „criticii raţiunii” este dat tocmai de faptul că ea 
conţine o nouă teorie a conştiinţei şi o nouă teorie a obiectului. Când 
contemporanii lui Kant au desprins mai întâi această primă com¬ 
ponentă din întregul sistemului critic, când încercau să inter¬ 
preteze acest întreg pornind de la ea, asta s-a întâmplat pentru că 
au regăsit în sistemul critic un aparat filosofic conceptual ce părea 


76 Prolegomene , p. 86. 

că permite o legătură cu moduri de reprezentare cunoscute; căci în 
timp ce Kant, în „deducţia obiectivă” a categoriilor - demonstrând 
că, de fapt, condiţiile posibilităţii experienţei sunt în acelaşi timp 
condiţii ale posibilităţii obiectelor experienţei -, era nevoit să creeze 
independent nu doar conceptele, ci şi expresia lor logică, în „deduc¬ 
ţia subiectivă” el apelează la conceptele curente ale psihologiei 
epocii. Hamann relatează într-o scrisoare către Herder, că opera prin¬ 
cipală a lui Tetens, Philosophische Versuche iiber die menschliche 
Natur [încercări filosofice cu privire la natura umană], s-ar fi aflat 
pe masa lui Kant în timpul elaborării „criticii raţiunii”. 77 S-ar putea 
naşte aşadar impresia că, în fapt, psihologiei empirice i s-ar fi creat 
un nou suport „transcendental”; că realităţile psihologice şi relaţiile 
dintre ele ar fi traduse aici doar într-o altă limbă, una metafizică. 

în realitate însă „critica raţiunii” se opune atât „idealis¬ 
mului” psihologic, cât şi „realismului” dogmatic -, întrucât nu vrea 
să fie nici critică a conceptului de eu, nici critică a conceptului de 
obiect. Metafizica psihologică, care şi-a găsit formularea istorică în 
sistemul lui Berkeley, este caracterizată prin faptul că susţine cer¬ 
titudinea eului ca fapt originar, iar certitudinea „lucrurilor exteri¬ 
oare” exclusiv ca fapt dedus. în existenţa eului avem o existenţă 
nemijlocită şi neîndoielnică, în timp ce tot ceea ce numim realitate, 
cum ar fi existenţa lucrurilor în spaţiu, depinde de realitatea pri¬ 
mordială a eului. „Sufletul” [şi, la polul opus, spiritul infinit al lui 
Dumnezeu] constituie astfel singura realitate cu adevărat „substan¬ 
ţială”. Ceea ce numim existenţă nu poate fi exprimat şi înţeles altfel 
decât drept conţinut sufletesc, drept „cel care percepe” sau „cel care 
este perceput”. Kant se distanţează de această concepţie mai ales 
prin faptul că, pentru el, inclusiv eul, unitatea psihologică a conşti¬ 
inţei de sine, constituie un punct pe care deducţia îl vizează, şi nu 
unul de la care ea porneşte. Judecând strict pe baza experienţei şi a 
posibilităţii ei, şi nu din punctul de vedere al unei metafizici abso¬ 
lute, se dovedeşte că realitatea eului, prin mijloacele percepţiei şi ale 
gândirii empirice, nu are niciun primat şi nicio prerogativă în raport 
cu alte realităţi confirmate. Căci eul nu ne este dat originar ca 

77 Vezi Johann Georg Hamann, scrisoare către Herder, din 17 mai 1779, p. 83. 

mihstanţă simplă, ci conceptul de eu se naşte doar pe baza aceleiaşi 
Militeze, a aceloraşi funcţii de unificare a diversului, prin care conţi¬ 
nutul senzorial devine conţinut empiric, „impresia” devine „obiect”. 
(Conştiinţa de sine empirică nu precede, temporal şi obiectiv, conştiinţa 
empirică a obiectului, ci, printr-un singur proces de obiectivare şi 
determinare, întregul experienţei se separă pentru noi în sfera „in¬ 
ferioară” şi cea „exterioară”, sfera „eului” şi cea a „lumii”. 78 

Estetica transcendentală desemnase deja timpul drept „forma 
simţului intern, adică a intuirii noastre înşine şi a stării noastre 
interne”. 79 De fapt, în această primă condiţie sunt incluse deja 
şi toate celelalte: căci acum se pune în discuţie doar faptul de a 
analiza conştiinţa timpului însuşi, pentru a contura în parte toate 
momentele determinante care o constituie. Dacă ne întrebăm pe ce 
ho bazează posibilitatea de a gândi un întreg temporal ca unitate 
determinată, observăm foarte clar că aici există o problemă. în cazul 
spaţiului, această posibilitate poate fi uşor de înţeles: căci, conform 
conceptului de spaţiu, întrucât părţile sale trebuie să fie „simul¬ 
tane”, nimic nu mai apare aici necesar în afară de a prelua şi în 
reprezentare ceea ce există simultan, pentru a avea o intuiţie despre 
o întindere spaţială determinată. Momentul temporal singular, 
dimpotrivă, este caracterizat tocmai prin aceea că este dat întot¬ 
deauna doar ca limită punctuală, trecătoare, între trecut şi viitor; 
deci că este de fapt prezent ca singular, excluzând de la sine toate 
celelalte momente. Real este aici doar „acum” - indivizibil şi pre¬ 
zent, în timp ce orice alt punct temporal trebuie privit ca ceva ce 
încă nu există sau ce nu mai este existent. Astfel, în mod evident, 
în sens obişnuit, nu mai este posibil aici niciun agregat, nicio sumă de 
elemente singulare: căci cum s-ar constitui o astfel de sumă dacă pri¬ 
mul element dispare când trec la al doilea? Cu toate astea, dacă 
timpul trebuie instituit ca întreg, dacă totalitatea unui şir întreg 
trebuie instituită în timp - şi chiar aceasta constituie premisa nece¬ 
sară pentru acea unitate pe care o numim unitatea conştiinţei de 


78 Vezi Crp, „Respingerea idealismului”, p. 227 şi urm. 

79 Crp, p. 82. 

sine atunci cel puţin indirect trebuie să fie posibil să păstrăm 
momentul fără ca astfel să se piardă caracteristica generală a tim¬ 
pului: proces continuu şi trecere. Momentele temporale nu pot fi pur 
şi simplu instituite şi „aprehendate”, ci trebuie repetate şi create 
din nou. „Sinteza apercepţiei” trebuie să fie activă simultan în unul 
şi acelaşi act fundamental indivizibil al „sintezei reproducerii”. 80 
Doar astfel prezentul îi poate urma trecutului, iar trecutul păstrat 
în prezent şi gândit împreună cu el. De fapt, chiar şi aşa, procesul 
temporal nu ar fi gândit încă drept unitate dacă reproducerea, 
înfăptuită fiind, nu ar fi cunoscută în acelaşi timp ca reproducere : 
adică, dacă ceea ce a fost instituit de mai multe ori şi în diferite 
momente temporale n-ar fi determinat totuşi şi ca identic. Unitatea 
sintezei intelectului trebuie să se realizeze în afara oricărei diver¬ 
sităţi a continuturilor calitative ale senzaţiei şi în afara oricărei 
diversităţi a poziţiilor, aşa cum este ea specifică intuiţiei pure. „Fără 
conştiinţa că ceea ce gândim este identic cu ceea ce am gândit cu o 
clipă mai înainte, toată reproducerea în seria reprezentărilor ar fi 
zadarnică. Căci ar fi o nouă reprezentare în starea actuală care nu 
ar aparţine deloc actului prin care ea ar fi trebuit să fie produsă 
încetul cu încetul şi diversul acestei reprezentări n-ar constitui 
niciodată un întreg, fiindcă i-ar lipsi unitatea pe care numai conşti¬ 
inţa i-o poate procura. Dacă, numărând, uit că unităţile pe care le 
am prezente înaintea ochilor au fost adăugate de mine succesiv 
unele la altele, nu aş recunoaşte producerea numărului mai mare 
prin această adăugare succesivă a unităţii la unitate, prin urmare 
nici numărul [...] Cuvântul «concept» ne-ar putea conduce de la sine 
la această observaţie. Această conştiinţă, una, este aceea care reu¬ 
neşte într-o reprezentare diversul, intuit succesiv şi apoi şi repro¬ 
dus. Această conştiinţă poate fi adeseori slabă, astfel încât noi o 
unim cu reproducerea reprezentării numai în efect, iar nu în actul 
însuşi, adică imediat; dar, cu toate aceste deosebiri, trebuie totuşi să 
se găsească totdeauna o conştiinţă, deşi îi lipseşte claritatea izbi¬ 
toare, şi fără care conceptele şi, cu ele, cunoaşterea despre obiecte, 


80 Op, p. 138 şi urm. 

ur fi cu totul imposibile.” 81 Doar în această ultimă fază a sintezei, în 
această „recogniţie în concept” se constituie pentru noi acel conţinut 
pe care, în calitatea sa de „eu constant şi permanent” 82 , îl contrapu- 
nem fluxului şi schimbului impresiilor sensibile şi reprezentărilor. 
Dacă senzualismul credea că a dat explicaţia suficientă a concep¬ 
tului de eu prin aceea că îl desemnase drept o structură relaxată de 
conţinuturi sufleteşti, drept o „legătură de percepţii”, în acest sens 
îi stă la bază, după cum este demonstrat acum, o analiză brută şi 
incompletă. Căci, independent de faptul că până şi cea mai destinsă 
formă a legăturii ar conţine deja în sine o problemă cognitiv-critică, 
şi aici este din nou valabilă turnura transcendentală. Eul este la fel 
de puţin produsul obţinut din percepţiile singulare, constituind mai 
mult premisa generală a faptului că ceva poate fi desemnat în ge¬ 
nere drept „percepţie”. Doar punctul de referinţă identic al „sinelui” 
îi conferă particularului semnificaţia sa calitativă în calitate de 
conţinut al conştiinţei. în acest sens, eul apercepţiei pure constituie 
„corelatul tuturor reprezentărilor noastre”, întrucât este posibil să le 
conştientizeze: „şi întreaga conştiinţă aparţine unei apercepţii pure 
atotcuprinzătoare, precum orice intuiţie sensibilă aparţine, ca repre¬ 
zentare, unei intuiţii interne pure, anume timpului.” 83 Unitatea 
timpului - în care şi pe baza căreia există pentru noi o unitate 
a conştiinţei empirice - este aşadar condusă aici spre condiţii 
generale; iar aceste condiţii, alături de principiile care decurg din 
ele, se dovedesc, la o analiză mai riguroasă, a fi aceleaşi pe care se 
bazează şi orice instituire de legături obiectiv valabile şi, cu aceasta, 
orice „cunoaştere despre obiect”. Doar acum se explică raportul 
dintre experienţa internă şi cea externă, dintre „conştiinţa de sine” 
şi „conştiinţa obiectului”. Niciuna dintre acestea nu constituie Ju¬ 
mătăţi” ale întregii experienţe, existente pentru sine, autonome, ci 
sunt legate de aceeaşi sumă de premise universal valabile şi logic 
necesare, iar prin această sumă sunt raportate indisolubil una la cea¬ 
laltă. Acum nu ne mai întrebăm cum ajunge eul la lucrurile absolute, 


81 Crp, pp. 138-140. 

82 Crp, p. 144. 

83 Crp, p. 170. 

nici cum lucrurile absolute încep să se comunice eului: căci ambele, 
atât „şinele”, cât şi „obiectul”, constituie pentru noi de-acum înainte 
expresia unei legităţi fundamentale a „experienţei în genere”, desem¬ 
nată prin conceptul apercepţiei transcendentale, doar prin a cărei 
mijlocire există pentru noi anumite conţinuturi, fie ele ale simţului 
intern, fie ale celui extern. 

Desigur, înţelegând greşit acest sens şi această origine a 
conceptului de eu, ne vom rătăci imediat printre toate problemele 
insolvabile care reapar în orice psihologie metafizică. Dacă încetăm 
să gândim „unitatea transcendentală a apercepţiei” în forma condi¬ 
ţiei pure; dacă încercăm să ne-o reprezentăm ca pe un lucru dat, 
existent pentru sine, păşim astfel pe drumul unei dialectici care 
apare acum tot mai dificil şi mai încâlcit cu fiecare pas pe care îl 
facem, cu fiecare concluzie pe care o tragem. Şi întâlnim această 
dialectică oriunde încercăm să transformăm un anumit raport, 
valabil doar în cadrul experienţei şi doar pentru relaţionarea 
componentelor sale singulare, într-o esenţă independentă, anteri¬ 
oară oricărei experienţe. Această transformare a unei relaţii pure 
într-o esenţă absolută nu ascunde fireşte nicio iluzie accidentală sau 
individuală pentru care ar fi responsabil subiectul individual em¬ 
piric; ci aici avem de-a face cu o sofistică a raţiunii înseşi care nu 
poate fi evitată până când nu este complet descoperită de critica 
transcendentală şi pătrunsă în ultimele sale motive. Cu aceasta, 
criticii raţiunii i se oferă un nou câmp problematic. Dacă estetica şi 

analitica transcendentală vizau indicarea condiţiilor adevăratei insta- 

* 

urări a obiectului care se produce în experienţă şi prin intermediul 
principiilor acesteia, dialectica transcendentală, în sens invers, vrea 
să respingă „obiectele” false care se constituie prin transcenderea 
acestor condiţii; dacă primele se doreau a fi „logica adevărului”, 
aceasta din urmă este „logica aparenţei”. 84 Dacă aplicăm această 
delimitare conceptuală exclusiv la problema psihologică, vom ur¬ 
mări atunci să facem cunoscută aici iluzia care rezultă din iposta¬ 
zierea funcţiei generale unitare a conştiinţei într-o „substanţă” 
particulară, simplă a sufletului. Toate paralogismele psihologiei 

raţionale, toate raţionamentele false ale teoriei metafizice pure a 
sufletului îşi au originea în această ipostaziere. Deoarece conceptul 
tradiţional al sufletului se bazează pe faptul că noi extragem o 
unitate, vizibilă în şirul fenomenelor conştiinţei înseşi şi a cărei ne¬ 
cesitate este demonstrabilă în cadrul acestui domeniu, din întregul 
acestui şir şi o atribuim unui substrat originar, existent pentru sine, 
pornind de la care fenomenele particulare ale conştiinţei trebuie să 
reprezinte doar o succesiune mediată. Deci, în loc să gândim 
fenomenele doar în contextul lor, noi gândim acum în privinţa lor 
încă o „cauză” supraempirică, pornind de la care încercăm să ex¬ 
plicăm şi să deducem diversitatea lor. Este instaurat un „ceva” 
simplu, indivizibil şi nemuritor, care, conform formei sale reice 
generale, este comparabil cu lucrurile din spaţiu, însă conform 
naturii sale specifice, trebuie să fie esenţialmente diferit de acestea, 
şi care, de aceea, în mod prezumtiv, poate intra cu acestea într-o 
relaţie doar accidentală şi suprimabilă. La baza acestei afirmaţii - 
şi, cu aceasta, la baza oricăror teze despre natura „imaterială” şi 
despre permanenţa sufletului - se află însă întotdeauna aceeaşi 
contradicţie insolvabilă. „Singurul text” al psihologiei raţionale este 
propoziţia „eu gândesc” care trebuie să poată însoţi desigur toate 
reprezentările noastre, întrucât ele doar prin ea - fie instituită 
expresiv în ele sau conţinută doar latent în ele - sunt explicate ca 
aparţinând uneia şi aceleiaşi conştiinţe de sine. Dar, prin această 
raportare a tuturor conţinuturilor sufleteşti la un punct central 
comun nu va fi spus nici măcar minimum despre faptul că există o 
existenţă constantă spre care ele sunt orientate şi nici nu va fi de 
terminat nici măcar un singur predicat real care să aparţină acestei 
existenţe. Faptul că noţiunea de eu, gândită ca unitate constantă, 
identică cu sine, ar apărea mereu în orice act particular de repre¬ 
zentare şi gândire, este fără îndoială cert; viziunea despre un obiect 
existent pentru sine care corespunde acestui concept nu va fi însă 
astfel obţinută. Orice consecinţă cu privire la substanţa reală şi 
metafizică a sufletului, pornind de la unitatea logică a funcţiei gân¬ 
dirii, semnifică mai mult o exafiaoio eio aÂÂo yevoo, o trecere nejus¬ 
tificată într-un alt domeniu de probleme. „De aici urmează că primul 

raţionament al psihologiei transcendentale nune aduce decât o pre¬ 
tinsă nouă cunoaştere, prezentând subiectul logic permanent al gân¬ 
dirii drept cunoaştere a subiectului real al inerentei, despre care noi 
nu avem şi nu putem avea nici cea mai neînsemnată cunoştinţă, 
deoarece conştiinţa este singurul lucru care face din toate reprezen¬ 
tările noastre idei şi în care, prin urmare, trebuie să fie întâlnite 
toate percepţiile noastre ca într-un subiect transcendental; şi în 
afară de această semnificaţie logică a eului, nu avem nicio cunoş¬ 
tinţă despre subiect în sine însuşi, despre ceea ce stă, ca substrat, la 
baza lui şi a tuturor ideilor. Totuşi, am putea admite ca valabilă 
judecata: sufletul este substanţă, cu condiţia de a ne da seama că 
acest concept nu ne duce câtuşi de puţin mai departe şi nici nu ne 
poate învăţa niciuna din concluziile obişnuite ale psihologiei pretins 
raţionale, ca de exemplu durata permanentă a sufletului în toate 
schimbările, şi chiar după moartea omului, că acest concept desem¬ 
nează deci o substanţă numai în Idee, nu însă în realitate ,” 85 Şi 
tocmai în aceasta constă activitatea conceptuală pe care trebuie să o 
desfăşoare dialectica transcendentală în acest punct: anume, ea trans¬ 
formă continuu determinatiile metafizice tradiţionale ale substanţei 

> * * 

sufletului în determinaţii cognitive ale ideii sufletului. „Eul”, „aper- 
cepţia transcendentală” este constantă şi neschimbătoare; însă este 
doar o relaţie constantă între conţinuturile conştiinţei, şi nu substratul 
constant din care ele provin. El este „simplu” şi „nedivizat”: acest 
lucru se raportează însă doar la actul sintetic al legăturii diversului 
care, desigur, poate fi gândit ca atare doar în mod complet sau deloc. 
De la indivizibilitatea acestui act la afirmarea unui lucru indivizibil 
care se află în spatele lui şi îi stă la bază, nu există mediere. De 
aceea, simplitatea sinelui meu (ca suflet) nu este dedusă din jude¬ 
cata „eu gândesc”, ci ea se află deja în orice idee. „Judecata eu sunt 
simplu trebuie considerată ca o expresie nemijlocită a apercepţiei, 
aşa cum pretinsul raţionament al lui Descartes: cogito ergo sum, 
este de fapt tautologic, întrucât acest cogito (sum cogitans) exprimă 
nemijlocit realitatea. Eu sunt simplu nu înseamnă însă nimic mai 
mult decât că această reprezentare eu nu cuprinde în sine nici cea 


85 Crp, pp. 306-307. 

mai mică diversitate şi că este unitate absolută (deşi numai lo¬ 
gică).” 86 

Problematica şi tendinţa fundamentală a dialecticii transcen¬ 
dentale se manifestă mult mai clar în critica conceptului de lume 
decât în critica conceptului de suflet. Desigur, mai întâi, pare că aici 
este ca şi cum analitica transcendentală ar fi soluţionat definitiv 
problema: căci ce spune conceptul de lume în plus faţă de conceptul 
de „natură” şi ce altceva este natura, conform principiului suprem 
al judecăţilor sintetice, dacă nu întregul experienţei posibile a cărei 
structură şi ale cărei legi au fost stabilite chiar prin sistemul 
principiilor pure ale intelectului? Vorbind însă despre întregul ex¬ 
perienţei, anunţăm de fapt noua problemă care iese în afara bari¬ 
erelor analiticii. „Experienţa”, a cărei posibilitate am pus-o sub 
semnul întrebării, n-a fost pentru noi un mod particular al lucrului, 
ci un „mod specific de cunoaştere”. Ea înseamnă o sumă de pro¬ 
cedee de care se serveşte ştiinţa, nu atât pentru a reproduce un real 
existent, cât pentru a da naştere legăturii universal valabile şi 
necesare a fenomenelor pe care noi o numim „adevărul” lor. Din 
acest punct de vedere, ea nu constituie însă pentru noi un produs 
finalizat, ci un proces care se configurează progresiv. Iar noi putem 
determina doar condiţiile acestui proces, şi nu sfârşitul său. Astfel, 
cunoaşterea noastră a experienţei va îmbrăţişa o direcţie univocă, 
deoarece progresul ei se realizează după metode universale funda¬ 
mentale şi constante; sigur, nu putem stabili şi suma ei, şi întregul 
ei produs, ci accesibilă ne este aici doar o sumă de căi diferite ale 
determinării obiectului; scopul spre care ele trimit nu este însă atins 
vreodată de niciuna dintre ele. Dispunem astfel de formele funda¬ 
mentale ale spaţiului şi timpului, pe baza cărora relaţionăm feno¬ 
menele în ordini ale simultaneităţii şi succesiunii. Pe baza conceptului 
[al intelectului] de cauză, extragem din diversitatea fenomenului 
anumite şiruri cauzale şi grupe de şiruri cauzale. Pe această cale nu 
vom atinge însă niciodată un punct final al determinării, întrucât 
nu numai că în orice şir particular un element trimite întotdeauna 


86 Crp , p. 314. 

la un altul ce-i premerge, fără a ajunge vreodată la un element 
ultim, dar până şi atunci când înţelegem orice şir ca unitate şi vrem 
să înţelegem dependenţa lui de alte şiruri, rezultă pentru noi un 
complex de raporturi funcţionale tot mai noi care scapă oricărei 
încercări de determinare conceptuală şi care ne conduce într-un 
spaţiu nedeterminat. Intr-o astfel de sumă de relaţii progresive, şi 
nu într-un întreg de date absolute, constă ceea ce numim expe¬ 
rienţă. Cerinţele pe care în acest punct le formulează nu doar meta¬ 
fizica dogmatică, ci şi „realismul naiv” al concepţiei obişnuite despre 
lume, nu sunt cu aceasta în niciun caz satisfăcute. Căci această 
viziune este caracterizată tocmai de faptul că nu doar că vrea să 
gândească obiectul în determinarea progresivă, prin cunoaşterea 
experienţei, ci că presupune lumea ca totalitate a procesului acestei 
determinări. Chiar dacă noi, în cunoaşterea noastră empirică, o 
înţelegem doar parţial şi fragmentar, ea există totuşi ca un întreg 
desăvârşit în fiecare privinţă. însă ce înseamnă - aşa întreabă acum 
critica transcendentală - acest „fapt de a fi existent”? Este clar că 
prin aceasta nu poate fi vizat faptul de a fi evident în senzaţia 
nemijlocită şi percepţie; căci aici trebuie accentuat că acea parte a 
existenţei care ne este dată în percepţia reală constituie totdeauna 
doar un fragment infim al „întregului”. Cu aceasta, avem din nou 
în faţă o anumită formă şi formulă a judecăţii de obiectivitate în 
această afirmare a unei lumi existente şi ermetice. Această judecată 
trebuie înţeleasă cel puţin şi apreciată în particularitatea sa logică - 

chiar dacă ar trebui să combatem existenta absolută a obiectului la 

» 

care ea ne trimite. 

Iar aici, din nou, de pe poziţia abordării transcendentale, 
trebuie să începem mai întâi cu recunoaşterea faptului că ecuaţia 
dintre „experienţă” şi „obiect”, aşa cum a fost ea concepută şi în¬ 
ţeleasă până acum, nu conţine de fapt nicio soluţie definitivă şi 
univocă a problemei noastre. Deoarece necesitatea de a ieşi la nivel 
mental în afara a ceea ce este cunoscut şi dat empiric este incon¬ 
testabilă. Dacă considerăm în sens critic experienţa ca un „produs” 
al intuiţiei şi intelectului, dacă izolăm în ea condiţiile singulare ale 
spaţiului, timpului, mărimii, substanţialităţii şi cauzalităţii etc., se 

urată atunci, dacă scoatem în evidentă oricare dintre aceste funcţii, 
că ea nu se epuizează niciodată într-un rezultat determinat. Cum, de 
exemplu, conform unei teze a esteticii transcendentale, infinitatea 
timpului nu înseamnă decât că orice mărime determinată a tim¬ 
pului este posibilă doar prin limitările unui singur timp care se află 
la bază, tot aşa fiecărei forme particulare a sintezei pure i se atribuie 
o infinitate analogă. Orice Quantum determinat poate fi gândit doar 
pe baza procedeului universal al instituirii cantităţii şi determinării 
cantităţii - orice caz particular de relaţie cauzală, doar ca „speci¬ 
ficare” a principiului cauzal în genere. Graţie acestei infinităţi aflate 
deja închisă în forma sa pură logică, oricare dintre momentele 
constitutive ale cunoaşterii experienţei revendică utilizarea sa per¬ 
manentă care iese în afara oricărei limite într-adevăr atinse. Orice 
cauză pe care o putem arăta în experienţă are doar o existenţă 
limitată şi relativă -, căci noi o putem institui întotdeauna doar prin 
aceea că o raportăm la o alta care a existat în trecut -, principiul şi 
conceptul cauzalităţii are însă valoare nelimitată. Faptul că acest 
principiu va fi aplicat, în completitudine sistematică, la întreg dome¬ 
niul fenomenelor - că astfel, niciun fenomen ca aparent „ultim” şi 
de aceea ireductibil la un altul care ar încerca să-i împiedice cursul: 
acest fapt constituie o cerinţă ridicată de raţiunea însăşi şi funda¬ 
mentată în ea. „Raţiunea”, în sensul specific pe care-1 are acest con¬ 
cept în dialectica transcendentală, nu semnifică decât însăşi această 
cerinţă. „Dacă intelectul poate fi o facultate a unităţii fenomenelor 
cu ajutorul regulilor, atunci raţiunea este facultatea unităţii regulilor 
intelectului sub principii. Ea nu se raportează deci niciodată imediat 
la experienţă sau la un obiect oarecare, ci la intelect, pentru a da 
a priori, prin concepte, cunoştinţelor lor variate o unitate, care poate 
fi numită unitate raţională şi care este de cu totul altă natură decât 
aceea efectuată de intelect.” 87 Categoriile intelectului sunt doar mij¬ 
loc pentru a ne conduce de la un condiţionat la altul, în timp ce 
conceptul transcendental al raţiunii vizează întotdeauna totalitatea 
absolută în sinteza condiţiilor şi de aceea nu sfârşeşte niciodată ca 


87 Crp, p. 250. 


Kant. Viaţa şi opera 


216 


necondiţionat în orice relaţie. „Astfel, raţiunea nu se raportează 
decât la folosirea intelectului, şi anume, nu întrucât el conţine 
principiul experienţei posibile (căci totalitatea absolută a condiţiilor 
nu este un concept utilizabil într-o experienţă, fiindcă nici o ex¬ 
perienţă nu este necondiţionată), ci pentru a-i prescrie direcţia spre 
o anumită unitate, despre care intelectul nu are niciun concept şi 
care urmăreşte să cuprindă într-un tot absolut toate actele inte¬ 
lectului cu privire la fiecare obiect. ” 88 Dar pretenţia transcendentală 
îndreptăţită aflată aici devine imediat transcendentă dacă se în¬ 
cearcă prezentarea ei în imaginea unui lucru absolut; dacă totali¬ 
tatea existenţei care constituie sarcina permanentă a cunoaşterii 
experienţei este transformată într-un obiect existent şi dat. Ceea ce 
a fost văzut nu doar ca fiind permis, ci şi ca necesar, în calitate de 
maximă şi fir conducător pentru cercetarea empirică, apare acum 
ca un conţinut care, la o analiză mai exactă, se descompune în mo¬ 
mente contradictorii. Astfel, putem demonstra cu acelaşi drept logic 
despre lume, ca întreg dat, că ea are un început în timp şi o limită în 
spaţiu, la fel, că este infinită atât în timp, cât şi în spaţiu; cu aceeaşi 
concizie se lasă atunci dovedit că ea este compusă din substanţe 
simple, cât şi că diviziunea, în spaţiul fizic şi în cel pur deopotrivă, 
nu ajunge vreodată la un final şi că, de aceea, simplul absolut este o 
idee irealizabilă. 

Adevărata cauză a tuturor acestor antinomii ale conceptului 
de lume, al căror conţinut şi semnificaţie sistematică au fost deja 
evidente în istoria evoluţiei gândirii kantiene 89 , se lasă acum 
desemnată în toată pregnanţa şi simplitatea, pornind de la premi¬ 
sele generale ale sistemului critic. Faptul că dintr-un concept pot fi 
deduse două determinaţii şi consecinţe care se contrazic direct este 
posibil doar atunci când conceptul însuşi conţine deja în sine o 
contradicţie internă, în structura sa şi în sinteza originară pe care el 
se sprijină. în cazul nostru, însă, văzută mai îndeaproape, această 
contradicţie rezidă în faptul că însuşi conţinutul conceptului de 


88 Crp, p. 290. 

89 Vezi mai sus, capitolul al doilea. 

lume este însoţit în genere de articol hotărât - că lumea este folosită 
cu substantiv. Deoarece întregul experienţei nu ne este dat niciodată 
cu o existenţă rigidă, închisă, ci ca o devenire; nu ca un rezultat ce 
se află în spatele nostru, ci ca un scop ce se află în faţa noastră. De 
aceea, „permanenţa” pe care i-o atribuim nu este fundamentată 
decât pe regula progresului însuşi, în care noi, începând de la sin¬ 
gular, ne ridicăm la conceptul de lume în calitate de întreg complex 
al existenţei empirice. Desigur, în ceea ce o priveşte, această regulă 
are valabilitatea sa obiectivă; însă nu se lasă gândită în forma unui 
întreg reic ce ar fi dat simultan cu părţile sale. Ea nu poate defini 
ce este obiectul, ci cum este organizată regresia empirică pentru 
a ajunge la conceptele complete ale obiectului. 90 „Cu aceasta nu in¬ 
tenţionăm deci să spunem că seria condiţiilor unui condiţionat dat 
este în sine finită sau infinită, căci în felul acesta o simplă Idee 
a totalităţii absolute, care nu există decât în această Idee însăşi, ar 
gândi un obiect care nu poate fi dat în nicio experienţă, pentru că 
s-ar atribui unei serii de fenomene o realitate obiectivă independentă 
de sinteza empirică. Ideea raţională nu va prescrie deci decât sintezei 
regresive în seria condiţiilor o regulă, potrivit căreia ea înaintează 
de la condiţionat, prin intermediul tuturor condiţiilor subordonate 
între ele, spre necondiţionat, deşi acesta nu este niciodată atins. 
Căci necondiţionatul absolut nu se întâlneşte în experienţă.” în 
acest sens, ideea totalităţii este „regulativă”, şi nu „constitutivă”, 
deoarece conţine doar o prescriere despre ceea ce trebuie să se în¬ 
tâmple în regresie, însă nu conţine determinat şi anticipat ceea ce 
este dat în obiect înainte de orice regresie. Distincţia făcută astfel 
priveşte desigur doar reflecţia „transcendentală” asupra originii prin¬ 
cipiului, şi nu utilizarea lui reală empirică. „în cele din urmă, este de 
altfel tot una dacă spun: în progresia empirică pot întâlni în spaţiu 
stele care sunt de sute de ori mai îndepărtate decât cele mai înde¬ 
părtate pe care le văd, sau dacă spun: astfel de stele pot fi eventual 
întâlnite în spaţiul cosmic, chiar dacă niciodată nu le-a văzut sau nu 


90 Vezi Crp, pp. 411-412 şi pentru citatul care urmează. 

le va vedea vreun om.” 91 Deoarece faptul de a fi existent al unui obiect 
nu înseamnă, la o analiză mai atentă, nimic altceva şi nu poate 
însemna nimic altceva decât determinabilitatea sa, fie ea nemijlo¬ 
cită, fie mijlocită prin metodica empirică: prin senzaţia sau intuiţia 
pură, prin „analogiile experienţei” sau prin „postulatele gândirii 
empirice”, prin principiile sintetice sau ideile regulative ale raţiunii. 
Dacă eu, conform acestui lucru, îmi reprezint toate obiectele exis¬ 
tente în toate timpurile şi în toate spaţiile, eu nu le plasez în ele înainte 
de experienţă, ci această reprezentare este doar ideea despre o expe¬ 
rienţă posibilă în caracterul ei absolut. 92 Această idee este ca atare 
indispensabilă; însă cade în contradicţii îndată ce izolăm şi iposta- 
ziem conţinutul ei după bunul nostru plac, deci îndată ce, în loc să-l 
folosim şi să-l menţinem ca o linie directoare în cadrul cercetării 
empirice, inventăm un lucru care se află în afara oricărei relaţii cu 
ea, un lucru care să-i corespundă. 

Cu această viziune este dată în acelaşi timp soluţia princi¬ 
pală pentru acele probleme pe care Critica raţiunii pure le reuneşte 
în partea a treia şi cele care încheie dialectica transcendentală. 
Critica psihologiei raţionale şi a cosmologiei se alătură criticii teo¬ 
logiei raţionale: analiza ideii de suflet şi a ideii de lume se fina¬ 
lizează cu analiza ideii de Dumnezeu. Şi aici, conform liniei metodice 
generale, se arată că în ideea de Dumnezeu nu este gândită o esenţă 
absolută determinată, ci este instaurat mai mult un „principiu” ca¬ 
racteristic al experienţei posibile, şi cu aceasta, este produsă o relaţie 
mediată cu sarcinile generale ale cercetării empirice. Această coti¬ 
tură conţine însă un paradox. Căci nu întregul sens al conceptului 
de Dumnezeu constă în „transcendenţa” sa? Nu constă el tocmai în 
faptul că este afirmată aici certitudinea unei esenţe primordiale care 
există independent de orice accidentalitate şi condiţionalitate a 
existenţei empirice finite? Se pare că în această semnificaţie a fost 
preluat conceptul de întreaga metafizică de până acum, începând cu 
Aristotel. Dacă nu există nicio esenţă care este „din sine” şi „prin 


91 Crp, p. 404. 

92 Ibidem. 

sine” - aşa s-a concluzionat dintotdeauna - atunci nu poate fi 
gândită nicio existenţă a unui lucru mijlocit şi dependent; prin 
urmare orice realitate se dizolvă în genere în aparenţă lipsită de 
esenţă. Până şi lucrarea precritică a lui Kant Der einzige mogliche 
Beweisgrund zu einer Demonstration des Dasein Gottes se mişcă 
încă în întregime în cadrul acestei concepţii fundamentale; ea a con- 
solidat-o, încercând să demonstreze că esenţa necesară nu este doar 
cauza a tot ceea ce este real, ci şi a oricărei existenţe posibile, a 
oricărui adevăr al relaţiilor conceptuale şi ideale. 93 însă, din perspec¬ 
tivă critică, şi această observaţie trebuie să sufere acum o transfor¬ 
mare. în loc de a merge de la un concept general al posibilului logic 
la conceptul special al posibilităţii experienţei, „experienţa posibilă” 
este văzută mai mult acum ca fundamentul care le poate împru¬ 
muta valoarea şi valabilitatea obiectivă tuturor conceptelor, în cali¬ 
tatea lor de concepte de cunoaştere. Şi cu aceasta este depăşit între¬ 
gul mod ontologic de argumentare pe care se bazase până acum toată 
teologia raţională. Deoarece nucleul oricărei ontologii constă în aceea 
că argumentarea merge de la conceptul esenţei perfecte înspre 
existenţa sa: deoarece „existenţa” însăşi ar fi o perfecţiune care n-ar 
putea fi scoasă astfel din caracteristicile acestui concept, fără a se 
ajunge la contradicţie. însă, din perspectivă transcendentală, se ştie 
de mult că „existenţa” nu este un predicat conceptual care ar exista 
alături de altele, ci că este o problemă a cunoaşterii care trebuie 
soluţionată progresiv cu toate mijloacele sale. Doar întregul acestor 
mijloace poate circumscrie ceea ce semnifică în genere pentru noi 
existenţa empirică. Aici nu este suficient nici simplul concept ana- 
litic-logic, nici intuiţia pură a spaţiului şi a timpului, şi nici senzaţia 
şi percepţia sensibilă; ci doar pe raportul de interdependenţă a tu¬ 
turor acestor factori se întemeiază pentru noi experienţa şi, în ea şi 
prin ea, „obiectul”. în sistemul principiilor sintetice, „postulatele 
gândirii empirice” au fixat în primul rând acest raport, iar dintre 
acestea, mai ales „postulatul realităţii” - cel care ne-a învăţat cum 
trebuie să interacţioneze senzaţia, intuiţia şi conceptul pentru a da 


93 Vezi capitolul al doilea, „Problema metodei metafizice”. 

drept rezultat un oarecare enunţ valabil despre un „existent”. 
Ontologia, însă, scoate funcţia „gândirii” din acest întreg complex; 
ea vede gândirea, în loc de funcţie sintetică a legăturii, raportată la 
diversul intuiţiei, ca simpla descompunere analitică a unui conţinut 
conceptual dat. Astfel îi este interzis orice acces şi mers înspre 
„existenţă”. Acum, doar printr-o petitio principii poate face un raţio¬ 
nament de la „posibil” spre „real”; din simplul motiv că ea, por¬ 
nind în mod pur de la sine, nici nu cunoaşte şi nici nu înţelege 
diferenţa dintre posibilitate şi realitate. O sută de taleri reali nu 
conţin nimic mai mult decât o sută de taleri posibili - asta dacă iau 
în considerare doar conceptul şi predicatele care pot fi deduse 
analitic din el. „Când gândesc [...] un lucru, oricare şi oricâte ar fi 
predicatele [...] nu se adaugă nimic lucrului prin faptul că adaug: 
acest lucru este [...] Dar dacă gândesc o fiinţă ca realitate supremă 
(fără lipsuri), rămâne mereu întrebarea dacă ea există sau nu. Căci 
deşi conceptului meu nu-i lipseşte nimic din conţinutul real posibil 
al unui lucru în genere, totuşi mai lipseşte ceva raportului cu 
întreaga stare a gândirii mele, anume că e posibilă cunoaşterea acelui 
obiect şi a posteriori. [...] Căci, prin concept, obiectul este gândit 
numai în acord cu condiţiile generale ale unei cunoaşteri empirice 
posibile în genere, pe când prin existenţă el este gândit ca fiind 
conţinut în contextul întregii experienţe; dacă deci prin legătura 
cu conţinutul întregii experienţe conceptul despre obiect nu este spo¬ 
rit câtuşi de puţin, gândirea noastră capătă prin el o percepţie posi¬ 
bilă în plus.” 94 

Aşadar, raportul cu conţinutul experienţei şi „contextul” 
instituirilor şi judecăţilor sale este singurul care poate să justifice 
orice enunţ asupra realităţii. Cu aceasta, ne vedem trimişi de la 
dovezile „apriorice” ale ontologiei, dacă în genere existenţa lui 
Dumnezeu trebuie demonstrată, la formele aposteriorice de argu¬ 
mentare: la argumentul „cosmologic” şi „fizico-teologic”. Primul 
rezultă din circumstanţa că noi, în cadrul şirului cauzelor lumii, ajun¬ 
gem întotdeauna doar de la o existenţă condiţionată şi dependentă 

In o alta, ca, deci, pe această cale, cauza absolută a întregului şir nu 
este niciodată vizibilă, că această cauză ar trebui căutată în afara 
firului, în existenţa unei esenţe care, ca şi „causa sui”, nu mai 
(«xistă printr-o alta, ci prin ea însăşi. Al doilea, dintr-o ordine 
raţională şi conform scopului, evidentă în părţile singulare ale tota¬ 
lităţii şi în întreaga sa structură, trage concluzia unei inteligenţe 
supreme din care ea a fost originar produsă şi care o va menţine în 
existenţa sa ulterioară. însă, independent de deficienţele logice interne 
ale acestor argumente pe care Kant le-a cunoscut şi descoperit deja 
de timpuriu 95 , ele nu rezistă, căci doar aparent sunt autonome 
şi autosuficiente. în metafizica tradiţională, ele se dau ca sprijin şi 
completare a argumentului ontologic; însă, în realitate, ele îl pre¬ 
supun deja, după întregul său conţinut. Căci presupunând că pe calea 
argumentului cosmologic s-ar ajunge la o cauză supremă a lumii sau 
că, pornind de la finalitatea în cadrul fenomenelor, s-ar putea trage 
concluzia unei cauze raţionale a lumii, cu aceasta, nu s-ar dovedi 
totuşi că această cauză şi acest fundament al lumii ar fi identic cu 
ceea ce noi obişnuim să desemnăm prin conceptul şi numele de 
Dumnezeu. Pentru a ajunge la această identitate, nu doar la exis¬ 
tenţa unei cauze ultime, ci şi la descrierea sa, la predicatele sale, ne 
vedem retrimişi la argumentul ontologic. Trebuie să încercăm să 
arătăm că esenţa absolut autonomă şi necesară este în acelaşi timp 
şi cea mai reală, că orice realitate şi perfecţiune este închisă în ea şi 
este deductibilă din ea. Cu aceasta, însă, este evidentă circulari- 
tatea; căci ceea ce se aduce aici pentru adeverirea argumentului 
ontologic rămâne fără determinare univocă atâta timp cât el nu va fi 
acceptat şi anticipat ca valabil. 96 Astfel, în general, critica argumen¬ 
tului ontologic descoperă din nou aici lipsa fundamentală pe care 
Kant i-o reproşează metafizicii de până acum: faptul că în ea nu este 
cunoscut exact şi pronunţat cu o conştiinţă clară raportul dintre 
experienţă şi gândire. Ideea care se închidea în mod pur în sine, 
pentru a ţese din sine realul, se vede în cele din urmă constrânsă să 


95 Vezi capitolul al doilea, „Problema metodei metafizice”. 

96 Op, pp. 462-476. 

se conformeze acestui real, acceptând pe nesimţite anumite deter¬ 
minaţii empirice fundamentale în premisele sale; însă, pe această 
poziţie, pe de o parte este tulburat şi caracterul gândirii pure, iar pe 
de altă parte, conceptul pur al experienţei este greşit. 

De acum înainte dialectica transcendentală încearcă şi în 
acest punct transformarea rezultatului negativ al criticii argumen¬ 
tului ontologic într-o idee pozitivă, reliefând în formula tradiţională 
a conceptului de Dumnezeu un moment care, tradus din limbajul 
metafizicii în cel al filosofiei transcendentale, este semnificativ pentru 
caracteristicile experienţei înseşi şi a procesului ei progresiv. în ca¬ 
drul metafizicii, Dumnezeu este gândit ca esenţa cea mai reală, 
adică drept aceea care unifică în sine toate poziţiile şi perfecţiunile 
pure, excluzând de la sine toate negaţiile şi lipsurile. în el este 

instituită doar existenta absolută fără nicio non-existentă: căci 

* * 

faptul că un lucru este ceva, în timp ce el nu este altceva, că lui îi re¬ 
vine un anumit predicat a, în timp ce alte predicate b, c, d... îi sunt 
refuzate, aceasta înseamnă că este gândit ca un lucru limitat şi finit. 
Teza omnis determinatio est negatio desemnează strict caracterul şi 
modalitatea acelei determinări care singură este posibilă aici, în 
domeniul existenţei empiric-finite: instituind o astfel de existenţă, 
am separat-o de universul realităţii şi i-am atribuit în cadrul 
acesteia doar o sferă limitată. Dimpotrivă, în Dumnezeu nu mai 
gândim nicio determinare singulară în contrast cu altele, ci gândim 
în el idealul desăvârşit al determinării universale. Cuprindem aici 
ideea despre un „ansamblu al oricărei realităţi” care „nu e numai 
un concept care cuprinde sub el toate predicatele, în ceea ce priveşte 
conţinutul lor transcendental, ci un concept care le cuprinde în el\ 
iar determinarea completă a fiecărui lucru se bazează pe limitarea 
acestui tot al realităţii, întrucât ceva din această realitate este 
atribuită lucrului, iar restul este exclus 97 Pentru această 
intenţie a sa, însă, raţiunea nu are în niciun caz nevoie de existenta 
unei astfel de esenţe conforme idealului, ci doar de ideea acesteia. 
„Deci pentru ea idealul este prototipul {prototypon ) tuturor lu¬ 
crurilor, care toate, fiind copii imperfecte ( ectypa ), îşi scot de aici 


97 Op, p. 447. 

materia posibilităţii lor şi, apropiindu-se mai mult sau mai puţin de 
prototip, rămân totuşi totdeauna infinit de departe de el, pentru a-1 
ajunge. [...] Astfel, orice posibilitate a lucrurilor [...] este considerată 
ca derivată, şi numai posibilitatea lucrurilor care conţine în sine 
toată realitatea este apreciată ca originară. [...] Toată diversitatea 
lucrurilor nu este decât un tot atât de divers mod de a limita con¬ 
ceptul realităţii supreme, care este substratul ei comun, după cum 
toate figurile nu sunt posibile decât ca moduri diferite de a limita 
spaţiul infinit. De aceea, obiectul idealului lor, care îşi are sediul 
numai în raţiune, se numeşte şi fiinţa originară (ens originarium), 
iar întrucât nu are nicio altă fiinţă deasupra ei, se numeşte fiinţa 
supremă (ens summum), şi întrucât tot i se subordonează, ca fiind 
condiţionat, se numeşte fiinţa fiinţelor (ens entium ).” 98 însă, la fel 
cum spaţiul care „stă la baza” tuturor figurilor particulare nu 
trebuie gândit ca un lucru absolut, autonom, ci ca formă a intuiţiei 
pure, tot aşa trebuie înţeles acest „lucru al tuturor lucrurilor” insti¬ 
tuit în conceptul de Dumnezeu, în sens transcendental, drept „for¬ 
mă”: cu toate că o formă care aparţine unui cu totul alt cerc de 
valoare decât formele sensibilităţii şi decât conceptele pure ale inte¬ 
lectului. Conţinutul ei propriu-zis constă, la fel ca cel al tuturor ideilor 
raţiunii, în semnificaţia sa regulativă. Realul tuturor fenomenelor 
particulare ne poate fi dat doar în singura experienţă atotcuprin¬ 
zătoare şi în contextul ei legitim. Faptul că acest „întreg” al expe¬ 
rienţei premerge şi condiţionează toate instituirile empirice singulare 
constituia de fapt convingerea pe care se bazase, pentru Critica 
raţiunii pure, soluţia enigmei judecăţilor sintetice. Bineînţeles, acest 
întreg era gândit mai întâi ca o sumă de principii, însă în aceste 
principii şi pe baza lor, el este determinat simultan ca o sumă de 
obiecte. Noi nu putem fixa un obiect empiric particular altfel decât 
atribuindu-i „poziţia” în cadrul acestui sistem de obiecte ale expe¬ 
rienţei posibile în genere şi gândindu-1 în relaţie permanentă cu toate 
celelalte elemente (reale sau doar posibile) ale acestui ansamblu. Şi 
cu aceasta, am obţinut de acum înainte analogonul transcendental 
al conceptului metafizic de Dumnezeu ca cel al „celei mai reale 


98 Crp, p. 448. 

esenţe”; desigur, înţelegem însă în acelaşi timp că totalitatea la care 
ne vedem trimişi aici, ca premisă, nu este o totalitate a existenţei 
absolute, ci dă doar expresie unui anumit postulat al cunoaşterii. 
Deoarece întregul calitativ al obiectelor experienţei posibile nu este, 
asemeni întregului cantitativ pe care obişnuim să-l desemnăm prin 
numele de „lume”, niciodată unul dat, ci întotdeauna doar un întreg 
dat înspre a fi prelucrat. Aparenţa dialectică a teologiei transcen¬ 
dentale ia naştere îndată ce noi - atraşi desigur de o iluzie naturală 
a intelectului - ipostaziem această idee a ansamblului oricărei rea¬ 
lităţi, transformând dialectic „unitatea distributivă a folosirii experi¬ 
mentale a intelectului într-o unitate colectivă a unui tot al expe¬ 
rienţei, şi în acest întreg al fenomenelor gândim un lucru particular 
care cuprinde în sine întreaga realitate empirică, care apoi [...] este 
confundat cu conceptul unui lucru care se află în vârful posibilităţii 
tuturor lucrurilor, pentru a căror determinare completă el oferă 

condiţiile reale.” Se lasă diferenţiate trei niveluri ale acestei false 
» » 

reificări dialectice: idealul fiinţei suverane reale este mai întâi 
realizat, adică în genere sintetizat în conceptul unui obiect, apoi 
ipostaziat şi, în cele din urmă, chiar personificat, în măsura în care îi 
împrumutăm inteligenţă şi conştiinţă de sine. Dar, din punctul abor¬ 
dării pur teoretice, întreaga idee, astfel formată, despre fiinţa divină 
şi autosuficienţă se dizolvă într-o simplă „subrepţiune” transcen¬ 
dentală, într-o obţinere prin tertipuri conceptuală prin care noi 
atribuim unei idei, ce serveşte doar regulii, realitate obiectivă." 

Cu această viziune ne situăm la sfârşitul „dialecticii transcen¬ 
dentale”, al întregii structuri a Criticii raţiunii pure teoretice. 
Această critică trebuia să intermedieze condiţiile generale şi nece¬ 
sare ale oricăror judecăţi obiective şi, cu aceasta, ale oricăror instituiri 
obiectuale posibile în cadrul experienţei. Reducând şi limitând obiec¬ 
tul empiric la aceste condiţii, ea l-a determinat astfel ca obiect al 
„fenomenului”. Deoarece, înţeles în sens pur transcendental, „fe¬ 
nomenul” nu înseamnă decât obiectul unei experienţe posibile - deci 
obiectul care nu este gândit „în sine” şi detaşat de toate funcţiile 
cunoaşterii, ci cel care este intermediat prin chiar aceste funcţii, 


Crp , pp. 450-451. 

prin formele intuiţiei pure şi ale gândirii pure şi „dat” doar pe baza 
acestora. Dacă am vrea să întrebăm acum ce ar fi obiectul dacă l-am 
gândi independent de toate aceste momente constitutive ale sale, 
dacă nu l-am mai gândi în spaţiu şi timp şi nici ca mărime extensivă 
sau intensivă, nici în raporturile substanţialităţii, cauzalităţii, ale 
schimbului reciproc etc., această întrebare nu conţine atunci ca atare, 
cum trebuie să fim de acord, nicio contradicţie internă. Căci o astfel 
de contradicţie ia naştere doar unde unific într-un concept şi institui 
împreună două predicate pozitive, opuse; însă aici nu am instituit 
nimic în genere, ci mai mult, am anulat condiţiile oricărei instituiri 
pe care le cunosc. Cu aceasta, rezultatul nu este o contradicţie, este 
însă nimicul pur, întrucât nu mai poate fi arătată nici cea mai mică 
cauză pentru ideea unui astfel de obiect, existent în sine, în afara 
oricărei relaţii cu legile de formare ale cunoaşterii. în semnificaţie 
analitică, după regulile logicii formale, ideea este posibilă, însă nu 
este valabilă, în semnificaţie sintetică, ca im conţinut real al cu¬ 
noaşterii. Aceeaşi obiecţie continuă să existe doar dacă nu luăm în 
sens extins abstracţia conceptuală posibilă pornind de la condiţiile 
cunoaşterii - deci dacă nu gândim un obiect absolut în sensul că 
pornind de la el se vor deduce în genere toate principiile de formă 
ale cunoaşterii, ci că între ele se va presupune un alt raport decât cel 
care are loc în cunoaşterea dată a experienţei. Căci ceea ce cunoaş¬ 
tem ca experienţă se bazează pe acţiunea comună propriu-zisă a 
acelor doi factori fundamentali pe care critica îi numise sensibilitate 
şi intelect, intuiţie pură şi gândire pură. Dimpotrivă, despre ce fel de 
formă ar avea o experienţă în care unul dintre aceşti factori ar fi 
suprimat sau ar fi determinat complet diferit în relaţia sa cu cel de-al 
doilea, despre aceasta nu avem nicio idee pozitivă; nici măcar nu 
ştim dacă sub această premisă ar mai rămâne în genere vreo „for¬ 
mă” oarecare, o structură fixă, legitimă a experienţei. Căci doar 
relaţia dintre intelect şi intuiţie, şi nu fiecare dintre acestea, ca ele¬ 
ment şi substrat absolut, este ceea ce cunoaştem în realitate. Dacă 
desprindem gândirea pură din raportul în care se află cu sensibili¬ 
tatea pură şi cea empirică, atunci conţinutul ei care se obiectivează 
ne scapă - astfel, după cum s-a spus, „sensul” său specific se pierde . 100 


100 Crp, p. 240 şi urm. 



Kant. Viaţa şi opera 


226 


Funcţia unităţii ce se află în categoria pură ne dă ca rezultat un 
conţinut pozitiv de cunoaştere doar prin aceea că ea se schema¬ 
tizează în forma spaţiului şi a timpului. Astfel, conceptul de mărime 
nu se lasă explicat altfel decât prin aceea că, în această explicaţie, 
acest „de câte ori” al instituirii este preluat dintr-o unitate pusă la 
bază: ceea ce semnifică însă acest „de câte ori” devine inteligibil 
doar dacă se recurge la repetarea succesivă, prin urmare la timp şi 
la sinteza omogenului în timp. Tot aşa, în conceptul de substanţă, 
dacă aş lăsa la o parte în el momentul permanenţei temporale, 
ar mai rămâne reprezentarea logică a unui subiect care nu poate 
fi niciodată predicat despre altceva; dacă un astfel de conţinut ar 
putea fi dat însă ca obiect, fie el al experienţei externe, fie al ex¬ 
perienţei interne, nu va fi în niciun fel lămurit prin această expli¬ 
caţie pur formală. Acelaşi lucru este valabil în cazul conceptelor de 
cauzalitate şi acţiune reciprocă, care, deopotrivă, au putut fi „deduse” 
de către noi, adică demonstrate în valabilitatea lor pentru indiferent 
care determinare a obiectului empiric, prin faptul că le-am raportat 
la intuiţia spaţio-temporală şi le-am cunoscut ca premise pentru 
ordinea din cadrul acestora. „Cu un cuvânt, toate aceste concepte nu 
pot fi justificate prin nimic şi posibilitatea lor reală nu poate fi 
demonstrată, dacă se face abstracţie de orice intuiţie sensibilă (sin¬ 
gura pe care o avem) şi nu mai rămâne decât posibilitatea logică, 
anume că conceptul (ideea) este posibil; dar despre care nu e vorba, 
căci problema constă în a şti dacă conceptul se raportează la un 
obiect şi deci dacă el semnifică ceva .” 101 Astfel, categoriile pure, fără 
condiţiile formale ale sensibilităţii, nu au decât o semnificaţie trans- 
cendentală, nu pot fi însă utilizate transcendental (adică să iasă în 
afara posibilităţii experienţei şi a obiectelor acesteia). Dacă originea 
lor este apriorică, atunci modul în care le putem folosi este întot¬ 
deauna empiric: în sensul că sunt limitate la experienţă „şi că numai 
cu privire la condiţiile generale ale unei experienţe posibile, prin¬ 
cipiile intelectului pur pot fi raportate la obiecte ale simţurilor, dar 
niciodată la lucruri în genere (fără a lua în considerare modul cum 
le putem intui ).” 102 Conceptul unui „noumenon ”, adică al unui lucru 


101 Crp, p. 243, notă. 

102 Crp, pp. 243-244. 

care nu trebuie gândit ca un obiect al simţurilor, ci trebuie gândit 
exclusiv prin intelectul pur, ca un lucru în sine, rămâne de aceea în 
liecare caz un concept problematic, chiar dacă acceptăm posibili¬ 
tatea sa logică. Obiectul astfel conceput - noumen- ul - nu este un 
obiect inteligibil pentru intelectul nostru, „ci un intelect căruia i-ar 
uparţine, ar fi el însuşi o problemă” 103 , este un mod de cunoaştere 
despre a cărui posibilitate nu ne putem face nici cea mai neînsem¬ 
nată reprezentare. Un astfel de concept poate servi drept concept- 
limită pentru îngrădirea sensibilităţii (el explicând că sfera obiectelor 
sale nu coincide cu cea a obiectelor care pot fi gândite în genere), 
însă nu poate stabili niciodată ceva pozitiv în afara domeniului 
acesteia . 104 

în sens strict, Critica raţiunii pure nu ne poate conduce mai 
departe de această viziune, adică teoria despre noumenon „în sens 
negativ”: ea se încheie aici şi chiar simpla privire în acel domeniu 
menit să ofere conceptului problematic o nouă semnificaţie pozitivă 
ne este refuzată. Desigur, Kant însuşi nu a evitat această privire; şi 
tot mai decisiv şi mai puternic se anunţă la el, în pofida tuturor 
barierelor şi încătuşărilor date prin divizarea tripartită a sistemului 
în domeniul raţiunii teoretice, al raţiunii practice şi al facultăţii de 
judecare, noua orientare a interogaţiei care nu mai este raportată la 
existenţă, ci la ceea ce ar trebui să fie, ca un autentic şi real „necon¬ 
diţionat”. Unul dintre lipsurile esenţiale ale expunerii kantiene în 
„critica raţiunii” l-a constituit faptul că n-a mai putut clarifica 
complet acest raport, ci doar a dat câteva indicaţii incerte în le¬ 
gătură cu acesta. Astfel, teoria kantiană despre „ noumenon ” şi 
despre „lucru în sine”, în forma în care a apărut mai întâi în Critica 
raţiunii pure, se leagă de la început de o obscuritate, care, pentru 
înţelegerea ei şi pentru forma ei istorică ulterioară, ar trebui să-i fie 
fatală. Şi totuşi, nu trebuie să anticipăm aici noua formă şi noua 
soluţie a problemei „lucrului în sine” ce va apărea în teoria kantiană 
a libertăţii: căci teoria „fenomenului” ca atare, descompunerea 


103 Crp, p. 251. 

104 Crp, p. 250; pentru o imagine de ansamblu, vezi capitolul „Despre principiul 
distingerii tuturor obiectelor în genere în fenomene şi noumene”, pp. 238-254. 

sistematică a experienţei pure nu va mai fi prin aceasta afectată. Ea 
constituie un întreg ermetic care se sprijină pe premise indepen¬ 
dente, un întreg care poate şi trebuie conceput din perspectivă pur 
imanentă. Dacă în afara acestui cerc al existenţei empirice, singura 
care ni s-a dovedit până acum determinabilă, mai există încă un 
domeniu nu atât de obiecte, ci mai mult de valori obiective şi dacă 
nu cumva prin aceasta conceptul nostru transcendental de obiecti¬ 
vitate are parte de o îmbogăţire şi aprofundare a conţinutului său: 
aceasta constituie o întrebare la care îi poate răspunde definitiv 
doar etica şi estetica critică. Doar în cadrul acestora va fi descoperit 
sensul propriu-zis pozitiv al „noumenului”, „datele” fundamentale 
pe care se bazează separaţia sensibilului de inteligibil, a „feno¬ 
menului” de lucru în sine, conform cauzelor lor ultime. 



Capitolul al patrulea 


Efecte imediate ale filosofiei critice. 
Prolegomene. - Ideile lui Herder şi întemeierea 
filosofiei istoriei 

Cu o fermă hotărâre de voinţă, înainte de a împlini 57 de 
ani, Kant se angrenase iar în activitatea intelectuală ce viza Di¬ 
sertaţia din 1770. în mai puţin de câteva luni Critica raţiunii pure 
era gata: o realizare care, şi ca fapt pur literar, nu-şi are egal în 
întreaga istorie a spiritului. în acest interval al redactării, în această 
supremă concentrare a ideii şi a voinţei spre unicul scop de fi¬ 
nalizare a operei, pentru Kant, orice întrebare cu privire la efectul 
pe care ea l-ar produce trebuie să fi fost lipsită de importanţă. La fel 
ca în anii de meditaţie solitară, el s-a dedicat exclusiv problemei 
înseşi, fără să se întrebe asupra mijloacelor prin care cititorul 
contemporan şi şcolile filosofice ar putea avea acces la ea. De fapt, 
a fost aşa cum spune afirmaţia împrumutată de la Bacon pe care a 
aşezat-o ulterior ca motto celei de-a doua ediţii a criticii raţiunii: 
„Asupra noastră păstrăm tăcerea; în ce priveşte însă lucrul despre 
care e vorba aici, dorim: ca oamenii să-l gândească nu ca pe o simplă 
opinie, ci ca pe rezultatul unei îndelungate străduinţe şi să fie 
convinşi că noi nu clădim temeliile unei secte filosofice ca oricare 
alta sau ale unei plăcute distracţii, ci pe acelea ale bunăstării şi ale 
demnităţii omeneşti”. 1 Totuşi, primele probe ale aprecierii pe care 

1 Critica raţiunii pure, ed. cit., p. 17: De nobis ipsis silemus: De re autem, quae agitur, 
petimus: ut homines eam non Opinionem, sed Opus esse cogitent; ac pro certo 
habeant, non Sectae nos alicuius, aut Placiti, sed utilitatis et amplitudinis humanae 
fundamenta moliri. 

le-a găsit opera sa l-au scos imediat pe Kant din atmosfera şi dis¬ 
poziţia în care lucrase la „critica raţiunii”. Căci indiferent cum 
sunau acele aprecieri, ele coincideau în totalitate într-un punct: 
unde Kant crezuse că expune o problemă necesară şi universal va¬ 
labilă, comentatorii vedeau doar exprimarea unei „viziuni” indi¬ 
viduale şi a unei dogme. Fiecare se simţea atras sau îndepărtat de 
„critica raţiunii” în funcţie de modul în care îi apărea această vi¬ 
ziune, înrudită sau opusă; nu s-a găsit însă nicăieri nici cea mai 
mică înţelegere pentru faptul că întregul demers al lui Kant nu mai 
corespundea în niciun fel cadrului tradiţional al şcolilor filosofice. 
Unica preocupare a comentatorilor a constituit-o mult timp cum ar 
trebui gândit şi denumit acest sistem: „idealism” sau „realism”, „empi¬ 
rism” sau „raţionalism”. în raport cu această preocupare, Mendelssohn 
susţinea mereu primatul critic, când, în binecunoscutele sale cu¬ 
vinte, îl desemna pe Kant „atotdistrugătorul”, anunţând astfel cel 
puţin sentimentul corect pentru distanţa dintre el şi filosofia tra¬ 
diţională. însă, pentru Kant însuşi, acest tip de concepţie şi de apre¬ 
ciere s-a conturat pe deplin doar în cronica apărută în aşa-numitul 
Gdttingischen gelehrten Anzeigen din 19 ianuarie 1782. Istoria 
acestei recenzii este cunoscută. 2 Christian Garve, un scriitor în 
general apreciat de filosofia populară a secolului al XVIII-lea, într-o 
călătorie ce l-a condus la Gottingen, îşi luase angajamentul să co¬ 
laboreze mai mult cu periodicul Gdttingischen gelehrten Anzeigen, 
ca mulţumire pentru „multiplele dovezi de amabilitate şi prietenie” 
ce i s-au acordat din partea acestuia. El s-a oferit să recenzeze 
Critica raţiunii pure pe care încă nu o citise, dar care totuşi - după 
cum însuşi relatează în scrisoarea sa către Kant din 13 iulie 1783 - 
„îi promitea o mare plăcere”, după ce „micile scrieri anterioare ale 

2 Cel mai pe larg este tratată de Emil Arnoldt, „Vergleichung der Garve’schen und 
der Feder’schen Rezension liber die Kritik der reinen Vernunft”, în Gesammelte 
Schriften, voi. IV: Kritische Exkurse im Gebiete der Kantforschung, partea I, Berlin 
1908, pp. 9-76; vezi şi Albert Stern, Ueber die Beziehungen Chr. Garve’s zu Kant 
nebst mehreren bisher ungedruckten Briefen Kant’s [,] Feder’s und Garve’s, Leipzig 
1884. 

lui Kant îi făcuseră deja atât de multă”. 3 Desigur, primele pagini pe 
cure le-a citit trebuiau să-l fi convins de eroarea sa. De la început 
a întâmpinat foarte multe dificultăţi. Prin studiile sale de până 
atunci, cu precădere în domeniul estetic şi psihologic-etic, nu era 
pregătit în niciun caz pentru o lectură de acest fel şi, în plus, suferea 
în acel moment şi urmările unei boli destul de grave. Doar faptul că 
şi-a dat deja cuvântul l-a făcut să continue şi să întocmească un 
raport amănunţit pe care, în sfârşit, după ce îl modificase şi pres¬ 
curtase de mai multe ori, l-a trimis redacţiei revistei. Revista 
era condusă însă de un om al datoriei, neafectat în niciun fel de 
scrupulele şi îndoielile pe care le simţise Garve în timpul lecturii 
„criticii raţiunii”. Johann Georg Feder aparţinea acelui cerc de pro¬ 
fesori din Gottingen care aveau deja o opinie formată despre 
Kant. Când Christian Jacob Kraus, cu puţin timp înainte de apariţia 
„criticii raţiunii”, afirma în cadrul acestui cerc că Immanuel Kant ar 
avea în pupitrul său o operă care, cu siguranţă, îi va face încă o dată 
pe filosofi să transpire de teamă, a fost întâmpinat cu râsete, 
primind drept răspuns că de la un „diletant în filosofie” cu greu s-ar 
putea aştepta la aşa ceva. 4 Feder, având conştiinţa unui specialist şi 
iscusit „redactor” în acelaşi timp, fără prea multe mustrări legate de 
chestiune, ştia să potrivească fiecare articol după volumul şi con¬ 
ţinutul nevoilor revistei sale. Cu un scris energic, inclusiv recenzia 
„criticii raţiunii” a lui Garve a fost redusă acum la aproape un sfert 
comparativ cu versiunea iniţială şi schimbată din punct de vedere 
stilistic; pe de altă parte, însă, ample completări ale lui Feder aveau 
grijă ca cititorului să-i fie imediat indicat un anumit „punct de 
vedere” pentru studiul şi înţelegerea operei kantiene. în acest sens, 
mijloacele sistematice de care s-a dispus aici erau cele mai limitate 
cu putinţă: ele vizau doar utilizarea rubricilor cunoscute ale istoriei 
filosofiei, aşa cum se găseau ele în fiecare compendiu şi încetăţenite 

3 Christian Garve, scrisoare către Kant din 13 iulie 1783, în Kant, Werke, voi. IX, 
pp. 218-223; 219 (X, 308). 

4 Vezi Voigt, Das Leben des Professor Christian Jacob Kraus, p. 87. 

prin folosinţă. „Această lucrare” - aşa începe recenzia în formularea 
lui Feder - „care exersează întotdeauna intelectul cititorului ei, chiar 
dacă nu îl instruieşte mereu, care oboseşte adesea atenţia până la 
istovire, îi vine câteodată în ajutor prin imagini fericite sau o răsplă¬ 
teşte prin consecinţe neaşteptate de interes general, este un sistem 
al idealismului înalt sau, cum îl numeşte autorul, al idealismului 
transcendental; al unui idealism care cuprinde în egală măsură 
spiritul şi materia, preface lumea şi pe noi înşine în reprezentări 
şi face ca toate obiectele să ia naştere din fenomene, prin aceea că 
încearcă să reducă intelectul la un şir al experienţelor, să extindă 
şi să lege în mod necesar, dar zadarnic, raţiunea într-un sistem al 
lumii întregi şi complet.” 5 Pe baza acestor afirmaţii realizăm ce im¬ 
presie trebuie să-i fi lăsat lui Kant această recenzie. Nimic din ceea 
ce el a spus despre ea, utilizând cele mai dure expresii, nu este prea 
mult, la o analiză pur obiectivă - s-a înşelat doar cu privire la faptul 
că, unde se pronunţau cu naivitate opinii mărginite şi înfumurate, el 
vedea intenţia clară de denaturare şi interpretare greşită. Sti¬ 
mulat şi iritat de critica de la Gottingen, intenţiona să dezvolte încă 
o dată, succint, dar pregnant, ideile fundamentale ale teoriei sale; se 
pare însă că şi această muncă forţată a dobândit imediat o semni¬ 
ficaţie universală: Prolegomene la orice metafizică viitoare care se va 
putea înfăţişa drept ştiinţă s-a născut dintr-o replică la recenzia 
Garve-Feder. 

Din punct de vedere istorico-literar, ne aflăm aici în faţa crizei 
decisive a filosofiei germane a luminilor. Tipul de filosofie populară 
de până atunci, filosofia „intelectului uman sănătos”, după cum îl 
reprezentase onest şi natural Garve, va fi distrus prin Prolegomene. 
„Dalta şi ciocanul” - se spune în Cuvânt-înainte - „pot servi, fără 
îndoială, la prelucrarea unei bucăţi de lemn, dar pentru gravura în 

5 Christian Garve, „Critik der reinen Vernunft von Imm. Kant, 1781”, în 
Gottingische Anzeigen von gelehrten Sachen 29 (1782), pp. 40-48. [vezi Prolegomene, 
traducere de Mircea Flonta şi Thomas Kleininger, p. 212, Editura Ştiinţifică şi 
Enciclopedică, Bucureşti, 1987.] 



Efectele imediate ale filosofiei critice 


233 


mumă avem nevoie de un ac anume făcut pentru aceasta.” 6 Iar 

această artă subtilă de a face vizibile cele mai fine distincţii şi 

nuanţe ale conceptelor fundamentale ale cunoaşterii, alături de 

raporturile lor generale, n-a fost exersată de către Kant însuşi 

nicăieri cu o astfel de superioritate. în raport cu opera sa finalizată, 

avea acum o dublă calitate: cititor şi critic; putea să-i prezinte acum, 

încă o dată, în mod complet, ţesătura-i variată, şi totuşi, să indice 

firele principale care o menţin ca întreg. Dacă Immanuel Kant - 

după cum îi scrie lui Marcus Herz într-o scrisoare din ianuarie 1779 

- „a meditat îndelung la principiile popularităţii în ştiinţe în genere 

I...1, în special în filosofie” 7 -, problema pe care şi-o pune el acum 

era rezolvată în acelaşi timp şi teoretic, şi practic. Căci în Prolegomene 

este întemeiată o nouă formă a popularităţii cu adevărat filosofice, 

este creată o introducere în sistemul criticii raţiunii care nu admite 

» 

comparaţie în ceea ce priveşte claritatea şi precizia. Nu reluăm aici 
conţinutul lucrării; acesta trebuia deja înţeles din prezentarea 
ideilor fundamentale ale „criticii raţiunii”, deoarece conţine cea mai 
sigură şi autentică interpretare a acesteia.* Pe lângă acest conţinut 
obiectiv, Prolegomenelor le revine însă în evoluţia lui Kant şi o sem¬ 
nificaţie personală. Prin prisma a ceea ce realizase până atunci, se 
simţea dispus acum pentru o nouă activitate, şi mai amplă. Critica 
sa nu este încă finalizată: începe să stabilească deja fundamentul 
pentru viitoarea „elaborare sistematică” în jurul celor trei critici. 
Metaphysischen Anfangsgriinde der Naturwissenschaften oferă în 
1786 noul proiect al filosofiei kantiene a naturii. Lucrarea definea 
conceptul de materie, însă în spirit transcendental, esenţa materiei 
nu apare acum ca instituire originară, ci dedusă, iar existenţa materiei 
este doar o altă expresie pentru eficienţa şi legitatea forţelor. După 
conceptul ei pur empiric, materia se bazează pentru noi pe o anu¬ 
mită relaţie dinamică între atracţie şi respingere, pe un echilibru 


6 Vezi Prolegomene, ed. cit., p. 51. 

7 Scrisoare către Marcus Herz din ianuarie 1779, p. 189 (X, 230). 

" Cassirer face trimitere aici la capitolul al treilea al lucrării, „Structura şi problemele 
fundamentale ale Criticii raţiunii pure” (n.t.). 

între atracţie şi repulsie. Nu trebuie să mergem cu analiza noastră 
mai departe şi, de fapt, ea nici nu poate pătrunde mai departe. 
Fiindcă aşa-numita esenţă metafizică a materiei, „ceea ce este pur şi 
simplu interior”, căreia îi mai premerge altceva, este doar un ca¬ 
priciu lipsit de fond; este „ceva despre care n-am putea înţelege ce ar 
fi, chiar dacă cineva ne-ar putea spune”. Ceea ce putem percepe 
empiric despre ea este exclusiv o proporţie matematică determi¬ 
nabilă a acţiunii înseşi: deci, fireşte, doar ceva comparativ-interior 
care, el însuşi, constă în raporturi exterioare. 8 Deja Critica raţiunii 
pure, în capitolul despre analogiile experienţei, arătase modul în care 
se reglează aceste raporturi, cum se subordonează conceptelor gene¬ 
rale de legi. Metaphysischen Anfangsgrunde der Naturwissenschaften 
oferă expunerea concretă a ideilor fundamentale dezvoltate aici. 
Această lucrare prezintă cele trei leges motus de la care a pornit 
Newton: legea inerţiei, a proporţionalităţii dintre cauză şi efect şi 
legea identităţii dintre acţiune şi reacţiune, ca expresii determinate 
ale principiilor sintetice generale de relaţie. însă, pentru Kant, 
alături de această muncă asiduă la „metafizica ştiinţei naturii” se 
află noua direcţie spre metafizica istoriei. în caietele din noiembrie 
şi decembrie ale aşa-numitei Berlinische Monatsschrift din 1784 
apăruseră ambele tratate: Ideea unei istorii generale în intenţie 
cosmopolită şi Răspunsul la întrebarea: Ce este luminarea?, 
iar acestora li s-a adăugat în 1785, în Jenaische Allgemeine 
Literaturzeitung, recenzia primei şi celei de-a doua părţi a lucrării 
lui Herder, Ideen zur Philosophie der Geschichte der Menschheit. Se 
pare că aceste lucrări sunt doar ocazionale, scurte, repede schiţate; 
şi totuşi, în ele este dat întregul fundament pentru noua concepţie 
despre esenţa statului şi despre esenţa istoriei pe care Kant a 
dezvoltat-o. De aceea, pentru evoluţia internă a idealismului ger¬ 
man, acestor lucrări le revine o semnificaţie mult mai mică decât cea 
pe care o are Critica raţiunii pure. Mai ales de prima lucrare men¬ 
ţionată, Ideea unei istorii generale în intenţie cosmopolită, se leagă o 

8 Vezi Critica raţiunii pure, p. 234; pentru construcţia dinamică a materiei la Kant, 
vezi August Stadler, Kants Theorie der Materie, Leipzig, 1883. 

muintire cu o semnificaţie universală, spiritual-istorică. Ea a fost 
prima scriere a lui Kant pe care a citit-o Schiller şi care l-a făcut să 
h<! decidă pentru studiul profund al teoriei kantiene. 9 Această scriere 
constituie însă o linie de demarcaţie importantă în întreaga evoluţie 
spirituală şi într-un alt sens. Pe de o parte, ea mai aparţine încă 
ideilor politico-istorice ale secolului al XVIII-lea, aflat pe terminate, 
în timp ce pe de altă parte, se anunţă deja în ea noile concepţii 
fundamentale ale secolului al XJX-lea. Kant mai vorbşte încă aici 
limba lui Rousseau: în argumentarea sistematică şi metodică a 
ideilor sale îl depăşeşte însă. Dacă Rousseau vede întreaga istorie 
a umanităţii drept o cădere din starea de nevinovăţie şi fericire, în 
care oamenii trăiau înainte de intrarea lor în societate, înainte de 
stabilirea relaţiilor sociale, pentru Kant, ideea unui astfel de stadiu 
primordial, privită ca stare de fapt, apare utopică, iar ca ideal moral, 
echivocă şi neclară. Deoarece etica sa îl trimite spre individ şi spre 
conceptul fundamental al personalităţii morale şi autolegiuitoare -, 
însă viziunea sa istorică şi filosofică conduce la convingerea că, doar 
în societate, sarcina ideală a conştiinţei morale de sine şi-ar putea 
găsi îndeplinirea reală empirică. Valoarea societăţii, evaluată prin 
fericirea individului, poate apărea ca mărime negativă; însă acest 
lucru demonstrează doar că acest punct al evaluării şi însuşi etalo¬ 
nul este ales în mod eronat. Adevăratul criteriu al acestei valori nu 
constă în ceea ce uniunea socială şi statală realizează pentru folosul 
individului, pentru siguranţa existenţei sale empirice şi a bunăstării 
sale, ci în ceea ce semnifică ea ca mijloc al educaţiei sale înspre 
libertate. Iar în această privinţă rezultă acum pentru Kant antiteza 
fundamentală care cuprinde în sine conţinutul întregii sale viziuni 
despre istorie. Teodiceea, justificarea morală internă a istoriei se 
produce dacă înţelegem că drumul către unitatea ideală autentică a 
speciei umane poate fi străbătut doar prin război şi dispută, iar 
către a fi autolegiuitor, doar prin constrângere. Din cauză că natura, 
„providenţa”, a vrut ca omul să producă din sine tot ceea ce iese în 


9 Vezi Fr. Schiller, scrisoare către Gottfried Korner din 29 august 1787 [în Briefe , 
voi. I, pp. 396-4061. 

afara rânduielii mecanice a existenţei sale animale, ca el să nu 
participe la nicio altă fericire sau perfecţiune decât cea pe care el 
însuşi, independent de instinct, a creat-o prin propria-i raţiune - de 
aceea ea trebuia să-l plaseze într-o stare în care el, din punct de ve¬ 
dere fizic, era inferior oricărei alte creaturi. Ea l-a creat mai ne¬ 
ajutorat şi mai lipsit de protecţie decât alte fiinţe, astfel încât tocmai 
această neajutor are să devină pentru el impulsul de a ieşi în afara 
limitării şi a izolării sale naturale. Nu un instinct social, aşezat de la 
bun început în oameni, a fost cel care a întemeiat primele uniuni 
sociale, ci nevoia a creat primele relaţii sociale, constituind şi mai 
departe una dintre condiţiile esenţiale pentru menţinerea şi trăi¬ 
nicia structurii sociale. Ceea ce expune lucrarea Metaphysischen 
Anfangsgriinde der Naturwissenschaften în privinţa corpului fizic 
este valabil, înţeles corect, şi pentru corpul social. Nici el nu va fi 
menţinut în mod simplu printr-o armonie interioară originară 
a voinţelor individuale, prin acea dispoziţie de bază moral-socială 
pe care se sprijinise optimismul lui Shaftesbury şi al lui Rousseau; ci 
permanenţa sa îşi are originea, ca şi cea a materiei, în atracţie şi 
respingere: într-un antagonism al forţelor. Această opoziţie consti¬ 
tuie germenele şi premisa oricărei ordini sociale. „S-au produs atunci 
primii paşi adevăraţi de la incultură spre cultură, aceasta din urmă 
constând în valoarea socială a omului; talentele au fost dezvoltate 
din ce în ce mai mult, s-a format gustul, iar prin continua iluminare 
s-au pus bazele unui mod de gândire care, cu timpul, a putut trans¬ 
forma predispoziţia primitivă a naturii pentru diferenţierea morală 
în anumite principii practice, în sfârşit, transformând prin aceasta 
armonizarea patologic-forţată spre o societate într-un întreg moral. 
Fără acele caracteristici ale nesociabilităţii care pentru sine nu sunt 
tocmai agreabile, din care ia naştere rezistenţa, cea pe care fiecare 
trebuie să o întâlnească în mod necesar în pretenţiile sale egoiste, 
toate talentele ar rămâne ascunse în sămânţa lor pe vecie într-o 
viaţă arkadian-pastorală, în înţelegere absolută, autosuficienţă şi 
iubire reciprocă; oamenii, buni precum oile pe care le păstoresc, nu 
ar putea da vieţii lor o valoare mai mare decât o au aceste animale 

de casă; ei nu ar umple golul creaţiei cu privire la scopul ei ca na¬ 
tură raţională. Să mulţumim deci naturii pentru incompatibiliate, 
pentru vanitatea ce concurează invidioasă, pentru dorinţa ce nu 
poute fi satisfăcută niciodată de a avea sau de a stăpâni! Fără ele, 
loute predispoziţiile naturale admirabile ale umanităţii ar dormi 
neevoluate pe vecie.” 10 Astfel, răul însuşi este cel care, în cursul 
istoriei, trebuie să devină sursa binelui: aşadar, doar discordia este 
cea din care se poate produce armonia autentică, sigură, morală. 
Ideea propriu-zisă a ordinii sociale constă în faptul că voinţele indi¬ 
viduale nu sunt lăsate să coboare la o nivelare generală, ci trebuie 
menţinute în specificul lor şi, cu aceasta, în opoziţia lor - în acelaşi 
timp, însă, libertatea fiecărui individ trebuie determinată astfel 
încât să-şi găsească limita în libertatea celorlalţi. Iar faptul că această 
determinare, ce nu poate fi obţinută decât prin forţă exterioară, este 
preluată în voinţa însăşi şi este cunoscută ca realizare a propriei 
sale forme şi a pretenţiei sale fundamentale: acesta este scopul etic 
al oricărei evoluţii istorice. Aici rezidă cea mai dificilă problemă 
pe care trebuie să o stăpânească specia umană şi pentru care toate 
instituţiile externe politico-sociale, ordinea statală însăşi, în toate 
formele existenţei sale istorice, constituie doar mijloc. De aceea, o 
încercare filosofică de a aborda istoria universală din acest punct de 
vedere şi, astfel, de a vedea în ea realizarea progresivă a unui „plan 
al naturii” care vizează alianţa civilă perfectă în specia umană, nu 
doar că este posibilă, ci trebuie văzută ca necesară pentru această 
intenţie a naturii. „O astfel de justificare a naturii - sau mai bine 
zis, a providenţei” - aşa îşi încheie Kant această disertaţie - „nu este 
un motiv lipsit de importanţă pentru a alege un punct de vedere 
special în modul de a privi lumea. Căci, cu ce ne ajută să slăvim 
măreţia şi înţelepciunea creaţiei în imperiul lipsit de raţiune al na¬ 
turii şi să îl recomandăm contemplaţiei, când partea din marea 
scenă care conţine înţelepciunea supremă, care conţine întâi de toate 
scopul - istoria speciei umane - rămâne o obiecţie perpetuă, al cărei 

10 Imm. Kant, „Idee zu einer allgemeinen Geschichte in weltburgerlicher Absicht”, în 
Werke, voi. IV, pp. 149-166. 



Kant. Viaţa şi opera 


238 


aspect ne constrânge să ne întoarcem cu revoltă privirea de la acest 
imperiu, în disperarea de a mai întâlni acolo o intenţie raţională, 
lucru care ne face să ajungem să sperăm la ea într-o altă lume?” 11 

Din nou, dacă ne situăm pe poziţia întrebării transcen¬ 
dentale, interesul trebuie acordat în primul rând nu conţinutului 
acestei viziuni despre istorie, ci metodicii sale specifice. Ceea ce se 
caută aici este în primul rând un nou punct de vedere al abordării 
lumii, o poziţie schimbată pe care cunoaşterea noastră o ia faţă de 
cursul existenţei empirico-istorice. Faptul că, astfel, abordarea isto¬ 
rică obişnuită, care încearcă să înţeleagă şi să descrie fenomenele în 
factualitatea lor pură, nu trebuie să fie în niciun caz prejudiciată şi 
înlocuită, va fi reliefat cu precădere de Kant la sfârşitul tratatului 
său. 12 Alături de acest procedeu trebuie să existe însă şi un altul, prin 
care să ni se dezvăluie sensul evenimentelor istorice; procedeu prin care 
semnificaţia lor să apară intr-un cu totul alt mod decât prin înşi¬ 
ruirea empirică a stărilor de fapt. încă nu putem avea aici şi nici nu 
putem determina cu precizie o perspectivă asupra caracteristicilor 
de bază ale acestui nou procedeu; căci filosofia kantiană a istoriei 
constituie doar o componentă a sistemului său teleologic general. 
Doar dezvoltarea completă a acestui sistem în operele etice de bază 
şi în Critica facultăţii de judecare va demonstra şi ultima soluţie 
critică pentru întrebările fundamentale ale teleologiei istorice. Dar 
încă de pe-acum, odată cu aceste începuturi ale filosofiei kantiene a 
istoriei, ne confruntăm foarte clar cu o turnură decisivă. Cu aceste 
prime teze ale teoriei kantiene suntem transupuşi din domeniul lui 
ceea ce este, în care cercetarea critică se mişcase până acum, în do¬ 
meniul lui ceea ce ar trebui să fie. Conform lui Kant, „istorie”, în sensul 
strict al termenului, există pentru noi doar acolo unde abordăm un 
anumit şir de evenimente aşa încât să nu percepem în el doar suc¬ 
cesiunea temporală a momentelor sale sau determinarea lor cauzală, 
ci să le raportăm la unitatea ideală a unui „scop” imanent. Doar apli¬ 
când şi continuând aceste idei, acest nou mod de judecare, fenomenul 


11 Idem, p. 165. 

12 Idem, p. 165 şi urm. 

Ihtoric se conturează, în specificitatea şi autonomia sa, din curentul 
uniform al devenirii, din complexul cauzelor şi efectelor naturale. In 
acest context, înţelegem imediat că întrebarea asupra „scopului isto¬ 
riei” are pentru Kant, conform concepţiei sale fundamentale trans¬ 
cendentale, un alt ton decât pentru abordarea obişnuită a lumii şi 
pentru metafizica tradiţională. Aşa cum s-a ajuns la înţelegerea 
deplină a valorii „legilor naturii” prin aceea că noi am înţeles că nu 
natura dată „are” legi, ci că însuşi conceptul de lege este cel care îl 
constituie pe cel al naturii - tot aşa, nici istoria, ca succesiune de 
stări de fapt şi evenimente, nu conţine încă un „sens” şi un telos 
propriu, ci doar în ipoteza unui astfel de sens se justifică „posibi¬ 
litatea” sa, semnificaţia sa specifică. „Istoria” există realmente doar 
acolo unde nu ne mai aflăm cu abordarea noastră în şirul eveni¬ 
mentelor, ci în şirul acţiunilor. Ideea de acţiune conţine însă în sine 
ideea de libertate. Astfel, principiul filosofiei kantiene a istoriei anti¬ 
cipează principiul eticii kantiene în care îşi va găsi apogeul şi 
oxplicitarea completă. întrucât această corelaţie este pentru Kant 
de neînlăturat în sens metodic, constituind forma originară a con¬ 
ceptului său despre istorie, de aceea va fi determinantă şi pentru 
conţinutul acestuia. Evoluţia spiritual-istorică a umanităţii coincide 
cu evoluţia, cu înţelegerea tot mai clară şi cu aprofundarea 
progresivă a ideii de libertate. Filosofia luminilor îşi găseşte aici 
scopul suprem, iar în Răspunsul la întrebarea: Ce este luminarea ?, 
ea îşi găseşte şi sfârşitul clar şi programatic. „Luminarea este ieşirea 
omului din starea de minoritate de care el însuşi este vinovat. 
Minoritatea este incapacitatea de a te servi de propria raţiune Iară 
conducerea altuia. Această minoritate este vinovată, deoarece cauza 
ei nu este lipsa raţiunii, ci lipsa de decizie şi de curaj de a te servi de 
propria raţiune fără conducerea altuia. Sapere aude! Ai curaj să te 
serveşti de propria-ţ i raţiune! Aceasta este deviza Iluminismului.” 13 
Această deviză este însă în acelaşi timp motto-ul oricărei istorii 
umane: căci în procesul autoeliberării, în progresul de la constrânge¬ 
rea naturală la conştiinţa de sine autonomă a spiritului, a misiunii 

13 „Răspunsul la întrebarea: Ce este luminarea?”, în Werke, voi. IV, pp. 167-176. 

sale, constă ceea ce în sens spiritual poate fi desemnat drept singurul 
„fenomen” real. 

Kant se apropie de lucrarea lui Herder, Ideen zur Philosophie 
der Geschichte der Menschheit, având această convingere şi dispo¬ 
ziţie fundamentală. Şi pornind de aici, înţelegem imediat opoziţia 
ivită între el şi Herder. Căci Herder, fireşte, şi în redactarea acestei 
opere fundamentale, a rămas discipolul lui Kant, cel care îi indicase 
pentru prima oară calea către acea filosofie „umană” în anii săi de 
studiu de la Konigsberg şi care, de atunci înainte, a constituit idealul 
său. Şi mai profund însă a fost influenţat totuşi, în ansamblul 
concepţiei sale despre istorie, de viziunea despre lume a lui Hamann, 
pe care îl simţea apropiat sufleteşte. El căuta în istorie intuiţia celor 
mai diverse manifestări ale umanităţii, care, ea însăşi, se dezvăluia 
şi revela în acestea drept una şi aceeaşi. Pe cât de profund se 
adâncea el în acest întreg, nu pentru a-1 reduce la concepte şi reguli, 
ci pentru a-1 simţi şi retrăi, cu atât mai distinct i se impunea ideea că 
niciun etalon singular abstract, niciun concept de normă sau de ideal 
moral nu putea să-i epuizeze conţinutul. Fiecare veac şi epocă, fie¬ 
care naţiune îşi are în sine măsura propriei desăvârşiri şi „perfec¬ 
ţiuni”. Aici nu există nicio „comparaţie” între ceea ce sunt ele; nicio 
reliefare a unor trăsături comune în care elementul caracteristic, 
adică ceea ce transformă mai întâi particularul într-o individualitate 
vie, să fie şters şi distrus. Aşa cum viaţa copilului nu poate fi compa¬ 
rată cu cea a maturului sau a vârstnicului, ci deţine în sine punctul 
central al existenţei şi valorii sale, acelaşi lucru este valabil şi pentru 
viaţa istorică a popoarelor. Ideea de „perfectibilitate” intelectuală şi 
morală a speciei umane nu este decât o ficţiune arogantă, pe baza 
căreia ultima epocă dintr-o anumită perioadă s-a crezut îndreptăţită 
să le privească cu dispreţ pe toate cele anterioare, considerându-le 
etape culturale depăşite. Noi percepem însă adevărata imagine a isto¬ 
riei doar dacă o lăsăm să ne învăluie cu toată strălucirea-i, cu diver¬ 
sul ei colorit şi, astfel, cu toată diversitatea ireductibilă a trăsătu¬ 
rilor sale individuale. întrucât opera lui Herder nu vrea să fie isto¬ 
rie, ci filosofie a istoriei, ea conţine anumite direcţii teleologice, prin 

diversitatea infinită a fenomenului. Şi Herder crede că un „plan” al 
providenţei se dezvăluie în evoluţia istoriei; însă acest plan nu în¬ 
seamnă vreun scop final exterior, atribuit fenomenului, şi nici vreun 
Hcop general care să le includă pe toate cele particulare. Mai mult, 
ideea de umanitate îşi găseşte expresia concretă în transformarea 
individuală treptată prin care, în cele din urmă, este obţinută forma 
totalităţii. în alternanţa dintre scene şi evenimente, dintre indivi¬ 
dualităţile popoarelor şi destinele acestora, dintre apariţia şi de¬ 
clinul anumitor forme istorice de existenţă, avem în cele din urmă în 
faţă un întreg care nu se lasă totuşi conceput ca rezultatul des¬ 
prins din toate aceste momente, ci doar drept chintesenţă vie a 
ucestora. Cu privire la intuiţia acestei chintesenţe Herder nu mai 
face investigaţii. Cine ajunge în acest punct, aceluia istoria i-a 
revelat misterul său, nemaiavând nevoie de niciuna dintre normele 
situate în afara ei, norme care o explică şi interpretează. Dacă pentru 
a înţelege sensul istoriei Kant are nevoie de unitatea abstractă a 
unui postulat etic, văzând în ea soluţia perfectă a unei sarcini 
infinite, Herder se opreşte la datul pur al istoriei - dacă pentru a 
înţelege fenomenul din interior Kant trebuie să-l raporteze la un 
„imperativ” inteligibil, Herder rămâne la nivelul „devenirii” pure. 
Concepţiei etice despre lume, bazată pe dualismul dintre „ceea 
ce este” şi „ceea ce ar trebui să fie”, dintre „natură” şi „libertate”, i se 
opune foarte clar concepţia dinamică şi organică despre natură, care 
încearcă să le înţeleagă pe cele două drept momente ale unuia şi 
aceluiaşi proces evolutiv. Cele două recenzii kantiene la Ideile lui 
Herder pot fi apreciate corect doar prin prisma acestei opoziţii 
fundamentale spiritual-istorice. Iată destinul tragic al lui Herder: 
faptul că el, care n-a putut să meargă pe urmele lui Kant şi a filo¬ 
sofiei critice începând cu anii ‘60, nu s-a ridicat la nivelul acestui 
mod de abordare şi, ca atare, disputa cu Kant s-a transformat tot 
mai mult într-una personală. Dimpotrivă, în ceea ce-1 priveşte pe 
Kant, fireşte că nu este achitat în totalitate - dacă în dispute spiri¬ 
tuale de acest fel poate fi vorba despre „vină” şi „nevinovăţie” - 
de vina că, în superioritatea pe care i-a oferit-o analiza critică a 

conceptelor fundamentale, a refuzat concepţia care, în pofida tuturor 
deficienţelor terminologice ale deducţiilor sale istorico-filosofice, 
pulsa în Herder. El, care urmărea cu precădere rigoarea argumen¬ 
tării, deducţia exactă a principiilor şi tranşarea strictă a sferei lor de 
valabilitate, n-a putut întrezări în metodica lui Herder decât „o 
sagacitate în descoperirea analogiilor, dar o imaginaţie îndrăzneaţă 
în utilizarea acestora, înrudită cu abilitatea de a cuceri obiectul - 
păstrat mereu la vagă distanţă - prin sentimente şi senzaţii, care, ca 
efecte sau ca semne importante, lasă mai mult să se bănuiască de la 
sine un mare conţinut de idei despre acest obiect decât ar obţine 
judecata rece de la obiectul în cauză”. 14 Neînduplecat, criticul filosof 
şi analistul pretindea şi aici renunţarea la orice formă de „sincre¬ 
tism” 15 metodic - un pas care, desigur, ar fi trebuit să anuleze şi avan¬ 
tajele personale ale modului de abordare specific lui Herder. 16 Căci 
această abordare constă în faptul că el trece în permanenţă de la 
intuiţie direct la concept, şi de la concept la intuiţie - că Herder, 
ca poet, este filosof, iar ca filosof este poet. Starea de iritare cu care 
deschide de-acum înainte lupta împotriva lui Kant şi amărăciunea 
crescândă cu care a dus-o se explică prin faptul că simţea şi ştia că 
nu era vorba despre o problemă singulară ce trebuia soluţionată, 
ci că însăşi esenţa şi talentul său erau puse sub semnul întrebării 
prin provocările teoretice ale lui Kant. 

Opoziţia nu este încă dezvoltată complet în cele două recen¬ 
zii la Ideile lui Herder. Căci atâta timp cât întemeirea eticii nu a fost 
încă realizată de Kant, atâta timp cât conceptul său de libertate nu 
ajunsese încă la formularea definitivă, acestei dezvoltări îi lipsea 
una dintre premisele esenţiale. Critica raţiunii pure prezentase deja 
conceptul de libertate şi dezbătuse antinomiile dintre libertate şi 


14 Kant, „Rezensionen von J.G. Herder, Ideen zur Philosophie der Geschichte der 
Menschheit”, 2. Teile, în Werke, voi. IV, pp. 177-200. 

15 Vezi scrisoarea lui Kant către Friedrich Heinrich Jacobi din 30 august 1789, în 
Werke, voi. IX, pp. 431-434. 

16 Mai multe detalii în legătură cu lupta lui Herder, împotriva lui Kant, vezi în 
expunerea excelentă a lui Eugen Kiihnemann (editor), Herder, 2., ediţie îmbună¬ 
tăţită, Miinchen, 1912, p. 383 şi urm. 

cauzalitate; s-a ajuns totuşi aici doar la o determinare pur negativă 
ii conţinutului ideii de libertate. Doar odată cu Bazele metafizicii 
moravurilor din 1785 începe evoluţia spre o nouă abordare pozitivă: 
una menită să dezrădăcineze definitiv întreaga opoziţie de până 
atunci dintre „determinism” şi „indeterminism”, opoziţie de care 
părea că încă mai depinde Critica raţiunii pure. Doar de-aici reiese 
semnificaţia tratatelor istorico-filosofice ale anilor 1784 şi 1785 în ca¬ 
drul întregii activităţi a lui Kant ca filosof. Ele fac legătura cu un cerc 
de probleme complet nou asupra căruia se concentrează de-acum 
înainte tot mai intens interesul sistematic. Conceptul kantian al 
istoriei constituie doar un exemplu singular pentru un complex de 
probleme care îşi găsesc nucleul propriu-zis în conceptul de raţiune 
practică, spre a cărui determinare avansează Kant de-acum înainte. 



Capitolul al cincilea 

După desăvârşirea „criticii raţiunii”, Kant nu adăugase 
Critica raţiunii practice „sistemului” său ca o a doua componentă 
teoretică a acestuia, ci din primul moment, problemele etice au 
constituit în sistemul critic o componentă esenţială şi integratoare. 
Doar pe baza acestei relaţii obţinem cel mai profund concept al 
„raţiunii” înseşi, aşa cum îl înţelege Kant. Când filosoful, în „lucra¬ 
rea premiată” din 1763, examina metoda generală a metafizicii, 
aşezând-o pe un nou fundament, în această examinare - în con¬ 
cordanţă cu cerinţele impuse de Academia din Berlin în vederea 
obţinerii premiului - cuprindea mai ales conceptele fundamentale 
ale moralei. Şi acestea, a căror valoare şi utilizare nu se pune în 
discuţie, trebuie cercetate aici cu privire la „claritatea” lor, trebuie 
înţelese în fundamentul valorii lor generale. Dacă până şi un „empi- 
rist” ca Locke situează tipul de relaţie dominant în adevărurile 
morale pe acelaşi nivel cu şirul judecăţilor şi tezelor geometrice, 
dacă atribuie moralei aceeaşi „certitudine demonstrativă” ca şi 
metafizicii, Kant află că primele fundamente ale moralei, conform 
naturii lor actuale, nu sunt încă în niciun caz capabile să ateste 
orice evidenţă pretinsă lor. Şi asta, întrucât primul concept al obli¬ 
gativităţii (care a devenit cauza deducerii drepturilor şi datoriilor 
naturale în dreptul natural al lui Wolff) este încă neclar. „Trebuie să 
facem un lucru sau un altul în defavoarea altora; aceasta este 
formula în care este exprimată fiecare obligativitate. Fiecare impe¬ 
rativ exprimă o necesitate a acţiunii şi admite o dublă semnificaţie. 
Respectiv, fie eu trebuie să fac ceva (ca mijloc) dacă vreau altceva 
(ca scop), fie trebuie să fac nemijlocit cu totul altceva (ca scop) şi să 

thlilptuiesc. Primul caz ar putea fi numit necesitatea mijloacelor 
iniressitatem problematicam), al doilea, necesitatea scopurilor (nece- 
miUatem legalem). Primul gen de necesitate nu indică niciun carac¬ 
ter obligatoriu, ci arată doar regula ca rezolvare a unei probleme, 
rare sunt mijloacele de care eu ar trebui să mă servesc dacă vreau să 
ating un anumit scop. Cine îi impune cuiva ce acţiuni ar trebui sau 
nu să execute dacă ar vrea să-şi promoveze fericirea, acela ar putea, 
poate, îngloba aici toate învăţăturile moralei, însă ele nu mai sunt 
atunci obligativităţi, ci doar ceva de genul cum ar constitui o obli- 
guţie să fac două arcuri de cerc încrucişate, dacă vreau să împart o 
dreaptă în două părţi egale; asta înseamnă că ele nu sunt deloc 
obligativităţi, ci doar indicaţii pentru un comportament abil, dacă 
vrem să atingem un scop. întrucât folosirea mijloacelor nu are altă 
necesitate decât cea pe care o are scopul, toate acţiunile pe care le 
prescrie morala în vederea anumitor scopuri sunt întâmplătoare şi 
nu se pot numi obligativităţi, atâta timp cât nu sunt subordonate unui 
scop necesar în sine. De exemplu, eu trebuie să promovez întreaga şi 
deplina perfecţiune sau trebuie să acţionez în conformitate cu vo¬ 
inţa lui Dumnezeu; indiferent cărei dintre aceste două teze i s-ar 
subordona întreaga înţelepciune practică a lumii, teza aceasta ar 
trebui, dacă trebuie să fie regulă şi bază a obligativităţii, să dispună 
acţiunea ca fiind nemijlocit necesară şi nu sub condiţia unui anume 
scop. Iar aici aflăm faptul că o asemenea regulă supremă şi nemij¬ 
locită a obligativităţii trebuie să fie în mod necesar nedemonstra¬ 
bilă. Căci, prin nicio analiză a vreunui lucru sau concept, indiferent 
care ar fi el, nu este posibil să cunoaştem şi să deducem ce ar trebui 
să facem când ceea ce este presupus nu este un scop, iar acţiunea un 
mijloc. Aceasta însă nu trebuie să fie aşa, căci atunci nu ar mai fi o 
formulă a obligativităţii, ci a abilităţii problematice. ”* 

Când Kant scria aceste cuvinte, niciunul dintre cititorii şi cri¬ 
ticii săi de-atunci n-au putut să prevadă că prin aceste câteva puţine 
şi simple afirmaţii au fost depăşite deja, în principiu, toate sistemele 
morale, aşa cum le-a produs secolul al XVIII-lea. într-adevăr, aici 


1 Untersuchung liber die Deutlichkeit der Grundsătze, p. 199 şi urm. [II, 298 şi urm.]. 

rezidă ideea fundamentală a eticii sale viitoare, aici se află, cu o 
deplină claritate, distincţia riguroasă între „imperativul categoric” 
al legii morale şi imperativul „ipotetic” al scopurilor mediate. în 
ceea ce priveşte conţinutul legii morale necondiţionate, desigur, în 
legătură cu ea, după cum accentuează Kant în acest context, nu mai 
poate fi făcută nicio deducţie şi nicio întemeiere ulterioară; căci orice 
deducţie de acest fel ar plasa din nou legea morală în acea sferă a 
condiţionatului pe care ar trebui să-l suspende. Asta s-ar întâmpla, 
întrucât deducţia făcea valabilitatea imperativului dependentă de 
altceva - fie de existenţa unui lucru, fie de presupusa necesitate a 
unui concept. Astfel, deja caracterul formal al primei certitudini 
fundamentale etice conţine în sine, nemijlocit, momentul „nede¬ 
monstrabili tăţii” sale. Nu se poate deduce şi înţelege doar pe baza 
conceptelor că ar trebui să existe valori morale absolute, un bine „în 
sine”, iar nu condiţionat de altceva. Putem lua această afirmaţie ca 
ipoteză în structura eticii pure doar în acelaşi sens în care, şi în 
structura logicii şi a matematicii, trebuie să luăm drept bază, alături 
de principiile pur formale ale identităţii şi contradicţiei, principii 
material-certe, însă nedemonstrabile. Aici, în contextul problemelor 
etice, pentru această manieră tipică de înţelegere şi certitudine, 
se va recurge la facultatea psihologică a „sentimentului”. „în zilele 
noastre a început pentru prima dată să se recunoască faptul că 
facultatea de a reprezenta adevăratul este cunoaşterea, aceea însă de 
a simţi binele, ar fi sentimentul, şi că ele nu trebuie în niciun caz 
confundate. Aşa cum există concepte ale adevăratului care nu pot fi 
descompuse, adică a ceea ce se întâlneşte în obiectele cunoaşterii, 
există deci şi un sentiment indisolubil al binelui [...] Descompunerea 
şi clarificarea conceptului compus şi încâlcit al binelui reprezintă o 
sarcină a intelectului, în măsura în care el arată cum acesta ar 
proveni din senzaţiile mai simple ale binelui. Atâta doar că, dacă 
acest bine este simplu, atunci sentinţa este: acesta este bun, complet 
nedemonstrabil, şi un efect nemijlocit al conştiinţei sentimentului 
de plăcere cu reprezentarea obiectului. Şi deoarece în noi există cu 
siguranţă multe senzaţii ale binelui, tot aşa există şi multe astfel de 
reprezentări la fel de indisolubile.” 2 


2 Op. cit., p. 201 [II, 299], 

Acest apel la limbajul psihologic al secolului al XVIII-lea, 
care recurge mai ales la teoria „sentimentului moral”, aşa cum a 
Itml ea dezvoltată de Adam Smith şi şcoala sa, ascunde fireşte 
pentru Kant pericolul ca, prin aceasta, să se şteargă din nou treptat 
specificitatea noului punct de pornire pe care îl câştigase pentru 
întemeierea eticii. Intr-adevăr, în scrierile ce urmează, analiza con¬ 
ceptului pur de „obligativitate”, în care Kant situase sarcina propriu- 
zisă a filosofiei morale, încetează tot mai mult. Se pare că interesul, 
în loc să se concentreze pe „ceea ce ar trebui să fie”, se canalizează 
tot mai energic pe fiinţă şi pe devenire, pe perspectiva evoluţiei 
genetice: problematica eticii va fi înlocuită cu cea a psihologiei şi 
antropologiei. în Buletinul informativ cu privire la organizarea 
prelegerilor sale pentru semestrul de iarnă din 1765/66, Kant scoate 
foarte clar în evidenţă faptul că se gândeşte să se servească de 
metoda cercetării morale, întemeiată de Shaftesbury, Hutcheson şi 
Hume, ca de o „frumoasă descoperire a timpurilor noastre”: acea 
metodă care, înainte să arate ce trebuie să se întâmple, cântăreşte 
întotdeauna, filosofic şi istoric, ceea ce se întâmplă, şi care nu 
porneşte astfel de la reguli abstracte, ci de la adevărata natură a 
omului. 3 Dacă analizăm mai atent aceste afirmaţii şi dacă reflectăm 
la contextul în care ele se află, observăm atunci că nici aici Kant nu 
este dispus să adere la metoda psihologiei morale engleze fără o 
oarecare rezervă critică. Fiindcă acea „natură” a omului pe care el 
vrea să se bazeze nu trebuie înţeleasă, după cum adaugă imediat, ca 
o mărime variabilă, ci ca una constantă. Omul nu trebuie conceput 
şi prezentat în forma schimbătoare pe care i-o imprimă o stare 
accidentală a sa la un moment dat, ci esenţa sa, mereu aceeaşi, 
trebuie cercetată şi indicată drept bază pentru legile morale. De 
aceea, ceea ce Kant înţelege aici prin natură, prin „om al naturii”, se 
explică mai puţin prin influenţa psihologiei engleze, şi mai mult prin 
influenţa lui Rousseau. în cadrul acestei epoci, morala kanti¬ 
ană, conform conţinutului ei, este determinată esenţial de Rousseau. 


3 Nachricht von der Einrichtung seiner Vorlesungen [Buletinul informativ cu privire 
la organizarea prelegerilor sale], p. 326 [II, 312]. 

Rousseau este cel care „l-a educat”, care l-a eliberat de supraes- 
timarea intelectualistă a gândirii pure şi care a orientat filosofia sa 
spre acţiune. Avantajul iluzoriu, strălucirea aparentă a cunoaşterii 
dispare: „[...] învăţ să cinstesc oamenii şi m-aş considera mult mai 
nefolositor decât muncitorul obişnuit, dacă nu aş crede că acest mod 
de a privi lucrurile ar putea acorda tuturor celorlalte o valoare, 
pentru a stabili drepturile omenirii.” 4 Cu aceasta însă este trasată 
din nou şi în sens pur metodic o altă direcţie a abordării: deoarece 
conceptul de natură al lui Rousseau este, conform expresiei, un con¬ 
cept al existenţei, în timp ce conform conţinutului său pur, este în 
mod evident un concept ideal şi normativ. Natura este atât starea 
originară de la care a pornit omul, cât şi scopul şi finalul la care 
trebuie el să se reîntoarcă. Pentru spiritul analitic al lui Kant, acest 
amestec nu putea însă să mai reziste. El separă „ceea ce este” şi 
„ceea ce ar trebui să fie” până şi acolo unde părea că întemeiază 
acest din urmă element pe primul. Şi cu atât mai clară trebuia să-i 
apară această separare, cu cât avansa mai mult în descompunerea 
critică a conceptului pur de adevăr; cu cât separa mai tranşant şi în 
domeniul pur teoretic întrebarea asupra provenienţei şi constituirii 
cunoştinţelor de cea asupra valorii şi a valabilităţii lor obiective. 

întrucât această separare îşi găseşte prima sa expresie siste¬ 
matică în disertaţia kantiană De mundi sensibilis atque intelligibilis 
forma et principiis, problema eticii este situată şi ea pe o bază 
complet nouă. După cum există un „apriori” pur al cunoaşterii, tot 
aşa există acum şi un „apriori” al moralităţii: aşa cum primul nu 
este deductibil din simplele percepţii sensibile, ci îşi are originea 
într-o spontaneitate originară a intelectului, într-un „adus animi", 
tot aşa şi acesta, dacă vrea să fie înţeles în conţinutul şi valoarea sa, 
trebuie desprins mai întâi de orice dependenţă de sentimentul 
sensibil de plăcere sau neplăcere şi menţinut la distanţă de orice 
amestec cu acesta. Astfel, pentru Kant s-a decis deja aici ruptura cu 

orice întemeiere eudaimonistă a moralei. Acestă renunţare este atât 

» 


4 Kant, Fragmente, p. 240. [vezi capitolul al doilea, Critica metafizicii dogmatice ]; 
pentru relaţia dintre Kant şi Rousseau, vezi acelaşi capitol. 




V4M Structura eticii critice 

lin categoric, încât de-acum înainte, printre cei care fac din „fericire” 
lin principiu al eticii îl include până şi pe Shaftesbury, la care „plă¬ 
cerea” nu este utilizată în niciun caz în sensul unui sentiment 
Hensibil nemijlocit, ci în rafinamentul şi sublimarea sa estetică 
Miipremă, drept criteriu moral. O astfel de asimilare trebuia să stâr¬ 
nească într-adevăr uimire în rândul contemporanilor, iar Mendelssohn 
nu a avut reţineri să şi-o exprime în legătură cu faptul că l-a găsit 
nici pe Shaftesbury printre cei care îl urmează pe Epicur. 5 Kant nu 
mai vedea însă acum între el şi întreaga etică de până atunci doar o 
simplă diferenţă de conţinut, ci una de sens şi de intenţie funda¬ 
mentală. De aceea, cu atât mai stringent trebuia să simtă nevoia de 
a ieşi în afara aluziilor sărăcăcioase ale sistemului său etic pe care le 
conţinea disertaţia. Dar cu cât mai des se decidea pentru o expunere 
mai amplă şi pentru o întemeiere a noii concepţii fundamentale - 
iar corespondenţa din anii 1772-1781 conţine dovezi incontestabile 
pentru faptul că în acest interval începuse de mai multe ori să 
lucreze la acest proiect -, tot atât de des această intenţie era împie¬ 
dicată, „ca printr-un stăvilar”, de „obiectul principal” al reflecţiilor 
sale din această perioadă. 6 în mod repetat, Kant părea că se află pe 
punctul de a depăşi această amânare, printr-o decizie promptă de a 
da deocamdată la o parte Critica raţiunii pure a cărei finalizare se 
tot amâna, şi de a se dedica prelucrării eticii sale ca o odihnă mult 
dorită după dificultăţile cercetărilor cognitiv-critice. „Mi-am propus în 
această iarnă - îi scrie în septembrie 1770 lui Lambert, când îi tri¬ 
mitea disertaţia -, pentru a mă reface dintr-o lungă indispoziţie 
avută în timpul verii şi ca să nu fiu fără ocupaţie în orele supli¬ 
mentare, să pun în ordine şi să finalizez cercetările mele asupra 
filosofiei morale pure [şi, în aceeaşi măsură, metafizica moravu¬ 
rilor], în care nu se întâlnesc niciun fel de principii empirice. Ea va 
deschide în multe părţi calea celor mai importante intenţii în forma 


5 Vezi Kant, Despre forma şi principiile lumii sensibile şi a celei inteligibile , 
Bucureşti, Tipografia Bucovina, 1936, traducere de Constantin Noica; vezi scrisoarea 
lui Mendelssohn către Kant din 25 decembrie 1770, p. 91 şi urm. 

6 Vezi scrisoarea către Herz din 24 noiembrie 1776, p. 152 [X, 185], 

schimbată a metafizicii, şi în plus, mi se pare că sunt tot atât de ne¬ 
cesare pentru principiile ştiinţelor practice, care în momentul de 
faţă sunt încă prost stabilite.” 7 In decursul următorului deceniu plin 
de cea mai abstractă speculaţie, spiritul său sistematic a rezistat 
însă întotdeauna acestei tentatii, indiferent cât de des a mai simtit-o. 
El a pretins de la sine, ca fundament metodic indispensabil, proiec¬ 
tul şi realizarea filosofiei transcendentale pure pentru ca numai 
atunci când ambele vor fi terminate, să se dedice „metafizicii naturii 
şi a moravurilor”. în ceea ce o priveşte pe aceasta din urmă, desigur 
că la ea s-a gândit să o redacteze prima, iar o scrisoare către Herz din 
1773 relatează că „se bucură deja anticipat” 8 în această privinţă. 
Astfel, similar Criticii raţiunii pure, şi Bazele metafizicii moravu¬ 
rilor, pe când apărea în 1785, era un produs al meditaţiei de mai 
mult de doisprezece ani. însă vivacitatea, flexibilitatea şi entuzias¬ 
mul expunerii nu au suferit în niciun caz din acest punct de vedere, 
în niciuna dintre operele sale critice principale, personalitatea lui 
Kant nu este atât de nemijlocit prezentă ca aici; în nicio operă, 
rigurozitatea deducţiei nu este unită în aceeaşi manieră perfectă cu 
o atât de liberă mobilitate a gândirii, forţa morală şi măreţia cu 
simţul pentru detaliul psihologic, exactitatea determinării concep¬ 
tuale cu obiectivitatea nobilă a unei limbi populare, bogată în imagini 
şi exemple fericite. Pentru prima oară, şi ethosul subiectiv al lui 
Kant, cel mai profund nucleu al fiinţei sale, s-a putut manifesta şi 
pronunţa aici în mod pur. Desigur, acest ethos nu „a devenit”, ci iese 
deja foarte clar la iveală în scrierile anilor de tinereţe, în Istoria 
generală a naturii şi teoria cerului şi în Visurile unui vizionar ; însă 
doar aici s-a înţeles pe sine în totalitate şi, în opoziţie conştientă cu 
filosofia epocii luminilor, şi-a creat expresia sa filosofică adecvată. 

Dacă încercăm să denumim cel mai general conţinut al eticii 
critice - caz în care, pentru a nu separa contextul obiectiv, anti¬ 
cipăm deja aici Critica raţiunii practice apărută trei ani mai târziu -, 
nu avem voie să ne lăsăm induşi atunci în eroare de maximele 


7 Scrisoare către Lambert din 2 septembrie 1770, p. 47 şi urm. [X, 93], 

8 Scrisoare către Marcus Herz [de la sfârşitul lui 1773], în Werke, voi. IX, pp. 114-117. 

comode care au jucat un rol atât de important în teoriile kantiene. 
S-u vorbit mereu despre caracterul „formalist” al eticii kantiene, s-a 
accentuat faptul că principiul de la care ea porneşte ar genera doar o 
formulă generală şi oarecum vidă a acţiunii morale, insuficientă 
pentru determinarea cazurilor şi deciziilor concrete. Kant însuşi 
replicase deja obiecţiilor de acest fel, acceptând reproşul şi recunos- 
cându-1 într-un anumit sens. „Un comentator care voia să spună 
ceva întru blamarea acestei scrieri - observă el - a nimerit-o mai 
bine decât a intenţionat probabil el însuşi, spunând că în ea nu a 
fost stabilit niciun principiu nou de moralitate, ci numai o nouă for¬ 
mulă. Dar cine ar voi să introducă un nou principiu al oricărei mo¬ 
ralităţi şi oarecum s-o descopere el cel dintâi? La fel ca şi când 
înaintea lui lumea ar fi fost ignorantă sau într-o totală eroare în 
ceea ce priveşte datoria. Cine ştie însă ce înseamnă pentru mate¬ 
matician o formulă care defineşte precis ceea ce trebuie făcut pentru 
a rezolva o problemă şi nu te lasă să greşeşti, acela nu va considera 
ca lipsită de importanţă şi inutilă o formulă care face acelaşi lucru 
cu privire la orice datorie în genere.” 9 Adevărata justificare pentru 
„formalismul” lui Kant trebuie căutată desigur într-un strat şi mai 
profund al ideilor sale: căci ea se află în acel concept transcendental 
de formă care stă şi la baza matematicii. Critica raţiunii pure sta¬ 
bilise că obiectivitatea cunoaşterii nu poate fi întemeiată în datele 
materiale sensibile, în „conţinutul” senzaţiilor. Senzaţia este mai 
mult doar expresia pentru starea schimbătoare de la moment la mo¬ 
ment a indivizilor; ea constituie accidentalul prin excelenţă, ceea ce 
este diferit de la caz la caz, de la subiect la subiect, şi cu aceasta, 
ceva ce nu este determinabil prin nicio regulă univocă. Dacă din astfel 
de stări infinit-diferite se vor extrage judecăţi cu un conţinut de adevăr 
universal valabil, dacă fenomenele, iniţial complet nedeterminate, 
trebuie să poată fi citite ca experienţe, atunci este necesar să existe 
anumite tipuri fundamentale de relaţionare, care, neschimbătoare 


9 Vezi Critica raţiunii practice. Bucureşti, Editura IRI; 1999, traducere de Nicolae 
Bagdasar, p. 40 (notă) [In continuare, redarea citatelor se va face după această ediţie 


- n.t.]. 

fiind, să producă unitatea obiectivă a cunoaşterii, şi doar astfel să 
facă posibil şi să întemeieze „obiectul” acesteia. Aceste sinteze fun¬ 
damentale au fost descoperite şi reliefate de teoria critică ca „for¬ 
me” ale intuiţiei pure, ca „forme” ale cunoaşterii pure a intelectului 
etc. Pentru Kant, introducerea problemei etice se află în cea mai 
bună analogie cu aceste idei fundamentale. La fel cum înainte, 
pentru simpla „reprezentare” trebuia găsit momentul care îi împru¬ 
mută caracterul de valoare obiectivă, tot aşa trebuie găsit acum 
acest moment pentru domeniul pragmatic, pentru dorinţă şi acţiune. 
Doar dacă un astfel de moment este demonstrabil, intrăm cu el din 
sfera bunului plac în cea a voinţei. în această privinţă, voinţă şi cu¬ 
noaştere se află pe acelaşi nivel: ele există doar dacă poate fi stabi¬ 
lită o regulă permanentă care să constituie unitatea şi identitatea 
lor. Aşa cum această regulă pentru cunoaştere nu este obţinută de la 
obiect, ci a fost stabilită prin analitica intelectului, aşa cum se dove¬ 
deşte că şi condiţiile posibilităţii experienţei, ca sumă a anumitor 
funcţii de cunoaştere, sunt în acelaşi timp condiţiile sub care pot fi 
instituite pentru noi, în genere, anumite obiecte singulare -, tot aşa 
încercăm acum să extrapolăm această problematizare asupra dome¬ 
niului eticului. Există şi aici o legitate ce nu-şi are originea în conţi¬ 
nutul şi în diferenţa obiectuală a ceea ce este dorit, ci în direcţia 
fundamentală proprie a voinţei înseşi şi care, datorită acestei origini 
a sale, poate întemeia obiectivitatea etică în sensul transcendental al 
cuvântului, adică necesitatea şi universalitatea valabilă a valorilor 
morale? 

Pornind de aici, înţelegem imediat din ce cauză plăcere şi 
neplăcere, în orice formă şi nuanţare, au devenit pentru Kant şu¬ 
brede ca principii etice. Căci plăcerea, indiferent cum este înţeleasă, 
se află pe acelaşi nivel valoric cu senzaţia, întrucât în ea este indi¬ 
cată doar pasivitatea „impresiei”. în funcţie de natura individului şi 
de stimulul care acţionează din exterior asupra lui, ea este schim¬ 
bătoare şi flexibilă la infinit, conform caracterului diferit al celor două 
elemente. Metafizica naturalistă, care obişnuieşte să stea la baza 
eticii principiului plăcerii, încearcă să învăluie acest fapt, făcând 

apel la caracterul psihologic general al acestui principiu. Dar deşi 

iihLc adevărat că tuturor indivizilor le este intrinsecă şi înnăscută 

aspiraţia spre plăcere, cu acest fapt biologic nu obţinem nici măcar 

un minimum pentru stabilirea unui conţinut identic în care voinţele 

si ngulare şi-ar putea găsi unitatea şi concordanţa. Căci în măsura în 

cure fiecare nu aspiră atât la plăcere, cât la plăcerea sa sau spre ceea 

ce vede ca plăcere, întregul acestor aspiraţii devine mai mult o masă 

haotică - un labirint al celor mai diverse tendinţe care se încru- 

» 

cişează şi se resping reciproc, fiecare fiind opusă celeilalte din punct 
de vedere calitativ, chiar dacă, în aparenţă, se orientează spre acelaşi 
obiect. „De aceea e de mirare - observă Kant - cu toate că dorinţa de 
fericire, prin urmare şi maxima prin care oricine îşi face din ea un 
principiu determinant al voinţei sale, sunt universale, cum le-a 
putut trece prin minte unor oameni inteligenţi să facă din ele 
pentru acest motiv o lege practică universală. Căci, pe când o lege 
universală a naturii face totul armonic, aici, dimpotrivă, dacă am 
vrea să acordăm maximei universalitatea unei legi, ar rezulta tocmai 
contrarul armoniei, cea mai rea contradicţie şi totala distru¬ 
gere a maximei înseşi şi a scopului ei. Căci voinţa tuturor nu are 
atunci unul şi acelaşi obiect, ci fiecare îl are pe al său (să-i meargă 
lui bine), care întâmplător se poate împăca şi cu intenţiile altora, pe 
care aceştia le raportează la fel la ei înşişi, obiect însă care e departe 
de a fi suficient pentru o lege, deoarece excepţiile pe care din când în 
când suntem autorizaţi să le facem sunt infinite şi nici nu pot fi 
cuprinse în mod determinat într-o regulă generală. în chipul acesta 
se produce o armonie asemănătoare cu cea pe care o descrie o poezie 
satirică despre înţelegerea a doi soţi care se ruinează: o minunată 
armonie, ce vrea el, vrea şi ea etc., sau cu ce se povesteşte despre 
legământul regelui Francisc I faţă de împăratul Carol Quintul: Ceea 
ce vrea să aibă fratele meu Carol (Milano) vreau şi eu.” 10 Cu aceasta, 
armonizarea actelor volitive individuale nu poate fi atinsă prin 
aceea că sunt orientate spre acelaşi conţinut obiectiv, spre unul şi 
acelaşi scop material al dorinţei - căci acest lucru ar avea mai mult 


10 Critica raţiunii practice, § 4, Teorema a IlI-a, notă, pp. 58-59. 

drept consecinţă conflictul lor permanent ci doar prin aceea că 
fiecare dintre ele se supune conducerii unui temei determinant 
răspândit şi universal. Doar într-o astfel de unitate a temeiului ar 
putea fi întemeiat ceva etic-obiectiv, o valoare morală reală, inde¬ 
pendentă şi necondiţionată - la fel cum unitatea şi necesitatea de 
neclintit a principiilor logice fundamentale ale cunoaşterii au făcut 
posibilă instituirea unui obiect pentru reprezentările noastre. 

Astfel, nu natura determinată a plăcerii, ci caracterul ei 
esenţial este cel care o face improprie pentru a constitui un fun¬ 
dament al eticii. La fel cum în analiza problemei cunoaşterii, natura 
specifică a senzaţiilor n-a putut fi luată în calcul de Kant, întrucât 
pentru el era valabilă teza că „grosolănia sau fineţea simţurilor nu 
privesc câtuşi de puţin forma experienţei posibile”, tot aşa, acelaşi 
lucru este valabil şi pentru analiza voinţei. Dacă luăm plăcerea în 
semnificaţia sa „grosier-sensibilă” sau dacă ne străduim să o expli- 
cităm prin toate nivelurile de rafinare până la plăcerea supremă 
„intelectuală”, se constituie o distincţie în conţinutul principiilor 
etice, însă nu în metoda deducerii şi justificării lor. La fel cum orice 
senzaţie, fără a dăuna clarităţii şi distincţiei sale, produce un 
anumit grad de cunoaştere care o separă de intuiţia pură şi de 
conceptul pur al intelectului, tot aşa şi în sfera practică, caracterul 
dorinţei subiective trebuie separat de cel al „voinţei pure”. Atâta 
vreme cât individul, în aspiraţia sa, nu este orientat spre niciun alt 
scop decât spre satisfacerea impulsului său subiectiv -, el rămâne, 
indiferent care este obiectul particular al acestui impuls, legat şi 
închis în singularitatea sa. în această privinţă, toate principiile 
materiale practice - toate care instituie valoarea voinţei în ceea ce 
este dorit - „sunt de unul şi acelaşi gen şi se încadrează în principiul 
universal al iubirii de sine sau al fericirii personale.” 11 „E de mirare 
- astfel argumentează Kant această teză - cum oameni altfel cu 
minte ageră pot crede că găsesc o diferenţă între facultatea 
inferioară şi cea superioară de a râvni, după cum reprezentările, 
care sunt legate de sentimentul plăcerii îşi au originea în simţuri 


11 Op. cit., p. 52. 

hiiu în intelect. Căci atunci când căutăm principiile determinante ale 
ruvnirii şi le situăm în vreo plăcere pe care o aşteptăm de la ceva, nu 
interesează să ştim de unde provine reprezentarea acestui obiect de 
desfătare, ci numai să ştim cât de mult desfată. Când o repre¬ 
zentare, oricât şi-ar avea sediul şi originea în intelect, nu poate 
determina liberul-arbitru decât fiindcă presupune în subiect un 
sentiment de plăcere, atunci faptul că ea este un principiu deter¬ 
minant al liberului-arbitru depinde în întregime de natura simţului 
intern, anume ca acest simţ să poată fi plăcut afectat de ea. Repre¬ 
zentările de obiecte pot fi încă oricât de diverse, pot fi reprezentări 
ale intelectului, ba chiar ale raţiunii, în opoziţie cu reprezentările sim¬ 
ţurilor, sentimentul plăcerii, singurul prin care ele devin propriu-zis 
principiul determinant al voinţei (plăcerea, desfătarea, pe care o aş¬ 
teptăm de la ele, care stimulează activitatea la producerea obiec¬ 
tului), este de una şi aceeaşi specie, nu numai fiindcă nu poate fi 
cunoscut totdeauna decât empiric, ci şi pentru că el afectează una 
şi aceeaşi forţă vitală care se manifestă în facultatea de a râvni, şi 
în această privinţă nu se poate distinge întru nimic de orice alt 
principiu determinant, decât numai în grad. [...] După cum aceluia 
care are nevoie de aur pentru o cheltuială îi este cu totul indiferent 
dacă aurul e extras din munţi sau din nisip, prin spălare, numai să 
fie acceptat pretutindeni pentru aceeaşi valoare, tot astfel, niciun 
om pe care-1 interesează numai plăcerile vieţii nu întreabă dacă 
reprezentările intelectului sau ale simţurilor îi procură desfătarea, 
ci numai cât de multe şi de intense sunt plăcerile pe care i le procură 
pentru un timp cât mai lung.” 12 

Cu aceasta este desemnat cu toată exactitatea caracterul 
comun al tuturor genurilor şi calităţilor plăcerii. El constă în aceea 
că, în ele, conştiinţa se comportă pasiv în raport cu stimulul mate¬ 
rial - că ea este „afectată” şi determinată de acţiunea lor. însă, pe 
cât de puţin este suficientă o „afectare” de acest fel pentru a funda¬ 
menta conceptul de adevăr şi valabilitatea obiectivă a cunoaşterii, la 
fel de puţin poate fi obţinută, pornind de la ea, o normă obiectivă a 


12 Op. cit., pp. 53-54. 

moralităţii. Pentru aceasta este necesară mai degrabă aceeaşi 

completare cu care ne-am întâlnit deja în deplina sa semnificaţie în 

structura teoretică a criticii raţiunii. „Afectării” trebuie să i se opună 

„funcţia”, „receptivităţii impresiilor”, „spontaneitatea” conceptelor 

raţiunii. Trebuie să fie indicat un raport al voinţei cu obiectul său, 

în care ea nu este determinată pornind de la obiect, de la „materia” 

specifică a dorinţei, ci mai degrabă invers, ea determină acest obiect. 

în această cerinţă nu rezidă niciun paradox, dacă ne amintim 

rezultatul critic al analiticii intelectului; căci şi materia senzaţiei 

dobândea o valoare cognitivă obiectivă doar prin faptul că în 

„apercepţia transcendentală” a fost indicată legitatea fundamentală 

pe care se bazează orice relaţionare a diversului şi, cu aceasta, orice 

semnificaţie obiectuală a sa. 

» 

Acum este necesară doar transpunerea acestui rezultat din 
sfera teoretică în cea practică pentru ca astfel să ajungem la con¬ 
ceptul fundamental al eticii kantiene: conceptul de autonomie. 
Autonomia înseamnă acea relaţionare a raţiunii teoretice şi a celei 
morale, în care raţiunea însăşi este conştientă de sine ca fiind cea 
care relaţionează. în cadrul autonomiei, voinţa nu se supune 
niciunei alte reguli decât aceleia pe care ea însăşi o creează şi şi-o 
prezintă ca normă generală. Indiferent unde este atinsă această 
formă, în care dorinţa individuală se ştie subordonată unei legi 
valabile pentru toţi subiecţii etici fără excepţie şi în care, pe de altă 
parte, ea înţelege şi afirmă această lege ca fiindu-i „proprie”: doar 
acolo ne aflăm în domeniul teoretic al eticului. Conştiinţa morală 
populară de la a cărei analiză porneşte Bazele metafizicii mora¬ 
vurilor conduce deja spre această concluzie. Deoarece conceptul 
de „datorie” de care este dominată şi condusă conţine în sine 
toate determinaţiile esenţiale cu care ne-am întâlnit până acum. 
„Conform datoriei” se cheamă pentru noi o acţiune doar atunci când 
în ea este suspendată orice idee a avantajului pe care l-am putea 
aştepta de la ea, orice calcul al plăcerii actuale sau viitoare care ar 
putea rezulta de exemplu din ea, inclusiv orice alt scop material, şi 
în care nu rămâne decât direcţia spre generalitatea legii, ca singură 

cauză determinantă care limitează toate emoţiile accidentale şi 
particulare. „O acţiune făcută din datorie îşi are valoarea ei morală 
nu în scopul care trebuie atins prin ea, ci în maxima după care este 
determinată; această valoare nu depinde deci de realitatea obiec¬ 
tului acţiunii, ci numai de principiul voliţiei în virtutea căruia a fost 
împlinită acţiunea, fără a ţine seama de niciunul din obiectele 
râvnirii. Din cele ce preced rezultă clar că scopurile pe care le putem 
stabili acţiunilor noastre şi efectele lor ca scopuri şi mobiluri ale 
voinţei nu pot conferi acţiunilor nicio valoare necondiţionată şi 
morală. Unde poate să rezide deci această valoare, dacă nu ar consta 
în raportul voinţei cu un efect sperat? Ea nu poate rezida nicăieri 
altundeva decât în principiul voinţei, făcând abstracţie de scopurile 
care pot fi realizate printr-o astfel de acţiune; căci voinţa stă la 
mijloc, între principiul ei a priori care este formal şi între mobilul ei 
a posteriori care este material, oarecum la răscruce; şi cum, totuşi, 
trebuie să fie determinată de ceva, ea trebuie să fie determinată de 
principiul formal al voinţei în genere când o acţiune are loc din 
datorie, fiindcă orice principiu material i-a fost sustras.” 13 La fel 
cum pentru Kant adevărul unei reprezentări nu constă în faptul că 
ea este similară unui lucru exterior, precum copia prototipului său, 
ci în faptul că însuşi conţinutul reprezentării se află cu alte 
elemente de acelaşi fel în acel raport permanent şi legitim necesar 
pe care noi îl numim cunoaştere a experienţei - tot aşa, predicatul 
binelui revine acelui act de voinţă care nu este condus de un impuls 
accidental şi singular, ci prin luarea în considerare a întregului 
determinaţiilor posibile ale voinţei şi concordanţa lor internă. 
Voinţa „bună” este voinţa pentru lege, adică pentru unanimitate: o 
unanimitate care se bazează atât pe raportul diferiţilor indivizi, cât 
şi pe consecvenţa internă a variatelor acte de voinţă şi acţiuni ale 
unuia şi aceluiaşi subiect, întrucât ele, deasupra oricărei alternanţe 
a motivelor şi stimulilor particulari, demonstrează acea unitate pro¬ 
prie pe care noi obişnuim să o numim „caracter”. In acest sens - şi 


13 Vezi întemeierea metafizicii moravurilor, în Kant, Critica raţiunii practice, ed. cit., 
pp. 199-273; pentru prezentul citat, vezi p. 211. 

doar în acest sens - trebuie înţeleasă „forma” care întemeiază atât 
valoarea adevărului, cât şi pe cea a binelui, întrucât ea intermediază 
şi cuprinde în sine raportul percepţiilor empirice ca sistem cognitiv 
necesar şi aprioric, iar sinteza scopurilor particulare empirice, ca 
unitate a unui scop şi a unei determinări extinse a scopului. 

Ne aflăm aici în faţa definirii finale a principiului funda¬ 
mental al eticii critice: în faţa formulării „imperativului categoric”. 
Un imperativ se numeşte ipotetic dacă doar indică ce mijloace 
trebuie utilizate sau dorite pentru ca un altceva, presupus ca scop, 
să se realizeze; se numeşte categoric dacă apare ca cerinţă necondi¬ 
ţionată care nu trebuie să-şi împrumute valoarea de la un scop, ci o 
are în ea însăşi, în constituirea unei valori ultime, certe prin ea 
însăşi. întrucât această valoare fundamentală nu poate fi căutată în 
niciun conţinut particular al dorinţei, ci doar în legitatea generală a 
acesteia, conţinutul şi obiectul unicului imperativ categoric posibil 
este deja complet circumscris. „ Acţionează - astfel sună de acum 
înainte regula fundamentală - numai conform acelei maxime prin 
care să poţi vrea totodată ca ea să devină o lege universală ”. 14 
Dezvoltarea metodică în care a fost atinsă această teză pe baza 
analizei pure a conceptului de datorie constituie în acelaşi timp, 
pentru conţinutul ei, cea mai clară şi mai exactă explicitare. Dacă în 
acest conţinut ar fi presupusă o oarecare determinaţie particulară, 
dacă în el ar fi afirmat ca valoare supremă un bine singular care ţine 
de lucruri, n-am putea să evităm atunci întrebarea asupra cau¬ 
zei acestui primat al valorii, dacă nu am vrea să acceptăm această 
constatare în mod simplu ca dogmă. Fiecare încercare de a răspunde 
la această întrebare ne-ar face însă să recunoaştem imediat chiar în 
această „cauză” o altă valoare supremă, de la care s-ar deduce va¬ 
loarea instituită iniţial. „Imperativul categoric” s-ar transforma 
astfel din nou într-unul ipotetic, ceea ce are valoare necondiţionat în 
ceva ce are valoare condiţionat. Ne eliberăm de această dilemă doar 
dacă gândim o legitate universală în genere drept conţinut al 
principiului suprem al valorii. Deoarece ne aflăm aici într-un punct 


14 Idem , p. 231. 

în care orice întrebare asupra unui „de ce” ulterior trebuie să înce¬ 
teze - într-un punct în care ea îşi pierde sensul şi semnificaţia. La 
fel cum noi, în domeniul teoretic, progresăm sintetic de la percepţii 
la judecăţi şi complexe de judecăţi, de la fenomenele singulare la 
raporturi tot mai ample, până când, în cele din urmă, găsim în 
principiile apriorice ale intelectului pur prototipul oricărei legităţi 
teoretice la care trebuie să ne oprim ca ultim fundament legitim al 
experienţei, fără a mai putea „deduce” mai departe această legitate 
din nou de la un altceva din trecut, obiectual-transcendent, la fel 
este valabil acelaşi raport şi aici. Măsurăm detaliul prin unitate, 
impulsul real psihologic particular prin totalitatea determinaţiilor 
posibile ale voinţei şi îi determinăm valoarea pe baza raportului cu 
această totalitate; însă pentru acest etalon ca atare nu avem nicio 
altă dovadă decât cea care se află în el însuşi. De ce ordinea este 
preferată haosului, de ce libera subordonare generalităţii unei legi 
autonome este preferată bunului plac al dorinţelor individuale: 
în această privinţă, etica critică nu ne mai oferă niciun răspuns. 15 în 
critica raţiunii, atât a celei teoretice, cât şi a celei practice, este 
presupusă ideea de raţiune, ideea unei legături ultime şi supreme 
între cunoaştere şi voinţă. Cine nu recunoaşte această idee se află în 
afara cercului problematicii sale - în afara conceptelor pe care ea le 
are despre „adevărat” şi „fals”, despre „bine” şi „rău”, şi pe care doar 
ea le poate întemeia pe baza unicităţii metodicii sale. 16 

Astfel, o premisă aflată la baza tuturor dezvoltărilor de până 
acum îşi găseşte aici împlinirea reală, din punct de vedere al conţinu¬ 
tului. Raţiunea se cunoaşte şi se percepe pe sine doar în autodeter¬ 
minarea voinţei, iar această cunoaştere a sa este ceea ce constituie 
conţinutul ei esenţial, profund. Am întâlnit „spontaneitatea” pură a 


lo Vezi începutul secţiunii „Despre interesul care este legat cu ideile de moralitate”, 
op. cit., p. 257 şi unn. 

16 Vezi Prefaţa la Critica raţiunii practice, p. 43: „Nu s-ar putea întâmpla însă nimic 
mai rău pentru aceste strădanii decât ca cineva să facă descoperirea neaşteptată că 
nu există în genere nici o cunoştinţă a priori şi că nici nu poate exista. Dar din 
această parte nu este nicio primejdie. E ca şi când cineva ar voi să demonstreze cu 
ajutorul raţiunii că nu există raţiune.” 

gândirii şi în domeniul cunoaşterii teoretice, însă această sponta¬ 
neitate a putut fi recunoscută aici doar în reflexul şi în replica sa. 
Ceea ce constituie unitatea apercepţiei şi conceptele şi principiile 
singulare care se fundamentează în ea a ieşit la iveală doar în 
construcţia lumii obiectuale pe care aceste concepte au ajutat-o să se 
înfăptuiască. O lume a lucrurilor, ordonată în spaţiu şi în timp, care 
se determină după „analogiile experienţei”, după raporturile de 
substanţialitate, cauzalitate şi acţiune reciprocă, a fost rezultatul în 
care ne-a devenit clară şi vizibilă diviziunea intelectului şi structura 
sa specifică. Conştiinţa eului, a apercepţiei transcendentale pure ne 
este dată doar în şi odată cu conştiinţa obiectului ca „fenomen” 
obiectiv. Acum ne aflăm însă în faţa unei probleme în care dispare şi 
această ultimă barieră. Căci, fireşte, trebuie să gândim şi voinţa 
pură ca pe ceva condiţionat prin lege, prin urmare „obiectiv”, însă 
această obiectivitate aparţine unei cu totul alte sfere decât cea care 
îşi găseşte expresia în fenomenul spaţio-temporal. Nu avem aici 
certitudinea unei lumi de lucruri, ci a unei lumi de personalităţi 
libere; nu a unei sume şi a unui raport cauzal de obiecte, ci a unei 
constituţii şi unităţi a scopului a subiecţilor autonomi. Ceea ce 
înainte era desemnat prin expresia teoretică generală a fenomenului 
sau a obiectului experienţei coboară în această viziune la valoarea 
simplului lucru căruia i se opune acum persoana, ca unitate 
conştientă de sine. Doar în ea se împlineşte ideea de scop în sine şi 
scop final. Doar în cazul lucrului naturii care se află într-un anumit 
cerc de cauze şi efecte putem pune întrebarea asupra „provenienţei” 
sale şi asupra „scopului” său. Dimpotrivă, cu privire la persoană, 
care, graţie actului său legiuitor originar, îşi dă singură maxima 
unitară a dorinţei sale şi, prin aceasta, „caracterul ei inteligibil”, 
această întrebare este depăşită. Relativitatea, condiţionarea reci¬ 
procă a mijloacelor, şi-a găsit aici limita într-o valoare absolută. 
„Scopurile pe care şi le propune o fiinţă raţională, după bunul plac, 
ca efecte ale acţiunii ei (scopuri materiale) sunt toate numai relative; 
căci ceea ce le dă valoare este numai raportul lor cu o stare parti¬ 
culară a facultăţii de a râvni; de aceea ele nu pot pune la îndemână 

principii universale pentru orice fiinţe raţionale şi nici principii 
universale şi necesare pentru orice voliţie, adică legi practice. Toate 
aceste scopuri relative nu sunt aşadar decât baza pentru imperative 
ipotetice [...] Deci valoarea tuturor obiectelor pe care le putem 
dobândi prin acţiunea noastră este totdeauna condiţionată. Fiinţele 
a căror existenţă nu este întemeiată pe voinţa noastră, ci pe natură, 
au totuşi, dacă sunt fiinţe fără raţiune, numai o valoare relativă, ca 
mijloc, şi de aceea se numesc lucruri, pe când fiinţele raţionale se 
numesc persoane, fiindcă natura lor le distinge deja ca scopuri în 
sine, adică ca ceva ce nu este îngăduit să fie folosit numai ca mijloc, 
prin urmare îngrădeşte orice bun-plac. [...] Dacă există deci un 
principiu practic suveran şi, în ce priveşte voinţa omenească, dacă 
există un imperativ categoric, el trebuie să fie un astfel de principiu 
încât din reprezentarea a ceea ce este în mod necesar scop pentru 
oricine, fiindcă este scop în sine, să constituie un principiu obiectiv 
al voinţei, prin urmare care poate servi ca lege practică universală. 
Fundamentul acestui principiu este: natura raţională există ca scop 
în sine. [...] Imperativul practic va fi deci următorul: acţionează astfel 
ca să foloseşti umanitatea atât în persoana ta, cât şi în persoana 
oricui altuia totdeauna în acelaşi timp ca scop, iar niciodată numai 
ca mijloc ,” 17 

Ordinea mijloacelor coincide astfel cu ordinea lucrurilor 
naturii, în timp ce ordinea scopurilor se află pe acelaşi nivel cu cea a 
„inteligenţelor” pure, determinate prin ele însele. Conceptul oricărei 
fiinţe raţionale, care trebuie să se observe prin toate maximele vo¬ 
inţei sale ca universal legiuitoare, pentru a se aprecia pe sine şi acţi¬ 
unile sale din acest punct de vedere, conduce mai departe nemijlocit 
la conceptul corelativ al unei comunităţi de fiinţe raţionale într-un 
„imperiu al scopurilor”. Dacă toate fiinţele raţionale stau sub legea 
conform căreia ele, ca personalitate, se bazează în acelaşi timp pe 
individualitatea morală a tuturor celorlalte, că ele pretind şi de la 
toţi ceilalţi subiecţi valoarea fundamentală pe care şi-o dau astfel 
şi o acordă şi lor - de aici izvorăşte atunci „o unire sistematică a 


17 Vezi întemeierea metafizicii moravurilor, ed. cit., pp. 237-238. 

fiinţelor raţionale prin legi obiective comune, adică un imperiu care, 
dat fiind că aceste legi au ca obiect tocmai relaţia acestor fiinţe între 
ele ca scopuri şi mijloace, poate fi numit un imperiu al scopurilor 
(care nu este desigur decât un ideal).” 18 în el nu mai are valoare 
preţul lucrurilor, care servesc exclusiv ca mijloc pentru un alt scop 
care trebuie atins şi a căror întreagă valoare ia naştere şi există în 
această comuniune, ci demnitatea pe care fiecare subiect şi-o dă sieşi 
prin aceea că se concepe drept creator al determinării sale a voinţei, 
deopotrivă individuală şi universală. 19 

Dacă astfel ne îndreptăm spre o cu totul altă ordine decât 
cea a lucrurilor empiric-fenomenale, se pare că ne aflăm din nou sub 
vraja metafizicii; această metafizică nu îşi are însă originea într-un 
nou concept al lucrului care se opune conceptului de obiect al 
experienţei, nu în afirmarea unui „interior al naturii ” substanţial, ci 
în mod pur şi exclusiv în acea certitudine fundamentală pe care noi 
o obţinem în conştiinţa legii etice ca şi conştiinţă a libertăţii. Orice 
altă cale de acces la lumea „inteligibilului” şi a necondiţio¬ 
natului ne este refuzată. Noua poziţie pe care ne-o acordăm în 
domeniul lui „ceea ce ar trebui să fie” este singura garanţie pe care 
o deţinem pentru o sferă de valoare supraordonată a şirului pur 
fenomenal. Antinomia dintre libertate şi cauzalitate ni se prezintă 
aşadar încă o dată în deplina sa exactitate. Căci tocmai în privinţa 
aceluiaşi eveniment şi a aceleaşi acţiuni a cărei necesitate, adică 
faptul-de-a-nu-putea-fi-altfel, este susţinută de ideea de cauzalitate, 
ideea voinţei pure şi a legii etice pure ridică pretenţia ca ele să apară 
altfel decât au apărut. întregul şir de cauze va fi astfel nimicit aici 
ca printr-un ordin suprem; logica cunoaşterii pure a naturii va fi 
anulată în principiul său fundamental. Dar chiar dacă punem aşa 
problema, trebuie meditat mai întâi la faptul că aici poate fi vorba 
despre o opoziţie între două maniere de determinare, însă în niciun 
caz despre opoziţia dintre determinare şi lipsa de determinare. în 
acest sens, libertatea este introdusă de Kant însuşi - sigur, cu 


16 Idem, pp. 242-243. 

19 Idem, p. 238 şi urm. 

o expresie inexactă şi iniţial echivocă - ca „un gen propriu de 
cuuzalitate”. „Cum conceptul unei cauzalităţi include pe cel de legi, 
în virtutea cărora prin ceva pe care-1 numim cauză trebuie să fie pus 
altceva, adică efectul, atunci libertatea, deşi nu este o libertate a 
voinţei, este supusă legilor naturale, totuşi din această cauză nu 
este lipsită de legi, ci trebuie să fie mai curând o cauzalitate după 
legi imuabile, dar de un gen diferit, căci astfel o voinţă liberă ar fi o 
absurditate. Necesitatea naturală era o eteronomie a cauzelor efi¬ 
ciente, căci orice efect era posibil numai potrivit legii că altceva ar 
determina cauza eficientă spre cauzalitate. Ce poate fi altceva 
libertatea voinţei decât autonomia, adică proprietatea voinţei de a-şi 
fi sieşi lege? Dar judecata: voinţa îşi este, în toate acţiunile noastre, 
sieşi lege, indică numai principiul de a nu acţiona conform altei 
maxime decât conform aceleia care se poate avea pe sine însăşi ca o 
lege universală. Dar aceasta este tocmai formula imperativului 
categoric şi principiul moralităţii: astfel o voinţă liberă şi o voinţă 
supusă legilor morale este unul şi acelaşi lucru.” 20 Prin urmare, 
voinţa şi acţiunea „nu sunt libere” dacă sunt determinate printr-un 
singur obiect dat al dorinţei, printr-un stimul particular „material”; 
ele sunt libere dacă se lasă determinate prin ideea de totalitate a 
determinărilor scopului şi prin cerinţa unităţii lor. Căci, în primul 
caz, unicitatea fenomenului mecanic, aşa cum îl atribuim lumii 
fizice a lucrurilor, nu este încă depăşită. Aşa cum trăsăturile şi 
schimbările unei substanţe corporale urmează una alteia şi provin 
una din cealaltă, cum starea următoare este deja conţinută în cea 
precedentă şi este deductibilă din aceasta după o regulă cantitativă a 
conservării, la fel se derulează aici şirul impulsurilor şi aspiraţiilor 
„interioare”. Stimulul obiectiv dat declanşează instinctul lui cores¬ 
punzător, şi acesta, la rându-i, declanşează o anumită acţiune cu aceeaşi 
necesitate pe care o gândim în cazul împingerii şi apăsării corpu¬ 
rilor. Unde acţiunea stă însă sub ideea autonomiei, sub revendicarea 
a ceea ce trebuie să fie, orice analogie de acest fel îşi găseşte limitele. 
Fiindcă aici nu se desfăşoară în mod simplu şirul momentelor 


20 Idem , p. 255. 

temporale şi al conţinuturilor empirice singulare instituite în aces¬ 
tea; aici nu se transmite doar ceea ce a fost instituit într-un moment 
precedent asupra unui altul care-i succede, ci ne situăm în mijlocul 
unei abordări supratemporale, în care cuprindem într-o unitate atât 
trecutul, cât şi prezentul, la fel cum anticipăm în ea şi viitorul. 

Conform lui Kant, în orice judecată morală simplă întâlnim 
această trăsătură de bază. în orice astfel de judecată, „raţiunea pură 
[...] este în sine practică”, adică ea judecă ceea ce s-a întâmplat şi, 
deci, ceea ce ar trebui să se întâmple după ordinea empiric-cauzală, 
ca ceva pe care ea, din punctul de vedere al preciziei normei sale, are 
libertatea atât să-l accepte, cât şi să-l respingă. 21 Raportarea la un 
criteriu suprem al valorii, cert prin el însuşi, creează astfel oarecum 
o nouă dimensiune pentru orice abordare a factualului. în locul 
şirului curgător, mereu acelaşi, al evenimentelor pe care le urmărim 
în succesiunea lor şi pe care, conform principiului cauzalităţii al 
intelectului, îl putem forma într-o ordine obiectiv-temporală în care 
fiecărei componente îi este determinat momentul ei „anterior” şi 
„ulterior”, apare aici conceptul şi anticiparea unui sistem teleologic 
în care un element este prezent „pentru” un altul şi în care, în cele 
din urmă, toate scopurile particulare materiale se sintetizează în 
forma unei legităţi a scopului, a unei valori necondiţionate. Adevă¬ 
rata voinţă liberă este voinţa care poate înţelege această valoare şi 
care poate să i se subordoneze: deoarece ea nu se mai supune de¬ 
terminaţilor accidentale, ci li se opune într-o spontaneitate pură. 
Iar cu aceasta, desigur, în acelaşi timp, ordinea „experienţei” în 
cadrul căreia ne-a menţinut ferm Critica raţiunii pure şi, în special, 
deducţia categoriilor, este depăşită; rămâne însă faptul că această 
depăşire nu rezultă din niciun dat teoretic, şi de aceea nu ne poate 
livra nici măcar un singur nou dat teoretic pentru construcţia şi 
desăvârşirea noii lumi „inteligibile”. Desprinderea de experienţă, de 
suma obiectelor empirice în spaţiu şi timp nu are loc prin intelect ca 
şi cum acesta ar descoperi acum un domeniu al cunoaşterii inde¬ 
pendent de condiţiile intuiţiei sensibile, ci exclusiv prin voinţă, care, 


21 Critica raţiunii practice , ed. cit., p. 63. 

Independent de toţi stimulii sensibili şi de toate mobilurile empirice 
materiale, întrevede o posibilitate a aplicării sale. Voinţa este cea 
cure depăşeşte deja de fapt, în fiecare dintre actele sale autonome, 
realitatea factuală, simpla „existenţă” a lucrurilor; căci ea nu in¬ 
tervine în ceea ce este dat, ci este orientată exclusiv spre sarcina 
morală care o ridică deasupra oricărui dat. Ea instituie această 
sarcină cu deplină forţă şi puritate, nepăsătoare, în jurul obiecţiei pe 
care se pare că o ridică împotrivă orice stare a fiinţei reale şi orice 
curs empiric de până acum al lucrurilor. Cine ar încerca să îm¬ 
piedice acest elan al voinţei şi al ideii morale, făcând trimitere la 
limitele experienţei, ale posibilităţii de realizare, aceluia ar trebui 
să i se răspundă cu primele idei fundamentale ale idealismului şi cu 
noua relaţie care s-a produs prin el între idee şi realitate. Nu este 
întâmplător faptul că, în acest context, Kant recurge la Platon - că 
se simte platonician şi vorbeşte aici ca atare. „Platon a observat foarte 
bine că facultatea noastră de cunoaştere simte o nevoie cu mult mai 
înaltă decât să silabisească numai fenomene în conformitate cu 
unitatea sintetică, pentru a le putea citi ca experienţă, şi că raţiunea 
noastră se ridică în mod natural la cunoştinţe care merg cu mult 
mai departe decât poate să-i corespundă cândva vreun obiect pe 
care-1 poate da experienţa, dar care totuşi îşi au realitatea lor şi nu 
sunt nicidecum simple himere. Platon a găsit Ideile sale mai ales în 
tot ce e practic, adică se întemeiază pe libertate, care, la rândul ei, 
este supusă cunoaşterilor, care sunt un produs propriu al raţiunii. 
Cine ar vrea să scoată conceptele virtuţii din experienţă, cine ar vrea 
să dea (cum de fapt au făcut mulţi) ca model pentru izvorul de 
cunoaştere ceea ce poate servi cel mult ca exemplu pentru o ex¬ 
plicaţie imperfectă, acela ar face din virtute o fantomă echivocă, 
variabilă după timp şi împrejurări, inutilizabilă pentru o regulă. [...] 
Faptul că niciodată un om nu va acţiona adecvat cu ceea ce conţine 
Ideea pură de virtute nu dovedeşte deloc că este ceva himeric în 
această Idee. Căci orice judecată asupra valorii sau nonvalorii mora¬ 
le nu este totuşi posibilă decât cu ajutorul acestei Idei; prin urmare, 
ea este în mod necesar la baza oricărui progres spre perfecţiunea 

morală, oricât de departe ne-ar ţine de ea obstacolele aflate în na¬ 
tura omenească şi al căror grad nu poate fi determinat. Republica 
lui Platon a devenit proverbială, ca un exemplu pretins izbitor de 
perfecţiune imaginară care nu-şi poate avea sediul decât în creierul 
unui gânditor fără ocupaţie, şi Brucker găseşte ridicolă afirmaţia 
filosofului că un principe n-ar guverna niciodată bine dacă nu ar 
participa la Idei. Dar am face mai bine să urmărim această idee mai 
îndeaproape şi (acolo unde eminentul bărbat ne lasă fără ajutor) s-o 
punem în lumină prin noi străduinţe decât s-o respingem ca inutilă 
sub pretextul mizerabil şi dăunător că este impracticabilă. [...] Dacă 
se face abstracţie de ceea ce este exagerat în expresie, avântul genial 
al filosofului de a se înălţa de la contemplarea copiei pe care o pre¬ 
zintă ordinea fizică a lumii la legătura ei arhitectonică după scopuri, 
adică după Idei, e o trudă care merită stimă şi care e demnă de ur¬ 
mat; însă cu privire la principiile moralei, legislaţiei şi religiei, unde 
Ideile fac în primul rând posibilă experienţa însăşi (a binelui), deşi 
ele nu pot fi exprimate aici niciodată pe deplin, această încercare are 
un merit cu totul particular, pe care nu-1 cunoaştem decât fiindcă îl 
judecăm tocmai după regulile empirice, care trebuie să-şi piardă 
valabilitatea, ca principii, în faţa acestor idei. Căci, în ce priveşte na¬ 
tura, experienţa ne pune la îndemână regula şi este izvorul adevă¬ 
rului; dar în ce priveşte legile morale, experienţa este (din nefericire!) 
mama aparenţei şi este foarte reprobabilă tentativa de a scoate legile 
pentru ceea ce trebuie să fac din ceea ce se face sau de a voi să le 
limităm prin ceea ce se face.” 22 

Diferenţa fundamentală dintre „cauzalitatea a ceea ce este” 
şi „cauzalitatea a ceea ce ar trebui să fie”, pe care se bazează ideea 
de libertate, este stabilită astfel cu toată exactitatea. Cauzalitatea a 
ceea ce ar trebui să fie nu îşi are limita în real, ci este orientată spre 
ireal, chiar spre ceea ce este imposibil empiric. De aceea, conţinutul 
pur şi valoarea pură a „imperativului categoric” ar continua să 
existe şi atunci când experienţa nu ne-ar livra nicio dovadă pentru 
faptul că un subiect real ar fi acţionat vreodată conform lui - cum ea 


22 Vezi Critica raţiunii pure, pp. 283-286. 

iui poate niciodată, în realitate, să ne dea la modul riguros o astfel 
de dovadă, nu ne este permis să pătrundem în interiorul convinge¬ 
rilor celui care acţionează şi să determinăm tipul „maximelor” care-1 
conduc. Legea morală rămâne totuşi dată „ca un fapt al raţiunii 
pure, de care suntem conştienţi a priori şi care e apodictic cert, chiar 
supozând că nu s-ar putea invoca în experienţă niciun exemplu 
In care ea să fi fost exact urmată.” 23 De întregul declin al ideilor 
noastre de datorie nu ne poate apăra aici decât convingerea clară 
conform căreia, deşi n-au existat niciodată acţiuni care să izvorască 
din astfel de surse pure, cu toate astea, n-ar fi vorba nici aici despre 
faptul dacă s-ar întâmpla un lucru sau altul, „ci dacă raţiunea, ea 
însăşi şi independent de toate fenomenele, porunceşte ce trebuie să 
se întâmple; prin urmare, acţiuni despre care lumea n-a dat poate 
până acum niciun exemplu, despre a căror posibilitate chiar cel ce 
întemeiază totul pe experienţă s-ar putea îndoi foarte mult, totuşi 
sunt poruncite cu îndărătnicie de raţiune.” 24 Tocmai asta constituie 
realitatea specifică, proprie ideii de libertate, faptul că ea, întrucât 
nu se sperie de cerinţa aparentului imposibil, deschide prin aceasta 
adevăratul cerc al posibilului pe care empiristul îl crede închis în 
realul de până acum. Conceptul de libertate devine astfel - aşa cum 
îl exprimă prefaţa la Critica raţiunii practice - „motiv de indignare 
pentru toţi empiriştii, dar şi cheia celor mai sublime principii prac¬ 
tice pentru moraliştii critici, care înţeleg în acest mod că trebuie să 
procedeze neapărat raţional. ” 25 Acest caracter sublim se conturează 
cel mai clar acolo unde legea căreia i se supune individul care vrea 
ceva, neagă şi anulează existenţa empirică a însuşi acestui individ - 
unde viaţa, ca existenţă fizică, este jertfită Ideii. Doar într-o astfel 
de determinare prin motive exterioare şi suprasensibile ale acţiunii 
înţelegem la modul autentic existenţa suprasensibilă: lumea „inteli¬ 
gibilului” în sens critic. Această existenţă nu este inteligibilă decât 
prin mediul voinţei pure. Dacă facem abstracţie de acest lucru, lumea 


23 Vezi Critica raţiunii practice, p. 78. 

24 Vezi întemeierea metafizicii moravurilor, p. 218. 

25 Vezi Critica raţiunii practice, p. 39. 

inteligibilului se scufundă pentru noi, la fel cum nu mai există 
pentru noi nicio lume a formelor empirice, dacă facem abstracţie de 
intuiţia pură a spaţiului - tot aşa cum nu există nicio „natură” a lu¬ 
crurilor fizice altfel decât prin principiul cauzalităţii al intelectului. 

De aceea, şi aici, în centrul abordării singurului „absolut” la 
care ne poate conduce viziunea critică, specificul viziunii funda¬ 
mentale transcendentale este protejat. Această viziune consta în 
aceea că orice instituire a unui obiectiv a fost corelată cu o formă de 
bază a conştiinţei: că orice afirmaţie despre un existent trebuia să-şi 
caute întemeierea şi justificarea într-o funcţie originară a raţiunii. 
Această relaţie este păstrată aici în totalitate. Conceptul unei lumi a 
intelectului - astfel explică Immanuel Kant exact şi concis - este doar 
o poziţie pe care raţiunea se vede nevoită să o ia în afara feno¬ 
menelor, pentru a se concepe pe sine ca practică: „ceea ce n-ar fi 
posibil, dacă influenţele sensibilităţii asupra omului ar fi determi¬ 
nante, dar ceea ce e totuşi necesar, dacă nu vrem să-i contestăm 
conştiinţa de sine însăşi ca inteligenţă, prin urmare ca o cauză 
raţională şi activă prin raţiune, adică ca o cauză acţionând liber”. 26 
Prin urmare, posibilitatea unei astfel de naturi suprasensibile nu 
are nevoie de nicio intuiţie apriorică a unei lumi inteligibile care, în 
acest caz, ar trebui să fie pentru noi şi imposibilă ca suprasensibilă; 
mai mult, în maximele voliţiei nu este vorba decât despre principiul 
determinant al voinţei, „dacă el este empiric sau este un concept al 
raţiunii pure (al conformităţii cu legea raţiunii pure în genere) şi 
cum ar putea fi el un concept.” 27 Cu aceasta, este dată în mod com¬ 
plet explicaţia tezei kantiene atât de mult confundată şi greşit 
interpretată, cum că noi am fi îndreptăţiţi să presupunem inteli¬ 
gibilul doar „în intenţie practică”. Cu privire la folosirea teoretică a 
raţiunii, „causa noumenon ” rămâne totuşi un concept vid, deşi unul 
posibil şi care poate fi gândit. Oricum, întrucât avem nevoie de acest 
concept pentru întemeierea eticii, nu pretindem să cunoaştem 
teoretic natura unei fiinţe, în măsura în care are o voinţă pură; ne 


26 Vezi întemeierea metafizicii moravurilor, p. 267. 

27 Vezi Critica raţiunii practice, p. 77. 

(iHte mai mult decât suficient doar s-o denumim, prin urmare să 
punem în legătură conceptul cauzalităţii cu cel al libertăţii (şi, ceea 
ce este inseparabil de el, cu legea morală ca principiul ei deter¬ 
minant). 28 Cine iese în afara acesteia sau doar tinde spre ea; cine 
încearcă o descriere a lumii inteligibile, în loc să o gândească ca nor¬ 
mă şi sarcină a acţiunii sale; cine vede în ea o existenţă a obiec¬ 
telor, în loc de o ordine conform scopului a inteligenţelor libere, ca 
personalităţi morale: acela a părăsit terenul filosofiei critice. Prin 
libertate, a cărei realitate obiectivă ni se anunţă în legea morală 
„oarecum ca un fapt” 29 , este, desigur, desemnată şi determinată, în 
raport cu lumea fenomenală, o sferă a „în sinelui”. însă nu ne putem 
apropia de ea prin intuiţie şi gândire, ci doar prin acţiune; o putem 
înţelege nu în forma „lucrului”, ci doar în cea a scopului şi a sar¬ 
cinii. Dacă am păstra mereu prezent în minte acest raport, într-o 
deplină claritate, am fi scutiţi de câteva dificultăţi şi de câteva spe¬ 
culaţii subtile asupra teoriei lui Kant despre „lucru în sine” - care, 
desigur, în această expresie, este paradoxală şi echivocă. în semni¬ 
ficaţie practică, „în şinele” nu determină nicidecum „cauza transcen¬ 
dentală” a lumii fenomenale; conduce însă înapoi la „principiul 
inteligibil” al acesteia, întrucât doar prin el îi pot fi cunoscute sem¬ 
nificaţia şi sensul, ne este indicat scopul ultim şi pentru orice voliţie 
şi acţiune empirică. Aşadar, ceea ce se obţine aici nu este o extindere 
a cunoaşterii despre obiectele suprasensibile date, ci o extindere a raţi¬ 
unii teoretice şi a cunoaşterii acesteia cu privire la suprasensibil în 
genere. Ideile îşi pierd acum caracterul lor transcendent: ele devin 
„imanente şi constitutive, întrucât sunt principiile posibilităţii de a 
realiza obiectul necesar al raţiunii pure practice (Binele suveran)”. 30 

Teoria lui Kant despre opoziţia empiric-inteligibil are sem¬ 
nificaţie doar în acest context general. Dacă ne imaginăm - cum a 
facut-o Schopenhauer - caracterul inteligibil în maniera în care 
subiectul volitiv şi-ar fi dat o dată pentru totdeauna caracterul 


28 Idem, pp. 86-87. 

29 Idem, p. 78. 

:><) Idem, p. 162. 

determinant al fiinţei sale într-un act preistoric care stă la baza 
existenţei sale empirice, de care rămâne acum legat inevitabil în 
lumea experienţei, am ajunge atunci astfel într-un labirint extrem 
de încurcat de întrebări metafizice. Căci nu avem nicio singură 
categorie care ne-ar putea explica şi interpreta un raport de acest fel 
„în sine”-fenomen, atemporal-temporal. Orice îndoială însă dispare 
îndată ce învăţătura kantiană este şi în acest punct transpusă din 
nou de pe terenul metafizicii şi al misticii în cel al eticii pure; dacă 
este privită în sensul în care au înţeles-o Schiller şi Fichte. Doar 
atunci vedem că importanţa caracterului inteligibil nu ne trimite 
într-un trecut mitic, ci în viitorul etic. El ne conduce spre certi¬ 
tudinea faptului sarcinii noastre practice infinite. Una şi aceeaşi 
acţiune se află, pe de o parte, sub constrângerea cauzelor trecute şi 
revolute, în timp ce pe de altă parte, sub punctul de vedere al sco¬ 
purilor viitoare şi al unităţii lor sistematice. în primul caz, acţiunea 
îşi primeşte semnificaţia empirică a existenţei, în al doilea, caracterul 
ei de valoare; în primul caz, ea aparţine şirului evenimentelor, în cel 
de-al doilea, ordinii inteligibile a ceea ce ar trebui să fie şi deter¬ 
minării ideale libere. 

Pentru această dublă formă a judecării, Kant se poate baza 
din nou aici pe maxima conştiinţei populare. Pretenţia legitimă 
însăşi a raţiunii umane comune la libertatea voinţei - aşa explică el 
- se întemeiază pe conştiinţa şi premisa admisă a independenţei 
raţiunii de cauze şi instincte sensibile, determinante subiectiv. Omul, 
imaginându-se înzestrat cu o voinţă autonomă, se situează astfel 
într-o altă ordine a lucrurilor şi într-un raport faţă de cauzele 
determinante de un cu totul alt fel decât atunci când se percepe ca 
fenomen în lumea simţurilor şi supune cauzalitatea sa determinării 
exterioare după legile naturii. Faptul că trebuie să-şi reprezinte şi să 
gândească totul în această dublă manieră nu conţine nici cea mai 
mică contradicţie; deoarece, în primul caz, se sprijină pe conştiinţa 
de sine ca obiect afectat prin simţuri, în al doilea, pe conştiinţa de 
sine ca inteligenţă, adică ca un subiect activ care, utilizând raţiunea, 
este independent de legătura pasivă cu impresiile sensibile. 31 Cu 


31 Vezi întemeierea metafizicii moravurilor, p. 266. 

aceasta, determinarea obiectului are loc şi aici conform caracteris¬ 
ticii de bază a metodicii transcendentale, prin intermediul analizei 
judecăţii. Dacă judec că o anumită acţiune pe care am facut-o ar fi 
Lrebuit să nu o fac, atunci o astfel de afirmaţie ar fi lipsită de sens, 
ducă în ea, „eul” ar fi luat doar în semnificaţie simplă. Deoarece eul, 
cu fenomen sensibil-empiric, ca voinţă determinată în aceste con¬ 
diţii, trebuia să îndeplinească acţiunea: dacă am cunoaşte în totalitate 
caracterul empiric al unui om, atunci i-am putea determina dinainte 
acţiunea la fel de exact cum putem calcula anticipat o eclipsă de 
soare sau de lună. în realitate, însă, în judecată este instituit şi vizat 
un cu totul alt raport. Acţiunea este respinsă, având în vedere că în 
ea erau determinante doar motivele corespunzătoare momentului 
respectiv, singular şi accidental, care n-au mai luat în consideraţie 
întregul principiilor teleologice determinante. Eul şi-a negat adevă¬ 
rata „esenţă”, cea inteligibilă, lăsându-se stăpânit de această acci- 
dentalitate de moment a unei situaţii particulare şi a unui singur 
impuls: el produce acelaşi lucru, în măsura în care, din unitatea pos¬ 
tulată a „caracterului” său, examinează şi apreciază maniera 
particulară de acţiune. Astfel, „inteligibilul”, unitatea gândită a 
determinaţiilor normei, apare ca etalonul permanent căruia îi subsu¬ 
măm orice element empiric. Fenomenul este raportat la noumenon 
ca la principiul său propriu-zis; nu în sensul că astfel s-ar cunoaşte 
un substrat suprasensibil dat, ci în sensul că, doar aşa este stabilită 
semnificaţia sa valorică propriu-zisă, poziţia sa în „imperiul sco¬ 
purilor”. 

Faptul că totuşi persistă în forţă ideea de „mundus intelli- 
gibilis”, aşa cum a existat ea începând cu disertaţia, că ideea a ceea 
ce ar trebui să fie se concentrează în genere în prezentarea unei 
„lumi”, se datorează unei cauze profund metodice. Căci acolo unde 
analiza critică ne revelează şi ne face inteligibilă o manieră specifică 
a judecăţii, ea atribuie acestei forme a judecăţii şi o formă parti¬ 
culară a „obiectului”. Această obiectivare este o funcţie de bază a 
raţiunii pure teoretice la care nu putem renunţa; desigur, trebuie să 
distingem însă în fiecare caz singular cărei sfere de valabilitate îi 
aparţin cunoaşterea şi judecata şi, totodată, care, conform acestui 

lucru, este genul de existenţă care se întemeiază pe aceasta. Pentru 
domeniul raţiunii practice, Kant a făcut această cercetare în acea 
secţiune importantă pe care o intitulează Tipologia facultăţii de ju¬ 
decare pure practice. Opoziţia în obiectivarea în sensibil şi în su- 
prasensibil este făcută aici cunoscută pe baza opoziţiei dintre „tip” şi 
„schemă”. Lumea experienţei, lumea fizicii şi a ştiinţei naturii în 
genere se constituie pentru noi prin aceea că intelectul îşi rapor¬ 
tează principiile universale la intuiţiile pure ale spaţiului şi timpului 
- că le înscrie oarecum acestor forme fundamentale pure. Con¬ 
ceptele empirice ale „lucrului” şi ale însuşirilor şi schimbărilor sale 
fizice iau naştere în măsura în care noi „umplem” categoriile pure 
de substanţă şi accident, de cauză şi efect cu un conţinut concret- 
intuitiv: în măsura în care nu gândim substanţa doar ca purtător 
şi ca subiect pur logic al caracteristicilor singulare, ci ca permanenţă şi 
durată; iar cauzalitatea nu doar ca raport al „temeiului” cu „înte¬ 
meiatul” şi dependentul, ci ca determinare a raporturilor obiective 
temporale într-o succesiune empirică de fenomene. Dacă este vorba 
despre caracteristicile inteligibilului, orice astfel de formă de insti¬ 
tuire a obiectului ne este refuzată. Până şi aici există un analogon al 
legii naturii, aşa cum cea mai cunoscută formulă a „imperativului 
categoric” cere voinţei să acţioneze ca şi cum maxima acţiunii sale 
trebuie să devină prin el „lege universală a naturii”. 32 însă, „natura” 
vizată aici nu este existenta sensibilă a obiectelor, ci relaţia siste- 
matică a scopurilor singulare şi sinteza lor armonică într-un „scop 
final”. Ea este un prototip, un tip la care raportăm orice determi- 
naţie particulară a voinţei, şi nu un prototip existent obiectiv care se 
lasă observat pentru sine, independent de această relaţie practică. 
Ceea ce ea are în comun cu lumea fizic-sensibilă este doar momentul 
„permanenţei”, al unei ordini de nezdruncinat pe care ne-o imagi¬ 
năm în ambele deopotrivă - însă, într-un caz, este vorba despre o 
ordine pe care o contemplăm ca existând în afara noastră, în celă¬ 
lalt, despre una pe care o producem activ pe baza autonomiei legii 
morale. 


32 Idem, p. 228. 

Este permisă astfel utilizarea naturii lumii simţurilor ca tip 
ii) unei naturi inteligibile „atâta timp cât nu extind asupra acesteia 
din urmă intuiţiile şi ce depinde de ele, ci raportez la ea numai forma 
Irealităţii în genere [..,]”. 33 Dar dacă are loc acest transfer şi lăsăm 
limitele sensibilului şi ale suprasensibilului să se întrepătrundă 
imperceptibil - rezultă atunci din nou, cu necesitate internă, acea 
formă a misticii pe care Kant o combătuse neîntrerupt începând cu 
Visurile unui vizionar. în măsura în care ceea ce ar trebui să fie este 
transformat într-o imagine, îşi pierde forţa sa productivă, „regula- 
tivă”. Pe această cale ajungem la „misticismul raţiunii practice” 
care transformă în schemă ceea ce servea doar ca simbol, adică atri¬ 
buie observaţii reale, însă nu sensibile (ale unui imperiu impercep¬ 
tibil al lui Dumnezeu) aplicării conceptelor morale, trecând într-o 
stare de exaltare. Iar în acest sens, este important şi caracteristic 
din punct de vedere metodic faptul că spre o astfel de exaltare 
mistică nu ne seduce de exemplu teoria pură a apriorităţii, ci invers, 
întemeierea pur empiristă a eticii, concepţia despre morală ca teorie 
a fericirii. întrucât această viziune nu cunoaşte decât motive sensi¬ 
bile, ea nu poate depăşi niciodată descrierile sensibile, în orice salt 
aparent deasupra experienţei şi în orice reprezentare a unui „dincolo” 
al simţurilor. Dacă raţiunea practică, condiţionată patologic, adică 
guvernând numai interesul înclinaţiilor sub principiul sensibil al 
fericirii, ar fi pusă ca fundament, atunci paradisul lui Mohamed sau 
contopirea (unirea dizolvantă) a teosofilor şi a misticilor cu divini¬ 
tatea, după cum îi place fiecăruia, i-ar impune raţiunii monstruozi¬ 
tăţile lor; şi ar fi tot aşa de bine să n-o avem deloc decât s-o lăsăm 
astfel pradă tuturor himerelor. 34 Şi să nu ne temem că, renunţând 
la astfel de suporturi sensibile, imperativul pur etic ar rămâne ab¬ 
stract şi formal, adică ineficient. „De aceea, este fără temei teama 
că” - iar în cuvinte de acest fel, avem acces total la filosoful Kant - 
„dacă lipsim moralitatea de tot ceea ce o poate recomanda sim¬ 
ţurilor, atunci ea nu va avea forţă de mobilizare, nu va emoţiona şi 


33 Vezi Critica raţiunii practice , p. 100. 

34 Idem, p. 148. 

va găsi doar o aprobare rece, lipsită de viaţă. Dimpotrivă, acolo unde 
simţurile nu mai văd nimic în fata lor, rămânând doar ideea 
inconfundabilă şi de neşters a moralităţii, ar fi necesară mai curând 
temperarea elanului unei imaginaţii nelimitate, pentru a nu o lăsa 
să fie cuprinsă de entuziasm, decât căutarea de sprijin pentru aceste 
idei în imagini şi mijloace puerile, căutare determinată de teama că 
ele ar fi lipsite de forţă. [...] Această întruchipare pură, doar nega¬ 
tivă a moralităţii [...] exclude pericolul fanatismului, care este greşeala 
de a voi să vezi ceva dincolo de hotarele sensibilităţii, adică de a dori 
să visezi conform principiilor (a divaga păstrând raţiunea), tocmai 
pentru că întruchiparea moralităţii este doar negativă. Căci impene¬ 
trabilitatea ideii de libertate face imposibilă orice întruchipare 
pozitivă; legea morală în sine constituie pentru noi un factor de 
determinare suficient şi originar, care nici nu ne permite să căutăm 
un altul în afara ei.” 35 

Teoria lui Kant se sfârşeşte şi aici în ceva „impenetrabil”; 
este însă un cu totul alt raport decât cel cu care ne-am întâlnit 
în cadrul criticii raţiunii teoretice. Dacă vorbim despre „lucrul în 
sine”, dacă afirmăm despre el o formă a existenţei şi, dimpotrivă, 
cognoscibilitatea sa este contestată, ne confruntăm cu dificultăţi 
aparent insolvabile; căci şi instituirea simplei lui existenţe, făcând 
abstracţie de determinarea sa mai îndeaproape, nu se lasă realizată 
decât în acele forme ale cunoaşterii a căror utilizare transcendentă 
critica raţiunii pure vrea să o elimine. în domeniul teoriei kantiene 
a libertăţii suntem scutiţi însă de acest conflict. Inclusiv libertatea şi 
legea morală prezentate în imperativul categoric trebuie recu¬ 
noscute în sens kantian, ca insondabile. Ele înseamnă pentru noi 
„cauza” ultimă pentru orice existenţă şi fenomen, raportând feno¬ 
menul la scopul său final şi ancorându-1 într-o valoare supremă; 
însă, pentru ele însele, nu se mai poate cerceta nimic cu privire la un 
de ce următor. Astfel, în sens pur logic, ne-am încurcat aici într-un 
„gen de cerc” din care, după cum se pare, nu se poate ieşi. Presupunem 


35 Vezi Critica facultăţii de judecare, Editura Trei, 1995, traducere de Vasile Dem. 
Zamfirescu şi Alexandru Surdu, pp. 113-114. 

cA suntem liberi în ordinea cauzelor eficiente, pentru a ne imagina 
In ordinea scopurilor sub legile morale şi ne imaginăm, după aceea, 
ni supuşi acestor legi, deoarece ne-am atribuit libertatea voinţei. 

căci libertate şi legislaţie proprie a voinţei sunt ambele auto¬ 
nome, prin urmare concepte care se pot substitui unul altuia, dar 
tocmai din această cauză nu ne putem servi de unul pentru a-1 ex¬ 
plica pe celălalt şi a-i arăta principiul. Tot ceea ce putem face este să 
reducem la un singur punct de vedere logic (cum se reduc fracţiuni 
diferite de aceeaşi valoare la cea mai simplă expresie).” 36 Această 
dilemă logică nu trebuie să ne inducă în eroare în voliţia şi acţiunea 
noastră. Pentru „faptul” libertăţii nu mai avem nevoie aici de nicio 
altă explicaţie, deoarece indescriptibilul s-a realizat deja pentru noi. 
Limita cunoaşterii nu este o limită a certitudinii: căci o mai mare 
certitudine decât cea pe care ne-o asigură şinele nostru moral, 
personalitatea noastră autonomă, nu poate exista pentru noi. Ra¬ 
ţiunea şi-ar depăşi toate limitele dacă s-ar încumeta să explice cum 
raţiunea pură ar putea fi practică, lucru care ar fi identic cu încer¬ 
carea de a explica cum este posibilă libertatea. Deoarece modul în 
care o lege ar putea fi pentru sine şi nemijlocit factor determinant al 
voinţei, modul în care ar trebui să ne reprezentăm teoretic şi pozitiv 
acest gen de cauzalitate nu se mai lasă înţeles printr-un alt dat 
oarecare, care poate fi arătat teoretic, ci putem şi trebuie să pre¬ 
supunem că o astfel de cauzalitate ar fi doar prin legea morală şi în 
scopul ei. 37 „Impenetrabilul” nu ni se mai opune acum în caracterul 
său abstract de lucru ca o esenţă substanţială necunoscută, ci ni se 
dezvăluie în legea ultimă a inteligenţei noastre ca personalitate 
liberă şi, cu aceasta, deşi este inexplicabil mai departe, devine totuşi 
inteligibil interior. Prin urmare, nu înţelegem necesitatea practică 
necondiţionată a imperativului moral; „dar concepem totuşi incon- 
ceptibilitatea lui, iar aceasta este tot ceea ce se poate cere pe bună 
dreptate unei filosofii care năzuieşte în principii să înainteze până la 
limitele ultime ale raţiunii omeneşti. ’ >38 Este necesar să pătrundem 


36 Vezi întemeierea metafizicii moravurilor, p. 259. 

37 Vezi Critica raţiunii practice, p. 102. 

38 Vezi întemeierea metafizii moravurilor, p. 273. 

însă până în acest punct, şi pentru a împiedica raţiunea, pe de o 
parte, să caute în lumea sensibilă, în dauna moravurilor, cauza su¬ 
premă de acţiune şi un interes inteligibil, însă empiric, „iar pe de 
altă parte, pentru ca ea să nu fâlfâie neputincioasă aripile în spaţiul 
vid pentru ea al conceptelor transcendente sub numele lumii inte¬ 
ligibile, fără a se urni din loc şi să nu se piardă printre himere.” 39 în 
acest punct, întunericul înţelegerii teoretice dispare pentru noi în ac¬ 
ţiune: vom avea însă parte de lumină atâta timp cât ne vom afla în 
mod real în mijlocul acţiunii şi nu vom încerca să o transformăm din 
nou în speculaţii abstracte. 

Unde se sfârşeşte cunoaşterea apare astfel „credinţa morală 
raţională” care pleacă de la libertate ca fapt fundamental, nu pentru 
ca de aici să concluzioneze certitudinea lui Dumnezeu şi a nemuririi, 
ci să o revendice. Caracterul acestor postulate cu care Kant îşi încheie 
expunerea etică, pare mai întâi, din punct de vedere pur metodic, 
îndoielnic determinat. Căci pentru ideile de libertate poate exista, în 
sens strict, tot atât de puţin o completare ulterioară ca şi o înte¬ 
meiere ulterioară. Imperiul a ceea ce ar trebui să fie este limitat şi 
complet epuizat prin această idee, în calitate de principiu suprem, 
însă de la el nu se poate ajunge la imperiul a ceea ce este decât 
printr-o {ierafiaoi; eig aÂÂo yrvoq. Bineînţeles, pentru Kant nu mai 
rămâne nici cea mai mică îndoială în privinţa faptului că în concep¬ 
tul de Dumnezeu nu poate fi dat niciun alt nou fundament, mai 
stabil, al ideii de libertate decât cel care se află în conştiinţa şi în 
valoarea legii morale înseşi. Acest concept nu trebuie să deducă 
valabilitatea ideii de autolegiuire de la o realitate metafizică supre¬ 
mă; ci trebuie doar să pronunţe şi să garanteze aplicabilitatea acestei 
idei la realitatea empiric-fenomenală. Voinţa pură nu se lasă deter¬ 
minată prin ceea ce ea decide, prin cântărirea oportunităţii şi prin 
prevederea consecinţelor empirice ale acţiunii, căci pe ea o caracte¬ 
rizează chiar faptul că nu îşi primeşte valoarea de la ceea ce ea cau¬ 
zează sau realizează, nu prin capacitatea sa de a atinge un anumit 
scop propus, ci doar prin forma voliţiei înseşi, prin convingerea şi 


Idem, p. 270. 

maxima din care izvorăşte. Utilitatea sau lipsa de eficienţă nu poate 
adăuga şi nici lua ceva acestei valori. 40 Pe cât de puţin însă voinţa 
însăşi, în decizia sa, se face dependentă de luarea în considerare a 
succesului, pe atât de puţin putem noi, pe de altă parte, gândind şi 
acţionând practic, să nu acceptăm întrebarea dacă în genere 
realitatea empirică dată a lucrurilor este capabilă să realizeze pro¬ 
gresiv scopul voinţei pure. Dacă ceea ce este şi ceea ce ar trebui să fie 
Hunt sfere complet separate, atunci ideea că ele s-ar putea exclude 
pentru totdeauna, că poruncii a ceea ce ar trebui să fie, a cărei vala¬ 
bilitate necondiţionată nu admite tocmeală, i-ar fi impuse limite de 
nedepăşit pentru realizarea sa, în domeniul existenţei, cel puţin nu 
conţine nicio contradicţie logică. Convergenţa finală a ambelor şiruri, 
afirmaţia că ordinea naturii ar conduce şi ar trebui să conducă în 
cele din urmă, în cursul ei empiric, la o stare a lumii conformă cu 
ordinea scopurilor, nu mai poate fi astfel demonstrată, ci doar 
postulată. Iar conform lui Kant, conţinutul acestei cerinţe constituie 
sensul „practic” al conceptului de Dumnezeu. Dumnezeu nu este 
gândit aici drept creator, drept explicaţie a „începutului” lumii, ci ca 
garanţie a scopului ei moral şi a „sfârşitului” ei. Binele suprem în 
lume, concordanţa finală între „fericire” şi „meritul de a fi fericit” 
este posibilă doar dacă este presupusă o cauză supremă a naturii care 
are o finalitate în conformitate cu convingerea morală. Prin urmare, 
postulatul posibilităţii binelui suprem dedus (a celei mai bune lumi) 
este în acelaşi timp postulatul realităţii unui bine suprem originar, 
respectiv existenţa lui Dumnezeu. 41 Această presupunere nu este 
despre moralitate, însă este necesară prin ea. Trebuie să presupu¬ 
nem o cauză morală a lumii, pentru a stabili un scop final în confor¬ 
mitate cu legile morale; şi atâta timp cât acest scop este necesar, 
trebuie presupusă cu necesitate (adică în acelaşi grad şi din aceeaşi 
cauză) şi legea morală. 42 Cu aceasta, intenţia nu este nici aici, în niciun 
caz, de a-1 concepe pe Dumnezeu, în sens metafizic, ca substanţa 


40 Vezi întemeierea metafizicii moravurilor, pp. 202-203. 

41 Vezi Critica raţiunii practice, p. 150 şi urm. 

42 Vezi Critica facultăţii de judecare, p. 300. 

infinită cu atributele şi proprietăţile sale, ci de a vrea să ne determi¬ 
năm pe noi înşine şi voinţa noastră în funcţie de acestea. 43 Conceptul 
de Dumnezeu este forma concretă sub care ne reprezentăm sarcina 
morală inteligibilă şi îndeplinirea ei empirică progresivă. 

Conform lui Kant, o semnificaţie similară îi revine şi ideii de 
nemurire : deoarece şi ea se naşte pentru noi, în măsura în care îm¬ 
brăcăm ideile despre infinitatea determinării noastre, despre sarcina 
infinită care îi este impusă fiinţei raţionale, în forma duratei şi eter¬ 
nităţii. Conformitatea totală a voinţei cu legile morale este o per¬ 
fecţiune de care o fiinţă raţională a lumii simţurilor nu este capabilă 
în niciun moment al existenţei sale: „cum este totuşi cerută ca 
practic necesară, ea nu poate fi întâlnită decât într-un progres mer¬ 
gând la infinit către acea conformitate deplină şi, după principiile 
raţiunii pure practice, este necesar să se admită un astfel de progres 
practic ca obiectul real al voinţei noastre. ” 44 Mai mult decât în orice 
alt loc al sistemului său, Kant se află aici în continuitatea concepţiei 
filosofice despre lume a secolului al XVIII-lea. Şi el, la fel ca Lessing 
în Educaţia speciei umane, constată în ideea nemuririi cerinţa unei 
posibilităţi infinite de evoluţie a subiectului moral; şi la fel ca 
acesta, refuză să facă din această idee factor determinant al voinţei 
morale, care, pentru speranţa viitorului, trebuie să urmeze mai mult 
legea imanentă autoimpusă. 45 Forţa faptei morale trebuie să fie în 
acest punct, ea însăşi, dovadă suficientă. Orice impuls străin şi 
extern care i-ar fi adăugat ar trebui să o vlăguiască şi să o dezo¬ 
rienteze în sine. Presupunând că ar exista un mijloc de a demonstra 
prin argumente logice nemurirea individului, astfel încât să devină 
un fapt neîndoielnic, din punctul de vedere al acţiunii, s-ar pierde 
mai mult decât s-ar câştiga. încălcarea legii morale, în certitudinea 
unei viitoare dreptăţi penale, ar fi imediat evitată, ceea ce a fost po¬ 
runcit ar fi fost realizat; „dar cum simţământul din care trebuie să 
se întâmple acţiunile, nu poate fi insuflat în noi prin niciun fel de 


43 Idem, p. 286. 

44 Vezi Critica raţiunii practice, pp. 149-150. 

45 Vezi mai sus, capitolul al doilea, „Critica metafizicii dogmatice”. 

poruncă [...], cele mai multe dintre acţiunile conforme legii s-ar face 
din frică, puţine numai din speranţă şi niciuna din datorie, iar o 
valoare morală a acţiunilor, singura de care depinde valoarea per¬ 
soanei şi chiar aceea a lumii în ochii înţelepciunii supreme, nu ar 
mai exista. Purtarea oamenilor, atâta timp cât natura lor ar rămâne 
aşa cum e, ar fi deci transformată intr-un simplu mecanism în care, 
ca şi într-o piesă de marionete, totul ar gesticula bine, dar unde în 
figuri nu s-ar întâlni totuşi viaţă.”* 6 Astfel, însuşi momentul in¬ 
certitudinii, care, în sens pur teoretic, este fixat ideii de nemurire, 
eliberează viaţa noastră de rigiditatea cunoaşterii abstracte şi îi dă 
culoarea fermităţii şi a faptei. „Credinţa raţională practică” ne ghi¬ 
dează în acest punct orice deducţie logică, deoarece ea, pornind direct 
din centrul acţiunii, pătrunde din nou nemijlocit în domeniul acţi¬ 
unii, determinându-i direcţia. 

Sistemul critic al eticii se încheie odată cu teoria postu¬ 
latelor - să trecem aici încă o dată în revistă fazele principale din 
evoluţia concepţiei etice despre viaţă a lui Kant. în acest scop, pro¬ 
blema nemuririi ne poate servi drept fir conducător, întrucât stră¬ 
bate toate momentele speculaţiei kantiene. Ea apare deja în prima 
perioadă, orientată în esenţă spre ştiinţa şi filosofia naturii: ima¬ 
ginea despre lume a astronomiei moderne, cosmologia şi cosmofizica 
lui Newton serveşte drept fundament pentru consideraţiile meta¬ 
fizice despre permanenţa şi capacitatea evolutivă a sufletului. Lu¬ 
mea a ceea ce este şi a ceea ce ar trebui să fie încă nu sunt separate 
aici, ci privirea trece direct de la una la cealaltă. Opoziţiile dintre ele 
se anulează în unitatea dispoziţiei estetice care stă la baza acestei 
abordări a lumii. „Oare sufletul nemuritor - astfel încheie Kant 
Istoria generală a naturii şi teoria cerului - trebuie să rămână legat 
în toată infinitatea duratei lui viitoare de acest punct al cosmosului, 
de Pământ? [...] Cine ştie dacă nu îi este hărăzit să cunoască 
vreodată îndeaproape acele îndepărtate sfere ale construcţiei lumii, 
precum şi excelenţa alcătuirii lor, lucruri ce îi incită curiozitatea de 
la distanţă? Poate că în jurul lor se formează alte câteva sfere ale 


46 Vezi Critica raţiunii practice, p. 173. 

sistemului planetar, pentru ca, după scurgerea completă a timpului 
prescris existenţei noastre aici, să ne pregătească noi locuinţe în alte 
ceruri. Cine ştie dacă acei trabanţi nu se învârt în jurul lui Jupiter 
pentru ca vreodată să ne lumineze? [...] Intr-adevăr, dacă sufletul ne 
este plin de asemenea concepţii, atunci privirea unui cer înstelat 
într-o noapte senină produce un fel de satisfacţie pe care nu o simt 
decât sufletele nobile. în liniştea generală a naturii şi a simţurilor, 
facultatea ascunsă a cunoaşterii a spiritului nemuritor vorbeşte o 
limbă ce nu poate fi numită şi dă concepte nedesfăşurate, care pot fi 
simţite, însă care nu se pot descrie.” 47 Pentru Kant, se produce deja 
aici acea analogie curentă pe care Critica raţiunii practice a expri¬ 
mat-o şi dezvoltat-o mai târziu în celebrele cuvinte-cheie. „Cerul 
înstelat deasupra mea şi legea morală în mine'’ se indică reciproc şi 
servesc unul altuia spre interpretare. „Pe ambele nu am voie să le 
cercetez şi să le presupun numai, ca şi când ar fi învăluite în întu¬ 
necimi sau situate în extravagant, în afara orizontului meu; le văd 
în faţa mea şi le leg nemijlocit cu conştiinţa existenţei mele. Primul 
începe din locul pe care-1 ocup în lumea sensibilă externă şi lărgeşte 
conexiunea în care mă aflu, în spaţiul imens de lumi peste lumi şi de 
sisteme peste sisteme, şi pe deasupra în durata ilimitată a mişcărilor 
lor periodice, a începutului şi duratei lor. Al doilea începe de la eul 
meu invizibil, de la personalitatea mea şi mă reprezintă într-o lume 
care are o adevărată infinitate, de care numai intelectul îşi poate da 
seama şi de care (iar prin ea, în acelaşi timp, şi cu toate acele lumi 
vizibile) mă recunosc legat, nu ca în prima, numai contingent, ci în 
chip universal şi necesar.” 48 Dacă reţinem aceste cuvinte, alături de 
consideraţiile finale din Istoria generală a naturii şi teoria cerului, 
atunci, în orice înrudire profundă a dispoziţiei intelectuale funda¬ 
mentale, se clarifică în acelaşi timp progresul decisiv realizat prin 
Critica raţiunii pure. Observarea naturii şi observarea scopului sunt 
acum tot atât de unite pe cât de separate, legate, cât şi opuse una 
alteia. Această dublă determinare trebuie reţinută, dacă pe de o 


47 Istoria generală a naturii şi teoria cerului, p. 368 şi urm. 
46 Vezi Critica raţiunii practice, „Concluzie”, p. 186. 




i»81 


Structura eticii critice 


parte, ştiinţa, în propriul ei domeniu, vrea să fie ferită de orice 
atacuri străine, de orice explicaţie prin scopuri transcendente - şi 
dacă, pe de altă parte, moralitatea vrea să fie păstrată în forţa mo¬ 
tivelor ei pure şi specifice. Ni se permite la fel de puţin să punem 
întrebări cu privire la „interiorul naturii”, necondiţionat, spiritual 
care este şi rămâne mai mult „o simplă iluzie” 49 , la fel cum, pe de 
altă parte, pentru imperiul libertăţii şi al ceea ce ar trebui să fie, nu 
avem voie să căutăm niciun fel de alte justificări şi explicaţii decât 
cele care se află în conţinutul legii morale supreme. Ambele cerinţe 
au fost încălcate în evoluţia culturii empiric-istorice. „Reflecţia asu¬ 
pra lumii a început de la spectacolul cel mai splendid pe care pot să-l 
prezinte simţurile omeneşti şi pe care poate să-l cuprindă în marea lui 
întindere intelectul nostru şi a sfârşit cu astrologia. Morala a înce¬ 
put cu cea mai nobilă proprietate a naturii morale, a cărei dezvoltare 
şi cultură vizează foloase infinite şi s-a încheiat cu fanatismul sau cu 
superstiţia.” 50 Doar critica raţiunii teoretice şi a celei morale ne 
poate apăra de aceste căi greşite - poate să ne împiedice ca, în loc să 
explicăm matematic şi mecanic rotaţia corpurilor cereşti, să o explicăm 
prin forţe spirituale şi inteligenţe conducătoare şi ca, pe de altă parte, 
să încercăm să descriem în imagini sensibile legile pure ale ceea ce 
ar trebui să fie şi ale ordinii inteligibile care ni se revelează în ele. 
A înţelege bine această diferenţă, acest „dualism” între idee şi expe¬ 
rienţă, între ceea ce este şi ceea ce ar trebui să fie şi a afirma în şi 
prin el unitatea raţiunii reprezintă acum sarcina cea mai generală 
pe care şi-o propune sistemul critic. 

Odată cu această unitate obiectivă a sistemului său, între¬ 
zărim acum şi unitatea personalităţii lui Kant, caracterul omului cu 
simţ critic incoruptibil pentru adevăr şi cu convingerea sa morală de 
nezdruncinat şi netulburată de nicio îndoială, cu rigurozitatea cum¬ 
pătată a gândirii şi entuziasmul voinţei. în decursul evoluţiei lui 
Kant ca gânditor şi scriitor, această dublă trăsătură a fiinţei sale s-a 
conturat tot mai determinat. în operele de tinereţe, cele în care, 


49 Vezi Critica raţiunii pure, p. 263. 

50 Vezi Critica raţiunii practice, p. 187. 

alături de gândirea analitică, mai domină încă şi deplina forţă a fan¬ 
teziei sintetice, ideile lui Kant se lasă adesea antrenate într-o exube¬ 
ranţă aproape lirico-entuziastă: iar în Istoria generală a naturii şi 
teoria cerului, numeroase trăsături mai indică faptul că ne aflăm 
aici în perioada sentimentalismului. însă, cu cât Kant progresează, 
cu atât mai mult se desparte în această privinţă de tendinţa senti¬ 
mentală a epocii. în lupta împotriva idealurilor morale şi estetice ale 
epocii sentimentalismului, el stă acum alături de Lessing. în acest 
sens, este caracteristic mai ales modul în care, în prelegerile sale 
despre antropologie, preia şi confirmă renumita judecată pe care 
Lessing a emis-o despre Klopstock în Litteraturbriefen. Klopstock nu 
mai este demult pentru el „un adevărat poet”, deoarece i-ar fi re¬ 
fuzată adevărata forţă a plăsmuirii: el ar impresiona doar „per 
Sympathie”, în măsura în care el însuşi vorbeşte ca un afectat. Dar 
şi mai nemilos se îndreaptă judecata literară şi etică a lui Kant îm¬ 
potriva întregului gen al „scriitorului de romane”, care, precum 
Richardson, proiectează în personajele sale imagini ale unei perfec¬ 
ţiuni ideale şi care, prin acestea, vizează să incite voinţa spre emulaţie. 
Pentru el, toţi aceşti „maeştri în genul de scriitură sentimentală şi 
afectată” sunt doar „mistici ai gustului şi sentimentului”. 51 Căci, 
fireşte, sentimentele stârnesc lacrimi, însă nimic în lume nu se uscă 
mai repede decât lacrimile; dimpotrivă, principiile acţiunii trebuie 
construite pe concepte: „[...] pe orice altă bază nu se pot produce 
decât apucături care nu pot da persoanei niciun fel de valoare mo¬ 
rală, ba nici măcar o încredere în sine însăşi, fără care nu poate avea 
loc conştiinţa simţământului ei moral şi a unui astfel de caracter, 
binele suveran în om.” 52 Asupra „rigorii” mult invocate şi mult 
deplânse a eticii kantiene se revarsă deplina lumină doar în acest con¬ 
text. Ea este reacţia modului de gândire tipic masculin al lui Kant 
împotriva moleşirii şi răsfăţului pe care le vedea domnind peste tot 

51 Pentru opiniile lui Kant despre Klopstock şi Richardson, vezi Otto Schlapp, Kants 
Lehre vom Genie und die Entstehung der „Kritik der Urteilskraft” [Teoria kantiană a 
geniului şi constituirea Criticii facultăţii de judecare], Gottingen 1901, pp. 170, 175 
şi 299. 

52 Vezi Critica raţiunii practice , p. 181. 

în jurul lui. în acest sens, el a fost înţeles, într-adevăr, de cei care au 
experimentat pe cont propriu valoarea şi forţa operei kantiene de 
eliberare. Nu doar Schiller, care deplânge categoric într-o scrisoare 
către Kant că, pentru o clipă, a putut câştiga „prestigiul unui ad¬ 
versar” al eticii kantiene 53 , ci şi Wilhelm von Humboldt, Goethe şi 
Holderlin sunt de acord în această privinţă. Goethe preamăreşte ca 
„merit nepieritor” al lui Kant faptul că „a salvat morala din starea 
servilă şi fără vlagă în care căzuse prin simplul calcul al fericirii” şi, 
astfel, „ne-a reîntors din acea slăbiciune în care eram cufundaţi”. 54 
Aşadar, din punct de vedere istoric, însuşi caracterul „formal” al eticii 
kantiene s-a dovedit a fi adevăratul moment fertil şi eficient; chiar 
prin faptul că etica lui Kant înţelegea legea morală în cea mai mare 
puritate şi abstracţie a sa, ea a intervenit direct şi concret în viaţa 
naţiunii şi a epocii, dându-i o nouă direcţie. 


Vezi Fr. Schiller, Scrisoare către Kant din 13 iunie 1794, în Kant, Werke, voi. X 
(Briefe von und an Kant, partea a Il-a: 1790-1803), ed. de Ernst Cassirer, Berlin 
1921, p. 241 şi urm. [„prestigiu ca adversar al dumneavoastră” (IX, p. 487)]. 
r ’ 4 Johann Wolf gang von Goethe către Friedrich Theodor Adam Heinrich von Miiller, 
29 aprilie 1818, în: Goethes Gesprăche, volumul al Il-lea, pp. 417-420. 

într-o scrisoare către Schiitz din 25 iunie 1787, prin care 
anunţă terminarea manuscrisului Criticii raţiunii practice, Kant 
refuză discutarea părţii a doua a Ideilor lui Herder, în revista 
de literatură din Jena, argumentând că trebuie să se ţină la distanţă de 
orice activităţi secundare pentru a putea progresa înspre înteme¬ 
ierea criticii gustului. Astfel, în această perioadă, una dintre cele 
mai fertile ale vieţii sale, i se aglomerau marile sarcini literare şi 
filosofice. Nu există acum niciun moment de odihnă, ci consecinţa 
internă a evoluţiei ideii trimitea neîncetat, mai departe, la noi pro¬ 
bleme. Ceea ce marile spirite obişnuiau să-şi permită doar în epocile 
fericite ale tinereţii sau maturităţii, anume continua autodepăşire - 
Kant a experimentat, în sensul cel mai profund, mult mai târziu, în 
intervalul cuprins între şaizeci şi şaptezeci de ani. Operele acestei 
epoci arată forţa creatoare a tinereţii unită cu maturitatea şi de¬ 
săvârşirea vârstei. Ele sunt în acelaşi timp construibile şi desăvâr- 
şibile: vizează simultan deschiderea de noi domenii de probleme şi a 
unei ordini arhitectonice tot mai determinate a materialului ideatic 
obţinut. în ceea ce priveşte Critica facultăţii de judecare, la prima 
vedere pare că în ea această din urmă caracteristică le depăşeşte pe 
toate celelalte. Conceperea operei pare mai întâi determinată mai 
mult prin meditaţii asupra descompunerii sistematice a conceptelor 
principale şi fundamentale ale criticii decât prin descoperirea unei 

noi legităţi specifice a conştiinţei. Căci facultatea de judecare îşi pre¬ 
zintă prima delimitare conceptuală în funcţie de o intermediere care 
upare între raţiunea teoretică şi raţiunea practică şi care vrea să le 
lege pe ambele într-o nouă unitate. Conform ideilor de bază ale teoriei 
critice, natură şi libertate, Sein şi Sollen trebuie să rămână sepa¬ 
rate. Se caută totuşi o poziţie din care noi să le vedem nu atât în 
diferenţa lor, cât în relaţia lor mutuală, nu atât în separarea lor 
conceptuală, cât mai mult în raportul lor armonic. Deja prefaţa la 
Critica facultăţii de judecare o tratează ca pe un „mijloc de legătură 
a celor două părţi ale filosofiei într-un întreg”. „Conceptele naturii 
care conţin a priori temeiul pentru orice cunoaştere teoretică se 
bazau pe legiferarea intelectului. - Conceptul libertăţii care conţine 
a priori temeiul pentru toate prescripţiile practice, necondiţionate 
sensibil, se baza pe legiferarea raţiunii. [...] Numai că în familia 
facultăţilor de cunoaştere superioare mai există totuşi un termen 
mediu între intelect şi raţiune. Aceasta este facultatea de judecare, 
despre care avem motive să presupunem, prin analogie, că ea trebuie 
de asemenea să conţină, dacă nu o legiferare proprie, cel puţin un 
principiu a priori propriu de a căuta legi, în orice caz un principiu a 
priori doar subiectiv. Chiar dacă acestui principiu nu-i revine un câmp 
de obiecte ca domeniu al său, el poate avea totuşi un anumit teri¬ 
toriu pentru al cărui specific să fie valabil numai acest principiu.” 1 

în literatura kantiană, o viziune sigură şi unanim acceptată 
a devenit faptul că analogia la care Kant face trimitere aici a consti¬ 
tuit pentru el adevăratul fir roşu în descoperirea problemei Criticii 
facultăţii de judecare. Estetica lui Kant nu s-a născut - aşa se spune 
- din interesul nemijlocit pentru problemele artei şi ale formării 
artistice şi nu a fost unită cu problema finalităţii naturii într-o 
singură operă, dintr-o necesitate fundamentată în lucrul însuşi. în 
ambele cazuri s-a dovedit mai mult predilecţia lui Kant pentru 
divizarea artistică şi exterioară a sistemului, pentru clasificări 
şi subclasificări ale conceptelor şi pentru încadrarea facultăţilor de 


1 Vezi Critica facultăţii de judecare, traducere de Vasile Dem Zamfirescu, Editura 
Trei, Bucureşti, 1995, pp. 22-23. 

cunoaştere într-o „familie” singulară. Dacă urmărim această viziune 
asupra constituirii istorice a Criticii facultăţii de judecare, efectul ei 
istoric trebuie să apară asemeni unei minuni. Căci acum se produce 
lucrul straniu: faptul că Immanuel Kant, cu această operă, care pare 
că se naşte în totalitate din premisele specifice şi care pare conce¬ 
pută exclusiv pentru umplerea unei lacune a acestei sistematici, 
pătrunde mai mult decât cu oricare altele în întregul formării spi¬ 
rituale a timpului său. Pornind de la Critica facultăţii de judecare, 
atât Goethe, cât şi Schiller - fiecare în manieră proprie - şi-au găsit 
şi stabilit relaţia lor interioară cu Kant; şi pornind de la această 
operă, mai mult decât de la oricare alta, a fost introdusă o nouă mişcare 
a gândirii ce a determinat direcţia întregii filosofii postkantiene. 
Este admirată adesea „fericita întâmplare”, deşi insuficient explicată, 
graţie căreia ceea ce la început a fost doar un rezultat al evoluţiei 
schematismului transcendental a devenit expresia celor mai pro¬ 
funde probleme ale formării spiritului în secolul al XVIII-lea şi la 
începutul secolului al XlX-lea. Faptul că Immanuel Kant, com¬ 
pletând şi desăvârşind doar structura scolastică a teoriei sale, ajunge 
într-un punct crucial al tuturor intereselor vii spirituale ale epocii 
sale - că lui, în special, i-a reuşit pornind de aici să construiască 
„conceptul poeziei goetheene” 2 : acest fapt este şi rămâne un ciudat 
paradox istoric. Iar pentru a accentua paradoxul, mai apare aici încă 
un moment. Ceea ce l-a atras pe Goethe la Critica facultăţii de 
judecare n-a fost doar conţinutul ei, ci maniera în care a fost constru¬ 
ită. De dragul acestei unicităţi a construcţiei el a mărturisit că a 
datorat acestei opere „o perioadă foarte fericită a vieţii”. „Am găsit 
aici puse împreună cele mai disparate preocupări ale mele, am văzut 
abordate atât produsele artei, cât şi pe cele ale naturii; cele două 
facultăţi de judecare, estetică şi teleologică, se clarificau reciproc [...] 
M-a bucurat faptul că arta poetică şi ştiinţa comparată a naturii 
erau atât de îndeaproape înrudite, ambele supunându-se aceleiaşi 


2 Vezi Wilhelm Windelband, Die Geschichte der neueren Philosophie in ihrem 
Zusammenhange mit der allgemeinen Kultur und den besonderen Wissenschaften 
dargestellt, două volume, ed. a 3-a, Leipzig, 1904, voi. II, p. 173. 

facultăţi de judecare”. 3 Dar tocmai această trăsătură de bază care 
l-a atras pe Goethe a constituit dintotdeauna motivul de supărare 
pentru critica filosofică de specialitate. Ceea ce pentru Goethe a consti¬ 
tuit cheia propriu-zisă a înţelegerii, era privit în general, şi în special 
pentru concepţia modernă, drept una dintre cele mai stranii 
trăsături ale concepţiei kantiene şi ale manierei kantiene de expu¬ 
nere. însuşi Stadler îşi exprimă uimirea în acest sens, cu o atât de 
fină înţelegere, urmărind peste tot structura Criticii facultăţii de 
judecare teleologice. El găseşte că sinteza dintre problema estetică şi 
problema teleologiei naturii este foarte puţin conformă cu scopul, 
deoarece a condus la atribuirea unei valori prea mari unui moment 
cu o semnificaţie pur formală şi, cu aceasta, la interpretarea greşită 
a valorii profunde a cărţii. 4 Ne confruntăm aşadar aici cu o dilemă 
aparte: ceea ce, la analiza pură a conţinutului filosofic al Criticii fa¬ 
cultăţii de judecare, pare că s-a dovedit o componentă relativ acci¬ 
dentală şi dispensabilă a operei, apare pe de altă parte ca moment 
esenţial al înţelegerii sale istorice şi al eficienţei sale universale. Să 
ne resemnăm cu acest rezultat - sau nu cumva totuşi între divizi¬ 
unea formală a Criticii facultăţii de judecare şi problema ei funda¬ 
mentală obiectivă există un raport profund, care s-a ascuns pentru 
noi treptat, în timp ce era încă accesibil formării spirituale a secolului 
al XVIII-lea, pornind de la premisele sale caracteristice? 

Această întrebare ne trimite în acelaşi timp spre o dificultate 
generală opusă înţelegerii istorice şi sistematice a Criticii facultăţii de 
judecare. O trăsătură de bază a metodicii transcendentale kantiene 
o constituie faptul că se raportează întotdeauna la un anumit „fapt” 
care va face obiectul criticii filosofice. Pe cât de dificil poate fi acest 
tip de critică, obiectul spre care se îndreaptă este stabilit totuşi de la 
început. Pentru Critica raţiunii pure, acest fapt era dat în forma şi 
structura matematicii şi a fizicii matematice; pentru Critica raţiunii 


3 Johann Wolfgang von Goethe, Einwirkung der neueren Philosophie, în: Werke, secţ. 
a doua, voi. XI, pp. 47-53. 

4 August Stadler, Kants Teleologie und ihre erkenntnisstheoretische Bedeutung. Eine 
Untersuchung, Berlin, 1874, p. 25. 

practice punctul de plecare l-a constituit comportamentul „raţiunii 
umane comune” şi criteriul de care ea se serveşte în orice apreciere 
morală. însă pentru problemele pe care Kant le sintetizează în con¬ 
ceptul unitar de „facultate de judecare”, pare că mai întâi lipseşte o 
astfel de bază a cercetării. Orice disciplină ştiinţifică particulară ce 
ar putea fi invocată ca exemplu aici, la fel ca orice direcţie a conşti¬ 
inţei specifice, caracterizată psihologic, pe care voiam de exemplu să 
ne bazăm, se dovedeşte nesatisfăcătoare la o examinare mai exactă: 
căci de la problemele ştiinţei descriptive şi clasificatoare a naturii 
niciun drum nu conduce în mod direct la problemele formării es¬ 
tetice, şi invers, pornind de la conştiinţa estetică nu poate fi găsită 
nicio cale de acces spre conceptul de scop ca metodă specifică ob¬ 
servării naturii. Aşadar, în orice caz, părţile - niciodată însă întregul 
- între care trebuie să se producă totuşi legătura spirituală, par că 
sunt aici capabile de o certitudine transcendentală într-un „dat” 
unitar al raţiunii. Şi, totuşi, şi aici trebuie presupusă o astfel de 
unitate a problemei la care se poate raporta întrebarea filosofică, 
dacă Critica facultăţii de judecare nu vrea să însemne un salt în vid, 
ci vrea să evolueze din problemele de până acum, într-un soi de 
continuitate şi rigoare metodică. înainte să trecem la analiza ches¬ 
tiunilor particulare ale Criticii facultăţii de judecare, să încercăm 
mai întâi să determinăm mai exact această unitate de bază - încer¬ 
care care ne constrânge, desigur, să părăsim pentru o clipă căile 
sistematicii critice şi să ne reîntoarcem la primele origini istorice şi 
obiective ale metafizicii. 


2 . 

Prima definiţie pe care o dă Kant facultăţii de judecare ca o 
facultate care legiferează a priori trimite mai degrabă la o problemă 
a logicii „formale” generale decât la o problemă fundamentală a 
filosofiei transcendentale. „Facultatea de judecare în genere - aşa 
explică Kant - este facultatea de a gândi particularul ca fiind cuprins 
în general. Dacă este dat generalul (regula, principiul, legea), atunci 

('acuitatea de judecare care îi subsumează particularul (şi atunci 
când ea, ca facultate de judecare transcendentală, indică a priori 
condiţiile în care, în mod exclusiv, poate fi realizată subsumarea) 
este determinativă. însă dacă este dat numai particularul, pentru 
care ea trebuie să găsească generalul, atunci facultatea de judecare 
este doar reflexivă ,” 5 Conform acestei explicaţii, problema facultăţii 
de judecare ar coincide cu problema formării conceptului: căci con¬ 
ceptul sintetizează exemplarele singulare intr-un gen supraordo¬ 
nat, gândindu-le conţinute în universalitatea acestuia. Simpla 
cunoştinţă istorică ne învaţă însă că în această problemă logică, în 
aparenţă atât de simplă, se află ascunsă o multitudine de probleme 
care se raportează la teoria despre „esenţă” şi care o determină în 
mod decisiv. Socrate este numit de Aristotel cel care a descoperit 
conceptul, deoarece a aflat primul că raportul particular-universal 
exprimat prin concept este îndoielnic. în întrebarea lui n ean, pe 
care o adresează conceptului, i s-a revelat un nou sens al întrebării 
generale asupra fiinţei. Iar acest sens se manifestă în deplină puri¬ 
tate în măsura în care „eidos- ul” socratic se dezvoltă mai departe 
în „ideea” platoniciană. în această ultimă formulare, problema 
raportului universal-particular este ridicată imediat pe un nou nivel 
al abordării. Căci acum universalul nu mai apare - cum încă mai 
apărea în interpretarea socratică - doar ca sinteza pe care o cunosc 
singulariile în şi prin gen, ci el este prototip al oricărei configurări 
singulare. în „imitarea” universalului şi prin „participarea” la aces¬ 
ta, lucrurile particulare „sunt”, întrucât le este atribuită în genere 
o oarecare formă de existenţă. Cu această idee fundamentală începe o 
nouă evoluţie în întreaga istorie a filosofiei. Fără îndoială că ar fi prea 
simplu dacă am caracteriza această evoluţie prin faptul că problema 
raportului universal-particular este transpusă prin ea din sfera lo¬ 
gicii în cea a metafizicii. Căci logica şi metafizica ar fi presupuse 
astfel drept componente cunoscute, în timp ce adevăratul interes al 


5 Vezi Critica facultăţii de judecare, p. 25. 

progresului ideatic cu care ne confruntăm aici constă mai mult în 
cunoaşterea modului în care ambele domenii se formează treptat şi 
îşi determină limitele doar în acţiune reciprocă. O astfel de deter¬ 
minare strictă a limitei este înfăptuită la Aristotel doar aparent. 
Aristotel nu este în niciun caz „empirist”; nici pentru el, în centrul 
cercetării nu se află fixarea singularului şi a singulariilor, ci sur¬ 
prinderea esenţei. Unde Socrate şi Platon puseseră însă problema 
conceptului, el vede o problemă ontologică concretă. în locul lui 
neazi al lui Socrate, apare m ti t)v ei vai. problema conceptului se 
transformă în problemă a scopului. Scopul însuşi nu rămâne însă 
limitat la scopuri şi executări tehnice ale oamenilor, ca la Socrate, ci 
în acelaşi timp se încearcă o demonstraţie în privinţa lui ca fun¬ 
dament ultim pentru orice fenomen al naturii. Doar universalul 
scopului conţine cheia pentru cunoaşterea universalităţii esenţei. în 
orice diversitate şi particularitate a devenirii empirice se conturează 
un element universal şi tipic care oferă direcţia acestei deveniri. 
Lumea „formelor” nu există dincolo de fenomene ca un existent pentru 
sine şi separat; ci este prezentă interior în fenomenele însele ca un 
întreg de forţe active conform scopului, care intervin, reglând şi 
dirijând, în desfăşurarea fenomenului material. De aceea, în sis¬ 
temul aristotelic, conceptul de evoluţie este menit să niveleze opoziţia 
dintre materie şi formă, dintre particular şi universal. Singularul nu 
„este” universalul; însă tinde să devină unul, parcurgând cercul 
formărilor sale posibile. în această trecere de la posibil la real, de la 
potenţă la act constă ceea ce Aristotel surprinde în cel mai general 
sens în conceptul de mişcare. Conform conceptului ei pur, mişcarea 
naturală este ca atare mişcare organică. Aşadar, entelechia aristo¬ 
telică vrea să însemne umplerea a ceea ce înainte a fost căutat în 
conceptul eirfos-ului lui Socrate şi în ideea platoniciană. Pentru 
Aristotel, întrebarea în ce raport stă particularul cu universalul, 
cum este el separat şi totuşi identic cu acesta, este soluţionată în 
ideea de scop; căci această idee este cea prin care noi înţelegem 
direct modul în care orice fenomen singular se concentrează în 

întreg şi este condiţionat de un întreg răspândit. Fiinţă şi devenire, 
formă şi materie, lume inteligibilă şi sensibilă apar unite în scop; 
nici apare adevărata realitate concretă care cuprinde în sine toate 
aceste opoziţii ca determinaţii specifice. 

Sistemul neoplatonic, orientat spre sinteza ideilor funda¬ 
mentale aristotelice şi platoniciene, acceptă această relaţie; conceptul 
de evoluţie primeşte însă în el o altă marcă decât la Aristotel. Dacă 
pentru acesta, evoluţia era legată mai întâi de fenomenul vieţii 
organice, Plotin caută să o reproducă în semnificaţia sa cea mai 
largă şi mai abstractă, înţelegând prin ea nu atât devenirea natu¬ 
rală, cât mai mult, acea trecere de la unul şi priorul absolut la existenţa 
intermediată şi dedusă care constituie concepţia fundamentală a 
sistemului său. Cu aceasta, evoluţia apare aici în forma metafizică 
a emanaţiei: ea este acel proces originar prin care linia descendentă, 
de la esenţa primordială inteligibilă până la lumea simţurilor, se 
realizează pe anumite faze şi niveluri. în această formulare a pro¬ 
blemei apare însă distinct acum, pentru prima dată în istoria filosofiei, 
relaţia şi corelaţia ideatică între problema biologică şi cea estetică, 
între ideea de organism şi ideea de frumos. Conform lui Plotin, 
ambele îşi au originea în problema formei şi exprimă, deşi în sens 
diferit, raportul lumii pure a formei cu lumea fenomenelor. La fel 
cum în zămislirea animalelor nu se află în joc cauze pur materiale şi 
mecanice, ci /ogos-ul creator este activ din interior ca cel ce mişcă 
propriu-zis şi transferă structura genului asupra individului ce ia 
fiinţă: tot aşa, şi procesul creator prezintă în artist acelaşi raport, 
văzut însă dintr-o altă perspectivă. Deoarece şi aici ia amploare în 
lumea materiei ideea care există iniţial doar ca ceva spiritual şi, cu 
aceasta, ca unu indivizibil; prototipul spiritual pe care artistul îl 
poartă în sine constrânge materia şi o transformă în reflex al uni¬ 
tăţii formei. Pe cât de desăvârşit se întâmplă acest lucru, cu atât mai 
pur se realizează fenomenul frumosului. De fapt, în această singură 
idee este conţinut deja produsul esteticii idealiste, întrucât, înainte 
de Kant, avusese o formă sistematică riguroasă. Estetica specula¬ 
tivă, care provine din cercul Academiei Florentine şi merge apoi de la 



Kant. Viaţa şi opera 


292 


Michelangelo şi Giordano Bruno până la Shaftesbury şi Winckelmann, 
este exclusiv o continuare şi configurare a motivelor fundamentale 
atinse la Plotin şi în neoplatonism. în cadrul acestei concepţii 
globale, opera de artă este văzută doar ca o dovadă singulară, în 
special marcantă, a acelei „forme interioare” pe care se bazează 
în genere contextul universului. Construcţia şi ordonarea sa este ex¬ 
presia singulară direct intuitivă pentru ceea ce este lumea ca întreg. 
El îi arată, precum într-o secţiune a existenţei, legea care o pă¬ 
trunde; el indică acea relaţie permanentă a tuturor momentelor 
singulare al cărei exemplu suprem şi desăvârşit îl vedem în cosmosul 
însuşi. Unde observaţia empirică vede doar distanţa în spaţiu şi 
timp, unde lumea se descompune deci pentru ea într-o majoritate de 
părţi simple, intuiţia estetică vede acolo acea întrepătrundere a 
forţelor creatoare pe care se bazează atât posibilitatea frumosului, 
cât şi posibilitatea vieţii: căci ambele fenomene, atât al frumuseţii, 
cât şi al vieţii, sunt cuprinse într-un singur fenomen singular al 
formării. 

Din acest punct, însă, metafizica speculativă va fi împinsă 
mai departe la un alt rezultat, pretins şi prefigurat prin însăşi pro¬ 
blema pe care ea o pune. Faptul de a fi format pe care îl dovedeşte 
realul atât ca întreg, cât şi în părţile sale singulare în general şi în 
particular, este inteligibil din punctul de vedere al acestei metafizici 
doar dacă cauza ei poate fi demonstrată într-un intelect suprem, 
absolut. Teoria abstractă a /ogos-ului îşi primeşte astfel marca 
sa specifică teologică. Realul este formă şi are formă, deoarece în 
spatele lui se află o inteligenţă dătătoare de formă şi o voinţă 
supremă de a da formă. Logos-ul este principiul explicării lumii, 
întrucât este principiul creării lumii. Această idee determină de acum 
înainte nu doar teoria existenţei, ci, odată cu ea, şi întreaga teorie a 
cunoaşterii. Căci acum se impune diferenţierea a două moduri de 
cunoaştere fundamental opuse, dintre care unul corespunde poziţiei 
intelectului finit şi dependent, celălalt celui necondiţionat şi creator. 
Pentru abordarea empirică nu există nicio altă cale de a pătrunde 
legitatea realului decât observarea coincidenţelor şi a diferenţelor 
particularului şi, prin aceasta, unificarea lui în clase şi genuri, în 

„concepte” empirice. Cum ar fi posibilă însă această formă empirică 
conceptuală ca o relaţionare a particularităţilor în spaţiu şi timp în 
genuri logice dacă realul n-ar fi ordonat astfel încât să fie capabil să 
îmbrace forma unui sistem conceptuali Unde înşiruim doar aparent 
detaliu după detaliu, pentru a trece de la cazul particular la gen, şi 
de la gen din nou la specii, există de aceea implicit o premisă mai 
profundă. Fără presupoziţia că lumea ca totalitate are o structură 
logică ce cuprinde totul, astfel încât niciun element să nu poată fi 
găsit în ea care să nu se afle în relaţie cu toate celelalte, comparaţia 
şi clasificarea empirică şi-ar pierde echilibrul. Dacă ştim însă acest 
lucru, atunci dreptul de a răsturna întreaga abordare de până acum 
este justificat. Adevărul, în sensul său propriu-zis, ni se va revela 
doar dacă nu mai pornim de la singular, ca dat şi real, ci sfârşim cu 
acesta - dacă, în loc să ne transpunem în mijlocul existenţei formate, 
ne reîntoarcem la principiile primordiale ale actului formării. Deoa¬ 
rece acestea sunt cele „anterioare conform naturii”, prin care orice 
particular este determinat în forma sa singulară. Pentru această 
formă a înţelegerii care cuprinde în acelaşi timp totalitatea tuturor 
elementelor deduse ale existenţei în generalitatea unui principiu 
suprem al acesteia, Plotin a încetăţenit deja conceptul de „intelect 
intuitiv”. Intelectul infinit, divin, care nu acceptă în sine ceva ce 
există în afara sa, ci care produce el însuşi obiectul cunoaşterii sale, 
nu constă în intuiţia unui singular pornind de la care, după regulile 
relaţionării empirice sau după regulile logice ale raţionamentului, 
deduce din nou un altul - şi tot aşa, la infinit, într-o succesiune 
nelimitată, ci pentru el, totalitatea realului şi a posibilului îi este 
dată într-o singură privire. El nu are nevoie să lege concept de 
concept, teoremă de teoremă, pentru ca pe această cale să obţină un 
„întreg” aparent al cunoaşterii care ar trebui să rămână totuşi doar 
fragmentar -, ci pentru el, atât singularul, cât şi totul, apropiatul şi 
depărtatul sunt premise şi consecinţe cuprinse într-unul şi acelaşi 
act spiritual indivizibil. Distincţiile temporale, menţinute în aceste 
idei ale intelectului divin şi prototipal, încep să decadă la fel ca 
distincţiile de care se ocupă clasificarea logică şi regulile logice ale 
raţionamentului. Acest intelect contemplă forma globală a realului, 

deoarece el o creează în fiecare clipă şi deoarece cu aceasta, îi este pre¬ 
zentă din interior legea formatoare căreia i se supune orice existent. 6 

Această concepţie fundamentală străbate întreaga filosofie a 
Evului Mediu: până şi filosofia modernă, începând cu Descartes, o 
păstrează mai întâi neschimbată, deşi îi imprimă pecetea caracte¬ 
ristică a problematizărilor sale particulare din acea perioadă. Aşa, 
de exemplu, în lucrarea lui Spinoza, De intellectus emendatione, şi în 
forma argumentului ontologic formulat în ea, ideea intelectului 
prototipal şi creator mai este încă valorizată; concepţia de ansamblu 
în care această idee este folosită şi consecinţele spre care ea tinde, 
fireşte că s-au schimbat. Imaginea despre lume a lui Spinoza nu este 
cea organic-teleologică a lui Aristotel şi a neoplatonismului, ci cea a 
cosmosului mecanic al lui Descartes şi al noii ştiinţe. însă şi acest 
conţinut nou obţinut se dovedeşte - oricât de ciudat pare acest lucru 
la prima vedere - a fi acum supus vechii forme conceptuale meta¬ 
fizice. Pentru că tocmai gândirea matematică, interpretată în mod 
obişnuit ca dovadă a unui procedeu silogistic, deci „discursiv”, de¬ 
vine pentru Spinoza chezăşie şi martor pentru posibilitatea unei 
cunoaşteri de un alt tip, pur intuitive. Orice cunoaştere matematică 
autentică procedează genetic : ea determină proprietăţile şi trăsă¬ 
turile obiectului, în măsura în care ea însăşi produce acest obiect. 
Din ideea adecvată de sferă, concepută nu ca o imagine mută pe o 
tablă, ci ca legea constructivă din care se produce sfera, se lasă deduse 
cu certitudine şi complet toate determinaţiile ei singulare. Dacă 
transferăm cerinţa inclusă în acest ideal de cunoaştere geometrică 
asupra întregului conţinutului lumii, va fi şi aici vorba despre a 
surprinde ideea acestui întreg în care să fie incluse toate propri¬ 
etăţile sale particulare şi toate modificările. Ideea unei substanţe cu 
atribute infinite reprezintă soluţia pe care sistemul lui Spinoza o dă 

acestei sarcini: această idee semnifică oarecum reflecţia realistă a 

» 

ideii intelectului prototipal şi creator. Aici este cuprins un concept 
general al existenţei, în care, conform sistemului spinozist, sunt 


6 Vezi, pentru acest concept de „intellectus archetypus”, explicaţiile lui Kant în 
scrisoarea sa către Marcus Herz din 21 februarie 1772. 

conţinute tot atât de necesar toate modurile particulare de a fi ale 
existenţei şi legile acesteia, după cum de natura triunghiului ţine 
luptul că unghiul său este format de două drepte. Ordinea reală şi 
legătura lucrurilor se vădeşte astfel a fi identică cu ordinea şi legă¬ 
tura ideilor. însă, pe de altă parte, legătura ideilor se contrapune 
şirului accidental al reprezentărilor noastre subiective - examinării 
structurii întregului lumii i se contrapune simpla cunoaştere despre 
mersul empiric-temporal al evenimentului şi coexistenţei empiric- 
spaţiale a corpului în cadrul unei secţiuni limitate a existenţei. Dacă, 
împreună cu Spinoza, desemnăm cunoaşterea despre aceste rapor¬ 
turi spaţio-temporale ale fenomenelor drept forma de cunoaştere a 
„imaginaţiei”, forma intuiţiei pure, fiind singurul nivel real adecvat 
al cunoaşterii, apare din nou într-o opoziţie netă. Şi, precum aici, şi 
în istoria filosofiei moderne devine clar faptul că ideea „intelectului 
intuitiv”, cu sensul cel mai general al său fixat începând cu Plotin şi 
neoplatonismul, are în acelaşi timp şi o semnificaţie schimbată prin 
care serveşte expresiei imaginii despre lume dintr-un anumit moment. 
De aceea, întreaga evoluţie a sistemelor speculative moderne poate 
fi urmărită în genere prin prisma transformării progresive pe care o 
suferă această idee în gândirea modernă. Aşa, de exemplu, formu¬ 
larea kepleriană a conceptului de „intelect creator” dezvăluie în ace¬ 
laşi timp, pe lângă motivul fundamental matematic, şi motivul 
fundamental estetic al teoriei sale: întrucât creatorul universului, 
„demiurgul”, a purtat în sine, în afară de numerele şi figurile 
matematice, şi proporţiile şi „armoniile” estetice, de aceea ne apare 
peste tot reflexul lor şi în cadrul existenţei empirice şi condiţionate. 
La Shaftesbury, acest idealism se reîntoarce imediat la sursele sale 
antice în măsura în care el se leagă de problema vieţii şi de formu¬ 
larea aristotelico-neoplatonică a conceptului de organism. Prin aceasta, 
conceptul de „formă internă” apare din nou în centrul abordării, 
pentru a se dovedi semnificativ şi fertil atât pentru mersul specu¬ 
laţiei, cât şi pentru evoluţia concepţiei artistice despre lume şi viaţă. 
Tot ceea ce este viu îşi datorează specificul existenţei sale formei 
tipice active în el: unitatea universului se bazează însă pe faptul că 

toate formele particulare sunt închise în cele din urmă într-o „formă 
a tuturor formelor”, şi cu aceasta, totalitatea naturii apare ca expre¬ 
sie a unuia şi aceluiaşi „geniu” al universului dătător de viaţă şi de 
scop. Secolul al XVIII-lea, mai ales în Germania, mai acceptă încă 
această concepţie fundamentală 7 - ea constituie şi una dintre pre¬ 
misele latente la care face trimitere Critica facultăţii de judecare. 

Trebuie să ne amintim acest fundal istoric general al for¬ 
mulării kantiene a problemei, pentru a înţelege bine structura 
exterioară a Criticii facultăţii de judecare. Conceptele de bază care 
au reprezentat fazele principale ale unui demers istoric în evoluţia 
metafizico-speculativă a problemei formei constituie în acelaşi timp, 
în cadrul expunerii Criticii facultăţii de judecare, adevărate pietre 
de marcaţie a procesului ideatic sistematic. Raportul universal-par- 
ticular este plasat deja în centrul cercetării prin definiţia facultăţii 
de judecare înseşi. Relaţia internă ce trebuie acceptată între pro¬ 
blema estetică şi cea teleologică, între ideea frumosului şi ideea or¬ 
ganismului, se exprimă în poziţia pe care ambele părţi ale operei, 
corelative şi completându-se reciproc, o dobândesc una în raport cu 
cealaltă. Pornind din acest punct, ideile avansează imediat: pro¬ 
blema conceptului empiric şi problema scopului ies în evidenţă în 
raportul lor; sensul ideii de evoluţie se determină şi mai clar până 
când, în cele din urmă, întregul problemei kantiene se sintetizează 
în acele dezbateri profunde despre posibilitatea unui „intelect intuitiv”, 
dezbateri despre care Fichte şi Schelling au spus că, în ele, raţiunea 
care filosofează ar fi atins culmea supremă în afara căreia nu i-ar 
mai fi permis niciun pas înainte. Nu punem deocamdată în discuţie 
conţinutul obiectiv al tuturor acestor probleme, ci avem mai întâi în 
vedere doar structura generală a operei, integrarea problemelor 
particulare într-o problemă globală. Filologia şi critica kantiană 
modernă au omis frecvent această problemă globală, deoarece, în 
evaluarea sistematică a ideilor kantiene, s-au legat prea unilateral 
de acel concept strict al „evoluţiei”, pus în valoare în a doua jumă¬ 
tate a secolului al XlX-lea de biologia ştiinţifică. Excelenta cercetare 


7 Pentru mai multe detalii, vezi lucrarea mea Freiheit und Form. Studieri zur 
deutschen Geistesgeschichte, p. 139 şi urm. 

a lui Stadler asupra teleologiei kantiene vizează exclusiv o compa- 
ruţie între Kant şi Darwin. Aşa cum viziunea despre natură a lui 
(loethe a fost apreciată cel mai mult prin aceea că gânditorul a fost 
calificat drept „darwinistul dinaintea lui Darwin”, tot aşa se încearcă 
aceeaşi caracterizare şi pentru Kant - cunoscutele sale cuvinte, cum 
că „pentru oameni ar fi absurd” să formuleze o explicaţie mecanică 
u fiinţei organizate şi să spere la un „Newton al firului de iarbă” 8 , ar 
fi trebuit să atragă aici, bineînţeles, o atenţie specială. în realitate, 
însă, poziţia istorică a Criticii facultăţii de judecare poate deveni 
foarte clară doar dacă rezistăm încercării de a o proiecta anticipat la 
poziţia biologiei moderne şi dacă o abordăm doar în cadrul mediului 
său propriu. Teleologia metafizică, aşa cum s-a dezvoltat în cele mai 
variate transformări şi ramificaţii din Antichitate şi până în secolul 
al XVIII-lea, constituie materialul pentru problema critică a lui 
Kant. Asta nu înseamnă că el primeşte de la ea liniile conducătoare 
decisive ale gândirii sale, ci doar că prin ea este desemnată tota¬ 
litatea obiectelor- problemă a căror soluţie se vrea a fi just apreciată. 
Desigur, poate nicăieri ca în acest punct nu apare atât de distinct 
opoziţia acestei soluţii faţă de categoriile tradiţionale ale gândirii 
metafizice; nicăieri „revoluţia modului de gândire” nu este atât de 
decisivă ca aici, unde metafizica este căutată într-un domeniu văzut 
dintotdeauna ca teritoriul ei exclusiv. Kant începe şi aici cu acea 
turnură a întrebării corespunzătoare planului său metodic general. 
Privirea nu-i este încătuşată de specificul obiectelor, pentru el nu 
sunt puse în discuţie condiţiile pentru existenţa plăsmuirilor conform 
scopului în natură şi artă; ci vrea să stabilească doar direcţia spe¬ 
cifică pe care o ia cunoaşterea noastră când judecă un existent ca 
fiind conform scopului, ca reliefare a unei forme interne. Dreptul şi 
valabilitatea obiectivă a acestei judecăţi sunt singurele lucruri 
vizate. Doar aici repartizarea problemei teleologice şi estetice într-o 
„critică a facultăţii de judecare” unitare îşi găseşte explicaţia şi 
justificarea sa profundă. în estetica germană, termenul de „forţă de 
judecată”, introdus prima oară de Meier, discipolul lui Baumgarten, 
se afla deja în uz înainte de Kant; însă doar din întregul viziunii 


Vezi Critica facultăţii de judecare, p. 230. 

fundamentale critice i se naşte noua semnificaţie pe care o primeşte 
acum. Dacă ne situăm pe poziţia realismului naiv sau al celui meta¬ 
fizic, punerea problemei, având punctul de plecare în analiza judecă¬ 
ţii, trebuie să apară atunci oarecum ca „subiectivă”: a porni de la 
judecată se află aici în opoziţie cu a porni de la obiect. îndată ce 
reflectăm însă asupra faptului că, pentru Kant, conform convingerii 
generale stabilite deja de Critica raţiunii pure, judecată şi obiect 
sunt concepte strict corelative astfel încât în sens critic adevărul 
obiectului poate fi înţeles şi justificat întotdeauna doar pornind de la 
adevărul judecăţii, ajungem la o cu totul altă perspectivă asupra 
lucrurilor. Dacă cercetăm ce înseamnă relaţia unei reprezentări cu 
obiectul ei şi ce semnifică în genere presupunerea „lucrurilor” drept 
conţinuturi ale experienţei, găsim astfel ca dat ultim pe care ne 
putem baza diferenţa de valoare existentă între acele forme diferite 
ale judecăţii pe care Prolegomenele le-a distins ca judecăţi de percep¬ 
ţie şi judecăţi de experienţă. Doar necesitatea şi universalitatea 
valabilă pe care o atribuim acestora din urmă construiesc obiectul 
cunoaşterii empirice; sinteza apriorică pe care se bazează forma şi 
unitatea judecăţii este şi temeiul pentru unitatea obiectului, 
întrucât acesta este gândit ca „obiect al experienţei posibile”. Astfel, 
în cadrul examinării teoretice, ceea ce numim existenţa şi realitatea 
empirică se dovedeşte a fi întemeiată în valoarea specifică a anu¬ 
mitor judecăţi. O formă similară a cercetării ni s-a prezentat în 
construcţia eticii. în măsura în care una şi aceeaşi acţiune a fost 
abordată, mai întâi din punctul de vedere al cauzalităţii empirice, şi 
ulterior, din cel al imperativului moral, imperiul naturii şi imperiul 
libertăţii au apărut astfel ca domenii strict diferite. Pornind de la 
aceste premise înţelegem imediat că, dacă în genere sfera estetică 
trebuie afirmată ca independentă, şi dacă, mai departe, alături de ex¬ 
plicaţia cauzală şi mecanică a evenimentelor naturale, să fie menţinută 
concepţia teleologică despre lucruri ca „scopuri ale naturii”, ambele 
pot fi atinse doar prin faptul că se descoperă un nou domeniu de ju¬ 
decăţi, diferite atât de cele teoretice, cât şi de cele practice, prin struc¬ 
tura şi valoarea lor obiectivă. Imperiul artei şi al formelor organice 
ale naturii prezintă o altă lume decât cea a cauzalităţii mecanice şi a 
normelor morale, deoarece legătura pe care o presupunem în cele 

două între plăsmuirile singulare se află sub o formă specifică a legii 
care nu poate fi exprimată nici prin „analogiile teoretice ale expe¬ 
rienţei”, prin raporturile substanţei, cauzalităţii şi acţiunii reciproce, 
nici prin imperativele etice. Care este această formă a legii şi pe ce se 
întemeiază necesitatea pe care i-o atribuim şi ei? Este ea o nece¬ 
sitate „subiectivă” sau una „obiectivă”? Se bazează ea pe un raport 
care există doar în reprezentarea noastră şi, pornind de aici, fixată 
în mod fals obiectelor? Sau este întemeiată în însăşi esenţa acestor 
obiecte? Este ideea de scop, după cum vrea Spinoza, doar un „asylum 
ignorantiae” sau constituie, cum susţin Aristotel şi Leibniz, funda¬ 
mentul obiectiv al oricărei explicaţii profunde a naturii? Sau, dacă 
transferăm toate aceste întrebări din domeniul naturii în domeniul 
artei, sub ce semn se află arta? Sub semnul „adevărului naturii” sau 
sub semnul „aparenţei”? Este ea reproducerea unui existent sau o 
creaţie liberă a fanteziei care dispune de ceea ce este dat după bunul 
plac? Toate aceste probleme străbat întreaga evoluţie atât a teoriei or¬ 
ganice a naturii, cât şi cea a esteticii. Se impune însă acum să le acor¬ 
dăm un loc sistematic stabil şi, prin aceasta, să le soluţionăm parţial. 

Cu această sarcină, în evoluţia teoriei critice nu apare niciun 
moment nou. Deoarece începând cu clasicele scrisori kantiene către 
Marcus Herz, în care este pretinsă şi anunţată o nouă întemeiere şi 
pentru judecata de gust, întrebarea generală „transcendentală” este 
pusă astfel încât înţelege toate mijloacele prin care poate fi înteme¬ 
iată în genere o modalitate oarecare de valabilitate obiectivă, drept 
forme particulare ale sale . 9 Această obiectivitate poate proveni din 
necesitatea conceptului sau a intuiţiei, din necesitatea a ceea ce este 
sau a ceea ce trebuie să fie, şi totuşi, ea constituie întotdeauna 
o problemă unitară determinată. Critica facultăţii de judecare aduce o 
nouă distincţie a acestei probleme; descoperă un nou tip de pre¬ 
tenţie de valoare în genere, însă pentru aceasta rămâne în conti¬ 
nuare în cadrul deja stabilit prin primul proiect general al filosofiei 
critice. Adevărata intermediere între lumea libertăţii şi cea a naturii 
nu poate consta în aceea că noi intercalăm un oarecare imperiu 
intermediar între ceea ce este şi ceea ce trebuie să fie, ci în faptul că 


Vezi mai sus, capitolul al doilea, „Descoperirea problemei critice”. 



Kant. Viaţa şi opera 


300 


descoperim o abordare care participă în acelaşi mod la principiul 
explicaţiei empirice a naturii şi la principiul judecării morale. între¬ 
barea este dacă nu cumva „natura” ar putea fi gândită şi astfel încât 
„legitatea formei ei să se acorde cel puţin cu posibilitatea scopurilor 
care trebuie realizate în ea conform legilor libertăţii. ” 10 Dacă răspun¬ 
dem afirmativ la această întrebare, ea ne deschide imediat o nouă 
perspectivă - ea nu conţine în sine nimic altceva decât o schimbare în 
poziţia sistematică reciprocă a tuturor conceptelor fundamentale 
critice obţinute şi stabilite până acum. Astfel ia naştere sarcina de a 
examina în detaliu în ce măsură vor fi confirmate fundamentele 
anterioare prin această turnură şi cât de mult vor fi extinse şi în¬ 
dreptăţite ele prin aceasta. 


3 . 


Problema formării individuale a realului, aflată în centrul 
Criticii facultăţii de judecare, îşi găseşte formularea în conceptul de 
finalitate de la care porneşte Kant. De pe poziţiile sentimentului mo¬ 
dern al limbii, desigur, această primă desemnare a problemei fun¬ 
damentale nu este total adecvată conţinutului ei real: deoarece cu fi- 

♦ 

nalitatea unei anumite plăsmuiri noi obişnuim să punem în legătură 
ideea a ceea ce este în mod conştient conform scopului, a ceea ce este 
creat intenţionat, idee care aici, dacă vrem să înţelegem problema în 
adevărata sa universalitate, trebuie tinută mai întâi la distantă. 
Limbajul specific al secolului al XVIII-lea ia „finalitatea” într-un 
sens mai larg: el vede în ea expresia generală pentru orice con¬ 
cordanţă a părţilor unui divers într-o unitate, indiferent pe ce cauze 
se bazează această concordanţă şi din ce surse poate proveni. (în 
acest sens, cuvântul reprezintă doar traducerea şi reproducerea 
germană a acelui concept pe care Leibniz, în cadrul sistemului său, 
îl exprimase prin „armonie”.) Un întreg este „conform scopului” 
dacă are loc în el o astfel de diviziune a părţilor încât fiecare parte 
nu numai că se află alături de celelalte, ci ea, în semnificaţia sa, 


10 Vezi Critica facultăţii de judecare, pp. 21-22. 

se armonizează cu acestea. Doar într-un astfel de raport întregul se 
transformă dintr-un simplu agregat într-un sistem închis, în care 
fiecare componentă îşi are propria-i funcţie, însă toate aceste funcţii 
sunt corelate unele cu altele astfel încât se sintetizează într-o rea¬ 
lizare globală unitară şi într-o semnificaţie de ansamblu. Pentru 
Leibniz, modelul unui astfel de raport de esenţă a fost universul 
însuşi, în care fiecare monadă se află pentru sine şi îşi urmează 
exclusiv legea proprie, independent de orice influenţă fizică exte¬ 
rioară, în timp ce, totuşi, toate aceste legi sunt ordonate astfel încât 
între ele are să se constituie cea mai bună corespondenţă şi, conform 
acestui lucru, să coincidă fără excepţie în rezultatele lor. 

în raport cu această concepţie metafizică, abordarea critică 
pare că îşi propune mai întâi o sarcină mult mai simplă. Conform 
tendinţei sale de bază, ea nu vizează atât forma realităţii înseşi, cât 
forma conceptelor noastre despre real. Punctul de pornire nu îl con¬ 
stituie pentru ea sistemul lumii, ci sistemul acestor concepte. Căci 
unde ne confruntăm nu cu un întreg de lucruri, ci de cunoaşteri şi 
adevăruri, ni se pune de fapt aceeaşi problemă. Fiecare întreg logic 
de acest fel este în acelaşi timp o structură logică în care fiecare 
membru condiţionează totalitatea celorlalte, fiind în acelaşi timp 
condiţionat de ele. Elementele nu se înlănţuie aici pur şi simplu, ci 
există doar unul prin celălalt: relaţia pe care o au în cadrul comple¬ 
xului aparţine în mod necesar şi esenţial existenţei lor logice. Acest 
tip de raport apare deja în sistemul cunoaşterilor pur matematice. 
Dacă examinăm un astfel de sistem, dacă avem în vedere de exemplu 
suma teoremelor pe care obişnuim să le unificăm în conceptul de 
geometrie euclidiană, aceasta se dovedeşte a fi atunci o construcţie 
progresivă pe niveluri, în care, de la începuturi relativ simple, 
conform unei forme fixe a legăturii intuitive şi a raţionamentului 
deductiv, se avansează către rezultate tot mai complexe. Acest tip de 
progres este răspunzător pentru faptul că nu se poate ajunge ni¬ 
ciodată la vreo componentă care n-ar fi determinabilă complet por¬ 
nind de la cele precedente, chiar dacă, pe de altă parte, fiecare pas 
nou extinde suma de până atunci a cunoaşterii şi îi adaugă în mod 

sintetic o nouă determinaţie. Cu aceasta, aici domină o unitate a 
principiului care se dezvoltă în permanenţă într-o diversitate de 
consecinţe, un germene simplu intuitiv care se desfăşoară pentru 
noi inteligibil şi care se desluşeşte într-un şir de noi structuri, ne¬ 
limitat în sine, şi totuşi complet controlabil. Avem deja aici acea 
armonie a părţilor care constituie momentul esenţial în conceptul 
kantian de „finalitate”. Aşadar, „finalitate” nu există doar în plăs¬ 
muirile accidentale ale naturii, ci şi în cele riguros necesare ale 
intuiţiei pure şi ale conceptului pur. înainte să le căutăm în domeniul 
formelor naturii, trebuie să le descoperim şi să le constatăm în 
domeniul figurilor geometrice. „într-o figură atât de simplă cum este 
cercul, se află temeiul rezolvării unei mulţimi de probleme. Rezol¬ 
varea fiecăreia dintre acestea ar necesita o pregătire diferită, pe când 
aici ea rezultă oarecum de la sine, ca una dintre infinit de multele 
proprietăţi minunate ale acestei figuri. [...] Toate secţiunile conice 
luate în sine şi comparate unele cu altele oferă principii pentru 
rezolvarea unei mulţimi de probleme posibile, oricât de simplă ar fi 
explicaţia pe care o determină conceptul. Este o adevărată plăcere să 
vezi râvna cu care cercetau vechii geometri proprietăţile liniilor de 
acest tip, fără să se lase derutaţi de întrebarea unor capete 
mărginite: «La ce ar folosi aceste cunoştinţe?» Ei au studiat, de 
exemplu, proprietăţile parabolei, fără a cunoaşte legea gravitaţiei 
terestre, care le-ar fi oferit aplicarea acestora la traiectoria cor¬ 
purilor grele [...] Vechii geometri, lucrând inconştient pentru poste¬ 
ritate, se delectau cu o finalitate în esenţa lucrurilor, pe care însă o 
puteau reprezenta cu totul a priori în necesitatea ei. Platon, el 
însuşi maestru în această ştiinţă, dând peste o astfel de alcătuire 
originară a obiectelor pe care o putem descoperi renunţând la orice 
experienţă şi peste capacitatea minţii de a surprinde armonia celor 
existente din principiul lor suprasensibil [...], a fost cuprins de 
entuziasmul care l-a înălţat deasupra conceptelor empirice la Idei. 
Acestea i-au părut a fi explicabile numai printr-o comuniune intelec¬ 
tuală cu originea tuturor celor existente. Nu este de mirare că Platon 
îi excludea din Academie pe cei care nu cunoşteau geometria; fiindcă 

el intenţiona să deducă din intuiţia pură, prezentă în interiorul 
spiritului omenesc, ceea ce Anaxagoras a conchis din obiectele expe¬ 
rienţei şi din relaţiile lor finale. Căci în necesitatea a ceea ce are fina¬ 
litate şi este astfel alcătuit de parcă ar fi pregătit special pentru folosul 
nostru - ceea ce pare totuşi că revine în mod originar esenţei obiec¬ 
telor, independent de utilizarea pe care le-o dăm - constă motivul 
marii admiraţii pentru natură, nu atât în afara noastră, cât în propria 
noastră raţiune. Deci este cu totul scuzabil faptul că această admiraţie 
a urcat treptat, printr-o înţelegere greşită, până la exaltare .” 11 

Acest elan entuziast al spiritului care provine din uimirea 
asupra structurii interioare armonice a imaginilor geometrice face 
totuşi loc liniştitei convingeri critic-transcendentale, odată ce s-au 
înţeles complet rezultatele fundamentale ale esteticii transcenden¬ 
tale. Deoarece aici se dovedeşte că ordinea şi regularitatea pe care 
credem că le percepem în imaginile spaţiale sunt puse mai mult de 
noi înşine în acestea. Unitatea diversului în domeniul geometric este 
inteligibilă îndată ce suntem convinşi că diversitatea geometrică nu 
este una dată, ci una constructiv creată. Legea căreia i se 
supune aici fiecare element prin structura sa originară se dovedeşte 
a fi cauza apriorică pentru acel raport şi acea concordanţă fără lacună 
pe care o admirăm la concluziile deduse. O cu totul altă stare de 
fapt, însă, şi cu aceasta, o problemă cu totul nouă, ni se oferă îndată 
ce, în loc să avem de-a face cu o diversitate matematică (cum este 
cea a spaţiului pur), avem de-a face cu o diversitate empirică. Toc¬ 
mai aceasta este presupoziţia pe care o facem în cercetarea empirică: 
anume că nu doar întregul domeniu al „intuiţiilor pure”, ci şi 
domeniul senzaţiilor şi percepţiilor se lasă încadrat într-un sistem, 
similar şi comparabil cu cel al geometriei. Kepler nu gândeşte doar 
raportul secţiunilor conice ca imagini geometrice create întâmplă¬ 
tor, ci constată că aceste imagini deţin modelul şi cheia pentru 
înţelegerea şi prezentarea mişcării corpurilor cereşti. De unde 
provine această încredere că nu doar ceea ce este creat în mod pur, 
ci şi ceea ce este dat ar trebui să fie „inteligibil” în acest sens, adică 


Critica facultăţii de judecare, pp. 194-195. 

faptul că putem privi elementele sale ca şi cum nu ar fi complet stră¬ 
ine unele în raport cu altele, ci ca şi cum s-ar afla într-o „înrudire” 
intelectuală originară care trebuie doar descoperită şi determinată 
mai îndeaproape? 

Desigur, ar putea părea ca şi cum această întrebare - în 
măsura în care are voie să fie pusă în genere - şi-ar găsi deja răs¬ 
puns prin rezultatele fundamentale ale Criticii raţiunii pure. Fiindcă 
critica raţiunii pure este critica experienţei: ea vrea să demonstreze 
că ordinea legitimă pe care se pare că intelectul o găseşte dinainte în 
experienţă este una întemeiată şi, prin urmare, necesară, prin 
categoriile şi regulile acestui intelect. Faptul că fenomenele se supun 
unităţilor sintetice ale gândirii, că în ele nu domneşte un haos, ci sta¬ 
bilitatea şi determinabilitatea unei ordini cauzale, că din fluxul 
„accidentelor” se conturează ceva persistent şi constant: noi înţe¬ 
legem toate acestea îndată ce am văzut că ideile de cauzalitate şi de 
substanţialitate aparţin acelei clase de concepte cu care noi „silabi¬ 
sim [...] fenomenele, pentru a le putea citi ca experienţe ”. 12 Cu 
aceasta, legitatea fenomenelor în genere a încetat să mai fie o enig¬ 
mă; deoarece se prezintă doar ca o altă expresie pentru legitatea 
intelectului însuşi. Structura concretă a ştiinţei empirice ne pla¬ 
sează însă în acelaşi timp în faţa unei alte sarcini nesoluţionate încă. 
Căci aici nu găsim doar o legitate a fenomenului, ci o relaţie şi o 
întrepătrundere a legilor particulare de aşa fel încât, prin ea, în¬ 
tregul unui anumit complex de fenomene se construieşte şi se struc¬ 
turează progresiv pentru gândirea noastră într-o succesiune stabilă, 
într-o evoluţie de la simplu la compus, de la mai uşor la mai dificil. 
Dacă examinăm exemplul clasic al mecanicii modeme, atunci în 
Critica raţiunii pure şi în Metaphysischen Anfangsgriinden der 
Naturwissenschaft, care se raportează la ea, se arată că celor trei 
legi fundamentale pe care le enunţă Newton: legea gravitaţiei, legea 
proporţionalităţii dintre cauză şi efect şi legea identităţii dintre 
acţiune şi reacţiune, le corespund şi le stau la bază trei legi generale 
ale intelectului. Structura şi evoluţia istorică a mecanicii nu este 


12 Vezi Critica raţiunii pure, p. 283, vezi şi Prolegomene. 

însă, cu aceasta, suficient circumscrisă şi înţeleasă. Dacă urmărim 
evoluţia sa de la Galilei la Descartes şi Kepler, de la aceştia la 
Huyghens şi Newton, observăm un alt raport decât cel pretins prin 
cele trei „analogii ale experienţei”. Galilei începe cu observarea 
căderii libere a corpurilor şi a mişcării pe planuri înclinate, cât şi cu 
stabilirea parabolei aruncării; la Kepler se ţin lanţ constatările em¬ 
pirice asupra orbitei planetei Marte; la Huyghens, legile mişcării 
centrifuge şi ale oscilaţiilor pendulului, până când, în cele din urmă, 
toate aceste momente se sintetizează la Newton, şi în această sin¬ 
teză devin capabile să cuprindă întregul sistem al universului. Deci, 
aici, din puţine elemente şi fenomene originare a fost proiectată 
treptat imaginea de ansamblu a realului, aşa cum ne apare ea în 
mecanica cosmică. Pe această cale nu ajungem doar la o oarecare 
ordine a fenomenului, ci la o ordine comprehensibilă şi vizibilă pentru 
intelectul nostru. însă, o astfel de vizibilitate nu se lasă demon¬ 
strată şi înţeleasă ca necesară a priori doar pe baza legilor pure ale 
intelectului. Conform aceste legi, am putea crede mai mult că realul 
empiric s-ar supune principiului general al cauzalităţii, că însă 
diferitele şiruri cauzale care se infiltrează în configuraţia sa ar de¬ 
termina în el în cele din urmă o astfel de complicaţie, încât ar fi 
imposibil pentru noi să desprindem din întreaga ţesătură complicată 
a realului firele singulare şi să le urmărim separat. Până şi în acest 
caz ar fi imposibil pentru noi să înţelegem datul în acea formă 
caracteristică a ordinii pe care se bazează ştiinţa noastră empirică. 
Căci această ordine cere mai mult decât o contrapunere a particu¬ 
larului empiric şi a universalului abstract, mai mult decât o materie 
care să se supună într-un oarecare mod, nedeterminabil mai în¬ 
deaproape, formelor pure ale gândirii aşa cum le prezintă logica 
transcendentală. Conceptul empiric trebuie să determine datul prin 
aceea că îl intermediază treptat spre universal, raportându-1 la acesta 
printr-o succesiune continuă a nivelurilor conceptuale intermediare. 
Legile cele mai înalte şi supreme, pătrunzându-se reciproc, trebuie 
să se „specifice” faţă de particularităţile legilor singulare şi cazu¬ 
rilor singulare - după cum invers, acestea din urmă, înşiruindu-se şi 

clarificându-se reciproc, trebuie să lase în mod pur să iasă la iveală 
raporturile generale în care se află. Doar atunci obţinem acea legă¬ 
tură concretă şi acea prezentare a tacticului, aşa cum o caută şi reven¬ 
dică ideea noastră. 

Făcând apel la istoria ei, am văzut deja cum se desăvârşeşte 
această sarcină în cadrul fizicii. Insă, şi mai clar şi determinat, se 
conturează ea în biologie şi în ştiinţa descriptivă a naturii din acea 
perioadă. Se pare că ne confruntăm aici cu un material ce nu poate 
fl trecut pur şi simplu cu vederea, pe care trebuie să-l acceptăm mai 
întâi bucată cu bucată şi să-l înregistrăm. Ideea că acest material se 
ordonează după anumite puncte de vedere, că se lasă clasificat în 
„specii” şi „subspecii”, înseamnă doar o cerinţă pusă experienţei, spre 
a cărei satisfacere aceasta din urmă nu pare în niciun caz obligată. 
Cu toate astea, gândirea ştiinţifică nu şovăie - netulburată de 
meditaţiile de natură filosofică şi cognitiv-critică - să pună această 
cerinţă şi să o aducă la îndeplinire în privinţa datului. Ea caută 
similitudini, determinaţii comune şi „caracteristici” în singularul 
absolut şi nu se lasă înstrăinată de această direcţie originară a sa prin 
niciun aparent insucces. Dacă un anumit concept al clasei nu s-a do¬ 
vedit corespunzător, el este combătut prin noi observaţii, şi, desigur, 
trebuie să fie înlocuit printr-un altul; asocierea în „genuri” şi sepa¬ 
rarea în „specii” ca atare rămâne însă neafectată de toate aceste 
destine cărora li se supun conceptele singulare. Deci, se descoperă 
aici o funcţie neschimbătoare a conceptelor noastre care nu le prescrie 
dinainte un anumit conţinut, care este însă decisivă pentru întreaga 
formă a ştiinţelor descriptiv-clasificatoare. Iar cu aceasta, am obţi¬ 
nut acum şi o nouă viziune transcendentală de o însemnătate esen¬ 
ţială: căci „transcendentală” trebuie să se cheme orice determinatie 
care nu vizează direct obiectele însele, ci modul cunoaşterii despre 
obiecte. Până şi ceea ce numim „înrudirea” speciilor şi a formelor 
naturii găsim în natură doar pentru că trebuie să o căutăm în ea 
după un principiu al facultăţii noastre de judecare. Se arată desigur 
aici că relaţia dintre principiul cunoaşterii şi obiect se schimbă când 
o comparăm cu cea stabilită prin analitica intelectului pur. în timp 

cu intelectul pur s-a revelat ca „legislaţie pentru natură”, întrucât 
s-a dovedit că închidea în sine condiţiile posibilităţii obiectului său, 
tot aşa raţiunea se apropie aici de materialul empiric nu oferind, ci 
întrebând şi cercetând - nu constitutiv, ci regulaţiv; nu „deter¬ 
minând”, d „reflectând”. Căci particularul nu este dedus aici din 
universal şi determinat prin aceasta în natura sa, ci în particular se 
va încerca, prin luarea pas cu pas în considerare a relaţiilor pe care 
le conţine în sine şi a similitudinilor şi diferenţelor pe care 
componentele sale singulare le demonstrează, descoperirea unui 
raport care să poată fi exprimat tot mai clar în concepte şi reguli. 
Circumstanţa că o ştiinţă empirică există şi că ea se dezvoltă 
progresiv ne oferă garanţia pentru faptul că această încercare nu 
este întreprinsă în zadar. Diversitatea stărilor de fapt pare că se 
potriveşte oarecum cunoaşterii noastre, pare că-i vine în întâm¬ 
pinare şi se adevereşte a-i fi supusă. Tocmai pentru că o astfel de 
concordanţă a materialului pe care se sprijină cunoaşterea noastră 
empirică cu voinţele de formă de care ea este condusă nu este de la 
sine înţeleasă - întrucât nu poate fi dedusă cu necesitate din prin¬ 
cipiile logice supreme, ci doar recunoscută ca accidentală, nu putem 
să nu întrevedem aici o finalitate specifică: o adecvare a fenomenelor 
la condiţiile facultăţii noastre de judecare. Această finalitate este 
„formală”, deoarece nu vizează direct lucrurile şi structura lor internă, 
ci conceptele şi legătura lor în spiritul nostru - însă, în acelaşi timp, 
ea este în totalitate „obiectivă” în sensul că pe ea nu se bazează 
nimic altceva decât permanenţa ştiinţei empirice şi direcţia cer¬ 
cetării empirice. 

Am încercat până acum să expunem problema în mod 
evolutiv doar în funcţie de conţinutul ei pur obiectiv, fără să intrăm 
în amănunte în privinţa formulării specifice în care apare ea la 
Kant. Deoarece doar abordând astfel lucrurile poate ieşi clar la iveală 
faptul că evoluţia imanentă a sarcinilor obiective ale criticii raţiunii, 
şi nu continuarea şi desăvârşirea arhitectonicii conceptuale kan¬ 
tiene, este cea care conduce la Critica facultăţii de judecare, privită 
drept componentă specială a sistemului. Dacă aceste sarcini au fost 
exact înţelese, atunci nici denumirea pe care Kant o alege pentru ele 

şi nici contextul în care le introduce din punctul de vedere al con¬ 
ţinutului nu mai prezintă vreo dificultate esenţială. Kant a dat 
expunerea cea mai profundă şi exhaustivă, deopotrivă, a problemei 
fundamentale în primul proiect al unei introduceri la Critica facul¬ 
tăţii de judecare, pe care, totuşi, în redactarea definitivă a operei, l-a 
retractat din cauza prea marei sale întinderi, înlocuindu-1 cu o 
formulare mai succintă. Doar mai târziu, când Johann Sigismund Beck 
îi solicita contribuţii pentru comentariile planificate de el la scrierile 
critice principale, a făcut din nou apel la acest prim proiect. Totuşi, 
Beck, căruia Kant i-a lăsat proiectul pentru a-1 folosi după bunul 
plac, l-a publicat într-o formă prescurtată şi sub un titlu care 
derutează. De aceea, pentru a distinge întregul conţinut al prezen¬ 
tării kantiene, trebuie să ne întoarcem la prima formă a introdu¬ 
cerii, la forma sa în manuscris. 13 Kant intenţionează să mijlocească 
aici opoziţia dintre „teoretic” şi „practic”, care se pare că este un 
rezultat fundamental al întregului său sistem, prin introducerea 
unui nou concept. însă, în scopul acestei căutate mijlociri siste¬ 
matice, era necesar ca el să facă mai întâi trimitere la o altă mijlocire 
populară care pare că se impune la prima privire. Uneori se crede că 
s-ar fi realizat deja o „unificare” a sferei practice şi a celei teoretice 
prin faptul că se are în vedere un oarecare principiu teoretic nu doar 
în funcţie de temeiurile sale pur conceptuale şi de consecinţele sale 
conceptuale, ci şi de utilizările pe care le permite. Astfel se opinează 
că, de exemplu, versatilitatea în politică şi economia naţională aparţin 
ştiinţei practice, că igiena şi dietetica medicinii practice, pedagogia, 
psihologiei practice, deoarece în toate aceste discipline nu este vorba 
atât despre obţinerea de principii, cât despre utilizarea anumitor 
cunoştinţe, întemeiate în altă parte. Tezele practice de acest fel nu 
se disting realmente de cele teoretice şi conform principiului, ci 
această tranşare există doar acolo unde este vorba despre opoziţia 
temeiurilor explicative ale cauzalităţii naturii şi a celor prin libertate. 


13 Acest manuscris a fost tipărit pentru prima dată în ediţia de faţă a operelor lui 
Kant; vezi „Erste Einleitung in die Kritik der Urteilskraft” în Werke, voi. V, pp. 177- 
231. (Textul primei introduceri există şi în traducere românească în ediţia citată, 
[n.t.]) 

Toate celelalte aşa-numite teze practice nu sunt decât teoria despre 
ceea ce aparţine naturii lucrurilor, aplicată doar la modul în care ele 
pot fi create de noi după un principiu. Astfel, soluţionarea unei 
probleme oarecare a mecanicii practice (de exemplu, soluţia sarcinii 
la o forţă dată care trebuie să fie în echilibru cu o anumită greutate, 
de a găsi raportul pârghiilor respective) nu conţine în sine de fapt 
nimic şi nu are nevoie de niciun fel de alte premise decât de acelea 
deja pronunţate prin formula legii pârghiei; iar dacă eu îmbrac o dată 
sarcina însăşi în forma unei judecăţi pure de cunoaştere, iar altă 
dată, în cea a unei indicaţii pentru producerea anumitor raporturi 
condiţionale, este dată astfel doar o direcţie diferită a interesului 
subiectiv din momentul respectiv, nu însă o diferenţă în conţinutul 
sarcinii. De aceea, astfel de teze ar trebui să fie numite mai mult 
teze tehnice în loc de teze practice; unde tehnica nu înseamnă atât 
un contrast al teoriei, cât mai mult realizarea ei având în vedere un 
anumit caz singular. Regulile ei aparţin artei de „a duce la înde¬ 
plinire lucrul a cărui înfăptuire e dorită - ceea ce, într-o teorie pusă 
la punct, e întotdeauna o simplă consecinţă şi nicidecum o parte de sine 
stătătoare alcătuită din indicaţii practice.” 14 

Acum, însă, de la conceptul median al tehnicii stabilit pe 
această cale, observaţia kantiană pătrunde mai departe şi atinge o 
nouă întindere şi aprofundare a domeniului teoretic însuşi. Căci, cum 
observă Kant, alături de tehnică, ca organizare singulară artificială 
umană care rămâne mereu inerentă aparenţei bunului plac, există şi 
o tehnică a naturii înseşi: întrucât privim natura lucrurilor ca şi 
cum posibilitatea ei s-ar întemeia pe artă sau, cu alte cuvinte, de 
parcă ar fi expresia unei voinţe formatoare. In orice caz, o astfel 
de modalitate de înţelegere nu este deja dată prin obiectul însuşi - 
deoarece, văzută ca obiect al experienţei, „natura” nu este decât 
întregul fenomenelor, aflat sub legi universale, adică fizico-mate- 
matice -, ci ea este un punct de vedere pe care îl preluăm în „reflec¬ 
ţie”. Ea nu provine din perceperea datului, nici din ordonarea lui în 
raporturi cauzale, ci este o interpretare unică şi autonomă pe care 


14 Vezi „Prima introducere” la Critica facultăţii de judecare, în ed. cit., p. 322. 

noi i-o atribuim. Desigur, într-un oarecare sens, de pe poziţia 
concepţiei critice despre lume se poate afirma în general că forma 
cunoaşterii este cea care determină forma obiectualităţii. Aici, însă, 
această afirmaţie trebuie luată într-un sens strict şi specific: căci 
observăm aici oarecum o formare de gradul al doilea. Un întreg care, 
ca atare, este deja conceput sub intuiţiile pure ale spaţiului şi 
timpului şi sub conceptele pure ale intelectului şi care şi-a găsit în 
acestea obiectivarea sa, primeşte acum un nou sens, întrucât depen¬ 
denţa reciprocă a părţilor sale va fi subordonată unui nou principiu 
al cercetării. în felul acesta, ideea unei „tehnici a naturii”, în opoziţie 
cu cea a succesiunii pur mecanic-cauzale a fenomenelor, este una 
care „nu determină nimic cu privire la firea obiectului, nici cu 
privire la felul de a-1 produce, ci e judecată natura însăşi, dar e ju¬ 
decată numai prin analogie cu o artă, şi anume în legătură subiec¬ 
tivă cu facultăţile noastre de cunoaştere, iar nicidecum obiectiv, prin 
raport la lucruri.” 15 Mai rămâne de investigat acum doar un singur 
lucru, respectiv dacă este posibilă această judecată - adică dacă ea 
este compatibilă cu prima, prin care diversul este conceput sub 
formele unitare ale intelectului pur. Nu putem anticipa încă aici 
răspunsul pe care Kant îl dă acestei întrebări - putem totuşi pre¬ 
vedea că o astfel de compatibilitate a principiului cunoaşterii inte¬ 
lectului cu cel al facultăţii de judecare reflexive poate fi obţinută doar 
dacă noul principiu nu intervine în sfera celui vechi, ci este repre¬ 
zentantul unei pretenţii de valoare total diferită de acesta, care 
trebuie determinată şi delimitată în raport cu cele anterioare. 

Ideea unei „tehnici a naturii” şi ceea ce o diferenţiază de 
ideile unei organizări intenţionate înspre atingerea unui oarecare 
scop exterior se conturează cel mai clar dacă facem abstracţie aici de 
orice relaţie cu voinţele şi dacă avem în vedere doar relaţia cu 
intelectul, deci dacă pronunţăm forma care în el este împrumutată 
naturii, doar după analogia raporturilor logice ale formei. Este clar 
că există o astfel de analogie îndată ce reflectăm la faptul că „natura” 
nu semnifică pentru noi, în sens critic, decât totalitatea obiectelor 


15 Idem, pp. 322-323. 

experienţei posibile - şi că, mai departe, experienţa este tot atât de 
puţin doar o sumă de experimente singulare acumulate, ca şi sumă 
abstractă de reguli şi principii universale. Doar legătura momentului 
singularului cu cel al universalului în conceptul unei „experienţe ca 
sistem după legi empirice” constituie întregul concret al experienţei. 
„E adevărat că experienţa alcătuieşte un sistem pe bază de legi 
transcendente, care conţin condiţia de posibilitate a experienţei în 
genere. Totuşi e cu putinţă o atât de nesfârşită varietate de legi em¬ 
pirice şi o atât de mare eterogenitate de forme ale naturii - care ur¬ 
mează să aparţină unei experienţe particulare -, încât ideea unui 
sistem potrivit cu aceste legi (empirice) trebuie să fie cu totul străină 
intelectului, nefiind de conceput nici posibilitatea, cu atât mai puţin 
necesitatea unui astfel de întreg. Nu-i mai puţin adevărat însă, că 
experienţa particulară, închegată în linii generale după unele prin¬ 
cipii statornice, are nevoie şi de această ţesătură sistematică a legilor 
empirice, pentru ca facultatea de judecare să fie în stare a subsuma 
particularul sub general - oricât ar fi încă acesta de empiric - şi even¬ 
tual să se ridice astfel până la cele mai înalte legi empirice şi forme 
naturale adaptate lor, privind prin urmare agregatul experienţelor 
particulare drept un adevărat sistem al lor. Fără o asemenea pre¬ 
supoziţie, nu poate avea loc nicio înlănţuire generală de legi, adică 
niciun fel de unitate de-a lor.” 16 Dacă eterogenitatea legilor empirice 
ar fi atât de mare încât ar fi posibilă chiar subordonarea unora 
dintre ele unui concept comun al clasei, niciodată însă înţelegerea 
totalităţii lor într-o succesiune pe niveluri unitare, ordonată după 
gradele generalităţii, în privinţa naturii noi am avea atunci doar un 
„agregat brut haotic”, chiar şi atunci când o gândim ca supusă legii 
cauzalităţii. Ideii unei lipse de formă i se contrapune însă acum 
facultatea de judecare, nu cu un act de autoritate asbolut logic, dar 
cu maxima care îi serveşte ca impuls şi ca indicator în toate cer¬ 
cetările sale. Ea „presupune” o legitate a naturii care trebuie să se 
cheme accidentală, după conceptele intelectului, pe care o presu¬ 
pune însă „doar în interesul ei propriu”. 17 Desigur, pentru aceasta, 


16 Idem, pp. 324-325. 

17 Idem, p. 325. 

ea trebuie să rămână conştientă că, în această finalitate formală a 
naturii, adică în capacitatea sa de a se sintetiza pentru noi într-un 
întreg permanent de legi şi forme particulare, nu întemeiază nicio 
cunoaştere teoretică, niciun principiu practic al libertăţii, ci doar 
oferă un fir călăuzitor cercetării noastre. Filosofia, ca sistem doctri- 
nal al cunoaşterii naturii, precum şi ca libertate, nu primeşte cu 
aceasta nicio nouă parte. Dimpotrivă, conceptul nostru despre o 
tehnică a naturii, ca principiu euristic în judecarea acesteia, va apar¬ 
ţine criticii facultăţii noastre de cunoaştere. „Sentinţele înţelep¬ 
ciunii metafizice” 18 , cu care obişnuieşte să opereze în special ştiinţa 
descriptivă a naturii şi la care făcuse deja trimitere Critica raţiunii 
pure în secţiunea sa despre principiile regulative ale raţiunii, îşi 
primesc adevărata lor lumină doar pornind de aici. Toate acele for¬ 
mule cum că natura ar alege în permanenţă cel mai scurt drum, că 
n-ar face nimic degeaba, că n-ar suporta niciun salt în diversitatea 
formelor şi, deşi bogată în specii, ar fi totuşi săracă în genuri, nu 
apar acum ca determinaţii absolute ale esenţei sale, ci mai mult, ca 
„expresii transcendentale ale forţei de judecare”. „în fapt, orice 
comparaţie a reprezentărilor empirice între ele spre a găsi în natură 
legi empirice şi forme specifice potrivite lor, forme ce, printr-o astfel 
de comportare a lor sunt totodată generic acordate între ele, presu¬ 
pune un lucru: anume că natura, chiar cu privire la legile ei empirice, 
a respectat o anumită economie pe măsura facultăţii noastre de 
judecare şi o uniformitate pe înţelesul nostru, iar această presupo¬ 
ziţie trebuie să preceadă, ca principiu al facultăţii de judecare a 
priori, orice soi de comparaţie.” 19 Căci şi aici este vorba despre un 
principiu aprioric, aici unde această gradare şi această „simplitate” 
formală a legilor naturii nu poate fi citită din experienţele singulare, 
ci doar constituie premisa pe a cărei bază putem folosi experienţele 
în manieră sistematică. 20 


18 Critica facultăţii de judecare, p. 28. 

19 „Prima introducere”, p. 332. 

20 Vezi Critica facultăţii de judecare, p. 26 şi urm. 

Abia acum observăm turnura prin care se diferenţiază în 
acest punct critica şi metafizica. Indiferent unde a fost dezbătută 
problema formei individuale a realului în metafizica prekantiană, ea 
a fost legată de ideea unui intelect absolut activ în vederea scopului 
care ar fi pus în existenţă o formare internă originară în raport cu 
care cea pe care noi o înfăptuim în conceptele noastre empirice ar fi 
doar un reflex şi o copie. Am văzut cum, de la primele începuturi la 
Plotin, teoria /ogos-ului a reţinut această idee şi cum i-a dat expresie 
în cele mai diferite forme. Şi aici Kant realizează reconfigurarea 
caracteristică, semnificativă pentru întreaga direcţie a idealismului 
său: dintr-o putere obiectiv creatoare în lucruri, ideea devine prin¬ 
cipiu şi regulă fundamentală a cognoscibilităţii lucrurilor ca obiecte 
ale experienţei. însuşi faptul că raportăm în genere ordinea fenome¬ 
nelor, conform scopului pentru intelectul nostru şi în concordanţă 
cu cerinţele sale, la o finalitate de grad mai înalt, la o inteligenţă 
creatoare şi „prototipală”, îi apare ca un pas necesar revendicat de 
raţiunea însăşi. Dar iluzia începe îndată ce transformăm ideea unei 
astfel de raportări în ideea despre o fiinţă primordială existentă. 
Transpunem atunci, din cauza aceleiaşi sofisticări naturale a raţiu¬ 
nii pe care dialectica transcendentală o descoperise deja, un scop pe 
care-1 are în vedere cunoaşterea experienţei şi de care nu poate face 
abstracţie, într-o existenţă transcendentă ce se află în spatele ei; 
concepem o ordine ce se produce pentru noi în procesul cunoaşterii 
înseşi şi care se întemeiază tot mai profund, pe fiecare nou nivel, ca 
existenţă obiectivă finalizată. însă, pentru critica acestei poziţii, este 
suficient să ne amintim aici de convingerea transcendentală că 
„absolutul” nu este doar „dat”, ci mai mult „dat ca problemă”. In¬ 
clusiv unitatea obişnuită a formelor particulare ale realităţii şi a le¬ 
gilor particulare ale experienţei poate fi astfel văzută ca şi cum un 
intelect (chiar dacă nu al nostru) ar fi produs-o în folosul facultăţii 
noastre de cunoaştere, pentru a face posibil un sistem al experienţei 
după legile specifice ale naturii - cu aceasta, noi nu afirmăm însă 
că în acest fel ar trebui realmente presupus un astfel de intelect, 
ci facultatea de judecare îşi dă doar sieşi, şi nu naturii, o lege, în 

măsura în care ea îşi proiectează propria-i manieră de abordare. 
Produselor naturii nu li se pot atribui, de exemplu, raportarea la 
scopuri (inclusiv la scopuri ale inteligibilităţii sistematice perma¬ 
nente); mai mult, acest concept poate fi utilizat doar pentru a reflecta 
asupra ei cu privire la legarea fenomenelor dată după legile empi¬ 
rice. Deci facultatea de judecare are şi ea în sine un principiu a 
priori pentru posibilitatea naturii, însă doar în privinţă subiectivă, 
prin care prescrie o lege nu naturii ca autonomie, ci sieşi ca heauto- 
nomie. „în consecinţă, atunci când spunem că natura îşi specifică 
legile generale potrivit principiului finalităţii pentru facultatea 
noastră de cunoaştere, adică pentru conformitatea cu intelectul 
uman în îndeletnicirea sa necesară de a găsi un particular, care îi este 
oferit de percepţie, generalul, iar pentru divers legătura în unitatea 
principiului (care este, ce-i drept, pentru fiecare specie generalul), prin 
aceasta nici nu prescriem vreo lege a naturii, nici nu învăţăm de la 
ea vreuna prin observaţie (deşi principiul poate fi confirmat prin 
ea). Căci nu este un principiu al facultăţii de judecare determina¬ 
tive, ci doar al celei reflexive; ceea ce urmărim este ca, indiferent de 
modul de organizare al naturii potrivit legilor ei generale, să căutăm 
exclusiv legile ei empirice conform acelui principiu şi maximelor care 
se bazează pe el, căci numai cu ajutorul lui putem progresa în 
experienţă şi putem dobândi cunoştinţe prin utilizarea intelectului 
nostru.” 21 

Contrastul metodelor este trasat acum strict şi evident. Me¬ 
tafizica speculativă caută să explice formarea individuală a naturii, 
în măsura în care o lasă să se instituie dintr-un universal care se 
specifică pe sine şi care specifică mai departe: viziunea critică nu 
ştie să spună nimic despre o astfel de autodesfăşurare a absolutului 
ca proces real, ci unde metafizica întrevede o soluţie ultimă, ea vede 
doar o întrebare către natură pe care trebuie în mod necesar să i-o 
adresăm, al cărei răspuns treptat trebuie să rămână însă în seama 
experienţei. Pot exista întregi regiuni ale experienţei (şi există fără 
îndoială în fiecare dintre fazele sale singulare neîncheiate), în cadrul 


21 Critica facultăţii de judecare , p. 32. 

cărora această cerinţă să nu fie încă satisfăcută: deci, unde parti¬ 
cularul „dat” nu s-a pătruns încă realmente cu „universalul” gândit, 
ci mai sunt încă relativ direct în opoziţie. Intr-un astfel de caz, 
facultatea de judecare nu-i poate impune pur şi simplu experienţei 
principiul ei, nu poate orândui şi răstălmăci materialul empiric după 
hunul plac. Ea poate afirma un singur lucru, anume că întrebarea, 
întrucât nu este soluţionată, nu are voie să fie privită ca insolvabilă. 
încercarea ei de intermediere contiuă a singularului cu particularul 
şi universalul nu se întrerupe nicăieri şi nu devine dependentă de 
un succes din respectivul moment, deoarece această încercare nu 
este întreprinsă aleator, ci este întemeiată într-o funcţie esenţială a 
raţiunii înseşi. 

Iar acum, „tehnica” logică a naturii pe care am descoperit-o 
face trimitere în acelaşi timp la întrebarea profundă şi complexă cu 
care se desăvârşeşte întreaga structură a Criticii facultăţii de jude¬ 
care. Dacă abordăm natura în facultatea de judecare reflexivă ca şi 
cum îşi specifică legile fundamentale generale astfel încât să se sin¬ 
tetizeze pentru noi într-o ordine ierarhică, perceptibilă în genere, a 
conceptelor empirice, ea este văzută atunci ca artă. Ideea de „nomo- 
tetică [...] după legi transcendentale ale intelectului”, constituind 
adevărata cheie pentru deducţia categoriilor, nu mai este suficientă 
aici, deoarece noul punct de vedere care apare acum nu mai poate 
valoriza dreptul său ca lege, ci doar ca „presupoziţie”. 22 Cum se pre¬ 
zintă însă acum subiectiv starea de fapt desemnată prin aceasta, 
în funcţie de aspectul obiectual din punctul de vedere al conţi¬ 
nutului? Cum se exprimă şi reflectă în conştiinţă concepţia acelei 
particularităţi specifice „conform artei” a legilor naturii? Suntem 
nevoiţi să punem aceste întrebări. Căci deja conform ideilor fundamen¬ 
tale metodice ale teoriei critice s-a stabilit că fiecare dintre proble¬ 
mele sale prezintă şi are nevoie de o astfel de dublă caracteristică. 
Aşa cum unitatea spaţiului şi a timpului era desemnată în acelaşi 
timp ca unitate a „intuiţiei pure”, iar unitatea obiectului experi¬ 
enţei ca unitate a „apercepţiei transcendentale”, la fel ne putem 


22 Vezi Prima introducere, p. 334. 

aştepta şi aici ca pentru noua determinare a conţinutului pe care ni 
l-a deschis ideea de „tehnică a naturii” să poată fi indicată în acelaşi 
timp o nouă funcţie a conştiinţei, corespunzătoare ei. Răspunsul pe 
care Kant îl dă acestei întrebări este desigur surprinzător; con¬ 
ţinutul psihologic la care face trimitere acum este chiar acela pe 
care îl desemnase în întreaga abordare precedentă - în Critica 
raţiunii pure, dar încă şi mai exact şi mai energic în Critica raţiunii 
practice - ca adevăratul exemplu al unui conţinut indeterminabil în 
mod legitim şi, ca urmare, care nu poate fi obiectivat. Expresia su¬ 
biectivă a oricărei finalităţi pe care o întâlnim în ordinea fenome¬ 
nelor este sentimentul de plăcere care se leagă de ea. Indiferent unde 
percepem o concordanţă pentru care în legile generale ale inte¬ 
lectului nu se lasă înţeles niciun temei suficient, care se dovedeşte 
însă favorabilă pentru întregul forţelor noastre de cunoaştere, noi 
însoţim această favorizare de care avem parte ca de o favoare liberă 
cu o senzaţie de plăcere. Ne bucurăm - chiar dacă într-o astfel de or¬ 
ganizare armonică a conţinuturilor experienţei este vorba despre o 
întâmplare fericită, favorabilă scopului nostru - şi ne simţim „eli¬ 
beraţi de o nevoie”. Legile generale ale naturii, al căror prototip ar 
putea fi identificat în legile de bază ale mecanicii, nu aduc cu sine o 
astfel de determinare. Deoarece despre ele putem spune acelaşi 
lucru ca despre raporturile pur matematice: uimirea în ceea ce le 
priveşte încetează îndată ce le înţelegem în necesitatea lor strict 
deductibilă. „în schimb, este întâmplător, după puterea noastră de 
înţelegere, că ordinea naturii potrivit legilor ei particulare depăşeşte 
forţa noastră de cuprindere prin cel puţin posibila diversitate şi 
neomogenitate, este totuşi într-adevăr adecvată acesteia. Găsirea 
acestei ordini este o îndeletnicire a intelectului care vizează un scop 
necesar al său, şi anume de a introduce în natură unitatea prin¬ 
cipiilor [... ] Atingerea oricărui scop este legată de un sentiment de 
plăcere. Dacă această reuşită este condiţionată de o reprezentare a 
priori, precum în acest caz de un principiu pentru facultatea de 
judecare reflexivă în genere, atunci sentimentul de plăcere este 
determinat şi printr-un principiu a priori, valabil pentru oricine [...] 

Coincidenţa percepţiilor cu legile conforme conceptelor generale ale 
naturii (categorii) nu are, în realitate, nici cea mai mică înrâurire 
asupra sentimentului nostru de plăcere, şi nici n-ar putea să aibă, 
deoarece intelectul procedează aici neintenţionat şi în mod necesar 
potrivit naturii sale. în schimb, descoperirea posibilităţii de a uni 
două sau mai multe legi empirice eterogene ale naturii sub un 
principiu care le cuprinde pe amândouă provoacă o plăcere vizibilă 
|...] Desigur, caracterul comprehensibil al naturii şi unitatea ei în 
împărţirea în genuri şi specii, singurele care fac posibile conceptele 
empirice prin care cunoaştem natura conform legilor ei particulare, 
nu ne mai provoacă o plăcere evidentă. Dar este sigur că ea a existat 
la vremea ei şi, doar pentru că experienţa cea mai comună nu este 
posibilă fără ea, s-a contopit treptat cu simpla cunoaştere şi nu mai 
iese în evidenţă. [...] Dimpotrivă, ne-ar displăcea total o reprezen¬ 
tare a naturii prin care ni s-ar prezice că, în cazul celei mai neîn¬ 
semnate cercetări care depăşeşte experienţa cea mai comună, ne-am 
lovi de eterogenitatea legilor naturii, care ar face imposibilă pentru 
intelectul nostru subsumarea legilor ei particulare sub legi empirice 
generale, deoarece aceasta contrazice principiul specificării subiectiv 
finale a naturii în genurile ei, precum şi, relativ la ele, facultatea 
noastră de judecare reflexivă. ” 23 

Constatăm în primul rând, pe baza acestor afirmaţii ale lui 
Kant, acea trăsătură semnificativă şi izbitoare în sens metodic. 
„Plăcerea”, considerată până acum eminamente empirică, este in¬ 
trodusă acum în cercul celor determinabile apriori şi cognoscibile 
apriori; ea, văzută până acum ca accidentalul individual prin exce¬ 
lenţă, primeşte aici - cel puţin într-unul din momentele sale funda¬ 
mentale - o semnificaţie universală „pentru fiecare”. Cu aceasta, 
principiul criticii transcendentale este aplicat la un domeniu care 
părea până acum că i se opune. Deja prima ediţie a Criticii raţiunii 
pure considerase deşartă speranţa „excelentului analist Baumgarten” 
de a ajunge la o „critică a gustului” întemeiată ştiinţific, deoa¬ 
rece elementele plăcerii şi neplăcerii estetice constau în plăcere şi 


23 Critica facultăţii de judecare, pp. 32-34. 

neplăcere, acestea însă, după sursele lor, ar fi doar empirice, şi de 
aceea niciodată n-ar putea servi a priori legilor. 24 Această viziune 
este îndreptăţită acum: îndreptăţirea e dată de faptul că spre ea nu 
conduce observarea nemijlocită a fenomenului artei şi a structurii 
artistice, ci un progres în critica cunoaşterii teoretice. Doar o apro¬ 
fundare a conceptului de aprioritate a teoriei face posibil 
apriori -ul esteticii şi indică calea determinării şi dezvoltării ei. Căci 
s-a arătat că pentru forma completă a experienţei, condiţia legilor 
generale ale intelectului, deşi necesară, nu este suficientă -, întrucât 
s-a descoperit o formă şi o legătură proprie conform scopului a 
particularului care doar în ceea ce o priveşte desăvârşeşte conceptul 
sistematic al experienţei: de aceea se va căuta şi în conştiinţă un 
moment în care să se imprime legitatea particularului şi a „acciden¬ 
talului”. însă, odată găsit acest moment, limitele cercetării de până 
acum se deplasează. Cercetarea nu mai vizează acum problema 
„individualului”, abordându-1 drept ceea ce se schimbă de la caz la caz, 
şi de aceea, determinabil doar prin experienţa nemijlocită şi prin 
factorul „material” al senzaţiei ci caută şi în acest domeniu, până 
acum închis, să descopere momentele de bază ale formării apriorice. 

Kant, trecând prin teoria pur logică a formării empirice a 
conceptului şi prin întrebarea asupra condiţiilor cognitiv-critice ale 
unei sistematici şi clasificări a formelor naturii, ajunge astfel în 
pragul esteticii criticei Conceptul unei „tehnici a naturii” a constituit 


24 Vezi Critica raţiunii pure , p. 72, notă. 

25 In acest sens trebuie înţeleasă scrisoarea cunoscută a lui Kant către Reinhold care 
dă explicaţii asupra constituirii Criticii facultăţii de judecare. „îmi permit să asigur, 
fără a mă învinovăţi de înfumurare - astfel scrie Kant în 28 decembrie 1787 (în 
Werke, voi. IX, pp. 343-346) - că, cu cât continui pe drumul meu, devin tot mai liniştit 
că poate apărea vreodată o contradicţie sau chiar o alianţă [asemenea lucruri nu sunt 
în prezent ceva neobişnuit] care să provoace o ruptură serioasă sistemului meu. 
Aceasta este o convingere profundă care îşi are rădăcinile în faptul că, în evoluţia 
spre alte activităţi, nu m-am aflat întotdeauna în consens cu mine însumi, şi dacă 
până acum nu ştiu exact cum să aplic metoda cercetării asupra unui obiect, mă pot 
ghida, pentru a ajunge la excluderi de care nu eram conştient, după acea însemnare 
generală a elementelor cunoaşterii şi a forţelor psihicului ce aparţin de aceasta. 
Astfel, mă preocup acum de critica gustului, ocazie cu care se vor descoperi alte 

aici, sub aspect obiectiv, analiza transcendental-psihologică a senti¬ 
mentului de plăcere şi neplăcere, iar sub aspect subiectiv, interme¬ 
dierea. Am văzut deja că natura, întrucât e gândită astfel încât se 
specifică în particularităţile claselor şi speciilor după un principiu 
inteligibil pentru facultatea noastră de judecare, este văzută astfel 
ca artă. însă această organizare ingenioasă apare, luată în sine, în 
acelaşi timp ca „artistică”. 26 Acest lucru este valabil şi în măsura în 
care ea nu se dezvăluie direct conştiinţei obişnuite, ci trebuie ade¬ 
menită să iasă la iveală doar prin turnura specifică a abordării 
teoretice a cunoaşterii. Intelectul uman comun acceptă existenţa [şi 
supraordonarea şi subordonarea sistematică] a legilor specifice ale 
naturii ca un factum dat pentru care nu cere nicio explicaţie. 
Tocmai de aceea, însă, întrucât nu vede aici nicio problemă, îi scapă 


principii a priori decât cele anterioare. Deoarece facultăţile sufletului sunt trei: 
facultatea de cunoaştere, sentimentul de plăcere şi neplăcere şi facultatea de a dori. 
Pentru prima dintre ele am găsit principii a priori în Critica raţiunii pure, pentru a 
treia în Critica raţiunii practice. Am căutat şi pentru cea de-a doua, şi deşi credeam a 
fi imposibil să găsesc astfel de principii, sistematica, care m-a lăsat să descopăr în 
descompunerea facultăţilor anterioare ale sufletului şi care trebuie admirată şi, 
eventual, analizată, îmi va da material suficient pentru zilele care mi-au mai rămas 
din viaţă, încât să o apuc pe acest drum astfel încât acum descopăr trei părţi ale 
filosofiei, fiecare dintre acestea având principiile sale a priori care pot fi numărate, 
iar aria unei asemenea cunoaşteri poate fi clar stabilită - filosof ia teoretică, teleologia 
şi filosofia practică-, dintre acestea, bineînţeles că cea din mijloc este considerată cea 
mai săracă din punctul de vedere al motivelor de determinare a priori.” Dacă luăm în 
considerare aceste explicaţii ale lui Kant, nu doar ad litteram, ci împreună cu ceea ce 
rezultă din Critica facultăţii de judecare despre raportul obiectiv al problemelor în 
spiritul lui Kant, atunci nu mai poate rămâne nicio îndoială în privinţa a ce rol a 
jucat „sistematicul” în descoperirea esteticii critice. Kant nu a inventat alături de 
cele două principii apriorice deja existente un al treilea, doar de dragul construcţiei 
simetrice, ci o continuare şi o formulare mai exactă a conceptului de aprioritate a fost 
cea cu care s-a confruntat mai întâi în domeniul teoretic - în ideile de „adecvare” 
logică a naturii pentru facultatea noastră de cunoaştere. Cu aceasta, însă, i s-a 
dovedit mai departe abordarea scopului în genere - sau, exprimat din punct de 
vedere transcendental-psihologic, domeniul plăcerii şi neplăcerii - drept un obiect 
posibil al determinării apriorice. Şi, pornind de aici, a mers mai departe, până când, 
în cele din urmă, a rezultat întemeierea apriorică a esteticii ca o parte a unui sistem 
al teleologiei generale. 

26 Vezi Prima Introducere, p. 333. 

şi soluţia, şi sentimentul specific de plăcere legat de ea. Dacă, aşadar, 
natura nu a demonstrat nimic altceva decât finalitatea logică, ar 
exista atunci desigur, de dragul acesteia, un motiv să o admirăm: 
„[...] numai că de o asemenea admiraţie ar fi cu greu cuprins alt¬ 
cineva decât, poate, filosoful transcendental, iar chiar acesta n-ar 
putea numi un singur caz precis în care o astfel de finalitate să se 
vădească in concreto, el mărginindu-se doar s-o gândească în ge¬ 
nere. ” 27 în această îngrădire a rezultatului de până acum este 
desemnată clar în acelaşi timp direcţia în care trebuie căutată 
continuarea şi extinderea sa sistematică. Există - aşa va trebui 
să întrebăm acum - o formă conform scopului a fenomenelor care să 
nu ni se releve doar prin intermediul conceptului şi reflecţiei 
transcendentale, ci care să ne vorbească direct în sentimentul de 
plăcere şi neplăcere? Există o structură individuală a existenţei, 
o înrâurire a fenomenelor, care, în raport cu lumea gândirii pure şi 
empirice, să prezinte un specific evident şi, de aceea, neinteligibil în 
niciun caz, prin metodele clasificării şi ale sistematicii în legile 
ştiinţifice - şi care să demonstreze totuşi o legitate specifică auto¬ 
nomă şi originară? Punând aceste două întrebări, suntem conduşi 
până în punctul în care sensul metaforic al artei, aşa cum ne-a 
apărut în ideea de „tehnică a naturii”, se transformă în sensul pro- 
priu-zis, şi în care, cu aceasta, sistemul teleologiei generale preia în 
sine, ca element important, critica facultăţii de judecare estetice. 


4 . 


Cum problema formării individuale a înfăptuit trecerea de la 
lumea legilor pure ale intelectului la lumea legilor particulare, la fel 
poate servi această problemă şi următoarei introduceri directe în 
problemele fundamentale ale esteticii critice. Pentru că imperiul 
artei este un imperiu al formelor pure, fiecare fiind închisă în sine şi 
având un centru individual propriu, în timp ce, totuşi, aparţine în 
acelaşi timp, împreună cu altele, unui raport caracteristic de esenţă 


27 Idem, p. 335. 

şi influenţă. Cum poate fi desemnat acest raport de esenţă şi cum se 
lusă el exprimat şi caracterizat astfel încât să nu se piardă unitatea 
autonomă şi viaţa proprie a formei praticulare? în domeniul teoriei 
pure şi în cel al raţiunii moral-practice nu avem niciun exemplu 
adecvat pentru un astfel de raport fundamental. „Singularul” teo¬ 
riei este întotdeauna doar cazul special al unei legi generale de la 
care doar el îşi primeşte semnificaţia şi valoarea de adevăr - cum 
„singularul”, ca subiect moral, conform ideii fundamentale a eticii 
kantiene, este abordat mereu doar ca purtător al imperativului practic 

universal valabil al raţiunii. Personalitatea liberă devine ceea ce 

» 

este doar prin sacrificarea completă a instinctelor şi înclinaţiilor 
sale „accidentale” şi în subordonarea sa necondiţionată regulilor a 
ceea ce trebuie să fie, care, în general, au un caracter normativ. Cu 
aceasta, în ambele cazuri, se pare că individualul îşi găseşte ade¬ 
vărata întemeiere şi justificare doar prin aceea că trece în universal. 
Doar în intuiţia artistică se produce în această privinţă o cu totul 
altă relaţie. Opera de artă este ceva singular care se bazează pe sine 
şi îşi are scopul în sine, în mod pur. Şi, totuşi, în ea ni se prezintă în 
acelaşi timp un nou „întreg”, o nouă imagine de ansamblu a rea¬ 
lităţii şi a cosmosului spiritual. Singularul nu face trimitere aici la ceva 
abstract-universal care-1 transcende, ci el însuşi este acest universal, 
deoarece cuprinde în sine în mod simbolic conţinutul acestuia. 

Am văzut cum, în abordarea teoretico-ştiinţifică, conceptul 

unui întreg al experienţei, pe măsură ce convingerea critică avansa, 

cu atât mai clar se dovedea a fi o cerinţă irealizabilă. Dorinţa de a 

» » 

cuprinde în gândire întregul lumii ne-a condus în mijlocul anti¬ 
nomiilor dialectice ale conceptului de infinit. N-am putut înţelege 
acest întreg ca dat, ci doar ca „dat ca problemă”; n-a constituit 
pentru noi un obiect, având formă şi strict delimitat, ci s-a dizolvat 
într-un proces fără bariere a cărui direcţie, şi nu scop, am putut să o 
determinăm. în acest sens, orice judecată teoretică de experienţă 
rămâne în mod necesar un fragment şi se dovedeşte ca atare îndată 
ce a dobândit claritate critică. Orice membru al şirului experienţei 
are nevoie, pentru a fi înţeles ştiinţific, de o altă „cauză” decât cea 
care îi determină poziţia spaţio-temporală. însă, tocmai această altă 

cauză cade sub incidenţa aceleiaşi dependenţe astfel încât el trebuie 
să-şi caute din nou cauza „în afara” sa. în măsura în care astfel se 
leagă element de element, şir de şir, se construieşte pentru noi obiec¬ 
tul experienţei, care, el însuşi, nu este decât o „sumă de raporturi”. 
Un cu totul alt mod de raportare a singularului la întreg, a diver¬ 
sului la unitate ni se prezintă însă dacă pornim de la factum -ul artei 
şi al formării artistice. Prespunem factum -ul însuşi în acest sens - la 
fel ca peste tot în cercetarea transcendentală. Nu întrebăm dacă 
este, ci cum este; nu reconstituim evoluţia sa istorică sau psiho¬ 
logică, ci căutăm să o percepem în existenţa sa pură şi în aceste 
condiţii. Pentru aceasta, ne vedem trimişi cu necesitate la o nouă 
formă a judecăţii. Căci orice raport de conţinuturi ale conştiinţei se 
exprimă, obiectiv conceput, ca judecată. Judecata însăşi transcende 
aici limitele definiţiei sale logice de până acum. Ea nu mai vizează 
să subordoneze particularul generalului sau să aplice o cunoaştere 
generală asupra particularului care, în Critica raţiunii pure (cu pre¬ 
cădere în capitolul despre schematismul conceptelor intelectului), a 
fost definită ca trăsătură fundamentală a „facultăţii de judecare 
determinativă”, ci la polul opus, prezintă un cu totul alt tip de re¬ 
laţie. Dacă vrem ca specificul noului domeniu problematic să iasă la 
iveală, trebuie să delimităm mai întâi foarte clar acest tip de relaţie 
în raport cu toate celelalte sinteze ale conştiinţei. 

înainte să facem această delimitare, să ne amintim faptul 
că, prin ea, unitatea funcţiei judecăţii înseşi şi convingerile critice 
esenţiale pe care le-a obţinut despre ea nu au voie să fie anulate. 
Pentru Kant, o judecată nu este un act al „receptivităţii”, ci al „spon¬ 
taneităţii” pure: ea nu reprezintă - în măsura în care deţine reală 
valabilitate „apriorică” - un raport faţă de obiecte, ci este un 
moment al instituirii obiectului însuşi. în acest sens, mai există şi 
o opoziţie tipică între „facultatea de judecare estetică” a lui Kant 
şi ceea ce estetica germană a secolului al XVIII-lea desemnase şi 
încercase să analizeze ca „forţă de judecare”. Forţa de judecare 
porneşte de la operele date ale „gustului”, pentru ca, pornind de la 
ele, să pătrundă prin analiză şi comparaţie la reguli generale şi cri¬ 
terii ale gustului. Dimpotrivă, abordarea kantiană se realizează în 

direcţie inversă. Ea nu vrea să abstragă regulile pornind de la 
oarecari obiecte date - deci, în acest caz, de la exemplele şi modelele 
date -, ci pune întrebarea asupra legităţii originare a conştiinţei pe 
care se bazează orice concepţie estetică, orice etichetare a unui con¬ 
ţinut al naturii sau al artei ca „frumos” sau „urât”. Cu aceasta, ceea 
ce este gata format este pentru ea şi aici doar punctul de pornire de 
la care tinde să ajungă la condiţiile de posibilitate ale formării înseşi. 
Mai întâi, condiţiile pot fi delimitate doar negativ, în măsura 
în care nu determinăm ceea ce sunt, ci mai mult, ceea ce ele nu 
sunt. Am arătat deja că unitatea dispoziţiei şi a formei estetice se 
bazează pe un alt principiu decât cel în baza căruia unificăm în 
empiria comună şi ştiinţifică anumite elemente în complexe şi reguli 
de ansamblu. în această ultimă unificare este vorba întotdeauna 
despre o relaţie a supraordonării şi subordonării cauzale, pentru 
producerea unui raport de condiţii ce poate fi înţeles ca analogon al 
unui raport de concepte şi consecinţe. Un fenomen intervine în altul 
într-un soi de raport de dependenţă în care ambele se comportă 
precum „cauza” şi „efectul”. Dimpotrivă, înţelegerea estetică a unui 
întreg şi a momentelor sale singulare exclude o astfel de idee. Fe¬ 
nomenul nu este descompus aici în condiţiile sale, ci este păstrat aşa 
cum se oferă el nemijlocit. Nu ne adâncim aici în cauzele sau ur¬ 
mările sale conceptuale, ci rămânem doar la suprafaţă, pentru a ne 
lăsa exclusiv în seama impresiei pe care o trezeşte la simpla obser¬ 
vare. în loc de singularizarea părţilor şi a supraordonării şi subordo¬ 
nării lor în scopul unei clasificări conceptuale, ele trebuie cuprinse şi 
sintetizate aici într-o viziune totală pentru imaginaţia noastră: în 
loc să urmărim efectele prin care ele pătrund în lanţul cauzal al fe¬ 
nomenelor şi se continuă în acesta, mai bine să scoatem în evidenţă 
valoarea lor actuală pură, aşa cum se dezvăluie ea intuiţiei înseşi. 

Este subliniată astfel şi diferenţa dintre conştiinţa estetică 
şi conştiinţa practică, dintre lumea formei pure şi cea a acţiunii şi 
voinţei. Aşa cum viziunea teoretică dizolvă existentul într-un com¬ 
plex de cauze şi efecte, de condiţii şi condiţionări, tot aşa, viziunea 
practică îl dizolvă într-o ţesătură de scopuri şi mijloace. Diversitatea 
dată a conţinutului este determinată şi organizată prin aceea că, 

într-un caz, un element există „prin” altele, iar în altul, un element 
există „de dragul altora”. Dimpotrivă, în contemplarea pur estetică, 
orice descompunere a conţinutului în părţi şi opoziţii corelative este 
anulată. El apare aici în acea desăvârşire calitativă care nu are 
nevoie de nicio completare exterioară, de nicio cauză sau scop din 
afara sa şi care nu suportă nicio astfel de completare. Conştiinţa 
estetică deţine în sine acea formă de umplere concretă prin care ea, 
dată în mod pur stării sale din momentul respectiv, percepe în 
această stare prezentă un moment cu o semnificaţie atemporală, 
„înainte” şi „după”, pe care le cuprindem abstract în ideea de cauza¬ 
litate şi le transformăm în şiruri şi ordini temporale empirice, sunt 
aici la fel de şterse ca şi acea „intenţie” spre un scop ce carac¬ 
terizează dorinţa şi volitia noastră. Amobtinut astfel acum momentele 
esenţiale ce se întrepătrund în definiţia kantiană a „frumosului”. 
Dacă numim „plăcut” ceea ce încântă simţurile în senzaţie; dacă nu¬ 
mim „bine” ceea ce pe baza unei reguli a ceea ce trebuie să fie, aşadar 
prin raţiune, place prin simplul concept, atunci numim frumos ceea 
ce place în „contemplarea pură”. în această expresie a „contemplării 
pure” se află inclus în mod direct tot ceea ce constituie unicitatea 
concepţiei estetice în genere, de la ea fiind deductibile toate deter- 
minaţiile ulterioare pe care le experimentează judecata estetică. 

Se impune în primul rând aici o întrebare, care, sub aspect 
metodic, reprezintă reflexul şi completarea necesară a rezultatului 
obţinut până acum. Dacă până acum trebuia să arătăm specificul 
concepţiei estetice, pe de altă parte, trebuie să stabilim acum în mod 
univoc şi tipul de obiectivitate a obiectului estetic. Căci orice funcţie 
a conştiinţei arată, indiferent de natura sa, o direcţie înspre obiectul 
ce-i aparţine doar ei, dându-i o formulare particulară. Din nou se 
conturează în această privinţă determinaţia negativă: obiectuali- 
tatea conţinutului estetic este complet diferită de realitate, aşa cum 
este institutită ea în judecata empirică sau cum se tinde către ea în 
dorinţa empirică. Plăcerea care determină judecata de gust este 
lipsită de interes [dezinteresată ], unde prin interes înţelegem inte¬ 
resul pentru existenţa lucrului, pentru producerea sau existenţa 
lucrului contemplat. „Când cineva mă întreabă dacă găsesc frumos 

palatul pe care îl văd în faţă, pot, ce-i drept, să răspund că nu-mi 
plac astfel de lucruri care sunt făcute doar pentru a căsca gura sau, 
ca acel sachem* (şef de trib la indienii americani - n.t.) irochez, că 
nimic nu i-a plăcut mai mult la Paris decât rotiseriile; pe deasupra, 
pot condamna în manieră rousseauistă vanitatea celor mari, care 
storc sudoarea poporului pentru astfel de lucruri inutile; în sfârşit, 
mă pot convinge foarte uşor că, dacă m-aş afla pe o insulă nelocuită, 
fără speranţa de a mă mai întoarce vreodată printre oameni, şi dacă 
aş putea prin simpla dorinţă să ridic acolo o astfel de clădire mă¬ 
reaţă, nu mi-aş da nici măcar această osteneală, dacă aş avea deja o 
colibă care să fie destul de comodă. Toate cele de mai sus pot întruni 
acord şi încuviinţare, dar nu despre asta este vorba acum. Vrem să 
ştim doar dacă simpla reprezentare a obiectului îmi produce satis¬ 
facţie, oricât de indiferent aş putea fi la existenţa obiectului 
acestei reprezentări. Este uşor de văzut că, pentru a spune că obiec¬ 
tul este frumos şi pentru a dovedi că am gust, plec de la ceea ce se 
petrece în mine datorită reprezentării, nu de la ceea ce constituie 
dependenţa mea de existenţa obiectului. Oricine trebuie să recu¬ 
noască că acea judecată asupra frumuseţii în care se amestecă cel 
mai neînsemnat interes este foarte părtinitoare şi nu reprezintă o 
judecată de gust pură. Pentru a putea fi arbitru în chestiuni de gust, 

nu trebuie să te intereseze nici în cea mai mică măsură existenta 

* 

lucrului, ci trebuie să fii în această privinţă total indiferent .” 28 Par¬ 
ticularitatea spontaneităţii estetice şi, cu aceasta, specificul „su¬ 
biectivităţii” estetice se conturează foarte clar aici. Spontaneitatea 
logică a intelectului vizează determinarea obiectului fenomenului 
prin legile generale; autonomia etică provine de fapt din izvorul 
personalităţii libere, însă ea vrea să introducă totuşi cerinţele în¬ 
temeiate aici în lucrurile şi stările de fapt empirice date şi să le 
realizeze. Funcţia estetică nu întreabă ce este obiectul, ci ce impact 
are asupra mea reprezentarea acestuia. Conform naturii sale, realul 
se retrage, iar în locul său apar determinarea şi unitatea ideală a 
„imaginii” pure. 


28 Critica facultăţii de judecare , pp. 45-46. 

în acest sens - şi doar în acesta lumea estetică este o lume 
a aparenţei. Conceptul de aparenţă vrea să împiedice doar conceptul 
fals al unei realităţi care s-ar transfera din nou pentru noi în 
eficienţa conceptului teoretic al naturii sau al conceptului practic 
al raţiunii. El scoate frumosul din cercul cauzalităţii - întrucât şi 
libertatea este pentru Kant un tip de cauzalitate pentru a-1 plasa 
în mod pur sub regula formării interioare. De la aceasta, desigur, şi 
aparenţa îşi primeşte legea sa -, deoarece primeşte de la ea legătura 
esenţială a momentelor sale singulare. Cum peste tot acolo unde 
aplicăm opoziţia „subiectiv”-„obiectiv”, trebuie să o determinăm de 
aceea şi aici cu mare grijă, pentru a evita dialectica ascunsă în ea. 
Faptul că face abstracţie de existenţa lucrului constituie tocmai 
obiectivitatea specifică reprezentării estetice. Căci doar aşa ea 
devine intuiţie a formei pure, în timp ce lasă în afară toate condiţiile 
colaterale şi consecinţele secundare inerente „lucrului”. Unde cele 
două încă se mai amestecă, unde interesul pentru structura şi 
organizarea formei mai este încă înlocuit de interesul pentru realul 
la care ea, ca imagine, face trimitere: acolo încă nu este atins 
punctul de vizibilitate ce caracterizează esteticul ca atare. 

Până şi ideea de „finalitate fără scop”, prin care Kant de¬ 
limitează întregul domeniu al esteticului, este dezbrăcată acum 
de ultimul paradox care îi mai era inerent. Deoarece, după cum s-a 
arătat, finalitate nu înseamnă decât formarea individuală care 
vădeşte o formă totală în sine şi în structura sa, în timp ce scopul 
vizează determinarea exterioară care îi este ei atribuită. O plăs¬ 
muire finală îşi are centrul de greutate în sine, iar una conform 
scopului îl are în afara sa; valoarea primeia se întemeiază în exis¬ 
tenţa sa, a celeilalte în urmările sale. Conceptul de „plăcere dezinte¬ 
resată” nu are nicio altă menire decât de a expune această situaţie 
sub aspectul său subiectiv. De aceea se interpretează greşit sensul 
propriu-zis al acestui concept-nucleu, dacă - aşa cum s-a întâmplat - 
idealul estetic al lui Kant este înţeles drept cel al „liniştii statice”, în 
opoziţie cu idealul de frumuseţe dinamic al lui Herder, şi Schiller 
care văd frumuseţea ca „formă vie”. 29 Cerinţa kantiană de renunţare 


29 Vezi R. Sommer, Grundziige einer Geschichte der deutschen Psychologie und 
Aesthetik von Wolff-Baumgarten bis Kant-Schiller, Wiirzburg 1892, pp. 296, 377 şi 
urm. şi p. 349. 

Iu orice interes îi lasă imaginaţiei un spaţiu nelimitat. Doar miş¬ 
carea voinţei şi a dorinţei sensibile o elimină, din cauze metodice, din 
pragul esteticului. Tocmai de aceea este respinsă fixarea de atracţia 
şi de nevoia directă, deoarece ea împiedică şi înăbuşă acea vivacitate 
nemijlocită a „reprezentării”, acea configurare liberă a fanteziei 
creatoare în care constă pentru Kant specificul artisticului. în 
măsura în care Kant nu se opune în niciun caz esteticii „energetice” 
a secolului al XVIII-lea, însă cum pentru el, centrul interesului 
estetic s-a deplasat din realitatea lucrului în realitatea imaginii, la 
fel se deplasează pentru el şi zbuciumul afectelor în cel al jocului 
pur al afectelor. în libertatea jocului se păstrează întregul zbucium 
pasional intern al afectului; însă, în ea, el se desprinde în acelaşi 
timp de fundamentul său material. De aceea nu afectul însuşi este 
implicat în această mişcare, ca stare psihologică distinctă, ci ele¬ 
mentele jocului constituie funcţiile fundamentale generale ale conştiin¬ 
ţei, din care provine orice conţinut psihic singular. Pe baza acestei 
generalităţi se explică comunicabilitatea stării estetice pe care o 
presupunem atribuind judecăţii de gust o „valabilitate pentru toţi”, 
deşi nu putem înţelege cauzele acestei valabilităţi afirmate şi n-o 
putem deduce din concepte. Starea spiritului în reprezentarea es¬ 
tetică este cea a unui sentiment al Jocului liber al facultăţilor de 
reprezentare provocat de o reprezentare dată în vederea unei cu¬ 
noaşteri în genere”. „Pentru ca dintr-o reprezentare prin care este 
dat un obiect să rezulte într-adevăr cunoaşterea, este nevoie de ima¬ 
ginaţie, pentru sintetizarea diversului intuiţiei şi de intelect, pentru 
unitatea conceptului care unifică reprezentările. Această stare de 
joc liber al facultăţilor de cunoaştere prilejuit de o reprezentare, 
prin care este dat un obiect, trebuie să poată fi universal comu¬ 
nicabilă, deoarece cunoaşterea, ca determinare a obiectului cu care 
trebuie să se acorde reprezentările date (indiferent de subiectul care le 
are), este singurul mod de reprezentare care este valabil pentru 
fiecare. Deoarece comunicabilitatea universală subiectivă a repre¬ 
zentării într-o judecată de gust trebuie să se realizeze fără a presu¬ 
pune un concept determinat, ea nu poate fi altceva decât starea 
sufletească proprie jocului liber al imaginaţiei şi al intelectului 
(întrucât ele se acordă una cu alta aşa cum este necesar pentru o 
cunoaştere în genere)-, căci noi suntem conştienţi că acest raport 

subiectiv corespunzător cunoaşterii în genere trebuie să fie valabil 
în egală măsură pentru fiecare şi prin urmare universal comunicabil, 
aşa cum este orice cunoştinţă determinată, care totuşi se bazează 
întotdeauna pe acel raport ca o condiţie subiectivă.” 30 

Desigur, odată cu această explicaţie a comunicabilităţii uni¬ 
versale a stării estetice, este ca şi cum am făcut să-i dispară din nou 
domeniul caracteristic: deoarece delimitarea acestei stări de senti¬ 
mentul sensibil-individual al plăcerii şi neplăcerii pare în cele din 
urmă a putea fi atinsă doar apelând din nou la abordarea logic- 
obiectivă. Dacă imaginaţia şi intelectul se unesc după cum este 
necesar pentru un „fragment de cunoaştere în genere” atunci, prin- 
tr-o astfel de unificare, folosirea empirică a imaginaţiei productive, 
aşa cum a dezvoltat-o Critica raţiunii pure, apare ca folosire specfic 
estetică a sa. De fapt, conform unei concepţii fundamentale a criticii, 
prezentată mai ales în capitolul despre „schematismul conceptelor 
pure ale intelectului”, este deja vorba despre o acţiune comună a 
intelectului şi imaginaţiei pe care se bazează şi legătura spaţio- 
temporală a percepţiilor simţurilor şi unificarea lor în obiecte ale 
experienţei. Determinarea reciprocă a acestor două funcţii pare cu 
aceasta că nu construieşte nicio relaţie nouă, aşa cum s-ar fi pretins 
şi aşteptat de la ea în calitate de temei explicativ pentru noua 
problemă cu care ne confruntăm aici. Trebuie luat totuşi în seamă 
faptul că aici convingerea anterioară primeşte oarecum un nou 
accent. O „unitate a cunoaşterii” specifică este pretinsă atât pentru re¬ 
prezentarea teoretică, cât şi pentru cea estetică; însă, dacă pentru 
prima tonul şi accentul cade pe momentul cunoaşterii, atunci 
pentru cea de-a doua, acesta cade pe momentul unităţii. Atitudinea 
estetică se numeşte „finală pentru cunoaşterea obiectelor în genere 
însă tocmai prin aceasta ea renunţă la a mai clasifica obiectele în 
clase speciale, aşa cum sunt ele exprimate în conceptele empirice. 
Unitatea intuitivă a formei nu necesită această separare „discur¬ 
sivă” precedentă. Procesul liber al formării nu este limitat aici prin 
luarea în considerare a existenţei obiective a lucrurilor, aşa cum o 
constatăm în conceptele şi legile ştiinţifice. Pe de altă parte, desigur, 


30 Critica facultăţii de judecare , p. 58. 

nici în această acţiune creatoare a imaginaţiei nu trebuie interpre¬ 
tat greşit rolul „intelectului”, dacă luăm aici conceptul intelectului 
într-un sens mai larg decât cel logic-teoretic. Conform semnificaţiei 
sale cele mai generale, intelectul este facultatea instituirii limitelor: 
el este cel care „opreşte” activitatea continuă a actului de reprezen¬ 
tare şi cel ce o ajută la proiectarea unei anumite imagini. Când se 
produce această sinteză, când, fără a coti prin abstracţiile concep¬ 
tuale ale gândirii empirice, ajungem la o fixare de acest fel a mişcării 
imaginaţiei astfel încât ea să nu treacă în sfera nedeterminării, ci să 
se concentreze în „forme” stabile: se atinge atunci acea întrepătrun¬ 
dere armonică a ambelor funcţii pe care Kant o pretinde ca moment 
fundamental al adevăratei atitudini estetice. 

Căci intelectul şi intuiţia nu se mai opun acum ca ceva 
„complet eterogen”, astfel încât să necesite mai întâi o apropiere şi o 
relaţionare printr-un schematism ingenios, ci sunt realmente ames¬ 
tecate. Facultatea care impune limite acţionează nemijlocit în pro¬ 
gresul actului de formare şi intuire, în măsura în care comparti- 
mentează însufleţind şirul curgător de imagini, mereu acelaşi. în 
judecata empirică de subsumare se află o anumită intuiţie singulară 
care este subordonată unui anumit concept; aşa cum, de exemplu, 
rotunjimea farfuriei pe care o vedem în faţa noastră este raportată 
la conceptul geometric al cercului şi este cunoscută prin acesta. 31 în 
conştiinţa estetică nu se produce nimic de acest fel. Căci aici nu sunt 
contrapuse conceptul singular şi intuiţia singulară, ci se are în 
vedere aducerea la unison a funcţiei intelectului şi a celei a intuiţiei. 
„Jocul liber” revendicat nu vizează reprezentările, ci forţele de re¬ 
prezentare; nu rezultatele în care intuiţia şi intelectul se fixează şi 
în care ele oarecum se odihnesc, ci în dinamica vie în care ele se 
manifestă. Atât ajunge să cuprindă orice exteriorizare de acest fel, 
în care nu este comparată o anumită imagine cu un anumit concept, 
ci în care totalitatea forţelor spriritului se revelează în adevăratul 
său ermetism, şi nemijlocit „sentimentul vieţii” subiectului însuşi. 
„A percepe cu ajutorul facultăţii tale de cunoaştere (indiferent dacă 


31 Vezi Critica raţiunii pure , p. 141. 

o reprezentare este clară sau confuză) - citim în introducerea la 
Critica facultăţii de judecare estetice - o clădire regulată, adecvată 
scopului ei, este cu totul altceva decât a avea conştiinţa acestei 
reprezentări datorită senzaţiei de satisfacţie. In cazul din urmă, 
reprezentarea este raportată în întregime la subiect, şi anume la 
sentimentul său vital, sub numele de sentiment de plăcere sau 
neplăcere. El stă la baza unei facultăţi de distingere şi apreciere cu 
totul deosebită, care nu contribuie cu nimic la cunoaştere, ci care 
reţine numai reprezentarea dată în subiect faţă de întreaga facul¬ 
tate de reprezentare; spiritul devine conştient de această facultate 
prin sentimentul stării sale.” 32 în judecata empiric-teoretică, expe¬ 
rienţa singulară prezentă mie este menţinută în sistemul experien¬ 
ţelor (reale sau posibile), iar valoarea ei obiectivă de adevăr este 
determinată doar prin această comparaţie. în starea estetică, in¬ 
tuiţia sau impresia prezentă a întregului forţelor senzoriale şi de 
reprezentare produce nemijlocit o vibraţie. Dacă unitatea experien¬ 
ţei şi a obiectului ei trebuie construită acolo, trăsătură cu trăsătură, 
element cu element, în activitatea de formare a conceptului, opera 
de artă desăvârşită produce atunci, oarecum dintr-odată, acea uni¬ 
tate a dispoziţiei care este pentru noi expresia directă pentru unitatea 
eului nostru, pentru sentimentul nostru concret al vieţii şi al sinelui. 

în acest nou raport ce se realizează între singularitate şi 
totalitate rezidă acum pentru Kant şi adevărata cheie pentru 
soluţionarea problemei a cărei formă de generalitate îi este atribuită 
judecăţii estetice. Faptul că ea trebuie să conţină în sine un tip de 
generalitate este deja clar pentru Kant prin modul în care se 
apropie de problema fundamentală a esteticii. Căci în desăvârşirea 
conceptului său de aprioritate el se confruntă mai întâi cu problema 
facultăţii de judecare estetice. în acelaşi timp, însă, atitudinea 
conştiinţei obişnuite faţă de pretenţia la valabilitate universală pe 
care o ridică judecata de gust oferă deja adeverirea nemijlocită. în 
ceea ce priveşte judecata asupra a ceea ce este sensibil plăcut, fiecare 
se resemnează cu faptul că, întemeiată fiind pe un „sentiment 
privat”, trebuie să rămână limitată şi la persoană. Dimpotrivă, cu 

32 Vezi Critica facultăţii de judecare , pp. 44-45. 

frumosul se întâmplă invers. „Ar fi ridicol [...] dacă cineva care se 
consideră om de gust s-ar justifica spunând că acest obiect (clădirea 
pe care o vedem, haina pe care o poartă acela, concertul pe care-1 
auzim, poezia supusă aprecierii) este frumos pentru mine. Căci el nu 
trebuie să numească frumos ceea ce îi place doar lui. Multe lucruri îl 
pot atrage şi îi pot oferi o plăcere a simţurilor, dar faptul acesta nu 
interesează pe nimeni. însă, atunci când afirmă că ceva este frumos, 
el atribuie şi celorlalţi aceeaşi părere: el nu judecă doar pentru sine, 
ci pentru oricine şi vorbeşte despre frumuseşe ca şi cum ar fi o 
proprietate a obiectelor. De aceea, când spune: lucrul este frumos, el 
nu se aşteaptă la acordul celorlalţi cu judecata sa de satisfacţie, în¬ 
trucât ştie că ei au împărtăşit părerea sa de mai multe ori, ci pre¬ 
tinde acest acord. [...] astfel, nu se poate spune că fiecare are gustul 
său particular. Aceasta ar însemna că nu există gust, adică o 
judecată estetică pentru care să se poată pretinde cu îndreptăţire 
adeziunea fiecăruia. ” 33 Şi, totuşi, această pură valoare revendicată a 
esteticului nu trebuie confundată cu deductibilitatea sa din con¬ 
cepte, cum procedase estetica germană în general (căci Gottsched şi 
elveţienii, de exemplu, sunt de acord în acest punct). Sarcina critică 
în acest punct constă mai mult în examinarea modului în care este 
posibilă o generalitate care să nu respingă totuşi intermedierea prin 
conceptul logic. Am arătat astfel că, prin dispoziţia estetică, se con¬ 
stituie şi în ea un raport direct al oricărui conţinut singular dat al 
conştiinţei cu totalitatea forţelor spiritului. Starea estetică se referă, 
desigur, doar la subiect şi la sentimentul său al vieţii: el nu ia însă 
acest sentiment într-un moment izolat şi, astfel, accidental, d în 
totalitatea momentelor sale. Numai unde această rezonanţă a între¬ 
gului există în particular şi singular, numai acolo ne aflăm în li¬ 
bertatea jocului şi simţim această libertate. Cu această senzaţie 
ajungem însă oarecum la deplina posesie a subiectivităţii înseşi. 
Dacă vorbim despre percepţia sensibilă, eul singular nu are atunci 
nicio altă cale de a o comunica unui alt eu decât prin transpunerea 
ei în sfera obiectualului şi determinând-o în aceasta. Culoarea pe 
care o văd, sunetul pe care îl aud sunt prezentate drept bun public 


33 Idem , p. 53. 

al subiecţilor cunoscători, în măsura în care acestea vor fi transfor¬ 
mate în oscilaţii, prin aplicarea principiilor mărimilor extensive şi 
intensive, a categoriilor de substanţă şi cauzalitate, oscilaţii cognosci¬ 
bile şi măsurabile exact. însă, prin acest transfer în sfera măsurii şi 
numărului, condiţie a obiectivării ştiinţifice, desigur, culoarea şi 
sunetul ca atare au încetat să mai existe. în sens teoretic, exis¬ 
tenţa lor s-a contopit în existenţa şi în legitatea mişcării. Metoda 
„comunicării” universale, cum este ea exersată în accepţie teoretică, 
a făcut astfel să dispară de fapt conţinutul pe care trebuia să-l 
comunice, înlocuindu-1 cu un semn abstract. Faptul că sunetul 
şi culoarea, în afară de semnificaţia lor ca elemente fizice, sunt şi 
trăiri într-un subiect sensibil, este complet eliminat în acest tip 
de determinare. Problema conştiinţei estetice începe în acest punct. 
Această conştiinţă susţine o comunicabilitate universală de la subiect 
la subiect, care nu necesită deci trecerea prin obiectivul conceptual şi 
a declinului în el. în fenomenul frumosului s-a realizat faptul nein¬ 
teligibil, respectiv în contemplarea acestuia, orice subiect rămâne în 
sine şi este adâncit în propria stare interioară, în timp ce se ştie 
detaşat în acelaşi timp de orice particularitate accidentală şi se recu¬ 
noaşte ca purtător al unui sentiment total care nu mai aparţine 
„acestuia” sau „aceluia”. 

Abia acum înţelegem expresia „universalităţii subiective” pe 
care Kant o atribuie judecăţii estetice. „Universalitatea subiectivă” 
este afirmarea şi cerinţa unei universalităţi a subiectivităţii înseşi. 
Desemnarea „subiectivului” nu serveşte cu aceasta limitării preten¬ 
ţiei de valabilitate a esteticului, ci invers, desemnării unei extinderi 
a domeniului de valabilitate care se realizează aici. Universalitatea 
nu se opreşte în faţa subiecţilor ca singulari: căci, pe cât de adevărat 
este că aceşti subiecţi vegetează nu numai în senzaţii pasive sau în 
dorinţe „patologice”, ci se pot ridica până la jocul liber al forţelor de 
reprezentare, la fel de mult se confirmă aici aceeaşi funcţie fun¬ 
damentală esenţială. în această funcţie, care constituie de fapt eul 
ca eu, orice eu este înrudit cu un altul - şi, de aceea, ea are voie să fie 
presupusă în oricare altul. Sentimentul artistic rămâne sentiment 
al eului: însă, ca atare, el este în acelaşi timp sentiment universal al 

lumii şi al vieţii. „Şinele”, obiectivându-se într-o plăsmuire a fan¬ 
teziei estetice, se desprinde din singularitatea sa; emoţia sa indivi¬ 
duală unică nu intră totuşi în această plăsmuire, ci există în el mai 
departe şi se comunică mijlocit tuturor celorlalţi care sunt capabili 
de aprecierea sa pură. Subiectul se află astfel aici într-un mediu 
universal, şi totuşi cu totul altul decât mediul concretului în care ne 
transpune observaţia natural-ştiinţifică. Ce diferenţiază descrierea 
cea mai completă a unui peisaj, cum se întâmplă prin conceptele 
ştiinţei descriptive a naturii, de prezentarea sa artistică în tablouri 
sau în poezia lirică? Nimic altceva decât faptul că în acestea din 
urmă toate trăsăturile obiectului, pe cât de exact se conturează ele, 
se dovedesc în acelaşi timp cu atât mai intens drept trăsături ale unei 
emoţii sufleteşti care se transmite prin forma picturală sau lirică 
celui care le contemplă. Emoţia interioară se revarsă aici asupra 
obiectului doar pentru ca din el să fie reprimită şi mai puternic şi 
mai pur. Aşa cum eul nu rămâne legat în starea de contemplare es¬ 
tetică de reprezentarea sa din acel moment, ci conform expresiei 
kantiene, „reţine [reprezentarea dată în subiect] faţă de întreaga 
facultate de reprezentare” 34 , tot aşa i se revelează lui aici un nou 
cosmos, care nu este sistemul obiectivitătii, ci universul subiectivităţii, 
în acest univers se află închis atât el însuşi, cât şi individualitatea 
celorlalte euri. Astfel soluţionează conştiinţa estetică sarcina parado¬ 
xală: prezintă un universal care nu este opus individualului, ci este co¬ 
relatul său pur, deoarece nu-şi găseşte nicăieri realizarea decât în el. 

Odată cu aceasta este soluţionată şi problema „comunica- 
bilităţii universale” care, totuşi, nu are voie să fie „universal de¬ 
monstrabilă”. Căci în atitudinea estetică, cine contemplă se simte 
complet liber cu privire la satisfacţia pe care el o dedică obiectului; 
el nu poate inventa atunci niciun fel de condiţii private drept cauze 
ale satisfacţiei de care ar depinde subiectul său, şi de aceea trebuie 
considerate întemeiate în ceea ce el poate presupune şi la toţi 
ceilalţi; prin urmare, trebuie să creadă că are motiv să bănuiască în 
cazul fiecăruia o satisfacţie asemănătoare. „El va vorbi deci despre 


34 Idem , p. 45. 



Kant. Viaţa şi opera 


334 


frumos ca şi cum frumuseţea ar fi o proprietate a obiectului, iar ju¬ 
decata ar fi logică (oferind prin concepte o cunoştinţă despre obiect), 
deşi ea este doar estetică şi conţine numai o raportare a reprezen¬ 
tării obiectului la subiect; căci ea se aseamănă totuşi cu judecata 
logică prin aceea că valabilitatea ei poate fi presupusă pentru fiecare. 
Această universalitate nu poate rezulta însă nici din concepte.” 
„Trebuie observat deci că în judecata gustului nu se postulează 
nimic altceva decât acest asentiment universal privitor la satisfacţia 
care nu este mijlocită prin concepte, deci posibilitatea unei judecăţi 
estetice care să poată fi considerată ca fiind valabilă pentru toţi. 
Judecata de gust însăşi nu postulează acordul fiecăruia (ceea ce este 
permis doar unei judecăţi logice universale, deoarece ea poate aduce 
argumente), ci ea doar atribuie fiecăruia acest acord, ca un caz al 
regulii, relativ la care ea aşteaptă o confirmare nu prin concepte, d 
prin adeziunea celor laţi.” 35 

De aceea, pe o nouă cale şi într-un cu totul alt context sis¬ 
tematic, Kant ajunge acum la problema principală care, în secolul 
al XVIII-lea, se află în centrul oricăror dezbateri estetice. Se lasă 
extrasă o regulă din operele de artă date, din modelele şi proto¬ 
tipurile clasice, regulă care prescrie creaţiei anumite bariere obiective 
- sau aici domină exclusiv libertatea „imaginaţiei”, independent de 
orice normă exterioară? Există o lege clar definită a creaţiei artistice, 
căreia, dacă scopul ei nu trebuie ratat, ea nu i se poate sustrage - 
sau totul este lăsat aici în seama bunului plac creator al subiectului 
genial, bun plac care porneşte dintr-un punct necunoscut către un 
scop necunoscut? Aceste întrebări, reluate în teoriile estetice ale se¬ 
colului al XVIII-lea în cele mai diferite forme, au fost aduse prin 
Lessing, în domeniul criticii literare, la o formulă dialectică clară. 
Războiul dintre geniu şi regulă, dintre imaginaţie şi raţiune - aşa ne 
învaţă dezbaterile decisive din Dramaturgia hamburgică - este lipsit 
de obiect: deoarece creaţia geniului nu primeşte nicio regulă din 
exterior, însă ea însăşi este această regulă. în creaţie se revelează o 
legitate şi finalitate interioară care nu se prezintă şi imprimă totuşi 


35 Idem, p. 52 şi p. 57. 

nicăieri altundeva decât în plăsmuirile artistice concrete. Fără în¬ 
doială, Kant recurge la această formulare lessingiană, însă ea îl 
retrimite la întreaga profunzime şi la universalitatea întrebărilor ce 
se sintetizează pentru el în ideea de autolegitate a spiritului. „Ge¬ 
niul - aşa defineşte şi el - este talentul (darul naturii) care prescrie 
reguli artei. [...] Orice artă presupune reguli; doar pe temeiul lor ne 
reprezentăm un produs ca posibil, dacă este vorba de un produs 
artistic. Dar conceptul artei frumoase nu permite ca judecata asupra 
frumuseţii produsului ei să se ghideze după o regulă care are ca fac¬ 
tor determinant un concept, deci care se bazează pe un concept al 
modului cum e posibil acest produs. Ca atare, arta frumoasă nu poate 
să-şi inventeze singură regula după care îşi realizează produsul. Dar 
cum un produs nu poate fi artistic în absenţa unei reguli care să-l 
preceadă, natura din subiect (prin acordul facultăţilor sale) este 
aceea care prescrie reguli artei. Deci arta frumoasă nu este posibilă 
decât ca produs al geniului.” 36 Aşadar, din unitatea „acordului” se 
produce aici unitatea obiectivă a plăsmuirii. Geniul şi acţiunea sa 
se află în punctul în care se întrepătrund indisolubil individualitatea 
şi universalitatea supremă, libertatea şi necesitatea, creativitatea 
pură şi legitatea pură. în fiecare trăsătură a acţiunii sale el este 
complet „original”, şi totuşi, complet „exemplar”. Căci exact acolo 
unde ne aflăm în adevăratul centru al personalităţii, unde aceasta, 
fără niciun scop exterior, se oferă sieşi în mod pur şi se exprimă în 
legea individuală necesară a creaţiei sale, cad orice bariere acciden¬ 
tale, inerente singulariilor în existenţa lor empirică şi în interesele lor 
empirice conexe. Adâncindu-se în această sferă personală, geniul 
găseşte misterul şi forţa „comunicabilităţii universale”: iar orice 
mare operă de artă nu reprezintă decât obiectivarea acestei forţe 
fundamentale. Opera geniului oferă dovada unică pentru maniera în 
care un proces sufletesc temporal unic nu revine niciodată în mod 
identic, pentru modul în care sentimentul „subiectiv” coboară totuşi 
în acelaşi timp până în cea mai adâncă sferă a valabilităţii pure şi a 
necesităţii atemporale. Iar această formă supremă de comunicare 


36 Idem, § 46, pp. 144-145. 

este singura care stă la dispoziţia geniului. Dacă ar încerca să ne 
vorbească altfel decât prin opera sa, el s-ar desprinde de fundamen¬ 
tul în care îşi are originea. De aceea, ceea ce este şi înseamnă el ca 
„dar al naturii” nu poate fi redus la o formulă generală, prezentată 
ca un soi de prescriere, ci regula, în măsura în care există, trebuie 
abstrasă de la faptă, adică de la produs, care serveşte ca model nu imi¬ 
taţiei, ci imitaţiei creatoare. Iar în acest punct este preluată de Kant 
teza lui Lessing conform căreia un geniu poate fi stârnit doar de 
către un alt geniu. „Ideile artistului trezesc idei asemănătoare la dis¬ 
cipolul său atunci când natura l-a înzestrat cu o alcătuire sufletească 
de acelaşi tip.” 37 Această „proporţie” reprezintă în creaţia geniului 
motivul propriu-zis creator. Distingem acum şi productivitatea ar¬ 
tistică de cea ştiinţifică. Cuvintele lui Kant, respectiv că în ştiinţe 
n-ar putea exista niciun geniu 38 , pot fi apreciate corect doar dacă ne 
amintim că pentru el, în această întreagă dezbatere, este vorba doar 
despre diferenţa sistematică de semnificaţie a domeniilor culturii, şi 
nu despre diferenţa psihologică a indivizilor. Dacă nu cumva şi omului 
de ştiinţă ar putea să i se atribuie „un caz pentru o mie”, dacă nu 
cumva şi aici, pe lângă compararea discursivă a singularului, ar fi 
posibilă şi eficientă o anticipare intuitivă a întregului: acestea sunt 
întrebări asupra cărora nu trebuie să insistăm aici. Diferenţa deci¬ 
sivă rezidă doar în aceea că tot ceea ce vrea să fie privit ca idee ştiin¬ 
ţifică, îndată ce trebuie comunicat şi întemeiat, nu deţine în acest 
sens nicio altă formă decât cea a conceptului şi a raţionamentului 
obiectiv. Personalitatea creatorului trebuie radiată dacă trebuie 
păstrată obiectivitatea rezultatului. Doar în marii artişti nu există 
această separare: fiindcă tot ceea ce oferă un mare artist îşi primeşte 
valoarea propriu-zisă şi supremă doar prin ceea ce el este. El nu se 
înstrăinează în nicio realizare care să continue să existe apoi pentru 
sine ca o valoare obiectivă detaşată, ci el creează în fiecare operă a 
sa doar o nouă expresie simbolică a acelui raport unic fundamental 
dat în „natura” sa, în „alcătuirea facultăţilor sufletului” specifică lui. 


31 Idem, p. 147. 

38 Idem, p. 145 şi urm. 

Din punct de vedere istoric, această teorie kantiană a geniului 
semnifică o mijlocire între două lumi spirituale diferite: căci mai are 
în comun cu concepţia de bază a epocii luminilor încă un motiv 
determinant, în timp ce, pe de altă parte, ea rezolvă din interior 
schema conceptuală a filosofiei luminilor. Teoria kantiană a geniului 
a devenit punctul istoric de pornire pentru toate acele dezvoltări 
romantic-speculative ale conceptului de geniu, în care imaginaţia 
estetică productivă însemna producerea lumii şi a realităţii. Teoria 
lui Schelling despre intuiţia intelectuală ca facultate transcendentală 
fundamentală, teoria lui Friedrich Schlegel despre eu şi despre „iro¬ 
nie” au evoluat în acest fel. Ceea ce separă totuşi definitiv concepţia 
kantiană de toate aceste încercări este forma şi orientarea concep¬ 
tului său de aprioritate. Faptul că apriorismul său este apriorism 
critic se confirmă şi prin aceea că apriori-ul nu este condus aici la o 
singură facultate metafizică fundamentală a conştiinţei, ci că este 
păstrat în particularitatea riguroasă a aplicărilor sale specifice. Aşa 
se extinde pentru Kant conceptul de „raţiune”, dezvoltat în secolul 
al XVIII-lea, în conceptul mai profund de „spontaneitate” a conştiin¬ 
ţei. Acest concept nu se epuizează însă în nicio realizare a conştiinţei 
sau activitate a conştiinţei singulare. De aceea, spontaneitatea es¬ 
tetică a fanteziei nu poate, precum în romantism, să devină aici 
principiu fundamental şi ultim, deoarece scopul esenţial este de a o 
separa cu stricteţe de spontaneitatea logică a judecăţii şi de cea etică 
a voinţei. întreaga estimare a gradului de „subiectivitate” şi de „obiec¬ 
tivitate” prezentată de Kant, şi completarea şi finalizarea ei propriu- 
zisă doar în Critica facultăţii de judecare, serveşte în primul rând 
acestei sarcini. Existenţa legii naturii, imperativul legii morale nu 
trebuie abandonate jocului imaginaţiei. însă, pe de altă parte, acest 
joc are un domeniu autonom în care nu are voie să intervină niciun 
concept şi niciun imperativ moral. 

Limitarea conceptului de geniu la artă este semnificativă, 
întrucât ajută acest concept să-şi găsească expresia. Conceptul de 
„ştiinţe frumoase” obţinuse în a doua jumătate a secolului al XVIII-lea 
o semnificaţie şi o răspândire periculoasă. Spirite riguroase şi pro¬ 
funde precum Lambert - care, într-o scrisoare către Kant din anul 

1765, şi-a exprimat poziţia în legătură cu aceasta 39 - n-au obosit să 
pătrundă până la definirea exactă ca fundament al oricărei cu¬ 
noaşteri ştiinţifice; în filosofia populară, trăsătura caracteristică a 
rămas totuşi amestecul domeniilor. Tânărul Lessing a observat 
odată, vizavi de această modă a timpului, că adevăratele „beaux- 
esprits” ar fi de cele mai multe ori adevăratele capete superficiale. 
Teoria kantiană a geniului trasează aici limita. Indiferent ce poate 
inventa un mare spirit ştiinţific, el nu poate fi numit totuşi un geniu; 
„căci ceea ce realizează el s-ar fi putut învăţa aflându-se pe drumul 
natural al cercetării şi meditaţiei după reguli, şi nu se deosebeşte 
specific de ceea ce poate fi dobândit prin hărnicie datorită imitaţiei. 
Astfel, tot ce a expus Newton în opera sa nemuritoare despre 
principiile filosofiei naturii se poate învăţa [...] în schimb, compune¬ 
rea de poezii adevărate nu se poate învăţa, oricât de amănunţite ar 
fi prescripţiile artei poetice şi oricât de bune ar fi modelele ei. 
Motivul este că Newton ar putea să descrie foarte clar, nu numai 
pentru el, ci şi pentru oricine altcineva, cu scopul de a fi urmat, 
fiecare din paşii pe care a trebuit să-i facă de la primele elemente de 
geometrie până la marile şi profundele sale descoperiri. însă nici 
Homer, nici Wieland n-ar putea spune cum s-au născut şi cum s-au 
combinat ideile lor pline de fantezie, dar şi de miez, întrucât ei înşişi 
nu ştiu acest lucru şi deci nu-1 pot transmite nimănui. în ştiinţe, cel 
mai mare descoperitor se deosebeşte deci doar gradual de imitatorul 
şi învăţăcelul cel mai silitor; dimpotrivă, el se deosebeşte specific de 
cel pe care natura l-a dotat pentru arta frumoasă.” 40 Şi mai impor¬ 
tantă devine această viziune despre creaţia „inconştientă” a geniului 
artistic acolo unde ea închide în sine nu atât opoziţia faţă de înte- 
meirea teoretică, cât mai mult opoziţia faţă de „scopul” dorinţei şi 
acţiunii. Şi în această privinţă teoria kantiană transcende sistematica 
filosofică, atingând problemele culturale esenţiale ale timpului. în 
teoria lui Baumgarten, prima configurare a esteticii ca ştiinţă au¬ 
tonomă, conceptul frumosului este subordonat perfecţiunii. Orice 


39 Vezi Johann Heinrich Lambert, scrisoare către Kant, din 13 noiembrie 1765, în 
Kant, Werke , voi. IX, pp. 42-45. 

40 Critica facultăţii de judecare, p. 146. 

frumuseţe este perfecţiune, totuşi una care nu poate fi cunoscută în 
conceptul pur, ci doar mediat, prin imagini sensibil-intuitive. Toată 
filosofia scolastică germană este dominată de această viziune, conti¬ 
nuată de Mendelssohn şi situată pe un fundament metafizic general; 
iar în afara acesteia, ea acţionează mai departe până în cercul 
creaţiei artistice. încă „artiştii” lui Schiller reprezintă puţin mai 
mult decât o transcriere poetică şi continuare a ideilor lui Baumgarten. 
Critica lui Kant trasează şi în acest punct o linie de demarcaţie. 
„Finalitatea fără scop” pe care o găseşte realizată în opera de artă 
exclude în egală măsură conceptul trivial al utilităţii şi conceptul 
ideal al perfecţiunii. Deoarece orice concept de perfecţiune presu¬ 
pune un etalon obiectiv la care este raportată opera de artă şi cu 
care aceasta este comparată; iar a se reprezenta o finalitate formală 
obiectivă fără scop, adică doar forma unei perfecţiuni (fără nicio 
materie şi concept despre ţinta concordanţei) ar fi o adevărată con¬ 
tradicţie. 41 Astfel, rigorismul etic, Kant cu alte cuvinte, în întemeierea 
esteticii, a produs primul ruptura cu raţionalismul moral dominant. 
Aici nu există însă niciun paradox, ci mai mult completarea 
necesară şi confirmarea exactă a concepţiei sale etice fundamentale. 
Aşa cum plasase ceea ce ar trebui să fie pe conceptul pur al raţiunii 
şi încercase să ţină la distanţă de el orice apel la „sentimentul 
moral”, la senzaţia şi înclinaţia „subiectivă” - tot aşa, pe de altă 
parte, trebuie păstrată partea estetică a sentimentului, şi nu aban¬ 
donată conceptului logic şi moral. Faptul că plăcerea şi neplăcerea au 
fost excluse din fundamentarea eticii nu înseamnă pentru ea, după 
cum se arată acum, vreo respingere necondiţionată; ci drumul este 
deschis spre o nouă obiectivare şi face posibilă o altă formă a „uni¬ 
versalităţii” de care ele sunt capabile. Depăşirea utilitarismului etic 
şi hedonsimului le-a trasat aşadar ideilor calea de autolegitate şi 
scop în sine al artei. Conceptul de „plăcere dezinteresată” pentru 
frumosul naturii şi al artei nu reprezintă, din punctul de vedere al con¬ 
ţinutului, o tendinţă nouă în evoluţia esteticii. El există deja la Plotin, 
iar în Epoca Modernă a fost dezvoltat mai departe de Shaftesbury, 
Mendelssohn şi de Karl Philipp Moritz în scrierea Uber die bildende 


41 Idem, p. 68 şi urm. 

Nachahmung des Schonen. însă doar prin poziţia sistematică pe care 
a dobândit-o în teoria kantiană, a putut să-şi contureze semnificaţia 
propriu-zisă; a putut, în raport cu filosofia şi poetica luminilor, să înte¬ 
meieze un nou concept despre esenţa şi originea spiritualului însuşi. 

Kant a atins sinteza supremă între principiul fundamental 
etic şi cel estetic doar în a doua parte a criticii facultăţii de judecare 
estetice, în Analitica sublimului. în conceptul de sublim, interesul 
estetic şi cel etic intră într-o nouă relaţie şi, cu atât mai necesară se 
dovedeşte aici separarea critică a ambelor puncte de vedere. în 
dezbaterile cu privire la acest lucru, Kant se mişcă din nou pe teren 
propriu, teren numai al său. în Analitica frumosului se mai simte 
încă o oarecare înstrăinare, îndată ce cercetarea părăseşte domeniul 
principal şi se reîntoarce la aplicări concrete: căci bogăţia concepţiei 
artistice îi este refuzată lui Kant. Dimpotrivă, Analitica sublimului 
arată toate momentele spiritului kantian şi toate acele proprietăţi 
semnificative atât pentru oameni, cât şi pentru scriitori, într-o de¬ 
săvârşire autentică şi în cea mai fericită întrepătrundere. Exacti¬ 
tatea analizei conceptuale este unită aici cu patosul moral care 
constituie nucleul personalităţii lui Kant; înclinaţia pentru detaliu 
psihologic pe care Kant o păstrase în Beobachtungen liber das 
Gefiihl des Schonen und Erhabenen se uneşte aici cu perspectiva 
„transcendentală” pe care a obţinut-o asupra întregului conştiinţei. 
Putem observa cel mai clar poziţia pe care problema sublimului o ia 
în sistemul esteticii critice dacă ne întoarcem la acea unică legătură 
produsă în fenomenul frumosului între facultatea fundamentală 
a conştiinţei. Acest fenomen trebuia să se producă din jocul liber al 
„imaginaţiei” şi „intelectului”: „intelect” nu însemna însă facul¬ 
tatea înţelegerii şi judecării logice, ci facultatea delimitativă. El a 
pătruns în mişcarea imaginaţiei şi, din ea, a lăsat să provină o 
configuraţie ermetică. 42 De aici, însă, rezultă imediat o nouă între¬ 
bare. Constituie delimitarea un moment esenţial al esteticului în 

♦ 

genere? - Sau nu cumva mai mult, nelimitatul prezintă deja o 
valoare estetică proprie? Nu cumva ideea de nefinalizat, chiar aceea 
de nefinalizabil, conţine deja un moment de o semnificaţie estetică 


42 Vezi mai sus, p. 273 şi urm. 

fundamentală? Conceptul de sublim răspunde acestei întrebări. Deoa¬ 
rece impresia de sublim se constituie de fapt acolo unde ne raportăm 
la un obiect ce depăşeşte toate mijloacele forţei noastre de cuprin¬ 
dere şi pe care, de aceea, nu putem să-l cuprindem într-un întreg 
ermetic nici în intuiţie, nici în concept. Noi numim „sublim” ceea ce 
este pur şi simplu mare - indiferent dacă este vorba aici despre 
mărimea întinderii sau despre cea a forţei, despre sublimul „mate¬ 
matic” sau cel „dinamic”. în obiecte ca atare nu poate exista însă un 
raport de acest fel; deoarece orice măsurare obiectivă a mărimilor şi 
orice apreciere a mărimilor nu sunt decât o comparare a mărimilor, 
în care, în funcţie de etalonul aflat la bază, acelaşi conţinut poate fi 
ba mic, ba mare, şi cu aceasta, mărimea este luată întotdeauna doar 
ca expresie pură a unei relaţii ideatice, şi nu ca o calitate aboslută 
şi ca „esenţă” estetică oarecum neschimbătoare. Ultima determinaţie 
survine totuşi când etalonul „obiectului” este aşezat în „subiect”, 
când el nu mai este căutat într-un lucru singular, dat spaţial, ci în 
totalitatea funcţiilor conştiinţei. Dacă acestei totalităţi i se opune 
acum „ceva ce nu poate fi măsurat” - nu ne mai aflăm atunci în faţa 
lipsei de sfârşit a numărului, care, în cele din urmă, nu înseamnă 
decât repetarea după bunul plac a procedeului numărării, deci un 
pas înainte în indeterminat: ci, din anularea limitării, rezultă pentru 
noi o nouă determinaţie pozitivă a conştiinţei. 

Infinitul, devenit o idee dialectică în abordarea teoretică, 
devine astfel aici o totalitate simţită şi un adevăr. „Sublim - aşa 
sună acum explicaţia lui Kant - este ceva în comparaţie cu care orice 
altceva pare mic. Aici este uşor de observat că nu poate exista nimic 
în natură, oricât de mare l-am crede noi, care, considerat într-o altă 
raportare, să nu poată fi redus până la o micime infinită; şi invers, 
că nu poate exista nimic atât de mic, care, în comparaţie cu unităţi 
de măsură şi mai mici, să nu poată fi extins pentru imaginaţia 
noastră până la mărimea unei lumi. Telescopul este acela care ne-a 
oferit materialul bogat pentru prima observaţie, iar microscopul, 
pentru a doua. Deci nimic din ceea ce poate fi obiect al simţurilor nu 
trebuie numit sublim, considerat din acest punct de vedere. însă toc¬ 
mai pentru că în imaginaţia noastră există o tendinţă spre progresie 

infinită, iar în raţiunea noastră, pretenţia la totalitatea absolută, 
înţeleasă ca o idee reală, chiar acea inadecvare a facultăţii noastre 
de apreciere a mărimii lucrurilor lumii sensibile pentru această idee 
trezeşte în noi sentimentul unei facultăţi suprasensibile; ca atare, uti¬ 
lizarea pe care facultatea de judecare o dă în mod natural anumitor 
obiecte în vederea acestui sentiment este mare în mod absolut, şi nu 
obiectul simţurilor, în raport cu ea, orice altă utilizare este mică. în 
consecinţă, nu obiectul trebuie numit sublim, ci dispoziţia spiritului 
creată de o anumită reprezentare ce preocupă facultatea de judecare 
reflexivă. [...] sublim este ceea ce, prin simplul fapt că-l putem gândi, 
dovedeşte existenţa unei facultăţi a sufletului care depăşeşte orice 
unitate de măsură a simţurilor. ” 43 

Doar dacă temeiul sublimului este transferat din obiecte în 
„dispoziţia spiritului”, doar dacă este descoperit nu ca o calitate a 
existenţei, ci ca o calitate a contemplării, este cu adevărat ridicat în 
sfera reflecţiei estetice. Această sferă nu se mai învecinează însă 
aici, precum în abordarea frumosului, cu domeniul intelectului şi al 
intuiţiei, ci cu ideile raţiunii şi semnificaţia lor suprasensibilă. Dacă 
în aprecierea frumosului imaginaţia s-a împletit cu „intelectul” într-un 
joc liber, atunci aici, în aprecierea a ceva ca sublim, ea se raportează 
la raţiune pentru a produce o dispoziţie a spiritului „conformă şi în 
armonie cu dispoziţia determinată de influenţa anumitor idei [...] 
asupra sentimentului.” 44 Orice determinaţie a raţiunii se dizolvă 
însă pentru Kant în ideea libertăţii : iar astfel, ea este cea care stă 
peste tot la baza aplicării categoriei sublimului. Ceea ce aparţine 
sentimentului nostru de sine şi al sarcinii noastre inteligibile s-a 
transformat aici într-un predicat de lucruri ale naturii doar printr-un 
vicleşug tipic, printr-o asumare tacită. Această aparenţă fireşte că 
trebuie să dispară imediat la o analiză profundă şi în faţa conştiinţei 
de sine. „Cine ar putea numi sublime masivele muntoase diforme, 
îngrămădite unul peste altul într-o sălbatică dezordine, cu pirami¬ 
dele lor de gheaţă sau marea întunecată şi agitată ş.a.m.d.? însă 


43 Critica facultăţii de judecare, pp. 89-90. 

44 Idem, p. 95. 

spiritul se simte înălţat în propria-i apreciere atunci când, contem- 
plându-le fără să ţină seama de forma lor, se lasă în voia imaginaţiei 
şi a unei raţiuni unite cu ea fără un scop determinat, care doar o 
extinde, şi găseşte că întreaga forţă a imaginaţiei e totuşi inadecvată 
pentru ideile raţiunii. [...] Ca atare, în judecata noastră estetică 
natura este declarată sublimă nu pentru că ne provoacă frică, ci 
pentru că trezeşte în noi acea tărie (care nu aparţine naturii) nece¬ 
sară pentru a considera neînsemnat ceea ce ne îngrijorează (bu¬ 
nuri, sănătate şi viaţă); pe acest temei, forţa naturii (căreia îi 
suntem desigur subordonaţi în raport cu acele lucruri) nu mai este 
privită, relativ la noi şi la personalitatea noastră, ca o putere în faţa 
căreia ar trebui să ne plecăm atunci când este vorba de principiile 
noastre supreme, de afirmarea sau abandonarea lor. Aşadar, aici 
natura este numită sublimă doar întrucât înalţă imaginaţia, pentru 
a înfăţişă acele cazuri în care sufletul poate simţi sublimul propriei 
meniri, care este superioară naturii. ” 45 

Fără îndoială, analizată mai bine, această soluţie critică a 
problemei sublimului conţine în acelaşi timp în sine o nouă între¬ 
bare. Deoarece prin raportarea sublimului la ideea de autolegiferare 
şi de personalitate liberă se pare că, în măsura în care se desprinde 
de natură, revine în totalitate domeniului moralităţii. Specificul său 
estetic şi valoarea sa estetică autonomă ar fi însă anulate atât într-un 
caz, cât şi în celălalt. De fapt, şi analiza lui Kant arată imediat cât 
de aproape ne aflăm aici de acest pericol. Căci psihologia sublimului 
ne conduce înapoi la acel afect fundamental al respectului pe care 
l-am cunoscut deja ca forma generală în care se prezintă pentru noi 
conştiinţa legii morale. în fenomenul sublimului cunoaştem acel 
amestec între plăcere şi neplăcere, între rezistenţă şi supunere de 
bună voie, care constituie adevăratul conţinut al sentimentului 
de respect. în el, ne simţim în acelaşi timp ca subiecţi fizic-finiţi, co¬ 
pleşiţi prin mărimea obiectului, aşa cum, pe de altă parte, ne simţim 
ridicaţi deasupra oricărei existenţe finite şi condiţionate, descope¬ 
rind că această mărime îşi are originea în conştiinţa sarcinii noastre 


45 Idem, p. 95 şi p. 101. 

inteligibile şi în facultatea noastră a ideilor. însă, în măsura în care 
sublimul este întemeiat în genere pe acelaşi sentiment fundamental 
ca şi moralitatea, se pare că am depăşit cu aceasta şi domeniul 
„plăcerii dezinteresate ” şi am intrat în sfera voinţei. Dificultatea ce 
rezidă aici poate fi eliminată doar prin faptul că înţelegem că „vicle¬ 
şugul” prin care gândim în sublim o determinaţie a sinelui nostru ca 
determinaţie a obiectului naturii nu dispare nici atunci când este 

cunoscută ca atare. Intuiţia noastră rămâne estetică doar dacă nu 

* 

priveşte autodeterminarea facultăţii noastre spirituale în şi pentru 
sine, ci oarecum prin mediul intuiţiei naturii; dacă reflectă „interiorul” 
în „exterior”, şi invers. într-o astfel de oglindire reciprocă dintre eu 
şi lume, dintre sentimentul de sine şi sentimentul naturii, există 
pentru noi, la fel ca esenţa contemplaţiei estetice în genere, şi esenţa 
acelei contemplări ce-şi găseşte expresia în sublim. Se prezintă aici o 
formă a însufleţirii naturii, care conduce în cele din urmă în afara 
formei naturii, aşa cum s-a conturat ea simbolic şi în fenomenul 
frumosului - şi care, totuşi, pe de altă parte, se reîntoarce mereu la 
ea, deoarece doar în această opoziţie se poate percepe. Numai aşa 
infinitatea naturii, anterior fiind doar o idee, îşi primeşte adevărul 
său concret, simtit, deoarece este văzută în reflexia infinităţii eului. 

Doar acum are semnificaţie teza din introducerea la Critica 

» 

facultăţii de judecare, conform căreia „trebuie să existe un temei al 
unităţii suprasensibilului, care stă la baza naturii, cu conţinutul 
practic al conceptului libertăţii”. Şi de acum înainte înţelegem şi de 
ce a fost adăugată aici impunerea limitei, respectiv conceptul ce 
denumeşte această unitate nu ajunge nici teoretic, nici practic la o 
cunoaştere a acesteia, prin urmare nu are niciun domeniu propriu, ci 
doar face posibilă trecerea de la modul de gândire după principiile 
naturii la cel după principiile libertăţii. 46 Aşa cum unitatea „teme¬ 
iului suprasensibil” se poate scinda astfel încât să ni se prezinte o 
dată în fenomenul naturii, iar altă dată sub imaginea libertăţii şi a 
legii morale: nu ne este permis cu privire la acest fapt să facem aici 
nici măcar o presupunere, cu atât mai puţin să dăm o „explicaţie” 


46 Critica facultăţii de judecare , p. 22. 

teoretică. Dacă respingem însă orice speculaţii asupra acestui lucru, 
mai continuă să existe un fenomen ce nu poate fi tăgăduit, în care 
contemplarea naturii şi cea a libertăţii intră într-o cu totul nouă 
relaţie. Acest fenomen este cel al conceperii artistice. Orice operă de 
artă autentică este determinată sensibil, şi pare că nu vrea decât să 
persiste în cercul sensibilului; şi fiecare ajunge în mod necesar în 
afara acestui cerc. Ea conţine un fragment dintr-o viaţă concretă şi 
personală; şi, totuşi, se reîntoarce într-un adânc în care sentimentul 
eului se dovedeşte în acelaşi timp sentiment al universului. Din 
punct de vedere conceptual, acest fapt ar putea fi numit o minune: 
însă, în toate creaţiile supreme de artă (să ne gândim, de exemplu, 
doar la supremele creaţii lirice ale lui Goethe) această minune este 
înfăptuită astfel încât întrebarea asupra „posibilităţii” ei trebuie să 
înceteze. în această privinţă - şi doar în această privinţă -, arta face 
trimitere, fără să o trasformăm în meditaţie abstractă, la o nouă 
unitate a „sensibilului” şi „inteligibilului”, a naturii şi libertăţii; ea 
este expresia şi chezăşia directă a acestei unităţi. Calea pe care 
ajungem aici la ideea de suprasensibil corespunde liniei directoare 
critice: căci nu începem cu „esenţa” suprasensibilului, pentru ca 
imediat să o descompunem în manifestările sale singulare, ci ideea 
sa se constituie pentru noi în măsura în care unificăm direcţiile 
fundamentale date în conştiinţa însăşi şi le lăsăm să se intersecteze 
într-un „punct imaginar”, aflat dincolo de experienţa posibilă. 

în acest sens, nici teoria despre „substratul suprasensibil” al 
naturii şi al libertăţii nu vizează un lucru primordial, ci funcţia 
primordială a spiritualului care ni se dezvăluie în estetic într-un 
sens nou şi într-o nouă profunzime. Căci „comunicabilitatea univer¬ 
sală” revendicată de orice judecată estetică ne trimite la un raport 
fundamental căruia îi aparţin subiecţii ca atare, independent de 
diferenţele lor individuale accidentale şi în care, de aceea, nu se pre¬ 
zintă atât temeiul inteligibil al obiectelor, cât mai mult temeiul in¬ 
teligibil al umanităţii. „Inteligibilul este acela - astfel încheie Kant 
această dezbatere - către care [...] năzuieşte gustul, întru care se acor¬ 
dă facultăţile noastre superioare de cunoaştere înseşi şi fără de care 
între natura lor şi pretenţiile gustului s-ar naşte doar contradicţii. 

Deci, în gust, facultatea de judecare nu este supusă unei eteronomii 
a legilor experienţei, cum se întâmplă în judecarea empirică; ea îşi 
dă singură legea relativ la obiectele unei satisfacţii atât de pure, aşa 
cum procedează raţiunea relativ la facultatea de a dori. Totodată, 
atât datorită acestei posibilităţi interioare subiectului, cât şi datorită 
posibilităţii exterioare a unei naturi care se acordă cu ea, facultatea de 
judecare este pusă în legătură cu ceva din subiectul însuşi şi din 
afara lui, care nu este nici natură, nici libertate, dar care comunică 
cu temeiul ultimei, cu alte cuvinte cu suprasensibilul în care facul¬ 
tatea teoretică şi cea practică sunt unite într-un mod comun, dar 
necunoscut.” 47 Acest „mod necunoscut” este cunoscut cel puţin în 
măsura în care putem denumi clar categoria universală pe care se 
bazează unirea. Din nou, conceptul de autonomie, conceptul de 
autolegitate a spiritului se dovedeşte centrul sistemului kantian. 
Căci acest concept are parte în domeniul estetic de o nouă adeverire 
şi de o nouă clarificare: de aceea vom fi conduşi prin el la un strat 
mai profund al „inteligibilului”. Din autonomia intelectului pur şi a 
legilor sale generale a rezultat natura ca obiect al experienţei 
ştiinţifice - din autonomia moralităţii a rezultat ideea de libertate şi 
de autodeterminare a raţiunii. însă ele nu există izolat, ci se rapor¬ 
tează cu necesitate una la cealaltă: căci lumea libertăţii trebuie să 

* 

aibă influenţă asupra lumii naturii, trebuie să aducă la îndeplinire 
cerinţele ei în lumea empirică a oamenilor şi a lucrurilor. De aceea, 
natura trebuie cel puţin să poată fi gândită şi astfel încât „legitatea 
formei ei să se acorde cel puţin cu posibilitatea scopurilor care 
trebuie realizate în ea conform legilor libertăţii”. Dar oricărei încer¬ 
cări de a o gândi aşa în domeniul pur teoretic îi apare mereu antino¬ 
mia dintre cauzalitate şi libertate. Oricât de departe putem merge 
aici, ne aflăm în cele din urmă din nou în faţa „prăpastiei de necu¬ 
prins” care s-a deschis între domeniul conceptului naturii, ca sensibil, 
şi domeniul conceptului libertăţii, ca suprasensibil. 48 Doar viziunea 

artistică ne indică aici o cale nouă. Dacă concordanta obiectivă 

» 

dintre natură şi libertate rămâne o sarcină ce nu poate fi niciodată 


47 Idem, p. 187. 

48 Idem, p. 21. 

îndeplinită, dacă liniile directoare ale amândurora se intersectează 
doar în infinit, atunci unitatea lor subiectivă este realizată deja în 
sfera conştiinţei înseşi, în sentimentul artei şi în creaţia artei. Aici, 
în jocul liber al facultăţilor spiritului, natura ne apare ca şi cum ar fi 
o operă a libertăţii, de parcă s-ar forma din interior conform unei 
finalităţi intrinseci ei - în timp ce, pe de altă parte, ceea ce este în 
mod liber creat, opera geniului artistic, ne apare ca ceva necesar şi, 
ca atare, ca o plăsmuire a naturii. Unim astfel aici ceea ce, conform 
simplei sale existenţe, este separat şi trebuie să rămână separat, 
într-o nouă abordare al cărei conţinut, desigur, rămâne pentru noi 
doar dacă rezistăm încercării de a o trasforma într-o formă auto¬ 
nomă de cunoaştere teoretică a realului. Cu aceasta, „substratul supra- 
sensibil” la care ne trimite judecata de gust nu este accesibil din 
punct de vedere conceptual din fenomene, întrucât sunt fenomene 
obiective ale naturii; ci îşi are garanţia nemijlocită într-un compor¬ 
tament unic al conştiinţei înseşi, care se diferenţiază strict atât de 
cunoaşterea conceptului şi a legii, cât şi de cea a determinării pure a 
voinţei. Desigur, odată stabilit acest comportament în subiect, acest 
rezultat are influenţă atunci şi asupra imaginii realităţii obiective. 
Jocul armonis al facultăţilor spiritului dă naturii înseşi conţinutul 
vieţii : facultatea de judecare estetică trece în cea teleologică. 


5. 


Rezultatul de până acum al Criticii facultăţii de judecare se 
lasă sintetizat în faptul că noţiunea de scop a obţinut de acum 
înainte acea formă ce corespunde „revoluţiei modului de gândire” 
kantiene. Scopul nu este o putere obiectivă a naturii activă în lu¬ 
cruri şi în spatele lucrurilor; ci este un principiu spiritual de relaţie 
care apropie judecata noastră de totalitatea fenomenelor. S-a 
dovedit a fi un astfel de principiu atât în ideea de „finalitate 
formală”, cât şi în cea de „finalitate estetică”. „Finalitatea formală” 
ne-a apărut, în ordonarea naturii, într-un sistem de legi şi forme 
particulare ale naturii; însă, pentru cercetarea critică n-a constituit 
un moment nou în privinţa fenomenelor, ci mai degrabă o concor¬ 
dantă a fenomenelor cu revendicările intelectului nostru. Formarea 
* 

estetică a fost oarecum direct pusă în realitate; însă, pe cât de pro¬ 
fund şi de pur a fost ea surprinsă, pe atât de clar s-a conturat şi în 
ea faptul că unitatea existenţei pe care ea ne-o prezintă nu vrea să 
fie nimic altceva şi nu poate fi nimic altceva decât un reflex al uni¬ 
tăţii „dispoziţiei” şi a sentimentului pe care le experimentăm în noi 
înşine. Se naşte acum întrebarea dacă, prin aceste formulări ale ideii 
de scop, este epuizat şi întreg domeniul său de aplicabilitate. Nu 
există cumva o manieră de abordare în care scopul să nu ex¬ 
prime doar un raport al fenomenului dat la „spectator”, ci în care să 
fie văzut ca un moment obiectiv necesar al fenomenului însuşi? Şi în 
măsura în care o astfel de abordare există - atunci care este aceasta 
şi cum poate fi întemeiată şi justificată critic? 

Ideea de finalitate se distinge de toate celelalte categorii 
prin faptul că, prin ea, acolo unde apare, se afirmă un nou tip de 
„unitate a diversului”, un nou raport al unui întreg cu momentele 
sale singulare şi condiţiile sale. Astfel, în conceptul de finalitate 
formală, suma legilor particulare ale naturii a fost gândită aşa încât 
să nu prezinte doar un agregat, ci un sistem care se „specifică” pe 
sine conform unei anumite reguli - astfel, în sentimentul estetic, a 
fost descoperită o totalitate a conştiinţei şi a forţelor sale care 
premerge şi stă la baza oricărei descompuneri a conştiinţei în „fa¬ 
cultăţi” disparate, opuse una alteia. în fiecare dintre aceste două 
modalităţi de abordare, întregul, despre care este vorba aici, este 
văzut deci ca şi cum nu s-ar compune din părţile sale, ci de parcă el 
însuşi ar fi originea părţilor şi temeiul determinării lor concrete, 
însă, întâi de toate, acest întreg a fost de natură pur ideală: a con¬ 
stituit o premisă şi o revendicare pe care reflexia noastră s-a văzut 
nevoită să o apropie de obiecte, care însă nu intra nemijlocit în 
structura acestor obiecte şi nu se amesteca indisolubil cu ea. Există 
şi un domeniu de realităţi şi de probleme în care are loc şi această 
trecere caracteristică şi în care, cu aceasta, se pare că scopul nu ne 
apare ca un principiu al abordării subiective, ci ca o plăsmuire şi un 
conţinut al naturii înseşi. Acest pas se face acolo unde nu gândim 
natura ca o sumă de legi mecanic-cauzale care se ordonează ierarhic 
de la universal la particular, ci unde o concepem ca un întreg de 
forme de viaţă. Deoarece conceptul de viaţă desemnează tocmai 

faptul că în ea este presupusă un tip de acţiune care nu merge de la 
multiplicitate la unitate, de la părţi la întreg, ci invers, de la întreg 
la părţi. Un fenomen al naturii devine pentru noi un proces al vieţii 
când nu-1 gândim ca evoluţie a singularităţilor diverse, dintre care 
unele se ordonează altora, ci când toate aceste particularităţi sunt 
pentru noi expresii ale unui fenomen şi ale unei „esenţe” ce se dez¬ 
văluie în ele în diverse forme. 

Spre deosebire de derularea evenimentelor, calea către o 
astfel de unitate a esenţei constituie pentru noi specificul „evolu¬ 
ţiei”. Unde există evoluţie autentică, acolo nu se constituie un întreg 
din părţi, ci el este deja conţinut în ele ca un principiu director. în 
loc de o cadenţă uniformă a timpului [înainte şi după], în care 
fiecare moment premergător este înghiţit de cel prezent, pierzându-şi 
oarecum existenţa în acesta, să ne imaginăm în fenomenul vieţii o 
întrepătrundere a momentelor singulare astfel încât trecutul ră¬ 
mâne păstrat în prezent, deja în aceste momente fiind activă ten¬ 
dinţa spre viitoarea formă. Acest tip de raport obişnuim să-l desemnăm 
tradiţional prin conceptul de organism. Conform explicaţiei pe care 
Aristotel o dăduse deja, în organism, întregul este înaintea părţilor, 
deoarece acesta nu este posibil prin ele, ci acestea sunt posibile doar 
prin el. Faza particulară a vieţii îşi află interpretarea doar din 
totalitatea manifestărilor vieţii căreia îi aparţine; ea nu este înţe¬ 
leasă în măsura în care o desprindem, drept condiţie cauzală, din 
fenomen, ci dacă o abordăm ca pe un „mijloc” prezent „pentru” acea 
totalitate. „într-un astfel de produs al naturii, fiecare parte, exis¬ 
tând numai prin intermediul tuturor celorlalte, este concepută, de 
asemenea, ca existând pentru celelalte şi pentru întreg. Este conce¬ 
pută deci ca instrument (organ). Dar acest lucru nu este suficient 
(căci ea ar putea fi şi instrument al artei). Fiecare parte trebuie 
concepută drept un organ care produce celelalte părţi (deşi fiecare 
producându-se reciproc). Un astfel de organ nu poate fi un instru¬ 
ment al artei, ci numai un instrument al naturii, care furnizează 
întreaga materie necesară pentru instrumente, chiar şi pentru cele 
ale artei. Şi numai atunci şi din această cauză un astfel de produs, în 
calitate de fiinţă organizată şi care se organizează pe sine însăşi, 

poate fi numită scop natural .” 49 Prin urmare, în măsura în care 
ideea de scop nu este raportată acum la facultăţile de cunoaştere ale 
spiritului, ci este intuită oarecum direct, concret şi obiectual, ia naş¬ 
tere ideea de organism: „obiecte, ca scopuri naturale, se numesc fiinţe 
organizate”. 50 

Cu toate astea, nici această concepţie pur obiectuală nu are 
voie să genereze vreo neînţelegere. Nu ne situăm aici într-o meta¬ 
fizică a naturii, ci într-o critică a facultăţii de judecare. Cu aceasta, 
întrebarea nu este dacă natura, în câteva din produsele ei, proce¬ 
dează conform scopului, dacă activitatea sa creatoare ar fi condusă 
de unul dintre scopurile ei conştiente sau inconştiente, ci dacă 
judecarea noastră este îndreptăţită să instituie şi să presupună o 
„formă a lucrului” care să se distingă de cea a corpului mecanicii 
abstracte şi să o depăşească. Şi aici trebuie stabilit mai întâi, în 
sensul metodicii transcendentale, faptul că această instituire, indife¬ 
rent cum poate suna decizia definitivă asupra dreptului ei, nu poate 
fi negată ca faetum pur. Putem atât de puţin şterge ideea de viaţă 
organică din concepţia noastră a naturii, pe cât de puţin putem 
trece cu vederea, în accepţia noastră a existenţei spirituale, faptul 
voinţei sau cel al intuiţiei şi formării estetice. Diferenţierea ambelor 
moduri de acţiune - unul mecanic-cauzal şi unul interior-conform 
scopului - aparţine imaginii naturii înseşi pe care trebuie să o pro¬ 
iectăm după condiţiile cunoaşterii noastre; indiferent de modul în 
care putem răspunde întrebării metafizice, ea reprezintă o existenţă 
a conştiinţei cunoaşterii care-şi revendică recunoaşterea şi expli- 
citarea. Opoziţia între fenomene, aşa cum ni se oferă într-un cea¬ 
sornic şi aşa cum ni se oferă într-un corp însufleţit, este demonstrabilă 
în privinţa fenomenului şi ca fenomen. „într-un ceasornic, o parte a 
pieselor constituie instrumentul mişcării celorlalte, dar nu consti¬ 
tuie cauza eficientă care le produce; o parte există ce-i drept pentru 
cealaltă, dar nu prin cealaltă. [...] Deci nicio rotiţă dintr-un cea¬ 
sornic nu o produce pe cealaltă, şi cu atât mai puţin un ceasornic pe 
celălalt, utilizând în acest scop (organizând) o altă materie. Prin 


49 Idem, pp. 204-205. 

50 Idem, p. 206. 

urmare, ceasornicul nu înlocuieşte de la sine părţile care i se iau, nu 
completează lipsurile faţă de organizarea iniţială, apelând la cele¬ 
lalte părţi, şi nici nu se reglează singur când este dereglat. La ase¬ 
menea acte ne putem aştepta numai de la o natură organizată. - O 
fiinţă organizată nu este deci o simplă maşină, care are doar forţă 
motrice, ci posedă în sine forţă creatoare pe care o comunică mate¬ 
riilor, care nu o au [...], deci o forţă creatoare care se transmite şi nu 
poate fi explicată numai prin capacitatea de mişcare (prin meca¬ 
nism). ” 51 Astfel, un copac creează în primul rând un alt copac după o 
lege cunoscută a naturii, cu aceasta se produce pe sine din nou, 
conform genului-, în al doilea rând, însă, se creează şi pe sine ca 
individ, în măsura în care îşi înmulţeşte şi înnoieşte în permanenţă 
părţile singulare. Dacă numim din obişnuinţă această din urmă 
acţiune „creştere”, trebuie totuşi să constatăm că ea, în funcţie de 
legile mecanice, este complet diferită de orice altă creştere a mări¬ 
mii: deoarece materia pe care şi-o adaugă planta este prelucrată de 
aceasta într-o manieră specifică, reprezentând deci o nouă formare 
şi o continuare a speciei sale, şi nu o dezvoltare a masei şi a cuantu¬ 
mului său. 52 Obiectul naturii, determinat exclusiv ca mărime prin 
principiile intelectului pur, prin substanţialitate, cauzalitate şi acţi¬ 
une reciprocă, primeşte aici, pentru prima dată, o calitate aparte 
care-1 distinge de toate plăsmuirile, care nu este totuşi o proprietate 
a existenţei sale, ci mai mult o proprietate a devenirii sale şi care 
trasează direcţia individuală a înseşi acestei deveniri. 

Fenomenele naturii dobândesc aici o nouă semnificaţie, o 
îmbogăţire şi aprofundare a conţinutului lor, ce nu are nimic de-a 
face cu vreun scop străin, situat în afara lor. Deoarece, precum în 
întemeirea esteticii, la fel se impune aici aplicarea ideii de „fina¬ 
litate fără scop”. Această sarcină se dovedeşte cu atât mai stringentă 
cu cât Kant intră din nou în acest punct în opoziţie conştientă cu 
epoca sa. Teleologia epocii luminilor este caracterizată prin confun¬ 
darea permanentă a ideii de finalitate cu cea a utilităţii comune. 
Cele mai profunde momente ale conceptului leibnizian de scop au fost 


51 Idem, p. 205. 

52 Idem, p. 202 şi urm. 

deja cedate la Wolff unei abordări categorice şi unui calcul al utili¬ 
tăţii. Ideea metafizică universală a teodiceei se pierduse deja aici în 
acea mărginire strictă şi pedantă care a ştiut să descopere în fiecare 
trăsătură singulară a organizării lumii primatul omului şi, cu aceasta, 
înţelepciunea şi bunătatea creatorului. La Wolff, luminii soarelui i-a 
revenit o astfel de Justificare” teleologică: „Lumina zilei - observa 
el odată - ne aduce mari foloase: căci ne ajută să ne ocupăm comod 
de treburile noastre, care, seara, se lasă fie deloc făcute, fie cel puţin 
nu atât de comod şi cu ceva costuri.” 53 în literatura germană, 
Brockes a devenit poetul acestei concepţii şi direcţii de gândire. Dar 
deja tânărul Kant se confruntase cu ea, amintindu-ne cât de mult 
l-a preocupat şi fermecat problema teleologiei naturii începând cu 
Allgemeine Naturgeschichte und Theorie des Himmels - făcând aici 
apel mai ales la cuvintele ironice ale lui Voltaire, conform cărora 
Dumnezeu cu siguranţă ne-a înzestrat cu nas doar pentru ca noi să 
putem aşeza ochelarii pe el. 54 Critica facultăţii de judecare se 
întoarce la acest om de încredere fără a-1 numi însă; dar depăşeşte 
concepţia fundamentală pozitivă a deismului lui Voltaire. Lumea nu 
mai este privită acum ca un mecanism de ceasornic care-şi găseşte 
ultima explicaţie în „ceasornicarul” divin ascuns; căci forma meta¬ 
fizică a argumentului cosmologic este cunoscută ca fiind la fel de 
fragilă ca şi cea a argumentului teleologic. Dacă, mai departe, trebuie 
să vorbim despre o finalitate a naturii, aceasta nu poate să însemne 
atunci apelul la un temei transcendent de care să depindă, ci doar 
apelul la structura sa imanentă. Această structură este conform 
scopului - în măsura în care finalitatea relativă pentru oameni sau 
pentru orice altă creatură rămâne separată de finalitatea internă ce 
nu pretinde niciun alt punct de comparaţie decât fenomenul însuşi 
şi structura părţilor sale. în privinţa primeia, finalitatea relativă, 
este clar că dovada pentru ea rămâne problematică în fiecare caz. 
Căci dacă am fi demonstrat că un fenomen singular al naturii sau 


53 Citat după Josef Kremer, Das Problem der Theodicee in der Philosophie und 
Literatur des 18. Jahrhunderts mit besonderer Riicksicht auf Kant und Schiller, 
Berlin, 1909, p. 95. 

54 Vezi Einzig mbglicher Beweisgrund, p. 138. 

natura ca întreg ar fi necesare şi revendicate teleologic de dragul 
unui altuia: atunci ce ne garantează nouă necesitatea acestui altul? 
Dacă am vrea să-l privim ca scop în sine, am introduce atunci 
un etalon nou, inacceptabil şi neutilizabil aici. Conceptul despre un 
ceva ca scop în sine nu aparţine, după cum a arătat etica kantienă, 
domeniului naturii, ci celui al libertăţii. Dimpotrivă, dacă rămânem 
în cadrul naturii, din cercul relativităţilor nu mai există atunci scă¬ 
pare. „[...] se înţelege uşor că finalitatea exterioară (avantajul unui 
obiect pentru celelalte) poate fi considerată scop natural extern 
numai cu condiţia ca existenţa aceluia căruia obiectul respectiv îi 
foloseşte direct sau indirect să fie pentru ea însăşi scop al naturii. 
Dar, fiindcă acest lucru nu reiese niciodată din simpla observare a 
naturii, urmează că finalitatea relativă, deşi indică, în mod ipotetic, 
scopuri naturale, nu poate justifica totuşi o judecată teleologică 
absolută.” 55 Ideea de scop în sine, ca idee a valorii în sine, rămâne 
astfel limitată, în semnificaţia sa riguroasă, la sfera moralităţii, la 
ideea subiectului voinţei; în domeniul existentei obiective are însă, 
în fenomenul organismului (la fel ca înainte, în opera de artă), o 
replică simbolică. Deoarece toate părţile organismului sunt orien¬ 
tate spre un singur centru; acest centru se raportează însă doar la el 
însuşi. Existenţa şi forma individuală a organismului se întrepă¬ 
trund: se pare că una există doar de dragul celeilalte. 

în raport cu abordarea estetică, apare imediat aici o nouă 
întrebare. între conceptul frumuseţii naturii şi cel al legităţii naturii 
nu s-a ajuns la niciun conflict; căci valoarea pretinsă de cele două 
era de natură diferită. Conştiinţa estetică îşi creează propria lume şi 
se ridică deasupra oricărui conflict şi confuzie cu „realitatea” empi¬ 
rică, prezentând-o ca pe o lume a Jocului” şi a „aparenţei”. Această 
cale îi este însă refuzată judecăţii teleologice pe care o emitem asupra 
naturii şi plăsmuirilor sale: deoarece şi ea, şi judecata de experienţă 
au un obiect comun. Poate însă să însemne natura în genere pentru 
filosoful critic şi altceva decât obiectul experienţei care se prezintă 
în forma spaţiului şi a timpului, în categoriile de mărime şi realitate, 
de cauzalitate şi acţiune reciprocă şi care se epuizează în totalitatea 


55 Critica facultăţii de judecare, pp. 199-200. 

acestor forme? Prea puţin putem obţine pornind de la această de¬ 
terminare a obiectului experienţei - aşa se pare la fel cum prea 
puţin putem să-i adăugăm ceva. Ce se spune acum, când ideea de 
scop apare cu pretenţia de a completa ideea de cauzalitate? Ne 
amintim că principiul cauzalităţii nu înseamnă în sens critic decât 
mijlocul indispensabil pentru obiectivarea succesiunii temporale a 
fenomenelor. Legătura cauzală nu este citită din succesiunea feno¬ 
menelor; ci invers, doar prin aceea că aplicăm conceptele de cauză şi 
efect, condiţie şi condiţionat, asupra unui şir dat de percepţii care 
determină ordinea temporală a elementelor lor. 56 Să reţinem acest 
rezultat, şi vom înţelege imediat că nu există nicio posibilitate de a 
exclude un domeniu auxiliar al naturii din valabilitatea atotcuprin¬ 
zătoare a principiului cauzal. Căci îndată ce acest lucru s-ar întâm¬ 
pla, ar fi cu aceasta scos şi din ordinea temporală obiectivă, n-ar mai 
exista niciun „fenomen”, în sensul empiric al acestui termen. De 
aceea, pe cât de adevărat este faptul că evoluţia pe care o atribuim 
organismului este şi vrea să rămână un astfel de fenomen, la fel de 
adevărat este că şi ea trebuie gândită ca subordonată nelimitat legii 
cauzalităţii. Orice structură particulară ce apare într-un şir evolutiv 
trebuie să fie explicabilă pe baza celor anterioare şi pe baza condi¬ 
ţiilor mediului înconjurător. Orice determinare a datului prezent 
printr-un ceva ce nu este încă dat, deci este viitor, trebuie aici să ră¬ 
mână exclusă. Doar ceea ce premerge condiţionează şi instituie ceea 
ce urmează, deoarece numai în această formă de condiţionare în ge¬ 
nere se constituie fenomenul obiectiv al unei succesiuni temporale, 
în această accepţiune a naturii nu rămâne loc pentru ipoteza unei 
clase speciale de forţe active în vederea scopului, căci aici nu există 
niciun gol în care noua idee s-ar putea instala. 

De aici rezultă imediat că, pentru Kant, scopul, ca principiu 
special al explicării fenomenelor naturii - „anorganică” sau „orga¬ 
nică” - nu poate intra în discuţie. Există doar un principiu şi un 
ideal al explicării naturii, iar acesta este determinat de fizica mate¬ 
matică. Un fenomen este „explicat” când este cunoscut şi determinat 
ca mărime în toate momentele sale singulare şi când poate fi dedusă 


56 Vezi capitolul al treilea, p. 195 şi urm. 

apariţia sa atât din legile generale ale mărimii, cât şi din cunoaşte¬ 
rea anumitor constante specifice cazului particular. Faptul că acest 
demers deductiv nu ajunge niciodată la sfârşit, că fiecare caz şi fie¬ 
care formă individuală închid în sine o complicare nelimitată, are o 
valoare la fel de mare. Căci şi acolo unde analiza fizicii matematice 
nu este încă realizată efectiv, ea trebuie totuşi văzută în principial 

ca realizabilă - dacă obiectul în discuţie nu trebuie să iasă afară din 

» 

domeniul naturii care este circumscris prin legea generală a con¬ 
servării şi corolarele sale. în raport cu orice barieră a cunoaşterii 
noastre actuale, descompunerea oricărui fenomen în ecuaţii de mă¬ 
rime, transformarea „organismului” în „mecanism” trebuie consta¬ 
tată cel puţin ca cerinţă necondiţionată. Căci Critica facultăţii de 
judecare teleologice nu lasă urmă de îndoială nici asupra acestui 
rezultat. Ea începe imediat prin constatarea că în „ideea generală a 
naturii”, ca sumă de obiecte ale simţurilor, nu există niciun temei 
pentru presupoziţia că lucrurile naturii îşi servesc unele altora ca 
mijloace pentru scopuri şi că posibilitatea lor ar fi inteligibilă în mod 
satisfăcător doar prin acest tip de cauzalitate. Deoarece aceasta nu 
se lasă nici revendicată sau înţeleasă a priori, nici experienţa nu ne 
poate demonstra vreodată o astfel de formă de cauzalitate: „căci ar 
fi necesar în prealabil un sofism care să introducă conceptul de scop 
în natura obiectelor, în loc să-l scoată din obiecte şi din cunoaşterea 
lor empirică; utilizându-1 deci mai mult pentru a ne face să înţe¬ 
legem natura în analogie cu principiul subiectiv al înlănţuirii reprezen¬ 
tărilor în noi, decât s-o cunoaştem din principii obiective. ” 57 

Dacă acesta ar fi rezultatul definitiv, cercetarea ar fi supusă 
desigur. viciului circularităţii. Căci tocmai aceasta era întrebarea 
care s-a impus asupra analizei finalităţii estetice a „facultăţilor 
spiritului” şi asupra dezbaterii finalităţii „obiective” sub conceptele 
noastre, respectiv dacă ideea de scop n-ar participa cel puţin mediat 
la construcţia lumii experienţei şi a obiectului ei şi în ce măsură ar 
deţine valabilitate „obiectivă”. Dacă scopului îi este refuzată această 
valabilitate, atunci oricum, teleologia naturii nu mai reprezintă o 
problemă nouă în sens critic. Ar mai rămâne doar o singură cale de 


57 Critica facultăţii de judecare, p. 192. 

a concilia cerinţele aparent incompatibile ale principiului final şi ale 
celui cauzal. Dacă principiul cauzal trebuie să rămână singurul 
concept constitutiv al naturii şi al experienţei - şi dacă, pe de altă 
parte, ideea de scop trebuie să aibă totuşi o relaţie autonomă cu ex¬ 
perienţa: acest lucru poate fi gândit atunci doar prin faptul că această 
relaţie se produce prin intermediul conceptului cauzal. S-ar ajunge 
aici la o nouă funcţie a conceptului de scop doar dacă el n-ar intra în 
opoziţie cu explicaţia cauzală, ci dacă ar revendica-o şi ar vrea să 
conducă tocmai această explicaţie. Şi în aceasta constă de fapt uti¬ 
lizarea sa autentică şi legitimă. Principiul final nu are semnificaţie 
constitutivă, ci regulativă; el nu serveşte la depăşirea interpretării 
cauzale a fenomenelor, ci mai mult invers, la aprofundarea şi apli¬ 
carea lor multilaterală. El nu se opune acestei interpretări, ci o pre¬ 
găteşte, în măsura în care îi indică fenomenele şi problemele cu care 
trebuie să se confrunte. însă, este uşor de arătat faptul că, pentru 
fenomenele naturii organice, o astfel de pregătire este fertilă, indis¬ 
pensabilă chiar. Căci aplicarea nemijlocită a principiului cauzal şi a 
legilor cauzale generale nu găseşte aici, pe cât de puţin le putem 
contesta, niciun conţinut asupra căruia ar putea fi exercitată. Legile 
mecanicii şi ale fizicii nu se ocupă de „lucruri” ale naturii, aşa cum 
se oferă acestea în observaţie în mod direct, ci vorbesc despre „mă¬ 
suri” şi „puncte de măsură”. Obiectul trebuie dezbrăcat de deter¬ 
minarea sa concretă, trebuie readus la abstracţiile pure ale analiticii 
mecanice dacă dorim să fie posibilă subordonarea sa aceloraşi legi. 
Dimpotrivă, unde avem de-a face, ca în cazul fenomenelor naturii 
organice, cu materia, dar nu ca materie dinamică, ci ca substrat al 
fenomenelor vieţii, unde forma naturii, în întreaga ei complexitate 
interioară, constituie scopul nostru propriu-zis -, acolo, înainte ca 
deducerea cauzală a singularului să înceapă în genere, trebuie des¬ 
cris mai întâi întregul asupra căruia se îndreaptă întrebarea. Din în¬ 
tregul existenţei spaţio-temporale, în care, în principiu, totul poate 
sta în legătură cu totul, trebuie desprinse anumite şiruri singulare 
clar determinate, ale căror componente vădesc o formă specială de 
apartenenţă una la alta. Conceptul de scop îndeplineşte această func¬ 
ţie. El nu serveşte „deducţiei”, precum conceptele fundamentale ale 
fizicii matematice, ci „inducţiei”, nu „analizei”, ci „sintezei”: căci doar 

el creează unităţile relative pe care putem să le descompunem ul¬ 
terior în elementele şi în condiţiile lor cauzale. Procesul văzului 
trebuie explicat cauzal în toate detaliile sale: structura ochiului va fi 
cercetată însă pornind de la premisa că ochiul „este determinat 
pentru văz”, deşi nu a fost proiectat intenţionat pentru acesta. 
Astfel, aprecierea teleologică, cel puţin problematic, este atrasă pe 
bună dreptate către cercetarea naturii: căci „conceptul de conexiuni 
şi forme ale naturii potrivite unor scopuri este totuşi cel puţin un 
principiu în plus destinat ordonării fenomenelor sub reguli, acolo 
unde legile cauzalităţii, corespunzătoare mecanismului simplu al na¬ 
turii, nu sunt suficiente. [...] Dacă, în mod contrar, am atribui 
naturii cauze care acţionează intenţionat, deci am pune la baza 
teleologiei nu numai un simplu principiu regulator pentru simpla 
apreciere a fenomenelor, faţă de care natura, în conformitate cu 
legile ei particulare, ar putea fi concepută ca supusă, ci prin aceasta, 
şi un principiu constitutiv al derivării produselor ei din cauzele lor, 
atunci conceptul de scop al naturii nu ar mai ţine de facultatea de 
judecare reflexivă, ci de cea determinativă; însă atunci el nu ar mai 
aparţine în realitate deloc facultăţii de judecare [...], ci, în calitate 
de concept al raţiunii, ar introduce o nouă cauzalitate în ştiinţa 
naturii pe care o împrumutăm totuşi numai de la noi înşine şi o 
atribuim altor fiinţe, fără să intenţionăm, cu toate acestea, să ad¬ 
mitem că ele ar fi de aceeaşi specie ca şi noi. ” 58 

Aceasta este aşadar decizia critică pe care Kant o ia în 
vechea luptă pentru şi împotriva scopului. In interpretarea sa meta¬ 
fizică tradiţională, conceptul de scop este de fapt „a sylum ignoran- 
tiae”, după cum îl caracterizează Spinoza; însă, după utilizarea lui 
pur empirică, este mai mult mijlocul pentru o cunoaştere tot mai 
bogată şi mai exactă a raporturilor structurale ale naturii organice. 
Ca „maxime ale facultăţii de judecare reflexive” pentru cunoaşterea 
legilor naturii în experienţă, el nu serveşte la înţelegerea posibili¬ 
tăţii interne a formelor naturii, ci „numai pentru a cunoaşte natura 
în conformitate cu legile ei empirice.” 59 In acest punct se separă firul 


d8 Critica facultăţii de judecare, pp. 192-193. 
59 Idem, p. 216. 

roşu al cercetării şi principiul explicitării fenomenelor particulare 
ale naturii. Pentru aceasta, trebuie să păstrăm prezent în minte că 
termenului de explicare a naturii, după cum îl concepe Kant, nu-i 
mai este nimic inerent din acea idee mitică cu care-1 înconjura nos¬ 
talgia de a pătrunde „în interiorul naturii”, ci desemnează o funcţie 
indispensabilă, dar întotdeauna singulară logică, a cunoaşterii. Orice 
explicaţie cauzală a unui fenomen prin altele se reduce în cele din 
urmă la faptul că unul îi determină celuilalt poziţia în spaţiu şi în 
timp. „Modul în care” se face trecerea de la unul la altul nu este 
înţeleasă prin aceasta, ci este stabilită doar starea de fapt a coapar- 
tenenţei necesare a elementelor în şirul experienţei. Inclusiv princi¬ 
piul final renunţă, când este utilizat în sens critic, la a mai vrea 
să dezlege misterul acestei treceri; însă el ordonează fenomenele în 
jurul unui nou punct central şi prezintă, cu aceasta, o altfel de formă 
a înlănţuirii lor reciproce. Indiferent cât de departe poate merge 
deducţia cauzală şi indiferent cât spaţiu nelimitat îi putem acorda, 
ea nu poate niciodată să se dispenseze de această formă. Căci în 
cadrul fenomenelor vieţii poate fi arătat, desigur, pur cauzal, cum 
componenta următoare a evoluţiei ia naştere din cea precedentă: 
însă, în cele din urmă, ajungem întotdeauna, pe cât de departe putem 
merge, doar la o stare iniţială a „organizării” pe care trebuie să o 
acceptăm drept premisă. Abordarea cauzală ne învaţă după ce reguli 
o structură trece într-o alta; ea nu poate însă să ne explice mai 
departe faptul că în genere există asemenea „germeni” individuali, 
că există construcţii originare, specifice, diferite una de alta, care stau 
la baza evoluţiei, ci poate doar să le enunţe ca stare de fapt. Anti¬ 
nomia dintre conceptul de scop şi conceptul de cauză dispare aşadar 
îndată ce le gândim ca două modalităţi de ordonare diferite prin care 
încercăm să aducem la unitate diversitatea fenomenelor. în locul 
conflictului dintre doi factori metafizici fundamentali ai fenome¬ 
nului apare ulterior acordul între două „maxime” şi cerinţe ale raţi¬ 
unii care se completează reciproc: „[...] dacă spun: trebuie să consider 
toate evenimentele din natura materială, deci şi toate formele, ca 
produse ale naturii, după posibilitatea lor, în conformitate cu legile 
pur mecanice atunci nu rezultă de aici că ele sunt posibile numai în 

felul acesta (excluzând orice cauzalitate de alt tip), ci aceasta vrea să 
indice doar faptul că trebuie să reflectez întotdeauna asupra lor în 
conformitate cu principiul simplului mecanism al naturii şi că tre¬ 
buie deci să-l cercetez, pe cât pot, pe acesta, deoarece, fără să fie pus 
la baza cercetării, nu poate exista nicio cunoaştere propriu-zisă a 
naturii. Dar aceasta nu contrazice [...] a doua maximă, deci nu ne 
împiedică să examinăm anumite forme naturale (şi, pornind de la ele, 
chiar formele întregii naturi) în virtutea unui principiu şi să reflectăm 
asupra lor. Acest principiu este cu totul diferit de explicarea me¬ 
canică a naturii. El este principiul cauzelor finale. Reflexia conformă 
primei maxime nu este anulată prin aceasta, ci mai degrabă ni se 
impune, pe cât posibil, s-o urmăm. A doua maximă nici nu exprimă 
faptul că acele forme nu ar fi posibile în virtutea mecanismului na¬ 
turii, ci susţine doar faptul că raţiunea umană, urmând acest princi¬ 
piu şi procedând astfel, nu va putea găsi nici cel mai neînsemnat 
temei pentru ceea ce constituie specificul unui scop natural, însă va 
găsi desigur alte cunoştinţe despre legile naturii.” 60 

Concilierea critică care rezultă aici între principiul final 
şi principiul mecanismului le leagă cu aceasta pe ambele de condiţia că 
ele vor doar să fie modalităţi diferite şi specifice de ordonare a feno¬ 
menelor naturii şi, dimpotrivă, renunţă la a dezvolta dogmatic o teorie 
despre originea ultimă a naturii înseşi şi despre formele individuale 
ale sale. Intr-un astfel de demers ar trebui să eşueze atât conceptul 
de scop, cât şi cel de cauză. Deoarece conceptul unei fiinţe care, 
graţie intelectului său activ în vederea scopului şi voinţei sale, este 
originea naturii, este posibil în sens formal-analitic, însă nu este de¬ 
monstrabil în sens transcendental; deoarece acestei fiinţe, pentru că 
nu poate fi scoasă din experienţă şi nici nu este necesar pentru 
posibilitatea acesteia, nu i se poate asigura prin nimic realitatea obiec¬ 
tivă. Prin urmare, când este vorba despre cercetarea naturii, con¬ 
ceptul de scop rămâne întotdeauna un „străin în ştiinţa naturii” 
care ameninţă să anuleze mersul continuu al metodicii sale şi să 
devieze de la această semnificaţie fundamentală a sa conceptul de 
cauză care, pentru ea, desemnează exclusiv un raport în cadrul 


60 Idem, p. 218. 

fenomenului , 61 Pe de altă parte, între timp, trebuie ca şi ideea de cauză 
să renunţe la pretenţia de a putea examina „temeiurile” prime şi 
absolute ale vieţii organice, dacă rămâne conştientă de sarcina 
sa esenţială „de a silabisi fenomenele, pentru a le putea citi drept 
experienţă”. 62 Căci deja în cadrul fenomenelor, complexitatea in¬ 
finită pe care fiecare formă organică naturală o are pentru noi, 
face imediat trimitere la limita capacităţii sale de realizare. „Este cu 
totul sigur că nu putem cunoaşte nici măcar în mod satisfăcător 
fiinţele organizate şi posibilitatea lor internă numai pe baza prin¬ 
cipiilor mecanice ale naturii şi cu atât mai puţin ni le putem explica 
în acest mod. Lucrul este atât de sigur încât se poate spune fără 
ezitare că pentru oameni este absurd chiar şi faptul de a avea 
asemenea gânduri sau de a spera că s-ar putea ivi cândva un 
Newton care ne-ar face să înţelegem fie şi numai producerea unui 
fir de iarbă după legi ale naturii pe care nu le-a orânduit nicio in¬ 
tenţie. Trebuie să contestăm pur şi simplu faptul că oamenii ar înţe¬ 
lege aşa ceva. Dar am greşi, de asemenea, considerând că în natură, 
dacă am putea pătrunde în specificarea legilor generale pe care le 
cunoaştem până la principiul ei, n-ar putea să rămână neobservată o 
raţiune suficientă pentru posibilitatea unor fiinţe organizate, a căror 
producere (în cadrul mecanismului pur al naturii) să nu se bazeze 
pe nicio intenţie. Căci de unde să ştim acest lucru? - Aici, unde este 
vorba de judecăţi ale raţiunii pure, nu-şi au locul probabilităţile.” 63 
Fireşte, putem încerca şi aici să lăsăm ca ambele linii, divergente 
pentru noi, să se intersecteze „în suprasensibil”; putem presupune 
că „temeiul” transcendent pe care se sprijină lumea fenomenală ar fi 
alcătuit astfel încât din el, după legi generale şi fără intervenţia 
oricărei intenţii aleatorii, trebuie să se producă o ordine finală a 
universului. Astfel, de pildă, în metafizica leibniziană a armoniei 
prestabilite, se va căuta concilierea imperiului cauzelor finale cu cel 
al cauzelor active, a conceptului de Dumnezeu cu conceptul de na¬ 
tură. Intre timp, pentru Kant, „suprasensibilul” nu înseamnă nici 


61 Idem, vezi §§ 72 şi 74, pp. 220-222, pp. 226-228. 

62 Vezi Prolegomene, p. 64. 

63 Vezi Critica facultăţii de judecare, pp. 230-231. 

aici substratul şi ultimul temei explicativ al lucrurilor, ci mai mult 
proiecţia unui scop, intangibil în experienţă, asupra limitelor ex¬ 
perienţei. Cu aceasta nu se afirmă o certitudine teoretică despre ori¬ 
ginea absolută a existenţei, ci doar este indicată o direcţie pe care 
trebuie s-o urmăm în aplicarea metodelor fundamentale ale cunoaş¬ 
terii noastre. Faptul că împăcarea între mecanism şi teleologie ar fi 
posibilă în suprasensibil - înseamnă în primul rând un singur lucru, 
anume că trebuie să utilizăm statornic ambele procedee pentru 
experienţa însăşi şi pentru cercetarea raportului fenomenelor sale, 
căci fiecare este necesar şi de neînlocuit în cadrul cercului său de 
valabilitate. Pentru explicarea finalităţii naturii, metafizica apelase 
ba la materia moartă sau la un Dumnezeu neînsufleţit, ba la mate¬ 
ria vie sau la un Dumnezeu viu: pentru poziţia filosofiei transcen¬ 
dentale nu ne mai rămâne, în raport cu toate aceste sisteme, decât 
„să facem abstracţie de toate aceste afirmaţii obiective şi să apre¬ 
ciem critic judecata noastră numai în legătură cu facultăţile noastre 
de cunoaştere spre a obţine pentru principiul finalităţii valabilitatea 
unei maxime, dacă nu dogmatică, totuşi suficientă pentru utilizarea 
sigură a raţiunii.” 64 în acest sens, este valabil şi aici faptul că reu- 
nificarea principiului finalităţii cu cel al cauzalităţii „nu se poate 
baza pe un principiu de explicaţie (Explikation ) a posibilităţii unui 
produs în funcţie de legile date pentru facultatea de judecare deter¬ 
minativă, ci numai pe un principiu de expunere (Exposition ) a aces¬ 
tei posibilităţi pentru facultatea de judecare reflexivă. ” 65 Prin aceasta, 
nu spunem de unde vine şi încotro se îndreaptă „natura”, ca lucru 
în sine, ci doar stabilim conceptele şi cunoaşterile ce ne sunt indis¬ 
pensabile pentru a înţelege întregul fenomenelor ca o unitate închisă 
în sine şi ca una ordonată sistematic. 

Ca urmare, până şi acel principiu care părea cel mai hotărât 
să ajungă la temeiul prim transcendent al oricărei experienţe pă¬ 
trunde doar adânc în structura experienţei şi, în loc de a clarifica 
acest temei, clarifică mai mult doar bogăţia şi conţinutul fenome¬ 
nului însuşi. Realitatea care, privită sub ideea de cauzalitate şi de 


64 Idem, p. 222, notă. 

65 Idem , p. 242. 

mecanism, apărea ca un produs din legile generale se formează pentru 
şi prin principiul finalităţii ca un întreg de forme de viaţă. Se con¬ 
turează clar aici atât raportul, cât şi opoziţia care există între cele 
două forme pe care le îmbracă ideea de scop în estetică şi în teleo¬ 
logia naturii. Chiar şi aprecierea estetică însemna, în raport cu 
realitatea intelectului pur şi a legilor sale generale, o totală transfor¬ 
mare; şi prin ea a fost descoperită şi întemeiată o nouă formă a exis¬ 
tenţei într-o nouă funcţie a conştiinţei. însă domeniul care a luat 
astfel fiinţă a persistat aici şi în autonomia determinării sale: el s-a 
separat, ca o lume a Jocului” autosuficientă, de lumea realităţilor şi 
scopurilor empirice. Dimpotrivă, în abordarea teleologică a naturii şi 
a organismelor, nu are loc o astfel de separare; ci aici, între 
conceptul de natură pe care îl proiectează intelectul şi cel pe care îl 
prezintă facultatea de judecare teleologică are loc o continuă inter¬ 
dependenţă. Principiul finalităţii cheamă principiul cauzalităţii şi îi 
indică sarcinile. Nu putem lua în considerare o plăsmuire ca finală, 
fără a nu ne încâlci în cercetările asupra cauzelor naşterii sale; căci 
afirmaţia că naşterea sa s-ar datora unei intenţii a naturii sau a provi¬ 
denţei este lipsită de semnificaţie, întrucât este pur tautologică. 66 
Astfel, trebuie făcută cel puţin încercarea de a reţine ideea mecanis¬ 
mului şi de a o urma pe cât de departe posibil, deşi pe de altă parte, 
suntem siguri că în acest fel nu ajungem niciodată la o soluţionare 
definitivă a problemei. Pentru cunoaştere, însă, tocmai în această 
nefinalizare continuă rezidă fertilitatea sa propriu-zisă. Prin acestui 
procedeu, misterul vieţii organice nu este soluţionat niciodată într-un 
mod abstract şi pur conceptual: cunoaşterea şi contemplarea for¬ 
melor individuale ale naturii va fi însă extinsă şi aprofundată con¬ 
tinuu. „Maxima facultăţii de judecare reflexive” nu poate realiza 
mai mult decât atât şi nici nu tinde spre mai mult: căci scopul ei nu 
constă în dezlegarea „misterului lumii”, în sensul unui monism me¬ 
tafizic, ci de a face tot mai ageră privirea pentru surprinderea bogăţiei 
fenomenelor naturii organice şi de a o lăsa să pătrundă tot mai de¬ 
parte în particularităţile şi detaliile fenomenelor vieţii şi a condi¬ 
ţiilor acestora. 

* 


66 Idem, p. 241 şi urm. 

Ajuns în acest punct, Kant, cu o supremă rigoare metodică 
şi deplină conştientă, se mai poate încă o dată opune principiului 
metafizicii tradiţionale. Antiteza dintre intelectul „discursiv” şi cel 
„intutiv” la care apelase deja Critica raţiunii pure primeşte aici o nouă 
semnificaţie. Pentru un intelect absolut infinit şi absolut creator - 
precum cel de la care metafizica deduce finalitatea formelor naturii 
şi a ordinii naturii - s-ar omite opoziţia dintre „posibil” şi „real” de 
care suntem legaţi în cunoaşterea noastră. Căci pentru el simpla 
instituire în gândire şi voliţie ar include în acelaşi timp în sine 
existenţa obiectului. Distincţia între existenţa gândită şi reală, între 
„accidental” şi „necesar”, ar fi lipsită de semnificaţie pentru un 
asemenea intelect; deoarece, pentru el, în prima componentă a şirului 
existenţei pe care o are în vedere ar fi deja închisă totalitatea 
acestui şir şi întregul ideal şi real al structurii sale. 67 Dimpotrivă, 
pentru intelectul uman, o astfel de idee e pur şi simplu intangibilă. 
Căci întregul nu poate fi concept în ea altfel decât printr-o con¬ 
strucţie progresivă a părţilor. Locul său nu este în cunoaşterea pri¬ 
melor temeiuri ale existenţei, ci în compararea percepţiilor singulare 
şi în subordonarea lor unor reguli şi legi generale. Iar acolo unde 
urmează drumul deducţiei pure, unde pare că merge de la universal 
la particular, el atinge întotdeauna doar universalitatea analitică 
care îi este proprie conceptului ca atare. „Intelectul nostru are pro¬ 
prietatea că, în cunoaşterea lui, de exemplu a cauzei unui produs, 
trebuie să treacă de la universalul analitic (de la concepte) la par¬ 
ticular (la intuiţia empirică dată). Aici el nu determină deci nimic în 
raport cu diversitatea particularului, ci trebuie să aştepte această 
determinare, pentru facultatea de judecare, de la subsumarea intui¬ 
ţiei empirice (dacă obiectul este un produs al naturii) faţă de concept. 
Dar ne putem imagina şi un intelect, care, nefiind discursiv ca al 
nostru, ci intuitiv, trece de la universalul sintetic (de la intuiţia unui 
întreg ca atare) la particular, adică de la întreg la părţi. Deci acest 
intelect şi reprezentarea sa a întregului nu conţine în sine contin¬ 
genţa legării părţilor pentru a face posibilă o formă determinată a 
întregului, de care are nevoie intelectul nostru, căci aceasta din 


67 Vezi mai sus, p. 292 şi urm. 

urmă trebuie să înainteze de la părţi, drept cauze concepute în mod 
general, spre diferitele forme posibile, care trebuie subsumate aces¬ 
tora drept consecinţe. [...] Dacă nu vrem deci să ne reprezentăm 
posibilitatea întregului ca dependenţă de părţi, cum este pe măsura 
intelectului nostru discursiv, ci pe măsura intelectului intuitiv 
(prototip), posibilitatea părţilor (în conformitate cu structura şi în¬ 
lănţuirea lor) ca dependent de întreg, atunci acest lucru, tocmai 
datorită acestui specific al intelectului nostru, nu se petrece astfel 
încât întregul să fie cauză pentru posibilitatea înlănţuirii părţilor 
(ceea ce ar fi contradictoriu pentru cunoaşterea discursivă), ci 
numai astfel încât reprezentarea întregului să conţină cauza posi¬ 
bilităţii formei sale şi a înlănţuirii părţilor care depind de aceasta. 
Dar, fiindcă întregul ar fi atunci un efect {produs ) a cărui reprezen¬ 
tare este considerată drept cauza posibilităţii lui, iar produsul unei 
cauze al cărei factor determinant este numai reprezentarea efectului 
său se numeşte scop, urmează că ar fi o simplă consecinţă datorată 
alcătuirii specifice a intelectului nostru faptul că noi ne reprezentăm 
ca posibile produse ale naturii, pe baza unui alt tip de cauzalitate 
decât aceea a legilor naturale ale materiei, respectiv numai pe baza 
scopurilor cauzelor finale. Urmează, de asemenea, faptul că acest 
principiu nu se referă la posibilitatea unor astfel de obiecte ca atare 
(chiar considerate ca fenomene), corespunzătoare acestui mod de 
producere, ci numai la aprecierea acestora, care este posibilă pentru 
intelectul nostru. [...] în acest caz, ar fi cu totul inutil să mai de¬ 
monstrăm că este posibil un astfel de intellectus archetypus, dar 
trebuie dovedit că opoziţia lui faţă de intelectul nostru discursiv 
care are nevoie de imagini {intellectus ectypus ), precum şi contin¬ 
genţa alcătuirii lui specifice ne conduc la acea idee (a unui intellectus 
archetypus) lipsită de orice contradicţie. ” 68 

Toate liniile directoare pe care ni le-a prezentat până acum 
critica raţiunii coincid aici într-un punct; toate conceptele şi pre¬ 
misele ei se unesc aici pentru a determina foarte clar poziţia care-i 
revine ideii de scop în întregul cunoaşterii noastre. Dezbaterea ajunge 
aici la adevărate şi ultime profunzimi, la fundamentele construcţiei 

68 Critica facultăţii de judecare , pp. 237-238. 

conceptuale kantiene. Schelling a spus despre aceste teze ale Criticii 
facultăţii de judecare că poate niciodată n-au fost condensate în atât 
de puţine pagini atât de multe idei profunde. în acelaşi timp, însă, 
pe de altă parte, aici se prezintă toate dificultăţile care învăluie 
teoria lui Kant despre „lucru în sine” şi concepţia sa despre „inteli¬ 
gibil”. Din întreaga abordare desprindem mai întâi rezultatul final 
ce indică direcţia metodică a distincţiei între „intellectus archetypus” 
şi „intellectus ectypus”, între imaginile „prototipale” şi cele inter¬ 
mediate de intelectul sărac. Prin cele două elemente ale opoziţiei nu 
se vizează o diferenţă a lucrurilor reale, ci trebuie create doar două 
puncte de orientare sistematice pe care să se poată sprijini mijloacele 
noastre de cunoaştere, semnificaţia şi valabilitatea acesteia. Ne putem 
uşura această sarcină în măsura în care, pe lângă orientarea siste¬ 
matică, o acceptăm aici şi pe cea istorică. Conceptul de scop primeşte 
în istoria metafizicii două accepţiuni fundamentale şi două aprecieri 
opuse. Pe de o parte, avem teoria lui Aristotel, pe de altă parte, pe 
cea a lui Spinoza: pe de o parte, scopul este forma supremă a cu¬ 
noaşterii şi înţelegerii adecvate a existenţei, pe de altă parte, este un 
mod de cunoaştere special „uman” care este pus în lucrurile însele 
şi în forma lor doar printr-o înşelăciune a imaginaţiei. Pentru 
Aristotel, scopul denumeşte fundamentul primordial inteligibil al 
oricărei fiinţe şi oricărui fenomen, xo xi i]v eivai; pentru Spinoza, 
constituie mai mult un ingredient al imaginaţiei noastre prin care 
ne tulburăm şi învăluim imaginea pură a fiinţei, imaginea substanţei 
care produce întregul modificărilor sale cu necesitate geometrică, 
întreaga evoluţie a metafizicii se mişcă între aceşti doi poli. Liber¬ 
tatea interioară obţinută de Kant în raport cu rezultatele acestei 
evoluţii se arată de aceea din nou şi prin faptul că el respinge în 
egală măsură ambele soluţii tipice oferite aici pentru problema 
scopului. Pentru el, scopul nu este nici conceptul de „intellectus 
archetypus ”, ca pentru Aristotel, nici ca pentru Spinoza, o plăsmuire 
a „intellectus- ului ectypus” care nu se apropie de adevărata contem¬ 
plare a esenţei. Abordarea scopului se naşte mai mult printr-un nou 
raport care rezultă dacă intelectul nostru, condiţionat şi finit, are 
pretenţia la necondiţionat - deci printr-o opoziţie care, desigur, este 

posibilă doar de pe poziţiile modului nostru de cunoaştere, care 
pe de altă parte, se dovedeşte însă indispensabil şi necesar sub 
premisele acestui mod de cunoaştere. Conform acestui lucru, scopul 
este la fel de puţin un produs al gândirii „absolute” ca şi un tip de 
reprezentare pur „antropomorfa” pe care, în cunoaşterea intuitivă 
supremă, o îndepărtăm ca iluzie subiectivă. „Subiectivitatea” sa este 
mai mult de natură generală: condiţionalitatea „raţiunii umane” îşi 
găseşte aici expresia. Conceptul de scop se produce din oglindirea 
experienţei în idee, din compararea formei gândirii noastre cate¬ 
goriale cu acele alte tipuri de înţelegere pe care ni le reproşează 
raţiunea în pretenţia ei la unitate sistematică şi completitudine a 
utilizării intelectului. Unicitatea sa şi particularitatea sa metodică 
este de aceea greşit interpretată dacă lăsăm să scape o componentă 
sau alta în această corelaţie. Dacă ne situăm pe poziţia intelectului 
absolut şi prototipal - atunci, cu aceasta, orice aplicare a concep¬ 
tului de scop îşi pierde fundamentul. Deoarece, conform definiţiei 
lui Kant, finalitatea este „legitatea contingentului” 69 : pentru un 
intelect de acest fel, însă, conceptul de contingent ar fi lipsit de con¬ 
ţinut. Căci pentru el, care cuprinde într-o privire spirituală compactă 
singularul şi întregul, particularul şi universalul, opoziţia dintre 
„posibilitate” şi „realitate” de care suntem legaţi datorită legilor 
fundamentale ale modului nostru de cunoaştere ar fi anulată: pentru 
el, ar exista doar şirul unitar absolut al existenţei care, în idee, n-ar 
suporta nimic alături şi nimic în afara sa. Compararea unei ma¬ 
jorităţi de cazuri posibile care constituie premisa pentru orice ju¬ 
decată în privinţa scopului ar fi deci omisă aici. Unde domină 
convingerea că întregul realităţii nu poate fi altfel decât este real¬ 
mente, afirmarea unui primat special al scopului al tocmai aceste 
existenţe îşi pierde acolo sensul şi dreptul ei. 70 Pe de altă parte, 


69 Critica facultăţii de judecare, p. 235. 

79 De aceea, Kant realizează aici direct şi critica la formularea leibniziană a 
conceptului de scop şi la metafizica care, la Leibniz, este întemeiată pe acesta. In 
teodiceea lui Leibniz, intelectul divin este cel care face o alegere între infinitele „lumi 
posibile” şi care „o transformă în realitate” pe cea mai bună dintre ele. Deficienţa 
fundamentală a acestei concepţii constă după Kant în faptul că în ea este în mod fals 

totuşi, în niciun caz nu se spune cu aceasta că noţiunea de realitate 
empirică, gândirea noastră a fenomenelor, ar trebuie să renunţe sau 
ar putea renunţa la aplicarea conceptului de scop. Deoarece această 
gândire se mişcă tocmai în acel dualism al condiţiilor logice şi in¬ 
tuitive care constituie fundamentul pentru aplicarea acestui concept 
şi nu poate ieşi din această dualitate fără să renunţe la sine. Ea se află 
în cadrul opoziţiei dintre „universal” şi „particular”, şi, pe de altă 
parte, se simte chemată să o depăşească treptat. Conceptul de scop 
este de fapt forma acestei depăşiri încercate, niciodată însă definitiv 
realizată. De aceea, el este indispensabil pentru noi; el nu poate fi 


ipostaziată o opoziţie „subiectivă”, inerentă formei cunoaşterii noastre, şi este pusă 
în absolut. Faptul că pentru noi „posibilitatea” lucrurilor şi realitatea lor nu coincid 
se bazează pe aceea că în modul nostru de cunoaştere, sfera intelectului şi cea a 
intuiţiei, domeniul „gânditului” şi cel al „datului” nu au aceeaşi extensie, că, aşadar, 
aici poate fi gândit ceva ca posibil, care nu-şi găseşte niciun corelat şi niciun caz de 
realizare în intuiţie. Pentru „intelectul intuitiv”, a cărui conducere este intuirea şi a 
cărui intuire este o gândire, trebuie să fie anulată distincţia dintre posibil şi real - în 
măsura în care admitem doar ideea unui astfel de intelect. „Dacă intelectul nostru ar 
fi intuitiv, atunci n-ar avea alte obiecte, în afară de real. Conceptele (care se referă 
numai la posibilitatea unui obiect) şi intuiţiile sensibile (care ne oferă ceva ce nu 
poate fi recunoscut însă ca obiect) ar fi suprimate şi unele, şi celelalte. [...] Prin 
urmare, afirmaţiile că pot fi obiecte posibile fără să fie reale [... ] sunt perfect valabile 
pentru raţiunea umană, fără a dovedi prin aceasta că deosebirea rezidă chiar în 
obiectele înseşi. [...] Un intelect la care n-ar interveni această deosebire ( Cassirer: 
opoziţie - dintre sensibilitate şi gândire - în loc de distincţie) ar putea spune: toate 
obiectele pe care le cunosc sunt (există). Posibilitatea unor obiecte care totuşi nu 
există, respectiv contingenţa torcând ele există, [...] n-ar putea să intervină deloc în 
reprezentarea unei astfel de fiinţe. Dificultatea în care se găseşte intelectul nostru 
atunci când încearcă, cu ajutorul conceptelor sale, să procedeze la fel ca raţiunea 
rezidă în aceea că pentru el, ca intelect uman, este transcendent (adică imposibil 
pentru condiţiile subiective ale cunoaşterii lui) tot ceea ce raţiunea instituie totuşi ca 
principiu obiectiv.” (vezi Critica facultăţii de judecare , pp. 232-233.) Doar aici, după 
cum se vede, este depăşită într-adevăr teodiceea leibniziană, în măsura în care nu 
atât rezultatul ei, cât mai mult temeiul propriu-zis al problematizării sale este cel 
împotriva căruia se îndreaptă atacul critic. Şi Kant reproşează un „antropomorfism” 
aplicării leibniziene a conceptului de scop în ideea de „cea mai bună dintre lumile 
posibile”. Insă nu este un antropomorfism de tip psihologic, ci de tip „transcen¬ 
dental’’, pe care el îl descoperă în ea şi care, de aceea, conform lui, doar prin 
totalitatea analizei transcendentale şi a rezultatelor acesteia poate fi definitiv 
schimbat. 

scos în niciun fel din suma metodelor noastre de cunoaştere; însă, pe 
de altă parte, el are valoare doar pentru această sumă, şi nu pentru 
acea „fiinţă” absolută de care se ocupă metafizica în forma sa 
tradiţională. Doar ideea de scop şi cea a vieţii organice dă expe¬ 
rienţei şi cunoaşterii noastre a naturii infinitatea caracteristică, 
apartenenţă, imanentă ei. Ea transformă experienţele condiţionate 
şi izolate în totalitate, în intuiţia unui întreg viu, ea indică însă în 
acelaşi timp şi limitele acestui întreg, cunoscându-1 ca un întreg de 
fenomene. „Dacă mă opresc în cele din urmă la fenomenul originar - 
aşa spunea odată Goethe -, acest lucru este atunci doar resemnare; 
însă continuă să existe o mare diferenţă în privinţa faptului dacă mă 
resemnez cu limitele omenirii sau în cadrul unei limitări ipotetice a 
individului meu mărginit.” 71 Pentru Kant, fenomenul vieţii organice 
şi ideea de scop, în care se exprimă el pentru cunoaşterea noastră, 
este un astfel de fenomen originar. El nu este nici expresia absolu¬ 
tului însuşi, nici cea a unei limitări subiective contingente şi anulabile 
a judecăţii: ci conduce până la „limitele omenirii”, pentru a le înţelege 
ca atare şi pentru a se resema cu ele. 

Din cercul acestor meditaţii abstracte sutem plasaţi imediat 
în mijlocul imperiului contemplării intuitive, îndată ce Kant inten¬ 
ţionează să garanteze viziunea fundamentală pe care a obţinut-o în 
critica conceptului de scop în privinţa stărilor de fapt ale naturii 
înseşi şi a interpretării în detaliu a acestora. Sinteza principiului 
finalităţii şi a principiului „mecanismului” şi condiţionalitatea reci¬ 
procă presupusă între ele în cadrul experienţei se prezintă distinct 
în conceptul kantian de evoluţie. Evoluţia este ea însăşi un concept 
de scop: deoarece presupune o „formă definitivă”, un „subiect” 
unitar al fenomenului vieţii care se menţine în toate transformările 
în măsura în care se transformă. însă, în acelaşi timp, ea trebuie 
explicată cauzal în toate fazele ei singulare, mai ales că acestea 
trebuie să constituie un întreg temporal ordonat. De aceea pentru 
Kant această cerinţă a rămas neclintită de la început, deoarece ideea 

71 Vezi Johann Wolfgang von Goethe, „liber Naturwissenschafît im Allgemeinen, 
einzelne Betrachtungen und Aphorismen”, în Werke, secţ. a doua, voi. XI, pp. 103- 
163, citat p. 131. 

de evoluţie i-a apărut mai întâi în întreaga ei semnificaţie în contact 
cu lumea fenomenelor cosmice, cu lumea „mecanismului”. în prima 
sa încercare din tinereţe de a stabili întregul imaginii natural-şti- 
inţifice a lumii, pentru el, teoria generală a cerului se transformase 
în acelaşi timp în istorie naturală generală a cerului. Sub acest 
punct de vedere a rezultat nu doar o abundenţă de noi rezultate, ci, 
ceea ce este decisiv în sens filosofic, un nou ideal de cunoaştere clar 
şi conştient opus procedeului dominant al clasificării sistematice a 
formelor naturale existente, aşa cum s-a realizat ea de pildă în teoria 
lui Linne. „Istoria naturii, care ne lipseşte aproape în totalitate - 
aşa caracteriza Kant acest ideal într-o scriere mai târzie despre 
diversitatea raselor umane -, ne-ar învăţa schimbarea formei Pă¬ 
mântului, de asemenea şi cea a creaturilor Pământului (plante 
şi animale), pe care au suferit-o prin transformări naturale, dar şi 
degenerarea lor, provenită de aici, din prototipul genului de prove¬ 
nienţă. Probabil ea ar reduce un mare număr de specii diferite la 
rase de acelaşi gen şi ar transforma sistemul scolastic vast al descrierii 
naturii într-un sistem fizic pentru intelect”. 72 Deja aici se conturează 
ideea de bază cum că natura se sintetizează pentru intelect într-o 
unitate clară şi vizibilă doar dacă nu o concepem ca o existenţă ri¬ 
gidă de forme, ci dacă o urmărim în devenirea sa continuă. Critica 
facultăţii de judecare dă acestei idei o nouă extensie şi profunzime, 
creând pentru ea, în „principiul finalităţii formale”, întemeierea critică 
generală. Aici se arată că noi înţelegem o diversitate specifică doar 
dacă o gândim ca provenind dintr-un principiu care „se specifică” pe 
sine şi că o astfel de apreciere a diversului din punctul facultăţilor 
noastre de cunoaştere constituie mijlocul necesar pentru a-i face 
transparentă structura. Dacă aplicăm acest rezultat logic asupra 
existenţei fizice, ajungem atunci nemijlocit la un nou concept al 
naturii care nu înşiruie una după alta specii şi clase, precum con¬ 
ceptul lui Linne, şi nu le separă prin trăsături neschimbătoare, ci 
care caută să facă cunoscută natura în evoluţia speciilor. 

72 Vezi Imm. Kant, „Von den verschiedenen Rassen der Menschen”, în Werke, voi. II, 
pp. 443-460, pentru acest citat, vezi p. 450 şi urm., în notă. 

înţelegem acum că, dacă Immanuel Kant acceptă acest 
postulat în Critica facultăţii de judecare şi dacă încearcă să-l extindă 
asupra întregului domeniu de forme naturale, nu este vorba în 
niciun caz despre un „apergu” genial, ci despre o consecinţă ne¬ 
cesară provenită din premisele sale metodice. El începe cu cerinţa 
generală pentru o oarecare „explicaţie a naturii” care este pentru el 
instituită deja prin conceptul şi prin forma experienţei ştiinţifice. 
„Raţiunea are tot interesul să nu nesocotească mecanismul produ¬ 
selor naturale şi să nu-1 omită în explicarea acestora, căci fără el 
nu poate fi înţeleasă natura obiectului. Chiar dacă se admite că un 
arhitect suprem a creat nemijlocit formele naturii, aşa cum sunt 
de la început, sau le-a predeterminat pe acelea care se formează pe 
parcurs în mod statornic după acelaşi model, totuşi cunoaşterea 
noastră asupra naturii nu progresează prin aceasta cu nimic, căci 
noi nu cunoaştem deloc modul de acţiune al acelei fiinţe şi nici ideile 
ei, care ar trebui să conţină principiile posibilităţii fiinţelor na¬ 
turale. Deci, pornind de la această fiinţă, de sus în jos (a priori), nu 
putem explica natura”. 73 Pe de altă parte, în dezbaterile precedente 
s-a stabilit, ca o la fel de necesară „maximă a raţiunii”, ca principiul 
scopurilor să nu fie omis în produsele naturii: căci el, deşi nu ne 
explică modul de constituire a acestora, este totuşi un „principiu 
euristic” în cercetarea legilor particulare ale naturii. Dacă cele două 
principii se exclud în cazul aceluiaşi lucru al naturii, ca principii expli¬ 
cative şi de „deducţie”, ele sunt totuşi compatibile ca principii ale 
„dezbaterii”. Cunoaşterea noastră are dreptul şi funcţia de a explica 
mecanic toate produsele şi evenimentele naturii, pe cât îi este posibil 
facultăţii noastre. Căci totuşi, înainte ca acest punct să fie atins, 
este lăudabil să cercetăm marea creaţie a naturilor organice prin 
intermediul unei „anatomii comparate”, „pentru a vedea dacă în ea nu 
se găseşte ceva analog unui sistem care să corespundă principiului de 
producere.” „Concordanţa atâtor genuri de animale într-o anumită 
schemă comună, care se pare că nu stă numai la baza sistemului lor 
osos, ci şi la baza modului în care sunt dispuse celelalte părţi, în care 
o admirabilă simplitate a schiţei, prin scurtarea sau prelungirea 


73 Critica facultăţii de judecare, pp. 240-241. 

unor părţi, prin involuţia sau evoluţia lor, poate să dea naştere unor 
specii atât de variate, face să se nască în mintea noastră o rază de 
speranţă, ce-i drept slabă, că aici am putea obţine ceva cu principiul 
mecanismului naturii, fără de care nu ar putea să existe de altfel 
nicio ştiinţă a naturii. Această analogie a formelor, întrucât par a 
fi produse cu toată diversitatea, conform unui prototip comun, 
întăreşte presupunerea unei înrudiri reale a acestora prin naşterea 
dintr-un strămoş comun, prin apropierea treptată a unor genuri de 
animale de altele, pornind de la genul în care principiul final se pare 
a fi cel mai bine confirmat, şi anume de la om, până la polip, de la 
acesta până la muşchi şi licheni şi, în sfârşit, până la treapta pe care 
o credem cea mai de jos a naturii, până la materia brută. Din aceasta 
şi din forţele ei, pe baza legilor mecanice (asemănătoare acelora prin 
care acţionează în producerea cristalelor), se pare că rezultă în¬ 
treaga tehnică a naturii, care ne apare atât de neînţeleasă la fiinţele 
organizate, încât considerăm necesar să ne imaginăm pentru aceasta 
alt principiu. Arheologul naturii poate deci să facă vădită, din 
urmele rămase ale celor mai vechi revoluţii ale naturii, în confor¬ 
mitate cu întregul ei mecanism, cunoscut sau presupus, acea familie 
mare de creaturi [...] El poate face să se nască din adâncul 
Pământului, care tocmai ieşise din starea sa haotică (asemenea unui 
animal uriaş), mai întâi unele creaturi cu o formă finală imperfectă, 
iar din acestea alte creaturi, care s-au adaptat mai bine la locul lor 
de apariţie şi la relaţiile dintre ele, până când resursa productivă ar 
fi secătuit, s-ar fi osificat şi ar fi limitat naşterile la specii deter¬ 
minate, care nu se mai ramifică. [...] Dar arheologul trebuie totuşi 
să-i adauge până la urmă acestei mame universale un mod de orga¬ 
nizare potrivit pentru toate aceste creaturi. In caz contrar, posibi¬ 
litatea formei finale a produselor din regnul animal sau vegetal nu 
mai poate fi concepută. Dar atunci el nu a făcut decât să amâne 
justificarea explicării şi nu poate să pretindă că a făcut producerea 
celor două domenii independentă de condiţia cauzelor finale”. 74 

Trebuia să redăm aceste afirmaţii ale lui Kant în întregul 
lor - oricât de renumite sunt ele; căci făcând abstracţie de convingerile 


74 Critica facultăţii de judecare, pp. 248-249. 

fundamentale natural-ştiinţifice anticipate aici, se exprimă în ele 
încă o dată întregul caracter al gândirii kantiene. Exactitatea ex¬ 
perimentului singular şi forţa sintetică a fanteziei, îndrăzneala 
intuiţiei şi prudenţa critică a judecăţii: toate acestea se găsesc aici 
unite ca într-un singur punct. Lui Kant i-a apărut ideea unui şir 
genealogic şi evolutiv al organismelor ca o „aventură a raţiunii”; 
însă, similar lui Goethe, el a fost decis să învingă cu curaj această 
aventură, având încredere în compasul filosofiei critice. înainte să 
pornească în călătorie, el şi-a înţeles limitele; a văzut clar de la 
început „coloanele lui Hercule” care desemnau ceea ce se cheamă 
„nihil ulterius”. 75 Pentru el, evoluţia nu este un concept metafizic 
care pătrunde în originea transcendentă a existenţei şi care reve¬ 
lează în ea misterul vieţii, ci este principiul pe baza căruia se pre¬ 
zintă în mod complet cunoaşterii noastre întreaga bogăţie şi 
raportul fenomenelor vieţii. Nu trebuie să întrebăm de unde provine 
viaţa dacă în faţa noastră vedem, în claritate intuitivă şi ordine 
conceptuală, doar totalitatea formelor sale şi clasificarea lor pe ni¬ 
veluri. în acest rezultat se pronunţă încă o dată şi sub un nou aspect 
una dintre cele mai profunde trăsături ale sistemului kantian. Cri¬ 
tica facultăţii de judecare reţine cu toată rigurozitatea dualismul 
dintre „lucru în sine” şi „fenomen”; însă, din nou, acest dualism 
este mijlocit prin ideea că „lucrul în sine”, văzut ca idee, aduce la 
desăvârşire autentică conceptul de realitate a experienţei. Deoarece 
ideea asigură doar completitudinea sistematică a utilizării intelec¬ 
tului în care obiectele nu ne sunt date ca fragmente ale existenţei, ci 
în totalitatea lor concretă şi în înlănţuirea lor continuă. Astfel, 
Critica facultăţii de judecare reţine premisele fundamentale ale 
gândirii kantiene, în timp ce, pe de altă parte, transcende domeniul 
ei de aplicabilitate de până acum. Procesul pe care Kant îl inten¬ 
tează împotriva metafizicii precritice şi-a atins aici punctul final: 
Critica facultăţii de judecare confirmă verdictul pe care îl dăduseră 
metafizicii dogmatice Critica raţiunii pure şi Critica raţiunii prac¬ 
tice. Şi, cu toate astea, filosofia critică se apropie acum de metafizică 
într-un cu totul alt sens. Căci ea a căutat-o în cel mai propriu 


75 Vezi Critica raţiunii pure , p. 344. 

domeniu al său şi s-a măsurat cu ea în determinarea şi soluţionarea 
acelor probleme fundamentale care par că-i aparţin din vechime 
metafizicii. Desigur, pentru aceasta, teoria lui Kant nu a depăşit ca¬ 
drul „filosofiei transcendentale”, sarcina generală a unei analize 
a conţinuturilor şi a mijloacelor de cunoaştere. Aşa cum a putut să 
stabilească conţinutul moralităţii doar prin faptul că a demonstrat 
existenţa principiilor necesare şi universal-valabile ale oricărei apre¬ 
cieri morale, tot aşa, nu putea să se apropie de problema artei, a vieţii 
înseşi chiar, altfel decât prin intermediul unei critici a facultăţii de 
judecare estetice şi teleologice. însă şi mai distinct se arată acum că 
prin această turnură, întemeiată în esenţa metodicii kantiene, 
bogăţia realităţii intuitive nu trebuie să se piardă şi să degenereze 
într-un sistem de abstracţii, ci invers, conceptul kantian de expe¬ 
rienţă a suferit aici o extindere şi a aprofundare care abia acum îl fac 
realmente capabil să aibă o perspectivă asupra întregului vieţii 
naturale şi spirituale şi să-l înţeleagă din interior ca singur orga¬ 
nism al „raţiunii”. 



Capitolul al şaptelea 


Ultimele scrieri şi dispute: Religia în limitele 
raţiunii şi conflictul cu guvernul prusac 

Dacă ne întoarcem de la construcţia şi evoluţia sistemului 
kantian la viaţa lui Kant, atunci, după terminarea Criticii facultăţii 
de judecare, o regăsim exact în acelaşi punct în care am lăsat-o cu 
un deceniu în urmă. în această epocă atât de agitată şi de fertilă nu 
s-a schimbat nimic în ceea ce priveşte nivelul de trai al lui Kant şi 
raportarea sa la lume. Este ca şi cum orice eveniment s-ar fi revăr¬ 
sat exclusiv asupra operei sale, neatingându-i nicicum persoana. Din 
momentul în care, conştient şi metodic, îşi stabilise modul de viaţă, 
l-a respectat cu regularitate până în cel mai mic detaliu. în 1783 are 
loc ultima sa schimbare de locuinţă: ocupă casa de lângă şanţul cas¬ 
telului în care a locuit până la sfârşit. Amenajarea acestei case ne 
este cunoscută din descrierea primilor biografi ai lui Kant. Ea avea 
opt camere, Kant ocupând doar două, o cameră de lucru şi un dor¬ 
mitor. „în casă” - ne relatează Hasse - „domnea o linişte senină [...] 
urcând treptele, [...] o luai la stânga, prin vestibulul simplu, 
neîmpodobit, în parte afumat, într-o cameră mai mare ce reprezenta 
odaia de toaletă, care însă nu etala niciun lux. O sofa, câteva scaune 
îmbrăcate în pânză, un dulap de sticlă cu câteva porţelanuri, un birou 
ce adăpostea argintul şi banii săi de rezervă, alături de un calori- 
metru şi o consolă [...] acestea erau toate piesele de mobilier ce 
acopereau o parte din pereţii albi. Şi astfel se intra printr-o uşă, cu 
totul şi cu totul simplă, mizeră, în tot atât de sărăcăciosul Sans- 
Souci. Dacă cineva bătea la uşă, era invitat printr-un vesel «intră». 
[...] întreaga cameră emana simplitate şi izolare, ferită de zgomotul 
oraşului şi al lumii”. Două mese, acoperite în mod obişnuit de cărţi, 

o sofa simplă, câteva scaune şi o comodă constituiau întregul 
mobilier al camerei, a cărei singură podoabă era un portret al lui 
Rousseau, atârnat pe perete. 1 De când luase, în 1787, decizia să 
renunţe la masa de prânz în casa de oaspeţi, eveniment ce consti¬ 
tuise aproape singura lui distracţie în anii de tinereţe şi de profeso¬ 
rat, şi să-şi facă propria sa gospodărie, Kant a fost legat de casă mai 
mult ca înainte. Din acest motiv, desigur, nu a renunţat la dorinţa 
de a socializa; aproape în fiecare zi primea la masă câţiva prieteni cu 
care petrecea amiaza în discuţii însufleţite şi stimulatoare. îndeo¬ 
sebi acest ospăţ spiritual şi vesel a rămas de neuitat pentru membrii 
mai tineri ai cercului kantian. Poerschke, elevul lui Kant şi colegul 
său la Universitatea din Konigsberg, a relatat că, aici, Kant ar fi 
irosit o bogăţie imensă a ideilor, că ar fi enunţat mii de idei geniale 
de care abia dacă a fost conştient după aceea. „în el” - afirmă acesta 
- „se vedea cum naivitatea şi genialitatea erau înrudite, spiritul său 
purta, pe lângă cele mai minunate fructe, infinite flori, care doar 
adesea, pentru o clipă, desfătau şi erau de folos”. 2 în acest fel, cele 
mai bogate impulsuri personale au rămas închise în cel mai restrâns 
cerc; deoarece Kant insista pe faptul că, conform unei maxime pe 
care şi-o impusese în privinţa vieţii sociale, numărul partenerilor la 
masă să nu fie mai puţin de trei, însă nu mai mult de nouă. Pe cât 
de puţin simţea el pe atunci un avânt meditator-ipohondric spre 
singurătate, pe atât de mult, pe de altă parte, se proteja conştient 
împotriva intervenţiei lumii exterioare. El însuşi stabilise limitele 
obligaţiilor sale faţă de aceasta, păstrând şi aici până în cele mai 
mici detalii regula fundamentală a „autonomiei”. 

Cel mai izbitor se manifestă această trăsătură a lui Kant în 
contextul noului element care intră, începând cu mijlocul anilor ’80, 
în existenţa sa. Abia acum Kant are parte de gloria literară în 


1 Vezi Johann Gottfried Hasse, Letzte Aeuflerung Kant's von einem seiner 
Tischegenossen, Konigsberg, ed. a doua, 1804, p. 6 şi urm. [verificată după Artur 
Buchenau, Gerhard Lehmann (editori), Der alte Kant. Hasse‘s Schrift: Letzte 
Aujierungen Kants und persbnliche Notizen aus dem Opus posthumum, Berlin, 
Leipzig 1925, p. 13 şi urm.] 

2 Vezi mai sus, p. 47 şi urm., primul capitol [citat Poerschke, Vorlesung bey Kants 
Geburtstagsfeyer, p. 542.] 

întreaga sa amploare şi cu tot ceea ce aceasta presupune. Pecetea 
filosofiei kantiene a fost pusă în Germania odată cu apariţia lucrării 
lui Reinhold, Briefen liber die Kantische Philosophie, în 1786 şi în 
1787, în revista Deutscher Merkur a lui Wieland, şi odată cu fon¬ 
darea revistei Jenaische Allgemeine Litteraturzeitung prin Schiitz şi 
Hufeland, care a ajuns imediat adevăratul instrument al teoriei critice. 
Desigur, a fost necesar ca ea să mai lupte mult timp împotriva 
înţelegerilor greşite şi atacurilor adversarilor de tot felul; însă aceste 
războaie doar reconfirmă poziţia pe care această teorie o va avea de 
acum înainte în ansamblul vieţii spirituale germane. Toate forţele 
tradiţionale vor fi invocate acum încă o dată împotriva ei. Nu există 
aproape nicio formă şi aproape niciun nivel al polemicii care să nu fi 
fost reprezentat aici. De la glumele banale ale lui Nicolais până la 
obiecţiile temeinice, cel puţin conform intenţiei, ale filosofiei sco¬ 
lastice wolffiene, care în aşa-numitul Philosophisches Magazin, fondat 
de Eberhard şi Maas la Halle, îşi crease un instrument literar pro¬ 
priu, se găsesc aici, în acest interval, toate genurile de critică. Orien¬ 
tarea popular-filosofică şi popular-ştiinţifică a Academiei de Ştiinţe 
din Berlin se uneşte, în luptele ei împotriva sistemului kantian, cu 
„adepţii” şi spiritele fanatice ale noilor revelaţii metafizico-reli- 
gioase; „intelectul uman sănătos” şi poziţia „intuiţiei” filosofice se 
asociau în vederea respingerii „impertinenţelor” transcendental-fi- 
losofice. însă, prin toate aceste contradirecţii, nu s-a schimbat nimic 
în privinţa extinderii şi eficienţei tot mai puternice a sistemului 
kantian. Filosofia kantiană se afirmă cu toată puterea, deşi ea însăşi 
recade imediat în diferite direcţii adverse, fiecare având pretenţia să 
fie singura interpretare corectă şi valabilă a ideilor fundamentale 
ale criticii raţiunii. Cu aceasta, însă, de Kant se apropiau tot mai 
mult cerinţe care vizau să-l scoată în afara vieţii sale autoimpuse şi 
a planurilor filosofico-scriitoriceşti şi să-l oblige la o anumită ex¬ 
plicaţie în disputele purtate în jurul lui. în general, faţă de toate 
aceste încercări, Kant s-a comportat distant. El a văzut prea clar 
drumul pe care trebuia să-l mai străbată şi sarcina pe care mai 
trebuia să o îndeplinească, pentru a se menţine doar la simpla 
repetare şi interpretare a operelor sale mai vechi, după cum i se 
cerea. Unde - la fel ca în cazul criticii lui Feder şi a lui Eberhard - 

credea că vede o denaturare conştientă a ideii sale fundamentale, o 
urmărea, fireşte, cu o exactitate severă şi lipsită de scrupule - în 
general, însă, avea convingerea că, odată condusă discuţia spre 
punctul corect, din disputa părerilor ar rezulta tot mai determinat 
sensul problemei critice fundamentale. In rest, pe cât de nezdrun¬ 
cinată era conştiinţa sa în legătură cu conţinutul şi valoarea siste¬ 
mului său, pentru războiul în jurul gloriei sale actuale şi postume, avea 
doar o foarte vagă senzaţie. „Dorinţa de a fi autor”, respinsă de el atât 
de mult în lunga perioadă de pregătire şi de maturitate a Criticii 
raţiunii pure, nu avea nici acum nicio putere asupra lui. Parcă nu 
putea să se regăsească în rolul scriitorului zelos ce-i revenea acum. 
Acele naivităţi scoase în evidenţă de Poerschke în caracterizarea pe 
care i-o face lui Kant şi pe care le găsea strâns înrudite cu trăsă¬ 
turile genialităţii sale erau adesea surprinzător de evidente. Când 
Schiitz negocia cu el o colaborare la Jenaische Litteraturzeitung, s-a 
mirat foarte tare de modestia lui Kant, care nu doar că a declarat că 
renunţă la onorariul de autor, ci s-a şi oferit să redacteze recenzia la 
Ideile lui Herder, doar ca probă şi să lase hotărârea asupra acceptării 
ei în seama societăţii de la care a pornit fondarea revistei. 3 Kant, 
astfel explică Poerschke într-o scrisoare către Fichte, „este cu 
certitudine un model de scriitor modest”. „[...] dintre toate sufletele 
omeneşti, el îşi simte cel mai puţin măreţia [...] adesea îl aud vor¬ 
bind cu nobleţe despre adversarii săi, atâta doar să nu îl atace precum 
călugării şi personal 4 O astfel de natură nu putea ieşi cu 

3 Vezi Christian Gottfried Schiitz, „Briefe an Kant”, scrisorile din 23 august 1784 
şi din 18 februarie 1785 (în Kant, Werke, voi. IX, p. 257 şi urm. şi 260 şi urm.). 
„Recenzia dumneavoastră la lucrarea lui Herder - scrie Schiitz în ultima scrisoare - o 
veţi revedea doar în forma tipărită. Oricine judecă natural crede despre ea că este o 
capodoperă de precizie [...] Dumnezeule, şi dumneavoastră aţi putut să scrieţi că 
renunţaţi la onorariu, dacă etc. Aţi putut crede că o recenzie ca a dumneavoastră n-ar 
avea voie să placă! Involuntar mi-au dat lacrimile când am citit acest lucru. O 
asemenea modestie de la un om ca dumneavoastră! Nu pot să descriu sentimentul pe 
care l-am avut. Era bucurie, spaimă şi indignare, toate împreună, în special aceasta 
din urmă, când mă gândesc la lipsa de modestie a multor erudiţi ai acestui secol care 
n-ar fi demni să-i dezlege unui Kant şireturile la pantofi.” (p. 260 şi urm. [X, 374 şi 
urm.]). 

4 Karl Ludwig Poerschke, scrisoare către Johann Gottlieb Fichte, din 14 martie 1797, 
în: Johann Gottlieb Fichte, Leben und litterarischer Briefwechsel, ed. de Immanuel 

niciun pas în afara traiectoriei sale, prin succes sau insucces: în în¬ 
treaga carieră de scriitor a lui Kant nu se găseşte niciun semn cum 
că l-ar fi deranjat vreodată această grijă şi că ea ar fi intervenit intr-un 

oarecare f el în evoluţia sa ideatică. 

» 

Nu urmărim aici influenţa istorică generală pe care a exer¬ 
citat-o teoria kantiană şi nici reconfigurarea pe care ea a suferit-o în 
acest sens. Facem doar trimitere pe scurt la câteva dovezi ce ne 
informează în detaliu cu privire la efectul noii teorii. Cuvintele bi¬ 
necunoscute ale lui Fichte, anume că nu datorează filosofiei 
kantiene doar convingerile sale fundamentale, ci şi caracterul său, 
chiar năzuinţa la un asemenea caracter, sunt tipice în această 
privinţă. Ele exprimă în forma cea mai pregnantă o senzaţie ce s-a 
extins şi s-a intensificat tot mai mult, în special după apariţia 
operelor etice kantiene. Corespondenţa kantiană oferă în acest sens 
cele mai variate dovezi. Intr-o scrisoare din 12 mai 1786, medicul în 
vârstă de 20 de ani, Johann Benjamin Erhard, relatează cum s-a 
cufundat în scrierile lui Kant, condus mai întâi de dorinţa unei 
combateri a acestora, până când filosofia kantiană, la o examinare 
mai profundă, l-a captivat în totalitate. „De o jumătate de an am 
început să citesc critica dumneavoastră, trezit doar de renumele ei. 
încă nu am luat în mână nicio carte cu o asemenea amărăciune, şi 
să provoc la duel era cea mai mare dorinţă şi rugă a mea [...] 
Mândria mea avea propriu-zis vina orbirii mele, căci atâta timp cât 
în mine exista gândul că Immanuel Kant mi-a zădărnicit speranţa 
sistemului meu viitor, interiorul meu s-a revoltat; imediat însă ce 
am înţeles că adevărul mi-1 alesese pe el drept conducător - dintr-un 
ţinut furtunos unde voiam să-mi construiesc un palat pe un teren 
nesigur, pentru a mă apăra, el avea să mă conducă într-o regiune 
paradisiacă unde o permanentă primăvară nu m-ar obliga să caut 
siguranţa sub un morman de pietre -, m-am conformat şi sunt sigur 
că el nu-mi va refuza mâna. [...] Metafizica moravurilor m-a făcut 
însă aliatul dumneavoastră, un sentiment de bucurie se revarsă în 
mine pe cât de des îmi amintesc de orele când v-am citit pentru 


Hermann Fichte, în două volume, Sulzbach, 1830, şi anii urm., voi. II, pp. 365-368: 
vezi p. 366. 

prima dată 5 Chiar şi în autobiografia sa, Erhard mărturiseşte 
că datorează operelor etice ale lui Kant o „renaştere a întregului său 
om din interior”. 6 Până şi pentru Reinhold, acest moment a fost cel 
care l-a legat definitiv de Kant. Dacă în scrierile sale de mai târziu 
căuta să determine în primul rând principiul teoretic suprem al filo- 
sofiei transcendentale, au existat totuşi motive practice şi religioase 
care l-au condus către aceasta. Pentru el se produse aici „armonia 
dintre minte şi inimă” pe care, până acum, în zadar o căutase. Şi 
chiar şi un bărbat ca Jung-Stilling, pe care, cu siguranţă, nu îl con¬ 
dusese nicio nevoie speculativă profundă spre teoria kantiană, a 
găsit din acest punct de vedere şi sub influenţa lucrării lui Reinhold, 
Briefen liber die Kantische Philosophie, accesul către ea. Pentru 
efectul ei puternic este semnificativ faptul că inclusiv acest spirit 
simplu şi sfios a îndrăznit să spună că teoria kantiană va exercita în 
curând „o mult mai mare revoluţie binecuvântată şi mai generală 
[...] decât a fost reforma lui Luther“. 7 Vedem peste tot aici cum 
sistemul lui Kant, înainte să fie înţeles şi asimilat complet din punct 
de vedere teoretic, a fost receptat imediat ca o nouă putere a vieţii 
căreia nu i se putea rezista. întrucât acest fundament al filosofiei 
critice era stabilit, forţa sa istorică esenţială a rămas neatinsă în 
toate disputele şi în toate atacurile adversare periculoase. Scopul 

sistemului era stabilit clar în teoria transcendentală a libertăţii: se 

» 

credea că acesta poate fi urmat până şi atunci când drumul ce trebuia 
să conducă spre el părea că se pierde din nou în obscuritate şi în com¬ 
plicaţii dialectice. 

Fireşte că pentru Kant nu exista nicio scindare de acest fel 
între rezultatul şi metoda sa, între teoria critică şi aplicaţiile sale. 
Pentru el, în cadrul sistemului, fiecare parte condiţiona şi sprijinea 
celelalte părţi - şi el s-a opus încă o dată, cu toată exactitatea, într-un 


5 Vezi Johann Benjamin Erhard, scrisoare către Kant din 12 mai 1786, în: Kant, 
Werke, voi. IX, pp. 299-303: vezi p. 303 şi urm. 

6 Karl August Varnhagen von Ense (editor), Denkwurdigkeiten des Philosophen und 
Arztes Johann Benjamin Ehrhard, Stuttgart, Tiibingen, 1830. 

7 Vezi Heinrich Jung-Stilling, scrisoare către Kant din 1 martie 1789, în Kant, Werke, 
voi. IX, pp. 378-381: vezi p. 380. 

tratat împotriva lui Garve din 1793, separării comode şi tradiţionale 
între teorie şi praxis, separare prin care filosofia populară germană 
căuta să ocolească „rigoarea” eticii sale. 8 însă, după ce întemeierea 
teoretică a sistemului său era terminată odată cu Critica facultăţii 
de judecare, el s-a adresat din nou cu precădere problemelor directe 
ale vieţii care frământau epoca. întâi de toate, mai mult ca oricând, 
problemele politice se situează acum în centrul interesului. Kant 
foloseşte articolul împotriva lui Garve pentru a dezvolta un plan 
complet al politicii sale şi al teoriei sale a dreptului constituţional 
legat de întrebarea singulară de la care el pornise. Inclusiv cele mai 
mici tratate ale lui Kant ce apar în această perioadă în Berlinische 
Monatsschrift conţin peste tot trimiteri la relaţiile politice specifice 
epocii şi la evenimentele timpului. Filosoful critic care tocmai şi-a 
desăvârşit sistemul devine publicist. El nu se mulţumeşte să expună 
doctrine abstracte şi cerinţe, ci îl preocupă să se raporteze la sar¬ 
cinile cotidiene şi să pătrundă nemijlocit în realitatea concretă, chiar 
dacă printr-un demers teoretic şi explicativ. Din acest punct de ve¬ 
dere, activitatea literară a lui Kant în această perioadă, risipită şi 
vastă la prima privire, obţine imediat un centru stabil şi unitar. 
Kant s-a asociat cu filosofia berlineză a luminilor ce avea drept 
instrument principal al său revista Berlinische Monatsschrift condusă 
de Biester, pentru ca, împreună cu ea, să înceapă războiul împotriva 
reacţiunii politice şi spirituale în Prusia, a cărei prefigurare a cunos¬ 
cut-o mai devreme şi mai exact decât oricine altcineva. Ceea ce îl 
separa, în concepţia sa filosofică fundamentală, de acest iluminism 
se afla acum în plan secundar, în raport cu noua sarcină comună. 
Deja în 1784 încercase să sintetizeze toate aspiraţiile ce se grupau în 
jurul acestui nume şi să le definească, în cea mai profundă tendinţă 
unitară a lor, în Răspunsul la întrebarea: Ce este luminarea ? Con¬ 
ceptul de iluminism este determinat şi întemeiat aici prin conceptul 
critic de autonomie. „Luminarea este ieşirea omului din starea de mi¬ 
norat a cărei vină o poartă el însuşi. Starea de minorat este neputinţa 


8 Immanuel Kant, „Uber den Gemeinspruch: Das mag in der Theorie richtig sein, 
taugt aber nicht fur die Praxis”, în Werke, voi. VI, pp. 355-398. 



381 


Ultimele scrieri şi dispute 


de a se servi de mintea sa fără a fi condus de altcineva. Te faci tu 
însuţi vinovat de această stare atunci când cauza ei nu se află într-o 
lipsă a inteligenţei, ci în lipsa fermităţii şi a curajului de a te sluji de 
ea fără a fi condus de altcineva. Sapere aude! Ai curajul să te 
serveşti de propria minte! este, prin urmare, deviza luminării.” 9 
Pornind de la această idee şi laitmotiv, Kant se împotriveşte imediat 
oricăror aspiraţii de a pune teoria critică în slujba unui „iraţio¬ 
nalism” care, făcând din sentiment şi credinţă elementul oricărei 
convingeri teoretice, ameninţa să anuleze în cele din urmă funda¬ 
mentele conceptului teoretic de adevăr şi de certitudine. El se împo¬ 
triveşte aici foarte clar filosofiei credinţei a lui Friedrich Heinrich 
Jacobi. Şi tot în această direcţie, leagă imediat analiza conceptuală, 
în care descoperă diferenţa conceptului jacobian de credinţă faţă de 
propria sa teorie a „credinţei raţiunii”, de o perspectivă politică şi 
de un advertisment politic. Dezbaterea cognitiv-critică se sfârşeşte 
printr-o atenţionare şi apostrofare personală. „Bărbaţi capabili în- 
tr-ale spiritului şi cu vederi largi! Vă cinstesc talentele voastre şi 
iubesc simţul vostru privitor la oameni. însă v-aţi gândit voi oare la 
ceea ce faceţi şi cât de departe vreţi să mergeţi cu atacurile voastre 
asupra raţiunii? Fără îndoială, voi vreţi să obţineţi ca posibilitatea 
de a gândi libertatea să fie neîngrădită; deoarece, fără de aceasta, 
chiar şi liberele voastre avântări ale geniului vor avea în curând un 
sfârşit. [...] Prieteni ai neamului omenesc şi a ceea ce lui îi este mai 
sfânt! Primiţi ceea ce vi se pare a fi cel mai credibil după o verificare 
minuţioasă şi dreaptă, fie că sunt la mijloc fapte, fie temeiuri ale ra¬ 
ţiunii; numai nu îi contestaţi raţiunii ceea ce pentru ea este cel mai 
înalt bun pe f aţa pământului, anume privilegiul de a fi ultima piatră 
de încercare a adevărului! în caz contrar, nedemni de această liber¬ 
tate, o veţi pierde cu siguranţă şi veţi atârna de gât acest ghinion 
şi celeilalte părţi nevinovate, parte care ar fi înclinată de altfel să se ser¬ 
vească conform legii şi prin aceasta, şi teleologic, de libertatea sa, 


9 Vezi Kant, Răspunsul la întrebarea: Ce este luminarea ? în Filosofia practică a lui 
Kant, volum coordonat de Mircea Flonta şi Hans-Klaus Keul, Editura Polirom, Iaşi 

2000, p. 118. 

spre binele lumii!” 10 Doar arareori stilul lui Kant s-a ridicat la un 
astfel de patos personal insistent. în aceste cuvinte, scrise în anul 
morţii lui Friedrich cel Mare, se simte cât de clar vedea Kant apariţia 
noului regim, care prinde contur la puţin timp după, prin numirea 
lui Wollner în minister şi prin emiterea edictului prusac cu privire la 
religie. 

Aşadar, pentru cel aproape în vârstă de şaptezeci de ani, 
după un deceniu de cea mai bogată şi profundă activitate spirituală, 
nu exista nicio clipă de răgaz, ci se vedea imediat încurcat în noi 
războaie pe care trebuia să le poarte în diferite direcţii. întâi de toate, 
trebuia să respingă interpretările greşite şi denaturările filosofiei 
sale care îi ameninţau conţinutul şi valoarea specifică. Dacă filosofia 
scolastică dominantă văzuse mai întâi în Kant pe „atotdistrugă- 
torul” - cum l-a simţit şi l-a numit Mendelssohn -, această părere a 
creat treptat un alt sentiment şi a făcut loc unei alte tactici. Prima 
impresie a negativităţii teoriei critice trebuia să se modereze pe mă¬ 
sură ce conţinutul pozitiv al acesteia s-a conturat tot mai distinct, 
cel puţin mediat, în efectul pe care l-a avut. Trebuia făcută acum 
încercarea de a înţelege acest conţinut, oricât de puţin a putut fi el 
asimilat realmente, dar cel puţin pornind de la categoriile şi şabloa¬ 
nele istorice date. Aşa cum, la prima sa apariţie, „critica raţiunii” a 
fost asociată cu Berkeley, cum Hamann saluta în Kant pe „Hume cel 
prusac”, la fel s-au înmulţit acum vocile care faceau trimitere la 
înrudirea idealismului kantian cu cel leibnizian. Sistemul lui Leibniz 
n-a fost luat însă aici, în niciun caz, în adevărata sa universalitate şi 
profunzime, ci era văzut în întregime prin prisma filosofiei wolffiene 
şi în lumina manualelor de metafizică provenite din şcoala wolffiană. 
Traduse în limbajul acestor manuale, rezultatele lui Kant păreau doar 
să se dezbare de ciudăţenia lor şi să se încadreze sferei de reprezen¬ 
tări cunoscute. Cu atât mai mult a luat însă acum amploare faptul 
surprinzător cum că filosofia transcendentală îmbrăcase un rezultat 
cunoscut în puncte esenţiale în forme şi formule ciudate. Toate 
distincţiile metodice fundamentale ale criticii raţiunii: opoziţia între 
sensibilitate şi intelect, între judecăţile analitice şi sintetice, opoziţia 

10 Was heisst: sich im Denken orientieren? (1786), p. 363 şi p. 365 şi urm. 

a priori-a posteriori, toate au fost lovite de această apreciere. Fiind 
desprinse, ca momente singulare, din contextul sistematic în care 
aveau poziţia şi semnificaţia lor propriu-zisă, le-a fost întipărit un 
caracter fragmentar, pentru care, în lumi străine de idei, cu uşu¬ 
rinţă se lasă indicat un analog şi o replică. Cercetările critice 
efectuate de Eberhard şi Maas în Philosophisches Magazin din 
1788/89 asupra problemelor fundamentale ale criticii raţiunii vizea¬ 
ză doar această direcţie, în ciuda aparenţei lor de rigoare ştiinţifică 
şi exactitate. Kant se împotriveşte acestui procedeu cu o temeinicie şi 
amărăciune care amintesc de polemica sa împotriva lui Feder. în 
acest fel accidental şi fragmentar de abordare a filosofiei sale, 
păstrând vie în spirit filosofia critică ca întreg metodic, putând fi 
gândită doar ca un astfel de întreg, el nu putea să întrevadă decât 
falsificarea şi interpretarea eronată „premeditată” a ei. Prin aceasta, 
din punct de vedere pur psihologic, fără îndoială că le-a făcut ne¬ 
dreptate adversarilor săi; era atât de puţin capabil să se transpună 
în limitarea scolastică a modului lor de gândire, încât era înclinat să 
atribuie această neputinţă mai degrabă voinţei decât intelectului 
său. Cu atât mai mult s-a simţit însă chemat acum, în scrierea sa 
polemică împotriva lui Eberhard, să prezinte încă o dată cititorului 
toate conceptele principale ale sistemului său şi să le clarifice re¬ 
ciproc. în această privinţă, tratatul Uber eine Entdeckung nach der 
alle neue Kritik der reinen Vernunft durch eine ăltere entbehrlich 
gemacht werden soli reprezintă o schiţă care, în privinţa clarităţii şi 
pregnanţei, se apropie de Prolegomene. Caracterul specific care îi 
revine sensibilităţii, spre deosebire de intelect, specificitatea meto¬ 
dică a formei pure a spaţiului şi timpului, semnificaţia lui a priori şi 
opusul său: toate acestea se conturează încă o dată - şi astfel, rezultă 
ca de la sine dovada acelei originalităţi, singura decisivă a sistemului, 
care nu trebuie apreciată după suma rezultatelor sale, ci după forţa 
şi unitatea motivului său ideatic creator. 11 

Dacă în scrierea împotriva lui Eberhard se prezintă încă o 
dată întreaga energie a stilului polemic al lui Kant -, respingerea 
unui atac, imediat următor, din partea lui Garve are un ton mai 


11 Vezi Ober eine Entdeckung. 

blând. Destinul acestui om nobil şi amabil, însă un mediocru 
gânditor, a fost să încrucişeze căile lui Kant. Contribuţia sa la 
recenzia rău famată a „criticii raţiunii” în Gdttingschen Gelehrten 
Anzeigen i-a fost iertată de Kant imediat ce s-a explicat deschis şi 
sincer în legătură cu aceasta. însă Bazele metafizicii moravurilor 
trebuia să trezească din nou reacţia lui Garve: rigoarea eticii kan¬ 
tiene contrazicea în egală măsură natura sa conciliantă şi modul de 
a gândi specific filosofiei sale populare. El nu se opunea în mod 
direct principiului eticii critice, cât mai ales posibilităţii realizării 
sale nelimitate. Vrând-nevrând, el permitea regula, pentru ca ime¬ 
diat să revendice şi să pună în valoare „excepţia”. Pentru Kant, 
însă, în această problemă nu exista niciun subterfugiu şi niciun 
compromis: şi până şi o tăcere a lui i-ar fi apărut ca un compromis, 
„îmi place la bătrânul om - îi scria Goethe lui Schiller cu o ocazie 
ulterioară - că îşi repetă întotdeauna principiile şi la fiecare ocazie. 
Omul mai tânăr, practic, face bine să nu ia aminte la adversarii săi, 
cel mai bătrân, teoretic, nu trebuie să lase să-i treacă nimănui un 
cuvânt neiscusit. Vrem să păstrăm asta tot aşa în viitor.” 12 Asemeni 
unui astfel de „cuvânt neiscusit” a preluat Kant locul comun al dis¬ 
tincţiei între teorie şi practică. în raport cu necondiţionalitatea 
pretenţiei morale ridicate de imperativul categoric, nu există nicio 
salvare în condiţionalitatea prezumtivă a posibilităţilor de aplicare a 
legii morale. „[...] într-o teorie întemeiată pe conceptul de datorie, 
grija faţă de idealitatea vidă a acestui concept este suprimată com¬ 
plet. Căci nu ar fi datorie să tindem spre o acţiune anumită a voinţei 
noastre, dacă aceasta n-ar fi posibilă şi în experienţă (indiferent 
dacă este gândită ca desăvârşită sau doar apropiindu-se mereu de 
desăvârşire); iar în tratatul de faţă este vorba doar despre acest gen 
de teorie. Căci despre ea nu arareori se pretextează, scandalizând 
filosofia, că ceea ce în ea poate fi corect, nu este totuşi valabil pentru 
praxis: şi chiar într-un ton în principal dispreţuitor, o totală imper¬ 
tinenţă, de a vrea să reformeze prin experienţă raţiunea însăşi, în 
ceea ce ea îşi statuează suprema ei onoare; şi într-o aroganţă, 

12 Johann Wolfgang Goethe, scrisoare către Friedrich Schiller din 28 iulie 1798, în: 
Werke, secţ. 4-a, voi. XIII, p. 23 şi urm. 

cu ochi de cârtiţă care sunt fixaţi pe aceasta din urmă, de a putea 
vedea mai departe şi mai bine decât cu ochii care i-au revenit unei 
fiinţe făcute să stea vertical şi să contemple cerul. Această maximă 
devenită comună în timpurile noastre bogate în sentinţe şi vide de 
fapte se adresează acum, dacă are în vedere ceva moral [...], celor 
mai mari prejudicii. Căci aici este vorba despre canonul raţiunii (în 
practic), unde valoarea praxis-ului se bazează în totalitate pe adec¬ 
varea sa cu teoria ce-i stă la bază, şi totul este pierdut dacă condiţiile 
empirice, şi de aceea accidentale, ale executării legii sunt făcute 
condiţii ale legii înseşi, iar astfel o practică ce este calculată pe un 
rezultat probabil, după experienţa de până acum, este cel mai mult 
îndreptăţită să fie o teorie existentă pentru sine însăşi.” 13 

Această pretenţie de nezdruncinat a teoriei pure în raport 
cu toate condiţiile secundare ce provin din materialul de aplicare 
empiric-concret este prezentată în trei direcţii: în abordarea subiec- 
tiv-etică, orientată exclusiv spre stabilirea maximei valabile pentru 
acţiunea morală a individului; în raportul imperativelor morale faţă 
de existenţa statală şi faţă de constituţia de stat, şi, în cele din urmă, 
în acel sens cosmopolit ce extinde ideile de organizare statală şi mo¬ 
rală la întregul unităţilor particulare ale poporului şi statului şi, cu 
aceasta, la idealul unui drept internaţional universal valabil. în prima 
privinţă, dezbaterea trebuie doar să repete determinaţiile pe care 
Bazele metafizicii moravurilor şi Critica raţiunii practice le dădu¬ 
seră cu privire la raportul dintre „materie” a dorinţei şi „forma” pură 
a voinţei. Ea face însă acum un pas mai departe, în domeniul 
problemelor concrete şi individual-psihologice, în măsura în care nu 
are în vedere doar valoarea pură a legii morale ca atare, ci eficienţa 
sa reală în aplicarea la un caz particular. Şi inclusiv aici se arată 
acum că sentinţa este dată în totalitate în favoarea „formei”, împo¬ 
triva materiei, în favoarea „ideii” pure, împotriva sentimentului 
empiric de plăcere şi aspiraţiei spre fericire. Conceptului de datorie 
nu îi este proprie doar singura semnificaţie autentică normativă, ci 
şi singura forţă activă motivatoare. „în întreaga sa curăţie”, el nu 
este singur, fără nicio comparaţie, mai simplu, mai clar, lesne de 

13 Uber den Gemeinspruch, p. 359 (VIII, p. 276 şi urm.). 

înţeles pentru oricine pentru utilizarea practică, şi mai natural 
decât orice motiv procurat de fericire şi ţinând cont de ea, ci şi în 
judecata însăşi a celei mai comune raţiuni umane, el este de departe 
mai puternic, mai infiltrant şi mai promiţător în privinţa succesului 
decât toate aceste cauze împrumutate de la acest din urmă prin¬ 
cipiu. 14 Dacă aici se află doar o continuare a ideilor etice fundamentale 
ale lui Kant în domeniul pedagogicului, se prezintă atunci o reală ex¬ 
tindere şi a cercului teoretic general în punctul în care Kant abor¬ 
dează viaţa statală. El se află aici în faţa unei noi decizii principiale: 
întrebarea asupra raportului dintre „teorie” şi „praxis” se transformă 
în întrebarea particulară asupra raportului dintre etică şi politică. 

Conform concepţiei sale politice, Kant se bazează în totali¬ 
tate pe acele idei ce şi-au găsit expresia teoretică la Rousseau, iar 
eficienţa practică în Revoluţia franceză. El vede în Revoluţia fran¬ 
ceză promisiunea realizării dreptului pur al raţiunii. Deoarece pentru 
el, problema specifică a oricărei teorii politice constă în întrebarea 
asupra posibilităţii unificării voinţelor singulare într-o voinţă comună: 
în care, totuşi, autonomia voinţelor particulare nu este anulată, 
ci trebuie să ajungă la valoare şi recunoaştere intr-un nou sens. De 
aceea, înţeleasă din punct de vedere filosofic, orice teorie despre 
drept şi stat trebuie să vizeze exclusiv soluţionarea problemei: cum 
libertatea fiecăruia, ieşind din necesitatea unei legi cunoscute a ra¬ 
ţiunii, trebuie să se limiteze astfel încât prin aceasta să accepte şi să 
întemeieze libertatea oricărui altuia. Astfel, teoria despre drept 
şi stat a lui Kant insistă în toate punctele pe premisele generale ale 
secolului al XVIII-lea: pe ideea drepturilor fundamentale inalie¬ 
nabile ale omului şi pe ideea contractului social. Nu fără dreptate 
afirmase Friedrich Gentz despre articolul lui Kant împotriva lui 
Garve că el ar conţine „teoria completă a drepturilor omului, atât de 
frecvent slăvite şi atât de puţin înţelese [...], care provin din raţio¬ 
namentul calm şi modest al filosofului german, fără zgomot, într-o 
formă simplă, însă complet desăvârşită.” 15 Bineînţeles, pentru Kant 


14 Op. cit., p. 359 şi p. 369. 

15 Friedrich Gentz, „Nachtrag zu dem Răsonnement des Hrn Professor Kant uber das 
VerhăltniB zwischen Theorie und Praxis”, în Berlinische Monatsschrift 22 (1793), 
pp. 518-554; vezi p. 535 şi urm. 

nu există nicio îndoială în privinţa faptului că, dacă pretinde uni¬ 
tatea teoriei dreptului public şi a praxisului politic, dacă pretinde 
configurarea vieţii statale reale în conformitate cu ideea contrac¬ 
tului social, nu este anulat cu aceasta dualismul metodic dintre ceea 
ce este şi ceea ce ar trebui să fie. Teoria însăşi este aici teorie pură a 
ceea ce ar trebui să fie , care, în existenţa empirică, pe cât de desă¬ 
vârşit poate fi ea gândită, poate găsi întotdeauna doar o conturare 
condiţionată şi relativă. Doar pretenţia la realizare este necondiţio¬ 
nată şi detaşată de orice barieră temporală şi contingenţă - în timp 
ce îndeplinirea ei rămâne totdeauna limitată. De aceea, şi conceptul 
de contract social nu desemnează un fapt realizat într-un trecut 
oarecare sau unul ce trebuie realizat într-un viitor oarecare, ci ex¬ 
clusiv o sarcină care trebuie stabilită totuşi ca etalon pentru orice 
apreciere a tacticului. O „coaliţie” a voinţelor singulare, cum este 
presupusă aici la nivel ideatic, nu are nevoie să fi avut vreodată loc 
astfel încât, de pildă, să necesite o dovadă, pornind de la istorie, că 
un popor ar fi făcut vreodată realmente un asemenea act şi ar trebui 
să ne lase o informaţie sigură despre aceasta, oral sau scris, pentru a 
se considera legat de o asemenea constituţie civilă. Este vorba mai 
mult despre „o simplă idee a raţiunii, care însă îşi are realitatea sa 
(practică) incontestabilă: respectiv de a obliga pe fiecare legislator 
să emită legile sale astfel încât ar putea fi izvorâte din voinţele unite 
ale unui popor întreg, şi să vadă pe fiecare supus, în măsura în care 
vrea să fie cetăţean, ca şi cum el ar fi consimţit la o asemenea 
voinţă. Căci aceasta este piatra de încercare a legalităţii oricărei legi 
publice. ” 16 Dimpotrivă, unde această regulă nu este respectată, unde 
suveranul îşi arogă drepturi care nu sunt compatibile cu ea - acolo, 
bineînţeles, atât individului, cât şi poporului îi revine tot atât de 
puţin un drept la o opunere forţată. Căci a acorda un astfel de drept 
ar însemna anularea temeiului real pe care se bazează orice ordine 
de stat ca atare. Autoritatea conducătorului statului trebuie să ră¬ 
mână intactă în existenţa sa faptică; însă, teoria pură, principiile 
etice universal-valabile au pretenţia ca interpretării lor nelimitate şi 
dezbaterii lor să nu le intervină nimic în cale. De aceea, rezistenţa 


16 Uber den Gemeinspruch, p. 381 (VIII, 297). 

autorizată împotriva puterii statului, necesară în anumite circum¬ 
stanţe, este de un tip pur spiritual. în orice fiinţă comună trebuie să 
domine o supunere faţă de mecanismul constituţiei statului, după 
legi de constrângere, însă în acelaşi timp un spirit al libertăţii şi, cu 
aceasta, al criticii publice a organizaţiilor existente. Conform acestui 
lucru, dreptul la opoziţie pe care multe teorii legitime îl acordă cetă¬ 
ţeanului se dizolvă pentru Kant într-o „libertate a peniţei”: aceasta 
trebuie să rămână însă inatacabilă şi pentru suveran ca „singura 
pavăză sfântă a drepturilor poporului”. 17 

Din nou recunoaştem aici dublul caracter al războiului în 
care este implicat Kant în timpul acestei epoci. El începe cu apărarea 
purităţii şi a valabilităţii nelimitate a conceptului său de datorie; 
această apărare îl retrimite însă la întrebarea fundamentală asupra 
raportului teoriei etice faţă de praxis. înainte să fi fost stabilit clar 
şi univoc care dintre ambele momente opuse constituie aici măsura şi 
care măsuratul, dacă realul trebuie să servească drept normă în 
raport cu ideea, sau invers, ideea în raport cu realitatea, din punct 
de vedere metodic, nu s-a făcut niciun pas înainte. Conţinutul 
acestei decizii este fixat însă de la început, pe baza primelor sale 
premise critice. Aşa cum în sfera teoretică, cunoaşterea nu se orien¬ 
tează după obiect, ci obiectul după cunoaştere, tot aşa, imperativul 
pur oferă linia directoare în raport cu existentul şi realul empiric. în 
măsura în care Kant, bineînţeles, se pronunţă pentru aplicabilitatea 
nelimitată a teoriei ca teorie, este delimitat cu aceasta, în acelaşi 
timp, cercul mijloacelor sale. Teoria persistă în propriul ei domeniu; 
în raport cu praxisul care se opune, ea renunţă la toate mijloacele de 
putere, pentru a se servi doar de mijloacele raţiunii. Cu aceasta, atât 
sub aspect pozitiv, cât şi negativ, este desemnată în acelaşi timp 
partea ce-i revine ştiinţei în viaţa statului. Ştiinţa, în toate formele 
sale exterioare, nu se poate sustrage puterii statului şi tutelei aces¬ 
tuia; ea se subordonează însă statului doar cu condiţia ca acesta, 
la rândul său, să-i lase neatins dreptul de examinare principială şi 
critică a tuturor orânduirilor sale. în aşa fel se extinde pentru Kant 
tema generală: de la o cercetare asupra problemelor fundamentale 


17 Idem, pp. 380-390 [citat p. 388 (VIII, 304).] 

ale sistemului şi de la o apărare a purităţii metodicii sale, el este 
condus mai departe la o întrebare asupra poziţiei teoriei filosofice în 
întregul culturii spirituale, unde ştiinţa şi religia, viaţa statală şi 
legitimă constituie doar părţi singulare. Nevoia de a determina în¬ 
totdeauna limitele „facultăţilor” conştiinţei şi de a veghea asupra 
respectării lor exacte se asociază cu impulsurile specifice pe care le 
oferea pentru Kant în această privinţă situaţia politică a timpului. 
Am anticipat aici tratatul lui Kant împotriva lui Garve, apărut în 
1793, întrucât acesta, ca punct final al unei anumite evoluţii idea¬ 
tice, desemnează cel mai clar întreaga orientare a acesteia; acum, 
trebuie însă să ne întoarcem, pentru a urmări mai întâi parcursul 
activităţii filosofice şi publicistice a lui Kant odată cu moartea lui 
Friedrich al II-lea. 

La doi ani de la moartea lui Friedrich al II-lea, Zedlitz 
demisionează din funcţia de ministru al învăţământului şi cultelor; 
postul i-a fost acordat, „din încrederea specială” a noului suveran, 
lui Johann Christoph Wollner, pe care Friedrich îl numise cândva, 
într-o scurtă observaţie la un act oficial, un „preot perfid şi intri¬ 
gant”. Wollner şi-a început activitatea prin emiterea cunoscutului 
„edict al religiei”, căruia i-a urmat în scurt timp emiterea unui alt 
edict cu privire la cenzură şi la instituirea unei comisii de cenzură 
pentru toate scrierile ce apar în Prusia. Războiul ortodoxiei împotriva 
liberilor cugetători şi luminiştilor trebuia purtat cu toate mijloacele 
puterii statale. Edictul religios promitea supuşilor toleranţă în pri¬ 
vinţa convingerilor lor religioase, „atâta vreme cât fiecare îşi îndepli¬ 
neşte datoria ca un bun cetăţean, care ţine însă pentru sine părerile 
sale şi se fereşte cu grijă să nu le răspândească sau să-i convingă pe 
alţii şi să-i inducă în eroare sau să le slăbească credinţa.” 18 La doi 
ani după aceea, la 9 decembrie 1790, el a fost completat printr-un 
decret care a fost emis consistoriilor şi care prevedea examinarea 
candidaţilor la teologie conform unei scheme clar prescrise. 19 


18 Edictul religios din 9 iulie 1788, în: Cari Ludwig Heinrich Raabe, Sammlung 
Preussischer Gesetze und Verordnungen, voi. I, secţ. 7, Halle 1823, p. 726 şi urm. 

19 Pentru mai multe detalii cu privire la edictul religios şi la regimul lui Wollner, vezi 
Wilhelm Dilthey, „Der Streit Kants mit der Censur iiber das Recht freier Religions- 

Profesiunea de credinţă a candidaţilor trebuia stabilită prin interviu 
riguros şi fiecare dintre ei era obligat, la sfârşitul examenului, prin 
promisiune solemnă, să nu depăşească limitele acestei credinţe în 
îndeplinirea funcţiei lor de profesor şi pastor. 

Pentru a înţelege ce impresie i-au lăsat lui Kant toate aceste 
măsuri, să ne amintim atitudinea pe care el, din tinereţe, de când 
ajunsese la o convingere fermă în privinţa chestiunilor religioase, o 
adoptase faţă de orice crez şi sistem bisericesc. Când Lavater, în 
anul 1775, îl roagă să-şi spună părerea în legătură cu tratatul său 
„despre credinţă şi rugăciune”, Kant îi răspunde cu o mare sigu¬ 
ranţă şi sinceritate: „Ştiţi oare - astfel îi scrie - cui vă adresaţi dum¬ 
neavoastră în legătură cu această chestiune? Unuia care nu 
cunoaşte alt mijloc care să ofere sprijin în ultima clipă a vieţii decât 
cea mai curată francheţe în privinţa pornirilor ascunse ale inimii şi 
care consideră, împreună cu Iov, că este o fărădelege a-1 linguşi pe 
Dumnezeu şi a-I face confesiuni smulse probabil din frică şi cu care 
firea omenească nu se armonizează cu liberă credinţă. Eu separ 
învăţătura lui Hristos de mărturia pe care o avem despre viaţa lui 
Hristos; pentru a o distila pur pe aceea, caut cu precădere să extrag 
legea morală, separat de toate statutele neotestamentare. Cu sigu¬ 
ranţă, aceasta este învăţătura fundamentală a Evangheliei, restul 
nu poate fi decât învăţătură ajutătoare [...] Dacă însă învăţătura 
despre buna petrecere a vieţii şi a curăţeniei pornirilor întru cre¬ 
dinţă (cum că Dumnezeu va completa El restul fără aşa-numite 
solicitudini de Dumnezeu slujitoare, în care a constat dintotdeauna 
deşertăciunea religiei, într-un mod pe care noi nu avem trebuinţă să 
îl cunoaştem) va fi cândva suficient de elaborată încât să se poată 
menţină în lume, schelele trebuie atunci să cadă, clădirea fiind deja 


forschung”, Drittes Stuck der Beitrăge aus den Rostocker Kanthandschriften, Archiv 
fur Geschichte der Philosophie 3 (1890), pp. 418-450; la Emil Fromm, Immanuel Kant 
und die preussische Censur. Nebst kleineren Beitrăgen zur Lebensgeschichte Kants. 
Nach den Akten im Konigl. Geheimen Staatsarchiv zu Berlin, Hamburg, Leipzig 
1894 şi la Emil Arnoldt, Beitrăge zu dem Material der Geschichte von Kants Leben 
und Schriftstellertătigkeit in Bezug auf seine „Religionslehre” und seinen Konflikt 
mit der preussischen Regierung (1898), în: Gesammelte Schriften, voi. IV, Berlin 
1909, pp. 23-207. 

ridicată. [...] Mărturisesc acum deschis că, în privinţa istoricităţii, 
scrierile noastre neotestamentare nu vor putea fi niciodată aşezate 
astfel la vedere încât să putem îndrăzni să ne închinăm fiecărui 
rând al lor cu o neţărmurită încredere şi să slăbim mai ales prin 
aceasta atenţia asupra a ceea ce singură este necesară, credinţa 
morală, a cărei desăvârşire constă tocmai în aceea că toate străda¬ 
niile noastre se adună în jurul curăţeniei pornirii noastre şi a conşti¬ 
inciozităţii unei bune petreceri a vieţii; aceasta, însă, în aşa fel încât 
legea sfântă să ne stea neîntrerupt înaintea ochilor şi să ne arate 
până şi cea mai mică abatere de la voinţa divină ca fiind damnată de 
către un judecător drept şi netrecător cu vederea, unde iaraşi nicio 
mărturie de credinţă, invocare de nume sfinte sau considerarea unor 
observate de Dumnezeu slujitoare nu pot fi de niciun folos [...]. 
Acum însă sare evident în ochi faptul că apostolii au dat întâietate 
acestei învăţături ajutătoare a Evangheliei în detrimentul învă¬ 
ţăturii fundamentale a acesteia, şi că [...] în loc să laude învăţătura 
religioasă practică a sfântului învăţător ca fiind esenţialul, au în¬ 
curajat adorarea acestui învăţător şi a unui fel de a intra în graţiile 
sale prin linguşirea şi prealăudarea acestuia, cu toate că El le vor¬ 
bise atât de clar şi de des.” 20 

O astfel de „religie a efortului pentru a obţine o favoare”, pe 

care a privit-o dintotdeauna ca adevărata iluzie a religiei, Kant o 

vede de-acum înainte recunoscută şi pretinsă din partea statului - 

iar sensul transcendent de „obţinere a unei favori”, despre care este 

vorba aici, era ameninţat în circumstanţele date să fie alăturat celor 
’ > * 

politic-practice evidente. începând de acum, Kant n-a obosit să pro¬ 
testeze împotriva a ceea ce el simţea în acelaşi timp drept corupţie 
religioasă şi statală. Aproape toate dintre scurtele tratate pe care le 
publică acum în Berlinische Monatsschrift se raportează, direct sau 
indirect, la această temă fundamentală şi de principiu. 21 Trimiterea 


20 Scrisoare către Johann Caspar Lavater, din 28 aprilie 1775, în: Werke, voi. IX, 
pp. 138-141 [X, 167-170], 

21 La această raportare a făcut trimitere pe bună dreptate în special Arnoldt (Beitrăge 
zu dem Material der Geschichte von Kants Leben und Schriftstelertătigkeit, p. 107 
şi urm.) 

la Cartea lui Iov, pe care o conţine deja scrisoarea către Lavater, îi 
apare firească în acest context: o amplifică acum, opunând îndoielii 
autentice în privinţa examinării divinităţii ordinii lumii care se 
pecetluia în Iov imaginea „linguşitorului faţă de Dumnezeu”, şi 
înzestrează această imagine - în mod aluziv - cu accente preluate de 
la tiranii prusaci de pe-atunci. „Iov - se spune în tratatul Uber das 
Mipiingen aller philosophischen Versuche in der Theodizee - vor¬ 
beşte după cum gândeşte şi după cum simte şi aşa cum s-ar simţi 
orice om în situaţia lui; dimpotrivă, prietenii lui vorbesc de parcă ar 
fi ascultaţi în ascuns de către mai-puternicul, despre ale cărui lu¬ 
cruri ei se pronunţă şi a cărui bunăvoinţă, pe care încearcă să o 
câştige prin judecata lor, le este mai importantă decât adevărul. 
Această perfidie a lor, de a afirma de faţadă lucruri despre care tre¬ 
buiau de fapt să recunoască că nu le înţeleg, şi simularea unei 
convingeri pe care de fapt nu o aveau, se disting complet, spre avan¬ 
tajul acestuia, de sinceritatea dreaptă a lui Iov, atât de îndepărtată 
de linguşirea falsă care aproape că frizează aroganţa.” 22 în conti¬ 
nuarea studiului apar şi mai clar indicii despre situaţia epocii, 
ascunse în această antiteză. „[...] Probabil că Iov ar fi avut parte 
de o soartă grea din partea oricărui tribunal de teologi dogmatici, a 
oricărui sinod, a Inchiziţiei, a unei clase onorabile sau a oricărui 
consistoriu al timpurilor noastre 23 . Aşadar, doar sinceritatea inimii, 
nu prioritatea convingerii, loialitatea în mărturisirea francă a îndo¬ 
ielilor şi oroarea de a simula convingerea atunci când nu simţim 
astfel [...] acestea sunt caracteristicile prin care s-a decis întâietatea 
omului de bună-credinţă, în persoana lui Iov, faţă de linguşitorul 
religios al sentinţelor divine”. 24 

O „observaţie finală” a fost imediat adresată, cu referire clară 
la noul regulament de examen al lui Wollner şi la obligaţia la cre¬ 
dinţă ortodoxă prin promisiunea solemnă prevăzută în ea, împotriva 


22 Kant, „Uber das MiBlingen aller philosophischen Versuche in der Theodicee”, în 
Werke, voi. VI, pp. 119-138. 

23 O aluzie la consistoriumul suprem berlinez, care, sub conducerea lui Spalding, 
opusese o rezistenţă energică măsurilor lui Wollner. 

24 Uber das Miftlingen, p. 133 (VIII, 266 şi urm.). 

oricărui „mijloc de şantaj al veracităţii”: împotriva aşa-numitei „tortura 
spiritualis ” în lucrurile despre care, conform naturii obiectului, nu 
este posibilă niciodată o convingere teoretic-dogmatică. 25 Cine aici, 
doar pentru că i se cere să exprime o confirmare a credinţei, fără să 
fi aruncat măcar o singură privire în sine însuşi pentru a vedea dacă 
este de fapt conştient de aprecierea acesteia ca fiind valabilă sau 
măcar într-un anumit grad: de fapt „minte şi nu numai că susţine 
doar cea mai absurdă minciună (în faţa unui cunoscător al inimii), 
ci şi cea mai nelegiuită, deoarece ea subminează cauza oricărei 
intenţii virtuoase, bună-credinţa. Este uşor de prevăzut cât de re¬ 
pede astfel de confesiuni oarbe şi exterioare (care pot fi armonizate 
cu uşurinţă cu unele interioare la fel de neverosimile), atunci când 
vor să reprezinte un mijloc de trai, pot aduce treptat o certă 
falsitate în însuşi modul de gândire al fiinţei comune. ” 26 Abia dacă a 
fost posibilă o explicaţie mai clară şi fără rezerve a lui Kant a noii 
direcţii pe care vedea că o ia „fiinţa comună”: doar numele lui Wollner, 
care nu contribuia cu nimic la chestiune, a fost aici asuprit, în timp ce 
scopul şi consecinţele politicii sale au fost expuse atât de distinct, 
ca semne de atenţionare, că în această privinţă n-ar putea exista nicio 
îndoială şi nicio înţelegere greşită. 

Din acest motiv, era deja previzibil, ca inevitabil, conflictul 
dintre Kant şi cercurile dominante ale Prusiei din acea vreme. La 
început, guvernul îl menajase pe Kant; se temea să-l atace pe renu¬ 
mitul scriitor care, în plus, se bucura de încrederea personală a rege¬ 
lui şi care a fost evidenţiat în mod special de către acesta cu ocazia 
festivităţilor de încoronare în Konigsberg. Kiesewetter, trimis de la 
Berlin la Konigsberg pentru a studia filosofia kantiană, după întoar¬ 
cerea la curte, a activat ca profesor al copiilor regelui, demonstrând 
un foarte mare zel pentru a extinde în general teoria critică pe care 
el, bineînţeles, a înţeles-o şi expus-o doar într-un mod plat popular. 
Opoziţia tematică constrângea însă tot mai mult la o soluţionare clară. 
Se pare că deja în iunie 1791 a fost prezentată regelui de către consi¬ 
lierul consistorial Woltersdorf o moţiune prin care i se interzicea lui 


25 Op. cit., p. 135, notă (VIII, 268, notă). 

26 Vezi liber das Mifllingen, pp. 132-138 [citat p. 135 şi urm.]. 

Kant activitatea literară - conform unui zvon pe care Kiesewetter îl 
aminteşte într-o scrisoare către Kant şi despre care el însuşi a spus 
că nu este demn de a fi crezut. „El este fragil acum în privinţa 
trupului şi a sufletului - astfel scrie Kiesewetter despre rege - stă 
ore întregi şi plânge. [...] Bischofswerder, Wollner şi Rietz sunt cei 
care îl tiranizează pe rege. Se aşteaptă un nou edict religios şi 
plebea este nemulţumită din cauza constrângerii de a merge la bi¬ 
serică şi la împărtăşanie; în această privinţă, ea simte pentru prima 
dată că există lucruri pe care niciun principe nu le poate oferi şi 
trebuie să se ferească de faptul că scânteia nu se aprinde.” 27 între 
timp, cenzorul impus de Wollner, Gottlieb Friedrich Hillmer, în mo¬ 
mentul în care i se prezintă în 1792 articolul lui Kant, Uber das 
radikale Bose in der menschlichen Natur, nu se poate decide mai întâi 
să refuze permisiunea tipăririi; a convenit să apară în Berlinische 
Monatsschrift în numărul din aprilie, liniştindu-se la gândul că 
„totuşi, doar erudiţi profunzi citesc scrierile lui Kant.” 28 însă, conti¬ 
nuarea acestui studiu, articolul Von dem Kampf des guten Prinzips 
mit dem boesen um die Herrschaft iiber den Menschen, a fost citit de 
această dată, întrucât s-a considerat că ar aparţine teologiei biblice, 
şi de cenzorul teolog Hermes, scandalizându-1 şi interzicându-i tipă¬ 
rirea. Plângerea editorului revistei berlineze, Biester, la autoritatea 
de cenzură şi la rege a rămas zadarnică. Dacă nu voia să renunţe la 
publicare, Kant trebuia să facă alte demersuri; astfel, completând 
cele două articole destinate revistei cu alte două părţi a făcut să apară 
întreaga scriere ca una independentă, în 1793, cu ocazia sărbătorii 
de Paşte, sub titlul Religia în limitele raţiunii. El întrebase înainte, la 
Facultatea de Teologie din Konigsberg, dacă ea vedea lucrarea ca apar¬ 
ţinând „teologiei biblice”, şi de aceea dacă ar avea pretenţia la cenzura 
ei 29 . Cum răspunsul a fost negativ, s-a adresat pentru o recomandare 


27 Vezi scrisoarea lui Johann Gottfried Cari Christian Kiesewetter către Kant, din 14 
iunie 1791, în Werke, voi. X, pp. 77-80; vezi p. 78 şi urm. 

28 Citat după Immanuel Kant, Zum Druck der Religion innerhalb der Grenzen der 
blossen Vernunft, în Werke, voi. XI, 1, p. 199. 

29 Vezi scrisoarea lui Kant către Cari Friedrich Staeudlin din 4 mai 1793, în Werke, 
voi. X, p. 205 şi urm. 

Facultăţii de Filosofie de la Universitatea din Jena, al cărei decan de 
pe-atunci, Justus Christian Hennings, a aprobat tipărirea. 30 

înainte să examinăm detaliile destinului ulterior al operei, 
dacă punem în discuţie conţinutul acesteia, trebuie subliniat mai 
întâi faptul că scrierea despre religie a lui Kant nu poate fi judecată 
după acelaşi etaloane, după cum a fost cazul operelor sale critice. Ea 
nu se află pe aceeaşi linie cu scrierile care stau la baza sistemului, cu 
Critica raţiunii pure sau Critica raţiunii practice, cu Bazele 
metafizicii moravurilor sau Critica facultăţii de judecare. Pe de o 
parte, sistemul kantian nu recunoaşte în filosofia religiei, în genere, 
o componentă autonomă a sistemului, un mod de abordare specific 
care se sprijină pe premise independente. Kant era străin de o astfel 
de valorizare, după cum a pretins-o mai târziu Schleiermacher 
pentru teoria filosofică a religiei: deoarece conţinutul filosofiei sale a 
religiei constituie pentru el doar o adeverire şi un corolar la con¬ 
ţinutul eticii sale. Religia „în limitele raţiunii”, deci care nu are 
nevoie să cunoască conceptul de revelaţie, nu are niciun alt conţinut 
esenţial decât cel al moralei pure. Ea doar prezintă acest conţinut 
sub un alt punct de vedere şi într-o anumită învăluire simbolică. 
Pentru Kant, religia este „cunoaşterea datoriilor noastre ca şi po¬ 
runci divine”. 31 Cu aceasta, conceptul de datorie se află şi aici în 
centru; doar că abordarea originii sale şi a cauzei valorii sale ia o 
altă turnură decât în cazul întemeierii eticii. în loc să abordăm 
conceptul de datorie în mod pur ca ceea ce el semnifică şi în funcţie 
de ceea ce el dispune, noi sintetizăm aici conţinutul poruncii în ideea 
unei fiinţe supreme pe care o gândim drept creatoare a legii 
morale. O astfel de turnură este inevitabilă pentru oameni: căci 
orice idee, până şi ideea supremă cum este cea a libertăţii, este 
pentru el inteligibilă doar în imagini şi în „schematizare”. Pentru 
a înţelege naturile suprasensibile, avem întotdeauna nevoie de o 


30 Acordarea permisiunii pentru tipărire prin Hennings a fost demonstrată prima 
dată de Arnoldt (vezi Beitrage zu dem Material der Geschichte von Kants Leben und 
Schriftstellertaetigkeit, p. 31 şi urm.). 

31 Critica facultăţii de judecare, p. 564; vezi şi Critica raţiunii practice, p. 140; Religia 
in limitele raţiunii, p. 302; Metafizica moravurilor, p. 256. 

anumită analogie cu esenţele naturale şi nu putem să ne dispensăm 
de acest „schematism al analogiei”. 32 în aceasta nu rezidă doar ceva 
specific naturii noastre sensibil-intuitive, care trebuie să-şi reprezinte 
orice conţinut spiritual în metafora spaţio-temporală, ci simultan - 
iar acest fapt a devenit evident pentru Kant după terminarea Cri¬ 
ticii facultăţii de judecare - o tendinţă fundamentală a conştiinţei 
noastre pur estetice , 33 Chiar dacă, cu aceasta, forţele care conduc la 


32 Religia în limitele raţiunii, p. 205 şi urm., notă. 

33 Cu totul şi cu totul distinct iese la iveală acest punct de vedere acolo unde Kant 
opune poziţia sa a credinţei etice a raţiunii poziţiei unei religii a sentimentului: 
deoarece, după el, sentimentul are semnificaţie pozitivă şi creatoare doar pentru 
structura lumii estetice. De aceea, pornind de aici, rezultă pentru el posibilitatea unei 
intermedieri care nu respinge necondiţionat adevăratul moment eficient şi nou 
în raport cu iluminismul secolului al XVIII-lea, care, de exemplu, era conţinut în 
filosofia sentimentului a lui Jacobi, însă îi dă o cu totul altă interpretare şi utilizare. 
„Insă la ce bun toată această dispută - astfel îşi încheie tratatul Von einem 
neuerdings erhobenen vornehmen Ton in der Philosophie [1796, în Werke, voi. VI, 
pp. 475-496] - între două partide care, de fapt, au aceeaşi bună intenţie, anume de a face 
oamenii înţelepţi şi creatori de dreptate? - Este o agitaţie pentru nimic, murdărie din 
înţelegere greşită care nu necesită nicio conciliere, ci doar o explicitare reciprocă [...] 
Zeiţa învăluită în faţa căreia ne plecăm genunchii este legea morală în noi, în ma¬ 
iestatea sa invulnerabilă. Noi îi auzim vocea şi îi înţelegem porunca chiar foarte 
bine; însă, ascultând, ne îndoim dacă ea ar proveni de la om, din suveranitatea 
propriei lui raţiuni sau dacă de la altceva a cărei esenţă lui îi este necunoscută şi care 
vorbeşte omului prin această raţiune proprie a sa. De fapt, poate ar fi mai bine să ne 
scutim de această investigaţie; deoarece ea este pur speculativă şi ceea ce este de 
datoria noastră rămâne întotdeauna (obiectiv) acelaşi lucru, fie că punem la bază un 
principiu sau un altul: doar că, procedeul didactic de a aduce legea morală din noi la 
concepte distincte după procedura logică, de fapt singura filosofică, însă aceea de a 
personifica acea lege şi de a face o Isis învăluită, pornind de la raţiunea morală care 
porunceşte (dacă noi nu adăugăm imediat niciun fel de alte proprietăţi decât cele care 
au fost găsite după acea metodă), este o manieră estetică de reprezentare a aceluiaşi 
obiect, de care ne putem servi când prin prima, principiile au fost aduse în sfera pură, 
pentru ca prin prezentare sensibilă, chiar dacă doar analogică, să însufleţim acele 
idei, totuşi întotdeauna existând pericolul de a cădea în viziuni fantasmatice care 
înseamnă moartea oricărei filosofii.” (p. 494 şi urm. [VIII, 405]). Marea dificultate 
care există în a da religiei o poziţie autentică autonomă în întregul criticii 
transcendentale iese la iveală aici într-un mod foarte caracteristic. După conţinutul 
ei, ca religie a raţiunii, trebuie să coincidă cu etica pură de care se diferenţiază doar 
prin forma sa: prin „personificarea” tocmai acestui conţinut. însă, această formă nu 

religia naturală şi la cea pozitivă nu numai că se lasă înţelese 
psihologic, ci se şi justifică critic, trebuie vegheat totuşi cu grijă 
asupra faptului că ele nu-şi arogă nicio falsă independenţă. Deja 
prefaţa la prima ediţie a scrierii despre religie spune că morala, în¬ 
trucât este întemeiată pe conceptul de om ca fiinţă liberă care însă 
tocmai de aceea, prin raţiunea sa, îşi impune singură legi necondi¬ 
ţionate, nu are nevoie nici de ideea unei alte fiinţe superioare ei, 
pentru a-şi cunoaşte datoria şi nici de un alt impuls decât cel al legii 
înseşi, pentru a o respecta. Cel puţin, este vina omului dacă în el 
există o astfel de nevoie care nu poate fi însă înlăturată prin nimic 
altceva, deoarece ceea ce nu provine din el însuşi şi din libertatea sa 
nu constituie un supliment pentru lipsa moralităţii sale. „Aşadar, în 
sprijinul ei (atât din punct de vedere obiectiv, în ceea ce priveşte 
voinţa, cât şi subiectiv, în ceea ce priveşte capacitatea), morala nu 
are nicidecum nevoie de religie, ci îşi este sieşi suficientă, graţie 
raţiunii practice pure.” 34 Unde acest lucru se confundă, unde maniera 
religioasă de reprezentare permite chiar şi cea mai mică influenţă 
asupra adevăratei întemeieri a moralităţii, acolo nu este vorba doar 
despre ideile fundamentale pure ale eticii, ci şi despre cele ale religiei 
înseşi - buna slujire a lui Dumnezeu se transformă acolo într-o „proas¬ 
tă slujire”. 

Kant şi-a păstrat constant aceste idei de când le-a exprimat 
în scrisorile către Lavater. Până şi scrierea despre religie numeşte o 
adevărată „sminteală” când omul, în afara modului bun de viaţă, 
intenţionează să mai facă şi altceva pentru a fi plăcut lui Dumnezeu 
- însă acţiunea noastră se poate numi „bună” doar dacă se înte¬ 
meiază în mod pur pe principiul autonomiei şi când, prin urmare, în 
recunoaşterea legii ca lege, se va face abstracţie de relaţia specială 


îi aparţine în mod specific; ci ea se reduce - dacă facem abstracţie de semnificaţia 
generală, pur teoretică a „schematismului” transcendental pe care îl dezvoltase 
Critica raţiunii pure - la funcţia fundamentală estetică a conştiinţei. Conf orm acestui 
lucru, după premisele kantiene, religiosul nu apare ca un domeniu propriu şi legitim 
al conştiinţei, ci doar ca un nou raport în care intră domeniile şi „facultăţile” deter¬ 
minate şi delimitate anterior. 

34 Religia în limitele raţiunii, Bucureşti, Humanitas 2004, traducere de Radu Gabriel 
Pârvu, Prefaţă la prima ediţie, p. 7. 

cu „legiuitorul”. în legătură cu o lipsă în această convingere funda¬ 
mentală nu mai este de ajutor nicio turnură a comportamentului 
exterior, indiferent cum poate fi el articulat. „In sfârşit, odată ce s-a 
trecut la maxima unei slujiri despre care se presupune că este în 
sine foarte plăcută lui Dumnezeu şi care, la o adică, ar putea chiar 
să-l împace, dar care nu e pur morală, nu există - în această ma¬ 
nieră oarecum mecanică de a-1 sluji - nicio deosebire esenţială, 
care să avantajeze un om în raport cu altul. Conform valorii (sau 
mai degrabă, nonvalorii), ei sunt cu toţii la fel şi e doar un moft ca, 
din cauza unei abateri mai fine de la unicul principiu intelectual al 
autenticei venerări a lui Dumnezeu, unii să se considere mai aleşi 
decât alţii, care se fac vinovaţi de o coborâre, pasămite mai grobiană, 
spre sensibilitate. Este totuna şi are aceeaşi valoare dacă fariseul 
merge la biserică potrivit statutelor, ori face un pelerinaj la locurile 
sfinte din Loretto sau Palestina, sau dacă aduce la cunoştinţa au¬ 
torităţii cereşti formulele lui de rugăciune rostindu-le din vârful 
buzelor, ori recurge la o morişcă a rugăciunilor, aşa cum procedează 
tibetanul [...], sau indiferent ce alt surogat de slujire morală a lui 
Dumnezeu ar mai putea fi. - Aici nu e vorba atât despre diferenţie¬ 
rea formei exterioare, ci totul depinde de adoptarea sau abandonarea 
principiului unic de a deveni foarte plăcut lui Dumnezeu fie doar 
graţie dispoziţiei morale - în măsura în care aceasta se arată vie în 
faptele săvârşite, înţelese ca fenomene ale ei -, fie printr-un spec¬ 
tacol evlavios şi o trândăvie cucernică.” 35 

Fireşte, în acest context, apare imediat problemă metodică 
dificilă, pusă în legătură cu religia şi dialectica inerentă ei. Pe de o 
parte, „schematismul” sensibil nu este separabil de esenţa religiei, 
fiind instituit inevitabil în acelaşi timp cu ea. Religia ar renunţa să 
mai fie ea însăşi dacă ar vrea să renunţe la el. Pe de altă parte, însă, 
tocmai acest moment înseamnă pentru ea o periclitare permanentă 
a conţinutului ei cel mai profund şi originar; îndată ce se lasă în 
seama lui, fără critică, se vede cu necesitate transpusă în antiteza 
tendinţei sale fundamentale. Ne vedem aşadar în faţa alternativei: 


35 Op. cit.. Partea a 4-a: „Despre buna şi proasta slujire sub domnia principiului 
Binelui sau Despre religie şi preoţime”, pp. 243-244. 

fie dizolvăm religia în etică, şi astfel, o lăsăm să dispară ca plăsmu¬ 
ire autonomă - fie o afirmăm alături de ea, însă astfel în mod 
necesar împotriva ei. Deoarece deducerea şi întemeierea legii morale 
suportă la fel de puţin un suport sensibil ca şi o „completare” trans¬ 
cendentă: fiecare element „heteronom” pe care îl acceptăm trebuie 
să schimbe în mod necesar această întemeiere. Pentru Kant, soluţia 
acestei antinomii se află din nou în stricta separare a empiricului şi 
inteligibilului, a ceea ce este dat şi a ceea ce este dat ca problemă. 
Trecerea religiei pure a raţiunii în etica pură este pretinsă, niciodată 
însă înfăptuită în lumea fenomenelor istorice; nici nu este realiza¬ 
bilă vreodată efectiv în aceasta. Punctul unificator pe care-1 căutăm 
şi pe care trebuie să ne sprijinim se află în infinit. însă, prin aceasta, 
el nu devine pentru noi în niciun caz un punct imaginar: el de¬ 
semnează mai mult, strict şi exact, direcţia de la care evoluţia 
religioasă nu are voie să se abată dacă vrea să nu-şi rateze scopul. 
Unde religia apare în realitatea istorică, ea trebuie să accepte 
formele conforme acestei realităţi. Pentru a fi comunicabilă, trebuie 
să se agaţe de semnele sensibile ale comunicării; pentru a influenţa 
viaţa comunităţii, are nevoie de ordinile exterioare şi de obligaţiile 
acestei vieţi comunitare. Astfel, în existenţa sa empirică, ea devine 
în mod necesar Biserică. însă, pe de altă parte, ea se cufundă în 
această formă de existenţă doar pentru a se depăşi în permanenţă. 
Ea trebuie să opună mereu ideii despre ceea ce este ea „în şinele” 
său pur, modalităţile sale de manifestare temporale specifice şi 
limitate: adevărata sa „doctrină fundamentală” trebuie să se afirme 
neîncetat şi să se pună în valoare în raport cu „doctrina ajutătoare”. 
Astfel, continuă să existe războiul între conţinutul infinit spre care ea 
tinde şi modurile finite de prezentare în care ea poate să-l cuprindă, 
desigur, în fiecare dintre fazele sale. însă tocmai în acest război ea 
îşi are viaţa şi eficienţa sa istorică. în acest sens, Kant, asemeni lui 
Lessing, consideră religiile „pozitive” drept momente şi puncte de 
trecere în „educaţia speciei umane”; în acest sens, el pretinde de la 
ele ca în loc să se rigidizeze într-o dogmatică strictă, să recunoască 
pentru sine etalonul religiei etice a raţiunii şi, cu aceasta, desigur, 
să-şi pregătească propria depăşire şi dizolvare. 

Cu aceasta este trasată tema generală a teoriei kantiene a 
religiei, în timp ce, bineînţeles, unei expuneri clare a acestei teme în 
Religia în limitele raţiunii îi sunt impuse diverse bariere. Acestea 
constau mai ales în caracterul particular al scrierii care nu oferă în 
niciun caz o expunere exhaustivă a ideilor fundamentale kantiene 
filosofic-religioase, ci vrea doar să arate, pe seama exemplului unei 
anumite dogmatici presupuse, cum se poate obţine o sumă de adevă¬ 
ruri fundamentale etice, pur „raţionale” dintr-un sistem de teze ale 
credinţei date. Pe de altă parte, însă, prin această raportare, modului 
de abordare critic îi sunt trasate anumite limite. Nu faptul că dorea 
să renunţe în genere la principiul său: însă de acum înainte, aplică 
acest principiu la un material pe care îl preia ca dat din exterior. 
Religia în limitele raţiunii primeşte astfel caracterul unei lucrări de 
compromis. Ea scoate în evidenţă o natură stabilă a dogmei pentru a 
dezveli conţinutul moral care se află ascuns în acest înveliş dog¬ 
matic. Tot ceea ce pare că contravine acestui conţinut, fie va fi eliminat 
ca un adaos ulterior, fals, din „esenţa” principiilor de credinţă abor¬ 
date, fie va fi reinterpretat într-un sens pe baza căruia se poate lăsa 
adaptat într-un oarecare fel metodei întregii abordări. 36 Prin 
aceasta nu numai că va fi fixat un punct de plecare accidental 
pentru abordare, ci prin această limitare la un cerc dogmatic dat se 
pare că este suportată şi reintrodusă o scolastică care, prin bazele 
teoretice ale criticii raţiunii, a putut fi deja definitiv depăşită. 
Trebuie să ne ferim să explicăm în mod pripit această lipsă pe baza 
barierelor pur întâmplătoare ale personalităţii şi caracterului lui 
Kant. în niciun caz nu l-a reţinut aici o anxietate a gândirii. Poate 
că atenţia exterioară la autorităţile statale şi bisericeşti au condus la 
multe ambiguităţi şi învăluiri ale expresiei, însă nucleul gândului 
n-a fost defel clintit. în principiu, Kant nu s-a opus religiei tradi¬ 
ţionale altfel decât se opusese metafizicii tradiţionale. însă, pentru 

36 Acest caracter de compromis al Religiei în limitele raţiunii a f ost accentuat în mod 
special de către Troeltsch, la ale cărui consideraţii fac aici trimitere: Ernst Troeltsch, 
Das Historische in Kants Religionsphilosophie. Zugleich ein Beitrag zu den Unter- 
suchungen liber Kants Philosophie der Geschichte, în Kant-Studien 9 (1904), pp. 21- 
154: vezi p. 57 şi urm. 

el, aici era vorba despre o altă sarcină: căci factum- ul unei anumite 
religii este dat într-un sens mult mai riguros decât cel al metafizicii, 
în care fiecare sistem care urmează pare că îl distruge pe cel pre¬ 
cedent: este dat ca unul care durează relativ şi ca un factum istoric, 
care, în trăsăturile principale, rămâne identic cu sine. De această 
factualitate empirică trebuie să ţină cont şi cel care aspiră să o 
depăşească ideal. Idealizarea se leagă de ceea ce este dat: nu pentru 
a-1 justifica cu orice preţ, pentru a indica însă în el punctul de la 
care poate ieşi în afara lui, prin dezvoltarea propriilor germeni 
„raţionali” presupuşi în el. în această privinţă, Kant urmează cu 
deplină onestitate subiectivă doar o metodă de care se servise 
întreaga epocă a luminilor. El dovedeşte acea isteţime a separării 
„exotericului” şi „ezotericului” pe care Lessing, în analiza şi critica 
sa a teologiei lui Leibniz, o evidenţiase şi elogiase la acesta din urmă. 
Şi el a încercat să aprindă foc din cremene; însă nu şi-a ascuns focul 
în cremene. 37 în acest sens, religia în limitele raţiunii nu aparţine 
sferei sale de influenţă pur filosofice, ci mai degrabă celei pedago¬ 
gice. Kant s-a adresat aici atât poporului, cât şi guvernului în cali¬ 
tate de educator: şi de aceea a trebuit să înceapă cel puţin atât cu 
forma credinţei poporului, cât şi cu forma de religiozitate dominantă 
în stat. Modul de gândire critic nu trecea astfel indirect într-unul 
dogmatic, a fost însă desigur „pozitiv” în sens strict. întrucât nu 
viza distrugerea, ci construcţia, a lăsat existentul mai întâi neatins 
în natura sa, pentru ca, treptat, să-l transforme din interior încât să 
îmbrace o nouă formă, în conformitate cu cerinţele raţiunii pure. în 
acest scop, Kant, faţă de istoric, era plin de acel optimism ce le-a fost 
caracteristic şi lui Lessing şi Leibniz. Menţinerea creştinismului de-a 
lungul secolelor a constituit deja pentru el dovada că în el trebuie să 
existe momente de o semnificaţie universal-valabilă; căci fără forţa 
reproductivă a motivelor fundamentale ale religiei etice pure a 
raţiunii, nici această permanenţă a sa şi această existenţă în timp 
n-ar fi inteligibile. 


37 Vezi Gotthold Ephraim Lessing, „Leibniz von den ewigen Strafen”, în Sămtliche 
Schriften, voi. XI, Stuttgart 1895, pp. 461-487. 

Ne aflăm aici, bineînţeles, în fata unui al doilea moment al 
teoriei kantiene a religiei în care se revelează deopotrivă extensia 
planului său originar şi bariera în realizarea acestuia. Religia raţiu¬ 
nii, cum o gândeşte Kant, nu este în niciun caz, în raportarea ei la 
empiria istorică, trimisă dinainte la o anumită formă de manifestare 
a religiosului în istorie sau limitată la aceasta. Teologiei biblice i se 
opune în câmpul ştiinţelor o teologie filosofică, care, pentru ade¬ 
verirea şi explicitarea tezelor ei, foloseşte istoria, limbile, cărţile 
tuturor popoarelor, Biblia fiind inclusă, însă invocată mereu doar ca 
exemplu singular de frunte. 38 De aceea, alături de ea, pot fi numite 
în mod firesc şi Vedele, Coranul, Zendavesta, având acelaşi drept de 
a fi luate în considerare şi examinate. însă, pentru Kant, aici este 
vorba doar despre un drept asigurat teoretic, care, în realizarea 
propriu-zis practică a concepţiei de bază, este nimicit din nou imediat. 
Căci întreaga literatură religioasă, în afara creştinismului, este 
apreciată de Kant, de fapt, doar în sens antropologic, şi nu în sens 
etic-religios. El i se opune cu atitudinea cunoscătorului care mani¬ 
festă interes pentru orice fenomen străin, însă nu este în mod intim 
mişcat de el. în raport cu iudaismul şi cu Vechiul Testament, Kant 
are de la început o parţialitate subiectivă atât de puternică încât nu 
poate vedea în religia profeţilor şi psalmilor decât o colecţie de legi 
şi obiceiuri „statutare” (conform regulamentului). în aceasta însă se 
arată - independent de dreptul din punctul de vedere al conţinutului 
şi de valoarea unor astfel de judecăţi singulare - imediat un cerc 
metodic caracteristic, conţinut în abordarea kantiană a filosofiei 
religiei şi a istoriei religiei. Etalonul etic va fi oferit formelor singu¬ 
lare ale religiei drept criteriu universal-valabil şi obiectiv; însă, în 
modul aplicării sale, sentimentul şi trăirea subiectivă joacă inevita¬ 
bil un rol important. întrucât încă din tinereţe a fost conştient de 
efectul moral al scrierilor Noului Testament, pentru Kant, de la bun 
început, este hotărât răspunsul la întrebarea asupra conţinutului 
său unic şi incomparabil. Analiza raţională ar trebui doar să con¬ 
firme şi să explice aici în detaliu ceea ce pentru el era fixat deja 
în prealabil ca rezultat global. Forţa primelor impresii pietiste din 


38 Religia în limitele raţiunii, ed. cit., Prefaţă la prima ediţie, p. 15 şi urm. 



403 


Ultimele scrieri şi dispute 


tinereţe nu se arată de fapt nicăieri atât de clar ca în scrierea sa 
despre religie. Deoarece chiar pietismul a fost cel care valorizase din 
nou acel principiu al exegezei „morale” a Sfintei Scripturi pe care se 
sprijină şi teoria kantiană despre religie. Deja în Evul Mediu, fireşte, 
era cunoscută şi frecventă această formă de interpretare, pe lângă 
altele. Toma din Aquino făcuse deja distincţia, cu o rigurozitate şi 
determinare sistematică, între „ sensus allegoricus ", „sensus anago- 
gicus" şi „ sensus moralis" sau „mysticus" al pasajelor din Sfânta 
Scriptură. în pietism, această manieră de interpretare a Bibliei luase 
imediat acea marcă tipică protestantă în care ea acţionase asupra lui 
Kant. Cu ideea primatului necondiţionat al raţiunii practice, el 
căuta în spatele fiecărui simbol religios încredinţat lui, semnificaţia 
exclusiv etică. întregul cerc dogmatic protestant: dogma căderii în 
păcat şi a mântuirii, a învierii şi a mântuirii prin credinţă va fi eva¬ 
luat în această intenţie. Kant are încrederea subiectivă necon- 
» 

diţionată că ideea de bază şi călăuzitoare a religiei sale a raţiunii 
trebuie să fie în stare să domine complet acest cerc şi să-l umple cu 
eficacitatea sa; însă, tocmai din acest motiv, el nu tinde să-l trans- 
ceandă, pentru că este sigur că în el poate demonstra aplicarea mul¬ 
tiplă a principiului său. 

De fapt, întreaga analiză şi critică a dogmelor ce străbate 
scrierea despre religie este de la bun început concentrată asupra 
unui singur punct. Teoria lui Kant despre „răul radical” din natura 
umană, teoria sa despre personalitatea lui Hristos, interpretarea pe 
care o dă păcatului originar şi ideii de dezvinovăţire,, conceptul său 
despre imperiul lui Dumnezeu şi opoziţia dintre legile pur morale şi 
cele „statutare”: toate acestea se raportează la singura întrebare 
filosofică fundamentală şi doar în ea îşi găsesc adevărata unitate. 
Pentru Kant, în aceste teorii este vorba despre momentele şi in¬ 
terpretările speciale ale conceptului de libertate. Libertatea şi opo¬ 
ziţia dintre „heteronomie” şi „autonomie”, dintre lumea sensibilă şi 
inteligibilă este factum-xA originar la care fac trimitere, într-o formă 
voalată şi simbolică, toate teoriile religioase fundamentale. Metoda 
filosofiei kantiene a religiei este orientată în permanenţă înspre 
evidenţierea acestui raport. S-a încercat stabilirea unei limite stricte 
între filosofia kantiană a religiei şi filosofia kantiană a moralei, prin 

faptul că, drept conţinut specific al primeia, a fost desemnat concep¬ 
tul de mântuire. însă, dimpotrivă, pe bună dreptate s-a apreciat că 
motivul mântuirii pentru teoria kantiană a religiei nu înseamnă 
decât o anumită parafrazare a problemei libertăţii. El nu cunoaşte şi 
nu suportă nicio „mântuire” în sensul unei intervenţii divine supra¬ 
naturale care apare în locul propriei fapte a subiectului moral; ci vede 
în ea mai mult expresia faptei inteligibile înseşi, pe baza căreia auto- 
legitatea voinţei pure şi a raţiunii practice dobândeşte stăpâni¬ 
rea asupra instinctelor empiric-sensibile. 39 Astfel, şi pentru teoria 
kantiană a religiei, libertatea rămâne deopotrivă singurul mister şi 
singurul principiu explicativ. Ea iluminează sensul propriu-zis şi sco¬ 
pul doctrinei credinţei; însă, despre ea, desigur - din motivele pe 
care etica critică le-a prezentat -, nu mai există nicio „explicaţie” 
teoretică ulterioară. Tot ceea ce putem face în raport cu ea, constă 
mai mult în înţelegerea ei tocmai în „neinteligibilitatea” ei. 40 Stabi¬ 
lind astfel limitele înţelegerii noastre teoretice şi recunoscându-le, nu 
vom fi conduşi într-un întuneric mistic: deoarece pe cât de puţin se 
mai poate pune întrebarea asupra unui „de ce”, asupra unei „cauze” 
ulterioare a libertăţii, ea şi conţinutul ei, în pretenţia necondiţio¬ 
nată a ceea ce ar trebui să fie, sunt date totuşi ca ceva cert şi 
necesar. Religia, la fel ca etica, exprimă, fiecare pe limba ei, acest 
conţinut; el rămâne însă la origini unul şi acelaşi, pe cât de adevărat 
este că legea morală, conform esenţei sale, este doar una, indiferent 
în câte forme şi simboluri putem încerca să o formulăm. 

Astfel, şi filosofia kantiană a religiei, în pofida tuturor am¬ 
bivalenţelor, se arată totuşi dominată de o idee de bază unitară 
sistematică, în timp ce, desigur, în scrierea despre religie a lui Kant, 
această unitate poate fi prezentată doar condiţionat şi nesatisfa- 
cător. De aceea, este de înţeles că şi primul efect pe care l-a avut 
Religia în limitele raţiunii a fost un dezacord. Polii între care se 
mişca aprecierea lucrării în epocă devin vizibili imediat ce confruntăm 


39 Vezi aici Kuno Fischer, Geschichte der neuern Philosophie, 4, ediţia îmbunătăţită 
(ediţia jubiliară), voi. V: Immanuel Kant und seine Lehre, partea a doua, Heidelberg 
1899, p. 289 şi urm., şi obiecţiile pe care Troeltsch ( Das Historische in Kants 
Religionsphilosophie, p. 80 şi urm.) le ridică împotriva concepţiei lui Fischer. 

40 Vezi mai sus, capitolul al cincilea, „Construcţia eticii critice”. 

impresia pe care Goethe a avut-o despre operă cu părerea lui Schiller. 
Goethe s-a îndepărtat indignat de scrierea în care n-a putut să vadă 
decât o recunoaştere a ortodoxiei şi dogmaticii bisericeşti; şi mai 
sarcastic observă el într-o scrisoare către Herder, cum Immanuel Kant 
şi-ar fi „murdărit nelegiuit mantia sa de filosof cu pata urâtă a 
răului radical, cu aceasta şi creştinii sunt ademeniţi să sărute li¬ 
ziera”. Dimpotrivă, Schiller, la început nu mai puţin intrigat de 
teoria kantiană, se lasă în cele din urmă captiv definirii conceptuale 
kantiene şi argumentării sale; căci, de fapt, el trebuia să recunoască 
aici, chiar dacă într-o voalare proprie, ideile fundamentale ale teo¬ 
riei kantiene a libertăţii, pe care le adoptase deja în mod intim. Şi el 
îşi exprimă, în raport cu Korner, îngrijorarea că tendinţa kantiană 
de bază ar putea fi greşit interpretată: în timp ce intenţia lui Kant 
n-a fost decât să respingă existentul şi să se învoiască, de dragul 
acestuia, să lege rezultatele gândirii filosofice de raţiunea copilului, 
dogmatica dominantă ar pune imediat mâna pe întreg şi l-ar ex¬ 
ploata în scopurile ei - şi aşa, în cele din urmă, Kant nu făcuse decât 
să peticească „sistemul găunos al prostiei”. Pe cât de sceptic a apre¬ 
ciat el efectul teoriei kantiene a religiei, pe atât de clar credea că se 
afla deasupra conţinutului său propriu-zis. în raport cu conţinutul 
dogmelor, credea că putea stabili în cazul lui Kant o atitudine spi¬ 
rituală complet independentă. Kant a procedat atât de liber, aşa 
cum au procedat filosofii şi poeţii greci cu mitologia lor. 41 în ceea ce 
priveşte ortodoxia bisericească, ea nu putea să se lase înşelată nicio 
clipă în privinţa opoziţiei ireconciliabile în care se afla convingerea 
lui Kant cu sistemul favorizat şi pretins de stat. Desigur, guvernul 
mai căuta încă să se ferească de războiul deschis. Chiar şi în mo¬ 
mentul în care Kant îşi publica tratatul interzis de cenzură, într-o 
primă fază, guvernul nu s-a agitat. între timp, articolul lui Kant din 
septembrie 1793 împotriva lui Garve, care trecea într-un mod 
ameninţător de la etica generală la teoria statului şi care nu afirma 
doar libertatea religioasă a conştiinţei, ci şi „libertatea de a scrie”, 


41 Johann Wolfgang von Goethe, scrisoare către Johann Gottfried şi Caroline Herder, 
din 7 iunie 1793, în Werke, voi. X, p. 74 şi urm.; Fr. Schiller, scrisoare către Gottfried 
Korner din 28 februarie 1793 [în Briefe, voi. III, pp. 287-290]. 



KANT. VIAŢA Şl OPERA 


406 


ca singura pavăză sfântă a drepturilor poporului, şi o deducea din 
primele concepte de bază ale dreptului natural, trebuia să trezească 
deja din nou neîncrederea şi îngrijorarea puterilor politice. Kant a 
prevăzut iminentul conflict şi, pe cât de puţin îl căuta, dispreţuia 
totuşi rezerva timidă care l-ar mai fi putut încă împiedica. „Mă 
grăbesc, mult preţuite prieten - îi scrie lui Biester în mai 1794, când 
îi trimite articolul Das Ende aller Dinge -, să vă trimit tratatul 
promis înainte să vină sfârşitul activităţii mele şi al dumneavoastră, 
ca scriitor. [...] Mulţumesc pentru vestea pe care mi-aţi împărtăşit-o; 
convins că am acţionat întotdeauna conştiincios şi conform legii, 
privesc liniştit sfârşitul acestor manifestări stranii. Dacă legi noi vor 
dispune ceea ce nu contravine principiilor mele, le voi respecta tot 
atât de mult; tocmai asta nu se va întâmpla, dacă ar interzice să nu-mi 
fac în totalitate cunoscute principiile, după cum am făcut şi până 
acum (lucru de care deloc nu îmi pare rău). - Viaţa este scurtă, mai 
ales cea care mai rămâne în urma celor 70 de ani deja trăiţi; pentru 
a duce fără griji la sfârşit ce mi-a rămas, se va găsi totuşi un colţ de 
pământ.” 42 Cu siguranţă, în aceste cuvinte nu se ascunde o dispo¬ 
ziţie pentru război; însă, oricum, cel în vârstă de 70 de ani, care, cu 
toate obiceiurile sale şi cu întreaga sa ordine a vieţii derulată doar 
în oraşul său natal, şi care, deja cu două decenii în urmă, mărturisea 
ca ţine de natura sa fizică şi spirituală să scape de fiecare schimbare 
exterioară, era acum pregătit să renunţe la postul său de profesor şi 
la drepturile sale în Prusia dacă nu-şi putea păstra altfel indepen¬ 
denţa. în ceea ce privea articolul pe care Kant îl trimisese lui 
Biester, el conţinea din nou trimiteri atât de clare la situaţia epocii, 
dar şi teorii atât de sarcastice împotriva deţinătorilor prusaci ai 
puterii încât abia dacă puteau fi trecute cu vederea. „Creştinismul - 
se spune aici -, în afara celui mai mare respect pe care îl insuflă fără 
putinţă de împotrivire sfinţenia legilor sale, mai are în sine şi ceva 
care merită să fie iubit. [...] Dacă, pentru ca lucrul să fie făcut aşa 
cum trebuie, îi mai este adăugată încă vreo autoritate (fie aceasta 
chiar şi cea divină, fie intenţia aceleiaşi cât se poate de binevoitoare 

42 Scrisoare către Erich Biester din 18 mai 1794, în Werke, voi. X, p. 240 şi urm. 
[XI, 481 şi urm.]. 

şi scopul într-adevăr cât se poate de bun), în cazul acesta a dispărut 
orice ar putea merita să fie iubit la acesta: pentru că este o con¬ 
tradicţie în a-i porunci cuiva nu doar să facă ceva, ci să facă şi cu 
plăcere. [...] Este, aşadar, modul liberal de a gândi - la egală dis¬ 
tanţă de sensul sclaviei cât şi de ruperea de orice chingi - de la care 
creştinismul aşteaptă un efect pentru învăţătura sa, prin care reu¬ 
şeşte să câştige de partea sa inimile oamenilor al căror intelect este lu¬ 
minat chiar şi numai prin reprezentarea legii datoriei lor. Sentimen¬ 
tul libertăţii în alegerea scopului ultim este ceea ce face ca acestora 
să le fie plăcută legea. [...] Dacă s-ar ajunge vreodată ca creşti¬ 
nismul să înceteze a mai fi iubit (ceea ce s-ar putea întâmpla dacă 
acesta, în loc de spirit blând, s-ar înarma cu autoritate porunci¬ 
toare): ar trebui atunci ca modul dominant de gândire al oamenilor, 
întrucât în chestiuni ce ţin de morală nu există neutralitate (şi cu 
atât mai puţin coalizare a unor principii opuse), să fie respingere şi 
opoziţie împotriva acestuia. [...] caz în care, însă, deoarece creştinis¬ 
mul ar fi menit să fie religia generală a lumii, dar nu ar fi favorizat 
de soartă să ajungă aşa, s-ar instaura sfârşitul (inversat) al tuturor 
lucrurilor în privinţă morală.” 43 Desigur, aceste afirmaţii sunt re¬ 
date în stilul baroc de bătrâneţe al lui Kant. Sensul lor propriu-zis 
nu trebuia totuşi greşit înţeles. Guvernul trebuia să se decidă să acţio¬ 
neze împotriva persoanei incomode care avertizează, care iese treptat 
din cercul „erudiţilor profunzi” în care credea iniţial că l-a închis bine 
şi care se îndrepta acum împotriva lor cu armele ironiei şi ale satirei. 
Astfel, la 1 octombrie 1794, s-a emis către Kant o cunoscută scrisoare 
a regelui în care i se reproşează că, deja de multă vreme, ar fi „abuzat 
de filosofia sa înspre denaturarea şi degradarea multor teorii funda¬ 
mentale ale Sfintei Scripturi şi ale creştinismului” şi prin care, pentru 
evitarea dizgraţiei regelui, primeşte ordin ca pe viitor să nu se mai facă 
vinovat de nimic de acest fel: „în caz contrar, la împotrivire continuă, 
va trebui să vă aşteptaţi la dispoziţii cu siguranţă neplăcute”. 44 


43 Immanuel Kant, „Das Ende aller Dinge”, în Werke, voi. VI, pp. 409-424; vezi p. 422 
şi urm. [VIII, 337 şi urm.]. 

44 Vezi scrisoarea în „Prefaţa” la „Streit der Fakultăten”, în Werke, voi. VII, pp. 311-431; 
vezi p. 316 [VII, 6], 

Atitudinea lui Kant faţă de reproşurile şi ameninţările ce îi 
sunt făcute aici este cunoscută. în scrierea sa justificativă, el respin¬ 
ge mai întâi acuzaţia că, în calitate de profesor al tinerilor, adică, 
după cum a înţeles el, în prelegerile sale academice, ar fi introdus 
vreodată o apreciere a Bibliei şi a creştinismului, iar în acest sens, 
face apel la manualele lui Baumgarten pe care în permanenţă le 
pusese la baza prelegerilor sale şi care, deja de la sine, excludeau o 
astfel de apreciere. De asemenea, în scrierea sa, nu vorbeşte în 
niciun caz „în calitate de profesor al poporului”, ci vizează doar o 
„dezbatere între erudiţii facultăţii”, aşa încât lucrarea ar trebui să 
fie pentru public una neinteligibilă şi ermetică. Deja din aceste 
motive, scrierea sa despre religie nu putea să conţină o „depreciere” 
a creştinismului şi a Bibliei, deoarece în ea, singura temă o consti¬ 
tuie evoluţia religiei pure a raţiunii, şi nu critica anumitor forme 
istorice de credinţă; în rest, oricât de mult ar fi intrat în conţinutul 
creştinismului, nu ar fi lăsat nicio îndoială în privinţa faptului că re¬ 
cunoaşte în el marca istorică desăvârşită a credinţei pure a raţiunii, 
„în ceea ce priveşte al doilea punct - astfel se încheie justificarea lui 
Kant -, nu mă pot face vinovat pe viitor de o astfel de denaturare şi 
degradare a creştinismului: astfel, pentru a înlătura şi cea mai mică 
îndoială în legătură cu aceasta, pentru cea mai mare siguranţă, vă de¬ 
clar aici, în calitate de cel mai fidel supus al Maiestăţii Regale, că de 
acum înainte voi renunţa în totalitate la toate conferinţele publice 
care vizează religia, fie cea naturală, fie cea revelată, atât în prele¬ 
gerile mele, cât şi în scrieri. ” 45 

Kant, în răspunsul său la ordonanţa regelui, a cedat astfel 
practic la toate pretenţiile guvernului; a încercat să găsească pentru 
sine o justificare în acest sens doar prin faptul că, printr-o rezervă 
mentală, o limitează la durata guvernării şi a vieţii lui Friedrich 
Wilhelm II. Adaosul că el, ca „cel mai fidel supus al Maiestăţii sale 
Regale”, se obligă de acum înainte la tăcere în privinţa lucrurilor 
religioase, trebuia, după cum însuşi Kant explică mai târziu, să 
conţină în sine în mod expresiv acest sens auxiliar. Adesea a fost 
dezaprobat acest comportament; însă reproşurile nu au atins un punct 


45 Op. cit., pp. 317-321 [citat: p. 320 (VII, 10)]. 

propriu-zis decisiv. Dacă Immanuel Kant, cu conştiinţa şi senti¬ 
mentul muncii filosofice de o viată - el nu a declarat niciodată că 

» 

această muncă ar fi încheiată şi încă la 80 de ani se mai plângea 
de faptul că multe părţi importante ale acesteia ar fi încă neter¬ 
minate s-ar fi decis să renunţe la războiul împotriva regimului lui 
Wollner, întrucât acest război îi răpea forţa vitală şi de muncă ce 
încă îi mai rămăsese, atunci în această privinţă ar fi limitat şi meschin 
să dorim să judecăm împreună cu el. Este dreptul fundamental al 
geniului de a-şi trasa singur calea şi sarcinile, dintr-o necesitate 
individuală care este în acelaşi timp suprema necesitate obiectivă. Şi 
întotdeauna rămâne ineficientă dorinţa de a plasa în locul acestui 
etalon interior unul exterior, abstract-doctrinar. De aceea, dacă 
Immanuel Kant şi-ar fi sacrificat activitatea publicistică sau şi-ar fi 
amânat-o pentru timpuri mai favorabile, pentru a obţine spaţiu şi 
răgaz pentru rezolvarea problemelor de acest fel care-1 aşteptau, 
orice plângere cu privire la acest fapt ar fi atunci nefundamentată, 
însă, în atitudinea sa faţă de plângerea guvernului există desigur o 
trăsătură care arată că el nu se mai opune acum în deplină libertate 
conflictului pe care îl prevăzuse atât de clar. El respinge cu fer¬ 
mitate până şi ideea unei retractări aparente. „Dezminţirea şi negarea 
convingerilor interioare - aşa spune una dintre însemnările sale din 
această perioadă - este ceva josnic-, însă tăcerea, într-un astfel de caz, 
este datoria supusului; şi când tot ceea ce se spune trebuie să fie 
adevărat, atunci, de aceea, nu este o datorie de a spune public orice 
adevăr. ” 46 Până şi aici, în maniera sa riguroasă şi metodică, el cântă¬ 
reşte cu grijă domeniul şi gradul datoriilor; subapreciază însă, inde¬ 
pendent de drepturile personale pe care şi le-a acordat împotriva 
puterilor politice, cel puţin puterea personală pe care o deţinea efec¬ 
tiv în raport cu acestea. „Dacă cei puternici în lume - îi scrie lui 
Spener la acea vreme - se află într-o stare de beţie, fie aceasta o 
adiere a zeilor sau a unei muze, atunci un pigmeu, căruia îi este 
dragă pielea sa, ar trebui sfătuit să nu se amestece în ceartă, chiar 
dacă aceasta s-ar întâmpla prin cele mai blânde şi mai respectuoase 


46 [Verificat după Schubert, Immanuel Kant’s Biographie, p. 138; vezi şi Karl 
Vorlănder, Immanuel Kants Leben, p. 186]. 

vorbe; mai ales pentru că de aceştia nici nu va fi auzit, iar de către 
alţii, care sunt colportori, ar fi răstălmăcit. - De astăzi în patru 
săptămâni intru în cel de-al 70-lea an de viaţă. Ce influenţă deo¬ 
sebită asupra unor oameni de spirit aş mai putea spera să am la 
această vârstă? Şi asupra mulţimii generale? Aceasta ar fi muncă 
zadarnică, înrudită de-a dreptul cu paguba aceluiaşi. în acest rest al 
unei jumătăţi de viaţă este de recomandat celor bătrâni să ia în 
considerare atât acel non defensoribus istis tempus eget, cât şi mă¬ 
sura puterilor, ceea ce nu mai lasă în urmă-i aproape nimic, în afară 
de dorinţa de linişte şi pace.” 47 Tonul ironic al acestor afirmaţii este 
evident; însă, pe de altă parte, ele arată chiar întreaga sfială firească 
a eruditului şi gânditorului solitar, care simţea în permanenţă o 
teamă faţă de orice intervenţie în „certurile lumii”. Nu teama de a-şi 
pierde postul a constituit aici elementul decisiv pentru Kant; el luase 
deja în calcul posibilitatea retragerii sale, fără ca prin aceasta ati¬ 
tudinea sa să fi fost influenţată. Orice fals respect faţă de rang şi 
aristocraţie ca atare se afla departe de el. Toate relatările despre 
relaţiile lui personale cu regele Friedrich Wilhelm II, pe care, ca rec¬ 
tor al Universităţii, a trebuit să-l salute la ceremoniile de încoronare 
în Konigsberg, trădează degajarea şi sinceritatea naturală pe care 
le-a dovedit în această privinţă. Despre rolul pe care unul singur a 
putut să-l joace într-un stat absolutist, Kant a gândit însă destul 
de modest. îl reţinea aici acel scepticism ce l-a făcut să renunţe de 
timpuriu la orice activitate practică reformatoare. în ceea ce privea 
teoria moralităţii, a religiei şi a dreptului statal, credea că a condus-o 
până în punctul din care aceasta, într-un progres treptat, şi-a putut 
câştiga influenţa crescândă asupra praxis-ului; dar nu se simţea 
chemat să dea o mână de ajutor în acest sens. Fără îndoială că în 
această privinţă s-a gândit prea puţin la influenţa pe care perso¬ 
nalitatea sa putea să o aibă, deoarece nu putea în niciun caz să esti¬ 
meze ceea ce filosofia sa semnifica deja ca putere ideală în întreaga 
viaţă a naţiunii. în aceasta rezidă poate adevărata lipsă şi eroare 
în atitudinea lui Kant faţă de ordonanţa guvernului prusac. însă, 


47 Scrisoare către Karl Spener, din 22 martie 1793, în Werke, voi. X, p. 197 şi urm; 
vezi p. 198 [X, 402 şi urm.]. 

pentru a o evita, ar fi trebuit să se simtă situat deasupra conjunctu¬ 
rilor istorice într-o cu totul altă măsură decât a fost la el cazul - ar fi 
trebuit să-şi atribuie o forţă a influenţei nemijlocite, una pe care 
niciodată nu şi-a acordat-o. 

în cadrul speculaţiei filosofice, gândirea lui Kant rămâne 
însă orientată, la fel ca înainte, spre probleme politice fundamentale 
care îşi găsesc acum o nouă extensie şi aprofundare. De la consti¬ 
tuţia statului, aria de probleme cuprinde şi ideea Ligii Naţiunilor pe 
care Kant încearcă să o întemeieze în scrierea sa Spre pacea eternă 
(1795) şi ale cărei condiţii preliminare empiric-istorice indispen¬ 
sabile încearcă să le stabilească. în sens metodic, însă, toate şirurile 
conceptuale legate de această problemă trebuiau să conducă din nou 
la o bază unitară care nu avusese parte până acum de nicio abordare 
independentă în cadrul sistemului critic. Concepţia kantiană despre 
stat se bazează pe concepţia sa despre libertate - însă ideea de liber¬ 
tate nu este suficientă doar pentru sine, pentru a constitui conceptul 
concret al statului. Dacă statul, conform sarcinii sale ideale, face 
trimitere la sfera libertăţii, atunci el aparţine mai mult, conform 
existenţei sale factuale şi realizării sale istorice, sferei constrângerii. 
Cu aceasta, el este plasat într-o opoziţie a cărei intermediere pro¬ 
gresivă este chiar una dintre determinaţiile sale esenţiale. Ideea unei 
istorii universale în intenţie cosmopolită făcuse deja trimitere la 
acest raport; îi lipsea însă un moment important, prin care conflic¬ 
tul dintre constrângere şi libertate să fie adus la cea mai tranşantă 
şi mai exactă expresie. în conceptul de constrângere se află condiţia 
preliminară necesară pentru conceptul de drept. Fiindcă tocmai 
acesta face distincţia, crede Kant, între datoria morală şi datoria de 
drept, anume că prima nu pune sub semnul întrebării doar acţiunea 
însăşi, ci simultan şi mai ales „maxima” şi impulsul ei subiectiv, în 
timp ce datoria de drept face abstracţie de abordări de acest fel, 
pentru a aprecia doar acţiunea ca atare în existenţa şi realizarea sa 
obiectivă. Concordanţa sau neconcordanţa unei acţiuni cu legile, 
fără a lua în considerare impulsurile acesteia, este ceea ce constituie 
legalitatea ei, în timp ce moralitatea ei este asigurată doar atunci 
când este stabilit în acelaşi timp faptul că a provenit din ideea de 
datorie ca unică cauză a sa. Cea din urmă concordanţă, întrucât 

vizează ceva pur interior, este exclusiv pretinsă ; prima poate deveni 
în acelaşi timp cea obţinută prin constrângere. Capacitatea exte¬ 
rioară de a constrânge la o acţiune este impusă de aceea prin con¬ 
ceptul de drept. „Dreptul strict” - în cazul căruia se face abstracţie 
de orice coacţiune a conceptelor morale - poate şi trebuie „să fie re¬ 
prezentat ca posibilitatea constrângerii universale reciproce cu li¬ 
bertatea fiecăruia, după legi universale”. „După cum dreptul în 
genere are ca obiect numai ceea ce este exterior în acţiuni, tot aşa 
dreptul strict, anume cel căruia nu-i este inclus niciun element etic, 
nu revendică decât principii exterioare de determinare a bunului- 
plac; căci astfel el este pur şi neamestecat cu nicio prescripţie a 
virtuţii. Doar un drept care este cu totul exterior poate fi deci numit 
strict (restrâns). Acesta se întemeiază, ce-i drept, pe conştiinţa obli¬ 
gaţiei fiecăruia conform legii; dar, în ceea ce priveşte determinarea 
bunului-plac, atunci când pretinde să fie pur, el nu are voie şi nici 
nu poate să se raporteze la această conştiinţă ca la un imbold, ci se 
întemeiază, de aceea, pe principiul posibilităţii unei constrângeri 
exterioare care poate coexista cu libertatea fiecăruia conform legilor 
universale. [...] dreptul şi împuternicirea de a constrânge reprezintă 
deci unul şi acelaşi lucru. Legea unei constrângeri necesare, reci¬ 
proce, concordante cu libertatea fiecăruia, sub principiul libertăţii 
universale, este oarecum construcţia acelui concept, adică prezen¬ 
tarea acestuia într-o intuiţie pură a priori, după analogia posibili¬ 
tăţii mişcărilor libere a corpurilor sub legile egalităţii acţiunii şi 
reacţiunii. Aşa cum noi, în matematica pură, nu deducem direct de la 
concepte proprietăţile obiectului lor, ci le putem descoperi doar prin 
construcţia conceptului, tot aşa, cel care face posibilă prezentarea 
acelui concept nu este atât conceptul de drept, cât mai mult, constrân¬ 
gerea, adusă sub legi universale, concordantă reciprocă şi aceeaşi. ” 48 
Prin Metaphysischen Anfangsgriinden der Rechtslehre, ce 
apare la începutul lui 1797, Kant încearcă să ofere această expunere. 
Aceasta este ultima lucrare care încă mai aparţine cercului marilor 
scrieri sistematice, propunând un principiu universal pentru un 
anumit domeniu obiectiv-spiritual al culturii, pornind de la care 


48 Metaphysik derSitten, Rechtslehre, p. 33 şi urm. [VI, 232 şi urm.]; vezi p. 19. 

trebuie să fie făcută inteligibilă specificitatea şi necesitatea struc¬ 
turii sale. Pentru Metaphysischen Anfangsgrunde der Tugendlehre, 
care urmează în cursul aceluiaşi an, lucrurile stau altfel. Deoarece 
principiul eticii se află aici ca unul deja întemeiat. Mai este necesară 
acum doar urmărirea sa într-o serie de aplicări, expunerea lui Kant 
se pierde însă de mai multe ori într-o schematică anevoioasă şi într-o 
cazuistică spinoasă. Până şi dezvoltarea dreptului privat, în prima 
parte a Metaphysischen Anfangsgrunde der Rechtslehre, nu este 
scutită - prin clasificarea drepturilor în personale, materiale şi 
material-personale - de această înclinaţie predilectă spre schema¬ 
tizare căreia îi sunt ordonate şi subordonate întrebările concrete; 
mai ales construcţia kantiană a căsătoriei ca un drept material- 
personal este semnificativă în această privinţă. Abordarea se ridică 
din nou la o perspectivă mai amplă doar în măsura în care se 
adresează problemelor dreptului public: dreptului statal şi dreptului 
poporului. Ceea ce Kant expusese anterior în mod izolat în scurtele 
sale tratate îşi primeşte acum întemeierea şi deducţia pornind de la 
o idee unitară fundamentală. Problemele suveranităţii stăpânului şi 
a originii acesteia în suveranitatea poporului, diviziunea puterilor 
care rezultă de aici şi delimitarea drepturilor lor vor fi dezbătute 
într-o manieră sistematică şi, în acelaşi timp, printr-o raportare 
latentă la detaliul empiric-istoric. Metodica pe care Kant se sprijină 
în acest scop nu pare la prima vedere a diferi în niciun punct de 
modul de abordare a dreptului natural care domină filosofia drep¬ 
tului în epoca luminilor şi a revoluţiilor. Teoria contractului 
social - mai ales în forma pe care o primise prin Rousseau - este 
presupusă aici ca fiind valabilă. însă, încă o dată se conturează acea 
trăsătură, vizibilă deja în tratatul împotriva lui Garve, privind ra¬ 
portul dintre teorie şi praxis şi care îi împrumută întregii viziuni a 
lui Kant, în cadrul evoluţiei concepţiei despre dreptul natural, 
pecetea sa specială. Contractul social este ridicat în mod pur şi 
complet din sfera empiricului şi al, chipurile, istoricului, în sfera 
„ideii”. „Actul prin care un popor se constituie într-un stat, de fapt 
însă doar ideea acestuia, singurul prin care legalitatea acestuia 

poate fi gândită, este contractul originar conform căruia toţi ( omnes 
et singuli) renunţă la libertatea lor exterioară în popor, pentru ca ei, 
drept componente ale unei esenţe comune, adică ale poporului 
considerat stat ( universi ), să o reia imediat, fără să se poată spune: 
statul, omul şi-au jertfit o parte a libertăţii lor înnăscute unui scop, 
ci omul a părăsit definitiv libertatea sălbatică, situată în afara legii, 
pentru a-şi regăsi libertatea într-o dependenţă legitimă, adică într-o 
stare legală, deoarece această dependenţă provine din voinţele lor 
proprii legislatoare”. 49 Astfel, „inteligibilul” ideii de libertate garan¬ 
tează pentru Kant „inteligibilul” conceptului de drept şi de stat şi îl 
apără de confuzia cu un factic pur întemeiat exclusiv în raporturile 
de putere şi stăpânire existente efectiv. 50 Comunitatea statului în 
care oricine este preluat şi căreia trebuie să i se dedea fără rezerve 
închide totuşi în sine, prin propria sa natură ideală, condiţii ideale 
care se lasă sintetizate în teza că ceea ce întregul popor nu poate 
decide asupra lui însuşi n-are voie niciun legiuitor să decidă asupra 
lui. 51 Acest spirit universal al contractului originar prezintă linia 
directoare şi norma pentru toate tipurile şi formele speciale de gu¬ 
vernare, care „treptat şi continuu trebuie schimbate astfel încât ele 
să coincidă, conform acţiunii lor, cu singura constituţie legitimă, 
respectiv a unei republici pure şi acele forme vechi empirice (statu¬ 
tare) care serveau doar supunerii poporului să se dizolve în cea 
originară (raţională), care doar ea face din libertate principiul şi con¬ 
diţia oricărei constrângeri care este necesară pentru o constituţie legi¬ 
timă în sensul propriu-zis al statului şi care va fi, în sfârşit, realizată, 
conform literei.” 52 

Dacă aici este vorba despre cele mai generale probleme ale 
filosofiei dreptului şi statului, atunci Kant, în scrierea sa următoare, 
revine la experienţele personale avute, în acţiunile sale literare şi 


49 Op. cit., p. 122 [VI, 315 şi urm.]. 

50 Pentru o imagine de ansamblu, vezi mai sus, capitolul V. 

51 Metaphysik der Sitten, Rechtslehre, p. 135. Pentru teoria kantiană a dreptului, vezi 
mai bine Erich Cassirer, Natur- und Volkerrecht im Lichte der Geschichte und der 
systematischen Philosophie, Berlin 1919. 

52 Metaphysik der Sitten, Rechtslehre, p. 148 [VI, 340 şi urm.]. 

filosofice, cu puterile statale existente. Desigur, în exterior, această 
relaţie - în afară de prefaţa scrierii - abia dacă s-a manifestat; ea 
constituie însă în mod distinct motivul din care s-a născut ideea ei 
de bază şi pe baza căruia se explică întreaga sa structură. încă o 
dată, sistemul ştiinţelor şi ordinea componentelor principale este 
ceea ce Kant încearcă să stabilească aici. însă, în loc să cerceteze 
ştiinţele în conţinutul lor şi în premisele lor obiective, el le concepe 
acum doar sub aspectul raportului pe care-1 au cu statul şi cu 
guvernarea. Ceea ce se pune aici sub semnul întrebării şi pentru 
care se va pretinde un principiu stabil nu este atât existenţa lor 
logică, cât mai mult utilizarea lor conform specialităţii. Cearta şti¬ 
inţelor, datorată acestei cotituri a abordării, devine o ceartă a fa¬ 
cultăţilor. Căci statul trebuie cel puţin să ia la cunoştinţă despre 
ştiinţe, de parcă ele, în raport cu el, constituie anumite legături cu 
delimitări fixe reciproce, corporaţii independente care se bazează pe 
dreptul istoric. Doar în această formă exterioară a lor el le re¬ 
cunoaşte drept componente ale organizării sale, pentru care el preia 
atât un drept de control, cât şi o datorie de protecţie. Astfel, sub 
acest punct de vedere, întreaga ştiinţă este desigur apreciată doar 
conform poziţiei pe care o ocupă în ierarhia politică; astfel, 
cercetătorul are voie să conteze aici doar pe auz în măsura în care el 
poate să se legitimeze în acelaşi timp ca delegat şi funcţionar al 
statului. în realitate, această problematică este păstrată de Kant în 
Streit der Fakultăten. însă, în pofida exactităţii aride cu care o 
abordează, se simte clar umorul care aminteşte încă o dată de stilul 
operelor de tinereţe ale lui Kant. Şi, precum acolo, şi aici umorul 
este doar expresia şi reflexul unei autoeliberări filosofice interioare. 
Această autoeliberare, proprie lui Kant, consta în faptul că încerca 
să transforme conflictul personal cu puterea statului, conflict pe 
care tocmai îl trăise, într-un conflict metodic, încercând să-l apla¬ 
neze ca atare. în măsura în care, cu îngustime voită a sferei concep¬ 
tuale, ia poziţia practicianului politic, el caută, chiar de pe această 
poziţie, să demonstreze dreptul şi libertatea inatacabilă a teoriei 
filosofice şi a ştiinţei. Prin atitudinea şi intenţia politicianului, stră¬ 
bate aici adevărata viziune şi mentalitate a gânditorului critic: iar 

această dublură este cea care dă Cerţii facultăţilor acel amestec de 
ironie veselă superioară şi seriozitate în privinţa subiectului. 

Tonul ironic se simte deja în prima delimitare prin care 
Kant, continuând tradiţia, distinge facultatea de teologie, de drept şi 
de medicină ca facultăţi „superioare”, în raport cu facultăţile filo¬ 
sofice „inferioare”. Originea acestei distincţii tradiţionale este, după 
cum observă el, cu uşurinţă de cunoscut: ea provine de la guvern, 
pentru care niciodată nu este vorba despre ştiinţă ca atare, ci doar 
despre acţiunile pe care le aşteaptă de la el poporul. Din această 
cauză el chiar a sancţionat anumiţi profesori care s-au obligat la o 
influenţă folositoare, care însă nu au binevoit să prezinte anumite 
teorii. „[...] el nu îi învaţă pe alţii, ci le porunceşte celor care îi învaţă 
pe alţii (în privinţa adevărului celor spuse, fiecare să tragă conclu¬ 
ziile), deoarece s-au înţeles cu guvernarea în acest sens printr-un 
contract, la preluarea funcţiei lor. - O guvernare care s-ar ocupa şi 
de învăţături, aşadar şi de extinderea ştiinţelor, care ar vrea prin 
urmare să joace în cea mai înaltă ipostază rolul savantului, nu ar 
face altceva decât să piardă prin această pedanterie respectul ce i 
s-ar cuveni, şi este sub demnitatea ei să se facă una cu poporul (la 
nivelul de învăţătură al acestuia), care nu înţelege nicio glumă şi 
care nu dă doi bani pe aceia care se ocupă cu ştiinţele.” 53 în acest 
sens, pe baza mandatului său, guvernul obligă ştiinţele particulare 
la anumite statute, căci pentru el „adevărul” nu poate exista altfel 
decât în forma statutelor de acest fel. Teologului îi va fi prescrisă 
Biblia drept regulă şi linie directoare, juristului, dreptul încetăţenit 
al zonei respective, medicului, regulamentul sanitar. Respectarea 
punctuală a acestor reguli le asigură teologiei, jurisprudenţei şi me- 
dicinei poziţia în viaţa publică şi le ridică astfel la demnitatea de 
facultăţi „superioare”. Doar un singur lucru: ştiinţa însăşi, de dragul 
cunoaşterii pure, rămâne liberă în privinţa acestor reglementări şi 
diviziuni, deoarece de la ea nu se aşteaptă o realizare esenţială 
pentru scopuri nemijlocit practice. Dacă vrem totuşi să-i acordăm 
şi ei un loc, ea trebuie să se mulţumească atunci, în mod just, cu 


53 Streit der Fakultăten, p. 329 (VII, 19). 

rangul unei „facultăţi inferioare”. în ea, raţiunea rămâne indepen¬ 
dentă de dispoziţiile guvernului, însă tocmai de aceea rămâne şi 
ineficientă şi trebuie să se resemneze cu a nu avea influenţă în 
evoluţia lucrurilor. Dreptul ei inalienabil îi indică cu aceasta ultimul 
loc într-o apreciere convenţională. Facultatea filosofică se află ca 
atare în afara cercului ordonării şi supunerii: şi în natura omului 
rezidă faptul „că [...] cel care poate da ordine, dacă este asemeni unui 
supus umilit al altuia, se consideră totuşi mai nobil decât un altul, care, 
chiar dacă este liber, nu are pe nimeni căruia să-i dea ordine.” 54 

Din această cauză rezultă acum o „opoziţie legitimă” între 
facultăţi: o opoziţie întemeiată în însăşi esenţa ei şi care nu poate fi 
de aceea creată printr-o oarecare comparaţie, extrasă din lume, ci 
trebuie să continue să existe şi să fie susţinută până la capăt. „Fa¬ 
cultăţile superioare”, ca părţi componente ale ierarhiei de stat, 
rămân mereu tot atât de mult să domine prin dorinţă la fel cum prin 
dorinţă sunt determinate să cunoască, în timp ce facultatea 
filosofică, dacă vrea să rămână fidelă sarcinii sale, trebuie să-şi pri¬ 
mească toate indicaţiile doar de la acestea din urmă. De aici poziţia 
sa firească, cea a opoziţiei: totuşi, o opoziţie aşa cum este ea nece¬ 
sară şi indispensabilă pentru succesul şi progresul pozitiv al întregului 
însuşi. Facultatea filosofică este reprezentanta eternei opoziţii a 
„raţionalului” faţă de ceea ce este doar „statutar”, a raţiunii ştiin¬ 
ţifice faţă de putere şi tradiţie. în această funcţie fundamentală a sa, 
ea nu are voie să fie împiedicată şi limitată de către stat, dacă acesta 
îşi înţelege corect propriile foloase şi propria determinare. Statul are 
voie să pretindă de la ea doar un singur lucru, anume ca ea să nu 
intervină direct în treburile sale administrative. Educarea şi for¬ 
marea oamenilor de afaceri de care el are nevoie pentru scopurile 
sale rămâne în seama facultăţilor superioare, care, pentru aceasta, 
se află sub supravegherea lui legitimă supremă. însă, desigur, şi invers, 
se poate aştepta şi de la facultăţile superioare ca ele să nu depă¬ 
şească limitele ce le sunt trasate. Dacă teologul biblic invocă pentru 
o teză oarecare raţiunea, „atunci el sare (ca şi fratele lui Romulus) 


54 Op. cit., p. 330 [VII, 20], 

peste zidul credinţei mântuitoare şi cade în câmpul deschis, liber al 
propriei judecări şi filosofii, unde, scăpând de guvernarea spirituală, 
este expus tuturor pericolelor anarhiei.” 55 în mod similar, juristul 
trebuie să aplice, ca funcţionar judecătoresc, ordonanţele legale 
existente şi ar fi absurd dacă el, în loc de acestea, ar vrea să reven¬ 
dice sau să facă dovada că ele sunt conform raţiunii. Doar facultatea 

* 

filosofică, ca adeptă a teoriei pure, nu poate niciodată să aprecieze 
această dovadă ca fiind suspendabilă. Căci se poate chiar întâmpla 
să urmăm doar din supunere o învăţătură practică; „ea însă, întrucât 
e o impunere [...] să fie acceptată ca adevărată, nu este doar obiec¬ 
tivă (ca o judecată care nu ar trebui să fie), ci şi subiectivă (ca una pe 
care niciun om nu o poate emite).” 56 Conform acestui lucru, când 
sunt puse în discuţie adevărul şi falsitatea, şi nu foloasele şi pagu¬ 
bele, nu poate exista un alt principiu suprem decât raţiunea: a-i 
limita autonomia într-un fel oarecare n-ar însemna decât anularea 
esenţei conceptului de adevăr. 

Lucrarea despre religie a lui Kant a prezentat deja complet 
consecinţele ce pot rezulta de aici pentru cearta dintre religia raţiunii 
şi credinţa bisericească, dintre filosofia pură a religiei şi ortodoxia 
biblică. Ceea ce prezintă în acest sens „cearta facultăţilor” este doar 
completarea şi confirmarea expunerilor anterioare în care este peste 
tot prezentă amintirea fazelor războiului personal pe care Kant 
trebuia să-l poarte. Abordarea ia o nouă turnură în măsura în care - 
în forma disputei între facultatea de drept şi cea de filosofie - începe 
să se ocupe de întrebarea asupra raportului dintre bazele natural- 
legitime şi cele pozitiv-legitime ale constituţiei statului. Este oare 
orice drept doar expresia raporturilor reale de putere ? Constituie 
acestea fundamentul său propriu-zis? Sau colaborează în el un factor 
ideal , care, încet şi continuu, devine valabil şi ca factor politic efi¬ 
cient? Răspunsul la aceste întrebări nu conţine în sine, conform lui 
Kant, nimic mai puţin decât judecata asupra faptului dacă istoria 
şi specia umană, în ascensiunea şi în progresul continuu, au ajuns la 
ceva mai bun sau dacă ambele, cu puţine oscilaţii, se menţin la un 


55 Op. cit., p. 334 [VII, 24], 

56 Op. cit., p. 337 [VII, 27], 




419 


Ultimele scrieri şi dispute 


singur nivel de desăvârşire, sau, în ansamblu, sunt expuse căderii şi 
regresului. Dacă încercăm, din punct de vedere al fericirii, să ob¬ 
ţinem un răspuns la aceste întrebări, atunci acesta nu poate fi altfel 
decât negativ: pesimismul lui Rousseau în raport cu cultura are aici 
dreptate. Eudemonismul, cu speranţele sale sangvinice, pare că nu 
se menţine, iar în favoarea unei istorii profetice a omenirii, cu 
privire la progresul în direcţia binelui, pare că promite puţin. 57 însă, 
aici, intervine imediat reflecţia metodică, conform căreia pe o cale pur 
empirică, problema nu poate fi soluţionată. Căci paradoxală este 
însăşi întrebarea asupra progresului moral al omenirii: aici este totuşi 
vorba despre încercarea de a prevedea ceva care, conform esenţei 
sale, nu poate fi prevăzut şi nu trebuie să fie prevăzut. Destinul nea¬ 
mului omenesc nu este un Fatum dictat printr-o oarecare „natură” 
oarbă sau „predestinare”, ci este opera autodeterminării sale libere. 
Cum putem urma însă şi face vizibil cursul pe care o ia această 
determinaţie inteligibilă în succesiunea empiric-cauzală a evenimen¬ 
telor, în succesiunea fenomenelor ? O relaţie de acest fel este posibilă 
doar prin faptul că lumea fenomenală, adică progresul evenimen¬ 
telor istorice ale lumii, conţine în sine cel puţin o întâmplare sim¬ 
bolică, a cărei tălmăcire ne conduce de la sine şi în mod necesar 
la imperiul libertăţii. Există un astfel de semn al istoriei de care se 
poate lega speranţa că neamul omenesc, ca întreg, este conceput în 
progres continuu? Kant răspunde la această întrebare făcând tri¬ 
mitere la Revoluţia franceză, care nu trebuie înţeleasă aici după 
beneficiile sale empirice, ci doar după sensul ei ideal şi conform 
tendinţei sale. „Această întâmplare nu constă de exemplu în fapte 
sau crime importante, săvârşite de oameni, prin care ceea ce a fost 
mare a fost făcut mic printre oameni sau ceea ce a fost mic a fost făcut 
mare şi, la fel ca prin magie, vechile clădiri strălucitoare ale statului 
dispar, în locul lor venind altele ca din adâncurile Pământului. Nu, 
nimic de genul acesta. Doar modul de gândire a spectatorului este 
cel care, în acest joc, trădează public mari metamorfoze şi care dă pe 
faţă o atât de generală şi totuşi atât de dezinteresată participare a 
jucătorilor [...], însă (din cauza generalităţii) demonstrează totuşi 


57 Op. cit., p. 394. 

un caracter al neamului omenesc în întregime şi în acelaşi timp (din 
cauza dezinteresului) un caracter moral al acestuia cel puţin în si¬ 
tuaţia pe care nu doar că o speră progresul spre mai bine, ci însuşi 
este deja un asemenea, atâta cât capacitatea acestuia este deocam¬ 
dată suficientă. Revoluţia unui popor plin de spirit pe care am vă¬ 
zut-o derulându-se în zilele noastre poate reuşi sau eşua; ea poate fi 
umplută cu mizerie sau fapte de oroare astfel încât un om care 
gândeşte bine, dacă ar putea spera să le facă pentru a doua oară în 
mod fericit, niciodată nu s-ar decide să facă totuşi experimentul cu 
asemenea costuri - eu spun că această revoluţie găseşte în spiritele 
oricăror spectatori (care nu au fost şi ei părtaşi la acest joc) o parti¬ 
cipare, conform dorinţei care se învecinează cu entuziasmul şi a cărei 
exprimare era legată de pericol, deci nu putea să aibă nicio altă cauză 
decât o dispoziţie morală în neamul omenesc. ” 58 Pe certitudinea acestei 
dispoziţii se întemeiază speranţa evoluţiei unei constituţii natural- 
legitime în raportarea singularului la stat şi în cea a statelor singu¬ 
lare, unul fată de altul. Un fenomen cum a fost cel al Revoluţiei 
franceze nu se mai uită, deoarece a descoperit o tendinţă spre mai 
bine în natura umană, fenomen pe care niciun politician nu l-ar fi 
inventat din mersul de până acum al lucrurilor şi care doar el unifică 
natura şi libertatea în neamul omenesc, după principii interne legi¬ 
time. Se arată acum că idealul statului, aşa cum marii teoreticieni 
sociali l-au imaginat drept idealul unei constituţii concordante 
cu drepturile naturale ale oamenilor, nu este o himeră, ci norma pentru 
orice constituţie civilă în genere. Iar cu această viziune, şi „pacea 
eternă” încetează a mai fi doar un vis: deoarece întemeierea unei 
constituţii strict democratice şi republicane, conform spiritului, în 
interior, oferă şi exteriorului - după cum făcuse deja scrierea Despre 
pacea eternă - garanţia pentru faptul că intenţia spre supunere nele¬ 
gitimă a unui popor prin altele cât şi mijloacele pentru realizarea 
acestei intenţii devin tot mai mult slăbite astfel încât apropierea de 
starea „cosmopolită” se realizează treptat şi în istoria popoarelor. 59 


58 Op. cit., p. 397 şi urm. (VII, 85). 

59 Vezi Immanuel Kant, „Zum ewigen Frieden. Ein philosophischer Entwurf’, în 
Werke, voi. V], pp. 425-474. 



421 


Ultimele scrieri şi dispute 


Activitatea filosofică a lui Kant se încheie cu acest scop al 
istoriei umanităţii în care ideea de libertate trebuie să-şi găsească 
concretizarea empiric-politică. Ideea de libertate constituie finalul 
filosofiei sale, după cum constituise şi începutul şi mijlocul acesteia. 
Căci ceea ce se mai leagă încă în activitatea scriitoricească a lui 
Kant de aceste dezbateri este doar o rară spicuire bterară care nu 
mai adaugă conţinutului propriu-zis al sistemului filosofic nicio 
trăsătură în plus. Deja ultima secţiune a lucrării, care pune în 
discuţie cearta facultăţii de filosofie cu cea de medicină, este doar 
anexată. In realitate, în acest tratat „despre puterea spiritului de a 
fi stăpân, prin hotărâre, asupra sentimentelor sale maladive” 60 este 
vorba doar despre un număr de prescrieri dietetice pe care Kant le 
experimentase personal şi într-o metodică introspecţie. Nici Antro¬ 
pologia din anul 1798 nu poate fi alăturată în niciun fel operelor 
sistematice, conform structurii şi conţinutului: ea sintetizează doar 
„din perspectivă pragmatică” bogatul material pentru istoria omului 
şi a antropologiei, pe care Kant l-a adunat în timpul întregii sale 
vieţi din observaţii proprii şi din surse străine şi pe care l-a îmbo¬ 
găţit mereu prin notiţele pentru prelegerile sale. Dimpotrivă, opera 
căreia Kant i-a acordat în acest din urmă timp o participare internă 
şi pe care o vedea direct apartenenţă activităţii sale sistematice n-a 
mai ajuns la maturitate, oricât de mult s-a străduit el până în 
ultimii ani de viaţă şi până la stingerea totală a forţelor sale fizice şi 
spirituale. Cu un efort de voinţă mereu înnoit el s-a dedicat acestei 
opere despre Ubergang von den metaphysischen Anfangsgriinden 
der Naturwissenschaft zur Physik, care trebuie să conducă mai 
departe la o perspectivă completă a aşa-numitului System der reinen 
Philosophie in ihrem Zusammenhang. Biografii săi dovedesc, con¬ 
cordant, cu câtă dragoste s-a dedicat acestei scrieri despre care obişnuia 
să vorbească „cu o adevărată însufleţire” şi pe care o declara frec¬ 
vent ca „cea mai importantă operă a sa”. 61 Adesea credea că se află 

60 Streit der Fakultăten, p. 411 (VII, 97). 

61 Vezi Jachmann, lmmanuel Kant in Briefen an einen Freund (Scrisoarea a 3-a), 
p. 17 şi urm; Ehregott Andreas Christoph Wasianski, lmmanuel Kant in seinen letzten 
Lebensjahren. Fin Beitrag zur Kenntnis seines Charakter und seines hăuslichen 
Lebens aus dem tăglichen Umgange mit ihm (Uber lmmanuel Kant, voi. III), 
Konigsberg, 1804, p. 195. 

aproape de finalizarea acestei „chef d’oeuvre”, credea că mai necesită 
doar o scurtă redactare în scris pentru ca acest „întreg care desăvâr¬ 
şeşte sistemul” să poată fi imediat editat. 62 Să fi fost doar o auto- 
amăgire firească a bătrânului? S-a presupus acest lucru când a fost 
examinată forma manuscrisului. 63 Aici se reiterează aceleaşi teze 
şi turnuri; într-un amestec pestriţ se succed lucruri importante şi se¬ 
cundare; nicăieri nu se întâlneşte o dipoziţie sistematică, o structură 
riguroasă şi un progres al ideii. Şi totuşi se arată, pe măsură ce 
citim, că adevărata lipsă nu vizează atât ideea însăşi, cât mai mult 
expunerea ei. Este ca şi cum forţa creatoare a gândirii a rezistat mai 
mult decât forţele subordonate ale ordonării şi clasificării. Memoria 
îl lasă; la sfârşitul unei propoziţii nu-şi mai aminteşte începutul 
acesteia, perioadele stilistice i se încurcă. Şi, cu toate astea, din mij¬ 
locul acestui haos al ideilor, ele iluminează cu o forţă şi profunzime 
uimitoare - idei menite de fapt să facă încă o dată vizibil întregul 
sistemului până în ultimele sale motive. Mai ales în legătură cu 
semnificaţia metodică a opoziţiei dintre „lucru în sine” şi „fenomen” 
se găsesc aici explicaţii pe care, în operele anterioare, în zadar le-am 
căuta în aceeaşi determinare şi exactitate. Desigur, se pare că încer¬ 
carea de valorificare a conţinutului ideatic al operei de bătrâneţe, 
având în vedere scrisul lui Kant, va rămâne mereu zadarnică - şi 
aşa, pe cât de mult ne adâncim în probele operei publicate până 
acum, se naşte doar îndoiala dureroasă că însuşi Kant n-a mai fost 
autorizat să ridice această comoară. 

încă în 1795, Wilhelm von Humboldt, după informaţiile 
primite de la Memel, poate să-i relateze lui Schiller că Immanuel 
Kant ar mai avea în minte o mulţime de idei neprelucrate, pe care se 
gândeşte să le elaboreze într-o anumită ordine: pentru care, desigur, ia 
în calcul viaţa ce i-a mai rămas mai mult după mulţimea rezervelor 


62 Vezi Hasse, Letzte Âuflerungen Kants, p. 21şi urm. [Buchenau, Lahmann, Der alte 
Kant, p. 24, notă]. 

63 Părţi ale manuscrisului au fost publicate de Rudolf Reicke sub titlul „Ein unge- 
drucktes Werk Kants aus seinen letzten Lebensjahren”, în Altpreussische Monats- 
schrift 19 (1882), pp. 66-127, 255-308, 425-479 şi 569-629; 20 (1883), pp. 59-122, 342-373, 
415-450 şi 513-566; 21 (1884), pp. 81-159, 309-387, 389-420 şi 533-620. Pentru 
conţinutul întregii opere, vezi mai ales prezentarea lui Erich Adickes, Kants Opus 
posthumum, Berlin, 1920. 

decât după probabilitatea obişnuită. 64 în „anunţarea finalizării apro¬ 
piate a unui tratat despre pacea eternă în filosofie”, pe care Kant îl 
publică în 1797, Schiller găseşte încă o trăsătură juvenilă ce ar 
putea fi numită - după cum adaugă într-o scrisoare către Goethe - 
aproape estetică, dacă nu ne-ar pune în încurcătură prin forma 
îngrozitoare ce se apropie de un stil filosofic administrativ. 65 Din 
informaţii personale, tânărul conte de Purgstall relatează despre 
impresia profundă pe care a avut-o în aprilie 1795 de pe urma 
prelegerilor lui Kant şi de pe urma luminozităţii şi clarităţii care 
s-au răspândit asupra întregii sale gândiri; iar colegul lui Kant, 
Poerschke, adevereşte într-o scrisoare din 1798 către Fichte că spi¬ 
ritul lui Kant încă nu s-a stins deşi nu mai are capacitatea de gândire 
continuă. 66 Până şi în viaţa personală şi în administrarea afacerilor 
sale, Kant a demonstrat de multe ori în această perioadă că vechea 
sa forţă volitivă şi de acţiune nu l-au părăsit. Desigur, începând cu 
vara lui 1796, el renunţă la prelegerile sale. în 23 iulie 1796 se pare 
că urcă pentru ultima dată la catedră. 67 El refuză şi conducerea 
rectoratului, când îi este oferită încă o dată în 1796, atrăgând 
atenţia asupra vârstei sale şi a slăbiciunii sale fizice. 68 Totuşi, la doi 
ani după aceea, când s-a încercat limitarea atribuţiilor sale în cadrul 
senatului universităţii şi înlocuirea sa cu un „adjunct” care să con¬ 
ducă pentru el, s-a revoltat împotriva unor astfel de pretenţii 
exagerate prin cele mai tranşante cuvinte şi printr-o argumentare 


64 Wilhelm von Humboldt, scrisoare către Friedrich Schiller din 5 octombrie 1795, în: 
Briefwechsel zuiischen Schiller und Wilhelm von Humboldt , cu adnotări de Albert 
Leitzmann, ediţia a treia, Stuttgart 1900, pp. 153-156. 

65 Friedrich Schiller, scrisoare către Johann Wolfgang von Goethe din 22 septembrie 
1797, în: Briefe, voi. V, p. 263 şi urm. 

66 Karl Ludwig Poerschke, scrisoare către Johann Gottfried Fichte din 2 iulie 1798, 
în: Fichte, Leben und litterarischer Briefwechsel, voi. II, pp. 368-371. 

67 In legătură cu această problemă, vezi materialul oferit atât de Arnoldt, „Beitrăge 
zu dem Material der Geschichte von Kants Leben und Schriftstellertătigkeit”, cât şi 
de Arthur Warda, „Ergănzungen zu E. Fromms zweitem und drittem Beitrăge zur 
Lebensgeschichte Kants”, (partea întâi), în: Altpreussische Monatsschrift 38 (1901), 
pp. 75-95. 

68 Scrisoare către rector din 26 februarie 1796, în: Imm. Kant, Gesammelte Schriften 
(Ed. Acad.), voi. XII, p. 461 şi urm. 

convingătoare. 69 Desigur, sentimentul dureros de a vedea „o înche¬ 
iere deplină a socotelilor mele în lucruri care privesc întregul filoso- 
fiei” şi a nu mai putea atinge acest scop nu l-a mai părăsit începând 
de atunci înainte. El însuşi, într-o scrisoare către Garve, a numit 
acest sentiment „o durere tantalică”. 70 în ciuda înclinaţiei interioare 
ce îl conducea puternic în repetate rânduri la tema principală a aces¬ 
tei perioade, la problema „trecerii de la metafizică la fizică”, respinge 
acum întrebări asupra lucrărilor sale filosofice cu o convingere clară 
şi hotărâre. „Ah, ce poate însemna asta. Sarcinas colligere! Asupra 
acestui lucru, abia dacă mai pot să mă gândesc acum!” - astfel 
se adresa el adesea prietenilor, după cum aflăm din relatarea lui 
Borowski. 71 

Este o coincidenţă literară ciudată faptul că nu suntem 
informaţi despre nicio secţiune a vieţii lui Kant atât de exact cum 
suntem informaţi despre aceasta din urmă. în relatările prietenilor 
şi protectorilor săi fideli, ale pastorului Wasianski, impresionante 
tocmai prin simplitatea şi obiectivitatea lor, putem urmări de la an 
la an, aproape de la săptămână la săptămână, fazele întregii degra¬ 
dări. Nu este nevoie să intrăm aici în detaliile acestor relatări, 
deoarece ele nu vizează decât doar o istorie a bobi. Wasianski ne 
informează despre un „călător erudit” care îl vizitează pe Kant cu 
doi ani înainte de moarte că nu l-ar fi văzut pe Kant, ci doar 
învelişul său. 72 Kant simţea acum tot mai mult povara unor astfel de 
vizite spre care mulţi erau ademeniţi, în parte cu reale interese 
personale, în parte din simplă curiozitate. „Dumneavoastră vedeţi în 
mine - obişnuia el să răspundă complimentelor unor astfel de 
vizitatori - un om bătrân sfârşit şi slab”. 73 în decembrie 1803 nu 
mai putea să-şi scrie numele şi nici nu mai putea să formuleze vreo 
expresie legată de viaţa comună; în cele din urmă, a început să 
confunde tot ceea ce îl înconjura. I-au rămas fidele doar trăsăturile 

69 Scrisoare către rector din 3 decembrie 1797, în Werke , voi. X, p. 330 şi urm. 

10 Scrisoare către Christian Garve din 21 septembrie 1798, în Werke, voi. X, p. 351 şi 
urm; vezi p. 351 rXII, 254]. 

71 Borowski, Darstellung des Lebens Kant’s, p. 184. 

72 Wasianski, Kant in seinen letzten Lebensjahren, p. 202. 

73 Op. cit., p. 170. 

de bază ale caracterului său, chiar dacă şi-a pierdut forţele inte¬ 
lectuale; şi ceea ce ne relatează Wasianski în legătură cu aceasta e 
credibil, întrucât prezentarea sa trădează peste tot tonul celui mai 
pur adevăr, dispreţuind orice spoială retorică. „Fiecare zi - ne infor¬ 
mează el despre relaţia sa cu Kant în ultimii ani - îmi aducea câştig, 
deoarece zilnic descopeream o parte amabilă a bunei sale inimi; 
zilnic primeam noi asigurări ale încrederii sale. [...] Măreţia lui 
Kant ca erudit şi gânditor este cunoscută lumii, eu nu pot să o apre¬ 
ciez; însă nimeni n-a avut ocazia ca şi mine să observe cele mai fine 
trăsături ale blândeţii sale.” 74 „Existau întotdeauna câteva mo¬ 
mente în care marele său intelect, deşi nu atât de strălucitor ca 
altădată, încă se mai manifesta, momente în care cu atât mai mult îi 
lumina inima. în orele în care slăbiciunea îl dobora mai puţin îmi 
mulţumea pentru fiecare pregătire menită să-i uşureze destinul şi îi 
mulţumea efectiv supusului său, al cărui efort extrem de anevoios şi 
încredere neobosită i le-a răsplătit cu daruri importante.” 75 Wasianski 
reţine în mod special un eveniment din ultimele zile de viaţă ale lui 
Kant, care face vizibilă păstrarea finelor trăsături umane în perso¬ 
nalitatea lui Kant şi mai clar decât poate să o facă orice descriere 
doar mijlocită. „în data de 3 februarie - cam înainte cu o săptămână 
de moartea lui Kant - toate impulsurile vitale păreau a fi complet 
adormite, căci începând cu această zi, n-a mai mâncat deloc. 
Existenţa sa părea doar efectul unei forţe de inerţie după o mişcare 
de 80 de ani. Medicul său s-a învoit cu mine să-l vizitez în jurul unei 
anumite ore şi a dorit prezenţa mea pentru aceasta. [...] Pe când el 
îl vizita [...] şi Kant aproape că nu mai putea să vadă nimic, i-am 
spus că vine medicul. Kant se ridică de pe scaun, ajunge la mâna 
medicului şi vorbeşte despre funcţii, repetă adesea acest cuvânt pe 
un ton de parcă ar vrea să fie ajutat. Medicul îl linişteşte spunându-i 
că la poştă totul ar fi comandat, deoarece atribuia aceste cuvinte fan¬ 
teziei. Kant spune: «multe funcţii, anevoioase funcţii, în curând din 
nou mult bine, în curând din nou recunoştinţă», totul fără legătură 
şi totuşi cu o căldură crescândă şi mai multă conştienţă de sine. 


74 Op. cit., p. 74 şi urm. 

75 Op. cit., p. 180 şi urm. 

Eu i-am ghicit foarte bine intenţia. Voia să spună că, la numeroasele 
şi anevoioasele funcţii, mai ales la rectorat, este foarte bine din 
partea medicului său că îl vizitează. «In totalitate corect» a fost 
răspunsul lui Kant, aproape răpus de slăbiciunea organismului său. 
Medicul îl roagă să se aşeze. Kant ezită stingherit şi neliniştit. Eu 
eram prea familiarizat cu modul său de gândire încât să mă înşel în 
privinţa adevăratei cauze a ezitării sale de a se aşeza, deşi poziţia îl 
obosea şi-l slăbea. I-am atras medicului atenţia în privinţa adevă¬ 
ratei cauze, respectiv finul mod de gândire şi conduita galantă a lui 
Kant, şi l-am asigurat că se va aşeza îndată ce el, ca străin, se va aşeza 
primul. Medicul părea că pune la îndoială această cauză, a fost însă 
imediat convins de adevărul afirmaţiei mele şi aproape mişcat până 
la lacrimi când Kant, după adunarea forţelor sale, cu o tărie provo¬ 
cată prin constrângere a spus: Sentimentul pentru umanitate încă 
nu m-a părăsit. Acesta este un om nobil, fin şi bun! ne-am strigat nouă 
înşine, într-un singur glas.” 76 

Aici ne este relatat un comportament întâmplător într-o 
situaţie specială; însă, dacă îl privim în ansamblul personalităţii lui 
Kant, el are o valoare universală şi simbolică. Biografii lui Kant 
povestesc că într-un timp în care lui îi venea greu să urmărească 
discuţii cotidiene, talentul său de a cuprinde idei generale s-a men¬ 
ţinut neschimbat. Era nevoie doar de conducerea discuţiei spre o 
temă general-filosofică sau ştiinţifică pentru ca el să fie imediat 
dispus la o vie participare. Aşa cum în această trăsătură se adeve¬ 
reşte forţa şi permanenţa ideilor teoretice fundamentale în spiritul lui 
Kant - tot aşa, în ceea ce se relatează despre manifestările sale în 
ultimii ani, se oglindeşte încă o dată direcţia dominantă a voinţei 
sale. El a fost şi a rămas - astfel spune Wasianski - „omul hotărât al 
cărui picior adesea a slăbit, niciodată însă sufletul său puternic.” 77 
Pe cât de greu îi venea să formuleze o simplă opinie referitoare la o 
situaţie actuală şi concretă, îşi păstra totuşi opinia, chiar în cele mai 
dificile circumstanţele pentru el, îndată ce a surprins-o şi a justi- 
ficat-o într-o „maximă” conştient formulată. Iar alături de această 


76 Op. cit., pp. 202-205. 

77 Op. cit., p. 109. 

energie şi consecvenţă a voinţei ieşea în permanenţă la iveală 

şi delicateţea firii sale. Charlotte von Schiller spunea despre Kant că 

ar fi fost unul dintre cele mai mari fenomene ale umanităţii dacă ar 

» 

fi fost în stare să simtă iubirea: însă, pentru că n-a fost cazul, ar fi 
intervenit ceva deficitar în natura sa. 78 în realitate, şi în relaţiile lui 
Kant cu oamenii apropiaţi, cu orice participare şi orice dăruire 
dezinteresată de care era capabil, nu este niciodată depăşită o anu¬ 
mită limită instituită prin „raţiune”: iar această domnie a raţiunii, 
unde ne credem îndreptăţiţi să aşteptăm şi să pretindem o expri¬ 
mare directă a afectului, poate provoca cu uşurinţă aparenţa unei 
indiferenţe în abordarea lucrurilor şi a relaţiilor umane. într-adevăr, 
toate afectele „de tip cald” - cum însuşi le-a numit - erau străine 
firii lui Kant. însă, cu atât mai bogat şi mai fin era dezvoltat în el 
afectul pe care însuşi îl privea drept afect etic fundamental şi în care 
el credea că recunoaşte forţa motrice pentru orice acţiune morală. 
Raportarea sa la ceilalţi era condusă şi dominată de respectul faţă 
de libertatea persoanei morale şi a dreptului ei la autodeterminare. 
Iar acest respect nu a fost pentru el o cerinţă abstractă, ci acţiona 
în el ca instinct viu ce determina fiecare manifestare în parte. Prin 
această trăsătură, Kant a obţinut acea „amabilitate a inimii”, care, 
dacă nu se confundă cu iubirea, este totuşi înrudită cu ea. Al său 
„sentiment al umanităţii” pe care l-a păstrat până în ultimele zile de 
viaţă era detaşat de orice bază sentimentală. Tocmai în aceasta 
rezidă specificul său în raport cu timpul şi mediul, cu secolul sensi¬ 
bilităţii. Atitudinea lui faţă de oameni s-a definit prin mediul pur şi 
abstract al legii morale: însă tocmai în această lege a cunoscut şi a 
stimat în acelaşi timp forţa supremă a personalităţii umane. De 
aceea, pentru el, ideea de umanitate şi cea de libertate nu au rămas 
limitate la un ideal politic-social şi pedagogic, ci au devenit mijlocul 
prin care a mişcat întregul cosmos spiritual, schimbându-1 total. 
Ideea „primatului raţiunii practice” a condiţionat o transformare în 
concepţia fundamentală a raţiunii teoretice: noul sentiment şi noua 


78 Vezi pentru aceasta şi pentru cele ce urmează Otto Schondorffer, „Kant’s 
Briefwechsel”, voi. II, 1789-1794, în: Altpreussische Monatsschrift 38 (1901), pp. 96- 
134; p. 120 şi urm. 

conştiinţă a umanităţii au condus la o „revoluţie universală a modu¬ 
lui de gândire” în care umanitatea şi-a găsit pentru prima oară justi¬ 
ficarea ultimă şi decisivă. 

Kant moare în 1804, în dimineaţa de 12 februarie. Fune¬ 
raliile sale s-au transformat într-o mare sărbătoare publică la care a 
participat întregul oraş şi populaţia tuturor raioanelor. Corpul său 
neînsufleţit a fost aşezat mai întâi în casa sa, unde o mare muţime 
de oameni „cu poziţii de la cele mai mari până la cele mai mici” s-au 
dus să-l vadă. „Toţi se grăbeau să folosească ultima ocazie [...] 
Multe zile la rând lumea s-a înghesuit la el, în fiecare moment al 
zilei. Mulţi au venit de două, chiar de trei ori, şi publicul încă nu-şi 
potolise dorinţa de a-1 vedea.” 79 Ceremonia funerară a fost organi¬ 
zată de universitate şi de studenţii care doreau să-i arate lui Kant o 
cinste specială. în sunetul tuturor clopotelor din Konigsberg, trupul 
lui Kant a fost purtat de tineretul academic în casa sa, de unde, în¬ 
soţit de mii de oameni, au mers spre domul universităţii. Aici i-a fost 
aşezat trupul în aşa-numitul „cavou al profesorilor”. Mai târziu, aici 
s-a ridicat o hală proprie, aşa-numita „Stoa Kantiana”. 

Funeraliile au decurs în forme atât de fastuoase şi cu o par¬ 
ticipare atât de mare şi, cu toate că mulţi au venit să-i aducă, după 
expresia lui Wasianski, „cele mai clare urme de respect universal, 
pompă sărbătorească şi gust” 80 , totuşi, când Kant moare, el este 
aproape străin de mediul şi oraşul său natal. Deja în anul 1798 - cu 
şase ani înainte de moartea sa - Poerschke îi scrisese lui Fichte că 
Immanuel Kant, de când nu mai ţinea prelegeri şi de când nu mai 
întreţinea relaţii sociale decât cu excepţia celor din casa Motherby, 
devenise treptat necunoscut şi în Konigsberg. 81 Doar numele lui mai 
strălucea în vechea glorie; persoana sa a început însă să fie tot mai 
mult uitată. Efectul istoric al filosofi ei sale urca tot mai sus şi spe¬ 
cificul teoriei sale se răspândea tot mai mult; însă personalitatea sa 
părea în ultimii ani de viaţă că aparţine mai mult amintirii şi legendei 
decât prezentului istoric. Până şi în această privinţă se revelează o 


79 Wasianski, Kant in seinen letzten Lebensjahren, p. 219 şi urm. 

80 Op. cit., p. 223. 

81 Poerschke, scrisoare către Fichte din 2 iulie 1798. 

trăsătură specifică a vieţii lui Kant. Deoarece măreţia şi forţa acestei 
vieţi nu a constat în aceea că a dezvoltat toate momentele indivi¬ 
duale închise în spiritul şi voinţa lui Kant, ci că ea s-a pus tot mai 
determinat şi exclusiv în slujba pretenţiilor obiective, a problemelor 
şi sarcinilor ideale. Formele personale ale vieţii şi existenţei nu-şi 
păstrează aici, ca atare, nicio valoare independentă; întreaga lor 
semnificaţie se rezumă la faptul că devin materie pentru viaţa ideii 
abstracte care progresează după lege proprie şi pe baza necesităţii 
sale imanente. Pe acest raport dintre persoană şi lucru se înteme¬ 
iază întreaga formă şi structură a vieţii lui Kant - se întemeiază 
ceea ce constituie profunzimea sa şi ceea ce poate apărea drept li¬ 
mita sa propriu-zisă. Dăruirea totală scopurilor pur obiective pare 
desigur să aibă între timp drept consecinţă necesară o sărăcire în 
conţinutul concret şi în bogăţia individuală a vieţii; însă, pe de altă 
parte, tocmai aici iese la iveală întreaga forţă cuceritoare a gene¬ 
ralului - acel general care se manifestă deopotrivă în lumea ideatică 
a lui Kant şi în lumea sa a voinţei, care se manifestă atât ca idee 
teoretică, cât şi practică. Ne amintim în ce forţă şi prospeţime, în ce 
vivacitate subiectivă se pronunţa direcţia fundamentală a lui Kant 
la începutul activităţii sale filosofice şi scriitoriceşti, în lucrarea 
Gedanken von der wahren Schătzung der lebendigen Krăfte. „Mi-am 
prefigurat deja calea - aşa scrie el la 22 de ani - pe care vreau să o 
păstrez. Voi porni pe acest drum şi nimic nu trebuie să mă împiedice 
să-l continui.” 82 Ideea lui Kant străbătuse acest traseu într-un sens 
mult mai amplu decât a putut-o prevedea entuziasmul său juvenil, 
în cele mai diferite direcţii, drumul a fost străbătut de la parte la 
întreg, de la individual la universal. Abordarea a început cu problema 
cosmologică şi cosmogonică, cu întrebările naşterii şi ordinii lumii. 
Mai întâi trebuia fixată o nouă poziţie a judecării. Nu doar că trebuia 
depăşită percepţia sensibilă nemijlocită legată de detaliul spaţio- 
temporal, de aici şi acum, ci şi imaginea matematico-ştiinţifică despre 
lume a lui Newton trebuia completată şi aprofundată, în măsura în 
care în aceasta era preluată întrebarea asupra originii temporale 
a sistemului lumii şi, cu asta, era creată o nouă dimensiune a 


82 Vezi capitolul I, nota 38. 

abordării. Doar acum cercul empiric-terestru se extinde la orizontul 
efectiv totalizant şi general al conceptului astronomic. O extensie 
analogă a experimetat-o imediat, în încercările lui Kant asupra 
fundamentării unei geografii fizice şi a unei antropologii empirice, 
conceptul de istorie a umanităţii, în măsura în care aceasta se ordona 
şi subordona, ca un caz particular, problemei generale a istoriei evo¬ 
luţiei organicului. Epoca critică a lui Kant păstrează apoi această 
tendinţă de bază: ea deplasează însă centrul de greutate din 
„natural” în „spiritual”, de la „fizică” şi biologie în domeniul logic şi 
etic. Şi aici, pentru judecată şi acţiune, în măsura în care vor fi ară¬ 
tate bazele lor universal valabile, apriorice, trebuie conştientizate 
întreaga forţă şi profunzime a valorii lor, trebuie stabilite însă în 
acelaşi timp limitele pe care aplicarea acestor principii nu le poate 
depăşi fără să nu se piardă în gol. Cele două momente, cel al înte¬ 
meierii şi cel al delimitării, devin pentru Kant unul, căci doar în rela- 
ţionarea intelectului şi a voinţei printr-o lege universală şi necesară 
se produce ordinea obiectivă a lumii intelectului şi a lumii voinţei pe 
care se sprijină conţinutul ei esenţial. 

în cunoscuta paralelă pe care o face în Geschichte der 
Farbenlehre între Platon şi Aristotel, Goethe pune în opoziţie două 
tipuri fundamentale de abordare filosofică. „Platon se raportează la 
lume asemeni unui spirit fericit căruia îi place să-şi găsească câtva 
timp adăpost în ea. Pentru el nu este atât vorba de a o cunoaşte, 
deoarece o presupune deja ca cea la care el îşi aduce contribuţia [...]. 
El pătrunde în adâncuri mai mult pentru a o umple cu esenţa lui 
decât pentru a o cerceta. El se mişcă către înalturi, cu nostalgia de 
a participa din nou la originea sa. Tot ceea ce el exteriorizează se 
raportează la un întreg etern - bine, adevărat, frumos - a cărui ce¬ 
rinţă aspiră să o provoace în fiecare inimă. [...] Dimpotrivă, 
Aristotel stă în faţa lumii ca un om, ca un constructor. Fiind aici, 
trebuie să acţioneze şi să creeze. Se informează cu privire la baze, 
însă nu mai departe după ce găseşte cauza. De acolo şi până în 
punctul central al Pământului restul îi este indiferent. Trasează un 
cerc imens pentru clădirea sa, creează materiale sub toate aspectele, 
le ordonează, le stratifică şi urcă astfel, într-o formă regulată, 

piramidală, spre înălţimi, în timp ce Platon, asemeni unui obelisc, 
unei văpăi, caută cerul. Dacă câţiva oameni de acest fel se răspândesc 
oarecum în omenire ca reprezentanţi separaţi; dacă au avut norocul 
să se formeze desăvârşit, să pronunţe desăvârşit ceea ce s-a format 
în ei şi nu în propoziţii scurte, laconice asemeni maximelor oraco¬ 
lelor, ci în opere diverse, foarte bine elaborate; dacă aceste opere 
rămân ceea ce are omenirea mai bun şi, în continuare, sunt studiate 
şi abordate mai mult sau mai puţin: rezultă atunci în mod firesc că 
lumea, în măsura în care trebuie văzută ca sensibilă şi gânditoare, a 
fost nevoită să se dedea unuia sau altuia, să-l recunoască pe unul 
sau pe altul drept maestru, învăţător, conducător. ” 83 

Faptul că Immanuel Kant se află în afara opoziţiei univer¬ 
sale spiritual-istorice căreia îi dă aici expresie Goethe într-o formă 
tipică marchează volumul şi profunzimea geniului său filosofic. Alter¬ 
nativa prezentată aici nu avea pentru el nicio forţă şi valabilitate. în 
locul disputelor istorice de până atunci în motivele intelectuale 
ale filosofiei, apare la el o nouă unificare istorică. Dacă Platon şi 
Aristotel par a fi repartizaţi în omenire ca reprezentanţi ai unor 
proprietăţi separate: Kant, cu realizarea sa filosofică, prezintă un 
nou concept global despre ceea ce îi este posibil şi tangibil omenirii 
în înţelegere şi desăvârşire, în gândire şi acţiune. Poate aici se află 
adevăratul mister al influenţei istorice pe care a avut-o teoria sa. O 
veche dispută care a străbătut întreaga istorie a gândirii pare acum 
depăşită şi soluţionată pentru prima dată. Căci, în realitate, în Kant 
se îmbină tendinţele fundamentale pe care Goethe le pune în opo¬ 
ziţie în caracterizarea pe care o face lui Aristotel şi Platon. Şi am¬ 
bele se află aici într-un echilibru atât de perfect încât abia dacă se 
mai poate vorbi despre un primat al uneia în faţa celeilalte. Kant 
însuşi s-a simţit platonician, cu precădere în întemeierea eticii sale: 
iar în Critica raţiunii pure s-a declarat cu fermitate pentru dreptul 
„ideii” platoniciene şi împotriva oricăror reproşuri împotriva ei, care 
provin din „apelul grosolan la experienţa aşa-zis conflictuală”. 84 


83 J. W. von Goethe, „Materialien zur Geschichte der Farbenlehre”, în Werke, secţ. 2, 
voi. III, p. 141 şi urm. 

84 Vezi mai sus, capitolul V. 

însă, când un curent la modă căuta să-l plaseze în locul dialecticia¬ 
nului şi eticianului Platon pe teologul mistic, când Schlosser, în 
acest sens, îl preamărea pe Platon ca filosof al suprasensibilului şi al 
„contemplaţiei intelectuale”, Kant, nu mai puţin energic, se inte¬ 
resa atunci de „muncitorul” Aristotel pe care acea „filosofie în ton 
nobil” intenţiona să-l aibă în vedere. „[...] nimănui altul decât fi¬ 
losofului contemplaţiei, care nu se înalţă prin munca herculeană a 
cunoaşterii de sine, ci o demonstrează de sus în jos printr-o apoteoză 
care nu-1 costă nimic, nu-i poate trece prin minte să procedeze nobil: 
căci el vorbeşte doar pe baza a ceea ce vede şi de aceea nu este 
obligat să dea nimănui explicaţii. ” Dimpotrivă, filosofia lui Aristotel 
este muncă: căci scopul metafizicianului Aristotel este, indiferent dacă 
şi cu ce mijloace este atins, orientat în orice caz spre diviziunea 
cunoaşterii a priori în elementele sale şi spre recompunerea ei din 
aceste elemente. 85 Aici, intr-un cuvânt, este desemnată dubla orientare 
în conceptul kantian al filosofiei. Inclusiv filosofia critică năzuieşte 
de la empiric-sensibil spre „inteligibil” şi ea îşi găseşte desăvârşirea 
reală doar în inteligibilul ideii de libertate. însă drumul către acest 
scop conduce „prin munca herculeană a cunoaşterii de sine” 86 Conform 
acestui lucru, aici nu au valoare niciun fel de „elan al geniului” şi 
niciun apel la oarecari iluminări ale intuiţiei, ci aici domină cerin¬ 
ţele şi necesităţile riguroase ale conceptului; aici nu decide niciun 
sentiment mistic sau al evidenţei psihologice, ci analiza ştiinţifică 
realizată metodic şi „deducţia transcendentală” a formelor funda¬ 
mentale ale cunoaşterii. Inteligibilul autentic care „se află la baza” 
experienţei este atins doar în consolidarea şi în înţelegerea critică 
deplină a tocmai aceste experienţe. Tocmai această năzuinţă ce con¬ 
duce în afara experienţei către suprasensibil şi către „idee” conduce 
de aceea cu atât mai adânc în „6a</ios-ului rodnic al experienţei”. 87 
Tocmai acest lucru se dovedeşte de acum înainte drept forţa ideii şi 
a idealismului: faptul că ambele, în măsura în care se ridică deasupra 
experienţei, aduc la înţelegere deplină forma şi legea lor structurală. 


S5 Vezi Kant, Von einem neuerdings erhobenen vornehmen Ton , p. 478 şi urm. 

86 Op. cit., p. 478. 

87 Vezi capitolul 2.3, nota 36. 

Ideea tinde către absolut şi necondiţionat: însă conştiinţa critică 
găseşte că adevăratul necondiţionat nu este niciodată dat, ci în per¬ 
manenţă dat spre a fi prelucrat şi că el coincide în acest sens cu ce¬ 
rinţa totalităţii condiţiilor. De aceea, pentru a păşi în infinit, este 
suficient să străbatem finitul. Dezvoltată complet, empiria însăşi con¬ 
duce la „metafizică” - aşa cum metafizica, în sens transcendental, 
nu vrea să expună şi să pronunţe nimic altceva decât întregul 
conţinut al empiriei. Năzuinţa spre necondiţionat îi este congeni¬ 
tală raţiunii: însă ca ultim necondiţionat până la care noi putem 
pătrunde se dovedeşte a fi sistemul complet al condiţiilor raţiunii 
teoretice şi practice. în acest sens, se delimitează şi se determină în 
sistemul kantian conceptul de „explorabil” şi cel de „inexplorabil”. 
Ceva ce nu poate fi cercetat rămâne recunoscut; însă el nu se mai află 
aici ca simplă negaţie, ci devine regulativ al cunoaşterii şi acţiunii. 
El nu mai este expresia unui scepticism lipsit de speranţă, ci vrea să 
indice drumul şi direcţia în care trebuie să se mişte cercetarea şi în 
funcţie de care ea trebuie să se desfăşoare multilateral. Astfel, pentru 
noi, în inteligibilul autentic, în inteligibilul sarcinii raţiunii, 
lumea fiinţei se transformă într-o lume a faptei. în această nouă rela¬ 
ţie între condiţionat şi necondiţionat, între finit şi infinit, între ex¬ 
perienţă şi speculaţie, Kant a creat, în raport cu Platon şi Aristotel, 
un nou tip de gândire filosofică. Conceptul modern al idealismului, 
construit la Descartes şi Leibniz, a ajuns în cazul său la îndeplinire şi 
desăvârşire sistematică. 

